
Táto kniha je venovaná
 všetkým pracovníkom knižníc,
ktorí mi počas mnohých rokov pomáhali –
 najmä Nite Fosterovej a Ardisovi Wileymu
z Hennepin County Library System,
 ktorí vždy našli všetky študijné materiály,
ktoré som potrebovala. 
Takisto ďakujem Patty Myersovej
 z Johnson County Library
v Buffale, štát Wyoming,
a pracovníkom
 Sheridan County Fulmer Public Library
 v Sheridane, štát Wyoming,
 za ich pomoc pri vzniku tejto knihy.
Poznámka autora:
Čitateľom, ktorí poznajú Buffalo a Sheridan, neujde, 
že som voľne zaobchádzala s históriou týchto miest. 
V skutočnosti hlavná ulica v Sheridane nevyzerala tak, 
ako som ju opísala, a krásne viktoriánske domy
 postavili až na prelome storočia. 
Munkers & Mathers v roku 1888
 ešte nevlastnili železiarsky obchod a, prirodzene,
v tom čase ešte nestál ani saloon Mint. 
No keďže som chcela do svojho príbehu zahrnúť 
aj tieto historické miesta, dovolila som si 
posunúť kalendár vo svoj prospech.
L. S.

Teritórium Wyoming, rok 1888
Tom Jeffcoat sa nadvihol na tvrdom sedadle voza. Dva razy zažmurkal a uprene sa zahľadel smerom na sever. Namáhal si oči pod zaprášeným hnedým stetsonom, až kým v diaľke nerozoznal nejasné obrysy mesta. V útrobách pocítil vzrušenie – pred ním ležalo mesto Sheridan vo Wyomingu. Konečne! A ak bude mať trocha šťastia, čaká ho aj kúpeľ, ozajstná posteľ a poriadna teplá večera. Prvý raz po osemnástich dňoch.
Cmukol na záprah a ten zvýšil rýchlosť.
Ešte pred niekoľkými míľami sa mesto javilo veľké sotva ako materské znamienko na čeľusti širokého, úrodného údolia. No ukazovalo sa, že prostredie je také krásne, ako sľubovala reklama. Mesto, vyhrievajúce sa v sviežej lipnici, sa chúlilo tam, kde sa východná strana pohoria Big Horns stretala so širokým údolím Goose Creek. V ňom sa zlievali potoky Big a Little Goose. Dráhy ich tokov boli zreteľne vyznačené meandrujúcou čiarou lesknúcich sa vŕb a topoľov. Hoci bol len začiatok júna, topole už mali semená a sypali na hladinu vody bavlnené chumáče, pripomínajúce plávajúcu bielu flotilu.
Ale majestátnosť tomu všetkému dodávali hory. Ich vrcholky, obklopené modrosťou oblohy, boli pokryté snehom a dvíhali sa ako hánky na zaťatej pästi odtláčajúcej drsnejšie Skalisté hory na západ. Tie hory Jeffcoatovi prirástli k srdcu. Chránili ho z ľavej strany ako starí dobrí priatelia po celej dlhej ceste z Rock Springs až sem hore. Zamiloval si tých majestátnych obrov odetých – vysoko hore – do modravej černe cédrov v Skalistých horách, ktorá pri úpätiach prechádzala do všetkých možných odtieňov zelenej. Tie úpätia sa vzdúvali ako obrovská rozviata sukňa a v ich zamatových záhyboch sa chúlil jeho nový domov – mesto Sheridan.
„Utečte starostiam a vydajte sa na západ,“ ospevovala reklama, „žiadne horúčavy, žiaden prach a vietor. A noci sú tam vždy chladné.“

Však uvidíme.
Ako sa blížil k mestu, začínal rozoznávať jednotlivé budovy. Potom zazrel čosi ako ulicu – ba čo, dokonca ulice! Panebože! Celú sieť ulíc, rovných, širokých a už pomenovaných, ako to hlásali nápisy na drevených tabuliach – Perkinsova, Whitneyho, Burkittova, Worksova, Loucksova a najširšia tepna – Hlavná, po ktorej do mesta prichádzal. Hlbšie v srdci mesta sa oba potoky riadili spoločne a rozdeľovali ulice na krátke, šikmo uťaté úseky. Vzadu v bočných uliciach videl obytné domy, zväčša s rámovou konštrukciou alebo z okresaných kmeňov, so strmými strechami, aby nezadržiavali sneh. Veľa pozemkov bolo obklopených deliacimi čiarami: latkovými plotmi, zábradliami na uväzovanie koňov, hospodárskymi budovami na zadných hraniciach majetku, čerstvo vysadenými zeleninovými záhradami a živými plotmi kvetov. Ako vchádzal do obchodnej časti, spomalil kone do kroku, aby si mohol dôkladne poobzerať okolie. Toto mesto má aspoň päťdesiat budov, drevené chodníky – mali už vyblednuté dosky, ale ešte sa nekrútili, a hojný počet zabehnutých firiem: hotel, mäsiarstvo, holičstvo, lekáreň, súd, niekoľko obchodov, redakciu novín; a neodmysliteľné saloony, ktoré slúžili kovbojom ženúcim statok hore po Bozeman Trail, po ktorej sem práve prišiel aj on. Boli tam saloony s názvami Star a Mint a jeden, ktorý sa volal Silver Spur. Vedľa neho bola ohrada a v nej zo pol tucta divých losov, na ktorých si niekoľko kovbojov skúšalo narábanie s lasom. Zvuk chlapského smiechu a bľačania zvierat vyvolal na Jeffcoatových perách úsmev.
O niečo ďalej prešiel okolo ďalších znakov pokroku – budovy s doširoka otvorenými dvojitými dverami, ktoré odhaľovali bok hasičskej striekačky s nalešteným mosadzným kovaním; domu s kovovou vizitkou doktora – L.D. STEELE, LEKÁR; budovy školy – usadlíci sa so školou poponáhľali; a obchodu s postrojmi a topánkami, ktorému Jeffcoat venoval väčšiu pozornosť.
Nakoniec došiel k potoku – neviedol cezeň žiadny most – rozvodnenému jarnými prívalmi. Akýsi vyhúknutý chlap vo vyťahaných nohaviciach a čižmách po kolená tam pomocou vedra upevneného na konci dlhej žrde plnil cisternu – voz na dodávku vody. Na boku cínového valca sa skvela namaľovaná reklama: Pitná voda – dodávka každý deň, 25 centov za sud, 5 sudov za 1 dolár. Pravidelná linka Andrewa Deharta na dodávku minerálnej vody.
„Haló, vy tam!“ zvolal Jeffcoat a pritiahol opraty.
Chlap prerušil prácu a otočil sa: „Haló!“

Mal hustú bradu a veľký skobovitý nos. Práve si ho vysmrkal do trávy – bez pomoci vreckovky – nahnúc sa najskôr doľava a potom doprava.
„Ktorý je toto potok? Big Goose alebo Little Goose?“

„Big Goose. My domáci ho voláme len Goose. Ste v meste nový?“

„Áno, pane. Som tu sotva päť minút.“

„Tak vitajte! Volám sa Andrew Dehart.“ Kývol hlavou smerom k nápisu na boku svojej cisterny. 
„A ja Tom Jeffcoat.“

„Potrebujete vodu. Ja to poznám. Zdržíte sa?“

„Áno, pane. Mám to v pláne.“

„Máte ubytovanie?“

„Ešte nie.“

„Nuž, prešli ste okolo jediného hotela. Volá sa Windsor, tamto vzadu. A Ed Walcott má nájomnú stajňu. Na Grinnellovej ulici zabočte doľava.“ Ukázal mu to.
„Ďakujem vám, pán Dehart.“

Dehart mu odmávol. Zvrtol sa späť k svojej práci a zavolal: „Nová krv je tu vždy vítaná!“

Zdalo sa, že potok vyznačuje koniec hlavnej obchodnej zóny. Za ním sa už nachádzali zväčša len obytné domy, a tak Jeffcoat otočil záprah a vydal sa späť po ceste, ktorou prišiel.
Bez problémov našiel Grinnellovu ulicu a obrovskú, nenatretú stodolu so strechou zo stanového plátna, s doširoka otvorenými dvojdielnymi dverami a s nápadným čiernobielym nápisom vysoko nad otvorom na seno: WALCOTTOVA NÁJOMNÁ STAJŇA, STRAVA A UBYTOVANIE PRE KONE, PRENÁJOM KOČIAROV. Zabočil hore Grinnellovou, aby sa tam pozrel.
V ohrade na bližšej strane budovy stálo zo šesť choro vyzerajúcich koní, driemajúcich na ostrom poludňajšom slnku. Chĺpkami na nozdrách sa dotýkali steny. Na vzdialenejšej strane budovy bola opustená jama na podkúvanie koní, zhora krytá radom nahnutých topoľov, ktoré hádzali fliačky tieňa na cestu a na vzdialené zábradlie na uväzovanie koní. Samotná stajňa bola obrovská budova s otvorenými koncami, pozostávajúca zo zvislých, vetrom ošľahaných dosiek a z dvojdielnych posuvných dverí, ktoré boli na oboch koncoch otvorené.
Ľavá časť zábradlia na priväzovanie koní bola ožiarená slnkom, a tak si Jeffcoat vybral jeho pravú časť, ktorá bola v tieni. Ako prechádzal okolo otvorených dverí, zazrel vnútri siluetu nejakého muža, jasne sa črtajúcu oproti otvoreným koncom budovy, ktorý ošetroval kopyto koňa.
Má tu konkurenciu.
Zatiahol do tieňa, zastavil a ovinul opraty okolo rukoväte brzdy. Vzoprel sa na chodidlách a s päsťami pri ušiach sa povytáčal v drieku. Mal pocit, že má kožu tuhú ako remeň. Zhlboka si vydýchol a prehupol sa cez okraj voza. Pri veľkých dverách na južnej strane nájomnej stodoly zastal a sústredene sa zahľadel dovnútra. Vyzeralo to tam ako v železničnom tuneli. Dnu bola tma a chládok a oba konce boli jasne osvetlené. Na vzdialenejšom konci stále pracoval dotyčný chlapík, otočený tvárou k protiľahlým dverám. V lone mal položené kopyto veľkého gaštanového žrebca.
Ako sa k nim Jeffcoat blížil, podrobne si obzeral koňa aj muža. Žrebec mal rozšírené nozdry, širokú hruď a bol vysoký. Ukázalo sa, že muž, keď sa mu lepšie prizrel, nie je vlastne muž, ale štíhly, nevysoký chlapec. Mal na sebe obnosené modré jazdecké nohavice s čiernymi trakmi, vyblednutú červenú košeľu, koženú zásteru až po členky a na temene ošumelú hnedú vlnenú čiapku s gombíkom.
Keď Jeffcoat prichádzal, gaštan zaerdžal, spustil prednú nohu, čím udrel mládenca do brucha a posunul mu čiapku nabok.
„Dočerta s tebou, Seržant! Ty pazúrnatý kus hnisu! Stoj!“ Chlapec ťapol koňa po pleci a jediným pohybom si napravil čiapku. „Urob to ešte raz a budeš sa o svoje mizerné kopyto starať sám! Máš tam trhlinu veľkú ako štvrťdolár!“ Uchopil rukou uvoľnené udidlo, donútil ho znova položiť kopyto do lona a pokračoval v práci so škrabákom.
Jeffcoat sa usmial. Zviera bolo od mladíka ťažšie o dobrej pol tony. Ale ten mladý, hoci ešte decko, vedel, čo robí. Trhlina s veľkosťou štvrťdolára mu nebola ničím, kvôli čomu by sa bolo treba znepokojovať.
„Ty to tu máš na starosti, chlapče?“

Emily Walcottová pustila Seržantovo kopyto a rozhorčene sa obrátila. Jej oči si s úmyselnou nechuťou premerali opáleného mladého muža. Mal by sa oholiť a zaobstarať si na svoju košeľu nejaké rukávy, pretože mu ich niekto pri pleciach odtrhol. Venovala spaľujúci, zbežný pohľad jeho holým rukám, zaprášeným nohaviciam a zarastenej tvári a potom s trpkosťou odvetila: „Áno, pani. Zaiste.“

Jeffcoat schmatol klobúk. „Och… moja chyba. Myslel som si…“

„Nezaujíma ma, čo ste si mysleli! Nemusím to počuť ešte raz. A s tým klobúkom sa už teraz neunúvajte!“

Bola chudá ako užovka a rovnako dobre formovaná. Mohla mať okolo sedemnásť rokov. Mala úplne modré oči a pevne zovreté pery. Obe líca jej blčali rozhorčením. Jeffcoat, ktorý nikdy predtým nevidel ženu v nohaviciach, rozpačito stál.
„Ospravedlňujem sa, pani.“

„Som slečna. A s ospravedlňovaním sa nenamáhajte.“ Hodila škrabák nabok. „Čím vám môžem poslúžiť?“

„Vonku mám hladný záprah, ktorý potrebuje stajňu.“

Seržant využil chvíľu a natiahol krk. Strhol slečne Walcottovej čiapku z hlavy a začal ju žuvať.
„Dočerta, Seržant! Daj mi to!“ Vyšklbla mu čiapku zo zubov. Poutierala ju o zadnú časť svojich nohavíc a mrzuto si ju poobzerala. Pramene čiernych vlasov jej padli nadol, len spoly prichytené hrebeňmi k hlave. „Dofrasa! Pozri sa, čo si urobil! Sú v nej diery!“

Jeffcoat len s námahou potlačil úškrn. „Mali ste ho priviazať dvoma lanami, a nie iba jedným. Tak by sa mu nepodarilo vyšmyknúť.“

Emily naňho zlomyseľne hľadela, pokým si nasadila čiapku na hlavu. Napchala pod ňu vlasy a posunula si ju nad ľavé ucho tak, aby jej krátky štítok stál šikmo nad čiernym, nahnevaným obočím. S nasadenou čiapkou a po plecia zakrytá v koženej zástere vyzerala skutočne ako chlapec.
„Ďakujem, budem si to pamätať,“ odvetila sarkasticky a dlhými krokmi vykročila smerom k ulici. Zástera jej pri každom kroku plieskala o lýtka.
„Želáte si ich len ustajniť? To bude po dolári za noc, vrátane sena. Zákusok sa platí zvlášť. Dvadsaťpäť centov za vedro ovsa navyše. Za očistenie a vykefovanie ďalší štvrťák. Ak ich ustajníte vonku v ohrade, ušetríte desať centov.“ Došla až k záprahu a otočila sa. Ale Jeffcoat za ňou nebol.
„Hej, pane,“ zvolala, „mám veľa práce!“ Podoprela si boky špinavými rukami, netrpezlivo bubnujúc prstami po tvrdej koženej zástere. „Kde ich chcete nechať? Dnu alebo vonku?“

Keď odpoveď neprichádzala, nakukla do dverí. Vzápätí zvrieskla: „Hej, čo to robíte?!“ a vrútila sa späť dovnútra. Päste sa jej hojdali okolo bokov ako srdcia zvona.
„Toto nie je trhlina, ale rozštiepené kopyto.“ Prezeral si Seržantovu prednú nohu a správal sa, akoby mu to miesto patrilo. „Bude potrebovať trojštvrťovú podkovu, ba možno aj medenú doštičku, aby sa tlak preniesol na strelku a obvod kopyta. Ak nechcete, aby vám ochromel. Možno by to išlo aj znitovať.“

„Ďakujem, o svoje kone sa postarám sama,“ odpovedala kyslo. Odviazala jednoduchý úväz, ktorým bol Seržant priviazaný, a viedla ho do stajne. Čo si o sebe, dočerta, myslí, že je? Že si sem príde a bude jej dávať rady? Špinavý kovboj, čo nemá ani rukávy na košeli, si vpáli do nájomnej stajne, ktorá mu nepatrí, a chrlí zo seba múdrosti ako gejzír. Ona vie všetko, čo treba o kopytách vedieť. Všetko!
Ale Emily Walcottová horela nevôľou, pretože vedela, že cudzinec má pravdu – mala použiť dve upevňovacie laná. Lenže vtedy na to nemala čas.
Vypochodovala zo stajne a, prechádzajúc poza cudzinca, šľahla po ňom krátkym pohľadom. „My tu ustajňujeme kone. Kŕmime ich a kefujeme, napájame, postrojujeme a prenajímame kočiare. Ale nedovoľujeme, aby sa kadejaký paholok učil na našich zvieratách!“

Muž vybuchol smiechom. To Emily rozzúrilo a zvrtla sa k nemu s vražedným pohľadom. Zdalo sa, že jej kútiky úst ovisnú až k topánkam.
„Pane, nemôžem s vami márniť svoj drahocenný čas. S vašimi koňmi možno, pokiaľ budete hovoriť rýchlo. Tak, ako sa rozhodnete? Vnútri alebo vonku? Seno alebo ovos?“

„Kadejaký paholok?“ podarilo sa mu zo seba dostať cez záchvaty smiechu.
„Pre mňa – za mňa.“ Tvrdohlavo zmenila smer a s nazlosteným výrazom v tvári sa pobrala okolo neho smerom k otvorenému poklopu vedúcemu hore do senníka.
„Je mi ľúto, ale všetko máme obsadené,“ oznámila mu sucho.
„Môžete to skúsiť dole v Rock Springs. Je to pár míľ týmto smerom.“ Ukázala palcom na juhozápad.
Rock Springs boli vzdialené 350 míľ a jemu trvalo osemnásť dní, kým ich prešiel. Ako liezla hore rebríkom, zastavila ju ruka, ktorá schmatla jej otlčenú, vyčaptanú, po koňoch páchnucu kovbojskú čižmu.
„Hej, počkajte chvíľku!“ 
Čižma zostala Jeffcoatovi v ruke.
Zostal rovnako prekvapený ako ona a civel na jej bosé chodidlo so špinavým členkom a steblami sena pritlačenými na pokožke. Pomyslel si, že to je najbizarnejšie zoznámenie s predstaviteľkou opačného pohlavia, aké kedy zažil. Tam, odkiaľ pochádzal, nosili dámy ginghamové šaty s objemnými spodničkami, namiesto kožených biele naškrobené zástery, slamené klobúky namiesto chlapčenských čiapok a elegantné šnurovacie topánky namiesto hnojom oblepených kovbojských čižiem. A ponožky… tenučké flórové pančuchy, ktoré gentleman nikdy nezahliadol. A teraz tu stál a zízal na jej bosé chodidlo!
„Ach. Ja… prepáčte, slečna. Mrzí ma to.“

Prizeral sa, ako strnulo zostúpila a otočila sa. Jej tvár svietila červeňou ako augustový západ slnka.
„Už vám niekto povedal, že ste nevychovaný a otravný ako trieska v zadku?“ Schmatla čižmu, prevrhla akési smaltované vedro a sadla si naň, aby si čižmu opäť obula. Skôr, než to stihla urobiť, vytrhol jej ju z ruky a kľakol si na koleno, aby jej pomohol.
„Dovoľte, slečna. A, aby som odpovedal na vašu otázku: Áno, moja mama i stará mama, moja snúbenica a aj moje učiteľky. Zdá sa, že ženám odjakživa leziem na nervy. Ale nikdy som nedokázal pochopiť, prečo. Viete, že toto som doteraz nikdy neurobil?“ Nastavil jej čižmu.
Cítila, že sa začervenala po celom tele, od špinavých bosých palcov až hore po bratovu čiapku. Schmatla čižmu a prudkým trhnutím si ju obula.
S úškrnom sa prizeral a oneskorene odpovedal: „Ovos, prosím. Ustajnite ich vnútri a aj ich vykefujte. Platí sa vopred?“

„Povedala som, že máme obsadené!“ Vyskočila na nohy, rozhorčene sa mu vyhla a štverala sa na povalu. „Nech sa o vás postarajú inde!“

Hľadel uprene za ňou, ale nevidel nič okrem trámov a zvíreného prachu.
„Mrzí ma to, slečna. Naozaj.“

Na hlave mu pristála celá kopa sena, ktorú zhodila vidlami. Nahol sa dopredu, odfrkujúc a prskajúc.
„Hej, dávajte pozor!“

Nad hlavou sa mu ozvali jej kroky, ako šúchala čižmami po doskách podlahy. Opäť sa zjavili vidly s kopou sena, a tak zaspätkoval. Zakričal: „Tak môžem tu nechať tie kone alebo nie?“

„Nie!“

„Ale toto je jediná nájomná stajňa v meste!“

„Povedala som vám, že máme obsadené!“

„Nemáte!“

„Ale máme!“

„Ak je to kvôli vašej bosej nohe, povedal som vám, že ma to mrzí. Tak poďte dole, nech vám môžem dať peniaze.“

„Povedala som, že máme obsadené! Tak vypadnite!“

Na druhom konci stodoly túto slovnú výmenu s rastúcim záujmom počúval Edwin Walcott. Stál a pozorne si obzeral cudzinca so senom na klobúku a na pleciach. Videl, ako sa zhora cez otvor zosypala ďalšia kopa, počul, ako jeho dcéra očividne klame, a usúdil, že je najvyšší čas, aby sa do toho zamiešal.
„Čo sa to tu deje?“

Náhle nastalo ticho, ktoré rušilo len kladivo kováča, ozývajúce sa z dolného konca ulice.
Jeffcoat sa zvrtol. Vo dverách stál zavalitý chlap s rukami opretými o boky. Vyhrnuté rukávy a rozopnutý golier vyblednutej červenej flanelovej košele odhaľovali jeho mäsité ruky a zarastenú hruď. Čierne jazdecké nohavice mal napchaté do nevysokých čižiem a pruhované traky zdôrazňovali jeho svalnatosť. Mal strapaté, zľahka prešedivené čierne vlasy, úplne čiernu bradu, modré oči a ústa pripomínajúce ústa dievčaťa.
„Môžem pre vás niečo urobiť, pán…?“

Jeffcoat si oprášil ramená a oklepal klobúk o stehno. Vykročil dopredu a natiahol ruku. „Volám sa Tom Jeffcoat, pane, a určite môžete. Rád by som tu na niekoľko dní nechal svoje kone, ak je to možné.“

„Ja som Edwin Walcott. Existuje nejaký dôvod, prečo by som vám to nemal dovoliť?“

„Nie, pane. O žiadnom neviem.“

„Čo to bolo medzi vami a mojou dcérou s tou bosou nohou?“

„Liezla hore po rebríku. Ja som sa ju snažil zastaviť a náhodou som jej stiahol čižmu.“

„Emily!“ Walcott zdvihol hlavu hore k senu. „Je to pravda?“

Emily stála tam, kde ju otec nemohol vidieť. Zapichla hroty vidiel do sena a zatúžila sa doňho zahrabať a zostať tam tak dlho, kým sa Tom Jeffcoat nestratí z povrchu zeme.
„Emily?“ zopakoval otec otázku, tentoraz dôraznejšie.
„Áno!“ ozvalo sa zhora.
„Usiloval sa ešte o niečo iné, o čom mi nepovedal?“
Kopla do kôpky sena, až sa rozletela. Ale neodpovedala.
„Emily?“

Cítila sa ponížená. Uprene hľadela do sena a ústa mala stiahnuté pevnejšie než námornícky uzol. Rukami sa pohrávala s hladkou rukoväťou vidiel, akoby natierala liečivou masťou nohu koňa. Nakoniec sa prišuchtala k otvoru na seno. Naširoko sa rozkročila a zabodla hroty vidiel do borovicovej podlahy. Stretla sa s otcovým pohľadom, upretým nahor.
„Prišiel sem a začal zo seba sypať rozumy o koňoch a o tom, že som mala Seržanta uviazať nakríž. Potom mu bez dovolenia prezeral kopyto a opovážil sa mi radiť, ako ho mám ošetriť. Rozčúlil ma. To je všetko!“

„A tak si ho poslala preč?“

Pýcha jej bránila odpovedať.
„Nemal som v úmysle byť nezdvorilý,“ prerušil ticho zmierlivo Jeffcoat. „Ale pripúšťam, že som si z nej uťahoval a že som sa dopustil chyby, keď som ju pri príchode považoval za chlapca. Myslím, pane, že práve to ju vyviedlo z miery.“

Walcott sa obrátil a musel si zahryznúť do pery, aby sa neusmial. „Poďme do kancelárie. Tam sa dojednáme. Koľko dní tu necháte svoj záprah?“

Jeffcoat nešiel hneď za ním, ale prikročil pod rebrík a zdvihol pohľad k dievčaťu, ktoré naňho zhora gánilo.
„Určite aspoň týždeň. Možno aj dlhšie.“ Nepochyboval, že by mu tie vidly najradšej šmarila do hlavy. Ona však stála, oboma rukami zvierala ich rukoväť a hľadela naňho s tichou zlosťou.
„Príjemné popoludnie, slečna Walcottová,“ zaželal jej potichu. Sňal klobúk z hlavy a nasledoval jej otca.
Walcott ho viedol cez dvere do prístavku, pristavaného k východnej strane stodoly, do malej izby s hrboľatou betónovou podlahou a so štyrmi oknami s malými tabuľkami skla. Dve z nich boli obrátené na ulicu a dve na prázdnu časť pozemku. Pri západe slnka bude v kancelárii jasno, ale teraz popoludní v nej bolo chladno a tienisto. Stál tam ošarpaný písací stôl, ktorému chýbala sťahovacia roleta a zásuvky boli prepchaté papiermi. Jeho zaprášená vrchná doska bola zaprataná rozhádzanými krúžkami z udidiel, stiahlovými udidlami, klincami na podkúvanie, kladivkami na cvočky, masťami pre kone a bol tam aj biely tanier so zvyškami obeda – s niekoľkými zelenými fazuľkami a zoschnutou kôrkou chleba, položenou do zvyšku zasychajúcej omáčky. Stolička s kolieskami pri stole bola nachýlená a na jej operadle a bokoch bolo už sotva poznať stopy laku. Pri severnej stene sa prepadávala kovová pohovka, ktorej obnažené perá boli zakryté podomácky vyrobenými matracmi z plachtoviny napchatej senom, korunovanej viacfarebným handrovým kobercom, na ktorom spala béžovo sfarbená mačka. Napravo od dverí stála malá bruchatá piecka. Na stenách bola rozvešaná zvláštna zbierka – pasce na bobry, cestovný poriadok, navštívenky diplomovaných lekárov, reklama na show Buffalo Billa – Williama Codyho z Divokého západu, zbierka kľúčov od chomútov, rozvrh profesionálneho baseballového klubu vo Filadelfii z minulého leta a starodávne kyvadlové hodiny, ktoré pomaly tikali. Kancelária voňala po cibuľovej omáčke, aromatických mastiach, obilí a konope – posledná vôňa sa pravdepodobne šírila z napchatých konopných vriec, poopieraných o stenu vľavo od dverí.
„Dokážem pochopiť, prečo je moja dcéra trochu nedotklivá, keď jej vytýkajú chyby v zaobchádzaní s koňmi,“ poznamenal Walcott. Zároveň klesol na stoličku a na kolieskach sa s ňou posunul až k stolu. Po hrubej podlahe to zahrkotalo, ako keď vbehne voz bez pérovania do zamrznutých koľají.
„Motá sa okolo nich celý život a dopisuje si s chlapíkom z Clevelandu, ktorý sa volá Barnum. Ten ju učí veterinárnu medicínu.“

„Dievča, a veterinárna medicína?“

„Tu na okolí je veľa dobytka a koní. Má to kde využiť.“

„Chcete povedať, že študuje korešpondenčné?“ spýtal sa s údivom Jeffcoat.
„Správne,“ potvrdil Walcott a siahol po pere a knihe s potvrdenkami. „Teraz už chodí pošta celkom pravidelne. Zväčša päťkrát do týždňa. Doručujú ju na koňoch. Tu sa mi podpíšte.“ Walcott sa otočil a podal Jeffcoatovi potvrdenku na dva hnedáky s bielymi škvrnami a voz s dvojitým kozlíkom, zelený s červenými ozdobami. Dôkladný chlap, tento Walcott. Pri takomto systéme ho nikto nemôže obviniť z krádeže koňa.
„Neurazíte sa, pán Jeffcoat, ak sa vás spýtam, čo hľadáte v našom meste?“

Jeffcoat zastrčil potvrdenku do vrecka a odvetil: „Vôbec nie. Akýsi chlapík menom J. D. Loucks dal do springfieldských novín reklamu na toto mesto a na to, čo mesto ponúka podnikavému mladému mužovi. Zazdalo sa mi, že je to miesto, kde by som rád žil, a tak som sadol na vlak do Rock Springs, nakúpil tam výstroj a zvyšok cesty som prešiel vozom. A teraz som tu.“

„A teraz ste tu… čo tu budete robiť?“

„Mám v úmysle založiť si tu firmu a postaviť dom. Len čo si kúpim nejaký pozemok.“

„Nuž,“ starší muž sa potichu zachichotal, „J. D. Loucks vám veľmi rád predá toľko pozemkov, koľko budete chcieť. A toto mesto potrebuje mladých ľudí. Čím sa živíte?“

Jeffcoat na zlomok sekundy zaváhal. Potom povedal: „Trochu sa venujem kováčstvu. Vyučil som sa u svojho otca v Springfielde.“

„V Springfielde v Missouri alebo v Illinois?“

„V Missouri.“

„Tak v Missouri? Nuž, to musel podkovať spustu koní, ktoré tadiaľto prešli na ceste po Oregon Trail, že?“

„Áno pane. Tak je.“

„Viete, toto mesto už jedného kováča má.“

„Viem. Než som sem prišiel, previezol som sa po uliciach.“ 
Edwin vstal a vydal sa ku koňom v záprahu, ktoré ešte stále čakali vonku.
„Ale poviem vám niečo, čo pre nikoho v Sheridane nie je tajomstvo. Starý Pinnick by dokázal robiť lepšie a viac. Trávi však viac času v Mint Saloone než vo svojej vyhni. Keby bol Seržanta podkul správne na prvý raz, nemuseli by sme ho teraz liečiť.“

„Tak Pinnick?“

„Tak sa volá váš konkurent – Walter Pinnick. Je taký lenivý, že si ani nevyvesil firemnú tabuľu nad svoju kováčňu. Spolieha sa len na to, že mu zákazníkov privedie zvuk jeho kladiva… pokiaľ sa ozýva.“

Vonku na slnku Walcott zastal. Nachýlil hlavu a započúval sa. Celkom iste – nedávne zvonenie kladiva stíchlo. „Starému Pinnickovi muselo vyschnúť v hrdle,“ zatiahol sarkasticky a pohol sa ku koňom.
Jeffcoat chvíľočku popremýšľal a potom sa rozhodol, že bude najlepšie, ak bude voči tomuto chlapovi otvorený.
„Pane, chcem s vami jednať na rovinu. Tiež sa motám celý život okolo koní. Mám v úmysle robiť o čosi viac než len kováča. Popravde, mám v pláne otvoriť si nájomnú stajňu.“

Walcott s rukou na uzde zaváhal. Potom sa otočil, aby pozrel na mladšieho muža. Najprv sa zdalo, že mu zabehlo. Po chvíli s ľahkým zapísknutím vydýchol. „Nuž…“ povedal a sklonil hlavu. Chvíľku rozmýšľal a potom sa zasmial. Zdvihol pohľad: „Trochu ste ma zaskočili, mladý muž.“

„Myslím si, podľa toho, čo som videl a čítal, že v tomto meste je dosť práce pre nás oboch. Vari nie je pravda, že mnoho texaských kovbojov tadiaľto ženie čriedy dobytka alebo že si tu v okolí zakladajú vlastné malé ranče? A teraz, keď sa začala prideľovať pôda, prichádzajú aj prisťahovalci. Údolie, ako je toto, ich musí priťahovať. Dočerta, veď má šírku deväťdesiatpäť míľ, nehovoriac o ovčiarskych pasienkoch hore v kopcoch. Myslím si, že Loucks má pravdu. Toto mesto sa stane centrom obchodu. A to skoro.“

Walcott sa opäť trpko zasmial. „Nuž, dúfajme. Zatiaľ to vyzerá tak, že centrom obchodu je tu mesto Buffalo. Ale rozrastáme sa.“ Obrátil sa ku koňom. „Hodláte tu nechať aj voz?“

„Ak je to možné.“

„Zatiahnem ho dozadu. Podľa nákladu sa zdá, že máte v úmysle pustiť sa rýchlo do stavania.“

„Len čo kúpim ten pozemok.“

„Loucksa nájdete hore na Smithovej ulici. Spýtajte sa hocikoho. Ukážu vám, kde to je.“

„Ďakujem vám, pán Walcott.“

„Volajte ma Edwin. Toto je malé mesto. Zväčša sa oslovujeme krstnými menami.“

Jeffcoat mu podal ruku. Bol rád, že muž prijal jeho novinky tak blahosklonne.
„Vážim si vašu ochotu, Edwin. Volajte ma Tom.“

„V poriadku, Tom. Nie som si istý, či vám želať veľa šťastia alebo nie.“

Zasmiali sa a potom sa rozišli. Jeffcoat si vzal z voza cestovný vak, zamával na rozlúčku a zavolal: „Kone sa volajú Liza a Rex.“

Edwin sa prizeral, ako Tom Jeffcoat odchádza. Pocítil krátke pichnutie závisti. Mladý, najviac dvadsaťpäť rokov, a dobrodružne založený, s veľkými ambíciami. Má celý život pred sebou a na tomto území, kde majú mladí ľudia stále právo na slobodnú voľbu, aj možnosť vybrať si svoju cestu.
Keď mal on dvadsať rokov, všetko bolo iné. Vtedy o budúcnosti človeka – tak ako o jeho – často rozhodovali prísni, panovační rodičia. Tí mu, s najlepšími úmyslami, naplánovali život, ale nepýtali sa ho, čo si o tom myslí on. Naplánovali všetko: od toho, ako si bude zarábať na živobytie, až po to, s ktorou ženou sa ožení. A on býval poslušný, oddaný syn. Stal sa paholkom ako jeho otec a oženil sa so slečnu Josephine Borleyovou, ktorej bol verný doteraz. Ale v jeho živote existovala ďalšia žena, na ktorú nikdy nezabudol.
Bolo to už pred dvadsiatimi dvoma rokmi, ale myslel na ňu stále. Fannie. S jasnými očami a neskrotným elánom. Bola Joshina sesternica, ale líšila sa od nej tak, ako sa popol líši od uhlíkov. Fannie, ktorá sa namiesto prečo? vždy pýtala prečo nie? Fannie, ktorá už v sedemnástich bojovala za práva žien, jazdila na koní obkročmo, tajne s ním fajčila cigaru a potom nástojila: „Pobozkaj ma a povedz, či chutím po dyme.“ Fannie, pred ktorou po sobáši ušiel, pretože zotrvávať v jej blízkosti by bolo nebezpečné. Fannie, ktorá po smrti rodičov zdedila ich majetok a navykla si cestovať a skúšať veci, ktoré by väčšina žien považovala za neuveriteľné, ak nie dokonca za neslušné. Fannie, ktorá v poslednom liste svojím obvyklým bezstarostným spôsobom oznamovala, že si kúpila bicykel Monarch a vstúpila do klubu cyklistiek zo severného pobrežia, ktorý má v pláne štvordňový výlet z Maldenu do Gloucesteru v Massachusetts, s prenocovaním v Pavilione a Essex House, s prestávkami v Marblehead Necku a Nahante a s takými atrakciami, ako je obed na skalách pri zátoke Pigeon či návšteva rokliny Rafe a Norman’s Woe.
Fannie, neskutočná Fannie. Ako asi vyzerá teraz? Je šťastná? Ľúbi niekoho? Do svojho života pojala všetko neobvyklé, moderné a liberálne. Ale nikdy sa nevydala. Prečo? Nestretla za tých dvadsaťdva rokov nikoho, kto by za to stál? Vo svojich listoch sa nikdy nezmieňovala o žiadnych mužoch, okrem najvšeobecnejších opisov svojich spoločenských aktivít. Ale Edwin si nikdy neprestal lámať hlavu nad tým, či je v jej živote nejaký muž. A nikdy neprestane.
Uvedomoval si, že práve vďaka spomienkam na Fannie nikdy nedokázal odmietnuť Emiline výstredné želania. Emily mu natoľko pripomínala tú Fannie, na ktorú sa pamätal, že ju bezvýhradne miloval a vždy potajomky dúfal, že z nej vyrastie druhá Fannie – trochu rebel, trochu víla, ale pritom skutočná žena. Keď sa mu dcéra začala v nájomnej stajni vešať na päty a požiadala ho, aby mu mohla pri koňoch pomáhať, Edwin jej to so smiechom dovolil. Potom si zúžila jeho staré nohavice a začala ich nosiť na prácu okolo stajne. Prešiel to bez komentára. A keď sa v novinách dočítala o korešpondenčnom kurze veterinárnej medicíny doktora Barnuma a požiadala ho o dovolenie, aby sa doň mohla prihlásiť, ochotne jej ten kurz zaplatil.
Pretože jeho vlastný život bol taký jednotvárny nepochybne vďaka rodičom, ktorí mu vnútili svoju vôľu, zaprisahal sa, že on ako otec to svojim deťom nikdy neurobí.
A teraz mala Emily osemnásť rokov a bola úplne, úplne ako Fannie v jej veku – cieľavedomá, nosila nohavice, mala rovnaké záľuby ako muži a mnohí ju považovali za arogantnú.
Po odchode Toma Jeffcoata našiel Edwin Emily už omnoho pokojnejšiu. Čakala ho v uličke medzi dvoma boxami, ktorých žľaby boli naplnené krmivom, a v ruke držala štyri viazacie laná. Zaviedol Jeffcoatove kone dovnútra a zastal oproti nej.
„Och, ocko, mrzí ma to!“ Vykročila k nemu a objala ho okolo hrude s nenútenosťou, ktorá dávala tušiť, že tak robí často. Edwin, ktorý držal v oboch rukách opraty, mohol len s láskou položiť líce na jej pichľavú vlnenú čiapku.
„Nič sa nestalo. Aj tak sme tú zákazku dostali.“

Odstúpila a pozrela otcovi do tváre. Ako očakávala, našla v nej odpúšťajúci úsmev.
„Hoci ma nazlostil, lebo ma oslovil chlapče. Pripadám ti ako chlapec?“

„Hmmm…“ S miernym úsmevom si premeral jej čiapku, zásteru a čižmy. „Keď sa tak teraz dívam…“

Pokúšala sa potlačiť úsmev, ale nepodarilo sa jej to. „Naozaj, ocko, niekedy neviem, prečo ťa mám tak veľmi rada.“ Láskyplne mu uštedrila predstieraný úder a zvážnela. „Ako sa má mama?“

„Odpočíva. Nemusíš sa ponáhľať. Najprv mi pomôž postarať sa o kone.“ Mal pochopenie pre to, že radšej pracovala v nájomnej stajni, ako by mala robiť ošetrovateľku a vykonávať domáce práce.
Snažil sa nezaťažovať ju nadmernými dávkami domácich povinností. Odkedy Josephine začala chorľavieť a bola čím ďalej, tým menej schopná zvládnuť ich, zdali sa byť nekonečné. Cítil dcérinu mimovoľnú úľavu, keď sa dychtivo načiahla po opratách. Pozrela kobyle do hnedých očí a spýtala sa: „Ako sa volá?“

„Liza.“

„A on?“

„Rex.“

„No poď, Liza, nech ťa odstrojím a poutieram.“

Pracovali vo vzájomnej zhode. Uviazali kone do stredu uličky a sňali z nich postroje. Potom im vyčistili srsť tvrdými kefami. Vo vzduchu sa šíril sýty pach konského potu. Ako Emily prečesávala Lizinu teplú, vlhkú srsť, spýtala sa: „Ako dlho tu títo dvaja zostanú?“

„Asi týždeň… možno aj dlhšie.“

„A čo bude zatiaľ robiť on?“ Nemala chuť vysloviť Jeffcoatovo meno, hoci ho určite neprepočula.
„Kúpi si nejaký pozemok a bude stavať.“
Emily sa zastavili ruky: „Stavať?“

„Je kováč. Chce si tu založiť firmu.“

„Kováč?“

„Presne tak. Tak sa s ním snaž vychádzať, ak je to možné. Zrejme budeme v budúcnosti využívať jeho služby. Ak bude aspoň o štvrtinu triezvejší ako Pinnick.“

Opäť začala kefovať, no drhla silnejšie, než bolo treba. Edwin letmo pozrel do dcérinej tváre. Zbadal, že sa zachmúrene rozháňa kefou a potom ju hodila bokom a dala prednosť hrebeňu na hrebelcovanie. Edwin, predvídajúc jej reakciu nad zvyškom noviniek, opatrne dodal: „To nie je všetko.“

Okamžite zdvihla hlavu. Ich pohľady sa stretli.
„Čo ešte?“

„Má v úmysle kovať vo vlastnej nájomnej stajni.“
Zabudla zavrieť ústa. „Čože?!“

„Počula si dobre.“

„Och, ocko…“ Z tej poznámky bolo cítiť nepredstieraný súcit. Či nemá už aj bez toho dosť starostí? Mama je chorá, každý z nich sa snaží zvládať práce v domácnosti i v nájomnej stajni. A teraz toto! Najradšej by zdrapila J. D. Loucksa s jeho reklamou a pána Toma Jeffcoata a zhodila ich z okraja útesu!
„Prinajmenšom sa zachoval čestne,“ poznamenal Edwin.
„Čo iné mu zostávalo, keď sa chystá stavať čosi také veľké, ako je nájomná stajňa?“

„Toto je slobodná krajina a všetci vieme, že by mohol mať pravdu. Malo by tu byť dosť práce pre nás oboch.“

„Kde ju chce postaviť?“ spýtala sa útočne.
„Viem toho toľko, čo ty.“

Ale obidvaja si uvedomovali, že mu J. D. Loucks môže predať pozemok, aký bude chcieť. Toto mesto mu patrilo. Kúpil ho pred siedmimi rokmi, vykolíkoval štyridsaťakrové parcely, na kus hnedého baliaceho papiera zo svojho obchodu načrtol mapu a pripravil žiadosť o začlenenie. Zhromaždenie teritória Wyoming ju schválilo o rok neskôr. Ustanovil sám seba do funkcie starostu, mesto pomenoval po svojom veliteľovi z Občianskej vojny, generálovi Philipovi H. Sheridanovi a dal sa do práce. Začal lákať mladú krv, aby sa tu usadila.
Bolo to dobytkárske mesto. Zariadil sa tak aj Loucks, ktorý si uvedomoval cenu bohatých pastvín a predvídal úspešnú budúcnosť, ktorú prinesú obchodníci s dobytkom, ženúci statok hore Bozemanovým koridorom z vyčerpaných pastvín v Texase. Mesto malo všetko – rozľahlé územia s výskytom hnedého uhlia, tiahnuce sa v dĺžke niekoľkých míľ, meandrujúce potoky Goose, ktoré v ňom vytyčovali tmavozelené hranice, druhú najnižšiu priemernú rýchlosť vetra v celých Spojených štátoch a tisíce priľahlých akrov indiánskeho územia, ktoré sa teraz, keď sa skončili vojny s Indiánmi, uvoľnilo pre nových vlastníkov pôdy.
Lákavé inzeráty, ktoré dal Loucks uverejniť do novín na Východe, priniesli rýchle výsledky. Samozrejme, pozemky na Hlavnej ulici sa predali ako prvé; Hlavná už bola prepchatá obchodmi – od hotela Windsor na južnom konci až k potoku na severe. Stále však bolo možné získať pozemky na vedľajších uliciach, ako napríklad na Grinnellovej.
„No, radšej by sa tu nemal veľmi ukazovať!“ vyprskla Emily Walcottová a otočila Jeffcoatovho koňa do boxu. „Nemám chuť zakopávať oňho častejšie, než musím.“

Ako sa ukázalo, zakopla oňho ani nie o hodinu. Práve šla domov, aby zistila, ako sa darí matke, keď sa ulicou viezol Jeffcoat s J. D. Loucksom v Loucksovej peknej bričke Peerless. Očividne sa venovali obhliadke mesta. Na chvíľu zastala uprostred dreveného chodníka, kým okolo prešiel Loucks s povievajúcou bielou bradou. Aj jeho sivkovia sa k nemu hodili. Emily so zovretými perami zagánila na muža vedľa neho. Určite už stihol zájsť do hotela a dať sa do poriadku. Bokombrady boli preč, jeho redingot mal rukávy a dlhá úzka kravata vyzerala na čistej bielej náprsenke celkom pekne. Ale keď zbadala jeho úškrn, zaťala päste.
Jeffcoat sa zľahka dotkol okraja klobúka a kývol jej. Emily cítila, ako sa jej do tváre nahrnula krv. Upieral na ňu oči, až kým kočiar neprešiel okolo. Až vtedy pokračovala v zlostnej chôdzi. Ľutovala, že doňho nehodila tie vidly, kým mala možnosť.

Domov Emily Walcottovej sa nepodobal na žiadny iný, ktorý poznala. Bol v ňom vždy neporiadok, jedlá neboli nikdy hotové načas, občas sa im minula čistá bielizeň a cylindre lámp bolo treba neustále čistiť. Nebývalo to tak vždy. Keď bola matka zdravá, ešte kým bývali vo Filadelfii, ich dom býval veselý a dobre vedený. Večera bola na stole vždy včas, každý pondelok visela ráno na šnúre bielizeň a v utorok sa žehlila. Streda bola vyhradená na jej opravu, štvrtok na príležitostné práce, v piatok sa piekol chlieb a v sobotu sa upratovalo.
Potom začala matka chorľavieť a všetko sa zmenilo. Spočiatku nad jej vyčerpanosťou príliš nerozmýšľali. Vlastne, keď vtedy prišli domov a našli ju prvý raz driemať v čase, keď mal byť na stole obed, všetci sa smiali a doberali si ju. Jej choroba však postupovala zákerne. Celé mesiace nikto nepovažoval za nič nezvyčajné, ako schudla. Odkedy sa jej narodili obidve deti, bola vždy bucľatá. Ako jej začali kilá miznúť a jej postava sa začala podobať na tú z mladších čias, zdalo sa, že to otca teší. Občas si ju doberal a ona sa červenala. Ale potom začala kašlať a doberanie sa zmenilo na znepokojenie.
„Josephine,“ nástojil, „musíš ísť k doktorovi.“

„Nič to nie je, Edwin, naozaj,“ odporovala matka. „Len starnem.“

Ale to bolo sotva pred dvoma rokmi. Vtedy mala tridsaťosem rokov. Tridsaťosem a začínala im chradnúť pred očami. Kašeľ bol stále prenikavejší a častejší. Oslaboval ju čím ďalej, tým viac. Členovia rodiny stáli okolo nej s pocitom bezmocnosti.
Vtedy si otec prečítal článok o úspešnom výrobcovi klobúkov z Filadelfie, Johnovi B. Stetsonovi. Stetson bol ešte mladý človek, keď mu doktori povedali, že má problémy s pľúcami a že mu dávajú len niekoľko mesiacov života. Mladý Stetson usúdil, že existuje len jediný spôsob, ako dokázať, že sa vo svojej predpovedi mýlia. Rozhodol sa, že musí ujsť z preľudneného, zadymeného mesta von do prírody. Vydal sa na ďaleký západ, čo v tých časoch znamenalo štát Missouri. Ale pokračoval ešte ďalej a celou cestou, až k Pike’s Peak, kráčal zväčša pešo. Spával pod holým nebom a počasie bral tak, ako prišlo. Napriek všetkým útrapám putovania, napriek tomu, že celý rok strávil ako zlatokop vo vysokých Rockies, jeho zdravie zaznamenalo pozoruhodné zlepšenie. Do Filadelfie sa vrátil síce len s pár stovkami dolárov vo vrecku za nájdené zlato, ale zato s pevnejším zdravím, než mal kedykoľvek predtým. Urastený a mocný John B. Stetson veril, že mu zdravie vrátil západ.
S tými niekoľkosto dolármi vybudoval klobučnícke impérium. A z nekonečnej vďačnosti za navrátenie zdravia školil aj druhých a staral sa o nich. Dal si záležať na dostatku čistého vzduchu a slnka a jeho fabriky tým boli známe. Mal toľko práce, že nemal čas chodiť po doktoroch, a tak, keď bolo treba, prišiel k nemu lekár do jeho kancelárie. Potom si Stetson začal vodiť do kancelárie všetkých svojich zamestnancov, ktorí potrebovali ošetrenie. O tomto nápade, ako vlastne o všetkých jeho nápadoch, sa veľa hovorilo. Keď už jeho vlastný lekár na všetko nestačil, prizýval najrôznejších špecialistov. Jedného dňa si Stetson uvedomil, že ak chce uniknúť pred zástupmi doktorov a zamestnancov promenádujúcich sa každý deň po jeho kancelárii, musí to zariadiť inak.
A tak postavil nemocnicu. Veľkodušne odmietol obmedziť jej služby len pre vlastných zamestnancov a sprístupnil jej výhody všetkým.
Práve tam vzal Edwin Walcott svoju manželku, keď si prečítal spomínaný článok. Dúfal, že tam nájdu vhodný spôsob liečby na jej suchoty. Toho dňa sa na nich usmialo šťastie. Keď čakali v čakárni, stretli sa osobne so samým Johnom B. Po stretnutí a rozhovore s týmto mužom nebolo možné nedostať odvahu a nádej. Bol zdravý a plný sily a predstavoval presvedčivý dôkaz účinnosti čistého života. Pripisoval to tomu jedinému roku na čistom vzduchu, čistej vode a slnečným lúčom.
„Choďte na západ!“ poradil Josephine Walcottovej. „Na západ. Je tam priaznivé podnebie, horské riavy sú čisté ako krištáľ a tamojšie vysočiny vyčistia a posilnia vaše pľúca a prinútia ich pracovať naplno. Postavte si dom tak, aby bol otočený na juh a na východ, opatrite ho množstvom okien a každý deň ich otvárajte. A v noci tiež.“

A tak šli. Postavili si dom, ktorý bol obrátený nielen na juh a na východ, ale aj na západ, a opatrili ho všetkými tými oknami, ktoré im John B. Stetson odporúčal. Po celom obvode pristavili verandu, na ktorej mohla Josephine plnými dúškami užívať vzduch a slnko a z ktorej mohla pozorovať, ako vychádza slnko nad pampami pri rieke Powder a ako zapadá za majestátne hory Big Horns.
Ale to, čo pomohlo Johnovi B. Stetsonovi, zlyhalo u Josephine Walcottovej. Za tých osemnásť mesiacov, čo tu boli, sa jej choroba len zhoršila. Telo, kedysi rubensovsky statné, sa scvrklo na chabých štyridsaťtri kilogramov. Kašlala skoro v jednom kuse a jej deti to v noci už ani nebudilo. A nedávno sa medzi špinavou bielizňou začali objavovať vreckovky so škvrnami od krvi.
Práve bielizeň robila Emily starosti v to júnové popoludnie, keď sa vracala domov.
Vybehla po širokých schodoch na verandu a cez ľavé plece sa obzrela na slnko. Dúfala, že do šera všetky veci uschnú.
Vošla do obývacej izby a skľúčene zastala. Rozhliadla sa okolo seba. Prach, všade samý prach. A neporiadok, až sa jej z toho točila hlava. Vo Filadelfii bol otec úspešným mužom a matka, napriek svojmu podlomenému zdraviu, chcela, aby o jeho úspechoch všetci v Sheridane vedeli. Ako moderná viktoriánska gazdiná vystavovala o tom dôkazy v prijímacom salóne. Rovnaké salóny, upravené a zariadené podľa módnej zásady „čím viac, tým lepšie“, mali aj jej priateľky vo Filadelfii.
Hoci otec navrhol izbu tak, aby budila dojem veľkého priestoru, matka urobila všetko pre to, aby ju zaplnila. Nástojila nielen na tom, že si prinesie svoj klavír, ale ešte ho aj umiestila všeobecne rozšíreným spôsobom – zadnou stranou do miestnosti namiesto ku stene. To preto, aby ho mohla „obliecť“. Rozmerný klavír, prikrytý nariasenou drapériou z viacfarebného čínskeho hodvábu, lemovaného hodvábnymi girlandami a strapcami, tvoril jadro absurdity, ktorú matka nazývala prijímací salón. Oproti klavíru bola vtlačená hlboko vykrojená pohovka. Na klavíri bola vystavená zbierka vejárov a zarámovaných fotografií. Vedľa neho žardiniéra z pávích pier. Trvala na tom, že sa nevzdá ani jedného kusa svojej celoživotnej zbierky harabúrd a prepchala priestor chaosom, z ktorého boleli oči. Dáždniky, sadrové busty, hojdacie prútené kreslá, vankúše, vešiaky, čínske škatuľky, šatky, servírovacie stoly, hodiny a turecké poťahy. Krásne okno s výklenkom, ktoré osadil otec, aby dnu prúdilo veľa svetla, bolo takmer zahalené visiacim papradím a drapériami so strapcami.
Emily si to všetko pozorne obzrela a zhlboka vzdychla. Často si želala, aby otec splnil svoj sľub, že to tu vyčistí a nechá tu len prútené kreslo a jeden či dva stoly. Lenže kvôli matkinej chorobe zostalo všetko tak, ako bolo.
Pretože matka umierala.
Vedeli to všetci, no nikto to nevyslovil. Ak okolo seba túžila mať svoje haraburdy a strapcový poťah na klavíri, kto z tejto rodiny by jej v tom bránil?
Emily sa zvalila na škaredý nariasený diván. Zložila si skrížené ruky a hlavu na kolená a poddala sa depresii, ktorá sa vznášala nad celým domom.
Ach, mama, prosím ta, uzdrav sa. Potrebujeme ťa. Ocko ťa potrebuje. Je taký osamelý a stratený, aj keď sa to snaží skryť. Práve teraz sa zrejme trápi tým, čo sa stane, keď mu priamo pod nosom otvoria novú nájomnú stajňu. Mne by sa s tým nikdy nezdôveril. Ale tebe áno, keby si mala dosť síl.
A Frankie – má len dvanásť rokov a tak veľmi ešte potrebuje matku. Kto mu ju nahradí, keď zomrieš? Ja? Aj ja ešte potrebujem materskú lásku. Potrebujem ju práve teraz. Najradšej by som utekala k tebe a porozprávala ti, aký mám strach o ocka a o tom, že sa chcem stáť veterinárkou a že po tom túžim viac než po všetkom, na čo si pamätám. A o Charlesovi a o svojich pochybnostiach voči nemu. Potrebovala by som vedieť, či to, čo k nemu cítim, je dosť silné, alebo či by to nemalo byť niečo viac. Upozornil ma totiž, že má v úmysle opäť ma požiadať o ruku. A čo mu mám povedať teraz?
S tvárou v dlaniach premýšľala o Charlesovi. Jednoduchý a dobrý, ťažko pracujúci Charles bol jej kamarátom z detstva. Správa o tom, že odíde z Filadelfie, ho tak zdrvila, že dospel k veľkolepému rozhodnutiu ísť do Wyomingu spolu s jej rodinou a začať v novom svete.
Na novom mieste, kde bolo tak málo mladých ľudí jej veku, bola spočiatku veľmi rada, že má Charlesa. Charlesa, ktorý začínal byť neodbytný v otázke stanovenia dátumu ich sobáša. Ona sa však chcela v prvom rade venovať veterinárnej medicíne. Cítila sa byť zadaná Charlesovi ešte skôr, než sa tak skutočne stalo.
Vzdychla. Rázne vstala a odišla do kuchyne. Z praktických dôvodov to bola jediná miestnosť v dome, v ktorej chýbala nevhodná výzdoba. Mala tú najlepšiu výbavu, aká sa dala za peniaze kúpiť, a ozajstnú žulovú výlevku s pumpou. Práčovňa bola umiestená vzadu a bolo v nej naftové kúrenie, práčka s kovovými ozubenými kolesami, ďalej ľahko ovládateľná ručná práčka a ozajstné drevené žmýkačky s pohodlnou ručnou kľukou.
Emily na to všetko pozrela a s nechuťou sa odvrátila. Radšej by bola v stajni a čistila boxy.
Namiesto toho sa pobrala hore schodmi, aby skontrolovala, ako sa darí matke.
Na sheridanské pomery bol dom bohatý. Nielen preto, že otec ľúbil svoju chorľavú ženu, ale aj preto, že Charles Bliss bol tesár a doniesol si so sebou svoj talent a výkresy – na veľkú úľavu matky, ktorá sa obávala, že budú bývať v chatrči z lúpaných brvien, v ktorej sa preháňajú myši a hmyz. Namiesto toho jej postavili elegantný trámový dom s dvoma plnými podlažiami. Mal priestranné izby, dlhé okná a pôsobivú vstupnú halu s otvoreným schodiskom a zábradlím.
Po tomto schodisku kráčala Emily. Na jeho vrchole sa otočila a na chvíľu zastala pred dverami rodičovskej spálne – priestrannej miestnosti s druhým schodiskom, ktoré viedlo na malú strechu na južnej strane, ohradenú zábradlím. Otec trval na tom, aby Charles pridal balkón, aby mohla matka vyjsť von a užiť si čerstvého vzduchu a slnečných lúčov, vždy, keď sa jej bude žiadať. Ale matka balkón vôbec nevyužívala. Jeho dvere boli teraz otvorené a slnečné lúče sa cez ne rozlievali po lakovanej podlahe miestnosti. Ležala na obrovskej posteli v tvare saní, v ktorej sa narodila Emily aj Frankie. Na tej posteli vyzerala matka ešte krehkejšie ako inokedy.
Kedysi bola krásna. Mávala husté a lesklé sýtogaštanové vlasy, ktoré nosila s rovnakou okázalosťou ako mašľu na sukni. Husté tmavé pramene si vytáčala pevne dohora do pôsobivého uzla v tvare osmičky, ktorý vyčnieval dozadu rovnako, ako sa jej dopredu vypínalo bujné poprsie. Teraz však boli jej vlasy bez lesku a ležali na vankúši v povädnutom vrkoči. Jej poprsie už skoro neexistovalo. Namiesto šušťavého saténu mala teraz na sebe pyžamový kabátik z vyblednutého hodvábu. Na pokožke sa jej zjavilo znepokojujúce množstvo vrások a bola vycivená až na kosť.
Ako Emily pozorovala svoju spiacu matku, Josephine zakašlala a prikryla si ústa vždyprítomnou vreckovkou. Tento pohyb sa pre ňu stal rovnako podvedomý ako sám kašeľ.
Emily zablúdila smutnými očami k skladaciemu lôžku pri bočnom okne, kde v posledných mesiacoch, aby nerušil svoju ženu, spával jej otec. Emily sa nad týmto zdôvodnením často čudovala, pretože bolo omnoho pravdepodobnejšie, že to bol skôr matkin kašeľ, ktorý rušil otca.
Na chvíľu postála a premýšľala nad vecami, na ktoré by mladá viktoriánska dáma nemala ani pomyslieť. Týkalo sa to matiek a otcov, spoločných postelí a kedy – ak vôbec – to prestalo mať zmysel. Nikdy nevidela, že by sa bol otec dotkol mamy inak než tým najpočestnejším spôsobom. Dokonca aj keď vošiel do tejto izby, a ona, Emily, tu bola, ju nikdy nepobozkal, len sa krátko dotkol jej ruky alebo čela. Ale nepochybne ju miloval. To Emily vedela. Koniec koncov, ona a Frankie toho boli živými dôkazmi, či nie? A ocko bol taký smutný odvtedy, ako sa matkina choroba zhoršila. Raz, uprostred noci, ho Emily našla sedieť na prednej verande. V mesačnom svite sa mu leskli slzy stekajúce po tvári. Opatrne sa vkradla späť dnu, takže nemal ani potuchy, že odhalila jeho tajné trápenie.
Ak muž miluje ženu, preukazuje to tým zdvorilým spôsobom ako ocko mame alebo sa jej dotýka tak, ako sa jej nedávno dotýkal Charles? Ako zareagovala mama, keď sa jej tak ocko prvý raz dotkol? A robil to ešte pred sobášom? Emily si ťažko dokázala predstaviť, že by jej matka pripustila také intímnosti, dokonca aj kým bola zdravá. Zdalo sa, že výchova Josephine Walcottovej takú možnosť vylučuje.
Aké neúctivé je zaoberať sa takýmito myšlienkami pred dverami rodičovskej spálne, keď jej matka zomiera a otec musí čeliť nielen tejto smutnej pravde, ale aj obchodnej kríze.
„Emily?“

„Och, mama, prepáč. Zobudila som ťa?“

Emily sa pohla k boku postele a uchopila matkinu krehkú ruku. Josephine sa usmiala, zavrela oči a ochabnuto otočila hlavu. Všetci vedeli, že už zriedkakedy poriadne spí. Vznášala sa v stave akéhosi polospánku, ktorý bol pre ňu taký vyčerpávajúci ako deň manuálnej práce pre chorého. Otvorila oči a potľapkala prikrývku pri svojom boku. Čoraz častejšie používala na vyjadrenie odkazov posunky, šetriac si každú štipku dychu.
„Nie,“ odpovedala Emily. „Som špinavá. Pomáhala som ockovi v stajni. A okrem toho, mám ešte robotu dole. Mám ti niečo priniesť?“

Josephine odpovedala nepravidelným pokrútením hlavy.
„Ak budeš niečo potrebovať, len zazvoň zvončekom.“ Malý mosadzný zvonček sa zakotúľal pri okraji prikrývky pod Josephinino koleno, a tak ho Emily vzala a položila jej ho vedľa dlane.
„Ďakujem…“ Prerušil ju záchvat kašľa a Emily ušla z izby. Cítila sa vinná za to, že ho spôsobila, a za to, že dala prednosť ešte aj praniu, len aby sa nemusela pozerať na matkino utrpenie.
Skoro hodinu jej zabralo zohrievanie vody a pranie v rukách, aby odstránila fľaky od krvi. Emily stále pracovala, keď prišiel domov Frankie. Na rozoklanej palici mal za žiabre zavesené dva pstruhy s čiernymi škvrnami.
„Emily, pozri, čo som chytil!“

Bol to najkrajší chlapec, akého Emily kedy videla. Často Frankiemu vravievala, že je do ich rodiny – mal modré oči s dlhými mihalnicami, jamky v oboch lícach, krásne ústa a tmavé vlasy, ktoré budú o pár rokov lákať ženské prsty, aby sa ich dotýkali. Po tom, čo prišiel o posledné mliečne zuby, vyrástli mu nové – veľké a pozoruhodne dokonalé. Tie zuby nikdy neprestávali Emily ľakať. Boli síce len jedinou časťou jeho tela, ktorá dosiahla svoju dospelú veľkosť, no prinášali so sebou prísľub úplnej dospelosti vo veľmi blízkej budúcnosti. Už sa mu naťahovali údy a ak by mala súdiť podľa dĺžky jeho prstov, Frankie čoskoro dosiahne matkinu výšku. Mama bola od otca o dobrých desať centimetrov vyššia.
Emily bolo Frankieho ľúto. Mal len dvanásť rokov, ale matka bola taká chorá, že to poslednú časť jeho detstva okradlo o šťastnú bezstarostnosť, ktorú by si bol zaslúžil. Nebolo to spravodlivé. Ale toto trápenie nie je spravodlivé pre nikoho z nich a najmenej zo všetkých pre mamu, či nie? Museli sa pustiť do práce a riadiť domácnosť, či už sa im to páčilo, alebo nie. A tak sa Emily, obdivujúc Frankieho úlovok, obrnila voči očakávanej prosbe.
„Íha… krásne ryby! Kto ich očistí?“

„Ja s Earlom. Kde je ocko?“

„Ešte je v stajni.“

„Musím mu ich ísť ukázať!“

„Počkaj chvíľku!“

„Ale Earl ma čaká!“ Frankie netrpezlivo zastal. Zmraštil tvár, pretože si uvedomil svoju chybu. Nemal sa zastaviť v kuchyni. „Sľúbil si mi, že o tretej budeš doma a že mi pomôžeš.“

„Nemal som hodinky.“

„Ale mohol si odhadnúť čas podľa slnka. Alebo nie?“

„Nemohol.“ Doširoka otvoril oči, lebo ho napadla výhovorka. „Čestné slovo, Emily, nemohol som! Boli sme dolu pod tými veľkými topoľmi na prázdnom pozemku za Strothovcami a cez stromy nebolo slnko vidieť!“

Poľutovala úbohé dievča, ktoré sa snažilo spútať tohto tu. Frankie v kombinéze a slamenom klobúku, bosý a bez košele, s veľkými žiariacimi očami a perami, otvorenými v predstieranej nevinnosti, predstavoval očarujúci obrázok, ktorému Emily nedokázala odolať. Ale aj tak sa o to pokúsila.
„Tu.“ Pustila páku na práčke. „Si na rade. Mne už ide odpadnúť ruka.“

„Ale ja ešte chcem ísť do mesta a ukázať ockovi ryby. A okrem toho ma čaká Earl. Len čo ryby ukážeme ockovi, vrátime sa hneď sem a vyčistíme ich, aby si nám ich mohla vypražiť na večeru. Emily, prosím ťa… prosííím…“
A tak ho pustila. Pretože keď mala ona dvanásť rokov, nemusela o štvrtej, v tom najväčšom sparne, prať. Bez jeho pomoci trvalo pranie dlhšie, ako zamýšľala. Skončila až vtedy, keď otec prišiel domov na večeru. Frankie, ako sľúbil, vyčistil pstruhy a večer sa spolu s otcom venovali vareniu. Emily dávala zatiaľ do poriadku práčovňu a ukladala mokrú bielizeň, aby ju mohla ráno vyvesiť.
Otcovo kuchárske umenie nestálo zaveľa. Zemiaky boli kašovité, pstruhy trocha zhnedli, káva vykypela a dolky sa mu prilepili na panvicu. Ale čo bolo najhoršie, mama chýbala aj pri stole. Edwin jej vyniesol podnos hore, ale keď sa vrátil, zachytil Emilin pohľad z opačného konca miestnosti a smutne pokrútil hlavou. Ako zvyčajne, prázdna stolička vrhala čierny tieň na spoločné jedlo, hoci sa ho Emily snažila rozjasniť.
„Odteraz budem variť ja a ty môžeš upratovať práčovňu,“ vyjednávala.
„Budeme to robiť tak, ako doteraz,“ odvetil Edwin. „Ide nám to spolu veľmi dobre.“

Ale keď sa mu oči stretli s dcérinými, zachytila v nich rovnaký záblesk zúfalstva, akého bola svedkom pri jeho osamelom polnočnom posedení na verande. No záblesk zmizol rovnako rýchlo, ako sa objavil. Nemotorne vstal a pozbieral taniere, aby ich odniesol k výlevke.
„Mali by sme poupratovať. Charles povedal, že sa večer zastaví.“

Charles sa zvykol zastaviť skoro každý večer. Mal vlastný dom, ale bolo preňho nesporne ťažké žiť v ňom sám. Javilo sa mu prirodzené, že chce byť s Walcottovcami. Poznal ich celý život a prišiel sem v rovnaký čas, ako oni. Odkedy sa presťahovali do Sheridanu, stal sa, napriek vekovému rozdielu, Edwinovým blízkym priateľom. Aj mama k nemu cítila zreteľnú náklonnosť, pretože ho poznala od detstva. Často zdôrazňovala, že Charles je vychovaný k poctivosti a zbožnosti, že pozná cenu tvrdej práce a jedného dňa bude Emiliným oddaným manželom. Čo sa týkalo Frankieho – preňho bol Charles doslova vzorom.
Charles prišiel práve včas, aby im pomohol poutierať riady. V poslednom čase nech prišiel kedykoľvek, vždy sa zdalo, že má s čím pomôcť. A on to vždy robil s takou radosťou! Emily už bola unavená z počúvania otcových slov: „Ten Charles naozaj vie, ako sa postaviť k robote.“ Samozrejme, že to vedel, či to nevedeli aj oni?
Po uložení riadov nahovoril Frankie Charlesa, aby si zahrali domino. Všetci prešli do salónu, kde si obidvaja hráči rozložili hracie kamene. Emily sa prizerala hre a Edwin pofajčieval z fajky. O chvíľu sa poberie nahor a bude čítať svojej žene.
„Predpokladám, že ste v meste stretli toho nového muža,“ povedal Charles, adresujúc to všetkým prítomným.
„V stajni máme jeho kone,“ odvetil Edwin.
„Akého nového muža?“ chcel vedieť Frankie.
„Volá sa Jeffcoat. Tom Jeffcoat,“ odpovedal Charles a priložil päťku k päťke.
„Takže si sa s ním stretol aj ty?“ opýtal sa Edwin.
„Áno. Poslal ho Loucks. Povedal mu, že som tesár.“

„A on si ťa chce, samozrejme, najať,“ hádal Edwin.
Charles zdvihol zrak. Jeho oči sa stretli s Edwinovými a Emily by prisahala, že sa mu v pohľade zračí nerozhodnosť. „Áno, chce.“

„Nuž, ak majú jeho peniaze zelenú farbu, mal by si mu povedať áno.“

„Edwin, vieš, čo chce postaviť?“

„Nájomnú stajňu. Povedal mi to.“

„On ti to povedal?“

„Ako poznamenala Emily, bolo by ťažké to skrývať, keď dá nájomnú stajňu do prevádzky.“

„Emily sa s ním stretla tiež?“ Oči sa mu otočili k Emily, ktorá sa skláňala nad Frankieho plecom a skúmala, aké dominové kamene má k dispozícii.
„Ľutujem, že to musím pripustiť,“ povedala chladne, no vôbec nepozrela na Charlesa.
„Ó?“

Zdvihla jeden z Frankieho kameňov a položila ho. Odvetila: „Najprv ma oslovil chlapče, potom sa mi snažil radiť, ako sa treba starať o Seržantovo prasknuté kopyto. Nič z toho ma nenadchlo.“

Edwin s trúbeľkou fajky v kútiku úst sa zachichotal: „To môžem dosvedčiť. Keď som vošiel, mala jazyk nabrúsený ako britva. Mal som čo robiť, aby som zachránil celotýždennú zákazku, lebo ona ho práve posielala, nech sa poberie kade ľahšie.“

„Ocko!“ vybuchla nahnevane Emily. „Nemusíš povedať všetko, čo vieš!“

„To že urobila Emily?“ zamiešal sa do toho Frankie. Stratil záujem o domino a zvedavo sa škeril na sestru.
„No tak, Emily. Pred Charlesom nemáme žiadne tajnosti.“

A to bola podľa Emilinho názoru jedna z príčin, prečo k nemu nemohla cítiť žiadne romantické vzplanutie. Mala pocit, akoby s ním už dva roky žila. Tak často tu bol. Prestala sa zaoberať Frankieho dominom a zvalila sa na diván.
„Charles, dúfam, že mu napľuješ do očí!“ povedala bojovne.
„No tak, Emily, maj rozum. Ako by Charles mohol urobiť čosi také?“ dohováral jej otec.
„Ja som to urobila. Či nie?“ spýtala sa vyzývavo.
Na Emilino prekvapenie Charles povedal: „Vlastne sa mi celkom páči.“

„Páči!“ zvolala Emily. „Charles, ako môžeš!“

„Emily! Zdá sa, že si zabudla, že Charlesovi zadal zákazku!“ Edwin zvýšil hlas, no keď sa otočil k Charlesovi, zvľúdnel. „Nech si hovorí, čo chce, ty vieš, že by som ti nebránil, aby si pracoval pre Jeffcoata.“

„Chce vidieť aj sady mojich výkresov. Hneď po nájomnej stajni chce stavať dom.“

„Spomínal mi to. A to môže pre teba znamenať slušný zisk, Charles.“

„Možno áno. Ale nepáči sa mi myšlienka, že mám robiť pre tvoju konkurenciu.“

Edwin si potiahol z fajky, no zistil, že mu vyhasla. Vylovil z vrecka košele klinec do podkovy a začal vyškrabávať nedohorený tabak do popolníka.
„Charles, ja nie som tvoj otec,“ ozval sa po chvíli tichého premýšľania, „ale myslím si, že viem, čo by ti poradil, keby tu teraz bol. Povedal by, že toto je jeden z tých prípadov, keď musíš byť v prvom rade obchodník a až potom priateľ. Čo sa mňa týka, budem rešpektovať tvoje rozhodnutie, či sa už rozhodneš pre rozumný kšeft, alebo pre lojálnosť ku mne. Jeffcoatovi povedz áno. Veď preto si sem prišiel, či nie? Pretože si si myslel, že mesto bude prekvitať a ty spolu s ním. Nie je to tak? A v tom prípade nemôžeš odmietať platiacich zákazníkov.“

Charles obrátil svoje sivé oči na Frankieho. „Frankie, čo na to hovoríš?“

„Ak to nevadí ockovi, nevadí to ani mne.“

„Emily?“ Zdvihol k nej oči. Len ťažko dokázala oddeliť svoju nechuť k Jeffcoatovi od uvedomenia si, že otec má zrejme pravdu. Vari je tu jediná, koho celá situácia rozčuľuje? Nuž, nie je taká veľkodušná ako oni, a ani nechce byť! Zlostne vyskočila zo stoličky smerom ku vchodovým dverám. „Mne je to jedno!“ zakričala odtiaľ. „Rob si čo chceš!“

Vzápätí sa ozvalo buchnutie vchodových dverí.
Emilina neprívetivosť urobila bodku za hrou v salóne. Charles sa zodvihol a povedal: „Idem von a pohovorím si s ňou.“

Edwin povedal: „Frankie, než pôjdeš spať, zákop tie rybacie vnútornosti.“ Pobral sa nahor, aby strávil zvyšok večera so svojou ženou.
Veranda sa vinula okolo domu z troch strán. Charles našiel Emily na jej západnom krídle. Sedela na prútenej pohovke, obrátená tvárou k horám Big Horns a k blednúcej broskyňovej oblohe.
Počula, ako sa približujú jeho kroky, ale naďalej si opierala hlavu o stenu. Prisadol si vedľa nej na kraj pohovky. Pohovka zapraskala. Uvoľnene si položil ruky medzi kolená a hľadel na ne.
„Idem ti na nervy,“ povedal potichu.
„Charles, na nervy mi ide tento život. Nie ty.“

„Myslím si, že aj ja.“

Zľutovala sa a otočila k nemu hlavu. Pozorovala ho. Vyrástla v dobe, keď väčšina mužov nosila fúzy a brady. Ale u Charlesa si na to nikdy nezvykla. Mal husté a úhľadne zastrihnuté pieskovohnedé fúzy a bradu, no jej chýbali čisté, pevné črty, ktoré sa pod nimi skrývali. Mal peknú čeľusť a bradu a bola škoda ich skrývať pod tým porastom. Brada a fúzy ho robili starším, než v skutočnosti bol. Načo chce dvadsaťjedenročný chlap vyzerať ako tridsaťročný? Potlačila svoje kritické úvahy a skúmavo sa mu pozrela do očí. Múdre sivé oči na ňu hľadeli so starostlivo skrývanou bolesťou.
„Nie,“ uistila ho, tentoraz miernejším hlasom. „Ty nie. To tá práca. A trápenie s matkou. A teraz ešte aj ten nový chlap, čo konkuruje ockovi. To všetko ma rozčuľuje.“ Obrátila pohľad späť k Big Horns a vzdychla. Potom pokračovala: „A niekedy mi tak strašne chýba Filadelfia, až sa mi chce zomrieť.“

„Ja viem. Niekedy aj mne.“

Pozorovali oblohu nadobúdajúcu modravý nádych. Napokon sa Charles spýtal: „Čo ti chýba najviac?“

„Ach…“ Chýbalo jej toľko vecí! V tej chvíli si nevedela vybrať práve jednu. „Večierky na korčuliach, návštevy na Nový rok a letné pikniky. Všetko, čo sme robili spolu s našimi priateľmi. Tu nerobíme nič iné, len pracujeme a spíme, potom opäť pracujeme a opäť spíme. Nie sú tu… žiadne radovánky, nijaký spoločenský život.“

Charles bol ticho. Potom povedal: „Aj mne to veľmi chýba.“

„Čo chýba najviac tebe?“
„Moja rodina.“

„Ach, Charles…“ Aká je netaktná, že sa ho na to spýtala! Uvedomila si, ako osamelo by sa cítila ona, keby sa náhle ocitla dvetisíc míľ od ocka, mamy a Frankieho.
„Ale máš tu nás. Vždy, keď nás potrebuješ,“ dodala, pretože to bola pravda. Pretože si nedokázala predstaviť ich domov bez večerov a nedelí strávených s Charlesom. Prineskoro si všimla výzvu v jeho očiach a uvedomila si, že ju chytí za ruku. Keď tak urobil, nepociťovala o nič väčšie vzrušenie, než keď mala šesť rokov a on deväť a keď ju doprevádzal po filadelfskej ulici a ich matky šli za nimi, tlačiac kočiariky.
„Mám nápad,“ ožil náhle Charles. „Chýbajú ti pikniky vo Filadelfii. Tak prečo si nejaký nespravíme?“

„Len my dvaja?“

„Prečo nie?“

„Ach, Charles…“ Uvoľnila si ruku a oprela hlavu o stenu. „Veď ja sotva stíham prať, žehliť, pripravovať večere a starať sa o matku.“

„Sú aj nedele.“

„Variť treba aj v nedeľu.“

„Určite si dokážeš nájsť pár hodín. Čo tak túto nedeľu? Ja prinesiem jedlo. Vezmeme si od tvojho otca ten malý čierny kočiar pre dvoch a vyvezieme sa hore na úpätie kopcov. Budeme piť sarsaparillu a vyvaľovať sa na slnku ako dve záhaľčivé jašterice.“ Vo svojej úprimnosti jej chytil obe ruky. „Čo na to povieš, Emily?“

Dostať sa odtiaľto aspoň na jedno popoludnie znelo tak nádherne, že tomu nemohla odolať. „Tak dobre. Ale nebudem môcť odísť skôr, kým sa všetci nenajedia.“

Charles jej od radosti vzrušene pobozkal obe ruky. Dva škriabajúce dotyky znamenali, že má dobrú náladu. Ale keď zdvihol hlavu, zovrel jej prsty pevnejšie a v očiach mu zosilnel ten výraz.
Ach nie, Charles, pomyslela si, nekaz to!
Opäť zdvihol k perám jednu jej ruku. „Emily,“ naliehal jemne.
Obloha stemnela do modrej farby polnoci a nablízku nebol nikto, kto by videl, čo sa deje v tieni na hlbokej pohovke. Uchopil ju za plecia, pritiahol si ju bližšie a dotkol sa perami jej úst. Nebránila sa, ale pri ich teplom dotyku a škrabaní pichľavých fúzov si pomyslela: Prečo ťa musím poznať celý život? Prečo nemôžeš byť nejaký tajomný cudzinec, ktorý vcválal do mesta a pozrel sa na mňa pohľadom, od ktorého sa mi podlomili nohy? Prečo sú mi vône drevených stružlín na tvojej pleti a vlasovej vody v tvojich vlasoch také blízke, že ma vôbec nevzrušujú? Prečo ťa ľúbim rovnakým spôsobom ako Frankieho?
Keď sa bozk skončil, srdce jej bilo tak pokojne, akoby sa práve prebudila a preťahovala po dobrom spánku.
„Charles, už musím ísť dnu,“ povedala.
Držal ju za plecia. „Nie. Ešte nie,“ zašepkal.
Zdvihla bradu, aby ju už nemohol pobozkať. „Áno… prosím ťa, Charles.“

„Prečo sa stále odťahuješ?“

„Lebo sa to nepatrí.“

Zadržal zrýchlený dych a pustil ju. „Tak dobre… ale naplánujem tú nedeľu.“

Odprevadil ju ku dverám. Cítila, že sa mu nechce odísť a vrátiť do svojho prázdneho domu. Emily pocítila zžieravý pocit viny za to, že nie je schopná vyvolať v sebe city, ktoré od nej očakával, že nie je schopná nahradiť mu chýbajúcu rodinu, dokonca aj za to, že sa jej nepáčia jeho fúzy a brada. Bola si istá, že ostatné ženy ich pokladajú za veľmi príťažlivé.
Zastal a obrátil sa k nej. Vedela, že ju chce opäť pobozkať, no vkĺzla dnu skôr, než sa mu to podarilo.
„Dobrú noc, Charles,“ povedala cez mriežku na dverách.
„Dobrú noc, Emily.“ Stál a pozeral sa na ňu, snažiac sa potlačiť sklamanie. „Aj tak raz budeš moja.“

Pozerala sa, ako odchádza cez verandu. Mala tiesnivý pocit, že má pravdu.
Na poschodí čítal Edwin Josephine z knihy Štyridsať luhárov a iné lži od Edgara Wilsona Nyea. Uvedomoval si však, že jej myseľ je na hony vzdialená od Nyeho humorných opisov Západu.
„… keď viedol zástup pomaľovaných poníkov popri vyschnutom koryte potoka, v ktorom…“

„Edwin?“ prerušila ho. Pohľad upierala do stropu.
Sklonil knihu a s úzkosťou sa na ňu zahľadel. „Áno, drahá?“

„Čo budeme robiť?“ zašepkala.
„Robiť?“ Odložil knihu a vstal zo svojho lôžka, aby si prisadol na okraj veľkej postele.
„Áno. Čo budeme robiť, kým neumriem?“

„Ach Josie, ne…“

Umlčala ho gestom. „Edwin, obaja to vieme. Musíme hľadieť do budúcnosti.“

„Nevieme to.“ Chytil do dlane jej bledé, krehké prsty a stisol ich. „Spomeň si na Stetsona.“

„Som tu už vyše roka. Teraz viem, že nebudem mať také šťastie ako Stet…“ Zmocnil sa jej záchvat kašľa, od ktorého ju prehlo a roztriaslo ako prútkársku virguľu. Podoprel jej chrbát a naklonil sa bližšie. „Už nerozprávaj, Josie. Šetri si dych… prosím.“

Kašeľ ňou lomcoval dobré dve minúty. Potom vyčerpané klesla na posteľ. Odhrnul jej vlasy zo spoteného obočia a zahľadel sa do jej vyziabnutej tváre. Jeho vlastná tvár oťažela zúfalstvom. Uvedomoval si, že jej nedokáže nijako pomôcť. 
„Odpočiň si, Josie.“

Jej pery nepočuteľné vyslovili: „Nie.“ Zovrela mu ruku, aby ho k sebe pritiahla bližšie. „Edwin, počúvaj ma.“ Snažila sa ovládnuť svoj dych. Rýchlymi dúškami hltala vzduch, aby si vytvorila zásobu na slová, čo mali prísť. „Už nikdy nezídem dole schodmi a obidvaja to vieme. Mám sotva toľko sily, aby som sa dokázala najesť. Ako by som mohla opäť zvládnuť domáce prá… práce?“ Na chvíľu ju prerušil ďalší záchvat kašľa. Potom opäť zbierala sily, aby mohla pokračovať: „To nie je spravodlivé, aby som od detí očakávala, že ich budú robiť za mňa a ešte sa aj o mňa starať.“

„Im to nevadí. Ani mne nie. Ide nám to spolu veľmi d…“

Slabo mu stlačila ruku. Jej vpadnuté oči spočinuli na jeho a prosili ho o pozhovenie. „Emily má osemnásť rokov. Naložili sme toho na ňu priveľa. Radšej by…“ Josephine znova zalapala po dychu. „Radšej by pracovala s tebou v nájomnej stajni. A potrebuje aj viac času na štúdium, ak má dokončiť ten kurz doktora Barnuma. Je od nás spravodlivé, aby sme očakávali, že bude zároveň gazdiná a ošetrovateľka?“

Na to nemal odpoveď. Sedel a hladkal jej modrobielu ruku. Pri pohľade na ňu mu hrdlo zovrel smútok.
„Som presvedčená,“ dodala Josephine, „že Charles ju už popýtal o ruku a ona ho kvôli mne odmieta.“

To nemohol poprieť. Bol si istý, že to, čo hovorí jeho žena, je pravda. Aj keď to Emily pred žiadnym z nich nepripustila.
„Edwin, je to dobré dievča. Je nám oddaná. Bude ti pomáhať v nájomnej stajni a mne tu v dome, až kým to Charlesa neunaví a nepožiada o ruku inú.“

„To sa nikdy nestane.“

„Možno nie. Ale predpokladajme, že chce povedať svoje áno práve teraz. Či nevidíš, že by sa mala starať o svoj vlastný dom… o vlastné deti a nie o Frankieho, teba a o mňa?“

Na to nemal skľúčený Edwin odpoveď.
„Edwin, pozri sa na mňa.“

Urobil tak. V tvári mal smútok.
„Edwin, zomieram,“ zašepkala, „ale možno to potrvá… ešte nejaký čas. A nebude to ľahké… pre nikoho z vás. Najhoršie to bude pre Emily. Mala by mať… právo povedať Charlesovi áno, nemyslíš? A Frankie ešte potrebuje pevnú materskú ruku. Treba sa starať o dom… treba poriadne navariť – a ty… ty by si nemal vešať bielizeň a vysmážať ryby… a tak som napísala Fannie a požiadala ju, aby prišla.“

Edwinovi sa zazdalo, že mu vnútri vyšľahol plameň. „Fannie?“ Zažmurkal a vystrel chrbát. „Máš na mysli Fannie, tvoju sesternicu?“

„Poznáme nejakú inú?“

Vyskočil z okraja postele a tvárou sa otočil ku dverám na balkón, aby skryl svoju rozpálenú tvár. „Ale ona má svoj vlastný život.“

„To nie je žiadny život, iste dokážeš čítať medzi riadkami jej listov.“

„Naopak, Fannie má toľko záujmov a… a priateľov, ona… ona predsa…“ zasekol sa v reči Edwin. Cítil, že stačí len spomenúť meno tej ženy a hneď sa mu rozprúdi krv.
Za jeho chrbtom Josephine tíško povedala: „Edwin, ja ju potrebujem. Táto rodina ju potrebuje.“

Zvrtol sa a odsekol: „Nie. To nedovolím!“

Josephine naňho chvíľu hľadela. Chvíľu si pripadal ako hlupák a potom v ňom prevládol pocit, že mu vidí až do žalúdka. Všetky tie roky pred ňou skrýval pravdu a nechcel riskovať, že sa ju dozvie teraz, keď toľko trpí. Nasilu sa upokojil a jemnejšie dodal: „Som proti tomu, aby sme Fannie postavili do pozície, keď musí povedať áno len preto, že sme rodina. A ty vieš, že tak okamžite urobí.“

„Obávam sa, Edwin, že je príliš neskoro… už súhlasila.“

Z toho šoku mu zmizla z tváre všetka krv. Končeky prstov mal chladné a nemohol lapiť dych.
„Dnes prišla jej odpoveď.“ Podávala mu zložený list. Hľadel naň, akoby bol živý. Po dlhej chvíli ticha sa zdráhavo pohol smerom k nej.
Josephine sledovala, ako sa mu pri čítaní Fanninej odpovede vracia farba do tváre. Videla, že sa pozorne snaží skryť svoje pocity, ale uši a líca mu horeli jasnou červeňou a na krku mu poskakoval ohryzok. Ako ho pozorovala, snažila sa skryť žiaľ nad tým, že bola roky vydatá za muža, ktorý ju nikdy nemiloval. Edwin, ty môj statočný a ušľachtilý muž, nikdy sa nedozvieš, ako veľmi som sa usilovala, aby si bol šťastný. Snáď až teraz som konečne našla ten správny spôsob.
Dočítal. Zložil list a vrátil jej ho, no nedokázal skryť výčitku v očiach a v hlase. „Josephine, najprv si sa mala poradiť so mnou.“ Josephine ju oslovoval len vtedy, keď bol mimoriadne rozčúlený. Inokedy bola vždy len Josie.
„Áno, viem.“

„Prečo si to neurobila?“

„Práve preto, ako sa správaš teraz.“

Vopchal si ruky do vreciek. Nechcel, aby zbadala, že sa mu chvejú.
„Fannie je žena z mesta. Nie je spravodlivé žiadať od nej, aby prišla do tohto zapadákova. Spolu s deťmi to zvládnem. Alebo by sme si mohli niekoho najať.“

„Koho?“

Obidvaja vedeli, že v tomto kraji kovbojov bolo málo žien. Tie, ktoré z hľadiska veku prichádzali do úvahy, zostávali slobodné len veľmi krátko a potom sa už museli starať o vlastných manželov a domy. V Sheridane sa nenájde žiadna, ktorá by bola ochotná pracovať ako ošetrovateľka a gazdiná.
„Edwin, poď sem… sadni si ku mne.“

Zdráhavo ju poslúchol, hľadiac zamračene do podlahy. Dotkla sa mu kolena – zriedkavý prejav intímnosti – a chytila ho za ruku. „Splň mi to… prosím. Zbav deti toho bremena, ktoré som na ne naložila… aj seba. Keď príde Fannie, snaž sa, aby mala pocit, že je tu vítaná. Myslím si, že nás potrebuje rovnako naliehavo, ako my potrebujeme ju.“

„Fannie nikdy nikoho nepotrebovala.“

„Naozaj?“

Edwin cítil, ako sa v ňom zmietajú protichodné city: strach, aký nikdy nepoznal, vyvažovaný nesmiernou radosťou, že znova uvidí Fannie. Urazená pýcha, že ho Josie uviedla do tohto hriešneho postavenia, ale aj úľava nad tým, že konečne vyriešila otázku ich driny pri domácich povinnostiach. Pocit neúprimnosti a dvojtvárnosti, s ktorým bude určite konať od prvej chvíle, ako noha Fannie Cooperovej vkročí do tohto domu. Predsavzatie, že, nech sa stane čokoľvek, nikdy nepoškvrní svoju manželskú prísahu.
„Kde ju chceš ubytovať?“

„Bude bývať spolu s Emily.“

Edwin sedel dlho mlčky a vyrovnával sa s tým šokom. Snažil sa predstaviť si, ako leží noc čo noc v tejto izbe na svojom skladacom lôžku a na druhej strane chodby je Fannie. Nemohol s tým nič robiť. Fannie už bola na ceste. Bolo to rovnako isté ako to, že tam sedel s roztraseným žalúdkom a napätými svalmi na nohách. Príde dostavníkom ešte tento týždeň. On ju vyzdvihne pri hoteli a bude predstierať, že ju celých tých dvadsaťdva rokov nenosí v srdci ako žiarivú spomienku.
„Samozrejme, že k nej budem milý. To vieš, že áno. Len…“

Ich oči sa stretli a vymenili si tiché priznanie. Príchod Fannie znamenal omnoho viac než príchod pomocných rúk. Znamenal prvý zo série konečných krokov. Až doteraz žili v ilúzii, že jedného dňa sa Josephine prebudí a bude sa cítiť natoľko dobre, aby sa mohla opäť ujať svojich povinností. Že sa život vráti do normálnych koľají. Fannin príchod znamenal, že sa s tou ilúziou môžu rozlúčiť a aj pochmúrnu istotu, že táto žena – žena a matka – sa v dohľadnom čase odoberie na večný odpočinok.
Edwin cítil, že mu zviera hrdlo a pália ho oči. Nahol sa a prikryl krehkú Josie svojím statným telom, vkĺznuc rukami pomedzi ňu a navŕšené vankúše. Spočinul lícom na jej sluche, ale dával pozor, aby ju svojou váhou netlačil.
Cítila sa ako cudzinec. Kostnatá a zbytočná. Bolo až čudné, ako mohol pociťovať taký hlboký žiaľ nad jej zmeneným, vyziabnutým telom, keď v ňom nachádzal tak málo potešenia, dokiaľ bolo oblé a zdravé. Snáď aj to ho rmútilo.
Drahá Josie, sľubujem, že ti budem verný až do konca… To je všetko, čo ti ešte môžem dať.
Držala sa ho a so zatvorenými očami čelila bolesti, že ho stráca kvôli Fannie. Začudovala sa, prečo nikdy nedokázala takto nenútene prijať jeho objatie, kým bola zdravá.
Môj najdrahší Edwin, ona ti dá lásku, akú som ti ja nikdy nebola schopná dať. Som si tým istá.

Na druhý deň bola Emily práve v sklade pri nájomnej stajni, keď sa dnu ako odtrhnutý šarkan vrútila Tarsy Fieldsová. 
„Emily, už si ho videla? Je absolútne skvelý!“ 
Tarsy obľubovala okázalé gestá, rada prejavovala prehnané nadšenie nad všetkým, čo sa jej páčilo. 
„Videla? Koho?“

„No predsa pána Jeffcoata, koho iného! Toma Jeffcoata… nehovor mi, že si o ňom ešte nepočula!“
„Ach, ten.“ Emily vystrúhala znechutenú tvár. Odvrátila sa a pokračovala v príprave teplého zábalu z otrúb na Seržantovu nohu.
„Doviedol sem svojho koňa?“

„Máme predsa jedinú nájomnú stajňu v meste, či nie?“

„Takže si ho videla! A zrejme si ho aj stretla. Ach, Emily, ty máš takééé šťastie! Ja som okolo neho len prešla po chodníku, keď vychádzal z hotela. Nemala som šancu sa s ním zoznámiť a porozprávať. Ale zašla som dnu a od pána Helstroma som zistila, ako sa volá. Tom Jeffcoat – to je meno! No nie je úžasný!“
Tarsy si spojila prsty, vystrela ruky v lakťoch a s nesmiernym nadšením hľadela na strešné trámy.
Úžasný? Tom Jeffcoat? Ten chlap bez rukávov, čo nemá žiadne spôsoby? Ten vševedúci grobian, ktorý sa rozhodol, že pripraví ocka o robotu?
„Nevšimla som si,“ odvetila kyslo Emily, rozotierajúc hustú žltú kašu na bielu handru.
„Nevšimla si!“ zhíkla Tarsy a zvalila sa na ponk pri Emilinej ruke. Prehla sa v drieku, aby sa jej mohla rozplývať tvárou v tvár. „Ty si si nevšimla… tie svalnaté ruky! A tú tvár! Tie oči! Emily, aj moja stará mama by si to všimla a tá má očný zákal. Pre zmilovanie božie! Tie mihalnice… tie priezračné studničky… tie klopiace sa viečka… Keď sa na mňa pozrel, skoro som omdlela.“ Tarsy predstierala stratu vedomia a zvalila sa na ponk ako umierajúca baletka, pričom prevrhla rukou fľašku s kyselinou karbolovou.
Emily zdvihla fľašu. „Tarsy, nemohla by si omdlievať niekde inde? A ako si si to všetko stihla všimnúť, keď si okolo neho len prešla po ulici?“

„Dievča si také veci musí všímať, ak nechce zostať starou dievkou. Úprimne, Emily, nehovor mi, že si si nevšimla, ako dobre vyzerá!“

Emily vzala obklad a vydala sa do hlavnej časti stodoly. Tarsy so svojimi chválospevmi jej bola stále v pätách.
„Stavím sa, že jeho mihalnice sú päťdesiat ráz hustejšie ako Jeromove. A keď sa usmeje, robí sa mu jamka na ľavom líci. A pery… Ach, Emily!“ Zdalo sa, že Tarsy je blízko ďalšieho zrútenia. No hneď sa spamätala a dožadovala sa odpovede na svoje otázky:
„Povedz mi všetko, čo o ňom vieš. Všetko! Ktorý kôň je jeho? Čo robí v tomto meste? Odkiaľ prišiel? Zdrží sa tu?“

Tarsy si zopla ruky na prsiach, pevne zavrela oči a obrátila tvár dohora: „Ó, bože! Prosím ťa, nech tu zostane!“

Emily vošla do Seržantovho boxu a povedala: „Tarsy, zbytočne márniš čas. Už je zadaný.“

„Zadaný?!“ zakvílila Tarsy. „Vieš to iste?“

Emily si čupla, aby mohla na Seržantovu nohu priviazať obklad. Potom dodala: „Spomenul svoju snúbenicu.“

„Ach, dočerta!“ napaprčila sa svetlovlasá Tarsy a dupla nohou. „Tak zostanem starou dievkou!“

Hoci bola Tarsy Emilinou najlepšou priateľkou, občas v nej budila dojem, že nemá v hlave mozog. Bola to nenapraviteľná koketa, ktorá v jednom kuse nariekala, že zostane starou pannou, hoci pravdepodobnosť toho bola rovnako malá ako možnosť, že si Seržant sám priloží na nohu práve pripravený obklad. Ale Tarsy sa predstavou tejto možnosti rada mučila – či už sedela na hojdačke na Emilinej verande, alebo v jej spálni. Inokedy prichádzala sem do nájomnej stajne a zvíjala sa sťaby v blížiacom sa zúfalstve, melodramatický sa rozohňujúc nad tým, aký osamelý bude jej život v päťdesiatke, keď z nej bude bezdetná, sivovlasá stará dievka, čo býva sama a štopká ponožky. Nebola to vina Tarsy, že k pocitu šťastia potrebovala neustále počúvať komplimenty. Alebo že mala sklony k melodráme. Emily považovala oba tieto zvyky za zábavné, no zároveň ju aj rozčuľovali, najmä keď vzala do úvahy Tarsinu schopnosť priťahovať mužov. Pretože aj Tarsine mihalnice boli päťdesiat ráz hustejšie ako mihalnice Jeroma Berrymana. A chudák Jerome bol zamilovaný do každého ich vlásku rovnako ako niekoľko ďalších miestnych ctiteľov. Mala blond vlasy, poskakujúce pri každom pohybe, krásnu srdcovitú tvár, zdôraznenú hnedými očami s hustými mihalnicami, drobné kosti a neuveriteľne štíhly driek, ktorý priťahoval pohľady ostatných ako pole rozkvitnutej pohánky priťahuje včely. Lenže, ako vždy, ona chcela vedieť ešte viac.
„Emily, aj tak mi o ňom porozprávaj. Prosííím!“
„Neviem toho veľa. Len to, že tu zostane, z čoho nemám veľkú radosť. Už navštívil Loucksa kvôli kúpe pozemku. Má v úmysle postaviť nájomnú stajňu a robiť ockovi konkurenciu.“

Tarsy sa na chvíľu prebrala zo svojho egocentrizmu a ohromene si prikryla ústa: „Ach, bože!“

„Áno. Ach, bože!“

„Čo bude robiť tvoj ocko?“

„Čo už môže robiť? Hovorí, že toto je slobodná krajina.“

„Chceš povedať, že nie je napálený?“

„To ja som napálená!“ Emily skončila s ošetrovaním Seržanta. Postavila sa a nervózne si poutierala ruky. „Ocko má dosť starostí kvôli mame. Je s ňou čoraz horšie. A teraz toto.“

Porozprávala jej, čo sa zbehlo predošlý deň a zakončila to slovami: „Takže, ak sa dozvieš, kde zamýšľa postaviť svoju nájomnú stajňu, budem ti vďačná, ak nám dáš vedieť.“

Ale Emily sa to dozvedela ešte v ten istý deň sama. Bola práve v kancelárii a učila sa, sediac so skríženými nohami na skladacom lôžku, s ramenami opretými o stenu. Jednou rukou hladkala spiacu mačku a v lone mala knižku. Vtom sa vo dverách objavil sám Jeffcoat.
Zdvihla zrak a prebodla ho mrazivým pohľadom. „Ó, to ste vy!“

„Dobrý deň, slečna Walcottová.“ Premeral si ju. Póza, v ktorej sedela, nebola vhodná pre dámu, no ona ju nemienila zmeniť len preto, aby mu urobila radosť. Zľahka sa dotkol klobúka a ústa mu rozvlnil úsmev. V duchu prekliala Tarsy, pretože mala pravdu. Naozaj mal na ľavom líci jamku, mihalnice diabolsky husté a dlhé a odzbrojujúco príťažlivé ústa. Na sebe mal tú istú košeľu bez rukávov, v ktorej boli jeho pevné bicepsy nápadné ako hrebeň pohoria Big Horns. Ale z toho nekonvenčného oblečenia mala pocit určitej arogancie, chvastania sa svalmi, k čomu by sa ozajstný gentleman nikdy neznížil. Vysoké čierne čižmy dopĺňali čierne jazdecké nohavice s vysokým pásom a jasnočervenými trakmi, ktoré sa vzhľadom na obtiahnutosť nohavíc zdali byť zbytočné. A akoby to nestačilo, predvádzal sa tými svalnatými rukami, ktoré na miestach, kde boli rukávy odtrhnuté od pazúch, lemovali modré vlákna. A, samozrejme, vedel to všetko výborne predať. Stál mierne rozkročený s rukami vbok, akoby hovoril: Dobre si ma obzrite, slečna.
„Čo chcete?“ spýtala sa nevrlo.
„Svoje kone. Na pár hodín ich potrebujem.“

Emily šmarila otvorenú knihu na pohovku, čo odohnalo mačku. Potom vyskočila z pohovky a energicky vykročila ku dverám, čím Jeffcoata postavila pred voľbu odskočiť alebo sa nechať prevalcovať. Vybral si prvú možnosť.
Potom si začal popiskovať a nenápadne sa vrátil do prázdnej kancelárie. Zvedavo pozrel na obal knihy. Veterinárne lekárstvo od R. C. Barnuma. Z tváre mu zmizol úsmev a vystriedal ho záujem. Prelistoval knihu, zdvihol hlavu a prečítal si nadpis na otvorenej strane: „Choroby pohlavných orgánov žrebcov a kobýl“. Očami prešiel po pohovke – od handrovej prikrývky, na ktorej sa ešte stále rysoval odtlačok jej zadku, až ku kope papierov, ktoré mala pred chvíľou na kolene. Obrátil ich jedným prstom a zazrel čosi, čo vyzeralo ako pripravený test. Čítal: Čo je najčastejšou príčinou neplodnosti kobýl a ako sa lieči? Pod tým mala napísanú odpoveď: Kyslý sekrét z pohlavných orgánov alebo retencia placenty. Najčastejšie sa lieči droždím takto: Rozmiešať dve plné polievkové lyžice droždia v pol litri prevarenej vody a držať v teple 5 až 6 hodín. Postihnuté časti najprv opláchnuť teplou vodou, potom aplikovať droždie. Zviera by sa malo pariť do 2 až 6 hodín po podaní lieku.
Nadvihol obrvy. Tak táto maličká svojej práci rozumie!
Okolo neho sa mihla akási ruka a vytrhla mu papiere spred nosa. „Toto je súkromná kancelária!“

Nemykol sa ani sa nerozčúlil, len sa uvoľnene otočil. Zbadal, že schovala papiere pod výstupok rozhádzaného písacieho stola. Znova mala na sebe jazdecké nohavice a vlnenú čiapku, ale tentoraz nemala koženú zásteru. Videl, že sa mýlil – predsa len má prsia. Mali veľkosť hrušiek, no skrývala ich dokonale ohavná chlapčenská košeľa farby konského trusu s rozopnutým golierom. Náhle sa k nemu zvrtla s päsťami opretými o boky, no bol si istý, že nevidela, ako si obzeral jej prsia.
„Pán Jeffcoat, ste všetečný, nevychovaný chlap!“

„A vás mohli rodičia naučiť slušnému správaniu, slečna Walcottová.“

„Nemám rada ľudí, ktorí strkajú nos do mojich súkromných vecí. A vy ste to urobili už dvakrát! Budem vám vďačná, ak sa to nebude opakovať!“

Chvíľku uvažoval, že poznamená niečo na adresu jej oblečenia. Mohol by jej zložiť poklonu, ako sa farba košele hodí k jej pleti, len aby ju rozčúlil. V skutočnosti však vyzerala celkom očarujúco, ako tak stála s rozkročenými nohami, zaťatými päsťami a nahnevane hľadela jasnými modrými očami. Bolo raritou nájsť takú prudkú a priamočiaru ženu v časoch, keď sa za ženský ideál považovala žena so sladkým hlasom a decentným správaním. Nič z toho jej nebolo vlastné, a to ho fascinovalo. Lenže napokon si Jeffcoat uvedomil, že raz bude možno potrebovať jej knihu o veterinárnom lekárstve a tak sa rozhodol, že utíši rozbúrené vody.
„Prepáčte mi to, slečna Walcottová.“

„Ak chcete svoje kone, tak ma nasledujte. Nevidím najmenší dôvod na to, aby som vám ich oboch vyvádzala zo stajne, kým vy sa tu budete potĺkať a čítať poštu, ktorá vám nepatrí.“ Vykročila ku dverám a cez plece zavolala: „Do čoho ich chcete zapriahnuť? Do svojho voza?“

„Sú všetky ženy v tomto meste rovnako prívetivé ako vy?“ zakričal. Nasledoval ju.
„Pýtala som sa vás, do čoho ich chcete zapriahnuť!“

„Do ničoho. Dajte im len postroje a ja ich vyvediem von.“

Otočila sa s rukami na bedrách, aby mu s nesmiernou trpezlivosťou poradila.: „Ja im nedám len postroje. Vy mi pomôžete.“

„A za čo vás platím?“

„Chcete svoje kone, Jeffcoat, alebo nie?“

Uchopila vodiace lano a jemu hodila druhé, odtlačiac nabok brvno, čo slúžilo v boxe ako závora. Kývla smerom k susednému boxu. „Liza je tamto. Vyveďte ju.“

Panovačné decko, pomyslel si, no schmatol letiaci povraz. Zmizla skôr, než to mohol vysloviť a tak zložil brvno z Lizinho boxu a vošiel dnu.
„Heja, dievča.“ Obzrel si Lizu kritickým okom a prešiel jej rukou po chrbte a po pleciach. Bola vykefovaná tak, ako žiadal. Srsť mala hladkú a rovnú. Slečna Nohavicová má síce jazyk ako zmija, ale vie sa postarať o koňa.
„Liza vyzerá dobre,“ pripustil, cúvajúc s koňom do chodbičky, kde už čakala Emily s Rexom. „Môžem povedať, že ste s jej čistením strávili kopu času.“

Za tú námahu sa mu ušlo zamračenie, ktoré jasne hovorilo, že len idiot zaobchádza zle s dobrými koňmi. Pripla popruhy a povýšené sa otočila. Viedla ho do zadnej časti stodoly, kde boli odstavené kočiare a vozy. V oddelenej miestnosti s výstrojom visel na drevených kolíkoch jeho postroj. Spoločne ho zvesili – ona zamračene, on pobavene – a odniesli do hlavnej uličky, kde začali Rexa a Lizu mlčky postrojovať. Len čo skončili, bez slovka rozlúčenia sa pobrala späť do kancelárie.
„Večer ich dovediem späť,“ zavolal, „ale môžete mi účtovať celý deň.“

„Môžete sa staviť o svoju otrhanú košeľu, že tak urobím!“ odsekla bez obzretia a zmizla vo svojom brlohu.
Pozrel sa na svoje holé ruky a s úškrnom si pomyslel: Fajn, tak sme si kvit, chlapče.
Emily, sediac so skríženými nohami v kancelárii, si uvedomila, že jej koncentrácia je fuč. Žalúdok jej poskakoval a jazyk ju bolel od toho, ako ho pevne pritláčala o horné podnebie. Dočerta s jeho neznesiteľnou drzosťou! Aj keď sa snažila čítať, zdalo sa jej, že jeho kritika preráža aj cez slová v knihe. Príšerný, odporný chlap! Začula, keď mľaskol na záprah. Potom počula kopytá, ktoré zadupotali na tvrdej hlinenej podlahe a vyšli na cestu. Keď sa zvuky stratili, posadila sa s hlavou opretou o stenu a zavrela oči. Doteraz ju žiadny muž tak nerozrušil. Kam ide s tými koňmi bez voza? A ako sa opovažuje kritizovať jej otca, keď ho ani nepozná? To jeho spôsoby majú ďaleko k slušnosti!
O dvadsať minút neskôr, keď sa jej konečne podarilo sústrediť sa na učenie, vyrušilo ju akési škrípanie. Zdvihla hlavu a započúvala sa. Znelo to, ako keď kov naráža na kamene. Kov na kamene? Prebudilo sa v nej podozrenie, a tak sa vyrútila von. Zastavila sa v širokých dvojkrídlových dverách a zalapala po dychu. Naskytol sa jej šokujúci pohľad na Jeffcoata, ktorý zrovnával pozemok ani nie o tridsať metrov nižšie na opačnej strane ulice. Najal si Loucksov oceľový gréder, odporné monštrum natreté petržlenovozelenou farbou, ktorý v lete používali na údržbu mestských ciest a v zime na odhŕňanie snehu a ktorý Loucksovi pri každom predanom pozemku vynášal celkom slušné peniaze. Zariadenie malo dlhý pretiahnutý rám, na ktorom bola vedľa dvoch zvislých kolies sklopená kovová lopatka a pripojené kotevné reťaze. Jeffcoat stál medzi oboma kolesami na kovovej plošine so zábradlím a viedol svoj záprah ako dáky dávny rímsky gladiátor.
V Emily okamžite vzkypela zlosť a rázne sa vydala za ním.
Dostihla ho práve vo chvíli, keď sa súprava pohla smerom od nej, odvaľujúc hlinu nabok. „Jeffcoat! Čo to tu vystrájate?!“ zarevala.
Obzrel sa cez plece a usmial sa. Ale nezastavil záprah. „Vyrovnávam svoj pozemok, slečna Walcottová!“

„V žiadnom prípade!“ Dupotala mu po pravom boku, kým on sa viezol o meter a pol vyššie.
„Nie. V grédri J. D. Loucksa!“

Bolo ťažko rozhodnúť, kto kvíli hlasnejšie – či skaly alebo Emily. „Ako ste sa opovážili vybrať si pozemok rovno nad pozemkom môjho otca?!“

„Bol na predaj.“

„Na okraji mesta je dvadsať ďalších, kde by sme sa na vás nemuseli pozerať!“

„Toto je najlepšia pôda. Blízko pri obchodnej časti. Bola to omnoho lepšia kúpa ako pozemky na okraji mesta.“

Došiel až na koniec pozemku a obrátil záprah. Vracal sa späť k Emily.
„Čo ste zaň zaplatili?“ zakričala.
„Kto teraz pchá nos do cudzích vecí, slečna Walcottová?“ Pri rozprávaní sa sústredil na to, aby vyrovnal obrovské kovové kolesá. Na rukách sa mu napli vystupujúce svaly. Reťaze zastonali a lopatka sa sklopila do správneho uhla.
Ako prechádzal okolo Emily, z lopatky sa jej cez členky odvalil plát hliny.
Preskočila ho a skríkla: „Koľko!“

„Tri doláre a päťdesiat centov za prvý pozemok a po päťdesiat centov za ďalšie tri.“

„Ďalšie tri! Chcete povedať, že ste kúpil štyri?“

„Dva na podnikanie. Ďalšie dva na stavbu domu. Boli to výhodné ceny.“ Zazubil sa na ňu. Rozzúrene pochodovala za ním a prekrikovala škrípanie ocele na skale.
„Kúpim to všetko od vás za dvojnásobok toho, čo ste zaplatili!“

„Ó, to by muselo byť viac než dvojnásobok. Napokon, tento pozemok je už vyrovnaný.“

„Jeffcoat, zastavte na chvíľu ten prekliaty záprah, nech sa s vami môžem porozprávať!“

„Pŕŕŕ!“ Kone zastali. Do náhleho ticha povedal: „Áno, slečna Walcottová,“ prehodil opraty okolo zotrvačníka a zoskočil vedľa nej. „K vašim službám, slečna Walcottová!“

Výber slov vyslovených ťahavo a s neznesiteľným úškrnom ju donútil mučivo si uvedomiť, že má na sebe bratovu ošklbanú čiapku a nohavice. Hrozivo sa zamračila. „V tomto meste je miesto len pre jednu nájomnú stajňu, a vy to viete!“

„Prepáčte, slečna Walcottová, ale nesúhlasím s vami. Toto mesto sa rozširuje rýchlejšie ako klebeta.“ Otrel si predlaktím obočie, strhol z rúk špinavé kožené rukavice a šmaril ich smerom k severnému koncu Hlavnej ulice. „Len sa pozrite, ako pokračuje výstavba. Včera, keď som sem prišiel, som napočítal štyri rozostavané obytné domy, dva obchody a dvoch výrobcov konských postrojov. Ak je tu dosť práce pre dvoch výrobcov postrojov, potom je tu dosť práce pre dve nájomné stajne. Škola už stojí a počul som rozprávať, že najbližšie sa bude stavať kostol. To všetko mi hovorí, že toto mesto má budúcnosť. Je mi ľúto, že budem vášmu otcovi trochu konkurovať, ale uisťujem vás, že som sem neprišiel preto, aby som ho zničil.“

„A čo Charles? Už ste sa rozprávali s Charlesom!“

„Charles?“

„Charles Bliss. Chcete si ho najať na výstavbu svojich budov!“

„Aj voči tomu máte nejaké výhrady?“

Mala výhrady voči všetkému, do čoho sa tento muž za posledných dvadsaťštyri hodín pustil. Mala námietky voči jeho drzosti aj voči pozemkom, ktoré si vybral. Aj voči jeho úškľabku, voči tomu, že páchne od potu a nosí úzke nohavice. Aj voči jeho arogantne dobrému výzoru a hlúpym, zbytočným trakom. Voči tomu, ako rozrušil Tarsy a voči skutočnosti, že si na košeli odtrhol rukávy. A voči ešte nepríjemnejšej skutočnosti: že sa ona a jej otec budú musieť na jeho prekliatu nájomnú stajňu pozerať z okna vlastnej kancelárie po celý zvyšok života!
Rozhodla sa, že mu to povie: „Pán Jeffcoat, mám námietky voči všetkému, čo robíte a čím ste!“ Vystrčila nos tak blízko k jeho, že sa mu mohla vidieť v čiernych zreničkách. „A trochu aj proti tomu, že Charlesa tlačíte do pozície, keď si musí vybrať, či k nám má byť lojálny, alebo nie. Poznáme sa odmalička. Vždy bol priateľom našej rodiny.“

Po prvý raz zazrela v Jeffcoatových kobaltovomodrých očiach záblesk hnevu. Sánka sa mu napla rovnako ako jeho bicepsy a ostrým hlasom odpovedal: „Precestoval som vyše tisíc míľ. Opustil som svoju rodinu a všetkých, ktorí sú mi drahí, a prišiel som do zaostalého dobytkárskeho mesta s počestnými úmyslami, poctivo zarobenými peniazmi a rovným chrbtom. Kúpil som si pôdu, najal si tesára, mám v úmysle si tu pokojne vybudovať živnosť a stať sa stálym, zákonov dbalým občanom mesta Sheridan. Všetkým som tu vítaný okrem jedného papuľnatého decka, ktorému by bolo treba umyť ústa mydlom a ukázať, ako vyzerá spodnička! Rozumiete tomu, slečna Nohavicová…“ S nosom oproti nosu ju zatláčal dozadu a pokračoval: „Začínam mať plné zuby vašich neustálych námietok voči každému môjmu pohybu! Akoby nestačilo, že mám plné zuby vašej dotieravosti, musím sa aj ponáhľať, aby som to tu vybudoval. Nemám v úmysle počúvať ďalšie papuľovanie od takej drzej sopľavej divošky, ako ste vy. A teraz by som vám bol vďačný, slečna Walcottová, keby ste opustili moje vlastníctvo!“

Natiahol si rukavice a kolísavou chôdzou sa vydal preč. Zostala stáť s červenou tvárou. Nebola schopná vydať zo seba ani hláska. Obratným skokom sa dostal na plošinu grédra, uchopil opraty a zvolal: „Hijó, vy tam!“

A takto bolo zasiate semienko ich nepriateľstva.
Ďalší deň bola nedeľa. Bohoslužby sa konali v Coffeen Hall, čo bola jediná budova v meste, ktorá mala dostatok stoličiek. Zhromaždili sa tam veriaci rozličných vyznaní, aby sa zišli k modlitbe pod vedením dôstojného reverenda Vasselera, ktorý sem nedávno prišiel z New Yorku, aby založil episkopálnu kongregáciu. Mal hlas sladký ako med a božie poslanie. A tak priviedol do svojho košiara pôsobivý počet rodín. Keď sa sála zaplnila, začal reverend Vasseler s bohoslužbami. Zhromaždenie začalo spievať. Emily stála medzi Charlesom a otcom a spievala neistým sopránom. Uprostred piesne pocítila, že sa na ňu upiera niečí prenikavý pohľad. Otočila sa a na bočnom sedadle za sebou zbadala Toma Jeffcoata. Pozoroval ju. Okamžite zavrela ústa a plných desať sekúnd naňho uprene hľadela.
„… pokloňme sa teraz nášmu kráľovi nebies…“

Spieval bez spevníka, vydávajúc hlasné tóny, čím ju rušil. Bola pripravená vidieť ho ako vtelenie diabla, ale skutočnosť, že ho našla spievať cirkevné piesne na bohoslužbách jej vlastnej cirkvi, ho stavala do celkom iného svetla. Obrátila sa dopredu a zaprisahala sa, že mu už nevenuje ani jediný pohľad.
Pieseň sa skončila a všetci sa posadili. Reverend Vasseler mal krátke kázanie o dobrom Samaritánovi. Potom oznámil, že J. D. Loucks daroval pozemok na Východnej Loucksovej ulici na výstavbu ozajstného kostola. Úsmevy a mrmlanie sprevádzali hromadné obzeranie po miestnosti. Ako členovia zhromaždenia hľadali Loucksovcov a vysielali k nim slová uznania, pastor apeloval na všetkých mužov, aby priložili ruky k dielu. Oboznámil všetkých s plánom stavby, podľa ktorého by hrubá stavba mala byť postavená a zastrešená do polovice leta a úplne dokončená v jeseni. Joseph Zollinski sa ponúkol, že z dobrovoľníkov zostaví stavebnú skupinu, a Charles Bliss, že bude mať dozor nad prácou. Ostatní prítomní muži sa mali po bohoslužbe prihlásiť, že na stavbe odpracujú aspoň jeden deň.
Po bohoslužbách odišla Emily zo sály zavesená do otcovej ruky. Charles zostal organizovať dobrovoľníkov. Na polceste dostihla Emily Tarsy. Schmatla ju za ruku a bez dychu zašepkala: „Je tu!“

„Ja viem.“

„Zoznám nás!“

„Ja nie!“
„Ach, Emily… prosííím!“

„Ak sa s ním chceš zoznámiť, choď sa mu predstaviť sama, ale neočakávaj to odo mňa. Obzvlášť po včerajšku!“

„Ale Emily, on je tým absolútne najpríťažlivejším stvorením, aké…“

„Dobré ráno, Tarsy,“ prerušil ju Edwin.
„Ach, dobré ráno, pán Walcott. Práve som hovorila Emily, aké je to láskavé privítať novoprišelcov v meste. Súhlasíte so mnou?“ Edwin sa usmial. „Súhlasím.“

„Takže by ste ma mohli predstaviť pánovi Jeffcoatovi?“ Edwin dobre poznal Tarsinu prelietavosť a chvíľku o jej návrhu uvažoval. Na to, aby niekoho ignoroval, bol príliš milý, aj keby išlo o jeho konkurenta. A tak odviedol Tarsy von do slnkom zaliateho júnového rána. Emily postávala vzadu a predstierala, že ju celá tá epizóda nezaujíma. Sama pred sebou sa ospravedlňovala tým, že si hovorila, že čaká pri dverách na Charlesa. Ale jedným očkom sledovala, ako prebieha predstavovanie.
„Pán Jeffcoat, počkajte!“ zvolal Edwin.
Jeffcoat sa uprostred kroku zvrtol a milo sa usmial. „Á, dobré ráno, Edwin!“

„Zdá sa, že sa ponáhľate.“

„Musím stavať. Obávam sa, že si nemôžem dovoliť premrhať taký deň, ako je dnes. Či už je deň Pána, alebo nie.“ Zdvihol hlavu k bezchybne belasej oblohe.
Edwin urobil to isté. „To vám nemôžem vyčítať. Dnes je krásne.“

„Áno, to je.“

„Rád by som vám predstavil priateľku mojej dcéry, slečnu Tarsy Fieldsovú.“

Jeffcoat presunul svoju pozornosť na peknú blondínku. „Slečna Fieldsová.“

„Pán Jeffcoat.“ Uklonila sa a vyslala svoj najoslnivejší úsmev. „Som veľmi rada, že vás poznávam.“

Jeffcoat poznal dosť žien, takže dokázal rozpoznať dychtivý záujem, ktorému bol vystavený. Bola oblejšia, krajšia a zdvorilejšia než Emily Walcottová, ktorá stála pri dverách a predstierala nezáujem. Natiahol ruku a keď mu sleča Fieldsová podala svoju, venoval jej tvári dlhotrvajúcu pozornosť, akú si taká krása zasluhovala. Zároveň jej stlačil prsty natoľko, aby naznačil, že ide o obojstranný záujem.
„Musím sa priznať,“ pripustila Tarsy, „že som požiadala pána Walcotta, aby nás predstavil.“

Jeffcoat sa zasmial a podržal jej ruku dlhšie, ako si vyžadovala zdvorilosť. „Som rád, že ste to urobili. Mám dojem, že sme okolo seba prešli včera pred hotelom, však? Mali ste na sebe šaty takej broskyňovej farby.“

Tarsino potešenie vzrástlo. Dotkla sa rukou svojej kľúčnej kosti a otvorila pery tým očarujúcim spôsobom, ktorý si často skúšala pred zrkadlom.
Jeffcoat sa zo svojej výšky usmial do jej ohromujúcich očí očami, ktoré boli rovnako ohromujúce ako jej. Ledva sa ovládol, aby im nedovolil prejsť nižšie. Ale aj tak si bol plne vedomý jej ľahkých, lahodne ružových šiat a toho, ako zdôrazňovali všetky jej pozoruhodné prednosti.
„A vy ste tuším mali na sebe košeľu bez rukávov.“

Pri smiechu sa mu zablysli rovné biele zuby. „Mám pocit, že mi je tak chladnejšie.“

V tichu, ktoré nasledovalo a v ktorom svojim očiam dovolili otáľať a hodnotiť, si Jeffcoat presne uvedomil, kto pred ním stojí: koketa, ktorá si hľadá manžela. Nuž, bol ochotný si zaflirtovať. Ale keď to už začínalo zaváňať manželstvom, bol mimoriadne opatrný. A mal na to dobrý dôvod.
„Pán Jeffcoat, počula som, že ste človek od koní,“ odvážila sa povedať Tarsy.
„Áno, som.“ Pohľadom zablúdil k Walcottovi, ktorý stále držal Tarsin lakeť, a k Emily. Pristihol ju, že sa pozerá, ale okamžite odvrátila svoju pozornosť inam.
„A kováč,“ dodal Edwin.
„Panebože, ďalší kováč! Aké odvážne. Ale musíte sľúbiť, že nebudete kaziť obchody pánu Walcottovi.“ Tarsy prijala Edwinovu ruku a usmiala sa naňho dohora, príťažlivo vraštiac nos. „Koniec koncov, bol tu prvý.“ Svoj úsmev preniesla opäť na mladšieho muža. „Môj otec je miestnym holičom, takže sa s ním určite čoskoro zoznámite. Než sa tak stane, rada by som vás tu privítala aj v mene našej rodiny a povedala vám, že ak budete potrebovať s čímkoľvek pomôcť, aby ste sa tu mohli usadiť, bude nám cťou.“

„To je od vás veľmi láskavé.“

„Musíte sa zastaviť v holičstve a zoznámiť sa. Ocko vie o tomto meste všetko. Ak budete potrebovať niečo vedieť, stačí, ak sa spýtate jeho.“

„Urobím to.“

„Nuž, určite sa čoskoro opäť uvidíme.“ Natiahla ruku v rukavičke. „Aj ja dúfam,“ povedal očarujúco a prijal ju s ďalším otáľavým stiskom.
Na rozlúčku mu poslala úsmev, od ktorého by aj v zime vyrašili sedmokrásky, a on odpovedal koketným úsmevom. No pritom sa už rozprával s Edwinom.
„Vďaka, že ste ma zastavili, Edwin. Toto ráno si vďaka vám budem určite pamätať.“

Ako sa lúčili, Jeffcoat zistil, že sa na nich Emily Walcottová opäť pozerá. Zvrátené jej kývol hlavou a dotkol sa rukou klobúka. Ani nežmurkla. Hľadela naňho, akoby bol zo skla. Dnes ráno mala na sebe šaty, avšak nie také pekné alebo farebné ako Tarsy, a aj klobúk – malý a plochý exemplár, ktorý bol takmer rovnako nepríťažlivý ako tá chlapčenská vlnená čiapka. Vlasy mala rovnako čierne ako on, ale vyčesané dohora do akéhosi jednoduchého účesu, ktorý veľmi jasne prezrádzal, že nemá čas na ženské nezmysly. Bola štíhla, mala osí pás a tvárila sa ako vždy – neprívetivo.
Ale na Jeffcoatovo prekvapenie sa náhle usmiala. Nie však naňho, ale na Charlesa Blissa, ktorý vyšiel z Coffeen Hall a vzal ju za ruku – nie za lakeť, za ruku. Bol to podmanivý, dospelý úsmev. Jeffcoat by bol prisahal, že takého nie je schopná. Dokonca aj cudzinec mohol vidieť, že to bol úsmev nenacvičený a ozajstný. Žiadne mihotanie mihalníc, žiadne sentimentálne pózy, aké predstierala Tarsy Fieldsová. Jeffcoat tú zmenu so záujmom zaregistroval.
„Už môžeme ísť,“ počul povedať Blissa. Otočil Emily svojím smerom. „Prepáč, že si musela tak dlho čakať.“

„Nič sa nestalo. Ocko sa aj tak rozprával. Ach, Charles, som taká rada, že svieti slnko. Ty nie?“

„Objednal som ho pre teba,“ povedal. Obaja sa rozosmiali a vykročili smerom k ulici.
„Dobré ráno, Tom,“ pozdravil Charles, keď prechádzali popri ňom. „Ahoj, Charles. Slečna Walcottová.“

Mlčky mu kývla hlavou a jej oči sa zmenili na kúsky ľadu. Prešli okolo a Charles ešte dozadu zavolal: „Uvidíme sa zajtra zavčas rána.“

„Jasné, zavčas rána,“ odvetil Jeffcoat. Začul, ako sa Charles pýta Emily: „Kedy mám po teba prísť?“

A počul aj jej odpoveď: „Dopraj mi jeden a pol hodiny, aby som…“

Ich hlasy slabli a Jeffcoat už viac nezachytil. Pozeral za nimi, ako odchádzajú, s hlavami blízko seba. Ironicky si pomyslel: Nuž teda tak, tá divoška má milého.
Divoška mala viac než len milého. Charles Bliss bol oddaný služobník, ktorý by pre ňu spravil všetko na svete. Prvý raz sa do nej zaľúbil, keď mal trinásť a ona desať rokov. Ale s vyznaním lásky počkal, až kým nemala šestnásť rokov a nepriniesla mu správu, že sa jej rodina sťahuje do Wyomingu.
„Ak ideš ty, idem aj ja,“ vyhlásil Charles jednoznačne.
„Charles, ale…“

„Pretože sa s tebou ožením, len čo budeš plnoletá.“

„O… oženíš sa so mnou?“

„Samozrejme. To si nevedela?“

Zrejme to vždy vedela, pretože sa naňho zahľadela, potom sa rozosmiala a keď sa prvý raz objali, povedala mu, aká je veľmi, veľmi šťastná, že ide s nimi. A bola šťastná stále, až do začiatku tohto roka, keď dovŕšila osemnásť, a on ju prvý raz celkom vážne požiadal o ruku. Odvtedy ju o ňu žiadal už dva razy a ju trápil pocit viny, že ho tak často odmieta. Avšak Charles sa stal návykom, s ktorým sa dalo ťažko skončiť.
Keď pre ňu napoludnie prišiel, aby ju vyzdvihol na spoločný piknik, pristihla sa, že má ohromnú chuť s ním ísť. Dal o sebe vedieť ostrým, prenikavým zahvízdaním. Potom prebehol cez predný dvor a bez zaklopania vbehol dnu. „Hej, Emily, si pripravená? A dobrý deň všetkým!“

Edwin aj Frankie boli v kuchyni. Frankie sa vyhol naznačenému úderu a chytil Charlesa odzadu za krk. S chlapcom na chrbte sa Charles predklonil, dva razy sa zatočil a potom zložil svoje bremeno.
„Kam idete vy dvaja?“ chcel vedieť Frankie, pevne sa držiac Charlesových rúk.
„To sa uvidí.“

„Môžem ísť s vami?“

„V žiadnom prípade. Teraz nie.“ Charles zaťal päsť a pritlačil ju presne do stredu Frankieho čela, láskyplne ho odraziac. „Berieme si kočiar len pre dvoch.“

„Aúú! Prosím ťa… Charles!“

„Nie. Tentoraz idem len ja s Emily.“

Edwin sa spýtal: „V stajni je všetko v poriadku?“

„Hej. Nechal som otvorené zadné dvere. Nikto nie je nablízku.“ Charles sa po ich nájomnej stajni pohyboval rovnako samozrejme ako po ich dome. A keď potreboval nejaký voz, nikoho ani vo sne nenapadlo mu v tom brániť.
„Ako sa má dnes pani Walcottová?“

„Obávam sa, že je trochu unavená a akási zúfalá. Trápi ju, že s nami nemôže chodiť do kostola.“

„Povedz jej, že jej s Emily prinesieme horské kvety, ak nejaké nájdeme. Emily, si vychystaná?“

Emily si vyzliekla zásteru a zavesila ju za dvere do komory. „Určite nemám nič zobrať?“

„Má to byť pre teba deň odpočinku. Len si zhrň rukávy a poď so mnou. Všetko potrebné mám v kočiari.“

Bol to deň ako stvorený na vychádzku – jasný, teplý a bezveterný. Pohorie Big Horns sa javilo ako početné vrstvy modrej farby, ktoré sa dvíhali, aby pozdravili oblohu pri jasnej, zvlnenej čiare obzoru. Vyrazili na juhozápad k úpätiu kopcov, smerom k prameňom Red Gráde. Išli popri potoku Little Goose, až kým neodbočili z údolia. Potom začali stúpať. Pred nimi, ako stúpali plytkými údoliami a obchádzali úpätia vlniacich sa zelených kopcov, sa objavoval a opäť mizol drsný vrchol hory Black Tooth. Vyplašili stádo antilop s bielymi zadkami a prizerali sa, ako skáču preč cez zelenú vyvýšeninu. Potom vyrušili zajaca, ktorý sa na veľkých nohách rozbehol do úkrytu v poraste šalvie. Dostávali sa do rozsiahlych borovicových lesov, v ktorých drevorubači prerúbali veľké otvorené prieseky a vysekali cesty na približovanie dreva. Vzduch voňal živicou a cesta vystlaná ihličím tlmila všetky zvuky. Prebrodili potok Hurlburn, opísali oblúk a vyšli na voľnom priestranstve nad horskou lúkou, na ktorej tvoril potok takú okrúhlu zákrutu, že sa takmer vlieval sám do seba. Uprostred tejto zákruty Charles zastavil záprah.
To idylické miesto, také dokonalé a mierumilovné, postavilo Emily okamžite na nohy. Stála v kočiari, tienila si oči a vo vytržení sa obzerala okolo seba.
„Ach, Charles, ako si to objavil?“

„Bol som tu minulý týždeň kupovať drevo na stavbu.“

„Ach, je tu nádherne!“

„Volá sa to Curlewov kopec.“

„Curlewov kopec,“ zopakovala a zmĺkla, aby mohla vychutnať scenériu, ktorá ležala pred ňou.
Potok sa rútil cez hory a zurčal po skalách, ktoré sa leskli ako strieborné mince, vyhladené rokmi pohybu kvapaliny. Voda vytvárala úzky oblúk v tvare podkovy, ohraničujúci plochu hustej lipnice, ktorá bližšie pri vode ustupovala chumáčom našuchorenej ovčej kostravy. Na niektorých miestach potok lemovali balzamové topole, ktorých mladé olivovožlté listy napĺňali vzduch sladkou vôňou živice. Pod nimi sa chúlili húštiny divých egrešov a hlohu, posiate ružovými chumáčmi kvetov. V diaľke sa cez celé údolie tiahol hustý žltý záhon zlatobyle a pokračoval až hore k línii stromov.
„Ach, pozri sa,“ ukázala Emily. „Žlté hrachy.“ Pomenovala poľné kvety ich ľudovým názvom. „Keď sa najeme, musíme tam zájsť a zopár ich natrhať. Mama ich má najradšej.“

Charles zoskočil z voza do tridsať centimetrov vysokej trávy a Emily za ním. Zo skladovacieho oddelenia pod sedadlom vytiahol kôš a deku. Keď deku rozprestrel, zostala sa vznášať na pevných zelených steblách trávy. So smiechom ju štvornožky vyrovnávali a potom sa so skríženými nohami usadili do svojho teplého hniezdočka. Charles otvoril kôš a ospevoval každú vec, ktorú z neho vytiahol.
„Údená klobása! Syr! Žitný chlieb! Nakladaná cvikla! Broskyne v plechovke! A čaj s ľadom!“ Položil pohár s ovocím a pripustil: „Nie je to vyprážané kurča ani jablkový koláč, ale my, slobodní mládenci, jedávame veľmi skromne.“

„Je to úplná hostina, keď nemusíš variť.“

Prežúvali prosté jedlo. Z nejakého skrytého miesta sa cinkotavými tónmi ozýval kalužiak. Nad hlavami im lovil jastrab krahulec, ktorý sa vznášal na stúpajúcom vzdušnom prúde a otáčal k nim hlavu. Okolo prefrngla oceľovomodrá vážka. Slnko bolo príjemné a zachytávalo sa v ich priehlbine ako teplý žltý čaj v šálke.
Keď si naplnili žalúdky, začali obidvaja rozmýšľať o iných veciach.
„Charles?“

Boli veci, o ktorých Emily potrebovala s Charlesom hovoriť. O citlivých záležitostiach, ktoré sa tu vonku zdali akési jednoduchšie. Bolo tu slnko, tráva, kvety a vtáčí spev. To všetko spôsobovalo, že aj to strašné sa javilo menej strašné.
„Hmm?“

Chvíľu mlčala, pohrávajúc sa s dvoma omrvinkami chleba, ktoré sa jej zachytili v záhybe sukne. Zahľadela sa na žlté kvety v diaľke a potichu mu povedala: „Moja mama zomiera.“

Charles sa rozhodol, že si neodhryzne ďalšie sústo chleba, ako mal v úmysle, a položil ho vedľa seba. „Na to som prišiel aj ja.“

„Nikto o tom ešte nerozpráva, ale všetci to vieme. Už začala vykašlávať krv.“

Natiahol sa ponad piknikový kôš a chytil ju za ruku. „Emily, je mi to ľúto.“

„Je… je to dobrý pocit, keď to môžem zo seba konečne dostať.“ Nebola by schopná povedať to nikomu okrem Charlesa. Nikomu okrem Charlesa by nedovolila, aby videl jej slzy.
„Áno, viem.“

„Chudák ocko.“ Obrátila dlaň a preplietla si prsty s Charlesovými. On chápal jej pocity zúfalstva najlepšie zo všetkých. Opäť mu pozrela do očí. „Myslím, že najťažšie je to pre ocka. Raz v noci, keď si myslel, že už všetci spíme, som ho videla plakať na verande.“

„Ach, Emily!“ Charles jej pevnejšie stisol ruku.
Náhle sa donútila k veselejšiemu tónu. „Ale vieš, čo je nové?“

„Čo?“

„Budeme mať hosťa.“

„Koho?“ Charles jej pustil ruku a vložil svoj tanier do košíka.
„Maminu sesternicu Fannie. Nevidela ju odvtedy, čo sa vydala za ocka. Má prísť dnes. Ocko ju zrejme práve teraz vyzdvihol na stanici dostavníka.“

„Tá Fannie, čo píše tie fantastické listy?“

Emily sa zasmiala. „Práve tá. Som na ňu veľmi zvedavá. Vždy mi pripadala taká svetácka, taká… taká nespútaná konvenciami. Ocko hovorí, že taká naozaj je. Samozrejme, aj on ju pozná, veď vyrastali spolu v Massachusetts. Po všetkých rokoch, čo chodili tie exotické listy, si nie som istá, čo mám čakať. Ale prichádza sem kvôli tomu, aby sa starala o mamu.“

„To je dobre. Odbremení ťa to.“

„Charles, môžem ti niečo povedať?“

„Čokoľvek.“

Skladala a rozkladala látku na svojej sukni, akoby sa zdráhala prezradiť svoje myšlienky. „Občas mávam pocit viny, pretože sa snažím prebrať mamine domáce povinnosti, ale… nuž, nestarám sa veľmi o varenie a upratovanie. Omnoho radšej by som bola pri koňoch.“ Prestala sa pohrávať so sukňou a prudko sa odvrátila od Charlesa, nespokojná sama so sebou. „Ach, znie to tak sebecky, a ja taká nechcem byť. Naozaj.“

„Emily.“ Chytil ju za plecia a otočil ju tvárou k sebe. „Obľúbiš si domáce práce, len čo budeš mať vlastný dom.“

Zahľadela sa uprene do tých dobre známych očí a na rovinu odvetila: „Charles, ja o tom pochybujem.“

Na tvári sa mu mihlo sklamanie. Naprázdno preglgol a dotknuto sa spýtal: „Prečo sa tomu tak brániš? Koľko ráz ťa mám ešte žiadať?“

„Och, Charles…“ Striasla z pliec jeho ruky a vložila svoj tanier do košíka.
„Nie, nevyhýbaj sa znova tejto téme.“ Odložil košík nabok a prisunul sa k nej bližšie. Tvárou v tvár, bok vedľa boku. „Emily, chcem sa s tebou oženiť.“

„Ty sa chceš oženiť so ženou, ktorá sa práve priznala, že nenávidí domáce práce?“ Nasilu sa zasmiala, no nedokázala sa mu pozrieť do očí. „Čo by som to bola za manželku?“

„Si jediná, o ktorú som kedy stál.“ Chytil ju za obe ruky. „Jediná,“ zopakoval mäkko.
Pri tých slovách zdvihla pohľad. „Viem, Charles. Ale mama je chorá a ja si nemyslím…“

„Práve si povedala, že sa o ňu bude starať Fannie. Tak prečo máme čakať? Emily, ja ťa tak milujem…“ Jeho hladkanie sa stávalo naliehavejším. „Potĺkam sa po tom svojom veľkom dome a túžim po tom, aby si tam bola so mnou. Vari nevieš, že som ho postavil pre teba?“

Samozrejme, že to vedela a to ešte znásobovalo jej pocit záväzku.
„Chcem, aby si v ňom bývala ty… a naše deti,“ naliehal hlbokým, chrapľavým hlasom. Rukami jej prešiel na plecia a začal jej palcami trieť kľúčne kosti.
„Naše deti?“ zopakovala. Pri tej predstave pocítila záblesk paniky. Dokázala by zvládnuť stajňu plnú koní, ale cítila sa absolútne nepripravená na materstvo. Prišla jej na um ďalšia myšlienka, od ktorej sa začervenala od hrude až k lícam. Pokúsila sa predstaviť si seba a Charlesa, ako spolu plodia deti. Ale nedokázala to. Na to, aby to bolo vhodné, bol pre ňu príliš ako brat.
„Ja chcem deti. Ty nie, Emily?“

„Práve teraz chcem omnoho viac ako deti diplom z veterinárnej medicíny.“

„V poriadku… o rok, o dva. Ako dlho ti potrvá, kým ho získaš? So sobášom môžeme počkať, kým nedokončíš ten svoj kurz. Ale medzitým oznámime, že sme zasnúbení. Emily, povedz áno, prosím ťa!“ Ako k nej sklonil hlavu, pošepky zopakoval: „Prosím…“ Ich ústa sa dotkli. Pritiahol si ju bližšie, zdvihol jedno koleno a položil si ju do lona. Cítila, ako sa jej prsia pritlačili o jeho hruď a ako jej rukami prekĺzol na chrbát. Roztiahol prsty a začal nimi pohybovať. Lakťom sa zboku dotýkal jej ňadra a vyvolával bodavú reakciu v jeho hrote. Na šiji, po ktorej krúžil prstami, jej naskočili zimomriavky. Spočinula mu dlaňou na hrudi. Zacítila, ako mu búši srdce a pocítila zvedavosť… ak počká dosť dlho, dostaví sa to aj u nej?
Potom Charles urobil tú najneočakávanejšiu vec. Otvoril pery a dotkol sa jej jazykom. Okrem toho neurobil žiadny pohyb a čakal na jej reakciu. Teplý vlhký dotyk vyslal ohnivý výbuch do všetkých Emiliných údov. Prechádzal jej jazykom po okraji pier, navlhčujúc ich, akoby rozpúšťal nejaké neviditeľné stehy, ktorými boli spojené. Akonáhle sa jej dotkol zubov a začal krúžiť vo väčších kruhoch, zabudla na jeho pichľavé fúzy. Vpisoval na ňu odkaz, ktorý sa zdal byť šokujúci. Avšak jej panenské telo mu načúvalo. Aj ona vysunula jazyk, aby sa ho dotkla. Zvedavo a ostýchavo. Okamžite v ňom zacítila zmenu. Striasol sa a zhlboka jej vydýchol pri líci. Pevne ju zovrel, kým sa ich jazyky navzájom po prvý raz ochutnali a zvyšovali ich vášeň vo veľkých, nádherných prívaloch.
Takže toto je to zakázané, ten dôvod pre všetky tie záhadné upozornenia, tá vec, o ktorej sa predpokladalo, že ju robia len manželia a manželky! Začal pohybovať hlavou, viac otvoril ústa a rukami jej hladkal driek, chrbticu. Dovolila mu to a zúčastňovala sa toho, pretože to bolo prvý raz a neočakávala takú bezprostrednú odozvu. Mysľou jej preblysli slová z biblie – slabosť tela, žiadostivosť – teraz im porozumela. Pohol rukou k jej ňadru, a vtedy sa rýchlo odtiahla.
„Charles, nie… prestaň!“

Leskli sa mu oči a horeli líca. Do čela mu spadol prameň vlasov.
„Emily, ľúbim ťa,“ vydal zo seba zadychčané.
„Ale toto sa nesmie. Nesmieme to robiť, kým nebudeme svoji.“

Prekvapenie mu zotrelo z tváre vášeň a namiesto nej sa zjavilo radostné vzrušenie. „Potom to budeš robiť? Ach, Emily, naozaj to myslíš vážne?“ Divoko ju objal, kolísal ju a zvieral, až kým jej z pľúc nevytisol všetok vzduch. „Spravila si zo mňa najšťastnejšieho muža na zemi!“ Bol vo vytržení. „A ja z teba spravím tú najšťastnejšiu ženu!“

A tak súhlasila. Alebo nie? Možno to bolo len úmyselné pokĺznutie jazyka, spôsob ako súhlasiť bez toho, aby to musela vysloviť. Nech bol jej úmysel akýkoľvek, v Charlesovom objatí Emily vedela, že to nebol žiadny švindeľ. Ako by mohla tomuto rozjasanému mužovi povedať: Nie, Charles, tak som to nemyslela? A čo iné to je, ak nie láska, keď mu dovolila taký bozk a zakúsila také zakázané vzrušenie? A či nie je už skoro predurčené, že sa zaňho vydá? A s kým iným na tomto svete sa môže rozprávať tak ako s Charlesom? Pred kým sa môže vyplakať? Ak toto nie je láska, tak potom čo ňou je?
Ale ako ju kolísal v náručí, otvorila oči na modrú oblohu, po ktorej stále krúžil jastrab, a opäť pocítila príval paniky. Jastrab, čo to robím? Pevne zavrela oči a zahnala obavy. Ach, nebuď hlúpa. Kto iný okrem Charlesa by si ťa vzal za ženu?
Ešte raz ju triumfálne pobozkal. Potom jej vzal tvár do dlaní a pozrel sa jej do očí s takou vrúcnou láskou, že sa za svoje pochybnosti cítila trápne.

„Emily, ja ťa tak milujem! Tak veľmi, veľmi!“

Čo iné mala povedať? „Aj ja ťa milujem, Charles.“ A je to pravda, povedala si v duchu, je!
Dal jej na pery ľahký, úctivý bozk. Potom jej spočinul prstami na brade a pozrel do očí. „O tomto dni som sníval celé roky. Tak dlho som si bol úplne istý! Dokonca, keď som mal trinásť rokov, som povedal aj tvojmu otcovi, že jedného dňa sa s tebou chcem oženiť. Hovoril ti o tom niekedy?“

„Nie,“ zasmiala sa. Ale znelo to, akoby sa do smiechu musela nútiť.
„Nuž, bolo to tak.“ Tiež sa pri tej spomienke zasmial. Vzápätí sa mu na tvári usadil spokojný výraz. „Tvoji rodičia budú radi.“

Nepochybovala o tom a bola to pre ňu veľká útecha. „Áno. Budú.“

„Tak poďme domov a povieme im to.“

„Dobre.“

Zbalili si piknikovú výbavu a než sa vydali na cestu domov, ešte rýchlo zašli na lúku nazbierať zlatobyľ. Charles celou cestou trkotal a kul plány. Emily držala kvety a odpovedala na množstvo jeho otázok. Ale už dlho predtým, než prišli do mesta, si uvedomila, že stíska stebla kvetov príliš pevne. Kvety zvädli a dlaň mala od nich úplne zelenú.

Fannie Cooperová mala pricestovať dostavníkom z Buffala o tretej popoludní. Mesto Buffalo ležalo o tridsať míľ ďalej na juh. Emily otcovi sľúbila, že sa vráti okolo tretej, ale už bolo za desať minút tri a jej stále nikde. Frankie šiel na ryby a tak sa Edwin úporne snažil nerozčúliť, keď niesol Josie čistú posteľnú bielizeň a pomáhal jej rozpliesť vlasy.
„Edwin, už by si mal radšej ísť,“ povedala Josie.
Z vrecka na veste vytiahol hodinky, úplne zbytočne otvoril ich vrchnák – presný čas už vedel – a pritakal. „Áno, mal by som. Keď sa tie decká vrátia, dostanú, čo si zaslúžia.“

„Ale Edwin, veď vieš, že Fannie si ne… nepotrpí na formality. Bude radšej, ak sa budú baviť, ako… by sa mali venovať návšteve svojej… slobodnej tety.“

Zasunul hodinky do vrecka. Pohladil Josie po pleci a spýtal sa: „Určite nič nepotrebuješ?“

„Nie. Len mi pomôž do pos… postele. Už sa musíš po… ponáhľať.“

Už celé mesiace nevidel Josie takú vzrušenú. Oberalo ju to o dych. Edwin sa nad ňu sklonil, pritiahol jej prikrývku k bokom a usmial sa. „Ak príde dostavník načas, mal by som byť o dvadsať minút späť. Teraz si odpočiň, aby si mala dosť síl, keď sa s ňou stretneš.“

Prikývla. Strnulo si oprela chrbát o vankúše, akoby sa bála, že si poruší účes. Než sa obrátil, ešte sa na ňu usmial a stisol jej ruku.
„Edwin?“ spýtala sa dychtivo.
„Áno, drahá?“

Vystrela k nemu ruku. Vložil do nej svoju a pocítil slabý stisk. „Som taká šťastná, že… že prichádza Fannie.“

Zohol sa a dotkol sa perami jej prstov. „Aj ja.“

Ako náhle vyšiel z izby, zastavil sa na vrchu schodiska. Zhlboka sa nadýchol a so zatvorenými očami si pritlačil obe dlane na bránicu. Aj ja. Naozaj to myslel vážne? Áno. Boh mu pomáhaj, áno. Skákal po schodoch ako dvadsaťročný.
Pod schodmi odbočil do jedálne, kde stál mahagónový príborník s jediným zrkadlom na celom podlaží. Bolo postavené vo výške rebier tak, že oddeľovalo hornú zasklenú časť od príborníka dole. Zohol sa, aby v sklopenom skle skontroloval svoj výzor. Líca mu blčali a oči žiarili. Dýchal rýchlo a plytko. Dočerta, nevšimla si to Josie? To je šialenstvo snažiť sa ju oklamať. Prečo sa mu trasú ruky ako od zimy, keď ešte Fannie ani neprišla? Náhle zaťal obe päste. Ale vôbec to nepomáhalo, nuž ich pritlačil o ostrú hranu príborníka a pritisol lakte k telu. Srdce mu bilo tak silno, až sa mu zdalo, že sa mu nad hlavou rozdrnčia všetky taniere.
Myslel to dobre, chcel, aby s ním boli deti, keď pôjde po Fannie. Za každú cenu sa chcel vyhnúť tomu, aby boli len sami dvaja. Ale nevychádzalo mu to. Emily, spoliehal som sa na teba! Kde si, dočerta? Sľúbila si, že o tomto čase tu už budeš!
Odpoveďou mu bolo len búšenie vlastného srdca.
Ešte raz sa pozrel do zrkadla. Bol rád, že je nedeľa a že si na sebe môže nechať oblek z česanej priadze, v ktorom bol v kostole, a nemusí si robiť starosti, ako by to vyzeralo, keby sa prezliekol uprostred pracovného dňa. Napravil si dlhú čiernu viazanku, narovnal klopy a rukou prešiel po šedivejúcich vlasoch na spánkoch. Bude aj ona šedivá? Budem sa jej zdať starý? Trasú sa jej ruky a búši srdce, keď mi ide v ústrety? Keď sa nám prvý raz stretnú oči, budeme na sebe vidieť zadýchanosť a rumenec alebo budeme takí šťastní, že nebudeme vidieť nič? Čo myslíš, Edwin? Veď tvoje ruky sa potia už teraz a srdce ti uháňa ako vodca splašeného stáda!
Otrel si ruky vzadu o sako a potom ich roztvoril, skúmajúc ich chrbty a dlane. Veľké, široké, mozoľnaté dlane, ktoré bývali rukami mladého muža – mäkkými, úzkymi a nepoznačenými, keď prvý raz držali Fannie. Ruky s troma odlomenými nechtami, so zažratou špinou a jazvami, nadobudnutými rokmi tvrdej práce, dva skrivené prsty na ľavej ruke, na ktoré mu stúpil kôň, jazvy na chrbte pravej ruky od ostnatého drôtu a vždyprítomný čierny okraj pod nechtami, ktorý sa nedal vyčistiť, nech ho drhol ako chcel. Ponáhľal sa do kuchyne, napumpoval plné umývadlo vody a opäť si ich vydrhol. Ale nebolo to nič platné. Jediné, čo tým dosiahol, bolo, že zmešká príchod dostavníka.
Z vešiaka v salóne schmatol čierny tvrdý klobúk a klusom zbehol po schodoch verandy. Neprebehol ani pol bloku a už bol zadychčaný. Musel spomaliť, aby do stanice dostavníka neprišiel bez dychu.
Dostavník Rock Creek, známy skôr ako Jurkey, zastavil pred hotelom v tej istej chvíli ako Edwin. Stál tam v oblaku prachu, dupotania šestnástich kopýt a revu Jaka McGivera, bývalého pohoniča ťažkých vozov idúcich na Západ, ktorý sa zázrakom prebil indiánskymi vojnami a minuloročnými blizzardmi bez jedinej rany od šípu či omrzliny. „Pŕŕŕ, vy potvory,“ hulákal Jake a priťahoval opraty, „inak z vašich všivavých koží narobím sedlové vaky! Povedal som pŕŕŕ!“

A než sa prach usadil, z otvoreného okna vykukla Fannie. Smiala sa a pridŕžala si vysoký klobúk. „Teda, to je slovník, pán McGiver! A tá jazda! Ste si istý, že môj bicykel je ešte na svojom mieste?“

„Určite je, pani. Bezpečne a v poriadku!“

McGiver sa vyštveral na strechu a začal odvažovať bicykel a batožinu. Fannie zatiaľ otvorila dvere.
Edwin sa ponáhľal dopredu a vyčkal, kým sa zohne, aby preliezla cez malý otvor.
„Ahoj, Fannie.“

Pozrela sa nahor a jej rozjasaná tvár zvážnela. Zazdalo sa mu, že lapá po dychu, ale okamžite sa jej vrátil široký úsmev. Vystúpila. „Edwin. Môj drahý Edwin. Si naozaj tu.“

Chytil ju za ruku v rukavičke a pomohol jej zostúpiť. Uprostred Hlavnej ulice sa srdečne objali. „Ako dobre sa na teba pozerá,“ povedala mu do ucha. Rýchlo odstúpila a obzerala si ho, neprestávajúc mu stískať obe ruky. „Bože, vyzeráš skvele. Bála som sa, že budeš možno tučný alebo plešatý. Ale vyzeráš znamenite.“

Aj ona. Usmievala sa práve tak, ako si ju vždy predstavoval. Vlasy jej vybledli z niekdajšej sýtočervenej farby do jemnej broskyňovej, ale stále s tými nepoddajnými prirodzenými kučerami, ktoré vyzerali, akoby boli vyrobené natáčkami. Ako si pamätal, často sa pre ne hnevala. Jej orieškovohnedé oči mali v kútikoch vejáriky vrások, ale bolo v nich viac veselosti a iskry ako v cigánskom tanci. Zachovala si štíhly pás, aký mala v desiatich rokoch, ale prsia mala plnšie. Triezvy strih jej cestovného oblečenia vo farbe medi tento fakt ešte zdôrazňoval, a Edwin pocítil nával pýchy, že ani ona nestučnela, nevypadali jej zuby a ani nič nestratila zo svojho neopakovateľného ducha.
„Aj ja som bol na teba zvedavý. Ale si presne taká, akú si ťa pamätám. Ach, Fannie, koľko to už je? Dvadsať rokov?“

„Dvadsaťdva.“ Vedel to rovnako dobre ako ona, ale kvôli prizerajúcim sa úmyselne prepočítal. Keď sa vyslobodil, chytila ho pevne oboma rukami, ako by si neuvedomovala, že je to rovnako nevhodné ako predchádzajúce objatie. „Edwin, predstav si to, už sme v strednom veku!“

Zasmial sa a uvoľnil sa pod zámienkou, že musí zavrieť dvere na dostavníku. „V strednom veku a jazdíme na bicykli, že?“

„Božemôj, bicykel! Správne!“ Zvrtla sa a pozrela hore, cloniac si rukou oči. „Dajte naň pozor, McGiver! Je zrejme jediný v okruhu tristo míľ.“

Nad nimi sa zjavila McGiverova hlava. „Už sa nesie. A celý!“ 
Načiahla sa, akoby ho chcela vziať sama, nečakajúc pomoc od Edwina.
Okamžite priskočil. „Nechaj to na mňa!“

„Obišla som sa bez mužskej pomoci štyridsať rokov. Som úplne sebestačná.“

„Verím ti, Fannie“, musel ju odstrčiť nabok, „ale aj tak ti pomôžem.“
Vynález prešiel jeho rukami a so zadunením dopadol na zem.
„Božemôj, Fannie, to nemyslíš vážne! Na tomto skutočne jazdíš? Veď je to ťažšie ako kanón!“

„Samozrejme, že jazdím. A budeš aj ty, len čo ťa to naučím. Obľúbiš si ho, Edwin. Udržuje to silné nohy a zdravú krv a je to ohromné na pľúca. Nič sa tomu nemôže rovnať. Rozmýšľam, či by sme naň nemohli dostať Josie. Mohlo by to s ňou spraviť zázraky. Rozprávala som ti o tom výlete do Gloucesteru?“

„Áno, v tvojom poslednom liste.“ Edwin sa pristihol, že sa už usmieva. Vôbec sa nezmenila. Nepredvídateľná a nenútená a oduševnená ako žiadna iná žena, ktorú kedy poznal. Tak si zvykol na Josinu slabosť, že preňho jej silná samostatnosť bola šokujúca. Kým si obzeral bicykel, načiahla sa dohora, akoby chcela vziať batožinu, ktorú jej zhora podával McGiver.
Edwin musel opäť zasiahnuť. „Ja pomôžem McGiverovi s batožinou. Ty drž bicykel!“
„No dobre. Ak na tom trváš. Ale nebuď panovačný, Edwin, lebo spolu nebudeme dobre vychádzať. Vieš, nie som zvyknutá nechať si rozkazovať od mužov.“

Ako sa natiahol po prvý zaprášený vak, obzrel sa cez plece a zbadal, že sa spokojne usmieva. Ako rozprávkový škriatok. Za prvým vakom nasledoval druhý, tretí, štvrtý a piaty. Keď všetka batožina spočinula okolo ich nôh, nasadil si klobúk a s rukami na bedrách si prezeral celú zbierku vakov a kufrov. „Panebože, Fannie, toto všetko?!“

Zdvihla jedno jahodovoplavé obočie. „No samozrejme, že toto všetko. Žena sa nemôže plahočiť niekam doprostred krajiny nikoho a nemať so sebou viac než šaty, v ktorých prišla. Ktovie, kedy sa opäť dostanem do poriadneho obchodu so šatstvom. A aj keby som sa dostala, pochybujem, že by som v ňom zohnala čo len jedny pumpky.“
„Pumpky?“

„Nohavice po kolená. Na bicyklovanie. Čo by som na tých kolesách robila so všetkými tými mašľami a spodničkami? Veď by sa mi zamotali do špajlí a polámala by som si všetky kosti. A ja si svoje kosti veľmi cením, Edwin.“ Vystrela jednu ruku a láskavo ju ohodnotila. „Sú to stále veľmi pevné kosti. Ako sú na tom tvoje, Edwin?“

Zasmial sa a odvetil: „Už vidím, ako sa do teba Emily zamiluje. Poďme to pozbierať z ulice.“

„Emily… nemôžem sa dočkať, kedy sa s ňou zoznámim.“ Kým prenášal jej batožinu z ulice na chodník, Fannie ďalej štebotala: „Ako vyzerá? Je tmavovlasá ako ty? Je taká vážna ako Josie? Dúfam, že nie. Josie bola vždy na svoju vlastnú škodu príliš vážna. Hovorila som jej to už vtedy, keď sme mali desať rokov. V živote je toľko chvíľ, keď musíme byť vážni, že jednoducho odmietam byť vážna vtedy, keď to nie je potrebné. Súhlasíš so mnou, Edwin? Porozprávaj mi o Emily.“

„Neviem vystihnúť Emily slovami. Musíš ju spoznať. Škoda, že tu nie je. Obe deti ma uistili, že prídu so mnou. Lenže Frankie šiel na ryby a musel stratiť pojem o čase, čo sa mu stáva veľmi často, a Emily si vyšla na piknik s Charlesom. Ešte sa nevrátili.“

„Charles Bliss?“

„Áno.“

„Á, ten mladý muž v jej živote. Mám pocit, akoby som ich oboch poznala, toľko som o nich čítala v Josephininých listoch. Edwin, myslíš, že sa vezmú?“

„Neviem. Ak áno, zatiaľ nám to nepovedali.“

„Máš ho tak rád, ako tvrdí Josie?“

„Má ho rada celá rodina. Aj ty budeš.“

„Ak dovolíš, utvorím si názor, až keď ho spoznám. Nepatrím k ženám, ktorým možno názor vnútiť.“

„Samozrejme,“ odvetil Edwin s úškrnom. Jej ortuťovitá energia bola len jednou z vlastností, voči ktorým mali pred rokmi výhrady jeho rodičia. Vďaka nebesám, že ju nestratila. Dokázala jedným dychom nadávať i chváliť, vypytovať sa a kázať, súcitiť a radovať sa. A to bez toho, že by vypadla z rytmu. Život s ňou by bol býval jazdou na excentrickom kolese a nie šliapaním v šliapacom mlyne.
„Bohužiaľ som neočakával, že budeš mať toľko batožiny. Ak ma tu počkáš, zájdem do stajne a prídem po to s vozom. Bude mi to trvať len…“

„Žiadne čakanie sa konať nebude. Pôjdem s tebou. Môžeš ma previesť po svojom meste.“

Opatrne sa rozhliadol po ulici. Bola však nedeľa a ľudia odpočívali vo svojich domovoch. Jediný, kto bol v dohľade, sa zdal byť kočiš z dostavníka a potom pár kovbojov, postávajúcich na schodoch pred hotelom. Sám pre seba si pripomenul, že Fannie je jeho príbuzná. To len obavy ho viedli k predstave, že ľudia budú vykúkať cez krajkové záclony a pohoršene dvíhať obočie.
„Dobre. Sú to len tri bloky. Zvládneš to v tom?“ ukázal na jej topánky, ktorých desaťcentimetrové podpätky mali tvar ako kolík na uväzovanie lodných lán.
Nadvihla si sukňu, čím vyšlo najavo, že vršky topánok sú vyrobené zo zlatohnedej hodvábnej látky, ktorá sa zaligotala na slnku. „Jasné, že to zvládnem. Edwin, aká hlúpa otázka! Kadiaľ?“ Pustila sukňu a chytila sa ho za ruku. Kráčala pevnými, dlhými krokmi, takže jej sukne vydávali zvuk ako plieskajúce plachty. Opäť ho zarazila jej vitalita a priamočiarosť. Bolo jasné, že je to žena, ktorá uprednostňuje prirodzenosť pred konvenciami. Všetko, čo robila, sa zdalo byť prirodzené – počnúc jej hlasným smiechom, skoro mužským krokom a končiac tým, ako prirodzene sa držala jeho ruky. Akoby si neuvedomovala, že sa bokom prsníka šúcha o jeho rukáv, ako tak kráčali po Hlavnej ulici smerom ku Grinnellovej.
„Akú si mala cestu?“

„Ach! Hroznú!“ vyhŕkla. Zabávala ho historkami o vytrasených kostiach a o neslušnom slovníku Jaka McGivera, takže Edwin takmer zabudol na blízkosť jej prsníka.
Zahli za roh a došli k nájomnej stajni. Mesto vyzeralo rovnako ospalo ako kone, ktoré stáli na troch nohách na západnej strane budovy. Edwin odsunul široké vstupné dvere visiace na oceľovej koľajnici. Otvoril ich až na doraz, takže sa každý okoloidúci mohol voľne pozrieť dovnútra a uvidieť, že sa jedná len o obyčajnú obhliadku zariadenia.
Vnútri bolo všetko tiché, na rozdiel od nedele, keď tu bol mierny ruch. Na hlinenú podlahu dopadali lúče svetla, ale vnútri bol chládok, tieň, pach koní a vôňa sena. Fannie kráčala popredu po uličke medzi boxmi a nazerala doľava a doprava. Edwin sa držal stále v lúčoch slnka a pozoroval ju. Keď došla na opačný koniec, odchýlila na necelý meter krídlo severných dverí a vykukla von. Sledoval jej siluetu, úplne čiernu oproti jasnému obdĺžniku, ako sa vykláňa a vysúva hlavu, pozerá na prah dverí a potom sa otáča. Priložila si obe ruky k ústam a zakričala. V obrovskej stodole znel jej hlas ako z veľkej diaľky a sprevádzala ho ozvena.
„Edwííííííín!“ kričala, akoby stála na vrchole vysokej hory. Usmial sa. Priložil si ruky k ústam a odpovedal: „Fannieeeee?“

„Máš to tu ohromnééééé!“

„Ďakuj ééééém!“

„Kde si zohnal všetky tie kočiarééééé?“

„V Rockfordeeeee.“

„Kde to jeeeeeee?“

„Západne od Cheyeeeeene.“

„Si bohatýyýýý?“

Edwin spustil ruky a dal sa do smiechu. Fannie, miláčik Fannie, budem mat čo robiť, aby som ti odolal. Pomaly prešiel cez celú stodolu a zastal pred ňou. Dlhú chvíľu si ju obzeral, než potichu odpovedal. „Všetko som spravil tak, ako to má byť. Postavil som pre Josie pekný dom s dvoma poschodiami a množstvom okien.“

Fannie vytriezvela. „Edwin, ako sa má? Ale pravdu!“

Ich oči sa prvý raz stretli bez akejkoľvek pretvárky. Videl, že je naozaj hlboko znepokojená. Nielen kvôli nemu, ale aj kvôli svojej sesternici.
„Zomiera, Fannie.“

Pohla sa k nemu tak rýchlo, že nemal šancu sa jej vyhnúť. „Ach, Edwin, je mi to tak ľúto!“ Chytila mu obe dlane, vložila ich medzi vlastné a priložila pery na špičky jeho prostredníkov. Nejakú chvíľu takto stála, nasávajúc do seba celú pravdu. Potom sa odtiahla a uprene sa mu zahľadela do očí s takým zrejmým odhodlaním, že nedokázal odvrátiť zrak. „Sľubujem ti, že urobím všetko, čo je v mojich silách, aby som vám to obom uľahčila. Tak dlho, ako to potrvá… nezáleží na tom, koľko… rozumieš mi?“

Nedokázal jej odpovedať. Mal pocit, že sa mu rozpína srdce a zostane mu v krku, kričiac po jej dotyku. Bola tak blízko, že cítil pach prachu na jej oblečení, vôňu jej vlasov, pokožky, cítil jej dych spod ich spojených rúk a videl škvrny slnečného svetla, ako sa dotýkajú jej zadumaných orieškovohnedých očí.
„Ja som vás totiž nikdy neprestala ľúbiť. Ani jedného z vás,“ dodala. Vzápätí odstúpila tak náhle, že mu ruky zostali trčať vo vzduchu. „Tak mi rýchlo poukazuj svoju stajňu, nech môžem ísť pozrieť svoju sesternicu.“

Vyhovel jej so zmätenými pocitmi. Jej slová sa mu ešte chveli v končekoch nervov. Nezáleží na tom, koľko… rozumieš? Obával sa, že tomu rozumel až príliš dobre. Ale náhla zmena jej nálady v nasledujúcej chvíli v ňom zanechala pochybnosti, či to pochopil správne.
Keď jej ukazoval kanceláriu (kvôli jej príchodu upratal), vyčistené boxy a vykefované kone, bola rovnako bezstarostná ako vo chvíli, keď vykrikovala svoje odkazy cez celú stodolu. Akoby svoje tiché, prekvapujúce slová nebola nikdy vyslovila. Po krátkej obchôdzke zostala nehybne stáť a prizerala sa, ako zapriaha koňa do voza. Nepokúšala sa skrývať, že si ho dychtivo obzerá. Nehľadala si zámienku, že si prezerá zariadenie stodoly, ale stála rovno ako svieca, s rukami pritisnutými k sukni. Okrem dýchacích svalov sa na nej nepohol ani sval. Chodil hore dole, dokončujúc svoju prácu, a vyhýbal sa jej pohľadu. Cítil sa tak, ako sa musí cítiť ovocie, ktoré dozrieva na strome – vnútri teplé, tlačiace sa smerom von, rozpínajúce sa oproti vlastnej koži. Snáď ona je to slnko, ktoré urýchľuje jeho dozrievanie.
Bol to jej spôsob. Bola pozorovateľom, poslucháčom, pijanom. Keď boli mladí, vtiahla ho jednej noci za ruku do bočného dvora v dome jej matky a povedala mu: „Psst! Edwin, počúvaj! Myslím, že dokážem počuť, keď rastú jablká.“ A po chvíli: „Vieš, rastú pri svetle hviezd. Nie na slnku.“

„Fannie, nebuď naivná,“ povedal.
„Nie som naivná. Je to pravda. Ukážem ti to zajtra.“

Nasledujúci deň rozkrojila jablko naprieč a ukázala mu hviezdičku vo vnútri, vytvorenú semenami. „Vidíš? Svetlo hviezd,“ tvrdila. Presvedčila ho.
Snáď si teraz zaznamenávala, ako sa zmenil. Nech už myslela na čokoľvek, cítil sa nesvoj. Jej oči ho sledovali, ako sa motá okolo Strelného pracha – čistočierneho valacha, ktorého zapriahal do ľahkého štvorkolesového voza.
„Vedia to deti?“

Nikto z nich už dlhšiu chvíľu neprehovoril, takže stratil niť rozhovoru. Na chvíľočku si vyľakane pomyslel, že má na mysli ich dvoch – vedia deti, čo bolo medzi ním a Fannie pred dvadsiatimi dvoma rokmi?
„Deti?“ Stál tak, že valach bol medzi nimi a rukami spočíval na jeho širokom, klenutom chrbte.
„Áno. Vedia o tom, že zomiera?“

Úplne nepozorovane si vydýchol, tákže nemohla uhádnuť, na čo myslel. „Myslím si, že Emily na to prišla. Frankie je ešte príliš mladý, aby sa nad tým hlbšie zamýšľal.“

„Chcem, aby bola jedna vec jasná. Kým tu budem ja, v tomto dome sa nebude hovoriť o smrti. Ona žije, a kým to tak bude, musíme sa snažiť, aby sme jej ten život spríjemnili, ako sa len dá.“

Oči sa im nad konským chrbtom stretli. Bola v nich ďalšia nevyslovená prísaha cti. Ani pre jedného z nich sa nič nezmenilo, ale toto bolo také blízke, že to museli vysloviť. Aj tak si však z tohto popoludnia odtrhli jednu zrelú chvíľu, aby si navzájom pozreli s pravdou do očí, aby uznali vrásky, ktoré na ich pokožke za tie roky pribudli, bledosť jej vlasov a stopy striebra v jeho vlasoch. A aby si potichu sľúbili, že svoje pocity už takto nikdy neodhalia.
„Máš moje slovo, Fannie,“ povedal potichu.
Vyrušil ich zvuk blížiaceho sa voza. Do otvorených vrát vošla Emily s Charlesom. Emily prehovorila ešte skôr, než Charles zastavil bričku. „Ach, je tu!“ Emily zoskočila a šla priamo k Fannie. „Ahoj, Fannie. Ja som Emily.“

„No, samozrejme, že si! Spoznala by som ťa v zástupe cudzincov.“ Ortuťovitá Fannie bola schopná meniť nálady, ako si to situácia vyžadovala. Rozjasane štebotala: „Edwin, s tými modrými očami a čiernymi vlasmi je ako tvoj verný obraz. Ale myslím si, že ústa má Josine.“ Držala Emily za ruky a dodala: „Božemôj, dieťa, aká si krásna! Povedala by som, že si zdedila od obidvoch rodičov to najlepšie.“

Emily sa nikdy nepovažovala za krásnu, podľa žiadneho meradla. Kompliment ju zasiahol priamo do srdca a na chvíľu ju uviedol do rozpakov. Hľadala vhodnú odpoveď.
„Nanešťastie som nezdedila matkinu zručnosť v domácich prácach. Takže celá rodina je prešťastná, že vás tu vidí.“

Všetci sa rozosmiali a Emily sa otočila k otcovi. „Ocko, prepáč, že sme sa oneskorili. Zašli sme o trochu ďalej, ako som predpokladala.“

„Nič sa nestalo.“

„Fannie, ty ešte nepoznáš Charlesa.“ Zastavil pri nich a zostúpil z kočiara. „Charles, toto je moja teta, Fannie Cooperová. Toto je Charles Bliss.“

„Charles… celkom tak som si vás predstavovala.“ Pozorne si obzrela jeho úhľadne pristrihnutú bradu a sivé oči. 
„Teší ma, slečna Cooperová.“

„Tak toto bolo naposledy, čo ma niekto oslovil slečna Cooperová. Som Fannie. Skrátka Fannie.“ Tiež si podali ruky. „Uvedomujete si, dúfam, že o vás viem, v koľkých rokoch ste sa naučili chodiť na chodúľoch, aký ste boli študent a aký ste skvelý tesár?“

Charles sa zasmial, okamžite očarený. „Samozrejme z listov pani Walcottovej.“

„Samozrejme. A keď už sme pri tom, napísala som jej jeden, v ktorom jej oznamujem, kedy ma má čakať. A ona sa ma už určite nevie dočkať.“

Edwin sa ozval: „Práve sme sa s Fannie chystali zájsť po jej batožinu a ísť hore do domu. Idete s nami?“

„Len čo ustajníme Pinkyho a skontrolujeme Seržantovi nohu. Ocko, ako to s ním vyzerá?“

Jeho prekvapený výraz sa okamžite zmenil na previnilý. „Nepozrel som sa. Ja… nuž, vzal som Fannie na prechádzku.“

„Ja to spravím. Vy dvaja pokračujte a my hneď prídeme.“

Edwin chcel pomôcť Fannie vyliezť na voz. Ona mu však odstrčila ruku a vyhlásila: „Edwin, som pružná ako vŕbový prútik. Radšej sa staraj, aby si sa dostal hore ty.“

Emily sa prizerala, ako odchádzajú. Oči jej obdivne žiarili. „Charles, nie je úžasná?“

„Je. Neviem, čo som čakal, ale aj napriek jej listom som si predstavoval, že bude skôr ako tvoja matka.“

„Medzi ňou a matkou je taký rozdiel ako medzi snehom a dažďom.“

Bola to pravda. Edwin to cítil dokonca ešte presvedčivejšie ako jeho dcéra. Keď Fannie uvidela jeho dom zvonka, zaklonila hlavu. Letmo zazrela štít strechy, na ktorom bola pavučina pozlátok usporiadaná v tvare kolesa, zdobiaceho obklad steny z prekladaných dosiek.
„Teda, Edwin, to je nádhera! To postavil Charles?“

„Charles a ja. S trochou pomoci Frankieho pri nosení a prekvapujúco veľkou dávkou Emilinej pomoci.“

„Je naozaj nádherný. Nikdy som netušila, že si taký talent.“ To bolo viac, než kedy povedala Josie. Tá brala dom ako niečo, na čo má nárok, a ak aj pociťovala nejaké uznanie, udusila ho v nej úľava, že nemusí bývať v dákej pochmúrnej chatrči.
„Dookola som postavil verandu, aby mohla Josie sedávať vonku a mohla sa vyhrievať na slnku, kedy sa jej zachce. A tam hore…,“ ukázal na balkón s bielym zábradlím, ktoré kontrastovalo s čiernymi šindľami, „je malý balkón z našej spálne, aby si mohla vyjsť von, kedy sa jej zažiada.“

Fannie, ktorá nikdy nemala vlastný dom, si pomyslela: Šťastná, šťastná Josie!
Edwin viedol Fannie dnu cez predný salón. Hoci si jej oči ten chaos pozorne prezreli, nepovedala nič.
„Josie je hore.“ Pokynul jej, aby šla pred ním. Všímal si jej svižný krok a dlhý okraj jej medenej sukne, kĺžuci sa mu pred čižmami, ako ju v tesnej vzdialenosti nasledoval. „Prvé dvere vľavo,“ zavelil.
Vnútri čakala Josie so vzrušením v očiach a s natiahnutými rukami. „Fannie… drahá Fannie! Konečne si tu!“

„Joey!“

Fannie sa vrhla k posteli a obidve sa objali.
„Aké strašné meno. Ne… nepočula som ho dvadsať rokov.“ Josephine okradol o dych záchvat dusivého smiechu.
„Ako len tvoji rodičia neznášali, keď som ťa tak volala!“

Odtiahli sa a pozorne sa poobzerali. Josephine povedala: „Vyzeráš elegantne.“

Fannie odsekla. „Som skôr zaprášená a celá dobitá z tej jazdy. Ale pán McGiver sa mi ohromne páčil. A ty vyzeráš vychudnutá. Edwin mi hovoril, že si bola veľmi chorá.“ Položila ruku na líce svojej sesternice. „Nuž, ja ťa budem hýčkať, len počkaj. Ale k veci. Predstav si, naučila som sa naozaj variť! Ale urobiť puding tak, aby som ho nepripálila, neviem. Takže ani žiadny neočakávaj. Avšak celkom mi to ide s mäsom a zeleninou a som čertovsky dobrá v príprave kadejakých mušlí. Ale kde tu v horách zoženieme nejaké mušle? Potom je tu chlieb… hmm…“ Fannie obrátila pozornosť na svoje rukavice, ktoré si sťahovala z rúk. „Obávam sa, že môj chlieb je dosť lepkavý. Ale zato jedlý. Tak trochu. Vždy som v takom zhone, že ho nenechám správne vykysnúť. Nemáte náhodou v tomto meste pekáreň?“

„Myslím, že nie.“

„Nuž, to nič. Dokážem pripraviť dolky ľahké ako labutie páperie. Ja viem, že tomu ťažko uveríš po tom, ako moja matka zúfalo zalamovala rukami, keď sa ma snažila naučiť čo-to o kuchyni.“ Fannie vyskočila z postele a začala sa prechádzať po spálni. Prešla pohľadom po tmavom, peknom nábytku, nevenujúc ani štipku pozornosti nadbytočnému lôžku. „Prisahám, ľahké ako labutie páperie. Mám nejaké upiecť na večeru?“

„To by bolo ohromné.“

„Ale keď ich pred teba položím, budeš musieť jesť!“ Ukázala Fannie na nos svojej sesternice. „Pretože som si so sebou priniesla svoj bicykel a som rozhodnutá, že ťa vykŕmim tak, aby si na ňom vládala jazdiť.“

„Tvoj bicykel! Ale, Fannie, ja nemôžem jaz… jazdiť na bicykli.“

„Prečo by si nemohla?“

„Lebo…“ Josephine rozhodila rukami. „Mám… suchoty.“

„Teda, ak toto nie je tá najbiednejšia výhovorka, akú som kedy počula, tak potom neviem, čo to je! To všetko znamená len toľko, že máš choré pľúca. Chceš, aby zosilneli, takže si sadneš na to zariadenie s kolesami a donútiš ich usilovnejšie pracovať. Už si niekedy videla kováča s tenkými rukami? Povedala by som, že nie. To isté musí platiť o pľúcach. Bude to pre teba tá najlepšia vec, ako sa dostať na čerstvý horský vzduch a znovu získať silu.“

Ako to Edwin všetko pozoroval, napadlo mu, že toľko veselého štebotania táto spálňa nezažila, odkedy bola postavená. Fannina veselosť bola nákazlivá a na Josinej tvári už bol matný náznak ružovej farby, oči mala šťastné a jej pery sa usmievali. Možno mal sklony rozmaznávať ju a tým ju povzbudzoval k tomu, aby sa cítila horšie.
Prišli mladí. Niekde po ceste naložili Frankieho a teraz všetci traja stúpali hore po schodoch. Frankie šiel vpredu. Odniekiaľ zdola sa ozýval jeho hlas: „Hej, vy tam! Dole je nejaký bicykel!“ Vrútil sa do spálne a za ním vošla Emily s Charlesom.
„Je môj,“ oznámila Fannie.
Edwin zastavil bezhlavý vpád svojho syna do miestnosti. „Frankie, zoznám sa so svojou tetou Fannie. Fannie, toto je náš syn Frank. Práve teraz, ak ma nos neklame, smrdí trošku po rybách.“

Fannie však napriek tomu natiahla ruku. „Som rada, že vás spoznávam, pán Frank. Čo myslíš, aké máš dlhé nohy?“ Zaklonila sa, aby to odhadla. „Mali by mať, no, dajme tomu, takých šesťdesiat centimetrov, aby si mohol bez problémov jazdiť na bicykli.“

„Jazdiť na bicykli? Ja? Čestné slovo?“

„Čestné slovo.“ Fannie zdvihla dlaň, akoby prisahala, čím očarila aj ďalšieho člena Walcottovej rodiny.
Emily nedokázala z Fannie spustiť oči. Bola oslňujúcim stvorením, v rovnakom veku ako matka, ale o celé roky mladšia, čo sa týkalo správania, temperamentu a záujmov. Mala vášnivý hlas a energické pohyby, vzdorný výzor – snáď tie kučeravé marhuľové vlasy, vlniace sa okolo jej tváre ako výpary horiacej lampy okolo práve narodeného žriebätka – čo pri nej budilo zdanie nezaťaženosti tou vážnosťou, ktorá robila väčšinu žien nudnými a nezaujímavými. Oči jej neustále horeli záujmom a kým rozprávala, jej ruky nikdy kľudne nepostáli. Bola svetácka… Jazdila na bicykli a cestovala sama až z Massachusetts, plavila sa až na miesto zvané Nantucketusetts, kde lovila mušle, chodila do opery, videla hrať Emmu Abbottovú a Brignoliho v The Bohemian Girl a dala si veštiť z dlane veštkyni Cassandre. Ten zoznam nemal konca – historky z jej listov, ktoré Emily hltala už od čias, keď sa naučila čítať. Neuveriteľné čo len pomyslieť, že tá svetáčka je tu, a že tu zostane, bude spať v Emilinej vlastnej posteli, kde sa môžu potme rozprávať, keď zhasnú lampy. Zdalo sa, že dom sa vďaka jej prítomnosti zmenil už teraz. Prišla s ňou veselosť, karnevalová atmosféra, ktorá tu tak veľmi chýbala. Aj matka bola Fannie očarená. V tejto chvíli zabudla na svoju chorobu. Mala to jasne napísané na tvári. A otec stál vzadu so skríženými rukami, usmieval sa a konečne zabudol na svoje starosti. Už len za to, že toto všetko priniesla do Walcottovej rodiny za necelú hodinu od svojho príchodu, Emily Fannie milovala.
Práve vtedy sa otec odlepil od bielizníka a povedal: „Keď už hovoríme o bicykloch, mal by som ten Fannin odložiť do kôlne a vyniesť jej hore kufre. Charles, nemohol by si mi pomôcť?“

„Ešte chvíľku, pane…“ Charles zastavil Edwina položením ruky na plece.
„Pane?“ Edwin zdvihol obočie a pobavene sa usmial. „Charles, odkedy ma voláš pane?“
„Zdalo sa mi to dnes vhodné. Myslel som si, že keď sme všetci spolu a pani Walcottová sa cíti tak dobre a prišla Fannie a je taká slávnostná nálada, že by som niečím mohol prispieť aj ja.“ Vzal Emily za ruku a pritiahol ju k svojmu boku. „Chcem vám všetkým oznámiť, že som požiadal Emily, aby sa stala mojou ženou. A ona súhlasila… konečne.“

Emily v sebe pocítila celú spleť reakcií: nepríjemný pocit definitívnosti, keď bolo teraz to oznámenie vyslovené, radosť nad potešenými pohľadmi v tvárach otca a matky a pobavenie nad Frankieho reakciou.
„Jupííí! Už bolo načase.“ Všetci v miestnosti sa rozosmiali a objímali sa. Josephine si zotrela slzu z oka a otec striedavo poklepával Charlesa po pleci, triasol mu rukou a mocne ho búchal po chrbte. Fannie pobozkala Charlieho na líce a uprostred toho všetkého niekto zaklopal dole na dvere.
„Emilýýý?“ Bola to Tarsy. Musela kričať, aby ju cez tú šťastnú vravu bolo počuť. „Môžem vojsť?“

Emily vyšla na vrch schodiska a zakričala: „Poď dnu, Tarsy. Sme tu hore!“

Dole sa zjavila Tarsy, vzrušená ako vždy. „Je tu?“

„Áno.“

„Nemohla som sa dočkať, kedy sa s ňou zoznámim!“ Vydala sa hore schodmi. „Všetky tie kufre vonku sú jej?“

„Všetky. A je presne taká ako jej listy.“

Len čo sa predstavili, Fannie získala ďalšieho nadšeného ctiteľa. „Ale samozrejme,“ povedala Fannie, „Emilina priateľka. Dcéra miestneho holiča, dievča s najkrajšími vlasmi v celom meste. Už mi povedali, že ich tu uvidím.“ Dotkla sa Tarsiných zlatých kučier a venovala im patričnú chvíľu pozornosti, než sa obrátila a sústredila sa opäť na predchádzajúce vyhlásenie. „Už ste počuli Emilinu a Charlesovu novinku?“

„Akú?“ Tarsy sa obrátila k priateľke s nič nehovoriacim, chápavým výrazom.
„Charles ma požiadal, aby som sa zaňho vydala, a ja som súhlasila.“

Tarsy zareagovala ako vždy, keď bola vzrušená: prepiato. Hodila sa na Emily s takou silou, že jej skoro polámala kosti a spustila svoje výkriky. Bolo to samé óóóó, prerušované výbuchmi gratulácií. A potom to isté stretlo Charlesa. Bozkávala ho na líca a vyhlasovala, že ona vedela, že budú taaakííí šťastní a že je úplne zelená od závisti (Emily vedela, že to nie je pravda). Potom, so zábavnou neočakávanosťou, obrátila svoju pozornosť späť k Fannie.
„Porozprávajte mi všetko o ceste dostavníkom.“

Fannie rozprávala a Tarsy sa zdržala na večeru, ktorá sa na Fannino naliehanie zmenila na piknik na Josinej posteli. Vyhlásila, že Joey skrátka nemôžu opustiť uprostred oslavy a ísť dolu. Mala by sa zabávať s nimi.
A tak si otec, Fannie a Frankie sadli na veľkú posteľ, zatiaľ čo Emily, Charles a Tarsy si vzali otcovo skladacie lôžko a balansovali s taniermi na kolenách. Všetci jedli hrachovú kašu a ešte Fannine páperové dolky a Frankieho posledný úlovok, spálený ako podrážka, za ktorý sa Fannie so smiechom odmietla ospravedlniť: „Tie dolky sú dokonalosť sama. V tom ostatnom sa časom zlepším.“

A potom Emily navrhla, že by mali ťahať slamky o to, kto sa postará o riady. Frankie prehral a zamračene odul ústa. Fannie ho hrešila: „Radšej si na to zvykni, chlapče. Mám v úmysle ťahať slamky každý večer. Môžeš čakať, že raz za čas si vytiahneš aj to krátke. Ale teraz poďme a nechajme vášho otca a mamu chvíľu osamote.“

Charles povedal, že zajtra zavčasu vstáva a dal im dobrú noc. Emily ho vyprevadila na verandu a on ju krátko pobozkal na ústa. Bola však príliš netrpezlivá, aby sa zdržiavala s Charlesom. V kuchyni bola Fannie a Emily chcela byť tam, kde je Fannie.
Dievčatá dali Frankiemu voľno a povedali, že dnes večer umyjú riady zaňho. Tarsy sa aj tak nechystala ísť domov tak skoro a vzdať sa Fanninej očarujúcej prítomnosti. Hoci mala Fannie naozaj v úmysle podieľať sa na upratovaní, akýmsi zázrakom si nenamočila ani len ruky. Miesto práce ich mala zamestnané gestikulovaním a dokresľovaním zábavných historiek o tom, ako navštívila Varietné centrum Tonyho Pastora, kde tanečníčky krútili dáždnikmi a spievali „Jedného dňa šla som parkom“. Jasným hlasom spievala melódiu a predvádzala tanec okolo kuchynského stola, krútiac kutáčom, akoby to bol dáždnik, vyvolávajúc v predstavách dievčat živé obrazy.
Zdalo sa, že si Fannie spomenula, že je tu kvôli riadom. Utrela jeden tanier a potom zabudla utrieť ďalší, lebo sa pustila do predvádzania fascinujúceho predstavenia svojej nedávno získanej vášne pre lukostreľbu. Názorne to predvádzala tak, že sa postavila na jeden roh utierky, protiľahlý roh utierky napla do výšky a natiahla dozadu, akoby vkladala šíp a cielila. Keď šíp trafil cieľ na rúre sporáka, prehodila si utierku okolo krku, akoby to bol kožušinový golier, a vyhlásila, že doposiaľ sa zúčastnila na troch turnajoch. Posledný z nich jej priniesol zisk spoločného pohára a ruku jej pobozkal nejaký rakúsky princ. A len čo sa vráti na východ, kde majú čoraz viac dláždených chodníkov, má v úmysle kúpiť si jeden pár tých úžasných vecí, ktoré volajú kolieskové korčule, a vyskúšať ich.
Fannie prekvapilo, keď riady zmizli.
„Preboha! Veď som neumyla ani jediný!“

„To nevadí,“ povedala Tarsy. „Ešte nám rozprávajte.“

Presunuli sa nahor, kde historky pokračovali. Fannie si pritom začala vybaľovať kufor. Tarsy bola každú chvíľu blízko mdlôb, keď Fannie vyťahovala jedny šaty za druhými. Boli atraktívnejšie než všetko, čo Sheridan doteraz videl.
„Keď som mala tieto na sebe naposledy, prisahala som, že si ich už nikdy viac neoblečiem.“ Fannie zdvihla šaty s krajkovými rozetami, ktoré sa tiahli uhlopriečne od hrude až k bokom. „Hrali sme spoločenské hry, a ony ma prezradili.“

„Spoločenské hry?“ Tarsine oči horeli od záujmu.
„Na Východe je to veľká móda.“

„Aké sú to hry?“

„Ach, je ich plno. Whist, domino, hra na kata. A samozrejme, spoločné hry pre mužov a ženy.“

„Pre mužov a ženy?“

Fannie sa čarovné zasmiala a zvalila sa na kraj postele so šatami nedbalo hodenými do lona. „Obávam sa, že by som tu o nich nemala hovoriť. Občas sú dosť nemravné.“

Tarsy sa naklonila dopredu a naliehala: „Rozprávajte!“

Zdalo sa, že nad tým Fannie uvažuje. Potom poskladala šaty s rozetami a zložila cez ne ruky. „Tak dobre. Ale nebolo by vhodné, keby sa o tom dozvedeli vaši rodičia, najmä Joey. Nikdy neschvaľovala frivolnosť, a určite nie takúto!“

Tarsy sa napäto prisunula bližšie: „My im to nepovieme, však, Emily? Aké sú to hry?“

„Nuž, sú to Úbohá mačička a Muzikálne zemiaky, na zasmiatie, a Alice, kde si?, v ktorej neistota premáha pedantnosť. A keď noc pokročí a všetci sa cítia… nuž, uvoľnenejšie, hrá sa Slepý poštár a hra Na slepého Francúza. Tú sme hrali aj v ten večer, keď ma prezradili moje šaty.“

Fannie sa provokatívne pozrela nabok a ľahučko sa uškrnula. Tarsy sa vrhla dopredu v melodramatickej ukážke netrpezlivosti. „Ale čo ste robili?“
„No, vieš, jeden hráč je slepý, teda v skutočnosti má cez oči uviazanú šatku, ale…“ Fannie sa významne odmlčala. „Ruky má zviazané za chrbtom.“

Tarsy zalapala po dychu a zamávala rukami popri lícach, akoby si práve odhryzla z niečoho veľmi horúceho. Emily sa sotva ubránila, aby neprevrátila oči.
Fannie pokračovala: „Ostatní sa rozostavia po miestnosti a slepý môže kráčať len dozadu. Všetci si ho doberajú, ťahajú ho za šaty alebo ho šteklia po tvári perom. Keď sa slepému konečne podarí niekoho chytiť, musí hádať, kto to je. Ak uhádne, musí jeho zajatec zaplatiť zálohu.“

„Čo je to záloha?“

„Ach, záloha je na tom tá najväčšia zábava.“

„Ale čo to je?“

„Hocičo. To, čo slepého napadne. Niekedy sa musí zajatec stať slepým, inokedy, ak má niekto bláznivú náladu, musí napodobňovať nejaké zviera a niekedy… ak je to žena, sa musí vykúpiť bozkom.“

Emily ľakala už len sama táto predstava. Bozkávanie je dôverná vec. Nedokázala si predstaviť, že by to robila v salóne plnom prizerajúcich sa ľudí. Zato Tarsy sa hodila dozadu a zasnene zastonala od vytrženia. Hľadela do povaly, kolíšuc jednou nohou cez okraj matraca. „Dala by som všetko, keby som mohla ísť na taký večierok. My nikdy nemáme večierky. Toto mesto je rovnako nudné ako jeho obyvatelia.“

„Mohli by sme si nejaký urobiť, samozrejme, nie celkom taký. To by sa nehodilo. Ale Emilino zasnúbenie si určite zaslúži nejaké formálne oznámenie. Môžeme pozvať všetkých vašich mladých priateľov. Aj Edwin a Joey budú určite chcieť oznámiť tú správu svojim priateľom a obchodným partnerom. Prečo si nejaký večierok nenaplánujeme?“

Tarsy vyskočila a schmatla Emily, pričom ju skoro zvalila z postele. „Samozrejme! Emily, to je perfektný nápad! Budem pomáhať. Zastavím sa a… a… no, všetko čo treba. Povedz áno, Em… prosííím!“

„Mohli by sme to spraviť najbližšiu sobotu večer,“ navrhla Fannie. „To by ste mali týždeň času, aby ste to rozhlásili.“

„Teda… to… ja…“ Ten nápad začal Emily náhle vzrušovať. Predstavila si ocka, aký bude rád, že má opäť vo svojom dome ľudí, a aké užitočné bude pre ňu a pre Charlesa, keď pozvú tých, s ktorými majú obchodné vzťahy. A Tarsy má pravdu, toto mesto je nudné ako jeho obyvatelia. Či to práve nehovorila Charlesovi? Ale náhle Emilina tvár nabrala varovný výraz a ukázala prstom priamo na Tarsy. „Ale žiadne bozkávacie hry! Jasné?“

„Ó, úplne,“ súhlasila živo Tarsy. „Je tak, Fannie?“

„Je. Žiadne!“ potvrdila Fannie.
Tie dve sa spoznali len dnes a Emily počula každé slovo, ktoré si povedali. Ale napriek tomu sa nemohla zbaviť tiesnivého pocitu, že sa proti nej mlčky sprisahali.

V pondelok ráno sa Tom Jeffcoat prebudil vo svojej izbe v hoteli Windsor. Ležal, hľadel do stropu a myslel na Júliu. Na Júliu Marchovú so srdcovkou tvárou a mandľovými očami, karamelovoplavými vlasmi a jemnými rukami. Na Júliu Marchovú, ktorá už vyše pol roka nosila jeho zásnubnú brošňu. Na Júliu Marchovú, ktorá ho odvrhla pre iného. Zavrel oči.
Kedy ho tá spomienka prestane bodať?
Dnes nie. Určite nie dnes, keď je ešte len pol šiestej ráno a už na ňu myslí.
Je s tým koniec. Pusť ju z hlavy!
Odhodil prikrývky, vyskočil z postele a obliekol si tesné nohavice, nechajúc traky hojdať sa po bokoch. Schmatol z umývadla biely porcelánový džbán, bosý vyšiel na chodbu a z prikrytej cínovej nádoby na trojnožke si nabral horúcu vodu.
Dočerta, Windsor nie je najhorší. Je tu čisto, jedlo je slušné a horúca voda vtedy, keď sľúbia. Okrem toho tu nezostane dlho. Mal v úmysle postaviť si vlastný dom skôr, než začne poletovať sneh.
Ale čo potom? Bude preto menej osamelý? Bude mu menej chýbať rodina? Bude mu menej chýbať Júlia?
Júlia už prakticky kráča uličkou k oltáru. Pusť ju z hlavy.
Ale nebolo to možné. To, že bol toľko sám, mu poskytovalo veľa času na rozmýšľanie. V myšlienkach sa Júliou zaoberal vo dne v noci. Ešte aj teraz, keď sa umýval do pol pása a obzeral sa v zrkadle, lámal si hlavu nad tým, prečo jej viac vyhovuje Hanson. Pre tie plavé vlasy? Hnedé oči? Bradu? Peniaze? Nuž, on plavovlasý nie je. Oči má modré, brady sa mu nepáčia a celkom iste nie je bohatý. Ba je taký chudobný, že si musel požičať peniaze od starej mamy, aby sem vôbec mohol prísť. Ale tie jej vráti a v tomto meste niečo dokáže. Ukáže Júlii! Raz bude možno bohatý ako lord, a keď sa tak stane, neutratí ani halier so žiadnou ženou na svete. Ženy! Kto už len potrebuje tie vypočítavé, prelietavé potvory?
Do hrnčeka na holenie si nalial horúcu vodu, rozrobil penu a zdvihol k tvári štetku. Ale na chvíľu sa zarazil a končekmi štyroch prstov si prešiel po zarastenej brade. Zauvažoval, či si nemá nechať narásť bradu. Naozaj sa brady ženám tak páčia? Dokonca aj tá papuľnatá Walcottova divoška si vybrala bradatého muža. Ale raz si už skúsil nechať narásť bradu a zistil, že mu nevyhovuje. Narástla mu hustá a kučeravá, pichala ho a zavádzala mu. S bradou bolo nebezpečné zvŕtať sa okolo vyhne. Rozhodnými pohybmi si namydlil tvár a nahladko sa oholil. Potom si kritickým okom prezrel odraz svojej nahej hrude. Príliš tmavá. Priveľa chlpov na hrudi. Nesprávna farba očí. Mihalnice príliš krátke. Tá jamka v ľavom líci vyzerá smiešne nesúmerne, keď nemá rovnakú aj na pravej strane.
Náhle odhodil uterák a opovržlivo zafučal.
Jeffcoat, čo to do čerta robíš? Nikdy predtým si sa ani zamak nestaral o to, ako vyzeráš v porovnaní s inými chlapmi.
Ale skutočnosťou zostáva, že ak chlapa odvrhne žena, podkopáva to jeho sebaúctu.
V hotelovej jedálni si dal na raňajky ohromný biftek s vajcom. Potom sa pobral na Grinnellovu ulicu po svoj voz. Desil sa predstavy, že by vo svojom terajšom duševnom rozpoložení narazil na Emily Walcottovú. Ak tam ten čertovský sopliak je, tentoraz by mala radšej držať jazyk za zubami. Inak jej pretiahne cez hlavu tú koženú zásteru a na krk jej nasadí konskú podkovu.
Nebola tam. Edwin áno. Sympatický chlap, tento Edwin Walcott, príjemný dokonca aj o siedmej ráno.
„Počul som, že sa máte dnes ráno stretnúť s Charlesom a ísť do Pinery po drevo.“

„Správne.“

Edwin sa záhadne usmial. „Nuž, to strávite deň v spoločnosti šťastného muža.“

Viac nepovedal. Ale o pár minút neskôr, keď Jeffcoat zatiahol pred Charlesov dom, sa Bliss zjavil s úsmevom na tvári. „Dobré ráno!“ zvolal.
„Ránko,“ odvetil Tom.
„Nádherné ráno!“ vyhlásil jeho spoločník.
V skutočnosti bolo pochmúrnejšie než šatník kvakera. „Vyzeráš šťastne.“

„Aj som!“ Charles vyskočil hore. „Máš na to nejaký zvláštny dôvod?“

Voz sa pohol dopredu. Charles si pľasol rukami po oboch kolenách, potom si ich pevne zovrel. „Ide o to, že sa budem ženiť.“

„Ženiť!“

„Nie síce hneď, možno o rok či o viac, ale konečne povedala áno.“

„Kto?“

„Emily Walcottová.“

„Em…“ Jeffcoatovi skoro vypadli oči. Vystrčil hlavu dopredu. „Emily Walcottová!“

„Správne.“

„Máš na mysli tú Emily Walcottovú v nohaviciach a koženej zástere?“

„Správne.“

Jeffcoat prevrátil oči a zamrmlal: „Ježiši!“

„Čo má znamenať to… Ježiši?“

„Nuž, chcem povedať… ona je…“ Tom urobil neurčitý posunok. „Ona je čo?“

„Ona je bosorka!“

„Bosorka…“ Na jeho prekvapenie sa Charles rozosmial. „Je trochu vznetlivá, ale nie je bosorka. Je bystrá a stará sa o ľudí. Ťažko pracuje…“
„A nosí traky.“

„Dokážeš myslieť len na to, čo má dievča oblečené?“

„Chceš povedať, že tebe na tom nezáleží?“

„Ani najmenej.“

Tomovi sa to zdalo veľkodušné. „Vieš, Bliss, páčiš sa mi. Ale stále mám pocit, že by som ti mal skôr vysloviť úprimnú sústrasť, ako ti gratulovať.“

Charles prívetivo odvetil: „Nech ma čert vezme, ak viem, prečo ťa nezhodím z toho sedadla.“

„Mrzí ma to. Ale to dievča a ja spolu vychádzame ako dve mačky v jednom vreci.“

Obaja sa navzájom odhadovali. Uvedomili si, že k sebe boli úplne úprimní a to tak, ako k sebe bývajú zriedkavo úprimní aj priatelia, dokonca aj dlhoroční priatelia. To bolo dobré.
Náhle sa obidvaja zasmiali. Potom Tom venoval svojmu novému priateľovi slabý úškrn a vyzval ho: „No tak dobre. Povedz mi niečo o nej. Pokús sa zmeniť moju mienku.“

Charles tak s radosťou urobil.
„Napriek tomu, čo si o nej myslíš, je Emily skvelé dievča. Naše rodiny sa vo Filadelfii priatelili, takže ju poznám celý svoj život. Keď som mal trinásť rokov, rozhodol som sa, že sa s ňou ožením. Vlastne som to vtedy povedal aj Edwinovi, ale ten mi múdro poradil, aby som s tým ešte chvíľu počkal.“ Obaja sa zasmiali. „Prvý raz som ju požiadal o ruku pred rokom. Musel som to opakovať štyri razy, kým povedala áno.“

„Štyri razy!“ Jeffcoat zdvihol obočie. „Možno si mal prestať, kým bol čas.“

„A možno ťa predsa len zhodím z toho sedadla.“ Charles sa to zo žartu pokúsil urobiť. Poriadne buchol Toma po ramene, váľajúc ho nabok.
„Tak štyri razy! Panebože, chlape, ja by som už dávno predtým zmizol niekam, kde som vítaný.“

Charles opäť zvážnel. „Emily chcela najprv dokončiť pár vecí. Robí si korešpondenčný kurz veterinárnej medicíny, ale niekedy na budúce leto by mala končiť.“

„Viem. Edwin mi to povedal. A ja som urobil chybu, že som jej nazeral do tých papierov, keď som prvý raz vošiel do kancelárie v stajni. Pustila sa do mňa. Ako zvyčajne. Ak sa dobre pamätám, vtedy ma nazvala nevychovaným a všetečným.“ Z jeho slov bolo zrejme, že tá hádka bola len jednou z mnohých.
Charles pre neho nemal súcit. „Dobre ti tak. Zrejme si si to zaslúžil.“

Opäť sa zasmiali. Potom upadli do družného mlčania.
Čudné, uvažoval Jeffcoat, niekedy stretneš ľudí a cítiš k nim okamžitý odpor. Stretneš iných a máš pocit, akoby sa v tebe malo vyplniť prázdne miesto. Taký pocit v ňom vzbudzoval Bliss.
„Počuj,“ prerušil Charles Tomove úvahy, „viem, že Emily k tebe nebola práve srdečná, keď si prišiel do mesta, ale…“

„Srdečná? Kázala mi odísť. Prišla na môj pozemok, vykračovala si popri grédri a nadávala mi.“

„Mrzí ma to, Tom. Ale je toho na ňu veľa. Je úplne oddaná svojmu otcovi. V nájomnej stajni trávi takmer toľko času ako on. Je len prirodzené, že sa jej to dotklo. Ale nejde len o nájomnú stajňu. To, čo sa teraz deje v ich dome, nie je príliš radostné. Vieš, jej matka zomiera na suchoty.“

V Jeffcoatovi sa ozvali slabé výčitky svedomia. Suchoty sa nedali liečiť a prizerať sa im, obzvlášť ku koncu, nebolo nič príjemné. Jeffcoat voči tej divoške prvý raz zmäkol. „To mi je ľúto,“ povedal. „Nevedel som o tom.“

„Jasné, že si nevedel. Teraz sa to zhoršuje. Mám pocit, že pani Walcottová rýchlo slabne. To bol ďalší dôvod, prečo som chcel, aby mi Emily konečne povedala áno. Myslím si totiž, že jej matka zomrie o trochu spokojnejšia, keď bude vedieť, že Emily sa za mňa bezpečne vydá.“

„Takže Walcottovcov tá správa potešila?“

„To áno. A aj Fannie. Nepovedal som ti o Fannie.“ Vysvetlil mu, že sesternica pani Walcottovej prišla z Massachusetts, aby pomáhala rodine. „Fannie je pozoruhodná osoba,“ zakončil. „Počkaj, keď sa s ňou zoznámiš.“

„Zrejme nie. Aspoň kým bude žiť v dome tvojej snúbenice.“

„Ale áno. Nejako sa všetci spriatelíme. Viem, že to tak bude.“

Nejaký čas sa viezli mlčky. Potom sa Tom spýtal: „Koľko máš rokov?“

„Dvadsaťjeden.“

„Dvadsaťjeden!“ Tom sa vzpriamil a obzrel si Blissa z profilu. „Iba?“ Vyzeral starší. Nepochybne za to mohla brada. A nepochybne sa ako starší aj správal. „Vieš, istým spôsobom ti závidím. Len dvadsaťjeden rokov a už vieš, čo od života chceš. Mám na mysli to, že si opustil svoju rodinu a prišiel sa usadiť sem. Máš svoje remeslo, domov a vybral si si ženu.“ Tom sa na chvíľu zamyslel, hľadiac na vrchol horského hrebeňa, zahaleného v opare. „Ja mám dvadsaťšesť a viem skôr len to, čo nechcem.“
„Napríklad?“

Tom skĺzol pohľadom bokom na Blissa. „Nuž, pre začiatok ženu.“

„Každý chlap potrebuje ženu.“

„Možno som mal teda povedať manželku.“

„Ty sa nechceš oženiť?“ Zdalo sa, že to Charlesa prekvapilo.
Na Tomovej tvári sa usadil akýsi cynický výraz. „Asi pred rokom som sa zasnúbil s istou ženou. So ženou, ktorú som roky poznal. Nasledujúcu sobotu sa vydá za iného. Ospravedlň ma, že práve teraz nemám o nežnom pohlaví príliš vysokú mienku.“

Charles vyzeral primerane súcitne a zarazene. „Došľaka, to je smola!“

Jeffcoat tvrdým hlasom podotkol: „Ženy sú nevypočítateľné.“

„Nie všetky.“

„Momentálne lietaš v oblakoch. Je samozrejmé, že tak hovoríš.“

„Nuž, tak Emily nie je.“

„To isté som si myslel o Júlii.“ Jeffcoat sa smutne zasmial, hľadiac rovno pred seba. „Myslel som si, že ju mám označenú, opečiatkovanú a pripravenú na dodanie. Až kým jedného popoludnia nevošla do kováčstva a neoznámila mi, že ruší naše zasnúbenie, lebo sa ide vydávať, za bankára menom Jonas Hanson. Za chlapa, ktorý je od nej o pätnásť rokov starší!“

„Za bankára?“

„Uhádol si. Zdedil peniaze… spustu peňazí.“

Charles sa vyrovnával s novinkami. Potajme pozoroval Toma, ktorý zadumane hľadel na konské zadky. Chvíľu boli ticho. Potom Tom zhlboka vzdychol a oprel si chrbát. „Nuž, myslím si, že je dobre, že som na to prišiel ešte včas.“

„Takže kvôli tomu si sem prišiel? Aby si ušiel pred Júliou?“
Tom pozrel na Charlesa a prinútil sa lenivo uškrnúť. „Nemal som istotu, že jednej noci nevtrhnem do jej spálne, nezhodím toho boháča na podlahu a neskočím do postele namiesto neho.“

Bliss sa zasmial a poškrabal sa po zarastenom líci. Pripustil: „Aby som povedal pravdu, ešte nedávno som o tej spálni dosť rozmýšľal aj ja.
Prekvapený Jeffcoat sa úkosom pozrel na svojho nového priateľa. Ako sa môže nejaký chlap zamilovať do dievčaťa, ktoré sa oblieka ako kováč, páchne od koní a chce sa stať veterinárkou? Zvedavosť ho donútila k ďalšej otázke.
„A ona?“

Bliss naňho pokojne pozrel: „Čo ona?“

„Rozmýšľa o spálni?“

„Bohužiaľ, nie. A tvoja Júlia rozmýšľala?“

„Niekedy som si myslel, že na to má tisíc chutí. Ale nikdy som sa nedostal cez jej korzet.“

„Emily korzet nenosí.“

„To ma neprekvapuje. Určite žiadny nepotrebuje, keď nosí tú pevnú koženú zásteru.“

Opäť sa spoločne zasmiali. Potom sa viezli niekoľko minút mlčky. Nakoniec Tom poznamenal. „Toto je ale zvláštny rozhovor. Tam v Springfielde mám priateľov, s ktorými by som sa nemohol takto voľne porozprávať. A sú to priatelia, ktorých poznám roky.“

„Viem, čo chceš povedať. Nikdy som o týchto veciach s nikým nehovoril. Vlastne si nie som istý, či by o nich mal gentleman hovoriť.“

„Možno nie, ale tie veci existujú. A neviem, ako ty, ale ja som sa vždy považoval za gentlemana.“

„Aj ja,“ prisvedčil Charles.
Napredovali mlčky niekoľko ďalších minút. Potom Charles váhavo dodal: „Ale necítiš sa trochu previnilo, že rozprávaš o dievčatách poza ich chrbát?“

„Zrejme by som sa cítil, keby som bol s Júliou ešte zasnúbený. A ty?“

Charles si obzeral oblaky. Povedal: „No, povedzme to takto… Nechcel by som, aby sa Emily dozvedela, čo som ti povedal. Ale na druhej strane, je to dobrý pocit dozvedieť sa, že aj iní muži zažívajú rovnaké veci, keď sú zasnúbení.“

„Nerob si starosti. Odo mňa sa to nikdy nedozvie. Ak chceš vedieť pravdu, tvoje dievča ma trochu desí. Je to úplná dračica. Nechcem sa s ňou ťahať za prsty viac, než treba. Ale jedna vec je istá – s takou ženou by život nemal byť ani trochu nudný.“

Keď prišli do Pinery, Charles predstavil Toma slovami „môj nový priateľ, Tom Jeffcoat“, a naozaj to bola pravda. Po zvyšok dňa a počas dní, ktoré prišli po ňom, pracovali obaja muži bok po boku a ich vzájomná nenútenosť začala prerastať do pevného puta priateľstva.
Hneď od začiatku sa Charles zo všetkých síl snažil uľahčiť Jeffcoatovi pobyt v novom meste, život medzi novými ľuďmi. V Pinery si dovtedy doberal majiteľa Andrewa Stubbsa a jeho syna Micka, kým nedal Tomovi dreva za viac než slušnú cenu. V meste ho vzal osobne do obchodu J. D. Loucksa a kým Tom nakupoval klince, predstavil ho miestnym ľuďom. Spoločne začali stavať kostru Tomovej nájomnej stajne. A keď už na zemi ležali pozbíjané steny a strešné nosníky, Charles sa vydal po Hlavnej ulici a vrátil sa s deviatimi veselými obyvateľmi mesta, ktorí im ich pomohli zdvihnúť. Doviedol Willa Haberkorna, miestneho mäsiara, a jeho syna Patricka, oboch v zafŕkaných bielych zásterách. S Haberkornovcami prišiel Sherman Fields, Tarsin otec, sympatický a čulý pán s vlasmi rozčesanými uprostred hlavy na cestičku a s navoskovanými, dohora vykrútenými fúzmi. Potom tam bol Pervis Berryman a jeho syn Jerome, ktorí nakupovali a predávali surové kože a vyrábali čižmy a kufre. Charles priviedol aj zavalitého Poliaka Josepha Zollinskeho, umeleckého stolára, ktorého si Tom pamätal z bohoslužieb. J. D. Loucks prišiel s Helstromom, majiteľom hotela, ktorý svojmu nájomníkovi povedal: „Vy pomáhate mne, ja pomôžem vám.“ A aj Edwin Walcott, aby z vlastnej vôle doplnil tento uvítací výbor, prešiel cez ulicu. Charles zoznámil Toma so všetkými, s ktorými sa ešte nepoznal, a pripravil rýchle, úprimné uvítanie vo forme dvíhania stien.
Loucks priniesol zo svojho obchodu nové lano a o niekoľko minút nato, čo sa zhromaždenie zišlo, sa na júnovom slnku napli svaly. Na sklonku dňa sa oproti večernej oblohe črtala kostra budovy.
„Neviem, ako ti mám poďakovať,“ povedal Tom Charlesovi, keď už všetci odišli a oni zostali sami, hľadiac dohora na ostré uhly strechy.
„Priateľom netreba ďakovať,“ odvetil jednoducho Charles.
Ale Tom aj tak potľapkal Charlesa po ramene: „Tomuto priateľovi áno.“

Keď začali zbierať náradie, Charles povedal: „Fannie nástojí na tom, aby sa túto sobotu konal večierok z dôvodu môjho a Emilinho zasnúbenia. Možno práve to by si potreboval, aby si zabudol na tú svadbu na Východe. Prídeš?“

Tom chvíľu uvažoval, že to kvôli slečne Walcottovej odmietne. Ale noci boli dlhé a osamelé, a on dychtil po tom, aby sa spoločensky stýkal s mladými ľuďmi, s ktorými sa stretol. Mnohí z nich budú jeho budúci zákazníci. A čo bolo dôležitejšie, bude to aj Charlesov večierok a Charles je jeho priateľ. Chcel ísť, a bolo mu jedno, že sa to koná v dome tej divošky.
Nasadil si kyslý úsmev a spýtal sa: „Bude tam aj Tarsy Fieldsová?“

Charles k nemu vyslal úškrn chlapa chlapovi. „Á, tak Tarsy?“

Tom sa sústreďoval na to, aby na noc zavrel súdok s klincami.
„Niekedy dostane muž od dievčaťa výzvu vo chvíli, ako sa zoznámia. Myslím, že od Tarsy som ju dostal.“

„Je pekná.“
„Aj ja si to myslím.“

„A zábavná.“

„Zdá sa.“

„A hlavu má takú prázdnu, ako bude tento súdok s klincami, keď postavíme tvoju stajňu.“

Jeffcoat sa uvoľnene zasmial, capol Blissa po pleci a priamočiaro vyhlásil. „Čertovsky sa mi páčiš, Bliss!“

„Dosť na to, aby si v sobotu večer prišiel?“

„Iste,“ súhlasil Tom. Dúfal, že on a Emily Walcottová budú k sebe slušní.
Nasledujúci deň začali Tom s Charlesom zadebňovať strechu a bočné steny nájomnej stajne. No ďalší deň sa venovali kostolu, ktorý bol v rovnakom stupni rozpracovanosti. Práve to, viac než čokoľvek iné, získalo Tomovi Jeffcoatovi plné uznanie miestnych matrón. Ten mladý muž má rozostavaný vlastný dom, šepkali si na chodníkoch, no obetuje celý deň a pomáha stavať nový kostol. To je príklad, ktorí by mali nasledovať ich chlapci!
Jeden mladý chlapec sa už zaoberal sledovaním všetkého, čo sa deje na novom pozemku na Grinnellovej ulici. Frankie sa ukázal hneď prvé ráno, prilákaný svojím idolom Charlesom. A večer zistil, že má idoly dva. Zapriahli ho do práce a on ochotne pomáhal. Nosil, meral, dokonca aj tĺkol kladivom. Keď išli ku kostolu, aby jeho stavbe venovali deň svojej práce, Frankie šiel s nimi. A keď išiel Frankie, šiel aj jeho tučný priateľ Earl Rausch. Earl mal nekontrolovateľne sladký jazyk a veľa času trávil tým, že kradol šišky a keksy, ktoré robotníkom posielali ich manželky. Ale Earlovým idolom bol Frankie, a čo robil Frankie, to robil aj Earl. Nosil chlapom v naberačke vodu, robil poslíčka a vyrovnával ohnuté klince. Keď mestské matróny pochopili, že Frankie a Earl trávia svoj čas na stavbe kostola dobrovoľne, naznačili svojim synom, že by mali urobiť to isté.
Frankie Walcott prežíval najlepšie dni svojho doterajšieho života. V Sheridane sa toho nikdy toľko nedialo. Celý deň mohol byť spolu s Charlesom a s tým novým chlapíkom Tomom. Tom sa mu páčil. Veľa sa usmieval, doberal si ho a z jeho nájomnej stajne skutočne niečo bude.
Pri večeri pravidelne štebotal o stavbe na Grinnellovej ulici. „Tom si priviezol okná až z Rock Springs. Je ich dvadsaťštyri! A podlahu bude robiť z ozajstných tehál! Už si ich objednal dole v Buffale!“

Emily nemala v úmysle zodvihnúť pohľad ani vziať na vedomie Frankieho preháňanie.
„Ale vieš, čo si ešte priviezol? Tú… tú onú. Točňu. A zamontuje ju doprostred podlahy, aby mohol otáčať vozy dookola. Otočí ich čelom k dverám tak ľahko, ako sa otáčam ja. Priviezol si to vlakom až zo Springfieldu a potom z Rock Springs až sem na svojom voze. Tom vraví, že tam na Východe majú točne všetky kruhové depá. Vraví, že ich používajú na otáčanie vlakov.“

„Teda, to je tá najnezmyselnejšia vec, o akej som kedy počula!“ vychrlila zo seba Emily, ktorá už dlhšie nebola schopná udržať jazyk za zubami. „Východ je preľudnený, takže tam točne potrebujú. Ale tu na širokých otvorených priestranstvách je to zbytočnosť.“

„No, ja si to nemyslím. Myslím si, že je múdry, keď na to myslel. A Tom vraví, že len čo to bude hotové, môžeme sa na tom s Earlom povoziť.“

Emily vyskočila na rovné nohy. „Tom vraví! Tom vraví!“ Siahla po dvoch servírovacích misách a schmatla ich zo stola. „Frank, už som naozaj unavená z toho, ako stále rozprávaš o tom chlapovi. V tomto meste sa určite dejú aj iné veci okrem tej jeho príšernej stavby!“

Fannie hĺbavým pohľadom sledovala Emily, ktorá rýchlo prešla k žulovej výlevke, šmarila do nej misy a začala pobúrené pumpovať vodu. Fannie pokojne položila lyžicu do taniera s kompótom a poznamenala: „Zdá sa, že je podnikavý.“

„Je nevychovaný a má priveľa rečí!“ vyhlásila Emily a pumpovala ešte silnejšie.
„To nie je pravda!“ odsekol jej Frankie. „Je rovnako milý ako Charles a Charlesovi sa tiež páči. Spýtaj sa ho!“

„Nič sa ho nebudem pýtať!“ odsekla naspäť Emily, zazrúc cez plece na svojho brata. „Je to ockov konkurent!“

Fannie si vybrala túto chvíľu, aby poinformovala svoju neter: „Charles ho pozval na váš zajtrajší večierok.“

Emily sa zvrtla tak rýchlo, že jej z končekov prstov vystrekla voda. „Čože?!“

„Pozval pána Jeffcoata na váš zajtrajší zásnubný večierok. A pán Jeffcoat pozvanie prijal.“

„Prečo si mi to nepovedala?!“

Fannie prehltla plnú lyžicu jablkového kompótu a nonšalantne odvetila: „Ach, myslela som si, že som ti to už hovorila.“

„Ja ho tu nechcem!“

„No tak, Emily…“ vstúpil do toho Edwin. 
„Nechcem, ocko! Veď tam práve teraz stavia… nájomnú stajňu!“
„Ale Charles ho pozval a je to aj Charlesov večierok. Zdá sa, že z tých dvoch sa stali celkom dobrí priatelia.“

Emily naliehala na svoju príbuznú: „Fannie, urob niečo.“

„Veľmi dobre,“ Fannie pokojne vstala a odniesla svoje taniere k výlevke. „Zajtra tam dole zájdem na bicykli a poviem mu, že nakoniec na ten večierok nie je pozvaný. Vysvetlím mu, že v salóne jednoducho nie je dosť miesta pre všetkých, ktorí prijali pozvanie a tak to musíme obmedziť. Som si istá, že to pochopí. Aj Charles. Budeme ťahať slamky o to, kto pomôže s riadmi?“

„Fannie, počkaj.“

Fannie sa zastavila uprostred pohybu a nevinne pozrela na svoju mladú neter. „Chceš, aby som mu povedala ešte niečo iné?“

Emily sa zničene zosunula na stoličku. Zamračene sedela a ruky mala zvesené pomedzi kolená. „Nech príde,“ zahundrala namrzene.
Fannie si stala pred Emily. Narovnala niekoľko prameňov jej čiernych vlasov a odsunula jej ich z čela dozadu, akoby odmeriavala bavlnky na vyšívanie. Keď prehovorila, v jej hlase znela logika: „Má v úmysle žiť tu poriadne dlho. Budete, povedzme, súčasníkmi. V nasledujúcich rokoch sa obaja mnoho ráz stretnete pri mnohých spoločenských a obchodných príležitostiach. Miláčik, si veľmi mladá. Mladá a tvrdohlavá. Ešte si sa nenaučila, že život si vyžaduje mnohé kompromisy. Ale ver mi, budeš sa cítiť lepšie, ak sa rozhodneš zdvorilo ho privítať a postaráš sa o to, aby sa cítil vítaný. Ak to zvládne tvoj otec a Charles, zvládneš to aj ty. Čo ty na to?“

Emily zdvihla rozhorčene oči. „Nazval ma divoškou!“

Fannie vzala do dlane bradu mladšej ženy. „Á, tak tam väzí príčina týchto odutých úst. Tak by sme mu máli dokázať, že ňou nie si, však?“

Emily hľadela na Fannie, stále so vzdorovito zaťatou bradou. „Nič mu nebudem dokazovať.“

„Ani to, ako sa môže divoška zázrakom zmeniť na dámu?“

Fannie videla, že vzbudila Emilin záujem. Aby ho nestratila, otočila sa k Frankiemu. „A ty, mladý muž…“ Prišpendlila ho výstražným pohľadom. „O tomto rozhovore pred nikým ani slovo. Rozumieš?“

Všetci v miestnosti vedeli, že Frankie chcel vybehnúť dole na Grinnellovu ulicu a vykričať všetko, čo počul. Ale nikto Fannie neodporoval.
„Áno, pani,“ zamrmlal sklamane Frankie.
Bolo pochopiteľné, že to vyprovokovalo Fanninu zvedavosť. Ako vyzerá muž, ktorý Emily tak rozčuľuje? Fannie pozorovala svoju mladú neter po celý týždeň. Bola popudená vždy, keď sa spomenulo meno Toma Jeffcoata. Ale líca jej pritom vždy zružoveli a nikomu sa vtedy nepozrela do očí. Žeby tak reagovala na muža, ktorého nenávidí?
V sobotu ráno, len čo postavila na mierny plameň ovsenú kašu, vytiahla Fannie z kôlne na zadnom dvore svoj bicykel a nasadla naň.
Bolo ešte skoro – pol siedmej ráno. Za sebou nechala spiaci dom, ale odkiaľsi sa už mestom niesli zvuky kladiva. Sheridan bol malý a Edwin býval len päť blokov od Hlavnej ulice a sotva šesť blokov od svojej nájomnej stajne na Grinnellovej ulici. Keď zahla na Grinnellovu, na okraj východnej planiny sa ako planúci pomaranč vyhuplo slnko. Oproti nemu sa črtali obrysy novej stajne, ktorá už mala skoro uzavretú strechu. Po ľavej ruke minula Edwinovu stajňu. Jeden z koní jej jemne zafŕkal na pozdrav. Kolesá bicykla mäkko škrípali na piesčitej ulici, vánok jej rozmotával voľné pramene dohora vyčesaných vlasov a okolo nôh roztrepotal záhyby vlnených pumpiek. Niekde v diaľke zakikiríkal kohút a ako bič z hovädzej kože zapraskal zvuk Jeffcoatovho kladiva, odrážajúci sa od stien údolia.
Bola šťastná ako nikdy v živote. Bývala v Edwinovom dome, zdieľala s ním jeho život, spoznávala jeho deti, prechádzala sa po jeho stajni a vítala sa s jeho koňmi. Varila mu a nalievala rannú kávu, skladala použité vreckovky, ktoré sa dotkli jeho pier, prala a žehlila oblečenie, ktoré sa dotklo jeho pokožky. Ak existovala čo len najmenšia možnosť, že Emily má v úmysle robiť tieto veci pre muža menom Bliss, zatiaľ čo ona si myslí, že by ich mala robiť pre toho, čo sa volá Jeffcoat, Fannie sa rozhodla zistiť to skôr, než bude neskoro.
Zastavila pri nájomnej stajni, sadla si obkročmo na bicykel a zaclonila si oči. Zahľadela sa na postavu hore, ktorá pritĺkala šindle.
„Pán Jeffcoat?“

Búchanie utíchlo. Otočil hlavu, aby sa obzrel cez plece. „Nuž… dobré ráno!“

„Ja som Fannie Cooperová!“

„Myslel som si to. Počkajte chvíľku.“ Zliezal zo strechy ako horolezec, kopúc nohami v riedkom vzduchu, klesajúc v dych vyrážajúcich rozmachoch. Kĺzal sa po lane, až kým nedosiahol na rebrík opretý o budovu. Po ňom svižne zliezal nadol. Ona sa zatiaľ prizerala a obdivovala jeho pôvab a postavu, ale aj zvláštny spôsob obliekania – priveľmi obtiahnuté nohavice, červené traky a košeľu postrádajúcu rukávy. Ešte predtým, než k nej došiel, stiahol si kožené rukavice a natiahol ruku.
„Haló, Fannie. Ja som Tom Jeffcoat.“

„Viem.“

„Vy ste teta Emily Walcottovej.“

„Áno, svojím spôsobom. Z druhého kolena, aby som bola presná. A vy ste Edwinov konkurent.“

Usmial sa. „Nemám v úmysle ním byť.“

Páčila sa jej jeho odpoveď. Páčila sa jej jeho jamka v líci. Aj on sa jej páčil. Fannie Cooperová nebola typická viktoriánska žena, ktorá predstiera ľahostajnosť k mužom. Ak stretla takého, ktorého uznávala, mala pocit, že má právo prejaviť svoje uznanie tak, ako ju napadne.
Niekedy flirtovaním, inokedy zložením poklony a často aj zastieracími slovami – ako teraz.
„Nezdá sa vám, že ste akési ranné vtáča… snáď ste si nevyšli na červíky?“

Opäť sa zasmial, zakloniac sa v drieku – bol to taký mužný pohyb, a uvoľnil svoje pobavenie do rannej oblohy. „Nemali by ste teraz pripravovať bonbóny a žmýkať ovocné šťavy na dnešný večierok?“
„Nepodávam bonbóny, ale piatkové sendviče. A na zásnubnom večierku sa hodí podávať len miešaný punč, takže ku mne nebuďte drzý, pán Jeffcoat.“

„Nemal som v úmysle byť drzý.“ Opäť si natiahol rukavice a urobil ľahký, koketný úklon. „Ospravedlňujem sa.“

Dôkladne si ho poobzerala. Takisto aj obrovskú strechu, napoly zakrytú šindľami. „S tou stajňou celkom pekne napredujete. Na podlahu ste si objednali tehly.“

„Áno.“

„A priviezli ste si dvadsaťštyri okien.“

„Božemôj, tie reči sa ale šíria!“

„Celkom úspešne ich šíri Frankie.“

„Á, Frankie. Mám toho chlapca rád.“

„Vaša nájomná stajňa bude skutočne trieda. Emily žiarli.“

Jeho tvár neprezrádzala nič z jeho pocitov. Spočíval na nej slabý úsmev, ktorý nezmizol ani vtedy, keď prezradil: „Emily si želá, aby som sa nachádzal na plachetnici, zatáčajúcej so zlomeným hlavným sťažňom za Hornov mys. Snažím sa jej neliezť na nervy.“

„Počula som aj to, že ste si priviezli točňu na kočiare.“

„Áno.“

„Načo?“

„Len zo zvedavosti. Náhly rozmar. Ako chlapcovi sa mi páčili železničné vozovne, najmä točne. Nejaký strojvodca ma raz nechal, aby som sa na jednej povozil. Odvtedy som túžil mať svoju vlastnú.“

„Nie ste príliš impulzívny, pán Jeffcoat?“

„Neviem. Nikdy som o tom takto neuvažoval. Vy ste impulzívna, slečna Cooperová?“

„Asi áno.“

„Myslel som si to, keď som videl váš bicykel a vaše…“ Zaklonil sa v páse a premeral si jej nohy. „Ako sa to volá?“

„Pumpky. Páčia sa vám? Na to neodpovedajte! V každom prípade sú účelné, a sú ženy, ktoré ich nosia bez ohľadu na to, či sa mužom páčia alebo nie.“

„To som pochopil, ako som prišiel do Sheridanu.“

Venovala mu úsmev, ktorý sa stratil rovnako náhle, ako sa zjavil. Potom ortuťovito zmenila tému rozhovoru. „Tancujete, pán Jeffcoat?“

„Čo najmenej.“

Zasmiala sa a poradila mu: „Tak sa pripravte. Dnes večer, okrem iných rozptýlení, sa bude tancovať. Všetci sme radi, že prídete. No, musím sa vrátiť na raňajky. Sledujte moju techniku nasadania na tento kolesový vynález, ale nesmejte sa. Najťažšie je rozbehnúť sa a zastaviť. Trvalo mi tri týždne, kým som sa naučila pohnúť tak, aby som pritom nespadla na tvár. A som na to dosť hrdá.“ Potlačila bicykel a s dokonalou rovnováhou naň vyskočila. Šliapla do pedálov a bez toho, aby sa otočila, zavolala: „Som rada, že som vás spoznala, pán Jeffcoat.“

„Aj ja vás, slečna Cooperová.“

„Tak ma volajte Fannie!“

„Tak ma volajte Tom!“ S úsmevom sa prizeral, ako sa vezie hore ulicou.
Bol to hektický deň, ale Fannie mala veci pod kontrolou. Pohovorila si s Josephine o salóne a o jeho preplnenosti a navrhla jej, aby umiestili klavír ku stene a odpratali niečo z tých harabúrd, nech majú mladí dosť priestoru na tancovanie. Josephine súhlasila. Ale tá by súhlasila so všetkým. Cítila sa šťastnejšia než za celé mesiace, pretože aj ju zapriahli do práce a bolo pre ňu také osviežujúce byť opäť užitočná. Sedela v kresle hore na slnkom zaliatom balkóne a leštila striebro.
Dole poletoval prach. Tarsy prišla pomôcť, ako sľúbila. Vyrábala nátierku na sendviče, kým Frankie leštil priečky na zábradlí schodiska, nosil na dvor papradie a prášil koberce. Emily pobalila haraburdy a Fannie našla miesto, kam skryť ťažké závesy z nábytku, obrusy, turecké dečky, pávie perá a sadrové busty. Poumývali okná aj cylindre lámp a zatlačili klavír ozvučnou doskou ku stene, kam patril. Vyumývali podlahu a nechali ju nezakrytú. Nevhodné kusy nábytku vykázali na verandu a do miestnosti vrátili len potrebný počet stoličiek a stolov, aby v nej vytvorili žiadanú harmóniu a eleganciu. Nadmerný počet stoličiek, vyhlasovala Fannie, len povzbudzuje hostí, aby sedeli na zadkoch, namiesto toho, aby tancovali a veselili sa. Čím menej stoličiek, tým lepšie!
Frankie umyl klávesy na klavíri, Tarsy vyleštila misu na punč, Emily zavesila čisté krajkové záclony (tie ťažké, strapcami zdobené závesy nezavesila) a Fannie s citom vybrala niekoľko malých predmetov, ktoré rozmiestila po miestnosti.
Keď skončili, zastali a všetci štyria hľadeli na tú sviežu, veselú nádheru. Fannie spľasla rukami a vyhlásila: „Toto si žiada oslavu. Hudobnú oslavu!“ Nečakane sa posadila na stoličku pri klavíri, otočila sa na nej ku klávesám a predniesla vzrušujúce stvárnenie piesne „Mucha s modrými krídlami.“

Tóny klavíra stúpali nahor cez Josephininu spálňu a von cez otvorené dvere na balkón. Josephine sa usmiala a prestala leštiť. Oprela si hlavu o operadlo kresla a zavrela oči, mimovoľne klopkajúc spola vyleštenou lyžicou o koleno v rytme hudby.
Keď otvorila oči, dole po ulici prichádzal domov Edwin. Bol čas niečo medzi obedom a večerou, a tak pocítila radostné vzrušenie, že ho vidí prichádzať v takom nezvyčajnom čase. Zamávala mu a on jej s úsmevom odmával. Sledovala ho, ako prechádza cez dvor a mizne dole na verande. Hudba pokračovala a spolu s ňou sa niesol i Fannin hlas: „… čert ber tú muchu s modrými krídlami. Meľ Jimmy to zrno, mne jedno je…“
O poschodie nižšie vstúpil Edwin do salónu a zistil, ako sa to tam zmenilo. Cez biele krajkové záclony prúdilo slnko, vyleštená podlaha farby tmavého čaju sa leskla. Nábytku ubudlo, nebol zakrytý a dopĺňalo ho len niekoľko figurín a maličkostí a obyčajné peristé papradie v okennom výklenku. Klavír bol pri stene a nestálo na ňom nič okrem olejovej lampy a obrázkov ich rodiny. Ozýval sa jasnými tónmi, zatiaľ čo Tarsy tlieskala a jeho deti so smiechom tancovali neumelú, bezstarostnú polku.
Fannie sedela pri klavíri, udierala do slonovinových klávesov a s nadšením spievala. Hlavu mala prikrytú akousi bielou utierkou, v strede priviazanou, a spod nej sa drali von kučery broskyňovo sfarbených vlasov. Zásteru a sukne mala vyhrnuté až ku kolenám, odhaľujúc vysoké čierne topánky, ktoré dupali na nožné pedáli tak silno, až sa kývala olejová lampa. Vo vyleštenom čele klavíra videla Edwinov príchod ako v zrkadle. Letmo naňho pozrela cez plece, neprestávajúc spievať a hrať zo všetkých síl. „Tu kôň, čo ho vezie, podskočí a pán letí do priekopy…“
V refréne sa k nej pridali aj deti. Edwin stál a smial sa. „Edwin, spievaj!“ prikázala Fannie. Prestala spievať len na sekundu a okamžite vhupla späť do piesne.
Pridal sa svojím neskúseným tenorom a všetci piati robili spolu taký hluk, až v rúre na kuchynskom sporáku opadávali sadze. Emily pri tanci zakopla o Frankieho nohu. Zachichotali sa, opäť nadobudli rovnováhu a pokračovali v dupote po miestnosti s eleganciou dvoch drevorubačov.
Pri záverečnom refréne zdvihla Fannie hlavu k stropu a skríkla: „Joey, spievaš?“
V tom okamihu Edwin pocítil obnovený príval lásky k Fannie. Vybehol po schodoch – berúc ich po dva naraz, ešte než doznel posledný refrén, a naozaj našiel Josie, ako si pre seba ticho spieva na slnkom zaliatom balkóne. Na tvári mala úsmev. Vycítila za sebou jeho prítomnosť. Prestala spievať a rozpačito sa usmiala ponad plece.
„Edwin, prišiel si zavčasu.“

„Nechal som na dverách stajne odkaz. Myslel som si, že tu dole budú potrebovať moju pomoc. Ale nevyzerá to tak.“ Vstúpil na balkón a kľakol si na koleno vedľa jej kresla. Stisol jej ruku, v ktorej stále zvierala handričku na leštenie a lyžicu. „Ach, Josie, je to úžasné počuť ťa znovu spievať!“

„Edwin, cítim sa o toľko lepšie.“ Úsmev potvrdzoval jej slová. „Myslím si, že večer budem môcť zísť dole… aspoň na chvíľu a privítať Emiliných hostí.“

„Josie, to je skvelé…“ Opäť jej stisol ruku. „Skrátka skvelé.“ Ako jej hľadel do očí, spomenul si na ich vlastný zásnubný večierok. Aký bol vtedy zúfalý a ako sa to snažil skryť! Ale nakoniec jeho život nebol vôbec taký zlý. Prežili dvadsať dobrých, zdravých rokov, kým neochorela, a počas tých rokov prišli dve krásne deti, pekný dom a hlboká vzájomná úcta. A ak aj ich vzťah nebol taký dôverný či vášnivý, ako dúfal, bolo to čiastočne jeho vinou. Mal ju viac obdivovať, skladať jej komplimenty, dvoriť jej a dotýkať sa jej. Pretože to nerobil, spravil to teraz.
„Vyzeráš veľmi pekne, keď sedíš tu na slnku.“ Vzal jej z rúk lyžicu a priložil si dlaň k jej dlani. Preplietol si prsty s jej prstami. „Som veľmi rád, že som prišiel domov skôr.“

Začervenala sa a sklopila oči. Ale prekvapene zdvihla pohľad, keď odvrátil hlavu a pobozkal ju na dlaň. Voľnou rukou sa mu nežne dotkla zarasteného líca.
„Drahý Edwin,“ povedala nežne.
Dole prestal hrať klavír a rozosmiate hlasy sa presunuli do kuchyne. Edwin a Josephine boli na chvíľu šťastnejší ako za celé tie roky.

Do príchodu hostí zostávali ešte dve hodiny, no dom už hol v dokonalom poriadku. Sendviče boli nakrájané, koláče sa chladili a punč z brandy bol namiešaný. Tarsy sa šla domov prezliecť, Josephine s čerstvo umytými vlasmi odpočívala. Edwin v kuchyni česal Frankiemu vlasy a dával mu nekompromisné príkazy, aby Earlovi nedovolil vziať si viac ako dva sendviče, kým odídu z domu k Earlovi, kde budú obaja chlapci spať.
V západnej spálni na poschodí mala Fannie ohromnú zábavu: hádzala na hromadu šaty, ktoré vyťahovala z kufrov a ktoré teraz ležali rozhádzané vo všetkých farbách dúhy po Emilinej posteli a hojdacom kresle.
„Zelené?“ Bleskovo ich spredu primerala na Emilinu postavu. Boli bledé ako morská pena, zdobené dlhými čiernymi korálkami. Emily sotva zachytila ich záblesk, a už boli preč. „Nie, nie, tie sa ti nehodia k pleti.“ Fannie odhodila šaty na kopu, no Emiline oči ich túžobne sledovali.
Potom Fannie vyšklbla niečo žlté. „Á… šafranová. Šafranová žltá ti zdôrazňuje vlasy.“ Priložila šaty na Emily, chytila ju za plecia a zvrtla ju k zrkadlu. Emily sa tá žltá zdala ešte lákavejšia ako zelená. „Ach, sú nádherné.“

„Sú dobré… ale predsa len… hmmm…“ Fannie si položila prst k ústam a zamyslene si prezerala Emily. „Nie, myslím, že nie. Aspoň nie dnes večer. Necháme ich na inokedy.“

Slušivé žlté šaty odleteli. Emily sklamane hľadela, ako narazili na posteľ a ako sa hromádka látky skĺzla na podlahu.
„Dnes večer to musia byť šaty absolútne dokonalé… hmmm…“ Fannie si klopkala po perách a študovala hromadu na posteli. Náhle sa zvrtla ku šatníku. „Mám to!“ Hodila sa na kolená a vytiahla odtiaľ ďalší kufor. Vrchnák so zadunením narazil dozadu a ona sa začala prehŕňať v kufri, ako keď si pes vyhrabáva zakopanú kosť.
„Ružové!“ Fannie pokľačiačky zdvihla do výšky šaty vo farbe divej ruže. „To je pre teba dokonalá farba.“ Vstala a pľasla si nimi o kolená. Potom ten šelestiaci výtvor hodila na Emilin predok. „Kto by to povedal, že sa tomuto dievčaťu bude tak hodiť ružová! Ja nikdy. Neviem, načo som si túto vec kúpila. Vyzerám v nich ako obrovská peha. Ale ty so svojimi čiernymi vlasmi a tmavou pleťou…“

Dokonca aj pokrčené boli tie šaty ohromujúce. Mali hlboký výstrih lemovaný vyšívanými čajovými ružami, úžasné, bohato naberané rukávy po lakte a podobne boli zdobené aj na chrbte. Keď sa nadvihli, rozprávali – sykavý šepot rozprával o soirée na Východe, kde boli také šaty obvyklé. Tie šaty boli krajšie než všetko, čo Emily kedy vlastnila. Ale ako tak roztúžene hľadela na svoj obraz, musela pripustiť: „V týchto šatách by som vyzerala príliš nápadne.“

„Nezmysel!“ odsekla Fannie.
„Nikdy som nemala také krásne šaty. Okrem toho, matka vraví, že dáma by sa mala obliekať do tlmených farieb.“

„A ja som jej vždy hovorievala: Joey, robíš sa staršia, než si.“ Fannie sprisahanecky dodala: „Nechaj matku, nech si pre seba vyberie tie tlmené farby, ak chce. Ale toto je tvoj večierok. Môžeš si obliecť to, čo si vyberieš. Tak čo povieš?“

Emily hľadela na jahodovoružový odev a snažila sa predstaviť si seba samu, ako ho má oblečený dole v salóne, keď prichádzajú hostia. Tarsy by si v takých šatách dokázala predstaviť celkom dobre – s jej blond kučerami, našpúlenými ústami, peknou tvárou a nepopierateľné zmyselnou figúrou. Ale seba? Má síce tmavé vlasy, ale tie neboli natočené odvtedy, ako sa prvý raz vzoprela spaniu v natáčkach. A jej tvár? Je príliš dlhá a počerná, a obočie má také rovné a nepríťažlivé ako stopy od podpätkov na podlahe. Oči a nos ujdú, uvažovala, ale ústa sú menšie, než je obvyklé. Horné zuby sa jej trochu prekrývali, čo si pri úsmeve vždy uvedomovala. Nie, k jej tvári a telu sa omnoho lepšie hodia nohavice a traky než ružové šaty s naberanými rukávmi. „Myslím si, že pre mňa sú príliš ženské.“

Fannie zachytila Emilin pohľad v zrkadle. „Chcela si, aby pán Jeffcoat odvolal svoje slová. Alebo nie?“

„Ten! Nestarám sa o to, čo si myslí pán Jeffcoat.“

Fannie zamávala šatami vo vzduchu a rukou prešla po ich záhyboch. „Neverím ti. Myslím, že by sa ti páčilo zjaviť sa dole v tomto výtvore, nech mu vypadnú oči. No, čo povieš?“

Emily to znova uvážila. Keby to vyšlo, bolo by to lepšie než napľuť Tomovi Jeffcoatovi do očí. Nikdy nedokázala odolať výzve.
„V poriadku. Urobím to… ak si si istá, že ti to nevadí.“

„Nebesá! Nebuď hlúpa! Ja ich už nikdy nebudem nosiť.“

„Ale sú celé pokrčené. Ako…“

„To nechaj na mňa.“ Fannie si prehodila šaty cez plece a vyšla z izby. Cez zábradlie zakričala: „Edwin, budem potrebovať nejaké palivo… najlepšie petrolej! Alebo aspoň naftu.“ Vzápätí strčila hlavu dovnútra. „Učeš si vlasy, zapáľ lampu a nahrej natáčky. Ja sa hneď vrátim.“ Opäť zmizla. Za ňou sa nieslo volanie: „Edwiiiiin?“

O pár minút sa vrátila s Edwinom vo vleku. Z hĺbky ktoréhosi kufra vytiahla kus ocele, ktorý predstavila ako nahrievací prístroj. Kým ho držala, Edwin doň nalial naftu a vodu, a keď už horel a syčal, zapriahla ho do práce na žehlení šiat pre vlastnú dcéru. Sama sa zatiaľ pustila do natáčiek a úpravy Emiliných vlasov.
Emily sa podvolila tete a prizerala sa svojej premene. Otec šťastne a nahlas vykrikoval, ako sa záhyby na ružovom saténe rozchádzali. Z druhej strany chodby prišla matka, oblečená v pekných seržových šatách farby polnočnej modrej, s úhľadne naolejovanými vlasmi a sadla si do hojdacieho kresla, aby sa prizerala. Fannie upínala pramene vlasov do horúcich natáčiek a popisovala najnovšie účesy na Východe – kadere alebo vlny, čo by Emily radšej chcela?
Emily si vybrala kadere. Keď bol účes hotový a vŕšil sa jej na hlave ako tmavé nafúknuté hniezdo, neveriaco sa na seba zahľadela. Srdce jej vzrušene búšilo.
Fannie stála za ňou a obzerala si v zrkadle svoju prácu. Zvolala: „Frankie, kde si?“

Vo dverách za nimi sa zjavil Frankie. „Čo je?“

„Choď dolu, odtrhni vetvičku balzamíny a prines ju sem. Nepýtaj sa ma, kde rastú! Sú to tie ružové kvietky pri vchodových dverách!“

O chvíľu sa vrátil a krehké púčiky skončili v kučerách nad Emiliným ľavým uchom, vyzerajúcich ako opar. Frankie s vyvalenými očami a otvorenými ústami zaspätkoval a prekvapene zvolal: „íha, Emily, ty si ale krásna!“

O ôsmej večer stála pred zrkadlom v jedálni. Cítila sa krásna, to áno, ale nápadná. Predklonila sa, aby sa v zrkadle videla a zachytila svoje zrumenene líca. Panebože! Trochu jej vyrážalo dych vidieť sa prvý raz v ružovom a s kaderami. Dotkla sa hrude – bola taká odhalená – a uprene sa na ňu zahľadela.
Nikdy nemárnila čas na to, aby vyzerala ženskejšie. Nemala na to dôvod. Väčšina dievčat sa parádila a obliekala, aby upútali pozornosť mužov, ale jej Charlesova pozornosť vždy patrila. Ako tak hľadela na svoj obraz, pocítila previnilé pichnutie, pretože to nebol len Charles, na koho chcela dnes večer zapôsobiť. Bol to aj Tom Jeffcoat – ten šakal, ktorý ju nazval divoškou. Akú radosť by jej urobilo, keby ho donútila tie slová odvolať! Emily si to škodoradostne predstavovala celý čas, čo ju Fannie obskakovala.
Ale teraz, keď s rozochveným žalúdkom hľadela do zrkadla v jedálni, pocítila obavu, že to bude ona, a nie on, kto sa bude cítiť trápne. Fannie jej zľahka poprášila tvár a hruď múkou a líca jej prifarbila chumáčmi červeného krepového papiera, ktoré namočila vo vode a zľahka sa nimi dotkla jej pokožky. „Oblizni si pery,“ prikázala Fannie. „A teraz nimi tuho zovri tento papier.“ Ďalšie kúzlo! Ale bolo to veľmi neisté kúzlo, pretože ho mohol odstrániť jediný dotyk jazyka. Teraz Emily hľadela na svoje pery a v duchu sa zaprisahávala: Boh ti pomáhaj, ak si ich oblizneš ešte pred Jeffcoatovým príchodom! Ak to urobíš, zaslúžiš si všetky mená, ktorými ťa nazýva!
„Emily?“

Emily od ľaku podskočila a zvrtla sa. 
„Ach, Charles. Nepočula som ťa vojsť.“

Hľadel na ňu, akoby ju nikdy predtým nevidel. Líca mu zružoveli. Otvoril ústa, no nevydal z nich ani hlások.
Emily sa nervózne zasmiala. „Preboha, Charles, správaš sa, akoby si ma nespoznával.“

„Emily?“ Od prekvapenia a potešenia vydal len jediné slovo. Pomaly sa k nej približoval, akoby čakal, že si bude musieť pýtať povolenie. „Čo si to so sebou urobila?“

Pozrela nadol a potiahla si naberanú sukňu, ktorá zašuchotala ako suché lístie. „To Fannie.“

Chytil ju za ruky a držal ju od seba na dĺžku paží. „Nemám ja šťastie? Najkrajšie dievča v meste.“

„Ach, Charles, to ja nie som. Tak neklam.“

„Tie šaty… a tvoje vlasy… nikdy predtým som tvoje vlasy nevidel také krásne.“

Cítila, že ju zalial výdatný rumenec.
Charles ju stále držal za ruky. Očami, putoval po jej zamúčenej hrudi a zošnurovanom páse. Pod jeho očividne potešeným pohľadom sa cítila ešte neistejšie. „Ach, Emily, vyzeráš nádherne,“ povedal mäkko. Sklonil hlavu, akoby ju chcel pobozkať.
Šikovne sa tomu vyhla. „Fannie mi prifarbila pery krepovým papierom. Ale ide to ľahko dole. Nechcem, aby si vyzeral ako označkovaný.“ Hoci sa Charles opäť zdvorilo vystrel, naďalej jej zvieral ruky a obzeral si ju vášnivými očami takým spôsobom, ako si ostatní muži často obzerali Tarsy Fieldsovú. Emily opäť pocítila previnilé pichnutie. Koniec koncov, je pätnásť minút pred ich zásnubným večierkom a jej snúbenec nechcel nič viac než nevinný kradmý bozk. No ona ho odstrčila a viac sa starala o to, ako si neporušiť červeň na perách, aby mohla urobiť dojem na Toma Jeffcoata. Svoj pocit viny zmenšovala tým, že si povedala, že keď bude vydatá za Charlesa, bude ho bozkávať vždy, keď bude chcieť, a vynahradí mu všetky chvíle, keď sa od neho rezervovane odťahovala.
Začínali prichádzať hostia, a tak sa Charles s Emily pripojili k rodine v salóne. Matka nástojila na tom, že práve tam bude prijímacia čiara. Edwin priniesol Josephine a usadil ju v okennom výklenku. Stál medzi ňou a Fannie a zoznamoval Fannie s každým novým hosťom. S ohromnou pohotovosťou oznamoval každému Charlesovo a Emilino zasnúbenie. Dom sa rýchlo zapĺňal obchodníkmi a ich ženami, susedmi, priateľmi z cirkvi, majiteľmi rančov v okolí. Prišiel aj reverend Vasseler, Earl Rausch s rodičmi, pán a pani Loucksovci. Boli tam aj mladí ľudia, všetko Emilini a Charlesovi známi – Jerome Berryman, Patrick Haberkorn, Mick Stubbs, a dievčatá, ktoré prišli so svojimi rodičmi – Ardis Corbeilová, Mary Essová, Lybee Rykerová a Tilda Awková.
Keď prišla Tarsy, hneď pri dverách opustila svojich rodičov a hnala sa priamo k Emily. „Ach, Emily, vyzeráš fantasticky. Už prišiel?“

„Ďakujem. Nie, neprišiel.“

„Mám v poriadku vlasy? Nemyslíš, že som si mala obliecť tie levanduľové šaty? Už som si myslela, že sa otec s mamou snáď nikdy nevychystajú! Skoro som vystála v koberci dieru, ako som na nich čakala! Keby si ho videla vchádzať a ja by som sa nepozerala, tak do mňa štuchni. Fannie vraví, že neskôr sa bude tancovať. Ach, keby ma tak popýtal o tanec!“

Emily sa pristihla, že jej idú na nervy Tarsine výlevy nad úžasným a pozoruhodným pánom Jeffcoatom. A trápilo ju aj vedomie, že ani ona sama nie je schopná prestať venovať svoju pozornosť vchodovým dverám. Bolo 20:30, a on nimi stále nevošiel. Ústa už mala stuhnuté od neustálych úsmevov, pri ktorých sa pery nemohli navzájom dotknúť. Hoci bola smädná a napätá a hoci jej Charles priniesol pohár punču, nedotkla by sa perami pohára. Od korzetu, do ktorého ju Fannie nanútila, ju svrbeli rebrá. Ale bála sa poškriabať zo strachu, že vojde a prichytí ju pri tom.
Ten sviniar mešká už tridsať minút!
Teš sa, Jeffcoat, ak neprídeš po tom všetkom, čo som pre teba vytrpela, donútim ťa trpieť rovnako, ako trpím ja! 
Prišiel o 20:45.
Emily si predstavovala, že bude mať po boku Charlesa a okolo nich sa bude posúvať šnúra hostí. Predstavovala si, že Tomovi Jeffcoatovi venuje zo dve sekundy pozornosti, ako si zasluhoval, a potom bude trúsiť zdvorilosti medzi ostatnými, čo čakajú v rade. Zamýšľala ukázať mu, ako málo znamená. Tak málo, že jej ani nestojí zato byť k nemu sarkastická.
Ale nakoniec to dopadlo tak, že okolo 20:45 už rad hostí neexistoval. Charles stál v jedálni chrbtom k nej, hostia sa pomiešali a ona zostala uprostred miestnosti sama. Tom Jeffcoat ju okamžite našiel očami.
Niekoľko trápnych minút sa navzájom odhadovali. Potom sa pohol cez miestnosť smerom k nej. Pocítila nevídanú paniku a nezmyselné búšenie srdca. Bála sa, že je také silné, že jej strasie tú múku z hrude. Bože, prosím ťa, nech neopadá!
Pozerala sa, ako prichádza. Cítila sa ako v pasci, šalejúca, podvedená bezcitným osudom, ktorý ho vykresľoval príťažlivejšie, než si želala. Bol hladko oholený a osud ho obdaril nádhernými čiernymi vlasmi, prekvapivo krásnymi modrými očami, plnými, príťažlivými ústami a ľahkým krokom. Preklínala Tarsy, že ju na to všetko upozornila, Charlesa za to, že ju opustil vo chvíli, keď ho najviac potrebovala, a vlastné hlúpe srdce, ktoré odmietalo poslušnosť a neprestávalo jej v hrudi poskakovať. Akosi neosobne si všimla, že má oblek trošku pokrčený, čižmy však má vyleštené a nové, a že sa v klenutom priechode z jedálne zjavila Tarsy a zíza naňho ako slintajúci pes. Aj keď prechádzal miestnosťou, očami stále sledoval Emily.
Keď k nej konečne prišiel a zastal pred ňou, mala pocit, že sa zadusí. Bol taký vysoký, že musela zdvihnúť bradu, aby mu videla do očí.
„Dobrý večer, slečna Walcottová,“ povedal bolestne zdvorilým hlasom.
„Dobrý večer, pán Jeffcoat.“

Nechal svoje oči raz prebehnúť dolu a hore, no nikde sa nepristavil. Ale keď jej opäť pozrel do očí, mal na tvári nepatrný úškrn, za ktorý mu zatúžila vylepiť facku.
„Ďakujem vám, že ste ma pozvali.“ Ale obaja vedeli, že ho nepozvala ona. To Charles. „Samozrejme, že vám aj gratulujem. Charles mi povedal o vašom zasnúbení.“

„Áno,“ odvetila. Vyhla sa očami jeho pohľadu, v ktorom, ako sa jej zdalo, sa pod povrchom zdvorilosti skrýval výsmech. „Poznáme sa už celé veky. Bola to len otázka času, kedy oznámime dátum.“

„Charles mi to povedal. Asi o rok, však?“

„Plus mínus mesiac či dva.“ Vôbec sa nedokázala pretvarovať, jej odpovede boli príkre a chladné.
„Príjemné ročné obdobie na sobáš,“ poznamenal konverzačným tónom. Čo sa týkalo spoločenských spôsobov, šlo mu to lepšie než jej. Nehľadela na nič okolo seba, len na Toma Jeffcoata. Mala pocit, že sa jej jazyk prilepil k podnebiu.
Po chvíli ticha dodal: „Charles je… vo vytržení.“

Tá pauza vniesla do jeho poznámky podozrivý podtón. Cítila, že sa červená. „Pán Jeffcoat, ponúknite sa punčom a sendvičmi vždy, keď budete mať chuť. Ja by som sa mala ísť venovať ostatným hosťom.“ Ale ako sa pohla, chytil ju zľahka za ruku.
„Vari ste zabudli? Ešte som sa nezoznámil s vašou matkou.“

Ani jediným slovom sa nezmienil o tom, ako vyzerá. Ani jediným slovom! A ešte ju oberá o duševnú vyrovnanosť. Dočerta s ním! Skĺzla pohľadom na ruku, ktorá vyvolala v jej nadlaktí neodôvodnené chvenie, a prebodla ho povýšeným pohľadom: „Krčíte mi rukáv, pán Jeffcoat.“

„Ospravedlňujem sa.“ Okamžite jej pustil lakeť. Požiadal ju: „Slečna Walcottová, zoznámte ma so svojou matkou.“

„Zaiste.“ Zvrtla sa a zistila, že matka ich celý ten čas pozorovala. Na chvíľočku stuhla. Keď sa Jeffcoat zdvorilo dotkol jej chrbta, vystrelila dopredu. „Mama, toto je Charlesov priateľ, Tom Jeffcoat. Pamätáš sa, ocko ho spomínal včera pri večeri.“

„Pán Jeffcoat…“ Josephine mu ponúkla svoju krehkú ruku ako kráľovná. „Edwinov konkurent.“

Taktne sa uklonil: „Dúfam, že skôr kolega. Keby som si nemyslel, že tu v Sheridane je dosť práce pre nás obidvoch, bol by som sa usadil niekde inde.“

„Dúfajme, že máte pravdu. Samozrejme, každý Charlesov a Emilin priateľ je v tomto dome vítaný.“

„Ďakujem, pani Walcottová. Je to krásny dom.“ Rozhliadol sa dookola. „Nemôžem sa dočkať, kedy budem mať svoj vlastný.“

„Pochopiteľne, stavali ho Charles a Edwin.“

„Charles bude stavať aj môj. Len čo bude hotová stajňa.“

„Čo sme to počuli o akejsi točni vo vašej stajni?“

Zasmial sa. „Á, Charles rozprával?“

„Skôr Frankie.“

„Aha, Frankie, náš mladý učeň…“ Láskavo sa zasmial. „Pani Walcottová, tá točňa je len chvíľkový rozmar. Nič viac.“

Fannie sa zjavila na záver tejto poznámky. „Aký rozmar? Haló, Tom.“

Zvrtol sa a dal si chytiť ruky. „Haló, Fannie.“

„Vy dvaja ste sa už stretli?“ spýtala sa prekvapene Emily.
„Áno, dnes ráno.“ Fannie chytila Toma pod pazuchu, akoby boli starí priatelia, a on sa zhora usmial do jej zdvihnutej tváre.
„Vyšla sa previezť na bicykli a zastavila sa pri mne, aby sa predstavila.“

„Som taká rada, že ste prišli. Už ste sa rozprávali s Charlesom?“

„Nie. Práve sa tam chystám.“

„Á, tu máme Tarsy. Tarsy, ty už pána Jeffcoata poznáš, však?“ Tarsina ruka sa vymrštila tak rýchlo, že skoro vytvorila prievan. Galantne sa uklonil.
„Slečna Fieldsová, aké milé, že vás opäť vidím. Dnes večer vyzeráte úžasne.“

„Nechceš sa ho ujať a ukázať mu, kde dostane pohár punču?“ navrhla Fannie blondínke.
Tarsy si privlastnila Tomovu ruku a obdarila ho oslňujúcim úsmevom. Odvádzala ho preč, švitoriac: „Môžete sa hanbiť, že toľko meškáte. Už som strácala nádej.“

Emily soptila a prizerala sa, ako odchádzajú smerom k Charlesovi. Slečna Fieldsová, dnes večer vyzeráte úžasne! No nie je očarujúci?
Celý večer sledovala, ako mu podliehajú rovnako muži ako ženy. Po dome plnom hostí sa pohyboval s prekvapujúcou nenútenosťou. Nevzrušene sa zoznamoval s cudzími ľuďmi, rýchlo sa zapájal do rozhovorov, čo mu prinášalo potľapkávanie po chrbte od pánov a očarujúce úsmevy od dám.
Reverend Vasseler mu srdečne potriasol rukou a poďakoval mu za to, že pritiahol mladých chlapcov k pomoci na stavbe kostola. A aj sami mladí chlapci ho sledovali dychtivými pohľadmi a pýtali sa ho, kedy bude mať hotovú točňu. Matky, ktoré mali slobodné dcéry, ho pozývali na obed. Rančeri, ktorí mali na predaj statok, ho pozývali, aby si prišiel obzrieť ich kone. Fannie sa ho chystala naučiť jazdiť na bicykli. Charles s ním strávil viac času než so svojou nastávajúcou. A Tarsy mu visela na ruke ako kliešť.
Pre Emily to bol však jeden z najhorších večerov v jej živote.
Keď bola misa s punčom spoly prázdna a prvá vlna zoznamovania pominula, zavolala Fannie na Edwina, aby predniesol zásnubný prípitok. Naplnil svoj a Josephinin pohár, podal nápoje Charlesovi i Emily a postavil sa do výklenku okna. Rukou objal svoju dcéru.
„Než sa nám tento večer skončí,“ oslovil svojich hostí, „chceme vám ja a Emilina matka povedať, akí sme šťastní z oznámenia o Emilinom zasnúbení. Tuto Charlesa poznáme od…“ obrátil sa, aby s láskou pozrel na svojho budúceho zaťa. „Ako dlho to je, Charles?“ Opäť sa otočil k hosťom. „No, v každom prípade odvtedy, ako si utieral nos do rukáva.“ Všetci sa zasmiali.
„Niektorí z vás to možno nevedia, ale jeho rodičia boli tam vo Filadelfii našimi blízkymi priateľmi. Priateľmi, ktorí nám stále chýbajú a ktorých by sme si tu dnes večer želali vidieť medzi nami.“ Odkašlal si a pokračoval. „Teda, celé tie roky Charles a Emily spoločne vbiehali a vybiehali z nášho domu. Mám pocit, že sme ho nakŕmili toľko ráz ako svoje vlastné deti. Spomínam si na časy, keď nám siahali sotva po pás alebo keď mu ukradla jeho obľúbenú žabu a nechala ju v zásuvke, až kým nevyschla a nestvrdla ako strieborný dolár, a ako ju Charles – ak ma pamäť neklame – zbil a urobil jej monokel.“

Po ďalšom zašumení veselosti Edwin pokračoval: „Ale to všetko si vyriešili. A verte či nie, Charles ku mne prišiel, keď mi siahal sotva po bradu, a veľmi vážne mi oznámil…“ Edwin sa odmlčal a pozrel do svojho pohára s vínom. „‚Pán Walcott.‘“ Zdvihol tvár ako nejaký rečník. „‚Chcem vám oznámiť, že sa s Emily vezmeme, len čo budeme dosť veľkí.‘ Pamätám sa, s akou námahou som sa zdržal smiechu.“ Edwin sa obrátil k Charlesovi, ktorému horeli líca. „Panebože, Charles, uvedomuješ si, že tvoj hlas sa vtedy nevedel rozhodnúť, či chce byť basom alebo sopránom?“ Po ďalšom výbuchu smiechu Edwin zvážnel.
„Nuž, bola to dobrá správa vtedy a je to dobrá správa aj teraz. Niekedy je ťažko uveriť, že naša malá Emily je už dospelá. Ale, Emily, miláčik…“ Stisol jej plecia a s láskou jej pozrel do očí. „Vedz, že takto o rok, keď budeme pripíjať na nevestu a ženícha, budeš mať moje aj matkino požehnanie. O Charlesovi už teraz rozmýšľame ako o vlastnom synovi.“ Edwin zdvihol pohár, čím pozval ostatných hostí, aby sa pridali. „Na Charlesa a Emily… a na ich budúce šťastie.“

„Výborne!“

„Na Charlesa a Emily!“

Zdravice zaplnili miestnosť. Edwin pobozkal Emily na pravé líce a Charles na ľavé. Josephine sa načiahla z kresla a chytila ju za ruku. Emily sa zohla, aby pobozkala matku na líce a cítila sa malicherná, že bola celý večer taká zachmúrená. Sľúbila si, že po zvyšok večera sa vrhne do víru zábavy. Ako sa zdvíhala, zbadala, že ju pozoruje Tom Jeffcoat. V tichom prípitku zdvihol pohár a vyprázdnil ho, sledujúc ju cez okraj pohára.
Mala pocit, akoby sa brandy v jej žalúdku dotkla zápalka. Zmätene obrátila pozornosť na Charlesa. „Charles, je mi teplo. Nemohli by sme vyjsť na pár minút von?“

Vonku na verande však zistila, že Charles má v sebe toľko brandy, že je príliš vášnivý. Odtiahol ju za roh verandy, pritlačil k stene a odstránil jej z pier všetky stopy Fanninej práce. Potom sa snažil urobiť to isté s múkou na jej hrudi. Ale chytila mu ruku a prikázala: „Nie, Charles. Hocikto môže vyjsť von.“

Chytil jej hlavu do oboch dlaní a naliehavo, vášnivo ju pobozkal. Uvedomila si, že spravila chybu, keď s ním vyšla von, oblečená vo Fanniných šatách a on pil. Nakoniec ho musela chytiť: „Charles, povedala som, že nie!“

Chvíľu na ňu sklamane hľadel. Vyzeral, akoby ňou chcel zatriasť alebo ju odvliecť z verandy, preč od svetla linúceho sa z okien, a spečatiť ich zasnúbenie čímsi viac než prostým bozkom. Sledovala, ako sa ukľudňuje, až kým od nej konečne neodstúpil a trhane sa nenadýchol. „Máš pravdu. Vráť sa dnu a ja za minútku prídem za tebou.“

Keď znovu vstúpila do salónu, líca jej horeli a z vlasov stratila kvietky balzamíny. Otec odniesol matku na poschodie, Fannie hrala na klavír a Tom Jeffcoat sa v zamyslenom vytržení pozeral ku dverám.
Ich oči sa stretli a opäť pocítila záblesk jeho príťažlivosti. Mala pocit, že uhádol všetko, čo sa udialo na verande. Nemá opuchnuté pery? Neobjavila sa stopa Charlesovej ruky? Naozaj má také čisté pery a zotretú múku, ako to cíti?
Nuž, čo je Toma Jeffcoata do toho, čo ona robí so svojím snúbencom. Zdvihla bradu a odvrátila sa.
Hoci sa mu po celý zvyšok večera vyhýbala, vedela, kde sa v každej chvíli nachádza, s kým hovorí, koľko ráz sa zasmial s Tarsy a koľko ráz s Charlesom. Vedela presne aj to, koľko ráz si obzrel Charlesovu novú snúbenicu v jej vypožičaných ružových šatách, mysliac si, že si toho nie je vedomá.
Krátko pred polnocou si Fannie zasadla ku klavíru a spustila sladkú melódiu Straussovho valčíka Na modrom Dunaji. Pozvala všetkých do tanca. Manželské páry sa nedali prosiť, ale mládež sa držala v úzadí. Mužská časť vyhlasovala, že nevie ako, a tá ženská si želala, aby sa to páni naučili. Fannie vyskočila zo stoličky pri klavíri a hrešila ich: „Nezmysel! Tancovať dokáže každý. Dáme si lekciu!“ Všetkých prinútila, aby vytvorili kruh, skúsených tanečníkov premiešala so začiatočníkmi a naučila ich valčíkové kroky, po celý ten čas spievajúc Da da da da dum… Dum-dum! Dum-dum! Viedla celý kruh nôh najprv dopredu, potom dozadu, doľava, potom doprava a všetkých donútila hmkať melódiu známeho viedenského valčíka. Da da da da dum… Dum-dum! Dum-dum! A kým všetci spievali a tancovali, vybrala si partnera a vytiahla ho do stredu… Bol ním Patrick Haberkorn, ktorý sa červenal a nemotorne pohyboval, ale dobrosrdečne sa Fannie podvolil.
„Len neprestávajte spievať,“ dávala inštrukcie do Patrickovho ucha, „a zabudnite na svoje nohy. Iba sa snažte predstierať, že vaše nohy vedú moje a nie naopak.“ Keď sa už Patrick pohyboval pomerne hladko, odtancovala s ním k Tilde Awkovej a dohodla výmenu partnerov. Brala si mladých mužov jedného po druhom a ukázala im, akou zábavou môže byť tancovanie. Keď zacvičila nohy Toma Jeffcoata, odovzdala ho Tarsy Fieldsovej. A keď to isté urobila pre Charlesa, dala ho dokopy s Emily. A keď už boli všetci v pároch a zostal len Edwin, roztvorila náruč a sama sa stala jeho partnerkou, skrývajúc skutočnosť, že sa jej vzdúva srdce nad tým, že je konečne v jeho náručí a že jej smiech tvorí len fasádu, za ktorou sa ukrýva hlboká láska, ktorú cíti. Edwinovi nezostávalo iné, len sa s ňou rozkrúžiť dookola po salóne, pričom spoločne spievali Da da da da dum… Dum-dum!
Netancovali ani minútu, keď ho Fannie neochotne opustila a znovu vkĺzla na stoličku ku klavíru. Zvolala: „Výmena partnerov!“

Nastal chaos a zmätok. Keď ustal, našla sa Emily v otcovom náručí. S úsmevom ju viedol a robil elegantné kroky.
„Bavíš sa dobre, zlatko?“

„Áno, ocko. A ty?“

„Výborne.“

„Nevedela som, že vieš tancovať.“

„Netancoval som celé roky. Tvoja matka o tancovanie nestála.“

„Myslíš, že kvôli nám nemôže spať?“

„Určite. Ale povedala mi, že bude rada počúvať.“

„Myslím, že sa dnes večer dobre bavila.“

„Ja to viem určite.“

„Vyzerala byť silnejšia a líca mala skutočne ružové.“

„Za to môže Fannie. Fannie je výrobca zázrakov.“

„Viem. Som šťastná, že je tu.“

„Aj ja.“

„Výmena partnerov!“

„Uha!“ povedal otec. „Tak choď.“

Emily sa zatočila a našla sa pred Pervisom Berrymanom. Bol nízky a tučný ako sud, ale prekvapujúco pohyblivý tanečník. Pogratuloval jej k zasnúbeniu a povedal, že tento večierok je práve to, čo toto mesto potrebovalo. Či nie je dobré vidieť mladých ľudí takto tancovať?
„Výmena partnerov!“

Pervis ju zvrtol k Tarsinmu otcovi, s vlasmi uprostred rozdelenými a ulízanými od pomády. Voňal ako jeho holičstvo – trošku mydlom, trošku voňavkou, a keď rozprával, mykali sa mu navoskované fúzy. Tiež jej zagratuloval k zasnúbeniu. Povedal, že dostane čertovsky dobrého muža a že Tarsy bola kvôli dnešnému večierku taká vzrušená, že ho požiadala o dovolenie, aby si mohla nasledujúcu sobotu usporiadať vlastný.
„Výmena partnerov!“

Emily sa zatočila a našla sa v náručí Toma Jeffcoata. „Hej a, divoška,“ povedal s úškrnom. „Vy namyslený darebák,“ vrátila mu prívetivo. „Ha-ha-ha!“ zasmial sa s hlavou zvrátenou do povaly. „Budem tancovať dokonca aj s vami.“

„Za čo som si to zaslúžil? Neboli dnes moje spoločenské spôsoby úplne bezchybné?“

„Nemyslím si, že by ste vedeli, čo sú to spoločenské spôsoby.“

„No tak, Emily, nezačínajte zase. Sľúbil som Charlesovi, že sa s vami budem usilovať vychádzať.“

„Vy a ja nebudeme vychádzať nikdy a vy to veľmi dobre viete. A viete aj to, že nebyť Charlesa, neboli by ste teraz v tomto dome.“

„Cvičíte sa v tej uvravenosti alebo to máte od prírody?“

„Cvičíte sa v urážaní žien alebo to máte od prírody?“

„Od hostiteľov sa očakáva, že budú k svojim hosťom zdvorilí.“

„Ja som. K svojim hosťom.“

„Viete, ja a Charles spolu veľmi dobre vychádzame. Mám pocit, že nám bolo súdené stať sa priateľmi. Ak sa zaňho máte vydať, nemyslíte, že by sme sa mali pokúsiť na seba usmievať a znášať sa – aspoň kvôli nemu?“

„Už aj tak sa usmievate viac, než dokážem zniesť.“

„Ale budeme o seba zakopávať pri takýchto príležitostiach po celé… nuž, ktovie ako dlho?“

Presne to jej povedala aj Fannie. Ale on o tom nemusí vedieť.
Jeffcoat pokračoval: „Vezmime si napríklad nasledujúcu sobotu. Tarsy plánuje ďalší večierok a pravdepodobne budeme spolu opäť tancovať.“

„Dúfam, že nie. Ste strašný tanečník.“

„Tarsy si to nemyslí.“

„Pán Jeffcoat, nestúpajte mi na topánky. Tarsy Fieldsová nikdy predtým v živote netancovala. Čo o tom môže vedieť?“

„Ani vy ste nikdy predtým netancovali, tak čo o tom môžete vedieť?“

„Pozrite…“ Odtiahla sa a jednou rukou si prihladila sukňu. „Neodškriepiteľné ste odrel špičku Fanninej topánky.“

Krátko pozrel nadol a hneď pokračoval v tanci. „Fanninej? Takže od nej máte tie šaty.“

„Ani ste si ich nevšimli.“

„A mal som si?“

„Mňa ste nazvali divoškou!“

„Až potom, čo ste ma vy nazvali otrhancom. Obliekam sa tak preto, lebo sa mi v tom najlepšie pracuje.
„Aj ja“
Oči sa im stretli a neochotne si vzájomne pripísali bod k dobru.
„A čo by ste povedali, keby sme vyhlásili prímerie? Kvôli Charlesovi?“

Pokrčila plecami a neurčito sa pozrela bokom
„Hovorí, že budete veterinárkou.“

„Áno, budem.“

„To boli tie papiere, ktoré som vtedy videl v nájomnej stajni?“

„Učila som sa.“

„Myslíte si, že ste dosť silná?“

„Dosť silná?“ Vrhla po ňom spýtavý pohľad. „Aby ste liečili domáce zvieratá. Môže si to vyžadovať prekvapujúco veľa sily.“

„Niekedy môže byť menšia a tenšia ruka výhodou. Už ste niekedy ťahali teliatko?“

„Nie. Iba žriebätká.“

„Takže viete.“

Áno, vedel. A uznával jej argumenty. „Takže toho viete veľa o zvieratách.“

„Dúfam, že áno.“

Rozhliadol sa dookola. „Čo by ste povedali, kto z týchto rančerov chová najlepšie kone?“

Prekvapilo ju, že ho zaujíma jej názor. Ale ako si prezeral hostí, jeho tvár signalizovala, že to myslí vážne. Snažila sa držať rytmus. „Ťažko povedať. Vďaka podnebiu sa vo Wyomingu chovajú možno najlepšie kone v celej Amerike. V tomto štáte rastie stopäťdesiat rozličných druhov tráv a na pastvu je jedna lepšia ako druhá. Studené zimy, čistá voda a vzduch dávajú našim koňom vytrvalosť a dobré pľúca. Armáda kupuje väčšinu svojich koní práve tu.“

„To viem. Ale od koho by ste kúpili vy?“

Než stihla odpovedať, Fannie zvolala: „Výmena partnerov!“

Okamžite prestali tancovať a pustili sa. Neisto stáli, uvedomujúc si, že začali svoju prvú civilizovanú konverzáciu a že to nikomu z nich ani trochu neublížilo.
„Porozmýšľam o tom,“ povedala.
„Dobre. A porozmýšľajte aj o tom, od koho by som mal nakúpiť seno. Budem potrebovať vaše rady, ak to tu mám rozbehnúť.“

Opäť ju ohromilo, že to očakáva práve od nej. Ale ponúkal jej olivovú ratolesť kvôli Charlesovi a to najmenšie, čo mohla urobiť, bolo prijať ju.
„So senom nie je taký problém. Môžete ho kúpiť od hocikoho.“ Prikývol, akoby uznal jej slová.
Čakal na ňu ďalší partner, ale len čo sa k nemu Emily otočila, Jeffcoat ju schmatol za plece a zvrtol ju k sebe. Zazubil sa jej do očí a tlmeným hlasom povedal: „Ďakujem za tanec, divoška.“

Stál úplne blízko, s tým krivým úsmevom, sotva pätnásť centimetrov od jej obočia. Tak blízko, že cítila slabú vôňu jeho pokožky teplej od tancovania a videla štruktúru pleti na jeho hladko oholenej brade. Aj jamku v ľavom líci, okraje zubov a veselosť v očiach. Pocítila pri tom akési vzrušenie a na zlomok sekundy zauvažovala, aký by to bol pocit, keby ju pritlačil o stenu verandy a bozkával ju namiesto Charlesa on.
Toto šialenstvo však netrvalo ani sekundu. Potom sa mu vytrhla a ironicky poznamenala: „Do budúceho týždňa by ste mali cvičiť. Mám úplne zničené špičky.“

Po zvyšok večera sa navzájom zdvorilo vyhýbali. Fannie zatiaľ všetkých naučila varšavianku – tanec, ktorý bol niečím medzi polkou a mazúrkou. Emily sa držala Charlesa a Tom Tarsy. Ešte než sa skončil večer, Tarsy vyhlásila, že jej večierok bude na budúci týždeň v jej dome v rovnakom čase a že všetci mladí sú pozvaní. Keď nastal čas zaželať svojim hosťom dobrú noc, postavili sa Emily a Charles bok po boku ku dverám a lúčili sa. Charles si potriasol ruku s Tomom a Tarsy objala Emily, pričom jej zašepkala do ucha: „Odprevadí ma domov! Zajtra ti o tom porozprávam!“

Keď odišiel aj Charles, Emily pomohla Fannie a otcovi upratať dom. V duchu si kládla otázku, či Tom pritlačil Tarsy o stenu verandy a či sa to Tarsy páči.
Hlúpa otázka! Pravdepodobne ho pritlačila o stenu verandy Tarsy!
Rozmýšľala nad bozkávaním a nad tým, prečo sa to niektorým dievčatám páči a iným nie. Uvažovala nad sebou a Charlesom na začiatku večera a nad tým, ako mu skoro vynadala za to, že ju ohmatáva. Teraz je s ním zasnúbená, a ak má veriť Tarsy, malo by jej to byť príjemné. Dokonca by po tom mala túžiť.
Možno s ňou nie je niečo v poriadku.
Vyšla nahor päť minút pred Fannie a pri svetle lampy sa nad tým trápila. Je normálne, ak dievča dáva prednosť práci v stajni pred bozkávaním so svojím nastávajúcim? Určite nie. Ale bola to pravda – niekedy, keď ju Charles bozkával, keď mu vyhovela len z pocitu povinnosti, ktorý cítila, myslela na iné veci, na kone, zbieranie sena, jazdenie po šírych priestranstvách s vlasmi vejúcimi vo vetre ako hriva zvieraťa pod ňou.
Emily si skleslo vyzliekla ružové šaty a zavesila ich. Rozpustila si vlasy a začala ich česať, zamyslene pozorujúc svoj obraz v zrkadle. Dotkla sa pier, potom zavrela oči a končekmi prstov si prešla po hrudi, predstavujúc si, že je to Charles. Keby bol jej manželom, dotýkal by sa jej nielen tam, ale aj na iných miestach a iným spôsobom. Prudko otvorila oči a stretla sa s ich pobúreným odrazom v zrkadle. Videla, ako sa paria kone a zdalo sa jej to nepekné a trápne. Dokázala by niečo také robiť s Charlesom?
Utrápene si obliekla nočnú košeľu a vkĺzla do postele. Počula nezreteľné hlasy otca a Fannie, vychádzajúcich po schodoch. Potom si v chodbe zaželali dobrú noc. Vzápätí vošla Fannie dnu a zavrela dvere. Rozopla si šaty, rozviazala korzet a pospevujúc si, začala si rozčesávať vlasy.
Ach, byť taká ako Fannie! Hnať sa životom a o nič sa nestarať, byť slobodná a šťastná a robiť si, čo ju napadne. Emily si bola istá, že Fannie bude poznať odpoveď na jej otázky.
Keď stiahla knôt a uvelebila sa v prikrývkach, Emily sa zahľadela do čierneho stropu. V hrdle cítila akúsi hrudu.
„Fannie?“ zašepkala napokon.
„Hm?“ zamrmlala cez plece Fannie.
„Ďakujem ti za ten večierok.“

„Rado sa stalo, drahá. Bavila si sa dobre?“

„Áno… a nie.“

„Nie?“ Fannie sa prevalila a dotkla sa Emilinho pleca. „Emily, čo sa stalo?“

Emily dobrú minútu zbierala odvahu. Potom sa opýtala: „Fannie, môžem sa ťa na niečo spýtať?“

„Iste.“

„Je to niečo osobné.“

„To zvyčajne býva, keď dievčatá šepkajú v tme.“

„Ide o bozkávanie.“

„Á, bozkávanie.“

„Spýtala by som sa mamy, ale ona… no, veď ju poznáš.“

„Áno, poznám. Ani ja by som sa jej nespýtala, keby bola mojou matkou.“

„Bozkávala si sa niekedy s nejakým mužom?“

Fannie sa zľahka zasmiala, prevalila sa na chrbát a zavŕtala sa hlbšie do svojho vankúša. „Rada sa bozkávam s mužmi. Bozkávala som sa s viacerými.“

„Bozkávajú všetci rovnako?“

„Vôbec nie. Miláčik, bozky sú ako snehové vločky, ani dva z nich nie sú rovnaké. Môžu byť krátke, dlhé, nesmelé, opovážlivé, dráždivé a náruživé, suché a vlhké…“

„Áno, vlhké. Také sú. Sú… ja… Charles… chcela som povedať…“

„Nie sú božské?“ dumala Fannie.
„Že by?“ odvetila pochybovačne Emily.
„Chceš povedať, že si to nemyslíš?“

„No, niekedy áno. Ale inokedy mám pocit… no, akoby to nebolo dovolené. Akoby som robila niečo, čo nie je správne.“

„Nestrácaš pri tom hlavu ani trpezlivosť?“

„Raz som ju stratila… skoro. Bolo to vtedy, keď ma Charles požiadal o ruku. Ale poznám ho tak dlho, že mi niekedy pripomína skôr brata. A kto by sa chcel bozkávať s vlastným bratom?“

Stíchli a zamyslene ležali, ponorené do vlastných myšlienok. Napokon Emily prehovorila: „Fannie?“

„Hm?“

„Bola si niekedy zamilovaná?“

Opäť sa rozhostilo ticho. Na druhej strane chodby Josephine zakašlala a ďalší obyvateľ domu sa prevalil na svojom lôžku. „Veľmi.“

„Aký je to pocit?“

„Bolí to.“ Obliečka vankúša zašuchotala, ako Emily prudko obrátila hlavu, aby sa potme pozrela na Fannie. Ale než sa stihla pýtať ďalej, Fannie jej nežne prikázala: „Teraz spi, miláčik. Už je neskoro.“

Ďalší deň bola nedeľa. Tarsy čakala na Emily pred Coffeen Hall, aby ju prepadla ešte skôr, než začnú bohoslužby. Schmatla Emily za ruku a sotva pozdraviac ju odtiahla nabok.
„Emily, počkaj, keď ti to porozprávam! Nebudeš mi veriť! Ale teraz na to nie je čas. Povedz Charlesovi, že ma odprevadíš domov. Potom ti všetko poviem!“

Nakoniec sa to zvrtlo tak, že Tarsy odprevadil domov Tom Jeffcoat. Ale ešte popoludní vyhľadala Emily v nájomnej stajni. „Em, si tu?“ zavolala.
„Som tu hore!“ ozvala sa Emily zo sena na povale. Tarsy prebehla k nohám rebríka a zahľadela sa nahor. „Čo tam hore robíš?“

Hore sa zjavila Emilina hlava: „Učím sa. Poď hore.“

„Nedokážem vyliezť po tom rebríku v šatách.“

„Ale dokážeš. Aj ja mám šaty. Len si ich vyhrň okolo pása.“

„Ale, Emily…“

„Tu hore je krásne. Je to moje obľúbené miesto. Najmä v nedeľu, keď nie je nikto nablízku. Poď.“

Tarsy si vykasala sukne a vyliezla hore. Veľké šípovité dvere na obilie boli otvorené a nimi vnikalo slnečné svetlo, ožiarujúce seno. Na trámoch hniezdili lastovičky, ktoré lietali dnu a von, a za tými otvorenými dverami sa naskytal panoramatický výhľad na mesto. Na juhu sa črtal vchod do údolia a na juhozápade modré hory Big Horns. Tarsy si nič z toho nevšímala. Zvalila sa horeznačky do sena, natiahla sa a zavrela oči.
„Ach, som taká unavená,“ vzdychla.
Vedľa nej sedela Emily. Pozorovala zdvíhajúce sa mračná zrniek prachu a vdychovala vôňu rozhrabaného sena. „Bola to dlhá noc,“ povedala. „Ale tak dobre som sa bavila! Ďakujem ti, Emily.“ Tarsy otvorila oči a pozorovala lastovičky a trámy. Zasnene si poťahovala kader vlasov a zamumlala: „Myslím, že som sa zamilovala.“

Emily po nej vrhla závistlivý pohľad: „Do Toma Jeffcoata?“

„Mmm… do koho iného?“

„To bolo rýchle.“

„Je úúúžasný!“ Tarsy sa samoľúbo usmiala, navíjajúc si okolo prsta kader vlasov až k temenu. „Včera v noci ma odprevadil domov. Sedeli sme na schodoch verandy a rozprávali sme sa skoro do tretej. Povedal mi o sebe všetko… všetko!“ Zdalo sa, že Tarsy ako mávnutím prútika prešla všetka únava a opäť sa jej zmocnili sklony k afektovanosti. „Má dvadsaťšesť rokov a celý život býval v Springfielde v Missouri. Jeho matka, otec, brat a tri sestry tam stále žijú. Aby sem mohol prísť a vybudovať si podnik, musel si požičať peniaze od starej mamy. Ale hovorí, že jej to chce do piatich rokov vrátiť, a on vie, že to dokáže, pretože si je istý, že toto mesto bude rásť, a on sa tvrdej práce nebojí. Ale počúvaj ďalej!“ Tarsy sa posadila so skríženými nohami a dychtivo sa predklonila. „Asi pred rokom sa zasnúbil so ženou menom Júlia Marchová. Ale tá ho po deviatich mesiacoch nechala pre nejakého bohatého bankára menom James alebo Jones alebo nejako podobne. A včera sa v Springfielde vydávala. Predstav si to! Po celý ten čas, čo tancoval na tvojom večierku a tváril sa, že je šťastný, v skutočnosti skrýval zlomené srdce, pretože tá noc bola svadobnou nocou jeho bývalej snúbenice. Vyzeral taký smutný, keď mi o tom rozprával! A potom okolo mňa ovinul ruky, držal ma a položil si mi bradu na temeno hlavy. A vzápätí ma pobozkal.“

Aké to bolo? Napadlo v duchu Emily skôr, než tomu mohla zabrániť. A Tarsy jej na to nevedomky odpovedala.
„Ach, Emily…“ Vzdychla a ako omráčená padla horeznačky do sena. „Bolo to božské. Akoby som sa kĺzala dole dúhou. Akoby mi na perách tancovali anjeli. Bolo to ako…“

„Poznáš ho sotva týždeň.“

Tarsy otvorila oči. „Čo na tom záleží? Som zaľúbená až po uši. A je o toľko dospelejší ako Jerome! Keď ma bozkáva Jerome, nič sa nedeje. A Jeromove pery sú tvrdé. Tomove mäkké. A keď ich otvoril, myslela som si, že od vytrženia načisto zomriem.“
Emily pocítila záchvev podráždenia. S Charlesom to nikdy také nebolo. Kĺzať sa dole dúhou? Aké absurdné! A aké nerozumné od Tarsy, že niekomu prezrádza také podrobnosti. To, čo robila s Jeffcoatom, mala držať v úplnej tajnosti. Emily mala pri počúvaní nepríjemný pocit, akoby celú epizódu sledovala potajme z úkrytu.
Po tom dni v senníku si Emily vždy, keď videla Toma Jeffcoata, spomenula na Tarsin nadšený opis a ako si to predstavila, uvažovala nad tým, aká asi bola jeho reakcia.
Najradšej by sa mu bola vyhla, ale chodieval okolo niekoľko ráz denne – vždy, keď prichádzal a odchádzal zo svojej nájomnej stajne. Zväčša s ním bol Charles, pretože obaja väčšinou jedávali spolu v hoteli a deň čo deň pracovali bok po boku na Jeffcoatovej stavbe. Charles občas zaskočil do Walcottovej stajne pozdraviť alebo oznámiť Emily, či k nim večer príde. Jeffcoat postával na zadnom dvore, aby nerušil, ale jeho prítomnosť si vždy plne uvedomovala. Kým sa ona rozprávala s Charlesom, on sa opieral o nejaký nosník a prežúval steblo sena. Klobúk mal posunutý dozadu a jeden palec za pásom tých neslušne obtiahnutých nohavíc. Keď sa tí dvaja rozlúčili, Jeffcoat kývol hlavou a po prvý raz sa ozval: „Príjemný deň, slečna Walcottová.“ Na to rezolútne odpovedala, pričom sa na neho ani nepozrela. Prečo ju tak rozčuľuje, to nechápala. Ale bolo to tak. Už sama jeho prítomnosť v otcovej stajni v nej vzbudzovala túžbu vraziť mu čižmu do zadku a vykopnúť ho do vzduchu!
Vytrvalo sa vyhýbala jeho nájomnej stajni, dokonca aj vtedy, keď tam pracoval Charles. Niekedy stála vo veľkých otvorených dverách na obilie vlastnej stajne a načúvala úderom ich kladív. Pozerala sa, ako sa stavba blíži k dokončeniu a želala si, aby do nej z neba udrel blesk a zrovnal to miesto so zemou.
A inokedy tam stála a dumala nad tým, či sú jeho pery naozaj mäkké.
V piatok, ktorý nasledoval po jej večierku, bola popoludní sama v kancelárii a učila sa naspamäť receptúry na liečivé masti. Sedela s nohami vyloženými na stole a chrbtom ku dverám, keď sa za ňou ozval hlas:
„Heja, divoška.“

Vymrštila sa zo stoličky sťaby vystrelená čiernym prachom. Ako sa zvrtla, kniha sa rozpľasla na podlahe. Vo dverách postával a krivo sa uškŕňal ten potkan Jeffcoat!
„Trochu nervózna, nie?“

„Čo tu robíte?“ zamračila sa.
„Takto sa vítajú priatelia?“ Odlepil sa od zárubne, zdvihol knihu a podal jej ju. „Tu máte. Niečo vám spadlo.“

Jeho pery – dočerta s nimi! – nevyzerali ako niečo, na čom by mohli tancovať anjeli. Nevrlo schmatla knihu a hodila ju na stôl. „Čo chcete?“

„Môžeme sa porozprávať?“

„O čom?“

Neodpovedal. Voľne prešiel k pohovke, kde na svojom obvyklom mieste spala karamelovo sfarbená mačka. Zdvihol ju a zostal stáť obrátený chrbtom k Emily. Nos priblížil k nosu stvorenia, ktoré mu viselo z palcov. „Ty máš ale život, zvieratko! Vždy, keď sem prídem, spíš. Ako sa voláš, čo?“

„Taffy,“ rozhorčene odvetila Emily. „Prišli ste kvôli tomu, aby ste zistili meno mojej mačky?“

Jeffcoat sa cez plece zľahka usmial a opäť sa venoval mačke. „Taffy,“ zopakoval, škrabkajúc ju pod bradou. V dobrej nálade klesol na pohovku, stále pri tom pohojdávajúc pradúcu mačku. „Potrebujem nakúpiť kone do svojej nájomnej stajne,“ oznámil, nespúšťajúc oči z mačky. „Pomôžete mi?“

„Ja!“ Emily si od prekvapenia znova sadla. „Prečo ja?“

Konečne sa na ňu pozrel. „Pretože Charles vraví, že sa vyznáte v koňoch lepšie než väčšina mužov.“

„Nemáte dojem, že je od vás trochu drzé, pán Jeffcoat…“

„Tom.“

„… žiadať, aby som vám pomohla rozbehnúť váš podnik, keď som to v prvom rade ja, kto vás tu nechce?“

„Možno. Ale žijete tu dlhšie než ja, poznáte rančerov – ktorí sú čestní, ktorí nie, ktorí majú najlepšie kone a kde bývajú. Bol by som rád, keby ste mi pomohli.“

Nadýchla sa a zadržala dych, pripravujúc sa spustiť tirádu. No namiesto toho prepukla do smiechu. „Viete, prekvapujete ma.“

„Čo je také prekvapujúce?“

„Vaša trúfalosť.“

Fúkol mačke do tváre a navrhol: „Možno by sme sa mohli vybrať dnes popoludní. Alebo v pondelok.“ Mačka kýchla a potriasla hlavou. Jeffcoat sa zasmial, zdvihnúc pohľad k Emily. „Potrebujem zohnať dobrý tucet koní a nájsť nejakého rančera, ktorý sa zaviaže, že mi bude predávať seno. Koncom budúceho týždňa budem mať osadenú točňu, ale ešte nemám kone ani vozy. Tak čo, pomôžete mi?“

Chvíľu ju to vábilo. Aj tak svoj podnik nakoniec otvorí a ona tomu nemôže nijako zabrániť. A zdalo sa, že aj jeho priateľstvo s Charlesom sa upevnilo, a bolo by pre Charlesa ťažké, keby mu v ňom ona, ako jeho žena, naďalej bránila.
Ale kým uvažovala, oči jej padli na Jeffcoatove pery a odkiaľsi z neznáma sa vynorili Tarsine slová, ktorými opisovala, aké je to bozkávať sa s ním.
„Je mi ľúto, Jeffcoat.“ Vyskočila na nohy a vydala sa ku dverám. „Budete si musieť nájsť niekoho iného. Ja mám veľa práce.“

Prirodzene, Charles sa dopočul, že odmietla pomôcť jeho priateľovi. Večer jej nežne dohováral: „Vieš, mohla by si k nemu byť trochu milšia. Nie je to preňho ľahké byť tu sám.“

„Nemám ho rada. Prečo by som mu mala pomáhať?“

„Pretože sa to patrí.“

„Vyhlasuje, že sa okolo koní motá celý život. Nech si vyberie sám.“

Nasledujúce ráno Emily práve čistila boxy, keď začula, ako vonku zastal nejaký voz. Kroky sa ponáhľali k otcovej kancelárii. O chvíľu nato počula rozhovor dvoch mužov. Edwin ju okamžite vyšiel hľadať.
„Emily?“

„Som tu vzadu, ocko.“

Zastal v priechode boxu. Za ním stál nejaký nižší muž s utrápenou tvárou. „Tak, doktorke“ Edwin sa zhovievavo usmial na dcéru. „Chcela si dostať nejakú príležitosť, aby si získala prax. Príležitosť je tu. Augusta poznáš, však?“

„Haló, pán Jagush.“

August Jagush bol zavalitý Poliak, ktorý práve prišiel zo starej vlasti. Mal okrúhlu červenú tvár, fúzy a dlane široké ako lopaty. Červenú kockovanú košeľu mal zapnutú až ku krku a na hlave sploštenú vlnenú čiapku, ktorú si priniesol z Poľska. Jagush sňal čiapku a úslužne sa uklonil.
„Ja, haló, slečna,“ povedal s tvrdým prízvukom.
Edwin vystupoval ako hovorca. „August má kotnú prasnicu, ktorá by sa mala každú chvíľu oprasiť. Ale snaží sa o to už šestnásť hodín a nič sa nedeje. Bojí sa, že ak sa niečo rýchlo nestane, prasiatka zomrú a prasnica tiež. Pôjdeš tam a pozrieš sa na to?“

„Samozrejme.“ Emily sa už aj náhlila cez stajňu. Prasiatka mimo maternice? ako vedela, môžu žiť najviac ešte dve hodiny. Kým dôjde k Jagushovcom, zaberie jej to väčšinu tohto času. „Potrebujem osedlať koňa a vziať si svoju kabelu.“

„Osedlám ti Palinu,“ ponúkol sa Edwin.
Jagush povedal: „Pani posielať zoznam, tak ja ísť najprv k Loucksovi, než ísť späť.“

„Máte tam doma nejaké pivo?“ zakričala Emily z kancelárie. „Pivo? Ja, ktorý Poliak nemať pivo?“

„To je dobre. Budem ho potrebovať.“

Keby čakala na Jagusha, márnila by drahocenný čas. Zviera malo bezpochyby veľké bolesti a Emily nebola ochotná predlžovať jeho utrpenie o nič dlhšie, než bolo nevyhnutné.
„V poriadku, pán Jagush, nebudem vás čakať. Viem, kde bývate.“

„Ja, vy ponáhľať, slečna,“ súhlasil.
Emily napadlo, že Jagush býva na ceste k ranču Šťastné L. Tom Jeffcoat chce kupovať kone a Charles jej dohováral, aby mu pomohla.
A o Calovi Libertym bolo známe, že chová zdravé a mocné americké jazdecké kone a že je na svoje stádo taký pyšný, že by nepredal žiadne podradné zviera. Emily sa bleskovo rozhodla.
„Ocko?“ zvolala.
„Čo je?“

„Osedlaj aj Strelného pracha. Beriem so sebou Jeffcoata.“

Žalúdok jej poskakoval od vzrušenia. Konečne ju naozaj potrebujú. Len málo rančerov ju žiadalo o pomoc. Inštinktívne pochybovali o jej schopnostiach, pretože bola žena a aj preto, že ešte nezískala to osvedčenie od Barnuma. A aj keby ho získala, nebude rovnocenné vzdelaniu na fakulte veterinárneho lekárstva. Všetky tieto univerzity boli na Východe, inak by jednu z nich určite navštevovala. Ale starala sa o zvieratá a mala to, čo otec nazýval prirodzený inštinkt pomáhať im. Potrvá nejaký čas, kým jej začnú dôverovať aj väčší rančeri. Medzitým musí pomáhať menším farmárom, ako je Jagush, vždy, keď bude treba, a čakať, kým vzrastie jej reputácia.
V kancelárii otvorila čiernu koženú kabelu a pobrala si potrebné nástroje: pinzety, lanovú slučku, sondu do hrdla a remene, zaoblené nožnice, malé nožničky, rezač svoriek, lievik a gumené hadice, kováčsky nôž na kopytá a kolekciu bežných nástrojov ako oceľové dláto, kliešte a kladivo s rozštiepeným nosom. Áno, má všetko. Aj fľaše a nádobky sú úhľadne uložené po bokoch kabely, každá pripevnená koženým popruhom.
Uspokojené zavrela kabelu, zavinula ju do čiernej gumenej zástery a priviazala ju za sedlo. Potom vysadla na koňa a od Edwina prevzala uzdu Strelného pracha.
„Drž mi palce, ocko,“ zakričala.
„Doveď ich živých, miláčik!“ zvolal, keď sa pätou dotkla Palininých slabín a vyklusala cez široké dvere.
O tridsať sekúnd neskôr zastala pri veľkých dverách na severnej strane Jeffcoatovej stajne, vedúc za sebou náhradného čierneho valacha.
„Jeffcoat?“ zakričala. Údery dvoch kladív, ozývajúce sa zvnútra, ustali. „Jeffcoat, ste tam?“

Snažila sa niečo zazrieť v hĺbke budovy, ku ktorej sa predtým nikdy nepriblížila. Bola väčšia než otcova a vyzeralo to, že bude aj omnoho praktickejšia. Mala tehlovú podlahu, namiesto rebríka na povalu schody, na boxoch polovičné dvere a už osadené vratidlo na točňu. Namontované boli okná aj posuvné dvere, teraz doširoka roztiahnuté, aby osvetľovali oba konce budovy. Boxy po ľavej strane boli už skoro hotové a z jedného z nich, niekde v polovici, vyšiel Jeffcoat. Dokonca aj podľa siluety by dokázala povedať, že je to on a nie Charles – podľa obrysu kovbojského klobúka a dlhých nôh.
„To ste vy, divoška?“ zvolal.
„Ja. Chcete sa ísť pozrieť na tie kone, alebo nie?“

„Hej, Charles!“ Tom odhodil kladivo. „Môžeš pracovať pár hodín bezo mňa? Je tu niekto, kto hovorí, že ma vezme so sebou nakupovať kone.“

Za Tomom sa zjavil Charles a kráčal s ním po dĺžke budovy. „Emily, to je prekvapenie!“ Zastal pri Paline, stiahol si rukavice a zdola sa na ňu usmial. „Prečo nezosadneš a neobzrieš si stavbu? Už začína dostávať podobu.“

„Prepáč, ale nemám čas. Som na ceste k Augustoví Jagushovi. Idem pozrieť jeho kotnú prasnicu, ktorá má pôrodné ťažkosti.“

„Tam berieš Toma?“ spýtal sa prekvapene Charles.
„Nie, na ranč Šťastné L. Len čo skončím u Jagusha. Je to blízko a myslím, že Cal Liberty s ním bude jednať čestne. Jeffcoat, ak idete, ponáhľajte sa.“

Jeffcoat zastal. „Charles, určite ti to nebude vadiť?“ spýtal sa. „Vôbec nie. Choďte.“

Jeffcoat prevzal od Emily uzdu a kým nasadal, Charles jej stisol lýtko a ticho povedal: „Vďaka, Emily. Už sa naozaj trápil nad tým, ako tie kone zoženie.“

„Uvidíme sa večer,“ odvetila a popchla Palinu obidvoma pätami. Tom potreboval predĺžiť strmene, ale Emily sa dala do klusu a jeho nechala, nech sa nahýna zo sedla.
„Hej, počkajte chvíľu!“

„Dobehnite ma!“ zakričala, no nespomalila.
Charles sa podujal nastaviť Tomovi strmene. Ten zatiaľ hľadel za priateľovou snúbenicou a pýtal sa: „Vždy je taká tvrdohlavá?“

„Musí si na teba zvyknúť. Dopraj jej čas.“

„Má temperament raneného bizóna. Dočerta, veď ani nepoznám meno tohto koňa!“

„Strelný prach.“

„Tak Strelný prach?“ A dodal koňovi: „No, bolo by dobre, keby si ho v sebe trochu mal, lebo máme niekoho dobehnúť.“ Keď boli strmene nastavené, povedal: „Vďaka, Charles. Ak sa vrátim dosť zavčasu, stretneme sa tu. Inak až u Tarsy.“

Dal sa do cvalu, mračiac sa na jazdca pred sebou. Jazdila krajšie než väčšina žien chodí, s prirodzeným nadsadaním, s dokonalou rovnováhou a vystretým chrbtom. Uzdu držala v jednej ruke, druhá jej spočívala na stehne. Na hlave mala opäť bratovu čiapku, ale v sedle sedela tak dokonale, že ani nenadskakovala. Keď sa Jeffcoat dostal zľava na jej úroveň, všimol si jej stehno, dokonale obopnuté látkou nohavíc, pohľad upretý na obzor, zovreté pery. Dnes v nej nebolo ani stopy po vášnivosti, len guráž a rozhodnosť. Aj tak ho však fascinovala.
„Hej, vy tam, spomaľte. Uženiete si koňa.“

„On to zvládne. A vy?“

„V poriadku, sestra. Sú to vaše kone.“

Skoro hodinu a pol jazdili mlčky. Nechal ju, nech zvolí vhodnú rýchlosť. Spomaľoval vtedy, keď spomalila ona, a vyrážal do cvalu, keď cválala ona. Prehovorila len raz, keď zabočili na príjazdovú cestu k svojmu cieľu. „Táto krajina sa nehodí na chov prasiat. Ale Jagush je Poliak a Poliaci majú radi bravčové. Mal si sem radšej priniesť jahňatá, keď sa tu usadil.“

Ako prichádzali, vyšla z chlieva akási nízka kyprá žena so šatkou na hlave. Tvár mala okrúhlu ako melón a zamračenú od starostí. „Je tu dole!“ zvolala pani Jagushová, ukazujúc k primitívnemu chlievu z brvien. „Ponáhľajte!“

Než Emily zosadla z koňa, povedala Jeffcoatovi: „Ak chcete, môžete ma počkať tu. Bude tu omnoho lepší vzduch.“

„Možno budete potrebovať pomoc.“

„Ako chcete. Len ma neovracajte.“ Otočila sa bokom v sedle a zľahka skĺzla na zem. Toma nechala, nech priviaže oba kone k plotu. Zatiaľ si spoza sedla vybrala svoj vak. Spoločne vošli do chlieva a stretli sa s pani Jagushovou, ktorej stiahnutá tvár hovorila o dlhých hodinách úzkosti.
„Ďakujem, že vy prišli. Moja Tina s ňou nie moc dobre.“

Nie, s Tinou to dobre nevyzeralo. Prasnica ležala na boku a prudko sa triasla od horúčky. Bolo zrejmé, že nahrabala slamu a pripravila z nej lôžko, cítiac, že sa blíži jej čas. Ale neležala v ňom. Pravdepodobne sa z neho dostala, ako sa po celý deň hádzala. Voda, ktorá z nej vytiekla, vsiakla do lôžka, ktoré bolo teraz ubité do tvaru misy.
Emily si obliekla gumenú zásteru a nehľadiac na to, v akom stave je výbeh, kľakla si na kolená a dotkla sa brucha prasnice. Namiesto obvyklej svetloružovej farby bolo jasnočervené. Aj uši mala šarlátovočervené: neklamný príznak problémov. „Necítiš sa veľmi dobre, čo, Tina?“ ozvala sa ticho. Potom informovala pani Jagushovú: „Potrebujem si umyť ruky. A váš manžel mi povedal, že máte doma pivo. Môžete mi ho priniesť asi tak liter?“

„Ja.“ 
„A bravčovú masť, asi tak do pol pohára.“

Keď pani Jagushová odišla, Jeffcoat sa spýtal: „Pivo?“

„Nie pre mňa, ale pre Tinu. Prasce majú radi pivo. A upokojuje ich to. Podajte mi tie vidly, aby som ju zdvihla.“

Jeffcoat jej ich podal a potom sa prizeral, ako ich hroty zasunula pod prasa a jemne nimi pohybovala po podlahe. Pichnutá, ale nezranená prasnica sa so zakrochkaním stavala na nohy.
„Prasce sú veľmi učenlivé. Vždy si prirodzene vstávajú a líhajú počas celého pôrodu, takže jej to štuchanie ani najmenej neublíži. Dobré dievča,“ pochválila Emily prasnicu, keď sa postavila na nohy. Pohladila ju po chrbte.
Jeffcoat si všimol, že sa s tým prasaťom zhovára milšie než s väčšinou ľudí. Ale starosť o zviera jej rozviazala jazyk. Vysvetľovala mu: „Prasce rodia na dvoch stranách, vedeli ste to? Najprv si ľahnú a vrhnú polovicu vrhu na jednom boku. Potom vstanú a očistia mladé. Až potom sa prevalia na druhý bok a celé to zopakujú. Nikto nevie vysvetliť, prečo.“

Pani Jagushová sa vrátila s potrebnými vecami – bielym lavórom, bravčovou masťou a pivom v zhúžvanom cínovom kotlíku. Pivo postavili pred Tinu a tá zareagovala ako skutočné prasa. Vychlípala dosucha obsah kotlíka a so zagrúlením sa zvalila na bok.
Emily si najprv umyla ruky obyčajným mydlom, potom vo fenolovom roztoku, a keď uschli, systematicky pridávala do bravčovej masti fenol a natierala si ňou pravú ruku.
Jeffcoat sa prizeral s rastúcim obdivom. Keďže sa okolo zvierat pohyboval celý život, počul množstvo historiek o nedbalosti a vedel, že viac zvierat zomiera na infekciu, zavlečenú nečistými rukami, ako na prirodzené pôrodné komplikácie.
Emily si natrela ruku poriadny kus povyše zápästia. Ich oči sa stretli. Prvý raz, odkedy vošli do chlieva.
„Ak mi chcete pomáhať, mohli by ste jej držať hlavu.“

Bez rečí zaujal miesto pri Tininej hlave.
„V poriadku, Tina.“ Emily si kľakla na kolená a hovorila hlbokým, ukľudňujúcim hlasom. „Pozrieme sa, či ti môžeme nejako pomôcť.“

V Jeffcoatovi vzbudila úctu, keď chytila prasnicu za chvost, zovrela špičky prstov do tvaru šípky a vtlačila ich do zvieraťa. Sotva existovala pri zvieratách odpornejšia práca, ona ju však robila s jediným cieľom. Prasnica mala stiahnuté svaly a nebolo do nej ľahké vniknúť, veď keby to bolo inak, prasiatka by sa už boli nepochybne narodili a teraz by už sali mlieko. Emily zaťala zuby, napla zápästie a vykonávala svoju úlohu s horlivosťou, akej by neboli schopní ani mnohí muži. Jej ruka sa ponorila po zápästie, potom hlbšie. Oči mala sústredené, no jej pozornosť sa plne upierala dovnútra zvieraťa. Naslepo hmatkala, hryzúc si spodnú peru. Nakoniec zašepkala: „Tu si.“ Ako ťahala prvé prasiatko, vyvalil sa odporný smrad, od ktorého sa Tomovi zdvihol žalúdok. Bolo to také náhle, že v hrdle zacítil jeho obsah. Emily prudko odvrátila tvár nabok, aby sa rýchlo nadýchla, a opäť sa otočila. Prezrela si maličké prasiatko.
„Je mŕtve,“ oznámila. „Odneste ho preč, aby sa ho nepokúsila zožrať.“

Pani Jagushová priskočila s lopatou a odniesla embryo preč. Emily si pritlačila tvár o plece, aby aspoň na chvíľočku, kým sa nadýchne, necítila ten príšerný zápach.
Vzápätí povedala. „Držte ju. Pokračujeme.“

Vytiahla ich päť a po každom z nich bol vzduch horší a horší. Tom sa pristihol, že má nos väčšinu času pritlačený o plece. V duchu si kládol otázku, ako si niekto, a to ešte žena, môže vybrať takéto povolanie. Po šiestom mŕtvom prasiatku, ktoré vytiahla, sa spýtal: „Prečo si nespravíte prestávku a nejdete sa nadýchať vzduchu?“

„Až keď ich budem mať všetky,“ odvetila flegmaticky. Jej jedinou úľavou bolo rýchlo sa nadýchnuť cez vlastný rukáv. Po čase nasiakol aj ten, zvlhnutý potom, miestami znečistený vnútornosťami a výlučkami zvieraťa. Zápach sa stal neznesiteľný a odporný, keď zvlhla aj slama. Ona však na nej kľačala bez jediného slovka ponosy. Pri konci zvracala, ale hrdinsky sa donútila dokončiť prácu.
Posledné embryá odniesol už August, ktorý prišiel z mesta práve včas, aby videl odnášať ich mŕtvolky.
Nakoniec Emily Tomovi povedala: „Toto bolo posledné. Teraz si môžeme dať prestávku.“

Náhlivo vyšli von na čerstvý vzduch, do slnečného svetla. Opreli sa o stenu chlieva a so zavretými očami a zaklonenými hlavami s úľavou nasávali hlbokými dúškami svieži vzduch.
Keď boli schopní opäť prehovoriť, Tom zašepkal: „Ježiši.“

„To najhoršie je za nami. Vďaka za pomoc.“

Niekoľko minút vychutnávali dar čerstvého vzduchu. Jagushovci zatiaľ zakopali deväť mŕtvych prasiatok. Tom pootočil hlavu, aby si obzrel Emilin profil. Nos mala zdvihnutý k slnku a otvorenými ústami vdychovala svieži vzduch.
„Robíte toto často?“

Pootočila k nemu tvár a zmohla sa na unavený, spokojný úškrn. „Prvý raz s prascami.“

Jeho úcta k nej nesmierne vzrástla. Možno jej mal zložiť poklonu. Napadali ho celé chválospevy, ale nakoniec sa len jednoducho zazubil a mäkko povedal: „Boli ste dobrá, divoška.“

Na jeho prekvapenie odpovedala: „Vďaka, kováč. Ani vy ste sa nedržali najhoršie. No, čo by ste povedali na to, keby sme si umyli ruky, než to dokončíme?“

„Ešte nie je koniec?“ spýtal sa s hrôzou.
„Nie.“

Odstrčil sa od steny. „Veďte ma, doktor.“

Poumývali sa pri studni na dvore. Keď skončili, vrátili sa do chlieva. Emily namiešala roztok z extraktu prilbice a dala ho vypiť Tine, aby jej zrazila horúčku. Potom pripravila fenolový výplach na umytie rodidiel. Z vaku vytiahla gumenú hadicu s lievikom pripevneným na jednom jej konci.
„Nebude vám vadiť, ak mi to budete držať?“ spýtala sa Toma, podávajúc mu lievik.
Zistil, že mu to vadí čoraz menej, pretože pozerať sa na ňu bolo nielen poučné, ale začínalo mu to spôsobovať aj potešenie. Odhodila svoj chladný pancier a stala sa silnou, rozhodnou mladou ženou, ktorá, zabratá do práce, zabudla na svoje nepriateľstvo k Tomovi Jeffcoatovi. Znovu sa nedokázal ubrániť obdivu nad jej trpezlivosťou a chladnokrvnosťou, keď zasunula hadicu do Tiny. Prikázala: „Zdvihnite lievik vyššie,“ a naliala doň fenolový výplach. Stáli blízko seba v páchnucom chlieve a načúvali bublaniu tekutiny, pomaly miznúcej vďaka gravitácii. To, čo prežili, ich zviazalo putom zvláštnej, zemitej dôvernosti. Áno, bolo to chvíľami odporné, avšak fascinujúce, ako vždy pôrod býva. Teraz mali čas premýšľať nad tým, čo sa za uplynulú hodinu udialo, aj nad zmenami, ktoré to spôsobilo v ich vzájomnej úcte. Opäť naplnila lievik, a kým stáli, čakajúc, než sa vyprázdni, ich oči sa stretli. Tom sa usmial – nesmelo, s obavami. A Emily jeho úsmev opätovala. Nebol to ten unavený bezmyšlienkovitý úsmev, ako keď sa vyčerpané opierali o stenu chlieva. Tento úsmev bol pravý, dobrovoľný. Hoci hneď, ako si uvedomila, čo robí, odvrátila zrak, ich úsmevy prelomili akúsi bariéru. Uvedomil si to aj Tom a pomyslel si: Pozor, Jeffcoat, táto divoška sa ti môže začať páčiť.
Dokončili prácu a poumývali nástroje. Potom za ňou vyšiel von na neskoré popoludňajšie slnko. Vydala príkazy obidvom Jagushovcom.
„Nedávajte ju pariť vždy, keď je rujná. Ak to budete robiť, bude slabá a jej mladé tiež. Doprajte jej odpočinok. Začnite ju kŕmiť výťažkom z čierneho hlohu, nie viac ako tridsať gramov denne. Primiešajte jej ho do vody. Pomôže to zabrániť potratom. Dostanete ho v lekárni. Máte nejaké otázky?“

„Ja“ odpovedal August, „koľko som vám dlžný?“

Usmiala sa a priväzovala si kabelu za sedlo. „Bude sa vám zdať jedno prasiatko priveľa? Ak nasledujúci vrh prežije, vezmem si jedno odstavča a budem ho chovať v ohrade pri nájomnej stajni.“

„Jedno prasiatko vy môžete vziať, mladý slečna, a ďakujem, že prišla pomôcť Tina. Tu pani bola dnes ráno veľa nervózna, však, pani?“

Pani Jagushová prikyvovala a usmievala sa, vďačne jej zvierajúc ruky. „Boh vám žehnaj, slečinka. Ste dobré dievča.“

Emily a Tom nasadli na kone a zamávali tým dvom, stojacim plece pri pleci na prístupovej ceste.
Cesta sa za Jagushovcami stáčala na severozápad a ako sa ňou pustili, slnko im už svietilo na ľavé plecia. Tom vytiahol z vrecka hodinky a otvoril vrchnák. „Sú už štyri hodiny a Tarsin večierok sa začína o siedmej. Možno by ste mali odložiť moje zoznámenie s Libertym na inokedy.“

„Tarsin večierok bude aj tak hlúpy. Radšej pôjdem k Libertymu, ako by som mala hrať spoločenské hry.“

„Á, takže budeme hrať spoločenské hry?“

„Fannie jej nasadila chrobáka do hlavy. Škatule, hýbte sa!, šarády a ktovie čo ešte.“

„Zdá sa mi, že by ste si zaslúžili trochu zábavy po tom, ako ste strávili dnešné popoludnie.“

Hodila po ňom kosý pohľad s náznakom úsmevu. „Ak by som si mala vybrať, či sa chcem pozerať na kone alebo hrať spoločenské hry, dala by som v každom prípade prednosť koňom.“

Hoci s ňou Tom v duchu súhlasil, považoval za svoju povinnosť pripomenúť jej: „Charles sa na tie hry teší.“

„Viem. Preto pôjdem. Ale ak budem trochu meškať, trafí k Tarsy aj sám. No, pohnime sa.“

Dotykom piat popchla Palinu do ľahkého cvalu a Tom urobil to isté so Strelným prachom. Cválal hneď po jej ľavom boku a obzeral si to, čo z jej profilu videl: vzdorovitú bradu, plnú spodnú, zľahka vytrčenú peru, ako sa sústredila na cestu pred sebou, čierne mihalnice a čiapku posotenú nad ľavé ucho, ruku držiacu uzdu, pevné a neposkakujúce prsia, ako sa jej vystierala chrbtica pri každom nadvihnutí a klesnutí širokého chrbta pod ňou. Oči mu spočinuli na jej prsiach dlhšie, než bolo rozumné. S akýmsi šokom si uvedomil, na čo práve myslel.
No tak pŕŕ, Jeffcoat. Pŕŕ, preboha!
Odvrátil zrak a radšej sa sústredil na okolitú scenériu.
Nachádzali sa v skutočnom dobytkárskom kraji, kde sa neurčitý obzor menil na každej zákrute cesty. Bola to krajina strží a klesajúcich kopcov, slnkom vyprahnutých náhorných plošín a hmlou zahalených údolí. Úbočia kopcov boli posiate svetlozelenými škvrnami osík a tmavšími pásmi topoľov a z nádherných vrcholov nad hranicou lesa sa valili prudké bystriny. Tam hore sa stále držal sneh, prekvapivo biely oproti purpurovým štítom. O niečo nižšie sa objavovali ďalšie biele pásy: sadrovec, uložený v striedavých vrstvách s červenou skalou, vytvárajúci dojem snehových škvŕn. Na všetkých striebristozelených pahorkoch kvitli chumáče voňavej šalvie, doplnené žltými kvetmi, šíriacimi v letnom vzduchu vôňu terpentínovej živice. V diaľke, ako rozsypané zápalky, boli po zelených kopcoch rozosiate ohrady pre ovce. Toľko zelene – lipnica, pýr, všetko bujné a sviežozelené!
V diaľke zbadali nejaký ovčiarsky voz, schovaný v tieni stromu, a maličký tmavý bod – pastiera, pozorujúceho ich zo susedného úbočia. Sedel tam uprostred svojej sivohnedej čriedy a okolo sa pohybovali dve čierne škvrny – psy.
Na Tomovo prekvapenie Emily pritiahla uzdu. Postavila sa v strmeňoch, zamávala a zakričala: „Halóóó!“ Nehybne sedeli a načúvali, ako sa ozvena jej hlasu odráža po údolí. Keď zvuk dorazil k pastierovi, vstal a priložil si ruky k ústam. O niekoľko sekúnd k nim došiel jeho pozdrav: typické baskické jačanie „Je-je-je-je-je!“, vlniace sa cez údolie ako prenikavý štekot kojota.
„Kto je to?“ spýtal sa Tom.
"Neviem. Nejaký Bask. Celý rok žijú so svojimi čriedami v tých malých vozoch. Na jar vyženú ovce hore do hôr a na jeseň s nimi schádzajú dole. To jediné, čo majú, je voz, puška a pár ovčiarskych psov. Vždy som si predstavovala, aký musia mať strašne osamelý život.“
Pokračovali v jazde. Tom si lámal hlavu nad Emily Walcottovou. Bolo to, čo dnes videl, konečne jej skutočné ja? Ak áno, začínalo sa mu páčiť. Zvieratá a Baskovia jej boli blízki. Rád by vedel, čo ešte.
Opäť musel usmerniť svoje myšlienky bezpečnejším smerom. Obzerajúc si kopce, poznamenal: „Neočakával som, že tu bude toľko zelene.“

„Vychutnajte si ju, kým je. Uprostred júla tu bude všetko žlté.“

„Kedy sa začína zima?“

Zdvihla hlavu a zahľadela sa na vzdialený zasnežený štít. „Starousadlíci majú také príslovie, že vo Wyomingu sa zima nekončí, pretože keď leto schádza z hôr, stretá sa so zimou, ktorá sa do nich zdola opäť vracia.“

„Čože? Žiadna jeseň?“

„Ale áno, samozrejme, že máme jeseň. Jeseň mám najradšej. Počkajte, až koncom septembra uvidíte tieto topole. Ocko ich volá Midasov dar, pretože vyzerajú ako hromady zlatých mincí.“

Práve vtedy došli na vrchol stúpania. Pod nimi ležal ranč Šťastné L, rozprestierajúci sa v nepravidelnom údolí Horseshoe Mountain, ktorým tiekla rieka Little Tongue. Jeho obvod bol jasne vymedzený čiernou hradbou borovíc a smrekov, ktoré mu poskytovali ochranu. Ešte než prešli polovicu prístupovej cesty, Jeffcoat si uvedomil, že ranč je nielen šťastný, ale aj prosperujúci. Budovy boli natreté, ploty opravené a čriedy, okolo ktorých prechádzali, vyzerali pôsobivo zdravé. Dom a hospodárske staviská boli premyslene rozostavené, stojac navzájom v úhľadnom geometrickom vzťahu. Stajne, sýpky a nocľaháreň boli vymaľované nabielo s čiernymi rámami okien a dverí, ale dom bol postavený z pieskovca, nachádzajúceho sa v okolí. Mal dve poschodia, hrubé strešné trámy, predĺžené pod odkvapy, po celej šírke hlbokú prednú verandu a veľký kamenný komín. Z troch strán dom obklopovali bresty a po jeho ľavom i pravom boku hospodárske budovy.
Pred domom stáli v rade stĺpiky na uväzovanie koní, každý zakončený železnou konskou hlavou zvierajúcou v zuboch mosadzný kruh.
„Zdá sa, že Libertymu sa darí,“ podotkol Jeffcoat, zosadajúc z koňa.
„Predáva kone armáde. Armáda nielenže najviac platí, ale má aj trvalé požiadavky. A ak si armáda myslí, že kone zo Šťastného L sú dosť dobré, myslím si to aj ja.“

Emily ho viedla k domu, ktorého dvere otvorila územčistá okrúhla žena v bielom čepci a zástere. „Pán Liberty je dole za stajňou C.“ Ukázala tým smerom. „To je tamtá.“

Prvé, čo si Jeffcoat na Calovi Libertym všimol, nebola jeho robustná postava ani jeho drahý, čerstvo vykefovaný stetson, lemovaný koženým remienkom, zdobeným tyrkysmi zasadenými do striebra. Nie, bol to spôsob, ako sa správal k Emily Walcottovej – akoby bola nejaký duch, skrz ktorého môže vidieť. Liberty si okamžite podal ruky s Jeffcoatom, ale ponúkanú Emilinu ruku ignoroval. Akonáhle sa rančer dozvedel, že Tom prišiel kupovať kone, pozval ho do vedľajšej stajne, v ktorej pracoval jeho predák. No Emily navrhol, aby zašla do domu na kávu k jeho žene.
Emily sa nazlostila a otvorila ústa, aby niečo odsekla, ale Jeffcoat ju predbehol. „Slečna Walcottová mi prišla pomôcť vybrať kone.“

„Ó.“ Liberty jej venoval krátky, pohŕdavý pohľad. „Nuž, myslím, že v tom prípade môže ísť s nami.“

Ako kráčali za Libertym, Tom cítil, že Emily soptí od zlosti. Stlačil jej lakeť a pozrel sa na ňu významným pohľadom, ktorý prikazoval: Mlč, divoška, aspoň teraz! Na jeho úľavu len zovrela ústa a zahľadela sa na temeno Libertyho hlavy. Tom spravil to isté, mysliac si: Ty nafúkanec, mal si ju vidieť pred hodinou, keď vyťahovala mŕtve prasiatka!
Našli Libertyho predáka, ostrieľaného kovboja s pokožkou ako sušená hovädzina a s rukami tvrdými ako koža na sedle. Mal svetlozelené oči, nohy do O a keď sa usmial, hrča tabaku v líci mu dodávala vzhľad škrečka.
„Toto je Trout Wills,“ oznámil Liberty. „Trout, zoznám sa s Tomom Jeffcoatom.“

Tom podal Troutovi ruku. „Jeffcoat si chce obzrieť…“

„A toto je slečna Emily Walcottová,“ prerušil ho Tom.
Trout sa dotkol klobúka. „Teší ma, slečna Walcotová.“

Liberty pokračoval tam, kde skončil, otočiac sa plecom tak, aby odstavil Emily. „Jeffcoat si chce obzrieť nejaké kone. Skús mu s tým pomôcť.“

Hoci Trout konal podľa jeho príkazov, Liberty sa držal pri nich a prizeral sa. Po tom, ako rančer chladne odbyl Emily, nachádzal Tom zvrátené potešenie v tom, že jej poskytol každú príležitosť, aby mohla preukázať svoje znalosti o koňoch. Akoby sa boli dohodli, rozhodli sa uštedriť Libertymu lekciu.
Ako okolo nich prechádzali kone, Tom sa nahlas a zreteľne spýtal: „Čo na ne hovoríte, Emily?“

Nikto z nich si nevšímal Libertyho, postávajúceho vedľa pri plote. Tom sa prizeral, ako Emily oddelila zo stáda dvojročnú kobylu, získala si jej dôveru a začala krátku prehliadku. Tom sa držal vzadu, a aj na neho spravilo dojem, s akou znalosťou dôkladne prezrela pol tucta zvierat. U každého z nich sa presvedčila, či má mäkkú a hladkú kožu, či má uľahnutú a hladkú srsť, jasné oči, ostražité správanie. Skontrolovala nozdry, aby sa uistila, že majú svetloružovú lososovú farbu. Prehmatala všetky vypukliny, či nie sú bolestivé, každú šľachu, či nie je zdurená, rozťahovala im pysky, aby skontrolovala stoličky a hryzáky, zdvíhala nohy, aby preskúmala stav kopýt. Dokonca vyskúšala aj ich pulz pod čeľusťou.
Keď ho merala u zdravo vyzerajúceho gaštana, Tom pristúpil bližšie a polohlasne sa spýtal: „Aký by mal byť?“

„Od tridsaťšesť do štyridsať. Je v poriadku.“

Vtom jeden z koní zdvihol chvost a vypustil niekoľko žltých hrudiek. Emily namiesto toho, aby odskočila, ako by to urobila väčšina žien, štuchla do kôpky trusu čižmou a vyhlásila: „Dobrý… ani príliš mäkký, ani príliš tuhý. Presne taký, aký má byť.“ Ďalší kôň močil a ona ho sledovala, nevyvedená z konceptu. Pochválila farbu moču a neprítomnosť silného zápachu.
„Všetky sú zdravé,“ povedala Tomovi. „Ale,“ dodala, „viac som sa zaujímala o ich vnútorné zdravie. Každý, kto sa pohybuje okolo koní tak dlho ako vy, však vie, ako vyzerá zdravý kôň a ako má byť stavaný. Môžete si ich obzrieť sám.“

Ustúpila a teraz sa ona prizerala, ako prechádza čriedou, utvárajúc si vlastný názor na ich telesnú stavbu. Sledovala každý jeho pohyb a snažila sa uhádnuť, aké znaky hľadá: dostatočnú vzdialenosť medzi očami, oči, v ktorých nebolo vidieť veľa bielka, dlhé, klenuté krky, dobre vyvinuté plecia, široké kolená, zužujúce sa spredu dozadu, ploché holenné kosti a priehlavkové kĺby, otočené v uhle štyridsaťpäť stupňov. Jedného vyradil pre zvonovité kopytá, čím si získal Emilin súhlasný pohľad. Potom si vyhliadol jedného, ktorý mal hrubé holenné kosti. Chytil ho za uzdu, skontroloval prácu jeho nôh a kopýt a doviedol ho k Emily.
„Tento je krásny.“

Potľapkala a obzrela si veľkého plávka a zakričala na Libertyho: „Ako sa volá?“

„Baran.“ Bolo to prvé slovo, ktoré adresoval priamo Emily.
Zvrtla Jeffcoata nabok a polohlasne mu poradila. „Máte pravdu, je nádherný. Ale nechajte Libertyho predáka, nech ho najprv ústroji a prevezie sa na ňom. To, že je nádherný, ešte nemusí znamenať, že je aj ovládateľný. A s menom ako Baran… nuž, môže sa tak volať kvôli farbe, ale nič netreba nechávať na náhodu. Ak má niekoho pripučiť alebo prehodiť cez ohradu, nech je to radšej ten predák ako vy.“

Jeffcoat sa usmial a v duchu zložil poklonu jej múdrosti.
Baran sa ukázal byť ozajstný gentleman. Kým ho Trout sedlal, poslušne stál, a keď na ňom jazdil, preukázal dokonalé spôsoby. Potom naň nasadol Jeffcoat a postupne s ním prechádzal od chôdze až do trysku. Emily sa prizerala a jej obdiv rástol. Jeffcoat múdro nechal Barana ísť najprv krokom, namiesto toho, aby ho hneď popchol do cvalu, ako by spravil nejaký začiatočník. Trpezlivo krúžil dookola, sklonený v sedle, zastavoval a znova pokračoval v chôdzi, hodnotiac reakcie koňa na udidló a cudzieho jazdca.
Potom popchol Barana do klusu. Emily videla, že nepríjemné nadhadzovanie zvláda s nezvyčajnou eleganciou. Pri kluse vyzerá väčšina žien ako nadhadzujúce sa vrece obilia a väčšina mužov ako nedočkavé deti, načahujúce sa po pohári so zaváraninou. Jeffcoat v ňom jazdil vzpriamene, udržujúc dokonalú rovnováhu. Pevné ruky, uvoľnené bedrá, trup zľahka nachýlený dopredu, ktorý sa nedvíhal ani len z bokov. Otec, ktorý ju učil jazdiť, zdôrazňoval, že len málo ľudí dokáže elegantne jazdiť klusom a ešte menej ich pritom sedí v správnom uhle.
Jeffcoat to všetko robil s úplnou samozrejmosťou.
S rovnakou samozrejmosťou popchol Barana do cvalu, prehodil uzdu, aby sa uistil, či žrebec správne reaguje na obidve strany, a nakoniec ho posúril do trysku. Jeffcoat otočil koňa a natiahol krok, cválajúc tryskom smerom k nej. Bol naňho pôsobivý pohľad: s nohami vo vhodne skrátených strmeňoch prenášal váhu nie na sedlo, ale na vnútrajšok stehien a kolien, zdvíhajúc sa na hruškách nôh pod palcom.
Dočerta s tebou, Jeffcoat! Vyzeráš, akoby si sa v tom sedle narodil. Pohľad na teba mi rozochvieva útroby.
Zľahka pritiahol uzdu – toľko sa už o Baranovi naučil. Zoskočil na zem skôr, než sa usadil prach a povedal Emily: „Tento bude môj.“

Nemohla si odpustiť, aby ho neponaťahovala: „Či neviete, pán Jeffcoat, že múdry koniar nikdy nedovolí, aby si jeho srdce získal prvý kôň, ktorého vyskúša?“

„Iba ak je to ten správny,“ odpovedal s úsmevom.
Zmiernila to potľapkaním Barana po širokom čele. „Vybrali ste dobre.“

Tom povedal Libertymu: „Tohto beriem. Budem potrebovať ešte štyri jazdecké kone.“

„Tri by mali stačiť,“ prerušila ho potichu Emily.
»Tri? 
„Zistíte, že tu na okolí budete prenajímať zväčša kočiare, najmä pozemkovým agentom, ktorí v nich budú voziť rodiny prisťahovalcov von za mesto, aby si vybrali svojich osemdesiat akrov na zabor. Budete potrebovať zopár koní, ktoré sú zvyknuté na sedlo, ale väčšina vašich koní by mala byť naučená ťahať voz.“

Jeffcoat sa opäť poklonil pred jej úsudkom. Vo výbere pokračoval, kým si nevybral štyri jazdecké kone. Obchod bol uzavretý. Záprahové kone museli nechať na inokedy, pretože už bolo neskoro. Museli sa vydať na cestu, inak by ich bola zastihla tma.
„Pán Liberty, bolo mi potešením uzavrieť s vami obchod. Vrátim sa niekedy na budúci týždeň.“ Tom natiahol ruku. Liberty ju potriasol a našiel pripravenú ďalšiu ruku.
„V podstate máte dobré a zdravé kone,“ pochválila ho Emily, držiac ruku tak, že sa nedala prehliadnuť.
„Ďakujem. Ako ste vraveli, že sa voláte?“

„Emily Walcottová. Som dcéra Edwina Walcotta a študujem za veterinárku. Ten hnedák s čiernymi fľakmi, ktorého voláte Špekulant, má na zadnom podkolení z vonkajšej strany čosi, čo vyzerá ako začínajúca synoviálna distenzia flexorového puzdra. Stálo by zato lepšie sa na to pozrieť. Podľa mňa mal zrejme malý výron, o ktorom ste ani nemuseli vedieť. Nie je dôvod znepokojovať sa, ale keby som bola na vašom mieste, liečila by som to rovnakými dielmi gáfrovej silice a jódovej tinktúry. A ak by sa to začalo zväčšovať, malo by sa to vysušiť a stiahnuť. V tom prípade sem rada prídem a urobím to pre vás. Nájdete ma najskôr v otcovej nájomnej stajni. Dovidenia, pán Liberty.“

Spolu s Jeffcoatom nasadli na kone a klusali po prístupovej ceste. Keď sa dostali tak ďaleko, že ich už nemohlo byť počuť, Jeffcoat vybuchol od smiechu.
„Videli ste, ako sa tváril?“

Aj ona sa zasmiala. „Viem, že som sa predvádzala, ale nemohla som si to odpustiť.“

„Ten nafúkanec si to zaslúžil.“

„Mála by som si na to zvykať. Som žena a ženy, koniec koncov, by mali stáť radšej pri sporáku a miesiť cesto na chlieb. Nie je tak?“

„Pochybujem, že si to Liberty ešte myslí.“

Hodila vďačný pohľad po svojom spoločníkovi. „Vďaka, Jeffcoat. Bola to zábava.“

„Áno, to bola. Celé popoludnie.“

Nejaký čas jazdili v družnom mlčaní, prispôsobiac sa tomu faktu, po ich búrlivých začiatkoch, s akýmsi pretrvávajúcim prekvapením. Bola to krásna časť dňa. Slnko sa chýlilo k západu a nabádalo k priateľstvu. Planúca oranžová guľa za ich chrbtami sa už napoly ponorila za vrchol hory. Pred nimi sa v pokrivených karikatúrach predlžovali ich vlastné tiene a kĺzali sa po tráve na bokoch cesty. Vyplašili kŕdeľ vrán, ktoré zatrepotali krídlami a vzlietli smerom k horám. Pri úzkom potoku vyrušili volavku, prelietajúcu na nejaké vzdialené hniezdisko. Prešli miestom, kde sa ako obrovský farebný koberec rozprestierala kvitnúca vŕbovka. Jej ružové kvety vyzerali oproti žiare zapadajúceho slnka ako pozlátené. A o niečo ďalej sa celkom mimovoľne obrátili, aby si obzreli nehybného sysľa, sediaceho na vrchole svojho kopčeka rovnako vzpriamene ako jeho vlastný tieň. V kroví pri ceste zatrilkoval škovránok a nad hlavami im vzlietli jastraby, volajúce svoju loveckú pieseň.
V obidvoch jazdcoch sa usádzal pokoj večera.
Počúvali vŕzganie dvíhajúcich sa sediel, trojštvrťový valčíkový rytmus cválajúcich kopýt, pravidelné odfukovanie koní. Cítili, ako ich spredu od východu zviera chlad a od západu im zohrievajú chrbty posledné lúče slnka. Uvedomovali si, že sa navzájom tešia zo svojej prítomnosti omnoho viac, než bolo rozumné… jazdili stále vpred… a vpred… vzdialení sotva na šírku koňa… oči upreté pred seba… a rozmýšľali nad tým, ako príjemne sa ich vzťah za jediný deň zmenil. Stalo sa niečo neopísateľné. Teda, možno nie neopísateľné, skôr neprípustné, niečo prekvapujúce, neodolateľné a naskrze nedovolené. Pokračovali v jazde, no každý z nich v sebe bojoval s nutkaním obrátiť sa a pozrieť sa, potvrdiť si výmenou pohľadov, či aj ten druhý cíti to isté – tú čerstvo nájdenú súdržnosť, to nebezpečné, záludné očarenie. Jedna vec bola cítiť to, no prejaviť to navonok – niečo celkom iné.
Uháňali dole kopcom, v ústrety večierku, na ktorom sa obaja zúčastnia a na ktorom budú spolu možno tancovať. A akási príťažlivosť, ktorá sa nemala nikdy narodiť, im velila tváriť sa navonok ľahostajne. Obidvaja však mysleli na Charlesa Blissa – na jeho priateľa a jej nastávajúceho.

Obidvaja sa oneskorili na Tarsin večierok. Vo chvíli, keď Tom vošiel do dverí, bola už hostiteľka v stave blízkom panike, pretože si myslela, že nepríde.
„Kde si bol?“ Tarsy prebehla cez miestnosť a schmatla ho za ruku tak silno, že mu takmer spravila modriny. „Bol som na ranči Šťastné L. Kupovať kone.“

„To viem. Charles mi povedal. Ale ideš tak neskoro!“

„Vrátili sme sa sotva pred pol hodinou.“ Obzrel sa po miestnosti, ale Emily tam ešte nebola.
„Čakali sme na teba, aby sme mohli začať s hrami.“ Tarsy sa zmocnila Toma a ťahala ho cez salón, v ktorom bolo množstvo známych tvárí z predošlého týždňa. Tentoraz však nebola pozvaná staršia generácia. Zdalo sa, že všetci v tejto skupine sú mladí a slobodní. Zhromaždili sa okolo stola vedľa v jedálni, kde sa rozprávali, smiali a popíjali punč. Bol tam aj Charles, ale len čo sa Jeffcoat otočil a začal s ním hovoriť, Tarsy ho ťahala preč. „Ach, ty a ten tvoj Charles! Vidíš sa s ním každý deň v práci. To sa ti máli?“

Zvýšila hlas a zamávala na všetkých, čo boli v salóne:
„Poďte všetci sem. Môžeme začať s hrami. Všetci sem!“ Tarsy začala ukladať stoličky do kruhu.
Tom vykĺzol, aby si vzal pohár s punčom a aby sa v klenutej chodbe do jedálne stretol s Charlesom.
„Ako sa ti darilo?“ spýtal sa Charles.
„Mal som dobrý začiatok – štyri jazdecké kone.“

„A naozaj si to zvládol bez smrteľných zranení?“ Charles s úškrnom predstieral, že si spredu aj odzadu obzerá Toma, či neutrpel nejakú ujmu na zdraví. „Žiadne polámané kosti?“

„Bola stelesnená zdvorilosť. Vychádzali sme spolu pozoruhodne dobre.“

„Zistím to na prvý pohľad, len čo sa objaví vo dverách.“

„Je mi ľúto, že som ju zdržal. Hmm… kto miešal do punču tú brandy?“

„Zrejme sama Tarsy, tá malá divá mačka.“

Tom sa poobzeral po oboch miestnostiach: „Nie sú tu žiadni rodičia?“

„Nie. Myslím si, že Tarsy má s tebou nejaké úmysly, a prítomnosť rodičov by bola proti jej zámerom. Dnes večer si odišli zahrať whist. Zdá sa, že nás už zvolávajú… po druhý raz.“

Išli za ostatnými. Tarsy začala vysvetľovať hru, a práve vtedy vošla Emily – zmenená Emily. Tom na ňu vrhol jediný pohľad a pocítil, ako v ňom proti jeho vôli niečo rastie. Zabralo jej necelú hodinu, kým sa zmenila z divošky na ženu, ale ten prerod bol úplný. Vlasy mala vyčesané vysoko dohora ako hniezdo, s niekoľkými voľnými pramienkami, ktoré jej lemovali tvár. Obliekla si úžasné fialkasté šaty v sýtom odtieni jarného hyacintu. Ani kráľovná Victoria by si nemohla obliecť vhodnejšie, ženskejšie a decentnejšie šaty. Mali vysoký krk zdobený stuhou, naberaný úzky živôtik, dlhé priliehavé rukávy a na bokoch volán padajúci vzadu cez zadok ako vodopád. Stužka vo farbe slonoviny držala korzet takým spôsobom, že priťahovala mužské oči na strategické miesta. Veľký šál so strapcami mala bezstarostne prehodený cez jedno plece a opačný lakeť. Kam sa podelo dievča, ktoré celé popoludnie vyťahovalo mŕtve prasiatka? Dievča, ktoré hodnotilo kone? A ktoré celé hodiny jazdilo na konskom chrbte? To dievča zmizlo. Na jej mieste bola žena, ktorej výzor Tomovi Jeffcoatovi okamžite vyrazil dych.
Sledoval jej oči, ako hľadajú a nachádzajú Charlesa a signalizujú mu dôverné ahoj. Pozoroval svojho najlepšieho priateľa, ako prechádza salónom, zľahka sa dotýka jej pliec a berie jej šál. Pocítil žiarlivé pichnutie. Charles si položil ruku dozadu hneď nad jej volán a povedal čosi, čo v nej vyvolalo krátky výbuch smiechu. Odpovedala mu a obaja sa pozreli smerom k Tomovi. Veselosť z jej tváre zmizla, akoby narazila na ostnatý drôt. Okamžite odvrátila pohľad. Tom zdvihol k ústam pohár s punčom, uvedomujúc si, že ho Charles pozoruje.
Tarsy zakričala cez celý salón: „Ach, Emily, konečne si tu! Rýchlo si nájdi stoličku, nech môžeme začať s hrou.“

Emily s Charlesom si sadli oproti Tomovi, ktorý sa snažil zabudnúť na ich prítomnosť.
Obrátil pozornosť k Tarsy. Tarsy sa od vzrušenia správala ako pojašená. Vyhlásila, že budú hrať hru, ktorá sa volá Kvič, prasiatko, kvič. Rozostavila stoličky do kruhu čelom dovnútra a keď sa na ne všetci usadili, postavila sa do stredu kruhu a zavelila: „Každý musí povedať nejaké číslo od jedna do sto, aby sme videli, kto začne.“

„S čím?“ spýtal sa niekto.
„Uvidíte. Teraz si zvoľte tie čísla.“

Víťazné číslo si vybrala Ardis Corbeilová, vysoká, pehavá červenovláska. Zdráhavo sa postavila a celá červená vošla doprostred kruhu. „Čo mám robiť?“

„Uvidíš. Teraz sa otoč.“ Tarsy vytiahla poskladanú šatku. „Dúfam, že mi nezaviažete oči.“

„No samozrejme, že ti zaviažeme oči. Potom ťa niekoľko ráz zatočím a podám ti vankúš. Ten vankúš bude jediná vec, ktorou sa môžeš ostatných dotknúť. Len čo sa niekoho dotkneš, musíš si mu sadnúť do lona a povedať: Kvič, prasiatko, kvič! Vtedy on musí zakvičať a ty musíš uhádnuť, kto to je.“

„To je všetko?“

„Všetko.“

Ardis si nechala zaviazať oči a zatočiť sa. Po miestnosti sa začal šíriť chichot. Tarsy ju točila až dovtedy, kým úbohé dievča vedelo sotva povedať, kde je hore a kde dole.
V izbe sa ozýval tlmený smiech a šepot. „Psst! Nikto nesmie rozprávať. Inak bude vedieť, kde ste! Ešte sa ti krúti hlava, Ardis?“

Úbohej Ardis sa nekrútila len hlava. Len čo ju Tarsy pustila, začala sa motať, hmatkať okolo seba a nechýbalo veľa, aby spadla. Tarsy ju pridržala. „Na, tu máš svoj vankúš. A pamätaj si, nesmieš používať ruky! Máš tri kvíknutia na to, aby si uhádla, na kom sedíš. Ak uhádneš, zaviažeme oči jemu. Ak nie, zaplatíš zálohu. Všetko je jasné?“

Ardis spod šatky neisto prikývla.
Miestnosť stíchla. Bolo počuť len potláčaný smiech. Tarsy sa dotkla Ardisinho pása a postrčila ju dopredu. Ardis sa neisto zatackala a šúchavo prešla zo tri kroky, držiac pred sebou vankúš.
C-c-c!
„Psst!“ Tarsy vkĺzla na stoličku. V miestnosti sa rozhostilo ticho.
Ardis sa šuchtala dopredu s vankúšom vo vystretých rukách, opatrne posúvajúc chodidlá po dlážke. Vankúš narazil do tváre Micka Stubbsa. Odtiahol sa, stískajúc pery, aby nevyprskol od smiechu. Ardis niu poklopkala vankúšom po hlave, potom nižšie po pleci a po hrudi a nakoniec po kolenách.
Niektoré dievčatá sa červenali a zakrývali si ústa.
Tom sa pozrel na Emily. Zistil, že ho pozoruje. Obaja sedeli ako ostrovy pokoja v okolitom veselí. Všetci boli sústredení na hru. Ako dlho to trvalo? Sekundu? Päť? Dosť dlho na to, aby si Tom Jeffcoat uvedomil, že to, čo sa medzi nimi dnes popoludní stalo, nie je len výplodom jeho fantázie. Cíti to aj ona a snaží sa to skryť, ako vie. Raz už bol zamilovaný, takže dokázal rozpoznať varovné signály začínajúcej lásky. Očarenie. Všímavosť. Túžba dotýkať sa.
Vedľa nej sa zasmial Charles. S predstieranou nedbalosťou sa pozrela inde. Aj Tom obrátil svoju pozornosť na pokračujúcu hru.
Ardis sedela na kolenách Micka, ktorého tvár bola červená od potláčaného smiechu.
„Kvič, prasiatko, kvič!“ zavelila Ardis.
Mick sa o to pokúsil, ale jeho zakvičanie znelo skôr ako zafučanie.
Všetci sa rozchichotali.
„Psst!“

„Kvič, prasiatko, kvič!“

Tentoraz sa Mickovi podarilo vylúdiť prenikavý zvuk, ktorý všetkých rozosmial. Ardis sa stále nedarilo uhádnuť, o koho ide. „Kvič, prasiatko, kvič!“

Mickov tretí pokus bol majstrovské dielo – vysoké, prenikavé, prasačie zakvičanie. Na Mickovo nešťastie však v závere už všetci v miestnosti hulákali tak nahlas, že sa prestal ovládať a prezradil sa.
„Je to Mick Stubbs!“ zvrieskla Ardis a strhla si šatku. „Vedela som to! Teraz si to nasadíš ty!“

Mick Stubbs vážil dobrých sto kíl. Mal hustú hnedú bradu a ruky také hrubé ako iní chlapi stehná. Bol naňho veselý pohľad, keď sa so zaviazanými očami zatočil a nahmatkal si cestu priamo do lona Martina Emersona, ďalšieho bradatého hosťa. Ako hra pokračovala, nebolo možné potlačiť veselosť. Každému sa hra páčila. Martin Emerson nahmatal Tarsy, Tarsy Tildu Awkovú a Tilda nahmatala Toma Jeffcoata. Tom našiel Patricka Haberkorna a pristihol sa, že sa smeje rovnako hlasno ako ostatní. Presne vedel, kedy sa začala baviť aj Emily. Videl, ako sa jej odpor voči hre stráca, keď sa stal humor nákazlivým. Zbadal jej prvý úsmev, začul, kedy sa prvý raz zasmiala, a kochal sa vo veselosti, ktorá jej zdobila tvár. Z tejto stránky ju nemal možnosť vídať príliš často. Pohľad na usmievajúcu sa Emily stál zato. Ale vedľa nej stále sedel Charles. Charles, s ktorým bola zasnúbená.
Po hre Kvič, prasiatko, kvič chceli všetci prestávku, aby si mohli doliať poháre s punčom.
Cez prestávku si Tarsy zabrala Toma pre seba. Bol rád, pretože aspoň odvrátila jeho pozornosť od Emily Walcottovej. Tarsy bola pekné, zábavné a veľmi živé dievča. Rozhodol sa, že to najlepšie, čo môže urobiť, bude zabávať sa s ňou a zabudnúť na dnešné popoludnie, na elegantne upravené Emiline vlasy, na to, ako dobre vyzerá v tých fialkastých šatách, a na pohľady, ktoré si vymenili v zaplnenej miestnosti.
„Tom, poď sem! Musím s tebou hovoriť!“ Tarsy ho vzrušene odtiahla nabok a tajnostkársky stlmila hlas. „Urobíš pre mňa niečo?“

„Možno.“ Popíjajúc svoj nápoj pozrel koketné do jej hnedých očí. „Záleží na tom, čo to bude.“

„Pôjdeš so mnou ako prvý v ďalšej hre?“

„Záleží na tom, čo to bude.“

„Úbohá mačička.“

S úškrnom sa pozrel na jej dychtivú tvár. Tú hru poznal. Bola v nej istá dvojzmyselnosť a veľa dotykov. Cítil, že práve to bolo dôvodom, prečo tú hru vybrala. „A kto bude tá úbohá mačička? Ty alebo ja?“

„Ja. Ty budeš len sedieť na stoličke a snažiť sa zostať vážny. Ja sa ťa budem snažiť rozosmiať.“

Znova si odpil punču. Páčili sa mu jej dychtivé hnedé oči. Pomyslel si, že to bude najlepší spôsob, ako všetkým, vrátane Charlesa, ukázať, že jeho záujem vzbudila práve Tarsy.
„Dobre.“

Tarsy sa zachichotala a ťahala ho do salónu, aby sa vrátili k zábave. „Poďte všetci sem! Budeme hrať novú hru. Úbohú mačičku!“

Tarsini hostia sa dychtivo vracali. Ich spoločenskú náladu zvyšovalo brandy a úspech prvej hry. Keď sa všetci znova posadili do kruhu, začala Tarsy vysvetľovať pravidlá. „V úbohej mačičke ide o to, že sa ani jeden z dvoch hráčov nesmie zasmiať. Ja budem mačka a vyberiem si niekoho, s kým budem chcieť hrať. Jediné slovo, ktoré môžem povedať, je ‚mňau‘. Ten, komu ho poviem, smie povedať len ‚úbohá mačička‘. Môžeme prehovoriť len tri razy. Ak hocikto z nás dvoch povie niečo iné alebo sa zasmeje, musíme splniť ľubovoľnú úlohu, ktorú nám niekto určí. Jasné?“

Tarsini hostia súhlasne zamrmlali a usadili sa na stoličky v predtuche ďalšej zábavy.
„Samozrejme,“ dodala Tarsy, „každý z vás môže hovoriť, čo ho napadne – môžete hráčov podpichovať, uťahovať si z nich a hovoriť všetko, čo vám príde na um. Môžeme začať.“

Úbohá mačička bola hra tak smiešne jednoduchá, že mala úspech pre svoju vyloženú absurdnosť. Tarsy sa spustila na ruky a na kolená a našpúlila pery ako mačka. Všetkých to okamžite rozosmialo. Ohla chrbát a prikradla sa k niekoľkým kolenám, kým konečne zaujala prosebnú polohu pri nohách Toma Jeffcoata. Zažmurkala mihalnicami a vydala zo seba žalostné: „Mňaúúúú,“ Prizerajúci sa rozosmiali.
Tom sedel so založenými rukami a utešoval ju: „Úbohá mačička.“

Patrick Haberkorn po Tomovej ľavici ho štuchol lakťom a doberal ho: „Môžeš spraviť aj niečo lepšie, Jeffcoat. Pohlaď jej trochu kožušinku!“

Tom nebol schopný prehovoriť, lebo by sa rozosmial. Predstieral, že si ju prezerá so zvýšeným záujmom a naklonil hlavu na jednu stranu.
Tarsy zo seba vydala ďalšie žalostné mačacie zamraučanie: „Mňauuúúúúú.“ Predvádzala podmanivú mačku, otierajúcu sa o Tomovo koleno, s pôsobivo našpúlenými perami.
„Zdá sa, že úbohá mačička túži po tom, aby si ju niekto všimol,“ zaimprovizoval HaberkornJ
Tom sa naklonil a pohladkal Tarsy po hlave. Potom ju poškrabkal pod bradou, zabiehajúc prstami až na hrdlo. „Uúúúbohá mačička,“ povedal súcitne. Nehrozilo mu, že sa rozosmeje, len sa mu prehĺbila jamka v líci a v kútiku úst sa mu usadil mierny úškrn. Zjavne si ju doberal.
Ostatní sa nechali strhnúť hrou a zvýšili úsilie, aby sa im podarilo niekoho z dvojice rozosmiať.
„Kto sem pustil tú prašivú mačku?“

„Hej, mačička, kde máš svoju debničku s pieskom?“

Tarsy práve znovu mňaukala a trela si ucho o Tomovu nohavicu, keď Charles zvolal: „Nemá tu niekto myš, nech ju nakŕmime?“ Tarsy vybuchla od smiechu a po nej i všetci ostatní. Kľačala na podlahe so zvesenou hlavou a od smiechu sa nebola schopná postaviť.
Tom ju potiahol za ruku a spoločne vstali. Ohromne sa bavil. „Všetci ste dobre počuli Tarsy. Musí zaplatiť zálohu.“

Áno, áno, zálohu. Všetkým v miestnosti bolo jasné, že sa jedná o začínajúci románik.
Tom stál uprostred kruhu, držal Tarsy za lakeť a s predstieranou chlipnosťou si ju obzeral. „Čo to bude, mačička?“ povedal. Všetci sa zasmiali.
Okamžite mu ponúkli dva návrhy.
„Nechaj ju na noc na zadnej verande.“

„Nech sa okúpe – ako mačka!“

Tom presne vedel, v čo Tarsy dúfa. Pohľadom skĺzol na jej pery. Boli to krásne pery, plné, ružové a mierne pootvorené. Všetci by mu ten bozk určite priali. Ale bol to Tarsin večierok, a ak chcela začať s takými odvážnymi zálohami, musela ich k tomu vyprovokovať sama.
„Prineste jej misku mlieka,“ prikázal Tom, stále držiac Tarsy za ruku. Tá sa pýrila čoraz viac.
Ktosi priniesol misku s mliekom a položil ju na dlážku. Tarsy potichu povedala: „Dôjde aj na teba, Tom Jeffcoat. Nemôžeš mi večne unikať.“ S mávnutím sukní sa odvážne spustila na ruky a na kolená, aby splnila svoju úlohu.
Bol na ňu dráždivý pohľad, ako tak kľačala na kolenách a jazykom chlipkala mlieko z okraja misky. Rovnako dráždivé bolo, ako sa mu ňadrom obtierala o koleno. Tom sa na ňu pozeral a smial sa spolu s ostatnými. Ale nebola v tej ponižujúcej polohe ani pätnásť sekúnd. Hneď sa nad ňou zľutoval a zdvihol ju na nohy. „Úbohej mačičke je odpustené,“ povedal tak, aby to všetci počuli. A potom dodal len pre Tarsy: „… zatiaľ.“

Ani živá duša v miestnosti nezapochybovala, že tí dvaja majú o seba skutočný záujem.
Emily Walcottová sa celej tej fraške prizerala so zvláštnym pocitom úzkosti v hrudi a čudnou, zakázanou ťažobou v žalúdku. Bolo to veľmi dvojzmyselné. Chvíľami sa pokúšala nesmiať, ale nedokázala sa ovládnuť. A chvíľami sa zas cítila zahanbene, nedokázala však odvrátiť zrak.
Čo by na to povedali jej rodičia? Obzvlášť mama?
Rovnako ako ostatné prítomné dievčatá aj ona bola vychovávaná v duchu prísnych viktoriánskych zásad. Bezostyšne flirtovanie bolo prísne zakázané a fyzický kontakt s opačným pohlavím sa obmedzoval na krátky dotyk ruky pri pozdrave alebo gavalierske držanie za lakeť na prechádzke. Avšak tieto hry v značnej miere vyvolávali potrebu dotýkať sa a hovoriť dvojzmyselnosti.
Uvažovala, či aj ostatné dievčatá cítia to, čo ona. Či to aj ich zároveň priťahuje a odpudzuje, či sa hanbia a cítia sa tak nepohodlne. Bola tomu na vine istá rozpustilosť týchto hier alebo prítomnosť Toma Jeffcoata? Keď sa Emily pozerala, ako sa Tarsy obtiera o jeho nohavice, cítila vo svojom vnútri zradný pohyb. A keď pohladil Tarsy po hlave a prešiel jej prstami po hrdle, zacítila Emily prekvapujúci príval vzrušenia. A ešte niečo viac. Bola si istá, že tieto hry sú nemravné. Ale nedokázala sa odvrátiť. Dokonca ani vtedy, keď sa Tom zahľadel do Tarsiných očí a použil svoj koketný úškrn. A keď všetci v miestnosti očakávali, že jej dá za úlohu pobozkať ho, prizerala sa elektrizovaná zarážajúcim pichaním žiarlivosti. Keď potom zvolal, aby jej priniesli misku s mliekom, uľahčené si vydýchla, dúfajúc, že sa na ňu nepozerá Charles.
S čím to tu Tarsy začala?
Tarsy presne vedela, s čím začala, a robila to vedome. Na záver večera požiadala Toma Jeffcoata, aby ešte zostal, keď ostatní odídu, že jej pomôže upratať nábytok.
Tom vedel, že je to len vítaná zámienka, ale bol normálny americký muž, ktorému navyše v žilách kolovalo trochu brandy, a Tarsy bola príťažlivá mladá dáma, ktorej obdiv mu nebol nepríjemný. A naviac, slečna Emily Walcottová bola preňho nedosiahnuteľná, čo si bolestne uvedomoval celý večer.
Keď odniesli misu s punčom do kuchyne, poodkladali stoličky a zhasli všetky lampy okrem jedinej, rozhodol sa, že využije skrytú výzvu slečny Tarsy Fieldsovej. Pomaly ho odprevadila ku dverám a siahla po jeho kabáte, visiacom na koncovom stĺpiku zábradlia.
„Pod ku mne,“ prikázal jej potichu. Chytil ju okolo pása a otočil ju k sebe. „Teraz splníš zvyšok svojej úlohy.“

Sklonil hlavu a pobozkal ju. Najprv slušne, potom s rastúcou dôvernosťou. Zabudla na kabát a roztvorila pery tak, ako chcel. Prešiel jej po nich jazykom a ona ten dotyk opätovala. Rukami jej prešiel nahor po chrbte. Urobila to isté.
S potešením zistil, že ho to vzrušuje. Pomaly zdvihol hlavu a nechal ju čítať vo svojich očiach. „Myslím, že toto si mala v pláne po celý večer,“ povedal.
„A ty nie?“

Zasmial sa a opakom prstov jej prešiel zboku po brade. Skúmavo uvoľnil pery a ďalej sa maznal s jej bradou. Pohľadom preskakoval z očí na ústa a späť. „Rád by som vedel, čo odo mňa očakávaš.“

„Len zábavu. Nevinnú zábavu. To je všetko.“

„Všetko?“

Namiesto toho, aby si žiadala niečo viac, si vzala ďalší bozk. Mala svieže pery a inštinktívne vedela, ako ich má najlepšie použiť. Keď sa od Toma odtiahla, mal vlhké pery a cítil sa príjemne vzrušený.
„Nehľadáš si náhodou manžela?“ spýtal sa veselo.
„Ja?“

„Myslím si to. Tarsy, ale ja ním nebudem. Možno ma teší sa s tebou bozkávať a robiť ti partnera pri spoločenských hrách alebo ti dovoliť, aby si sa mi obtierala o nohavicu, ale ženiť sa nehodlám. Bude dobré, ak v tom budeš mať od začiatku jasno.“

„Aký ste čestný, pán Jeffcoat, že ste ma dopredu upozornili.“

„A aká ste vy zvodná, slečna Fieldsová.“

„Takže, je na tom niečo zlé,“ mykla plecami, „ak sa navzájom trocha potešíme?“

Znova ju pobozkal… dlho, spočinúc rukou zboku na jej ňadre a jazykom sa ponoriac hlboko do jej úst. Ich ústa sa od seba neochotne odtiahli.
„Mmm… robíš to veľmi dobre,“ zamrmlala.
„Aj ty. Máš veľa skúseností?“

„Zopár. A ty?“

„Zopár. Vyskúšame ďalší pokus?“

„Mmm… prosím.“

Ďalší „pokus“ bol vlhkejší, menej formálny. Keď mu ruka mimovoľne zbehla na jej ňadro, diskrétne sa odtiahla, ako žena, ktorá vie, že mužovi nemožno dovoliť všetko na prvý raz. „Radšej by sme si už mali zaželať dobrú noc.“

Mierne ho to pobavilo, ale vôbec mu to nezlomilo srdce. Bola preňho len príjemným rozptýlením, ničím viac, a kým to obaja chápali takto, bol ochotný zájsť potiaľ, pokiaľ mu dovolí.
„Tak dobre.“ Nenáhlivo siahol po kabáte. „Ďakujem ti za naozaj zábavný večierok. Myslím, že by so mnou každý súhlasil, že mal ohromný úspech.“

„To teda mal.“

„A myslím si, že ti to vyšlo aj s tými spoločenskými hrami. Pánom sa veľmi páčili.“

„Aj dievčatám, hoci si myslia, že by sa k tomu nemali priznávať. Aj Emily, hoci bola pri príchode taká puritánska, a Ardis, ktorá sa rozhodla, že nasledujúci večierok bude u nej. Prídeš tam budúci týždeň?“

„Samozrejme. To by som si nenechal ujsť.“

„Aj keď budeš musieť dať zálohu ty?“

„Môže to byť celkom zábavné.“

Zasmiali sa, pričom mu uhladila klopú kabáta. Na verande si dali posledný dlhý bozk na dobrú noc. Ale už pri ňom sa pristihol pri úvahe, či teraz robí to isté Charles s Emily. A ak áno, s akou ochotou ho bozkáva ona.
Toho týždňa ju sotva zahliadol. Ťažné kone si vybral bez jej pomoci a podpísal aj kontrakt na dodávku sena s rančerom menom Claude McKenzie. Ten mu povedal, že bude kosiť niekedy v polovici júla. Kvôli postrojom, ktoré potreboval, sa pozhováral aj s ich miestnym výrobcom Jasonom Essom. Ess mu povedal, že železiarstvo Munkers & Mathers dole v Buffale dostalo nové Bainove vozy, a tak sa vydal na tridsaťmíľový výlet, aby si ich tam objednal.
Ako mu povedal Charles, Emily toho týždňa dva razy zavolali ku zvieratám: vyšetriť a liečiť akúsi kravu, ktorá mala bachor omotaný bezoárom, a potom k nejakému koňovi – vytiahnuť pokazený zub. V oboch prípadoch jej dobre zaplatili, preto bola pyšná, že si ako veterinárka zarobila prvé peniaze.
Zastavil sa aj Frankie, ktorý rozprával, že jeho sestra sa snažila jazdiť na Fanninom bicykli, ale keď spadla a vyrazila si dych, tak sa nazlostila, že sa naň znovu vyštverala. A spadla aj druhý raz a odrela si ruku a čelo.
„Mal si počuť, ako kliala!“ zvolal Frankie. „Nikdy som si nemyslel, že dievčatá dokážu tak nadávať!“

Tom sa usmial a rozmýšľal o nej po zvyšok dňa.
Nasledujúcu sobotu večer sa zjavila v dome Ardis Corbeilovej s dvoma ružovými škrabancami na tvári. Jeden z nich mala na čele hneď pod líniou vlasov a druhý na nose. Tom stál neďaleko dverí, keď obaja vošli. Milo pozdravil Charlesa, ale keď sa pozrel dole na Emily, dopustil sa chyby, že sa zachichotal.
„Čo vám je smiešne?“ vyštekla naňho zamračene.
„Vaše bojové jazvy.“

„Nuž, ja som sa na tom aspoň pokúsila jazdiť. Ak si myslíte, že je to také ľahké, môžete si to vyskúšať!“

„Povedal som Fannie, že by som to skúsil veľmi rád.“

Do ich rozhovoru sa zamiešal Charles: „Bicykel je teraz príliš ošemetný predmet rozhovoru.“

Tom sa s úsmevom zľahka uklonil a ospravedlnil sa: „Je mi ľúto, slečna Walcottová, že som s tým začal.“

„To určite!“ Zvrtla sa a vykročila preč.
„Pre zmilovanie božie, tá teda ťažko znáša, keď si z nej uťahujú, čo?
„Obávam sa, že najmä vtedy, keď ide o teba.“

V ten večer sa hrala nová hra – Slepá baba háda, a to, čoho sa Tom obával, sa stalo. Keď sa dostal na rad, zaviazali mu oči a postavili ho do kruhu sediacich hráčov. Skončil na kolenách Emily Walcottovej. Niečo mu okamžite prezradilo, že to je ona. Snáď to bola reakcia ostatných. Po svojej ľavici začul tiché „Ach jaj!“ a potom „Psst!“

Všetci v miestnosti vedeli o tom, že odkedy Tom Jeffcoat prišiel do mesta, Emily Walcottová ho považuje za svojho úhlavného nepriateľa. Len čo na neho prvý raz pozrela, videla by ho najradšej pod zemou. Iste, pomohla mu kúpiť kone, ale to urobila proti svojej vôli, na Charlesovu žiadosť. Dokonca aj dnes večer, pri dverách, sa na Toma Jeffcoata oborila, len čo vošla do domu.
A teraz sedí so zaviazanými očami na jej kolenách a okolo sa šíri chichot.
Pravidlá hry boli jednoduché: mal voľné ruky a tri pokusy na to, aby uhádol, o koho ide.
Chichot prestal. Ticho bolo čoraz ťaživejšie. Tom si predstavil Charlesa, ako sa prizerá. Hry sa stávali čoraz odvážnejšie. Teraz sa už nepoužíval vankúš, a ak by mu ruka zašla na nesprávne miesto, radšej nemyslieť na to, čoho by sa mohla dotknúť. Emily sedela ako skamenená a sotva dýchala. Niekto sa zasmial. Iný zašepkal.
Pod sebou cítil dotyk jej štíhlych kolien, ale nechal na nich spočívať celú svoju hmotnosť. Snažil sa vytvoriť zdanie, že ju dráždi pre vlastné potešenie. Spoza šatky si predstavoval jej rozpakmi planúce líca, zadržiavaný dych a meravé plecia.
Načiahol sa… a našiel jej pravú ruku, zvierajúcu okraj sedadla. Chvíľu sa naťahovali, ale vyhral boj, uchopil jej ruku za zápästie a zdvihol ju. Jej zápästie bolo omnoho útlejšie ako obvod kruhu tvorený jeho prstami.
Hra ho oprávňovala robiť to, na čo už možno nikdy nebude mať príležitosť. A ako že bol Boh nad ním, napriek tomu, že sa Charles pozeral, musel ju využiť, aby uspokojil svoju zvedavosť. Diváci mohli vidieť len to, čoho boli svedkami celý čas – baviaceho sa muža, ktorý si doberá ženu. Ženu, ktorá ho nedokáže vystáť.
Jednou rukou jej stále držal zápästie. Druhou skúmal každý jej dlhý, štíhly prst, každý nakrátko ostrihaný necht (kvôli veterinárskej praxi), mozole na dlani (prekvapujúce) a potom aj samu dlaň, premieľajúc ju medzi prstami ako medzi mlynskými kameňmi. Cítil to celkom jasne: chrasta, nepochybne spôsobená jej pádom z bicykla. Zmocnilo sa ho akési prenikavé, dávno zabudnuté vzrušenie.
„Á, pevné ruky. Že by to bol Charles Bliss?“

Všetci sa rozrehotali. Tom skrýval svoje vzrušenie a stále sa tváril, že si ju doberá. Zdvihol pravú ruku a našiel jej líce. Stuhla a okamžite sa prudko odtiahla. Jeho ruka ju nasledovala, skúmajúc všetko okrem dvoch škrabancov, o ktorých vedel… hodvábne obočie, oko, nútiac ho zavrieť sa, mäkkú sluchu, na ktorej šialene bubnoval tep, zamatový ušný lalôčik.
Nahol sa k nej a zavoňal – citrónová vôňa verbeny… to bolo prekvapenie.
„Mmm… voniaš inak ako Charles.“

Ešte väčší smiech sa rozľahol, keď začal skúmať jej vyčesané vlasy a kučery, ktoré jej lemovali tvár.
„Charles, ak si to ty, máš nejako inak upravené vlasy.“

Smiech sa vystupňoval, keď sa dotkol Emilinho líca – bolo horúce, rozpálené od rozpakov, a nakoniec jej úst, ktoré sa otvorili a vydali slabý vzdych. Trhla sa dozadu tak prudko, že si živo predstavil, ako narazila hlavou o operadlo. Keď už ju zmiatol natoľko, že všetci prítomní vedeli, že to robí úmyselne, dotkol sa jej poškriabaného nosa a čela.
„To si ty, divoška?“ spýtal sa nahlas a zreteľne. Potom zvolal: „Emily Walcottová!“ Vyskočil z jej lona a strhol si z očí šatku.
Červenala sa ako paradajka v auguste a uprene si hľadela na sukňu, akoby sa snažila potlačiť slzy poníženia.
Tom sa zvrtol k Charlesovi: „Nemal som v úmysle ju uraziť, Charles.“

„Ja viem, že nie. Je to len hra,“ odvetil Charles.
Emily sa zatvárila pobúrené a Tom si uvedomil, že musí niečo urobiť, aby zmiernil napätie. A tak sa pred všetkými jej priateľmi rýchlo sklonil a pobozkal ju na líce: „Si trieda, Walcottová,“ vyhlásil.
Vymrštila sa zo stoličky a prebodla ho divokým pohľadom. Pomaly sa k nemu blížila s rukami na bedrách a so záludným úmyslom, zatiaľ čo kruh priateľov sa na celej komédii smial. Tom ustúpil za Charlesovu stoličku a vystrel dlane dopredu, akoby ju odháňal. „Charles, pomôž mi! Povedz tej svojej, nech ma nechá!“

Charles sa pripojil k paródii, predstierajúc, že utišuje Emily, ktorá sa mykala smerom k Jeffcoatovi. Varoval ho: „Ty paholok, nabudúce ťa zrazím k zemi!“

Hoci Emily výbušnú reakciu len predstierala, aby neodhalila svoje klíčiace city k Tomovi, celý incident bol pre ňu vyčerpávajúci. Aj keď nie taký vyčerpávajúci ako ten, čo sa udial neskôr večer.
Stalo by sa to skôr či neskôr: Tarsy nástojila na tom, aby si zahrali Francúzskeho poštára. Pravidlá hry nenechali Emily na pochybách, že jej účelom bude bozkávanie. Ona sama sa doručeniu „listu“ vyhla, ale ešte kým sa hra skončila, Tarsy poslala jeden Tomovi. Po jeho doručení sa Emily nikým nepozorovaná fascinovane prizerala, ako sa tí dvaja postavili doprostred miestnosti a bozkávali sa tak, ako sa nikdy predtým nikoho bozkávať nevidela. Tomove ruky neskrývane hladili Tarsin chrbát a ústa mali otvorené – dokorán! A to trvalo aspoň pol minúty! Ako sa na to Emily pozerala, v hrdle jej navrela hrča. Na krku jej naskočili horúce škvrny od neželanej žiarlivosti a nepopierateľnej žiadostivosti. Ešte kým sa tá hra skončila, Emily sa zaprisahala, že sa na týchto večierkoch viac nezúčastní.
Pre Toma nebolo bozkávanie s Tarsy ničím viac než hrou, vhodnou zámienkou, ako oddialiť spomienky na to, čo si dovolil k Emily Walcottovej.
Pretože to bolo stretnutie, ktoré ním otriaslo.
Pre ostatných to bola len hra, ale on prvý raz pocítil jej pokožku, vôňu jej vlasov a začul zradný vzdych, ktorý nedokázala zadržať, keď sa dotkol jej pier. Nech už sa navonok Emily Walcottová správala, ako chcela, nebol jej ľahostajný, a toto poznanie mu zvieralo hruď a nechcelo pominúť.
V nasledujúcich dňoch, keď pracoval po Charlesovom boku, predstieral Tom nedbalý nezáujem alebo pobavenie vždy, keď sa spomenulo jej meno. Ale večer sa zvalil na vankúš a hľadiac do povaly, hĺbal nad svojou ťaživou situáciou: zaľúbil sa do Emily Walcottovej.
Vymyslel si výhovorku, aby sa vyhol ďalšiemu večierku, a tak strávil mizerný večer v saloone Mint, načúvajúc zastretému osočovaniu od svojho konkurenta Waltera Pinnicka, ktorý tam sedel s tlupou svojich opitých nohsledov a bľabotal o tom, ako mu nejdú obchody. O týždeň nato zašiel do saloonu Silver Spur, kde si zahral niekoľko partií pokru s ošľahanými rančermi. Ale boli len chabou náhradou za spoločnosť jeho priateľov, ktorí sa schádzali na druhom konci mesta.
Nasledujúci týždeň spolu s Charlesom ukončili práce na nájomnej stajni. Charles navrhol: „Mal by si spraviť večierok v senníku, ešte než ti McKenzie dovezie seno.“

„Ja?“

„Prečo nie? Je to výborné miesto. Je tu veľa priestoru.“

Tom pokrútil hlavou. „Nie. Ja si to nemyslím.“

„Možno by sa mohlo aj tancovať. Pozvi miestnych obchodníkov s manželkami – také slávnostné otvorenie, ak inak nedáš. Vieš, nebolo by to zlé pre tvoje obchody.“

Po dôkladnej úvahe prišiel na to, že ten nápad má svoje klady. Čo už sa môže stať pri tanci, najmä ak bude okolo aj staršia generácia? Dočerta, veď s Emily Walcottovou nebude musieť ani tancovať. A Charles má pravdu, bude to dokonalé gesto dobrej vôle od najnovšieho podnikateľa v meste. Bude potrebovať nejakú kapelu a občerstvenie, zopár lámp a ešte snáď čosi naviac.
Našiel huslistu, ktorý občas hrával v Miňte, a huslista zas poznal hráča na harmoniku. Harmonikár poznal gitaristu, no a zakrátko mal Tom celú kapelu. Povedali mu, že budú hrať len za pivo a tak sa v sobotu večer v polovici júla všetci obyvatelia mesta sviatočne vyobliekali a šli pokrstiť Jeffcoatovu nájomnú stajňu.
Josephine trvala na tom, aby tam Edwin vzal Fannie. „Je už v dome pridlho. Potrebuje sa dostať von. A ty tiež.“

„Ale…“

„Edwin, nechcem počuť žiadne ale. A vieš, ako rada tancuje.“

„Nemôžem ju vziať na…“

„Môžeš a vezmeš,“ vyhlásila s tichou autoritou Josephine.
 A tak ju vzal.
Spoločne kráčali mestom – Charles a Emily, Edwin a Fannie, pri žeravom západe slnka, vo fialovom bezvetrí letného večera. Starší pár sa vzájomne nedotýkal, ak sa nerátali Fannine sukne, ktoré sa v dôvernom šepote obtierali o Edwinov členok. Edwin sa opäť cítil mladý a voľný. Vykračoval si vedľa ženy, ktorá bola temperamentná, zdravá a ktorej príťažlivosť rokmi vôbec nevyprchala. Ba skôr vzrástla. Priznal si to, no pohľad naďalej pevne upieral na chrbát svojej dcéry. Keby sa boli veci vyvinuli inak, mohla byť Emily ich dcéra – jeho a Fannina.
„Ach Edwin,“ priznala sa Fannie, keď boli v polovici cesty ku svojmu cieľu, „som taká neuveriteľne šťastná.“

Kto okrem Fannie by bol šťastný v tejto nemožnej situácii? 
„To si vždy.“

Pohľady sa im stretli. V tom jej bola otázka: Mám sa cítiť previnilo, lebo sa Josephine o teba so mnou podelila, alebo si to mám čo najlepšie užiť?
Rozhodli sa, že si to čo najlepšie užijú. Tancovali valčík, varšavianku, ragtimový tanec a škótsky reel. Rukami sa učili cítiť jeden druhého – jeho ruka spočívala na jej páse, tá jej na jeho pleci. Tie dotyky prijímali ako dar.
Rozohriali sa a aby sa ochladili, pili pivo. Smiali sa. Rozprávali. Zhovárali sa a tancovali aj s inými, vzďaľujúc sa od seba, aby mohli toho druhého potajomky obdivovať z druhého konca miestnosti. Učili sa, ako byť šťastní s malom a nežiadať viac.
Tom nemal v úmysle požiadať Emily o tanec. Priviedol si Tarsy a Tarsy by na tanečnom parkete zničila každého chlapa. Tancoval aj s ostatnými z okruhu svojich nových priateľov – s Ardis a Tildou, Mary Essovou, Lybee Rykerovou. Ten zoznam narastal. A aj s mnohými ich matkami a, samozrejme, s Fannie, ktorá bola navzdory svojmu veku vyhľadávanou partnerkou medzi všetkými prítomnými mužmi.
Fannie spôsobila to, čomu sa Tom plánoval vyhnúť. Tancovala s ním valčík, štebotala o Frankieho slabosti pre melasové keksy, keď okolo nich pretancoval Edwin so svojou dcérou.
„Á, Edwin! Môžem s tebou hovoriť?“ ohlásila sa nadšene Fannie a vymanila sa z Tomovho náručia. „Uvažujem, či by niekto z nás nemal zájsť domov a pozrieť sa na Joey.“

Kým sa obaja krátko zhovárali, stáli Emily s Tomom vedľa, snažiac sa nepozerať jeden na druhého. Napokon sa Fannie dotkla ich rúk a povedala: „Prepáčte mi, Tom, však vám nebude vadiť, ak tento tanec dokončíte s Emily?“

A tak sa to stalo. Tom a Emily zostali stáť tvárou v tvár na preplnenom parkete. Nebola by sa naňho pozrela. On si však nemohol pomôcť, musel sa na ňu pozrieť. Zbadal zradný nádych rumenca, ktorý jej stúpal do líc, a rozhodol sa, že bude najlepšie, ak bude udržiavať veselú náladu.
„Myslím, že nám nezostáva iné, ako spolu tancovať,“ uškrnul sa a roztvoril náručie. „Ak to vydržíte vy, tak ja tiež.“

Opatrne si vykročili v ústrety a začali tancovať valčík. Udržiavali bezpečnú vzdialenosť, ale spájali ich neľútostné spomienky na posledný večer, ktorý spolu strávili.
Na končeky jeho prstov, skúmajúce štruktúru jej tváre.
Na jeho jazyk a ruky spočívajúce na Tarsy.
„Nebol som si istý, či prídete,“ povedal. Súčasne sa stretol s Charlesovým pohľadom, ktorý na nich hľadel z okraja parketu.
„Ocko, Fannie ani Charles by si to tu nenechali ujsť.“

„A tak vás sem dotiahli.“

„Aj tak to možno povedať.“

„Stále sa hneváte kvôli tej hlúpej hre?“ Otočil sa chrbtom k Charlesovi a pozrel na jej stiahnuté pery. Hľadela mu cez rameno. „Mrzí ma, ak vás to uviedlo do pomykova.“ Zbehol pohľadom nižšie, na jej hruď, rozkošné, i keď spoločensky nevhodne, opálenú v tvare písmena V vďaka bratovej košeli, ktorú nosila. Pod zrnkami pieh sa opäť objavil rumenec.
„Prosím vás, nemohli by sme hovoriť o niečom inom?“

„Zaiste. O čom len chcete.“

„Máte peknú stajňu,“ navrhla poslušne.
„Minulý týždeň som si vybral zvyšné kone. Kedykoľvek si po ne môžem zájsť.“

Rozhovor o koňoch jej vyhovoval. Trúfla si pozrieť mu do očí. „Od Libertyho?“

„Áno. Jedna kobyla je žrebná.“ Ako Tom pokračoval v jej obľúbenej téme, uvoľňovala sa čoraz viac. „Zašiel som dole do Buffala a objednal som od Munkersa a Mathersa kočiare a vozy. Budem ich mať, len čo mi dovezú seno.“

„Typ Bains?“

„Hej.“

„Sú to dobré, pevné vozy. Majú dobré nápravy. Dlho vám vydržia. A kočiare ste objednali aké?“

„Studebakery.“

„Studebakery… to je dobre.“

„Pomyslel som si, že na tých hrboľatých cestách v okolí budem potrebovať to najlepšie. Ak to vôbec cesty sú. A objednal som si aj seno. Od McKenzieho. Len čo to pôjde, otvorím podnik.“

Po tom neosobnom rozhovore tancovali omnoho uvoľnenejšie, no stále si dávali pozor, aby k sebe nezablúdili príliš blízko.
„A čo ste porábali?“ spýtal sa, predstierajúc zdvorilý nezáujem. No v skutočnosti dychtivo túžil vedieť o všetkom, čo prežila za ten čas, čo sa nevideli.
„Nič zvláštne.“

„Charles mi hovoril, že ste vytiahli nejaký bezoár a zhnitý zub. A že vám za to aj zaplatili.“

„Vytiahla som ten zub, ale bezoár nie. O ten som sa postarala horkou soľou a trochou čistého ľanového oleja. Je to odporné, ale účinné.“
„Ale zaplatili vám.“

Hľadal v jej tvári známky spokojnosti a našiel ich, keď odpovedala: „Áno.“

„Takže ste už ozajstný doktor, že?“

„Ale kdeže. Až na jar.“

Opäť sa ticho kĺzali v rytme hudby, vzdialení na šírku tela a hľadali novú tému. „Charles vraví, že ste si už vybrali výkresy, podľa ktorých budete stavať svoj dom.“

„Áno.“

„Bude mať dve poschodia a verandu v tvare písmena L.“

„Zdá sa, že to dnes letí. Tarsy vraví, že v týchto časoch má verandu každý.“

Pohľady sa im zrazili. Chvíľu tancovali v pavučine zmätených pocitov. 
Staviaš ho pre ňu?
Napätie medzi nimi bolo skoro hmatateľné.
V dobrej viere, že im obom pripomenie ich záväzky, Emily poznamenala: „Charles pre vás odvedie dobrú robotu. On robí všetko dobre.“

„Áno,“ odvetil Tom, „viem si to predstaviť.“

Kdesi kvílila harmonika a škripotali husle, ale ani jeden z nich to nevnímal. Nohy sa im stále posúvali, no navzájom sa strácali vo svojich očiach.
Prestaň sa na mňa tak pozerať.
Nepozeraj sa tak na mňa.
Bolo to nemožné, nebezpečné.
Napätie narastalo, až Emily pocítila ostrú bolesť medzi lopatkami a stratila odhodlanie viesť neosobný rozhovor. „Minulý týždeň ste neprišli na večierok,“ povedala sotva počuteľným hlasom.
„Nie, ja… pracoval som na stavbe stajne.“ Bola to priehľadná lož.
„Potme?“

„Mal som lampu.“

„Aha.“

V tej chvíli niekto narazil do Emily, posotiac ju oproti Tomovi. Prsiami mu narazila do hrude a jeho ruky sa na kratučkú chvíľu napli. Ale netrvalo to tak dlho, aby sa prestali ovládať. Odskočila a aby zakryla svoje rozrušenie, začala rýchlo rozprávať: „Nikdy som sa príliš nezaujímala o tancovanie. Chcem povedať, že niektoré dievčatá sú rodené jazdkyne a niektoré rodené tanečníčky. Ale nemyslím si, že by bolo veľa takých, ktoré sa zrodili pre oboje. Posaďte ma však do sedla a uvidíte…“

„Emily!“ Tom ju chytil za ruku a neľútostne jej ju stlačil. „Stačí! Charles sa pozerá.“

Jej pochabé štebotanie ustalo uprostred vety.
Stáli pred sebou s pocitom bezmocnosti v pazúroch rastúcej príťažlivosti, ktorú ani jeden z nich nehľadal a ani si ju neželal. Keď opäť nadobudla aspoň náznak duševnej rovnováhy, zreteľne povedal: „Ďakujem vám za tanec.“ Potom ju zvrtol a odviedol späť k Charlesovi.

Neskôr v noci, keď ležala vedľa spiacej Fannie, si Emily v duchu opäť predstavovala Toma Jeffcoata. Predstavovala si jeho gestá a výrazy, ktoré uprostred noci nadobúdali znepokojujúcu príťažlivosť. Tie modré oči, ktoré si ju doberali. Jeho odzbrojujúci zmysel pre humor. Pery, ktorých jemný úsmev akoby zľahčoval to, čo ju vnútri tak ťažilo a zrádzalo. Oboma rukami si objala driek a zvinula sa do klbka chrbtom k Fannie.
Veď ho sotva poznám. Ale to nevadí.
Je to ockov konkurent. Ale čo na tom.
 Je Tarsin nápadník. Aj to málo zaváži. 
Je to Charlesov priateľ.
A tu sa vždy zastavila. Ktorá žena by vrážala klin medzi dvoch priateľov?
Nechaj ma na pokoji, Tom Jeffcoat. Drž sa bokom!
A on sa držal. Veľmi dôkladne. Počas celých dvoch týždňov, v ktorých rozbiehal prevádzku vo svojej nájomnej stajni. Aj vtedy, keď sa dvíhala kostra jeho domu. A aj vtedy, keď sa k Emily donieslo, že sa stále častejšie stretáva s Tarsy. Vtedy si Emily pomyslela, dobre, buď si s Tarsy – tak to bude najlepšie. No držal sa bokom aj vtedy, keď Jerome Berryman usporiadal večierok, ktorému sa Tom opäť vyhol. Charles bol v tom čase čoraz náruživejší a začal naliehať na Emily, aby stanovili deň svadby. V tom čase sa do údolia vkradlo ozajstné leto, vysušilo ho do zlatožlta a priemerné denné teploty sa blížili ku 27° Celzia. Kvôli horúčave sa práca v stajni stala nepríjemnejšou než po iné časti roka. Všade plno múch a pokožka svrbela už pri najmenšom kontakte so senom. Koňom sa tvorili pod chomútmi od potu odreniny.
Jedného rána vzal Edwin Seržanta, aby ho dal na druhej strane ulice podkuť. V podvečer požiadal Emily, aby ho priviedla späť.
Prudko sa strhla a srdce jej skočilo až do krku. Vyhŕkla prvú výhovorku, ktorá jej prišla na um. „Mám veľa práce.“

„Práce? A akej? Skrabkať mačku?“

„Nie, ja… učila som sa.“

Jeho netrpezlivý pohľad padol na jej bok, na ktorom spočívala chrbtom nahor obrátená kniha.
Deň bol neznesiteľne horúci, no nebol to jediný dôvod, prečo bol otec taký popudlivý. Matkin stav sa opäť zhoršil, ktosi vrátil landauer s rozrezaným sedadlom a navyše sa otec pochytil s Frankiem kvôli čisteniu ohrady. Keď sa Emily začala vykrúcať, že nemôže ísť po Seržanta, Edwin vybuchol v zriedkavom záchvate zlosti.
„V poriadku!“ Tresol vedrom o zem. „Tak pôjdem po toho prekliateho koňa sám!“ Rázne vykročil z kancelárie.
Emily vybehla za ním: „Ocko, počkaj!“

Zhlboka si vzdychol a otočil sa k nej s výrazom, akoby sa musel nútiť k trpezlivosti. „Bol to dlhý deň, Emily.“

„Ja viem. Prepáč. Pravdaže zájdem po Seržanta.“

„Vďaka, miláčik.“ Pobozkal ju na čelo a nechal ju stáť v obrovských dverách, obrátených na juh. Stála tam s rastúcimi pochybnosťami, uvažujúc nad Jeffcoatovou kováčňou, vzdialenou pol bloku od nich. Celý čas, čo sa stajňa stavala a odkedy v nej začal Jeffcoat pracovať, nikdy s ním v nej nebola sama. Teraz vedela prečo.
Vyšla von a zaváhala, prikazujúc vlastnému pulzu, aby sa ukľudnil. Snažila sa sústrediť na čerstvo namaľovaný nápis nad jeho dverami: JEFFCOATOVA NÁJOMNÁ STAJŇA – USTAJNENIE A PODKÚVANIE KONÍ, PRENÁJOM KOČIAROV. Pred ňou stál pár nových zábradlí na uväzovanie koní. Ich tyče z čerstvo olúpanej borovice sa beleli na slnku. V rade okien na západnej strane budovy sa zrkadlila belasá obloha a v jednom z nich sa s oslepujúcou žiarou odrážalo poludňajšie slnko. V ohrade na bližšej strane budovy postojačky driemali jeho nové kone, raz za čas šibnúc chvostmi po otravných muchách.
Nuž, choď po Seržanta. O dve minúty môžeš byť tam aj späť.
Zhlboka sa nadýchla, pomaly vydýchla a pustila sa dole ulicou. Nevedomky kráčala presne v rytme nárazov kladiva na oceľ.
Zastala pri otvorených dverách. Zvuk vychádzal zvnútra: cing-cingcingl Seržant stál na opačnom konci budovy, priviazaný blízko dverí do kováčne. Kráčala smerom k žrebcovi, obíduc drevenú točňu uprostred širokej chodby, no celý čas nespustila zrak zo vzdialených dverí.
Cing-cing-cing! ozývalo sa budovou. Pri každom údere sa zachveli nosníky nad jej hlavou a to chvenie sa prenášalo do tehlovej podlahy v intervaloch, ktoré akoby sa zhodovali s údermi jej srdca.
Cing-cing-cing!
Potichu sa priblížila k Seržantovi a láskavo, no trocha v pomykove, ho potľapkala, šepnúc: „Ahoj kamoš! Ako sa máš?“ Búchanie prestalo. Čakala, že sa objaví Jeffcoat, ale keď nechodil, podišla ku dverám kováčne a nakukla dnu.
V miestnosti bolo horúco ako v pekle a s výnimkou červenej žiary, vychádzajúcej z vyhne na protiľahlej strane, tam bola úplná tma. Vyhňu tvoril tehlový kozub vo výške pása s klenutým vrchom a veľmi hlbokým ohniskom, ovenčený náradím – kladivami, kliešťami, sekáčmi a razníkmi – úhľadne visiacimi na jeho tehlovej obrube. Napravo stál masívny drevený stôl, na ktorom bolo rozhádzané ďalšie náradie, naľavo koryto na chladenie a uprostred miestnosti otlčená oceľová nákova, postavená na akejsi pyramíde z hrubých drevených dosiek. Nad vyhňou viseli dvojkomorové mechy, ktorých rúrka rozdúchavala oheň. Pri mechoch, chrbtom ku dverám, pracoval Jeffcoat.
Muž, ktorému sa vyhýbala.
Ľavou rukou pravidelne pumpoval, čo malo za následok pravidelné syčanie a tlmené nárazy harmonikovo poskladanej kože. V pravej ruke držal dlhú železnú tyč, na jednom konci čiernu a na druhom žiariacu skoro rovnako ako samy uhlíky. Pracoval bez rukavíc, oblečený v dôverne známej modrej košeli bez rukávov, cez ktorú mal prehodenú začadenú koženú zásteru.
Podišiel k vyhni a pevne sa rozkročil. Jeho silueta bola teraz presne v strede žiariaceho oblúka tvoreného jasnočervenými uhlíkmi, ktoré sa rozžiarili po každom poryve vháňaného vzduchu. Hore komínom sa rozľahlo búchanie. Ten zvuk narážal na Emiline uši, a keď žiara ohňa zosilnela, zdalo sa, akoby sa zväčšovali aj Jeffcoatove obrysy.
Z uhlíkov vyletovali iskry a nepovšimnuté mu pristávali pri nohách. Štipľavý zápach dymu sa miešal s pachom rozpáleného železa a spoločne vytvárali pripálenú, horkú vôňu.
Teraz ho videla prvý raz pri práci a jej dojem z neho sa opäť zmenil. Stal sa niečím trvalým – uvedomila si, že tu zostane natrvalo. Do týchto dverí vojde ešte mnoho ráz a vždy ho nájde práve takto: ako stojí pri vyhni a pracuje. Bude sa jej pri tomto pohľade vždy tajiť dych?
Sledovala ho, ako sa pohybuje, každý jeho pohyb umocňovala červená gloriola, ktorá sa okolo neho vznášala. Rýchlo otočil železnú tyč – zazvonilo to o tehlové ohnisko ako mosadzný zvonec – a pozoroval, ako sa zohrieva. Keď bola rozpálená do žltobiela, natiahol sa po sekáč, odsekol z nej a uchopil ju do klieští.
Otočil sa k nákove.
A vtedy zbadal, že ho z dverí pozoruje.
Zostali stáť nehybne ako sochy. Nehýbali sa tak dlho, až sa žltobiela žiara horúceho železa začala meniť na okrovú. Spamätal sa prvý: „Haló.“

„Prišla som po Seržanta,“ oznámila rozpačito. 
„Ešte nie je celkom hotový.“ Na vysvetlenie zdvihol Jeffcoat horúce železo. „Ešte jednu podkovu.“

„Aha.“

Opäť ticho. Tyč vychladla ešte viac.
„Ak chcete, môžete počkať. Nemalo by to dlho trvať.“

„Nebude vám to vadiť?“

„Nie, vôbec nie.“

Otočil sa naspäť k vyhni, aby znova nahrial tyč. Emily vošla dnu, prešla po praskajúcej vrstve škvary, ktorá pokrývala podlahu a zastala pri stole s náradím tak, aby stál medzi ňou a Jeffcoatom. Dychtivo skúmala jeho profil. V prítmí miestnosti sa cítila akosi bezpečne. Nad obočím mal uviazanú červenú bavlnenú šatku. Nad ňou mu do čela padali vlhké pramene vlasov a po sluchách mu stekali trblietavé jarčeky potu. Jasné červené svetlo mu osvetľovalo chĺpky na rukách a aj chlpy, ktoré vykúkali nad náprsenkou zástery. Pozorovala ho dovtedy, kým nebolo nevyhnutné vymyslieť si inú zábavku. Zahľadela sa na tmavý strop z hrubých nosníkov a na steny pokryté tieňmi, skúmajúc ich, ako keď lovec skúma oblohu.
„Minuli sa vám okná?“ opýtala sa.
Pozrel sa na ňu a zazubil sa. Potom opäť upriamil pozornosť k vyhni. „Znovu ste mi sem prišli kibicovať?“

„Nie. Som len zvedavá, to je všetko.“

Otočil tyč a pokračoval v búcham. „Viete rovnako dobre ako ja, prečo kováči pracujú v tme. Pomáha im to lepšie odhadnúť teplotu kovu.“ Zamával tyčou, ktorá bola opäť rozpálená do biela. „Vidíte tú farbu?“

„Uhm.“ A po chvíli ticha: „Nemali by ste mať rukavice?“

„Raz mi do jednej vbehol uhlík. A tak robím bez nich.“ 
Pozrela sa nadol a pošúchala nohou po škvare. „Tá dlážka by potrebovala pozametať.“

„Vy ste vážne prišli domŕzať.“

„Nie, naozaj. Prišla som len po Seržanta. Ocko ma poslal.“

Úkosom sa na ňu skúmavo pozrel. Potom obrátil zrak k práci a rozhodol sa, že jej poskytne ďalšie informácie. „Škvara udržiava podlahu v lete chladnú a v zime teplú.“

„Toto že je chlad?“ Roztiahla ruky v nehybnom vzduchu.
„Je tu tak chladno, ako sa dá. Ak chcete, môžete počkať vonku.“

Ale zostala tam, kde bola, a pozorovala ďalšiu kvapku potu, ako pomaly steká dole Jeffcoatovou sánkou. Nadvihol plece a utrel si ju. Žiara vo vyhni bola taká silná, že na jeho tvári nebolo jediného tieňa a aj jeho oči vyzerali ako dva červené uhlíky. No stále pravidelne pumpoval mechy, stojac v prúde horúceho vzduchu, akoby to bol len teplý vietor chinook, pofukujúci ponad Big Horns.
Keď nastal čas, znova sa pozrela niekam inam. Ale jej oči akoby mali vlastnú vôľu. Nechcela ho považovať za krásneho, ale ten fakt sa nedal poprieť. Ani za svalnatého – ale bol taký. Priťahovalo ju k nemu tisíce nedefinovateľných vecí, no dialo sa to proti jej vôli.
„Je to hotové,“ oznámil.
Železná tyč ešte raz zažiarila belavou farbou mesiaca v splne. Uchopil ju do klieští, vybral kladivo a dal sa do práce na nákove, búchajúc po kove zvonivými údermi.
Milovala ten zvuk… Pre farmára znamenal, že sa opravuje radlica pluhu, pre kolesára, že sa tvarujú obruče, ale pre ňu to znamenalo kone, o ktoré sa starala. Ten zvuk napĺňal miestnosť – a aj jej hlavu – piesňou kováča s pravidelne sa opakujúcim tónom, ktorú z diaľky počúvala po celý život. Cing-cing-cing!
Sledovala ho, ako pracuje; ten muž bol rodený majster, a každý pohľad naňho jej zrýchľoval tep.
Ako sa rozháňal kladivom, vystupovali mu svaly. Uder za úderom menil tvar železa, postupne stáčaného okolo ostrého konca nákovy. Cengot ustal. Kliešťami zdvihol podkovu a poobzeral si ju. Potom ju vrátil späť na nákovu a pokračoval v práci krátkymi rytmickými údermi. Každý úder jej zarezonoval až v žalúdku a trieštil sa na kúsky v najodľahlejších miestach tela.
„Dám mu trojštvrťovú podkovu,“ prekrikoval búchanie. „A na tú pravú prednú nohu aj medenú platničku. Mala by zabrániť opätovnému rozštiepeniu kopyta.“

Pripomenulo jej to deň, keď ho prvý raz videla, a to, ako ju vtedy nahneval. Keby tak teraz mohla znovu zažiť aspoň kúsok z toho hnevu! Namiesto toho hľadela na jeho kožu, ako sa leskne v žiare ohňa, a rozmýšľala nad tým, aká musí byť horúca. Zadívala sa na kvapku potu, ktorá mu spočívala v kútiku oka a napadlo ju, aká musí byť slaná. Zbadala, ako sa mu napína hruď, a zamyslela sa nad tým, aká musí byť pevná.
Prerušila svoje úvahy a obnovila konverzáciu: „Zobrali sme ho späť k Pinnickovi a povedali mu, nech mu vymení podkovy. Ale on mu ich dal len dole a nechal ho tak.“

„Je to čudný patrón, ten Pinnick. Jedného dňa mi sem prišiel opitý, zízal na mňa a tackal sa z nohy na nohu. Keď som sa ho opýtal, čo preňho môžem urobiť, len niečo nezrozumiteľne zašomral a opäť sa vytackal von.“

„Z toho si nič nerobte. Je opitý stále, čo bude pre vás určite výhodou. Budete mať čo podkúvať.“

Zamieril ku dverám aj s horúcou podkovou. „Poďte! Ukážem vám, čo som urobil.“

Chodbou medzi dverami povieval lahodne chladný vánok. Emily si čupla vedľa Jeffcoata. Okolo sa miešali vône nového dreva, horúceho železa a koní a, ako zdvihol do lona Seržantom pravú prednú nohu, zachytila aj slabý pach jeho potu. Primeriavajúc podkovu poznamenal: „Na bok som pripevnil medenú platňu. Dlhšia podkova bude lepšie chrániť stenu kopyta. Pri ďalšom podkúvaní bude kopyto ako nové. A možno aj skôr – povedal by som, že tak o štyri týždne.“

„Dobre,“ odvetila, skúmajúc jeho špinavú pažu, vzdialenú od nej len pár centimetrov.
Podkova bola trochu široká. Zobral ju späť dnu a kým Emily čakala v chladnej chodbe, zručne po nej pár ráz poklepal. Vrátil sa k Seržantovi a znovu mu zdvihol nohu. Tentoraz podkova sedela, akoby bola odliata v pieskovej forme. Vzal ju späť do dielne a ona sa od dverí prizerala, ako berie priebojník a na plochom konci nákovy do nej vyráža diery.
Zodvihol podkovu a jemne si popiskujúc pomedzi zuby skontroloval diery oproti svetlu uhlíkov. „Tak, teraz by to malo byť ono.“

Odstúpil doľava a ponoril podkovu do chladiacej kade. Kým syčala a z vody stúpala para, obzrel sa cez plece.
„Vezmite, prosím, z toho stola za hrsť klincov.“ Posunkom hlavy ukázal na stôl.
„Á… samozrejme.“

Vzala klince, on medzitým našiel kladivo so štvorcovou hlavou a spolu sa vrátili k Seržantovi. Stála a pozerala sa dole na jeho hlavu, kým on zaujal polohu, ktorá jej bola tak dôverne známa. Rozmýšľala nad tým, ako celkom inak to vyzerá, keď tú prácu robí on. Obzerala si krivku jeho chrbtice, mokrý modrý pásik uprostred košele a obtiahnuté nohavice, ktoré mu v páse zľahka odstávali.
Zvrtol sa na pätách a pristihol ju, ako naňho hľadí.
„Tie klince,“ požiadal a nastavil dlaň.
„Tu sú!“ Vložila mu štyri do ruky, ale on ich len vzal a nehýbal sa. Oči sa im stretli a očarenie sa stupňovalo, až kým sa nezdalo, že vzduch medzi nimi sála rovnako ako ten nad vyhňou.
Náhle sa otočil späť ku svojej práci. „Ozaj, aký bol večierok minulý týždeň?“

„Celkom ušiel.“ Nakoniec si to rozmyslela a išla naň v nádeji, že ho tam uvidí.
„Charlesovi sa páčil.“

Pri Francúzskom poštárovi ju Charles chytil a musela ho pobozkať.
„Bolo to hlúpe. Nemám tie hry rada.“

„On áno.“ Tom vložil klinec do stredu diery a pribil ho. Ona zatiaľ stála vedľa neho, červenala sa a nebola schopná vymyslieť odpoveď. 
„Prišli všetci?“ opýtal sa. 
„Všetci okrem vás a Tarsy.“

Pribil posledný klinec a vzpriamil sa, nechajúc kopyto zarachotiť na podlahe. „V ten večer sme spolu maľovali ten nápis.“ Ukázal kladivom na dvere.
„Aha. Áno. Vyzerá dobre.“

Ich oči sa stretli a vzápätí diskrétne rozdelili. „No… mal by som radšej odstrihnúť tie klince.“ Vzal si potrebné náradie a strávil niekoľko minút odštipovaním prečnievajúcich klincov zo všetkých štyroch kopýt. Emily sa zatiaľ rozhliadala po stajni, od čerstvo otesaného dreva až po okná bez pavučín. Pripomínala si, že to všetko spravil on s Charlesom a že kým to robili, stali sa priateľmi.
Tom skončil prácu a spýtal sa: „Nemohli by ste ho viesť oproti mne? Chcem sa pozrieť, ako mu padnú nové podkovy.“

Čupol si ku dverám do kováčne a pozeral sa na ňu, ako odvádza koňa. Potom sa obrátila a kráčala oproti nemu. Mala pocit, že jeho oči spočívajú rovnakou mierou na jej nohách ako na nohách koňa. Keď k nemu prišla, vstal a poškrabkal Seržanta na nose. „Tak čo, Seržant, dobré?“ Emily povedal: „Mal by som si ho pozrieť v kluse a v cvale, aby som sa uistil, či mu dokonale sedia.“

„Pinnick si nikdy v živote nenašiel čas, aby si takéto veci overil.“

„Tak ma to učili.“

„Váš otec?“

„Áno.“

„Bol konský lekár?“ Pozrela do Jeffcoatových jasnomodrých očí.
„Bol ním otec aj starý otec.“ Pri tých slovách si z čela sňal červenú šatku. Poutieral si ňou pot z tváre a z krku a zastrčil ju do zadného vrecka. „Tie mechy a nákova patrili môjmu starému otcovi. Stará mama trvala na tom, že si ich sem musím vziať. Pre šťastie, povedala.“ Obaja pozreli na konskú podkovu nad dverami do kováčne.
„Neviete o tom, že ju treba zavesiť pätou nahor, aby sa vám vnútri držalo šťastie?“

„To u kováčov neplatí.“ Pozrel na ňu. „Jedine nám je dovolené zavesiť ju pätou nadol, aby šťastie skončilo na našej nákove.“

Vpili sa do seba pohľadmi. Podkúvanie sa skončilo. Každú chvíľu mohla so Seržantom vyjsť z dverí, a obaja to vedeli. A tak snívala o tom, že ju dnu zdrží konverzácia.
„Ste poverčivý,“ všimla si.
„O nič viac než ostatní. Ale podkovy sú mojím chlebíčkom. Ľudia čakajú, že ich tam hore uvidia.“

Znovu sa pozrela hore na podkovu. Pri tom pohybe zazrel krivku jej hrdla. Zbehol pohľadom po obryse jej pŕs, ktoré na hrotoch stláčali červené traky. Palce mala zakvačené do mosadzných praciek pri páse Frankieho nohavíc. Zistil, že je rovnako príťažlivá v chlapčenských šatách ako v tej fialkastej róbe. Nikdy nestretol nenápadnejšiu ženu, ktorá by s ním zdieľala toľko spoločných záujmov. Náhle chcel, aby si pozrela celú jeho ríšu, aby pocítila, akú z nej má radosť. Pretože len vlastník nájomnej stajne ju mohol patrične oceniť.
„Emily, pri mojom večierku ste tu nevideli nič okrem senníka. Rád by som vám ukázal aj zvyšok stajne. Prejdeme sa po nej?“

Uvedomovala si, že najrozumnejšie by bolo odtiaľ čo najrýchlejšie odísť. Ale nedokázala odolať výzve v jeho hlase.
„Tak dobre.“ S ohľadom na Charlesa dodala: „Ale nemôžem sa dlho zdržať. Fannie už bude mať hotovú večeru.“

„Nepotrvá nám to ani päť minút. Chvíľku počkajte.“ Zmizol v dielni a nahol sa nad chladiacu kaďu s vodou, poutierajúc si mokrou šatkou tvár a ruky. Od dverí sledovala tú hru svalov a v žalúdku jej narastala hrča.
Vzpriamil sa a pristihol ju, že sa naňho pozerá. „Prepáčte,“ povedal rozpačito, „občas páchnem viac ako moje kone.“ Mokrú šatku zavesil na teplé tehly. Utrel si dlane o zadnú časť nohavíc a dodal: „No, môžeme začať rovno odtiaľto. Poďte dnu.“ Počkal, kým sa nepostavila k jeho boku. „Tieto mechy vyrobili v Nemecku roku 1798. Tie ma prežijú. Na tej nákove sa učil u svojho otca kovať môj otec. A potom to naučil mňa. A zrejme na nej budem učiť svojich synov aj ja.“ Láskyplne ju potľapkal a prešiel rukou po zjazvenom železe. „Poznám na nej každý škrabanec. Keď som odchádzal z Missouri, matka mi dala na cestu štyri pecné domáceho chleba. Nechápte ma nesprávne, mám jej chlieb veľmi rád, ale nakoniec som ich zjedol. Ale táto…“ Pozrel dole na nákovu, na ktorej stále láskyplne spočíval rukou. „… stopy ich kladív z nej nikdy nezmiznú. Pomáha mi vždy, keď mi začnú chýbať.“

Bola to zvláštna, triezva chvíľa, v ktorej si uvedomila, že sa doňho zaľúbila. Stalo sa to vo chvíli, keď sa stretla s Tomovými očami. Dovolil jej, aby v nich uzrela jeho dušu. Pripustil, že túži po svojej rodine a že si váži svoje dedičstvo. Udrelo ju to silou blesku – Bengbeng! – ľúbim ho!
V obave, že jej číta v očiach, sa odvrátila. Telo jej ťažila horúčava v miestnosti a tú ešte znásobovala horúčava v jej vnútri – desivá horúčava zrodená tým náhlym, otriasajúcim priznaním.
„Chladiacu kaďu som si vyrobil sám,“ pokračoval Tom, „aj základ pod nákovu – zo železničných pražcov – aj pracovný stôl. Tehly sú z tehelní v Buffale.“ Pokynul rukou pred seba ku dverám. Prechádzali po celej stajni, vzdialení dva metre od seba. Emily sa venovala prehliadke boxov, okien, sedlárne a kancelárie, pritom však nadovšetko túžila pozerať sa naňho, tvárou v tvár láske, ktorú práve našla.
Zastali pri úpätí schodov do senníka. Jeho monológ pokračoval: „Teraz spávam tu hore. Nemá zmysel platiť izbu v hoteli, keď nemusím. V tomto období je už teplo a Charles vraví, že dom bude hotový oveľa skôr, než príde chladné počasie.“

Pozrela sa hore schodmi. Zacítila sladkú vôňu čerstvého sena a predstavila si, ako sa jednej noci po tých schodoch štverá hore. Tá možnosť však neprichádzala do úvahy. Zvrtla sa a povedala:
„Neukázali ste mi svoju točňu.“

„Á, točňu…“ Zasmial sa a zdvihol obočie. „Ten môj bláznivý nápad?“

„Naozaj?“

Pomaly sa vydali späť do stredu stajne. „Deti si to nemyslia. Chodia sem a prosia ma, aby som ich na nej nechal povoziť.“ Postavili sa na protiľahlé strany ku drevenému kruhu. Tom ho nohou roztočil a Emily sa prizerala, ako sa otáča. Bolo ho sotva počuť, pretože sa točil na guličkových ložiskách.
„Ako hladko ide,“ poznamenala.
„Či už je to bláznivosť, alebo nie, čertovsky sa mi hodí, keď potrebujem otočiť voz. Chcete si to vyskúšať?“

Zdvihla bradu a hľadela naňho s pocitom blížiacej sa pohromy, ktorá jej bubnovala v žilách. Ignorujúc tento pocit odvetila: „Prečo nie?“

Zastavil točňu, aby mohla nastúpiť. Potom ju roztočil špičkou topánky. Zdvihla tvár dohora a sledovala, ako sa nad ňou pomaly otáčajú stropné trámy. Znervózňovalo ju vedomie, že sa na ňu pri otáčaní pozerá. Slabé chvenie guličkových ložísk sa jej prenášalo cez nohy až do žalúdka. Opísala kruh a prešla okolo neho – raz, dva razy – s tvárou obrátenou k trámom. Ale pri treťom otočení sa vzdala a posledného pol kola mu pozerala priamo do očí.
Nechal ju dôjsť až k sebe a potom nohou zastavil točňu.
Stáli ako prikovaní. Tep im šialene búšil. Premáhali v sebe nutkanie, ktoré sa ich zmocnilo už vo chvíli, keď ju zbadal ticho stáť vo dverách do kováčne a pozerať sa. Roztvoril päste zovreté pri bokoch, potom ich znovu zovrel. Mala pootvorené pery, no nevyšiel z nich ani hlások. Stáli vedľa seba v závane neistoty, dvaja ľudia priťahovaní nevysvetliteľnou silou.
„Emily…“ povedal priškrteným hlasom.
„Už musím ísť!“ Snažila sa prekĺznuť okolo neho, ale chytil ju za predlaktie.
„Ešte si nevidela kone.“ Nezadržal ju kvôli tomu – a obaja to vedeli. 
„Musím ísť.“

„Nie… počkaj.“ Na predlaktí ju pálila jeho ruka, no bola to len chabá náhrada za dotyky, po ktorých obaja túžili.
„Pusť ma,“ požiadala ho pošepky, konečne mu pozrúc do očí.
Sťažka prehltol a zovretým hlasom povedal: „Čo budeme robiť?“

„Nič,“ odvetila a energickým trhnutím si vyslobodila predlaktie. 
„Ty sa hneváš.“

„Nehnevám sa!“ Ale hnevala sa. Nie však na neho, ale na beznádejnosť ich položenia.
„Čo čakáš, že urobím? Charles je môj priateľ,“ namietol. „Práve teraz je tam vonku a stavia môj dom, kým ja tu stojím a rozmýšľam o…“

Jej oči vzbĺkli plameňom: „Nemysli si, že o tom neviem!“

„Úmyselne som sa vyhýbal tým večierkom,“ bránil sa. 
„Viem.“

„A často som sa stretával s Tarsy, ale…“

„Nehovor o tom. Už… prosím ťa, Tom, viac už nehovor. Tarsy je aj moja priateľka.“

Bezmocne hľadeli jeden na druhého. Dychčali, akoby práve dobehli do cieľa. Napokon odstúpil a povedal: „Máš pravdu. Už by si mala ísť.“

Ale keď ju pustil, zrazu nedokázala odísť. Poodišla od neho sotva dva kroky, keď zastala uprostred uličky a zakryla si rukami tvár. Neplakala ani nerozprávala, ale jej skľúčená póza hovorila jasnejšie než slzy alebo slová.
Stál za ňou a zo všetkých síl sa snažil ovládnuť. Keď už to nedokázal dlhšie vydržať, obrátil sa k nej chrbtom a zostal tak stáť, predstavujúc si ju za sebou.
Bola to Emily, ktorá prerušila ticho. „Myslím, že zajtra na Tildin večierok asi neprídeš.“

„Nie. Myslím si, že to tak bude lepšie.“

„Nie, to… ja…“ Zmĺkla. Potom pripustila: „Ani mne sa tam nechce ísť.“

„Choď tam,“ prikázal jej múdro, „s Charlesom.“

„Áno, musím.“ Opäť si obaja spomenuli na Charlesa. Stáli chrbtami k sebe, hľadiac na protiľahlé steny.
„Tarsy ma veľmi prehovára, aby som tam šiel. Radšej som ju pozval na večeru v hoteli.“

„Ach.“

Mal pocit, akoby mu niečo drvilo hruď. Nakoniec sa v zúfalstve obrátil, aby si mohol uložiť do pamäti jej sklesnuté plecia, vlnenú čiapku, zátylok a traky zarezané na pleciach do hnedej košele. Ako sa to, dočerta, stalo? Ľúbi ju. Je to žena, ktorá patrí Charlesovi, a on ju ľúbi.
„To je strašné… nečestné,“ zašepkal.
„Viem.“

Ani po ďalšej minúte žiadne riešenie nenašli. Tom zopakoval: „Už by si mala ísť.“

Bez slova chytila Seržanta za uzdu, vyšvihla sa mu na chrbát a šľahla ho uzdou s výkrikom: „Hijó!“ V momente bola pri dvojitých dverách a riskantne nimi precválala, akoby jej išlo o život. Utekala pred Tomom Jeffcoatom a neospravedlniteľným zmätkom, ktorý spôsobil v jej živote.
V nasledujúcich týždňoch pochopila, že pre ňu niet úniku. Ten zmätok ju neopúšťal vo dne ani v noci. Bol s ňou cez deň, keď pracovala sotva tridsať sekúnd chôdze od Toma Jeffcoata, aj v noci, keď vstupoval do jej snov.
Boli to hlúpe, nepravdepodobné sny.
V jednom z nich sa viezol na Fanninom bicykli, spadol a vyrazil si dych. Ona stála pri ňom a smiala sa. Potom začal náhle krvácať a ona sa uprostred Hlavnej ulice hodila na kolená a začala trhať na obväzy matkin najobľúbenejší ľanový obrus. Tĺkla okolo seba, až sa prebudila, šklbúc prikrývkami, akoby ich chcela trhať na kusy.
V ďalšom sne, ktorý sa opakoval a Emily najviac rozrušoval, mala na sebe zvláštnu zmes odevov: Frankieho čiapku, mamin pyžamový kabátik a Fannine pumpky. Kráčala bosá po nejakej neznámej ulici. Pod úpätím akéhosi kopca sa cesta zmenila na páchnuci močiar prasačieho hnoja a ako sa ním brodila, Tom stál na špičke strechy nového kostola a s rukami skríženými na hrudi sa jej vysmieval. Nahnevala sa a snažila sa vyletieť hore na zvonicu, aby mu to povedala, ale nohy mala hlboko zaborené a ruky ju odmietali zdvihnúť.
V ďalšom sne hrali Francúzskeho poštára a on ju bozkával. Bolo to absurdné, pretože hoci ona na Charlesovo naliehanie miestne večierky aj naďalej navštevovala, Tom sa im sústavne vyhýbal, a to takmer vždy aj s Tarsy.
Ale sny si nedali povedať. Jednej noci, keď Emily nemohla zaspať a utrápené ležala vedľa Fannie, rozhodla sa jej zdôveriť. „Fannie? Spíš?“

„Nie.“
Na druhej strane chodby sa ozvalo matkino zakašlanie, vzápätí dom stíchol. Emily si chvíľu formulovala otázky a zbierala odvahu na ich vyslovenie.
„Fannie, čo si myslíš o žene, ktorá je zasnúbená a ktorej sa nesníva o vlastnom snúbencovi, ale o niekom inom?“

„Chceš povedať o inom mužovi?“

„Áno.“

Fannie sa posadila. „Božemôj! To je vážne!“

„Ale nie, nie je. Sú to len… len hlúpe sny. Ale snívajú sa mi tak často, že ma to trápi.“

„Porozprávaj mi ich.“

Emily tak urobila, no vynechala Tomovo meno. Fannie sa oprela o zadné čelo postele, akoby očakávala dlhy rozhovor. Emily jej opísala dve nočné mory a nakoniec sa spýtala: „Čo to môže znamenať?“

„Nebesá, nemám potuchy!“

Emily pozbierala všetku odvahu a priznala sa: „Mávam ešte jeden sen.“

„Hmm…“

„Sníva sa mi, že hráme Francúzskeho poštára a on ma bozkáva.“

„Ach, bože,“ povedala Fannie jednoducho.
„A mne sa to páči.“

„Bože, bože!“

Emily sa posadila a od znechutenia nad sebou udrela po prikrývke. „Fannie, cítim sa tak previnilo!“

„Prečo by si sa mala cítiť previnilo? Ak na to, samozrejme, nemáš nejaký skutočný dôvod.“

„Chceš povedať, či som ho nepobozkala aj v skutočnosti? Samozrejme, že nie. Nikdy sa ma ani len nedotkol. V skutočnosti niekedy ani neviem, či sa mu vôbec páčim.“ Po chvíľke uvažovania sa Emily spýtala: „Fannie, prečo sa mi nikdy nesníva o Charlesovi?“

„Zrejme preto, že ho vídaš tak často, že o ňom snívať nemusíš.“

„Zrejme.“

Po chvíli zamysleného ticha sa Fannie spýtala: „Ten muž, o ktorom sa ti sníva… priťahuje ťa?“

„Fannie, veď som zasnúbená s Charlesom!“

„Na to som sa nepýtala.“

Emily zajachtala: „Nemôžem… on… keď sme…“

„To ste.“

Emilino mlčanie bolo výrečnou odpoveďou.
„Tak čo sa stalo medzi tebou a tvojím vysneným mužom?“

„On nie je môj vysnený muž.“

„No dobre, tak teda mužom, ktorému sa nie vždy páčiš. Čo sa stalo?“

„Nič. Pozerali sme sa na seba. Nič viac.“

„Pozerali? Cítiš sa previnilo pre pár nevinných pohľadov?“

„A raz sme hrali tú tvoju čertovskú hru – Slepec háda. On bol slepec. Sadol mi na kolená a… dotýkal sa mojej tváre… a mojich vlasov… bolo to strašné. Najradšej by som sa bola na mieste prepadla.“

„Prečo?“

„Pretože sa na to pozeral Charles!“

„Čo na to povedal Charles?“

„Nič. Považuje tie hry za celkom nevinné.“

„Ach, Emily…“ vzdychla Fannie. Objala Emily a privinula si ju k sebe. Položila si jej hlavu na plece a pohladila ju po vlasoch. „Tak veľmi mi pripomínaš tvoju mamu.“

„A… a to je zlé?“

„V podstate nie. Ale mala by si sa skúsiť viac smiať, brať život tak, ako prichádza. Čo je zlé na tom, ak sa pri hre ľudia bozkávajú?“

„Je to zahanbujúce.“

Fannina odpoveď Emily neukľudnila, skôr len priliala olej do jej pochybností. „V tom prípade sa obávam, ty moje popletené úbožiatko, že si skrátka nepobozkala toho pravého.“

Koncom augusta dostal Tom list od Júlie: 
Drahý Thomas,
veľmi ma trápilo to, čo som Ti vykonala. Zdá sa, že jediný spôsob, ako upokojiť svoje svedomie, je napísať Ti a ospravedlniť sa. Ráno v deň svojej svadby som plakala. Zobudila som sa a pozerala z okna na ulice, po ktorých sme spolu toľko ráz kráčali, a myslela som na Teba v tej diaľke. Spomenula som si na výraz Tvojej tváre v deň, keď som Ti povedala, že sa chystám vydávať. Je mi ľúto, ak Ťa to zranilo, Tom. To som nechcela. Viem, že mi to náhle zrušenie nášho zasnúbenia neodpustíš. Ale, Tom, s Jonášom som veľmi šťastná a chcem, aby si to vedel. Rozhodla som sa správne – bolo to najlepšie pre mňa aj pre nás oboch. Pretože som taká šťastná, želám rovnaké šťastie aj Tebe. Mojou najväčšou túžbou je, aby si ho našiel so ženou, ktorá Ťa bude ľúbiť tak, ako si zaslúžiš. Keď ju nájdeš, nebuď, prosím, pesimistický za to, že som sa k Tebe zle zachovala. Nechcela by som, aby si sa kvôli mne začal správať k ženám cynicky. Manželský život je nádherný a prospešný. Želám ho aj Tebe, možno o to viac odvtedy, čo sme sa s Jonášom dozvedeli, že sa nám v marci narodí naše prvé dieťa. Dúfam, že si vo svojom novom prostredí spokojný a že sa Ti darí. Často na Teba myslím.
S hlbokou láskou
Júlia
Jej list si prečítal na chodníku pred Loucksovým obchodom. Keď skončil, prekvapilo ho, ako málo citu k Júlii v ňom list prebudil. Bývali časy, kedy by mu pri pohľade na jej písmo poskočilo srdce. V akomsi šoku si uvedomil, že už viac nemá moc ublížiť mu.
Ale list v ňom vyvolal túžbu po domove. Zmienka o uliciach, po ktorých spolu kráčali, v ňom vyvolala živé spomienky na rodné mesto a rodinu. Už mal plné zuby jedenia v hoteli, spania v sene, práce štrnásť hodín denne – najprv v nájomnej stajni, potom na stavbe domu. Niekedy, keď sa unavený z dlhých hodín omietania vracal na noc do svojej nájomnej stajne, hľadel na prvé svetlá lámp v oblokoch, okolo ktorých prechádzal, a cítil strašnú osamelosť.
A tak začal tráviť viac času s Tarsy.
Keby bolo v Sheridane iné dievča, ktoré by ho zaujalo, bol by dvoril jemu. Ale okrem Emily Walcottovej tam bola jedine Tarsy, a tak bolo prirodzené, že čím častejšie sa vídali, tým voľnejšie sa spolu cítili. Po čase zistili, že sa ocitli na ostrej hrane medzi rozvahou a pohromou.
Táto skutočnosť Tarsy ľakala rovnako ako Toma. Musela o tom niekomu povedať, nuž si našla Emily. Prišla jedného ponurého hmlistého dňa koncom septembra po večeri. Charles s Edwinom hrali backgammon (hra so 6 kockami – pozn, prekl.). Dvere jej otvoril Frankie a zaviedol ju do kuchyne, kde Emily pomáhala Fannie s riadmi.
„Emily, môžem s tebou hovoriť?“

„Tarsy…“ Jediný pohľad Emily prezradil, že niečo nie je v poriadku. Okamžite odložila utierku. „Čo sa stalo?“

„Môžeme ísť hore do tvojej izby?“ Nič netušiaca Emily súhlasila.
Hore si Tarsy vyzliekla vlnený kabát a pri svetle lampy sa ponevierala po izbe, akoby sa zrazu, keď sa už mohla zveriť Emily, zdráhala prezradiť, čo ju trápi. Na toaletnom stolíku vzala nejakú kefu a neprítomne prechádzala palcom po jej štetinách. Potom kefu odložila, vzala si hrebeň a prečesala si ním vzadu vlasy stiahnuté čiernou mašľou a padajúce na plecia.
Emily si ju obzerala a trpezlivo čakala na to, čo sa jej Tarsy chystala povedať. Bola štíhla a krásna. Mala na sebe bielu blúzku a červenú kockovanú sukňu. Určite to bolo najkrajšie dievča v Sheridane. Emily často napadlo, že niet divu, že Tarsy Toma priťahuje. Vedela, že sa v poslednom čase často vídajú, a na Tarsy to bolo poznať. Za to leto sa zmenila. To prelietavé, chichotavé dievča sa stratilo. Namiesto neho tu bola vyrovnaná mladá žena, ktorá sa už v návale citov neváľala po posteliach ani sa nehádzala do sena.
Na počudovanie, zmenená Tarsy bola Emily bližšia než tá stará.
Teraz k nej Emily podišla a zvrtla ju. „Tarsy, o čo ide?“

Tarsy zdvihla nešťastné hnedé oči. „O Toma,“ priznala potichu. Jeho meno vyslovovala teraz s úctou, inak ako v minulosti.
Emiline ruky skĺzli z Tarsiných rukávov. „Ach.“

Jednu z tých rúk Tarsy rýchlo zachytila. „Emily, ja viem, že ho nemáš rada, ale… nemám nikoho, komu by som sa s tým mohla zdôveriť. Em, myslím, že ho ľúbim.“

To bolo ono – dôvera. Ďalšia ťarcha, ktorú mala Emily niesť. Keby Tarsy mdloby len predstierala, ako to robila pred niekoľkými mesiacmi, nebolo by to také tragické. Lenže teraz bola úplne vážna.
„Miluješ ho?“

„Áno, viem, že som to hovorila aj predtým. Chodila som tu ako námesačné dievčatko, hádzala som sa do sena, bľabotala nezmysly a správala som sa kvôli nemu ako ozajstná hus. Ale teraz je to iné. Teraz je to naozaj.“ Tarsy si pritisla päsť pod ľavý prsník a hovorila so znepokojujúcou úprimnosťou. „Je to tu, hlboko vo mne a je to také veľké, že to už sotva dokážem uniesť. Ale bojím sa mu to povedať, pretože keby to zistil, prestal by sa so mnou stretávať.“

Tarsy klesla na okraj postele. Skľúčene sedela a hľadela na podlahu. Ruky mala pokojne položené v lone. Už nimi tak melodramatický nerozhadzovala ako kedysi. „Vieš,“ pokračovala, „kedysi dávno mi povedal, že má podozrenie, že si hľadám manžela. Ale jasne mi naznačil, aby som s ním nepočítala. Vedela som to celý čas, no dovolila som mu, aby ma bozkával. Sprvu sme nerobili nič viac, ale potom sme sa začali stretávať a teraz… no, je len prirodzené, že…“ Tarsy náhle vstala a prešla k oknu. Postavila sa k nemu a uprene pozorovala drobný dážď. „Ach, Emily, určite si myslíš, že som otrasná.“

„Tarsy, ty a Tom ste…“ Emily nevedela, ako sa na to slušne spýtať. Vyľakane čakala na jej odpoveď.
Tarsy jedným prstom sledovala dráhu dažďovej kvapky a pokojne odvetila: „Nie. Ešte nie.“ Obrátila sa, úplne sa ovládajúc, a znovu si sadla po Emilinom boku. „Ale tak ma to zvádza, Em. Zašli sme tak ďaleko…“

Oči sa im stretli. V Tarsiných bolo toľko úprimnosti a previnilosti, koľko by u nej Emily nikdy neočakávala. Na Emilino sklamanie zaliali oči jej priateľky slzy a oboma rukami si zakryla tvár. „Je to hriešne. Viem, že je to hriešne. A aj nebezpečné… Ale čo máš robiť, keď niekoho ľúbiš tak veľmi, že sa ti to už nezdá nesprávne?“

„Neviem,“ odvetila prosto Emily, v rozpakoch z náhlej zmeny kurzu, ktorý nabrala ich konverzácia.
„Ale si zasnúbená, Emily. Ty a Charles ste spolu aspoň toľko ako ja s Tomom. Čo budeš robiť, keď začneš cítiť to isté?“

Bolo to skutočné poznanie alebo naivita, ktorá Tarsy viedla k viere, že láska každého zasahuje rovnakým spôsobom, že v žene vyvolá nerozumnú vášeň len preto, že súhlasila vydať sa za nejakého muža? Na Emilino zdesenie v nej Charles nikdy tieto pocity nevyvolával. Popravde, k týmto pocitom bola omnoho bližšie s Tomom Jeffcoatom ako s vlastným snúbencom.
O to bola celá situácia komickejšia.
„Tarsy, neviem, čo povedať.“

„To nie je všetko. Je to ešte horšie,“ pripustila Tarsy. „Občas rozmýšľam, že mu to dovolím a tak si ho chytím.“

„Nehovor tak!“ vyhŕkla vydesene Emily. „To je hlúpe!“

„Ale je to pravda. Keby som čakala jeho dieťa, musel by si ma vziať. Niekedy si skoro myslím, že tá hanba by za to stála.“

„Ach, nie, Tarsy.“ Emily zabudla na vlastné boľavé srdce a chytila Tarsy s náklonnosťou, akú nikdy predtým nepocítila. Koľko ráz toto dievča nazvala hlupaňou a vysmievala sa z jej prelietavosti? To všetko bolo preč a Emily zatúžila, aby sa tie časy vrátili, aby sa im vrátilo detstvo, pretože dospelosť bola taká bolestivá a desivá. „Sľúb mi, že to nikdy neurobíš. Sľúb! Môžete si navždy zničiť život. A nebolo by to voči nemu čestné.“

Tarsy si skryla tvár na Emilino plece: „Ach, Emily, čo mám robiť? Má rád inú.“

Emily sa zmocnila panika. Panika a pocit viny. Pevne zovrela Tarsy, aby nevidela, ako jej očervenela tvár.
Ale Tarsy pokračovala: „Je to tá žena, s ktorou je zasnúbený. Má ju stále rád.“

„Nuž, možno áno. Je to len päť mesiacov odvtedy, čo zrušila ich zasnúbenie. Chce to čas, kým sa človek z takých vecí dostane. Príde na to, že si… no, že si už dospelá a že si pripravená na manželstvo.“ V úsilí potešiť ju ešte viac Emily dodala: „Á ty si tá najkrajšia vec, akú kedy toto zaostalé mestečko videlo. Bol by naozaj hlupák, keby to nevidel.“

Zdvihla Tarsinu chvejúcu sa bradu. Tarsy sprvu lichôtky odmietala, ale nakoniec sa rozpačito, fufňavo rozosmiala. „Bože, či som ale hlúpa.“ Opakom ruky si z tváre poutierala slzy. „Viem, že som. Nič iné… hlupaňa, keď hovorím, že by som spravila takú vec. Emily, ty vieš, že by som to nikdy nespravila, však?“

„Samozrejme, že to viem. Na.“ Emily našla v zásuvke toaletného stolíka vreckovku a podala ju Tarsy, aby si poutierala tvár a vysmrkala sa. Tarsy tak urobila a neprítomne sa zahľadela na vreckovku, ovinutú cez svoje palce,
„Emily, ale ja…“ povedala žalostným hlasom, zdvihnúc k nej smutné oči, „ja ho naozaj milujem.“

Emily si kľakla pred Tarsy a prikryla jej ruky. „Ja viem.“
Tá nová, dospelá Tarsy sa statočne snažila ovládnuť slzy, ktoré už mala opäť na krajíčku. „Ach, Emily, prečo to musí tak bolieť?“

Odpoveď ani jedna z nich nepoznala a žiadna z nich nemala podozrenie, že tá bolesť v nasledujúcich týždňoch ešte vzrastie.

Boli chvíle, keď si Fannie kládla otázku, načo sem vôbec prišla. Prizerať sa, ako niekto umiera, nebolo ľahké. V posledných dňoch jej ani útecha, že je v Edwinovej blízkosti, nedokázala vyvážiť bolesť, ktorú zdieľala spoločne s Joey. S úbohou, slabnúcou Joey. Nemohla ležať ani sedieť, pretože ľahnúť si znamenalo kašlať, a vzpriamene sa posadiť si vyžadovalo silu, ktorá jej chýbala. A tak trávila svoje dni a noci opretá šikmo o vankúše, vykašliavajúc zo seba tú trochu sily, ktorú nazbierala zo svojho prerušovaného spánku.
Starať sa o ňu si vyžadovalo sebazaprenie, s akým Fannie nepočítala. Spálňa odporne páchla, pretože kašeľ bol už taký intenzívny, že Joey nedokázala ovládať mechúr. A nezáležalo na tom, ako často Fannie vymieňala posteľnú bielizeň. Zatuchlý zápach moču v izbe stále pretrvával. Fannie zistila, že sa jej zdvíha žalúdok aj od zápachu krvi. A to nielen čerstvej, ale aj vtedy, keď máčala bielizeň v kadi s lúhovou vodou.
Pálili ju ruky. Teraz sa pralo každý deň, a hoci jej Emily často pomáhala, podstatná časť povinností zostávala na Fanniných pleciach. Vlastné bezvýznamné podráždenie si nevšímala, zdalo sa byť malichernosťou v porovnaní s otvorenými preležaninami na Joeiných lakťoch. Z Joey sa stala žijúca kostra. Scvrkla sa na chabých štyridsať kíl a bola taká vycivená, že v sebe Fannie musela často potlačiť vzdych, keď vošla do izby. Vlasy jej sesternice už boli také riedke, že sa z nich skoro nedal zapliesť vrkoč a cez ich ovisnuté pramene presvitala ružová lebka. Pokožka na jej lícnych kostiach vyzerala ako vyschnuté kukuričné šúpolie a aj pri najľahšom dotyku sa na nej robili modriny. Akýkoľvek fyzický kontakt jej spôsoboval bolesť – dokonca aj obrúčku jej museli stiahnuť z uzlovitého prsta, pretože, ako sa vyjadrila, tlačila ju ako železné putá. Nech sa jej pomocné ruky dotkli kdekoľvek, všade zanechávali modré podliatiny.
Znovu sa rozkašlala a Fannie vkĺzla rukou za vankúše, aby ju pridržala vo vzpriamenej polohe. Objavila sa krv – na podklade čistej bielej handry mala jasnokarmínovú farbu. Bavlnenými handrami nahrádzali vreckovky, ktoré už boli na tento účel primalé. Spoločne pretrpeli záchvat a keď Josephine vyčerpané klesla dozadu, Fannie ju nežne pustila, pričom sa dotkla jej vlasov – bolo to jediné miesto, kde jej dotyk nepôsobil ďalšiu bolesť.
„Joey, teraz si odpočiň…“ Vymýšľanie utišujúcich slov vyčerpávalo Fannie prinajmenšom tak, ako prizeranie sa Josephininmu utrpeniu. Božemôj, buď si ju vezmi, alebo sprav zázrak!
„Idem rozvešať bielizeň. Budeš v poriadku?“

Josephine zdvihla palec. Nemala ani toľko síl, aby prikývla.
„Nebudem dlho,“ zašepkala Fannie.
Vyvesila poslednú plachtu a vrátila sa do kuchyne. Nad jej hlavou sa opäť ozývalo kašlanie. Zavrela oči a oprela si čelo na chladný prah dverí. 
Tak ju našla Emily.
„Fannie?“

Fannie sa prudko vystrela. „Ach, Emily.“ Pod zámienkou, že dvíha kôš s bielizňou, si zotrela zradné slzy. „Nepočula som ťa vojsť.“

„S mamou je horšie?“

„Má za sebou zlé popoludnie. Veľa kašlala a má strašné preležaniny. Nemáš vo svojej lekárskej kapse niečo, čo by jej pomohlo? Je strašné tak trpieť.“

„Pozriem sa, či niečo nenájdem. A čo ty? Ty sama nevyzeráš príliš energicky.“

„Nezmysel. Ja?“ predstierala Fannie bezstarostnosť. „Veď ma poznáš… som ako mačka, vždy dopadnem na nohy.“

Ale Emily videla depresiu a slzy lesknúce sa v jej očiach. Neuniklo jej, aká je Fannie v posledných dňoch unavená a utrápená. A tak prešla cez izbu a vzala jej z rúk kôš s bielizňou. „Potrebuješ sa odtiaľto na pár hodín vytratiť. Toto, a všetko, čo si ešte nedokončila, nechaj na mňa. Učeš sa, obleč si pumpky a choď sa previezť na bicykli. Nevracaj sa, kým nebude na stole večera. A to je rozkaz!“

Fannie zavrela oči, utišujúc svoje pocity. Pritlačila si ruku na bránicu a plynulé vydýchla. „Ďakujem ti, miláčik. Presne to urobím. A veľmi rada.“

Zabralo jej pätnásť minút, kým si vyzliekla šaty a zmyla zo seba pach choroby, ktorý v poslednom čase akoby vnikol aj do jej kože a oblečenia. Obliekla si bielu naškrobenú blúzku, elegantný kabátik farby muškátového orecha a pumpky rovnakej farby. Broskyňovo sfarbené vlasy si vytočila na vrch hlavy do škoricového drdola a z kôlne vytiahla bicykel.
Pre všetko na svete, ako jej dobre padlo byť vonku! Zdvihla tvár k oblohe a zhlboka sa nadýchla. Bol október a nebo bolo belasé ako bruchá tunajších pstruhov. Vzduch bol ako liek a všetky okolité topole akoby sa premenili na poklad neznámeho kráľa – oproti modrej oblohe vyzerali ako zo zlata. Vydala sa na cestu, tešiac sa zo svojej slobody. Všetky starosti pustila z hlavy. V diaľke sa dvíhali kopce ako boky zlatých čajových šálok, ale trávnaté brehy pozdĺž potoka Little Goose si stále držali svoju írsku zeleň, prifarbenú do červená škvrnami škumpy, ktorej listy sa začali červenať ako prvé. Aké dobré bolo byť silná, zdravá a zdatná, byť vonku a rozrážať tvárou vietor! Fannie sa zakývala na sedadle a tuhšie šliapla do pedálov. Cítila, ako sa jej do vlasov oprel vánok a rozčesával ich svojimi silnými, drsnými prstami. Vyšla hore kopcom juhovýchodne od mesta, potom sa spustila dole dlhým svahom, kde ju skaly donútili pevnejšie zovrieť rukoväte riadidiel, aby sa neprevrátila. Šliapala a šliapala, až na doraz, cítiac, ako sa jej napínajú a zohrievajú namáhané svaly. Vychutnávala každú minútku tej námahy, jednoducho preto, že bola pevná, plná síl a bola schopná také úsilie vyvinúť. Zastala pri nejakom potoku, ktorého meno nepoznala, a pozerala sa, ako sa čerí, zrkadlí na svojej hladine oblohu a vrhá späť záblesky ako zlaté mince. Položila bicykel a ľahla si do trávy. Pritlačila lopatky na zem, opájala sa prítomnosťou, nechávajúc slnko, nech jej páli do tváre. Rozopla si živôtik, aby dopriala slnka aj svojej hrudi. V chumáči ostrice za vodou začula štebotanie včelárikov. Kľakla si a odpovedala im. Potom sa napila z prúdu, pozapínala si blúzku a vydala sa späť do mesta.
Po Grinnellovej ulici mierila priamo k Walcottovej nájomnej stajni.
Vošla na bicykli až dnu, prešla uličkou, ktorá rozdeľovala budovu, a zastala pred fúrikom plným čerstvej slamy, stojacim pred boxom, ktorý Edwin dával do poriadku. Pri ňom zosadla, na čo sa Edwin prekvapene otočil.
„Edwin, prosím ťa, na nič sa ma nepýtaj. Dnes to skrátka potrebujem.“ Vošla do boxu a vrhla sa mu do náručia.
Zostal prekvapene stáť: „Fannie?“ Vidly v ruke mu ovisli.
Objala ho a skryla si tvár na jeho prsia. „Božemôj, ako dobre voniaš!“

„Fannie, čo je?“

„Edwin, objím ma. Veľmi silno, aspoň na dve-tri minútky. To by malo stačiť.“

Rukoväť vidiel zadunela na drevenej priečke a Edwinova ruka ju zovrela okolo pliec.
Edwin na to nebol vôbec pripravený. Ešte pred chvíľou hádzal vidlami slamu a vzápätí k nemu pristúpila ona, voňavá a vláčna, voňajúca pováľanou trávou, čerstvým vzduchom a bylinkami. Nad jej hlavou sa vznášal slabý závan tepla, ako bola ešte rozhorúčená po rýchlej jazde. Oprel si nos o jej vlasy, ktoré mali farbu vychádzajúceho slnka, a zhlboka dýchal. Rukami jej prechádzal po chrbte, zapamätávajúc si jeho obrysy.
„Mmmmm… áno,“ priadla. Ovoniavala jeho košeľu, zachytávajúc tú nefalšovanú vôňu muža, potu a koní, ktorá sa miešala so sladkou vôňou čerstvo rozhádzanej slamy, ktorá sa šírila v boxe. „Edwin, ospravedlňujem sa. Ale jednoducho som to potrebovala.“

„Psst… to je v poriadku, Fannie.“

Pevne sa objímali, hladkali sa po chrbtoch – také zdravé, pružné telo som neobjímal celé roky, napadlo Edwina. 
„Si taký dobrý,“ zašepkala. 
„Aj ty.“
„Pevný, silný a dobrý.“

Edwinovi bilo srdce až v krku. Nemohol tomu uveriť. Konečne sa jej dotýkal, objímal ju, robil to, o čom sníval už od jej príchodu, ba celé roky predtým. To bolo pre Fannie typické – prekvapiť ho, keď to najmenej očakával, prísť a postaviť sa k nemu, akoby to bolo úplne prirodzené.
Stále tomu nemohol uveriť. „Prečo práve dnes?“ spýtal sa. 
„Lebo som si nebola istá, či by som bez toho dokázala pokračovať.“

„Aj ty, Fannie?“

Prikývla, pričom mu narazila hlavou do brady. „Voniaš životom.“

„Nevoniam, ale smrdím! Práve som čistil boxy.“

„Nie! Neodťahuj sa! Ešte som neskončila.“

Zavrel oči. Usmial sa do jej vlasov, cítiac, že sa mu zachytili do brady. Opájal sa jej nečakanou blízkosťou, zhlboka vdychoval jej bylinnú vôňu. Keď sa rukami dotkol jej bokov, zaklonil sa, aby jej videl do očí. Chytil ju za pás – pás, ktorý svojimi krivkami a ladnosťou pripomínal stredový výrez na husliach. Prechádzal jej po rebrách, zabiehajúc palcami do priehlbiny pod nimi. Mal chuť dotknúť sa jej pŕs, ale ovládol sa, pretože aj tieto jednoduché priznania boli pre nich darom z nebies. Koľko času ubehlo odvtedy, čo takto hladkal nejakú ženu? Nevedel si na to odpovedať. Možno to bolo práve vtedy, keď naposledy držal Fannie. Josie bola vždy proti prejavom lásky za svetla. Akýkoľvek ich sexuálny, dokonca aj nežný kontakt sa uskutočňoval za tmy, diskrétne, podľa jej predstáv o morálke. Ešte raz si k sebe Fannie pevne privinul. Ach, aké dobré, aké prirodzené bolo dotýkať sa ženy za denného svetla, zaboriť si tvár do jej vlasov a pritlačiť sa bokmi o jej boky! Roztiahol prsty a oboma rukami prešiel dohora, až kým sa palcami nedotkol jej pazúch. Prsty sa mu vzadu rozprestreli, akoby bola nejakým orechom, ktorý sa dá rozlúsknuť a ochutnať. Viditeľne sa zachvela a zmámené vzdychla. Odtlačil ju, aby jej videl do tváre, no na gombíku košele sa mu zachytil pramienok jej broskyňovo sfarbených vlasov, ktorý ich zviazal dokopy. Ich pohľady sa stretli s takou láskou, že ju už nemohli dlhšie zapierať.
„Prepáč, Fannie, ale ja musím,“ povedal mäkko Edwin. Súčasne sa zmocnil jej pier a ňadier, ťahajúc ju naliehavo k sebe veľkými, upracovanými rukami, ktoré zovreli jej mäkké pahorky. Sklonil hlavu a pobozkal ju na čakajúce ústa. Už neboli deti ako vtedy, keď sa jej dotýkal a bozkával ju prvý raz. To, čo robili, robili s plným vedomím dôležitosti a významu svojho počínania. Bozkávali sa ako dvaja, ktorí za svoje právo draho zaplatili. Jazyk sa dotýkal jazyka, otvorených a poddajných úst. Zospodu jej stlačil prsia a palcami sa dotkol ich špičiek. Oprel ju o drsnú drevenú stenu, čím zhodil vidly, ktoré zazvonili o podlahu, a pritlačil sa k nej. Bol veľmi vzrušený a nebol schopný to skryť. Bola presne taká, akú si ju pamätal – zmyselná, vášnivá a pri bozkávaní vynaliezavá. Priblížila sa k jeho perám a jazyku, ochutnávajúc ich povrch, a potom prenikla do hĺbky obratným krúžením pohyblivého jazyka a dychtivými perami. Bozk sa neskončil, len sa utišoval a prenášal na iné miesta: na krk, plecia, hrdlo, uši.
„Fannie, ja som nezabudol… nikdy.“ Jeho šepkanie znelo roztúžene. 
„Ani ja.“

„Po všetky tie roky sme mali byť spolu.“

„Boli sme. Aspoň v mojom srdci.“

„Ach, Fannie! Moja drahá, sladká Fan…“ Jej dychtivo otvorené ústa ho prerušili uprostred slova. Bozkávali sa s naliehavosťou strateného času… Boli to vlhké, vzrušené bozky, prerušované vzdychmi a vášnivým tlakom ich tiel, akoby pevným objatím mohli zmazať dávny omyl, pre ktorý toľko trpeli.
Keď prestali a zadychčané zalapali po dychu, povedal: „Už som zabudol, aké to je. Vieš, ako dlho som nič podobné nerobil?“

„Psst… nehovor takto o nej. Nikdy. Už toto je dosť nečestné.“

Chytil jej ruku, držiac ju tak, ako kňaz drží kalich, a pil z nej – opájal sa Fannie s jasnými vlasmi, nenásytným duchom a vôňou potlačenej trávy. S láskou si ju držal v pamäti – tú dávnu Fannie, teplom a rosou požehnané dni mladosti. Ako bez nej mohol celé tie roky vydržať? Prečo sa o to vôbec pokúsil?
Zdvihol hlavu, aby sa jej pozrel do očí. „Nečestný som bol ja, keď som sa ťa vzdal. Aký som len bol hlupák!“

„Urobil si to, čo si považoval za správne.“

Palcami jej hladkal líca. „Fannie, ľúbim ťa. Vždy som ťa ľúbil.“

„Aj ja teba, Edwin. A nikdy som neprestala.“

„Vedela si to aj vtedy, keď som si vzal Josie, však? Vedela si, že ľúbim teba.“

„Samozrejme, že som to vedela. Aj ty si vedel, čo cítim.“

„Prečo si sa ma nesnažila zadržať?“

„Bolo by to na niečo dobré?“

V očiach mal bolesť: „Neviem,“ povedal žalostne. „Neviem.“

„Tvoji rodičia si nasilu presadili svoju vôľu. Aj jej rodičia.“

„Nie je to zvláštne, že vôbec nenamietali, keď som im oznámil, že ja a Josie odchádzame z Massachusetts? Skoro akoby si uvedomovali, že náš odchod je pre nich akýmsi pokáním za to, ako zmanipulovali naše životy. Uvedomoval som si, že je to jediná možnosť, ak má moje manželstvo prežiť. Nedokázal by som žiť v tvojej blízkosti a nemať ťa. Som si istý, že do roka by som porušil svoju manželskú prísahu. Moja najdrahšia Fannie…“ Opäť ju objal – nežne sa jej zmocnil. „Tak veľmi ťa ľúbim. Nemohli by sme ísť hore do sena a pomilovať sa?“

„Edwin, nie.“ To bolo pre Fannie typické – dokázala mu spokojne zotrvávať v náručí aj vtedy, keď ho odmietala.
„Vari sme už nepremárnili dosť času?“ Držal jej hlavu a zasypal jej tvár bozkami, od ktorých jej vlhla pleť. „Keď sme mali sedemnásť, čerta sme sa starali o následky. Stali sme sa milencami, ako sme chceli my. Tie následky nemôžu byť horšie ako tie, ktoré sme už zažili. Fannie, prosím ťa… neopakujme tú chybu.“

Chytila ho za ruky a zložila mu ich, vložiac si jeho dlane pod bradu medzi vlastné dlane. Od citov, ktoré sa búrili v jej vzrušenom tele, sa jej chveli očné viečka.
„Edwin, dosť. Musíme prestať. Si ženatý.“

„Ženatý s nesprávnou ženou.“

„Ale aj tak ženatý. A Joey by som to nikdy neurobila. Aj ju ľúbim.“

„Tak načo si sem potom prišla?“ spýtal sa skoro nahnevane.
Nedala sa vyviesť z miery jeho pochopiteľným sklamaním. Pokojne si priložila jeho ruku na svoje búšiace srdce. „Cítiš, čo si so mnou spravil? Ako mi bije srdce? Vnútri sa chvejem a konečne cítim, že žijem. Mám dôvod pokračovať. Chcela som to od teba preto, lebo som cítila, že s tým by súhlasila aj Joey. Zatiaľ to stačí.“ Vystrela mu prsty uväznené vo svojich dlaniach, pobozkala ho na končeky prostredníkov a vyhľadala jeho pohľad. „Som vyliečená a ty tiež. Ale keby sme zradili Joey, obaja by sme vnútorne trpeli. Edwin, vieš to rovnako dobre ako ja. A teraz sa musím vrátiť do domu.“

Vyhľadal jej oči, cítiac, ako z neho opadá chvíľkové podráždenie. „Fannie, kedy sa môžeme…“

„Mlč,“ prikázala mu jemne, prikryjúc mu pery prstom. S láskou mu prešla prstom po celých ústach, sledujúc očami celú dráhu toho pohybu. „Sme ľudia, Edwin. To, čo k sebe cítime, sa nedá navždy odkladať. Možno občas, keď sme smutní a trpíme núdzou, zistíme, že sa navzájom hľadáme, tak ako som ťa hľadala dnes. Ale nebudeme sa rozprávať o následkoch ani sa nebudeme nečestne oddávať dôverným rozhovorom. To by len zvyšovalo náš pocit viny.“ Prešla do šepkania. „Už musím ísť. Prosím ťa, pusť ma.“

Zaspätkovala. Vystrela ruky a prešla mu nimi po zápästiach, hánkach a nakoniec po špičkách prstov. „Ale v noci, keď ležím v posteli, myslím na teba,“ zašepkala a vykĺzla preč.
„Fannie…“

Otočila bicykel a nasadla naň skôr, než by ju opustil posledný zvyšok počestnosti.
Počas tých dní, v ktorých Josephine trpela konečnou fázou svojej choroby, Tom Jeffcoat namáhavo pracoval, aby dokončil vnútrajšok svojho domu. Jednej noci uprostred augusta odložil po pätnástich hodinách nepretržitej práce hladidlo a murársku lyžicu, priložil si obe päste na šiju a prehol sa dozadu. Nad jeho hlavou visela syčiaca petrolejka, vrhajúca tiene, ktoré sa ohýbali na spola omietnutých stenách kuchyne. Dnes večer chcel miestnosť dokončiť – zvyčajne pracoval do desiatej, ale bolel ho chrbát a už ho neodolateľne lákalo provizórne lôžko v stajni.
Poobzeral sa po miestnosti s osadenými oknami, podlahou prikrytou pokvapkanou celtovou látkou a v duchu si položil otázku, ktorá žena v nej bude jedného dňa vládnuť. Zjavil sa mu znepokojivý obraz Emily Walcottovej, stojacej tam, kde by mal byť sporák. Ha. Emily Walcottová zrejme ani nevie, ktorý koniec lyžice sa používa na miešanie. Či sa mu Charles nezveril, že práce v kuchyni nie sú jej silnou stránkou? No aj napriek tomu pred Tomovým pohľadom, od vyčerpanie úplne sklovitým, jej predstava pretrvávala.
Jeffcoat, choď spať, kým nespadneš z nôh.
Čupol si, aby oškrabal hladidlo. Bol taký unavený, že sa do toho musel nútiť. Zívajúc sa zahalil do vyblednutého flanelového saka, zdvihol vedro so špinavým náradím a zhasol lampu. V miestnosti sa zjavili tmavomodré tiene. Na chvíľu sa ešte zastavil, aby pouvažoval.
V tomto dome budeš pravdepodobne bývať s Tarsy Fieldsovou. Je to zrejme to najlepšie, čo ti toto mesto môže ponúknuť.
Vonku rozlieval svoje mliečne svetlo takmer okrúhly mesiac, osvetľujúci hrebene striech a sľubujúci ranný mráz. Pozrel na Big Horns. Ich vrcholky už boli vo vyšších polohách pokryté snehom a v mesačnom svite žiarili skoro purpurovou farbou. Vyhrnul si golier a pobral sa opačným smerom, ku Grinnellovej ulici. Mesto sa už babušilo na zimu. Prechádzal okolo záhrad, v ktorých už gazdiné nechali len sem-tam nejakú tekvicu alebo riadok mrkvy, aby ich osladili prvé mrazy. Základy boli obložené slamou a jej vôňa sa miešala s vôňou čerstvo rozrytej pôdy, okorenenej starými výhonkami paradajok a zvyškami záhradníckych ohňov, ktoré označovali koniec úrody. Uvažoval, akou záhradníčkou by bola Tarsy. Tu, na západe, kam tovar v plechovkách dovážali volské záprahy a stál menší majetok, nemali gazdiné na výber: museli si na zimu robiť zásoby potravín. Akosi si ju nedokázal predstaviť na kolenách a plieť burinu. A zavárať? Už len tá predstava vyzerala smiešne. Rodiť deti? Tá saténovo nakučeravená Tarsy? V žiadnom prípade.
A čo Emily Walcottová?
Pomyslenie na Emily Walcottovú ho rozrušilo, ale v jeho mysli pretrvávalo skoro denne, pretože o nej Charles stále hovoril. Možno nemala v láske domáce práce, ale dokázal si ju ľahko predstaviť, ako rodí deti. Žena, ktorá dokázala zvládnuť niečo také nepríjemné, ako bol ten výjav u Jagushovcov, iste neohrozene zvládne aj rodenie detí. Z tohto dôvodu mal Charles šťastie. Takže?
Vykašli sa na ňu, Jeffcoat.
Vykašlat sa na ňu? Nikdy o tom nevedela!
Nie?
Je zasnúbená s Charlesom.
To povedz svojmu srdcu, keď sa nabudúce rozochveje pri jej príchode do miestnosti.
No, tak sa mi trochu chveje srdce. A čo má byť? Ty sám by si sa s ňou rád oženil. S tou divoškou?
Prečo si si ju predstavoval vo svojej kuchyni a ako rodí deti? A nenahováraj si, že tie, ktoré si si s ňou predstavoval, boli Charlesove.
Bol vyčerpaný. To preto mu myseľ blúdila po takých nepravdepodobných odbočkách. Mohol myslieť, na čo chcel, vždy si spomenul na Emily Walcottovú. Musel, pretože to inak nešlo. Kráčal pomaly, celý polámaný od únavy, a o koleno mu narážalo vedro, vydávajúce tlmené zvonenie.
Zahol na Grinnellovu ulicu. Prišiel k Edwinovej nájomnej stajni… a náhle zastal.
Prečo u Edwina v túto nočnú hodinu horí lampa? Edwin zatváral každý večer o šiestej (rovnako ako on) a za tmy sa nikdy nevracal. A prečo je svetlo také slabé, akoby do okna kancelárie prenikalo z hlavnej časti stajne?
Zlodeji koní?
Jeffcoat zacítil, ako mu na hlave naskočili zimomriavky. Prekĺzol k budove, oprel sa plecami o jej stenu a potichu položil vedro. Posuvné dvere boli pootvorené sotva na šírku ľudského tela. Pomaly sa k nim posúval a naťahoval uši. Všade ticho. Dokonca nebolo počuť ani fŕkanie koní, takže k boxom sa nemohol votrieť nikto cudzí. So zadržiavaným dychom zaškúlil spoza okraja dverí do tmavej hĺbky budovy. Hlavná stajňa bola ponorená v čiernej tme. Svetlo vychádzalo zo samotnej kancelárie, ale bolo také slabé, že sotva dosahovalo okraj okna. Ak by bol vnútri Edwin, bol by vytiahol knôt. Nenechal tu dnes večer Edwin svoje tržby, niekde v tom neporiadku na staromódnom stole?
Jeffcoat zadržal dych a vopchal sa do dverí. Z kancelárie vychádzal akýsi zvuk – trhané, nosové dýchanie, sprevádzané šuchotaním papiera. Po špičkách sa prikrádal popri stene, hmatkajúc okolo seba rukami, až kým sa nedotkol niečoho hladkého a dreveného: rukoväte vidiel. Potichu skĺzol rukami nadol a našiel chladné smrtiace hroty. Uchopil vidly ako zbraň a po špičkách sa prikrádal ku dverám kancelárie, pripravený k skoku.
„Edwin, ste to vy?“ zvolal. Dýchanie a šuchotanie stíchlo. „Kto je tam?“ spýtal sa. Žiadna odpoveď.
Zovrelo mu hruď a koža na hlave sa mu napla. Napriek tomu však zovrel vidly a s revom skočil do miestnosti ako dáky zambijský bojovník: „Uáááá!“

Jedinou osobou v kancelárii bola Emily Walcottová.
Tisla sa o operadlo stoličky pri stole, bola bledá a vystrašená. Pristál na podlahe s nastavenými vidlami a natočenými kolenami.
„Emily!“ vykríkol. Ruky mu klesli. „Čo tu robíš?“ Ale to, čo robila, bolo vidieť na prvý ohľad. Plakala… osamote. Mala opuchnuté oči a po tvári sa jej valili slzy, dokonca aj keď v šoku otvorila ústa.
„Čo tu robíš ty}“
„Myslel som si, že si zlodej koní alebo niekto, kto hľadá v stole peniaze. Edwin sa nikdy po šiestej hodine nevracia.“ Oprel vidly o stenu a otočil sa späť k nej, zúfalý zo sĺz, ktoré sa jej kotúľali po mokrých lícach. Ako smutne vyzerala! Mala na sebe šaty tekvicovej farby s tmavými bodkami na živôtiku a bolo jasné, že plače už dlhší čas. Otočila sa tvárou k zásuvkám, utierajúc si potajomky hánkami oči.
„Som to len ja. Takže môžeš odísť,“ oznámila mu fufňavo.
„Plačeš.“

„Nie dlho. Som v poriadku. Povedala som, že môžeš odísť.“

Jej slzy ho prekvapili. Nepovažoval ju za ženu, ktorú možno ľahko rozrušiť, a nečakal ani to, že to vyvedie z miery jeho. Ale srdce sa mu chvelo.
Zámerne hovoril veselým hlasom. „Teraz je už neskoro, už som ťa prichytil. Takže mi môžeš porozprávať aj to, čo sa stalo.“

Vzdorovito pokrútila hlavou, pritlačiac si na ústa vreckovku. Plecia sa jej triasli. Hľadel na jej šaty so zapínaním na chrbte, tesne obopínajúce jej lopatky, na škrobený biely golier a strapaté čierne vlasy na jej zátylku. Premáhal pokušenie otočiť jej stoličku a privinúť si ju do náručia, pevne ju objať a nechať ju, nech sa mu vyplače v náručí. Namiesto toho sa spýtal: „Chceš, aby som zašiel po Charlesa?“

Vehementne pokrútila hlavou, ale neprestávala vzlykať do vreckovky, s lakťami roztiahnutými na doske stola.
Bezradne stál a rozmýšľal, čo má robiť. Zohla sa dopredu, zaborila si tvár do dlane a rozvzlykala sa tak mocne, že sa jej dvíhali rebrá. Čo má robiť? Pre zmilovanie božie, čo robiť? Prizeral sa, až kým nemal pocit, že je už toho príliš. Potom si čupol a otočil ju na kresle tvárou k sebe. „Hej,“ naliehal jemne, „otoč sa ku mne.“ Jej sukňa sa mu dotýkala kolien, ale ona odmietala odtiahnuť z tváre vreckovku. Bola zahanbená tým, že sa pred ním zrútila. „Veď vieš, že sa mi môže? zveriť.“

Zúrivo pokrútila hlavou, čo sprevádzala séria tlmených vzlykov. „Len ch-choď preč. Ne-nechcem, aby si ma takto videl.“

„Emily, čo sa deje? Niečo s Charlesom?“

Pokrútila hlavou, pričom jej z vlasov vypadla sponka a odrazila sa od jeho kolena na dlážku.
Zdvihol ju a pevne zovrel v dlani, hľadiac jej do vlasov zo vzdialenosti pár centimetrov od svojho nosa. „Ide o mňa? Zase som niečo urobil?“

Ďalšie vášnivé pokrútenie hlavou.
„Tvoj malý brat? Tarsy? Tvoj otec? Čo?“

„Moja mama.“ Jej slová, skreslené vďaka vreckovke a zapchatému nosu, zneli ako boja baba. Nad okrajom bieleho plátna, ktoré si tisla na nos, sa zjavili jej zničené oči. „Ach, Tom (počul Tob), je také ťažké pozerať sa, ako umiera.“

Pri jej smutnom vysvetlení a neúmyselnom skreslení svojho mena pocítil príval citov. Vyžadovalo si nadľudské úsilie čupieť pred ňou a nedotknúť sa jej.
„Je s ňou horšie?“

Emily prikývla. Sklopila zrak a mocne si vyfúkala nos. Keď konečne položila ruky do lona, mala nos červený a vlhký. „Dnes som sa o ňu starala ja. Fannie s… si na chvíľu vy… vyšla,“ vysvetľovala trhane, prerušujúc slová doznievajúcimi vzlykmi. „Úbohá F… Fannie, je s ňou celý deň. Myslím, že som si nikdy predtým ne… neuvedomila, akú ťažkú úlohu sme jej zverili, starať sa o mamu v týchto posledných týždňoch. Ale Fannie sa ma spýtala, či by som mohla… mohla…“ Emily sa odmlčala, premáhajúc nový nápor emócií. „Mohla nájsť niečo na jej preležaniny, a ja…“ v zúfalej snahe dokončiť svoj monológ bez ďalšieho zrútenia uprela Emily červené oči na hornú časť dverí. „Videla som… tie preležaniny.“ Zažmurkala. Oči nechala zatvorené a zhlboka sa nadýchla. Potom ich opäť otvorila a pokračovala. „Fannie mamu kúpe, vymieňa jej oblečenie a posteľnú bielizeň. Až do dnešného dňa som si neuvedomovala, aké sú jej pre… preležaniny zlé. A je taká… vychudnutá… nič z nej… nezostalo. Dokonca sa ne… nemôže sama ani otočiť. Musí to za ňu robiť o… ocko. Ale nech sa jej dotkne, kde chce, vždy jej zostanú… mo… modriny.“ Napriek hrdinskému úsiliu jej z očí znova vytryskli slzy.
Tom, kľačiaci pred ňou na kolenách, sa bezmocne prizeral, ako sa opäť rozplakala. Tvár si schovala do dlaní a celé telo sa jej triaslo. Charles, dočerta s tebou, kde si? Ona ťa potrebuje! Ako sa na ňu pozeral, išlo mu roztrhnúť srdce. No tak, divoška, neplač… neplač. Ale ona plakala, zmučene, snažiac sa v sebe zadržať zvuk, takže z hrdla vychádzal len ako slabé, žalostné mrnčanie. Cítil tlak vo vlastnom hrdle a uvedomoval si, že sa jej musí dotknúť, inak sa rozsype, k. „Emily… no tak… psst…“ Stále kľačiac, pritiahol si ju k sebe.
Ochabnuto sa mu podvolila, bez odporu skĺznuc z kresla. Nežne ju vzal do náručia a držal ju, kľačiac na hrboľatej betónovej podlahe v malej neupratanej kancelárii. Trhane plakala a ochabnuto na ňom visela. Jej ruky mu voľne spočívali na chrbte, kým mu jej vzlyky narážali do hrude.
„Ach, Tooom…“ vzlykala neutíšiteľne.
Vzal jej hlavu do rúk a pritiahol si jej tvár k hrdlu. Jej slzy mu vsakovali cez predok košele a máčali mu kožu. Plakala, až kým sa nevyčerpala a nezostala mu vysilene odpočívať v náručí.
Oprel si líce o jej hlavu. Želal si, aby ho napadli nejaké múdre slová a aby dokázal vysloviť slová útechy, ktoré cítil vo svojom srdci. Namiesto nich jej však dokázal ponúknuť len kolísanie v náručí a ticho.
Po čase sa jej dych ukľudnil a podarilo sa jej zo seba trhane dostať: „Ospravedlňujem sa.“

„Nemáš sa za čo ospravedlňovať,“ vyčítal jej nežne. „Keby si ju nemala rada, necítila by si taký žiaľ.“

Zacítil, ako sa jej pri hlbokom chvejivom vzdychu zachveli prsia. Poutierala si zvyšky slz, no stále sa opierala lícom o jeho hruď, nejaviac najmenší náznak, že by sa chystala túto polohu zmeniť. Upieral pohľad na zožltnutý kalendár, ktorý visel nad stolom, a zľahka ju hladkal po zátylku.
Minúty ubiehali. Každý sa zaoberal vlastnými myšlienkami. Napokon sa Emily unavene spýtala: „Tom, prečo nemôže jednoducho umrieť?“

V jej otázke počul pocit viny i úprimnosť. Chápal, akú bolesť jej tá otázka musela pôsobiť. Pohladkal ju po chrbte a pobozkal ju na vlasy. „Neviem, Emily.“

Zotrvávali tak celú večnosť, tesne pritlačení o seba, spojení jej zármutkom a jeho úzkosťou nad tym, že jej nedokáže pomôcť. Nežným chápavým hlasom jej poskytol jedinú úľavu, ktorú poznal: „Ale nemusíš sa cítiť vinná preto, že si to želáš,“ povedal.
Z jej nehybnosti pochopil, že jeho slová boli práve tým, čo potrebovala: rozhrešením.
Už pred niekoľkými minútami prestala plakať, ale prešlo mnoho vzácneho času, kým si – obaja súčasne – uvedomili, že zostali v neručí toho druhého pridlho. Vo chvíli, keď sa o neho oprela, prekročili tú jemnú čiaru medzi bezútešnosťou a túžbou.
Odtiahol sa, zvierajúc ju oboma rukami. Ešte chvíľu ju tak držal, potom mu ruky neochotne klesli k bokom. Videl, že jej horia líca, a v jej rumenci čítal, že aj jej mysľou preletelo tisíce ostýchavých želaní. Ale pred vnútorným zrakom sa jej zjavil Charles, a tak Emily hľadela kdesi na gombík Tomovho flanelového saka a on skúmal jej odvrátenú tvár, sadnúc si dozadu na päty, aby medzi nimi bola väčšia vzdialenosť.
„No…“ ozval sa chvejúcim sa hlasom. To slovo sa medzi nimi chvelo ako postrelený vták tesne predtým, než sa zrúti. „Už ti je lepšie?“

Prikývla a opatrne zdvihla zrak. „Áno.“

Skúmavo na ňu hľadel. Bola roztrasená a neistá. Keby sa pohla čo len o kúsok, ocitla by sa opäť v jeho objatí a tentoraz by jej poskytol ďaleko viac než len útechu. Videl, že jej oči na chvíľu zastrelo pokušenie. Nasilu sa zasmial a váhavo sa uškrnul. „No, aspoň sme zastavili tvoj plač.“

Priložila si ruky na líca a opatrne sa dotkla spodných viečok. „Asi vyzerám strašne.“

„Hej, hrozne,“ súhlasil s predstieraným smiechom. Ohmatala si horné viečka, ktoré sa zdali byť podliate a opuchnuté.
„Och, ako ma bolia oči,“ priznala. Zložila ruky, a tak sa mohol pozrieť.
Naozaj boli opuchnuté a červené. Vlasy mala uvoľnené z uzla, líca posiate škvrnami a pery opuchnuté. Ale aj tak ich túžil bozkávať rovnako ako jej zúbožené, sčervenené oči. Aj jej hrdlo a prsia. Túžil jej povedať: zabudni na Charlesa, zabudni na Tarsy, zabudni na svoju matku a dovoľ mi, nech ťa urobím šťastnou.
No namiesto toho ovládol svoje nutkanie. Chytil ju za ruky a zdvihol ju na nohy. Potom odstúpil dozadu. „Tak… môžem ťa odprevadiť domov?“

Jej oči hovorili áno, ale hlas povedal: „Nie, prišla som sem pre nejaký lanolín na mamine preležaniny.“ Ukázala smerom k chaosu papiera a otvorenej knihe na stole. Obaja dobre vedeli, že tam sa žiadny lanolín nenachádza. „Ja… musím ho pohľadať. Ty choď.“

Preniesol pohľad od stola na ňu: „Si si istá, že budeš v poriadku?“

„Áno, ďakujem ti. Už to bude dobré.“

Zdalo sa, že miestnosť každú chvíľu vybuchne od potlačovaných emócií. Ani jeden z nich sa nehýbal. „Nuž, tak teda dobrú noc.“

„Dobrú noc.“

Mal som ju pobozkať, kým som mal možnosť.
Cúval ku dverám, no jej slová ho opäť zastavili. „Tom… ďakujem ti. Dnes večer som strašne niekoho potrebovala.“

Prikývol. Naprázdno prehltol a pomaly vyšiel von. Skôr, než by urobil hanbu sebe, jej a Charlesovi.

Prešiel október. Tom sa už medzitým usídlil vo svojom dome. Dalo sa v ňom bývať, ale bol stále prázdny. Na čisté a biele steny sa žiadali tapety a obrazy, všetko veci, ktoré dokáže vybrať omnoho skôr žena než muž. Okná, s výnimkou tých, ktoré sa nachádzali v Tomovej spálni, zostali neozdobené. Pretože väčšinu svojho času trávil inde, na obývateľnosti domu mu zatiaľ príliš nezáležalo. Mal železnú posteľ, v salóne pec na kúrenie, v kuchyni sporák a jedno čalúnené kreslo. Okrem toho si zhotovil pár kusov zariadenia z niekoľkých prázdnych súdkov od klincov: primitívny stôl, dve dlhé lavice a drevenú debnu. U Loucksa nakúpil len to, čo potreboval – posteľnú bielizeň, lampy, umývadlo, vedro na vodu, naberačku, kanvicu, panvicu na vyprážanie a kanvicu na kávu. V prázdnej drevenej debničke od nábojov, položenej na podlahe v kuchyni, skladoval tú svoju trochu potravín: vajcia, kávu a bravčovú masť.
Keď tam Tarsy prvý raz prišla a rozhliadla sa, jej tvár sa pretiahla od sklamania. „Chceš povedať, že toto je všetko, čo sem dáš?“

„Zatiaľ. Bude toho viac, keď sa na jar opäť pohnú volské záprahy.“

„Ale čo táto kuchyňa? Je taká… prázdna a hrozná.“

„Uznávam, že to chce ženskú ruku. Ale mojim potrebám vyhovuje. Aj tak som väčšinou v nájomnej stajni.“

„Ale veď nemáš ani len taniere! Z čoho jedávaš?“

„Jedávam väčšinou v hoteli. Občas si tu na raňajky usmažím nejaké to vajíčko. Ale vajcia nie sú dobré bez chleba. Nepoznáš niekoho, od koho by som mohol kupovať chlieb?“ Jasne videl, že Tarsy je z jeho sparťanského zariadenia zdesená.
V jeden sobotný večer koncom novembra sedel vo svojom jedinom kresle a nohy obuté v ponožkách mal vyložené na súdku od klincov. Cítil sa akosi deprimované. Celé toto miesto bolo deprimujúce. Zavrel dvere do salónu a na schodisko, a tak bolo v kuchyni síce teplo, ale až priveľmi ticho a pusto. Okná bez záclon boli čierne ako školská tabuľa a len sporáková rúra v jednom kúte rušila strašidelnú belosť prázdnych stien. Keby bol v stajni, leštil by postroje. Keby bol v maminej kuchyni doma v Springfielde, hľadal by si niečo pod zub. Keby bol so svojimi priateľmi, bol by na nejakom domácom večierku – lenže tomu by sa opäť vyhol, pretože Emily by tam bola znova s Charlesom. Tarsy ho neprestávala domŕzať a prosiť, aby zmenil svoje rozhodnutie. Nakoniec nazlostene vyhlásila: „Tak dobre, zostaň sedieť doma! Ale odo mňa to nečakaj!“ A tak tam sedel, hľadel na červené špičky svojich sivých ponožiek, načúval tichu, lámal si hlavu nad tým, ako si vyplniť večer, a myslel na Emily Walcottovú a na to, ako sa jeden druhému už celé týždne vyhýbajú.
Keď sa ho Charles pýtal, prečo už viac nechodí na večierky, vymyslel si výhovorku, že Tarsy si začína robiť priveľké nároky a on že si nie je nacistom, ako je to s jeho vzťahom k nej – čo nebolo ďaleko od pravdy. V poslednom čase sa u nej objavili znepokojujúce ženské inštinkty. Dokonca mu začala piecť chlieb (ťažký a hrubozrnný ako krmivo, čo dával koňom, hoci jej ďakoval a jej prvé pokusy o vedenie domácnosti ospevoval) a po večeroch sa nečakane zjavovať v jeho dverách. Začínala robiť aj narážky na to, ako rada by sa odsťahovala od rodičov a že jej je jedno kam, a medzi rečou sa Toma pýtala, či si raz nechce založiť rodinu.
Nechal si hlavu klesnúť dozadu na čalúnené kreslo a zavrel oči. Bol by rád, keby dokázal Tarsy ľúbiť. Ale ani raz k nej nepocítil taký náhly pocit túžby a potreby ochraňovať ju, aký sa ho zmocnil toho dňa, keď Emily Walcottová plakala a keď sa mu zdôverila. Rád by vedel, ako sa má Emily. Charles mu povedal, že s pani Walcottovou je horšie ako kedykoľvek predtým a že lipne na živote, hoci doktor Steele už pred niekoľkými týždňami vyhlásil, že jej nedokáže nijako pomôcť.
Vo svojom tichom dome otočil Tom tvár k oknu. Želal si byť spolu s Emily a ostatnými. Dnes mali dole na potoku Little Goose korčuliarsky večierok, prvý tohto roku, a potom sa mala celá skupina presunúť do domu Mary Essovej na punč a keksy… a nepochybne aj na tie protivné spoločenské hry. Nie, nakoniec spravil najlepšie, že zostal doma.
Tom vo svojom zadumaní tie zvuky sprvu nezaregistroval. Počul len praskanie ohňa a svoj melancholický monológ. Potom sa to ozvalo znovu: vzdialené rinčanie, ktoré bolo čoraz hlasnejšie, sprevádzali výkriky a pozdravy. Pozorne sa započúval. Čo, dočerta, sa to tam vonku deje? Znelo to, ako keď sa mulica so zlatokopeckým náradím gúľa dole svahom, akurát že táto sa blížila k jeho domu. Začul volať svoje meno – „Hééj, Jefcoat!“ – a vyskočil z kresla. „Jeffcoat, prichádza ti spoločnosť! Ho-hóó, Tommy, otváraj!“ Ešte silnejšie rinčanie sprevádzal smiech a zdalo sa, že celá tá haravara sa ozýva okolo celého domu. Potom zaznel zvuk konských kopýt.
Rukou si zaclonil oči a zaškúlil cez predné okno von do zimnej noci. Čo sa to, dofrasa, deje? Priamo pred schodmi na verandu zastavuje nejaký voz a všade sa tmolia ľudia! Na holej podlahe verandy duto zaduneli kroky a nejaká tvár s priloženými dlaňami nakukla dnu – Tarsy. A vedľa nej Patrick Haberkorn, ďalej Lybee Rykerová a za nimi celá veselá chasa, vykrikujúca a klopkajúca na sklo. „Hej, Jeffcoat, otváraj dvere!“

Prudko ich roztvoril a s rukami opretými o boky sa do nich s úškrnom postavil. Všetci mali byť na korčuliarskom večierku. „Dočerta, vy blázni, čo tu tak trieskate?“

„Hrádáme ti serenááádu-ú!“
Lybee Rykerová triasla striebornými príbormi v zakrytom hrnci, akoby pražila kukuričné pukance. Mick Stubbs búchal drevenou lyžicou po panvici a celú skupinu viedla Tarsy, ktorá trieskala dvoma pokrievkami, akoby to boli činely. Nikto nechýbal. Boli tam všetci jeho priatelia a robili taký lomoz, akoby chceli striasť mesiac z oblohy. Zanechali za sebou stopy na zasneženom dvore a okolo celého domu. Pridal sa k nim aj niečí pes a jeho štekot dopĺňal okolitý hluk. Tom stál vpredu na verande, smial sa a cítil, ako mu pri pohľade na ich tváre, mihajúce sa vo svetle prúdiacom z otvorených dverí za jeho chrbtom, mäkne srdce. Bola tam aj ona – Emily, hoci sa držala vzadu v tieni, zatiaľ čo ostatní sa celí zadychčaní a vzrušení zhromaždili pod schodmi verandy.
Dojatý Tom hľadal slová: „Nuž, došľaka, neviem, čo povedať.“

„Nehovor nič. Len odstúp a pusť nás, nech to ponosíme do domu.“

V zástupe prechádzali okolo neho a na jeho stôl z dosiek ukladali hrnce, panvice a príbory. Tarsy rovno pred ním zmraštila nos a povýšené, samoľúbo sa usmiala. Niesla dnu akýsi biely balík. „Dávaj pozor, ak nechceš, aby som ti prešla po špičkách!“

„To je tvoje dielo, slečna Fieldsová?“ Zdvihol obočie so skrývaným potešením.
„Možno,“ povedala, mykajúc pri chôdzi sukňami. „S trochou Charlesovej pomoci.“

Charles mal plné ruky práce na voze, kde posúval veci, aby sa mohli vykladať.
„Bliss, ty zákerný darebák, si tam?“

„Nemám čas. Nadávať mi môžeš neskôr!“

„Jerome, Ardis… ahoj.“ Tomovi sa krútila hlava, keď zachytil záblesky zariadenia pre domácnosť a sústružených stoličiek, ktoré niesli okolo neho. Všade veselé hlasy, srdečné úsmevy a pohyb. A kdesi uprostred toho všetkého omnoho tichšie: „Ahoj, Emily.“

A jej rovnako tiché: „Ahoj, Tom.“ Keď prešla okolo neho do kuchyne.
Niekto ho pobozkal na bradu – to sa von vracala Tarsy.
Niekto ho udrel do ruky – to kráčal dnu Martin Emerson s krásnym koženým kufrom, ktorý na druhom konci držal Jerome Berryman.
„Ľudkovia, to je už priveľa,“ povedal Tom.
Ale celá prehliadka trvala dobrých päť minút – dnu a zase von. Charles dozeral na vykladanie, až kým konečne s pomocou všetkých prítomných mužov nevyložil nejaký kus nábytku, ktorý bol široký ako traja chlapi a vyšší než oni.
„Charles, preboha, čo si to porobil?“

Ten kus bol taký ťažký, že sa Charles pri jeho dvíhaní zmohol len na trhanú odpoveď: „Len… odstúp… Jeffcoat… inak ťa… zaorieme…“

Postavili to k južnej stene do kuchyne medzi dve dlhé, úzke okná. Bol to nádherne vyrezávaný príborník z hrčovitého javora, ručne vyhladeného do hladkosti poriská na starej sekere. Pýšil sa dvoma širokými zásuvkami a pod nimi dvierkami rovnakého typu, v úrovni pása mal široký servírovací pult, dvoje ďalšie dvierka a nad nimi policu na taniere. V každých zo štyroch dvierok boli vyrezané stebla pšenice, vinúce sa v kruhu okolo mosadznej rukoväte uprostred. Prepracované vyrezávanie muselo zabrať mnoho hodín trpezlivej, s láskou vykonávanej práce.
Tom sa ho dotkol. Bol načisto ohromený. „Bože, Charles… ja neviem, čo povedať.“

Niekto zavrel vchodové dvere. Hoci v kuchyni bolo plno mladých ľudí, všetci zmĺkli. Charles zotrel z povrchu nábytku zrazenú vlhkosť, odstúpil a sňal si rukavice. „Napadlo mi, že by to mohlo pomôcť, aby si sa tu cítil viac ako doma.“

Tom zovrel rukou priateľovo plece. Vytryskla v ňom vďačnosť a mocný prameň lásky. „Charles, to je nádherné… to je…“ Bolo to viac než nádherné. Šlo to priamo od srdca. Mocne objal Charlesa a úprimne ho pobúchal po chrbte. „Charles, ďakujem ti.“

Charles sa rozpačito zasmial. Odtiahli sa od seba – ich oči sa na chvíľu v rozpakoch stretli – a potom sa rozosmiali. A keď sa smiali oni, pridali sa aj ostatní, čím uvoľnili napätie tej dojímavej chvíle.
Tom upriamil pozornosť na ďalšie kusy zbierky. „Jerome… ty si pre mňa vyrobil kufor?“

„Spolu so starým pánom.“

Dar Jeroma Berrymana bol skoro rovnakým prekvapením ako Charlesov. Bol to nádherný kufor z hovädzej kože s drevenými doplnkami a mosadznou zámkou, vyrobený v kožiarskom obchode jeho otca. Tom si ho neprestával obzerať. Aj Jeromovi srdečne poďakoval a potľapkal ho po chrbte. „Odkáž aj svojmu otcovi, že mu ďakujem.“

„Otvor ho.“

Vnútri bola rôznorodá zbierka: škrabák na topánky, panvica na kukuričný chlieb, pár skrivených cínových čajníkov a zbierka čistých, vypratých handier, zviazaných do balíka.
„Čo je toto?“

„Handry.“

„Handry?“ Tom ich zdvihol do výšky za dva razy previazený špagát.
„Mama vraví, že handry treba v každom dome.“

Výbuch smiechu znamenal začiatok nového ruchu – ženy si vzali handry a utierali nimi sneh, roztápajúci sa na podlahe kuchyne, zatiaľ čo ostatní začali vybaľovať zariadenie pre domácnosť v udivujúcom sortimente. Jedna skupina vešala záclony a ďalšia začala oblepovať police v špajzi papierom prineseným z mäsiarstva. Muži otvorili džbány s domácim pivom, ktosi našiel v tom zmätku poháre a niekto ďalší otvoril dvere do salónu a v malej piecke založil oheň. Gramofón od Fieldsovcov natiahli, nasadili naň rúru a domom sa začala ozývať hudba. Niekto vyhrabal nástennú lampu so zrkadlom a zavesil ju na stenu salóna. Vrátili sa ďalší dvaja muži, ktorí boli zaviezť Edwinov voz späť do nájomnej stajne, a teraz im ženy nadávali, že dovnútra nanosili sneh. Lybee Rykerová vytiahla pred dvere upletený handrový koberec, Tarsy vybaľovala sendviče. A uprostred toho všetkého si Tom vybaľoval svoje dary.
To, čo nevyrobili sami, získali nájazdom na zásoby vo vlastných domácnostiach. Výsledkom bola zvláštna zbierka, počínajúca držiakmi na lyžice a končiaca nádobami na stáčanie. Niečo z toho bolo zbytočné, niečo užitočné. Pre všetko, čo vybaľoval, nachádzali ženy vhodné miesto: pre štyri otlčené taniere s bielym smaltom a modrým okrajom, poprehýbané kovové nádoby, strúhadlo, drevený drvič na zemiaky, utierky, poháre s doma zaváranou zeleninou a želé, tri doškriabané stoličky rozličných typov, postláčané medené pľuvadlo, malý štvorcový stôl do salónu s jednou nalomenou nohou, sito z konského vlásia, ochranné poťahy, obliečky na vankúše, nástennú kapsu na hrebene, puknuté zrkadlo a sieťku na vlasy.
„Sieťka na vlasy?“ Tom si prikryl hlavu, akoby si chcel chrániť vlasy. „Bože, dúfam, že nie!“

Všetci sa rozosmiali, keď k nemu prišla Tarsy a hrabla mu do hustej čiernej hrivy. „Zatiaľ také nebezpečenstvo nehrozí.“

Stisol ju okolo pása a usmial sa na ňu. „Máš rada prekvapenia, však?“ doberal si ju polohlasne. Kútikmi očí mu mykalo od smiechu.
„Máš radosť?“

„Pripomeň mi, že sa ti mám neskôr poďakovať.“

Jedna z posledných vecí, ktorú vybalil, bola prekrásna, ručne vyšívaná prikrývka. Ženy s híkaním podišli bližšie. Všetky okrem Emily.
„To je od Fannie,“ oznámila potichu, držiac sa stále v rovnakej vzdialenosti ako celý večer.
Prvý raz odvtedy, čo sa spoločnosť presunula dnu, sa Tom priamo stretol s jej pohľadom. „To robila ona?“

„Áno.“

„Je to krásne. Povedz jej, že ďakujem, dobre?“ Emily prikývla.
Charles, ktorý sa prizeral, omylom považoval ich opatrný odstup za chlad. A, pretože vždy túžil nastoliť priateľstvo medzi tými, ktorých najviac miloval, pohol sa k Emily a vzal ju za ruku. „Chceš si pozrieť dom?“ spýtal sa. „Ukážem ti ho.“

Hodila po ňom rýchly, úzkostlivý úsmev. „Samozrejme.“

Spolu s Charlesom sa prechádzala po Tomovom dome, po dome, ktorý stavali obidvaja muži spoločne. Vyšli hore schodmi s odbočkou na podeste, prešli cez tri spálne na poschodí, z ktorých každá mala vlastný šatník a očarujúce lomené okná vystupujúce zo skosených stropov, no v ktorých nebol ani jeden kus nábytku. Charles by nemohol byť pyšnejší, ani keby išlo o jeho vlastný dom. S lampou v ruke s nadšením popisoval každý jeho prvok a viedol Emily za ruku. V tretej spálni zastali. Hľadeli okolo seba na novú, čerstvo nabitú podlahu voňajúcu drevom, na príťažlivý obrys stropu a dlhé, štíhle okná, ktoré boli rovnako holé ako v deň, keď ich namontovali. Ako tam stáli, svetlo lampy okolo nich vytváralo kruh. V lesklom skle okien na čiernom pozadí noci sa jasne odrážali ich postavy. Obaja zachytili svoj odraz v rovnakú chvíľu. Charles pevnejšie chytil Emily a nahol sa, akoby ju chcel pobozkať.
Zohla sa a vykĺzla mu.
Snažil sa skryť svoje sklamanie. „Stalo sa niečo?“ spýtal sa.
Odvrátila sa. „Nie.“

„Dnes večer si zvláštne tichá.“

„O nič nejde. Len sa trápim kvôli mame.“

Nebolo to len tým. Mohol za to aj Tom Jeffcoat a tento dom, v ktorom bude jedného dňa žiť so svojou ženou. A aj jeho oči, ktoré sa jej po celý večer vyhýbali, a aj spomienka na chvíľu, keď s ním bola naposledy, plakala mu v náručí a mala pocit bezpečia a pohodlia.
„Nie je to len tým,“ trval na svojom Charles. Postavil sa za ňu a stlačil jej ruky. „Ale ako ťa mám pochopiť, keď mi o tom nepovieš?“

V pomykove si našla hodnovernú výhovorku. „To kvôli tým oknám, Charles. Hocikto môže nazrieť dnu a uvidí nás.“

„No a čo keby nás aj videl? Sme zasnúbení a budeme sa brať. U snúbencov aj manželov sa bozkávanie považuje za normálne.“

Už nemala naporúdzi žiadnu výhovorku, prečo sa mu vyhýba. Otočila sa a previnilo k nemu zdvihla oči. „Charles, mrzí ma to.“

Zdalo sa, že sa ho to dotklo. „Aj mňa.“

Zvesil ruku. Lampa mu teraz osvetľovala tvár zdola, vytvárajúc z jeho očí veľké tmavé tiene. „Vieš, čo ťa podľa mňa naozaj trápi?“ Hľadela naňho, no neodpovedala. A tak pokračoval: „Myslím, že je to Tom.“

V hrudi zacítila horúčavu a v jej tvári sa zjavil previnilý výraz. „Tom?“

„Zmeníš sa vždy, keď si v jeho blízkosti. Buď ho ignoruješ, alebo sa s ním hádaš. Dnes večer si s ním sotva prehodila slovo, aj keď je to večierok na jeho počesť. Emily, je to môj najlepší priateľ. Mám pocit, akoby ste sa preťahovali lanom a ja som stál uprostred. Nemôžeš sa s ním spriateliť aspoň kvôli mne?“

„Charles, mrzí ma to,“ odvetila pokorne, sklopiac previnilo oči. Cítila, ako sa jej na lícach usádza červeň.
„Dokonca si ani raz nepochválila jeho dom. A pritom vieš, že som na jeho stavbe strávil skoro celé leto a že som naň aj sám dosť hrdý.“

„Viem.“ Stála pred ním so skľúčeným výrazom káraného dieťaťa.
„Tak sa správaj aspoň tak, aby si sa s ním znášala.“ Prstom jej zdvihol bradu a skúmavo jej pozrel do očí. No tie, rovnako ako jeho oči, zakrýval tieň. „Jediné, čo chcem, je, aby medzi vami bolo trochu súladu.“

„Pokúsim sa o to,“ zašepkala.
Pobozkal ju, aj napriek nezakrytým oknám a lampe, ktorá ich osvetľovala uprostred prázdnej miestnosti. Najprv zľahka na pery, držiac ju za bradu. Nasledoval druhý, kratší bozk: všetko bolo odpustené.
„Teraz mi dovoľ, nech ti ukážem zvyšnú časť,“ zašepkal. Chytil ju za ruku a vyviedol ju z miestnosti. Pri chôdzi jej vysvetľoval, akým spôsobom sú spájané trámy, upozornil ju na dvojkrídlové okná, uchytenie dverí, hladkosť schodiskového zábradlia, na bezpečný, nízky sklon každej podstupnice a na neobvyklú šírku schodov. Na ich úpätí nezabočili doprava, ale doľava a Emily sa ocitla v spálni Toma Jeffcoata.
Jeho posteľ z liatiny a s uzlami v tvare žaluďov tam, kde sa tyčky križovali, stála v rohu medzi oknami. Deky slúžiace ako prikrývky boli prehodené cez jediný vankúš, ktorý sa pri šírke dvojitej postele strácal. Vedľa stála na súdku od klincov petrolejová lampa a pri jej podstavci ležala osamelá čierna sponka do vlasov. Len čo ju Emily zazrela, zovrelo jej srdce. Ruky jej vyleteli k zátylku, akoby jej tá sponka spadla práve teraz. Čo robí jej sponka pri jeho posteli? Našťastie, Charles mal oči len pre dom, a tak mohla ruku zas nenápadne spustiť. Upozornil ju na dvojité oblúkové lišty na dverách, no jej oči zabiehali k oknám, provizórne zastretým flanelovými prikrývkami, pribitými o horný okraj rámov. Ak nebrala do úvahy sponku, vyzerala izba asketický ako cela mnícha.
„Do každej izby sme zabudovali šatník,“ rozprával Charles. „Škoda, že som na to nemyslel pri stavbe vlastného domu.“ Keď sa otočila, otvoril dvere na Tomovom šatníku. Zjavilo sa niekoľko kusov odevu visiaceho v skoro nevyužitom priestore. Spoznala čierny oblek, ktorý nosieval v nedeľu, a vyblednutú flanelovú košeľu, do ktorej vsiakli jej slzy vtedy, keď ho videla naposledy. Vzadu na háčiku visela jedna z jeho ošklbaných modrých košieľ s odtrhnutými rukávmi a na podlahe ležal cestovný vak, z ktorého trčala nohavica spodkov. V druhom rohu mal opretú pušku, šatník páchol tak ako on – koňmi, obnoseným šatstvom a vôňou muža.
Nemohlo by ju viac vyviesť z rovnováhy, ani keby Toma Jeffcoata vyrušila pri kúpeli.
„Do všetkých rohov sme osadili ružice.“ Charles ukazoval na drevorezby nad ich hlavami. „A nezvyklé vysoký soklfk… zdobený. Tento dom je postavený tak, aby vydržal naveky.“

„Charles, je veľmi krásny,“ povedala poslušne. A aj bol. Ale ona už túžila dostať sa preč z jeho spálne… a to čo najrýchlejšie.
Dolným podlažím domu sa dalo prechádzať dookola. Zo salónu do kuchyne, z kuchyne do podchodu, ktorý slúžil ako špajza a zároveň sa v ňom začínalo schodisko. Zo špajze sa dalo ísť do Ťomovej spálne a cez dvere druhej spálne opäť do salónu. Keď doň vstúpili, Emily si uľahčené vydýchla. Gramofón s praskaním hral nejakú nezáživnú pieseň a všetci už tancovali. Tarsy s Tildou Awkovou vešali Fanninu prikrývku, aby ju bolo vidieť. Natiahli ju cez jeden roh tak, že jej cípy pribuchli do hornej časti posuvných okien. Dnu priniesli Tomove kuchynské lavice, a na nich sedela jedna skupinka, smiala sa a vešala si na nosy lyžice. Tom Jeffcoat stál vo dverách kuchyne, popíjal z pohára pivo a pozoroval, ako Emily s Charlesom vychádzajú z jeho spálne. Jeho a Emiline oči sa stretli práve vtedy, keď si dal poriadny dúšok a opakom ruky si utieral ústa. Odvrátila sa prvá, aby sa pridala k skupinke sediacej na laviciach. Lenže Charles ju chytil za ruku. Postrčil ju priamo cez miestnosť k ďalším dverám, pri ktorých stál Tom, a otvoril ich. Bol to posledný šatník. „Dokonca sme jeden umiestili aj sem.“ Bol úplne prázdny.
„íha,“ povedala Emily. Nakukla dovnútra, uvedomujúc si, že pol metra od nej stojí a pozerá sa Tom.
„Ach, Tom, ty máš šatníky!“ vykríkla Mary Essová a náhlila sa, aby tiež strčila hlavu dnu. „Máš ty ale šťastie!“

Mary sa pchala rovno do šatníka, a tak Charles Emily za lakeť vytiahol. Potom sa otočil k Tomovi, uvedomujúc si emociálne napätie medzi ním a Emily. Povedal: „Tvoj dom sa jej páči.“

Emily uprela na Jeffcoata bezvýrazný pohľad. „Tvoj dom sa mi páči,“ zopakovala zo slušnosti a prešla popri ňom do kuchyne, aby si našla niečo na pitie.
Večierok bol čoraz živší. Gramofón hral nahlas a tancovalo sa omnoho rýchlejšie. Emily vypila tri poháre piva a začala sa naozaj zabávať. Toma ani nevyhľadávala, ani sa mu nevyhýbala. Tancovala varšavianku a dostávala sa do príjemnej nálady. V prestávkach medzi tancami sa vzdala pokusov sňať zo svojho pása Charlesovu ruku. Raz, keď pozrela na opačný koniec miestnosti, zazrela Toma, ako stojí s Tarsy. Ruka mu spočívala na jej pleciach a ťahal ju k sebe. Akoby zacítil, že sa naňho pozerá. Vzhliadol – a ich pohľady sa stretli. Zdvihol pohár a napil sa, nespúšťajúc ju pritom z očí. Okolo jej pása spočívala Charlesova ruka. Tomova ruka spočívala okolo Tarsiných pliec. Emily pocítila nezmyselný príval žiarlivosti. Znova odvrátila pohľad ako prvá.
Ktosi otvoril ďalší džbán domáceho piva, ktoré bolo silnejšie než predošlé. Nálada stúpala a veselosť rástla. Muži dovliekli do salónu nový kufor. Napchali doňho Micka Stubbsa a vyhlásili, že vyslobodiť ho odtiaľ môže jedine nejaká dáma svojím bozkom. Podujala sa na to Tilda Awková a vyvolala všeobecný hurhaj a vlčie zavýjanie, lebo tak urobila uprostred miestnosti, stojac spolu s Mickom v kufri. Potom sa ich muži snažili zo žartu zavrieť v kufri spolu, čo, prirodzene, nešlo. Tilda a Tarsy sa rozchichotali a skryli sa do kúta za Fanninu prikrývku, kde si niečo šepkali. O pár minút odtiaľ vyšli krútiac bokmi a odtiahli za prikrývku aj ostatné dievčatá, aby im prezradili plán novej hry.
„Ideme hrať hádanie podľa nôh!“

„Hádanie podľa nôh?“ zašepkala s vytreštenými očami Ardis Corbeilová. „A o čo tam ide?“

Tilda a Tarsy zagúľali očami a rozchichotali sa. „Hovorila mi o tom mama,“ povedala Tilda. „A ak to zvládla ona, prečo by sme to nezvládli my?“

„Ale o čo tam ide?“

Ukázalo sa, že to bude ďalšia veselá hra, a to hra veľmi odvážna. Ženy sa mali obnažiť od kolien dole, vyhrnúť si sukne a postaviť sa za prikrývku tak, aby im bolo vidieť len bosé chodidlá a lýtka. Muži sa zatiaľ mali pokúsiť uhádnuť, komu nohy patria.
„A ak uhádnu, čo potom?“

„Záloha!“

„Aká záloha?“

Bol to nápad Mary Essovej: stráviť päť minút v tamtom prázdnom šatníku… za zavretými dverami… vo dvojici.
„Ja to hrať nebudem!“ vyhlásila Emily. Ale dievčatá už boli celé vzrušené a dohovárali jej: „Och, nebuď taká suchárka, Emily! Veď je to len hra.“

„Ale čo ak tam neskončím s Charlesom, ale s niekým iným?“

„Môžete si spievať,“ navrhla uštipačne Mary.
Len čo sa muži dozvedeli pravidlá hry, v očakávaní zábavy začali pokrikovať, ohlušujúco pískať na prstoch a poštuchávať sa. Potom si medzi sebou začali čosi šepkať, vybuchujúc v záchvatoch sprisahaneckého smiechu. Emilin pohľad sa stretol s Charlesovým. Jasne videla, že jemu vôbec nebude vadiť, ak s ňou strávi päť minút v šatníku. A tak sa vzdala protestov a nechala sa strhnúť hrou. Mužov poslali von z miestnosti, aby sa dievčatá mohli posadiť, povyzúvať sa, vyzliecť si ponožky a vykasať spodnú vlnenú bielizeň. Po celý ten čas sedela Emily na podlahe a zúfalo sa pokúšala spomenúť si, či Charles niekedy videl jej holé nohy. Kedysi dávno, ešte ako malé deti, sa spolu brodili v potoku, keď mali ich rodičia piknik. Spomenie si, ako vyzerali? Ach, Charles, prosím ťa, spomeň si! Musíš si spomenúť!
Podlaha bola studená aj napriek piecke stojacej v protiľahlom rohu. Spolu s ostatnými dievčatami stála bosá na Tomovej čerstvo položenej podlahe z tvrdého duba a ako bezduchá ovca zaujala miesto v rade za prikrývkou. Bála sa odísť z večierka, hoci po tom túžila. Zároveň sa aj bála, že Charles jej nohy nespozná, no Tom Jeffcoat áno.
Mary Essová zvolala: „V poriadku, už môžete vojsť!“ Muži sa bez jediného slova vracali v zástupe do miestnosti. Bolo počuť, ako si na druhej strane prikrývky nervózne odkašlávajú. Emily stála vtlačená medzi Tarsy a Ardis, hľadela na prikrývku desať centimetrov pred svojím nosom a obzerala si Fannine dôkladné stehy červenou niťou, ktorými našívala záplaty z jej starých šiat a otcových košieľ. Zdalo sa jej, že má žalúdok až v krku, a kládla si otázku, čo tu, dočerta, robí, prečo sa núti hrať hru, po ktorej ani najmenej netúži. Muži sa prestali pohybovať a v miestnosti opäť nastalo napäté ticho.
Dievčatá si držali vyhrnuté sukne a do tvárí im stúpala horúčava. Niektoré si hanblivo skrížili nohy. Ani jedna sa nepozerala na ostatné. Čo by sa stalo, keby ich takto našli ich matky?
Príchuť zakázaného ich držala v zajatí.
Emily Walcottová sa modlila, aby si Charles vyberal ako prvý… a aby hádal správne.
Na svoje zdesenie počula, že Jerry Berryman navrhol: „Tom, je to tvoj večierok aj tvoj dom. Dokonca aj tvoja prikrývka. Chceš ísť prvý?“

„Dobre,“ súhlasil Tom.
Emily pevne zovrela v dlaniach záhyby sukne vykasanej až po boky. Nad podlahou bol studený prievan, od ktorého jej krehli prsty na nohách. Pred očami uvidela obraz Toma Jeffcoata, ako drží jej čižmu a kľaká si, aby jej ju pomohol obuť. To bolo v deň, keď sa naňho prvý raz pozrela. Vtedy to bolo strašné. No teraz ešte strašnejšie. Ani keby pred ním stála nahá, necítila by sa obnaženejšia. Prečo sa vôbec nechala zatiahnuť do tejto hlúpej hry? Aby dokázala, že nie je suchárka? Že nie je hanblivá? Nuž, čo je zlé na tom, ak je niekto hanblivý? Hanblivosť má svoje kladné stránky! Túto hru považovala za nechutnú a chlipnú a ľutovala, že nenašla odvahu to povedať.
Ale už bolo príliš neskoro.
Tom Jeffcoat sa pomaly posúval popri rade bosých nôh a hodnotil ich. Zastal pred Emily. Pevne zavrela oči, cítiac, ako sa jej celé telo otriasa od úderov srdca. Opäť sa pohol ďalej a hneď sa jej ľahšie dýchalo. Ale o necelú minútu bol späť a jej srdca sa znova zmocnila panika. Pozrela nadol. Špičky jeho čiernych čižiem boli sotva tri centimetre od jej bosých palcov.
„Emily Walcottová,“ povedal zreteľne a prikryl jej najdlhší druhý prst špičkou čižmy.
Zavrela oči a pomyslela si: Nie, to nemôžem.
„Emily, si to ty?“ spýtal sa. Spustila sukne, akoby to bola gilotína. S pohľadom upretým do prikrývky stála a nebola schopná sa pohnúť. Zdvíhal sa jej žalúdok, horeli jej líca. Tarsy ju štuchla: „Tak choď a nevyškriab mu oči!“ A tichšie dodala: „Mám ich celkom rada.“

Emily sa zohla popod prikrývku. Tvár sa jej červenala ako brusnicový rôsol. Nedokázala sa pozrieť – a ani sa nepozrie! – na Toma Jeffcoata.
Patrick Haberkorn zavtipkoval: „Myslím, že by sme mali pridať nové pravidlo. Obidvaja musíte vyjsť zo šatníka živí.“
Zasmiali sa všetci okrem Emily. Vyslala tichú prosbu k Charlesovi, ale ten zvolal: „Neublíž mu, Em, je to môj najlepší priateľ!“ Všetci jej priatelia sa znova rozosmiali. Ona však túžila zmeniť sa na kvapalinu a škárami medzi doskami vsiaknuť do podlahy.
„Slečna Walcottová…“ vyzval ju Jeffcoat s ľahkou úklonou, pokynúc smerom k otvoreným dverám šatníka, akoby nešlo o nič neobvyklejšie než o čakajúci kočiar. „Až po vás.“

Strnulo ako mučeník ku hranici vošla Emily do šatníka. Dvere za ňou sa zavreli. Náhle sa ocitla v takej absolútnej tme, že sa jej na chvíľu zakrútila hlava. V pohybe jej bránil Tom, ktorý stál tak blízko, že cítila jeho vôňu. Prehltla kliatbu, keď zacítila, ako pokojne stojí pri jej pleci, kým ona mala pocit, že sa $usí. Siahla pred seba a dotkla sa chladnej, rovnej omietky. Prešla rukou až do rohu a pohla sa tým smerom, aby sa od neho dostala čo najďalej. Plecami sa oprela o stenu vpravo a skĺzla nadol. On urobil to isté pri ľavej stene.
Ticho. Trápne ticho.
Objala si kolená a schúlila bosé prsty na novú hladkú podlahu.
Nikdy v živote nebola taká vystrašená. Ani vtedy, keď mala štyri roky. Mama jej vtedy porozprávala príbeh, ako jej starého otca naháňali vlci, keď bol malý chlapec, a ona verila, že pod jej posteľou je vlk.
Počula, ako sa Jeffcoat zhlboka nadýchol.
„Si na mňa napálená, že som ťa sem dostal?“ spýtal pošepky.
„Áno.“

„Myslel som si to.“

„Nechce sa mi rozprávať.“

„Dobre.“

Opäť nastalo ticho, ešte ťaživejšie než predtým. Pritiahla si kolená k hrudi. Mala pocit, že vybuchne. Bolo jej, akoby sa nachádzala šesť metrov pod hladinou vody a došiel jej vzduch – taký mala strach a pocit tlaku. Srdce jej bilo tak silno, že jej šli prasknúť ušné bubienky.
„Taká hlúpa hra!“ zasyčala.
„Súhlasím.“

„Tak načo si si ma vybral!?“

„Neviem.“

Zaplavil ju náhly hnev, ktorý ju vzpružil a trochu potlačil jej strach. Až kým zdráhavo nepripustil: „Ale áno, viem.“

Zovrela nozdry a lopatkami skoro vyryla dieru do novej omietky na stene. „Jeffcoat, varujem ťa…“ Vystrčila ruku, ktorou sa kryla. Dotkla sa len čiernej prázdnoty.
Nechal ju dusiť sa vo vlastnej šťave a v pocite, že sa okolo nej sťahujú steny. Potom ju potichu, so zrejmým úmyslom, vyzval: „Poď sem, divoška.“

„Nie!“

Jeho prsty sa jej zovreli okolo holého ľavého členka. Mykla sa dozadu, až si udrela hlavu o stenu. „Nie!“

„Prečo nie?“

„Pusť ma!“

„Oboch nás to trápi. Toto je možno naša jediná šanca zistiť, ako sa veci majú.“

Z jej hlasu sa stratil hnev a vystriedalo ho naliehanie: „Tom, nie! Preboha ťa prosím, nie!“ Zúfalo sa snažila roztvoriť mu prsty, ktorými zvieral jej členok, ale on bol neoblomný. Cítila, že ju ťahá po podlahe, stále zohnutú ku kolenu a k boku.
„Ak budeš príliš vzdorovať, možno uhádnu, čo sa tu v skutočnosti deje.“

Prestala sa brániť… prestala so všetkým okrem dýchania. Jej dych si ťažko hľadal cestu cez hrdlo zovreté predtuchou toho, čo sa má stať.
Vonku niekto zo žartu zabúchal na dvere. Emily podskočila, ale Jeffcoat bol neoblomný. Posúval ruku hore jej lýtkom a zastavil ju až v podkolení. Sedela nehybne ako socha, kým druhou rukou hmatkal v tme. Našiel jej líce, prešiel na zátylok a napriek jej odporu ju ťahal k sebe.
„Aj ja mám strach, ty divoška, ale chcem na to prísť. Ako že je Boh nad nami. Tak poď sem.“

Minul jej ústa len o vlások. Opravil svoj kurz, hľadajúc jej teplý dych. Sedela vzpriamene, zadržiavala dych a pery mala nehybné ako zmrznuté byle bodliakov. Prvý bozk bol opatrný, jeho pery na jej sotva spočinuli. Keď sa nepohla, oprel sa, a ona si podľa dychu uvedomila, že je stále nebezpečne blízko. Potom to zopakoval, sotva pootvoriac pery, aby jej odovzdal závan vlhkosti. „Nie,“ modlikala ticho, žalostne.
Ale on pokračoval, akoby ju nepočul. Naklonil jej hlavu a neúprosne ju bozkával, jazykom zľahka tancujúc po jej perách, akoby ich roztápal. „No tak, divoška, skús to,“ dodával jej odvahy. Oboma rukami jej chytil hlavu. Palce priložil k jej neochotným ústam a krúžil nimi, akoby im chcel dať nový tvar. Jazykom jej presvedčujúco prechádzal po perách.
Naprázdno pregĺgala, stále so zavretými ústami. Jej srdcom sa valila lavína zakázaných citov. Bol neodbytný a úplne vyrovnaný. Kreslil na jej ústach mokré osmičky – zľahka, zľahučka. Jeho dych jej zohrieval líce, takže už nedokázala dlhšie potláčať ani vlastný. So zachvením prudko vydýchla a jej sebaovládanie zmizlo ako námraza na okennej tabuli pod dotykom slnka. Oprela sa o neho, zdvihla ruky a opätovala jeho objatie. Jeho jazyk okamžite vkĺzol do jej otvorených úst. Bol horúci a zvedavý a vzbudzoval v nej nutkanie robiť to isté. Ich jazyky skúmavo krúžili, dráždili, norili sa… v rozpakoch nad vzájomným, rýchlo narastajúcim vzrušením.
Rástlo príliš intenzívne, príliš rýchlo.
Udýchané sa od seba odtrhli. Srdcia im bili ako zvony. Perami zastal na koreni jej nosa.
„Emily…“ zašepkal a zaklonil jej hlavu. Opäť nedočkavo našiel jej pery, akoby nehodlal premárniť ani okamih drahocenného času. Žiadna tma nebola dosť hustá, aby zamaskovala jej tichý súhlas, žiadna dosť úplná, aby skryla jej poddajnosť a to, ako mu ochabla v náručí – ako keď skĺzne obrus zo stola na podlahu – a ako otvorila jeho ústam svoje mäkké, poddajné pery.
Bozk sa začal sám od seba, potom dospel do náruživosti. Príval nedočkavosti zalial Emily od hlavy až po päty a jeho náraz ju našiel nepripravenú. Spolu s ním sa dostavila horúčosť, hlboké chvenie a strašná túžba pritlačiť si prsia o jeho telo. Avšak nebolo v ľudských silách pritlačiť ich tak pevne, aby uľavili náhlej bolesti vzrušenia. On to vzrušenie živil, bozkávajúc ju na celé ústa, pritiahnuc si ju cez lono, pohybujúc jej hlavou, aby priamo na mieste spečatili ten záchvat.
Všetko sa zdalo také správne. Jej ústa vyzerali byť pre jeho ako stvorené. Stočila sa okolo jeho trupu a pritiahla si kolená dohora, až ho udrela do rebier, ovinúc jednu ruku cez jeho plece a druhú okolo jeho boku.
Širokou dlaňou zovrel jej vztýčený lakeť a potom pevne a hladko prešiel nadol k jej pazuche a ňadru. Zachvela sa a zostala nehybne ležať. Zalievala ju ďalšia vlna vzrušenia. Tesný živôtik šiat len znásoboval slastný pocit z dotyku jeho ruky, ktorá jej prikryla ňadro a ktorej palec hľadaí jeho najteplejšie a najtvrdšie miesto. Hlboko vo svojom vnútri ucítila nádherný príboj a pevnejšie si pritiahla kolená. Tá ruka vháňala do jej ňadra sladkú bolesť.
Len o kúsok odtiahol ústa a zašepkal: „Čo myslíš, koľko času nám ešte zostáva?“

„Neviem.“

Nenásytné sa vrátili k predošlej činnosti. Bolo to ako zjavenie. Nikdy predtým sa tak nebozkávala, nikdy nie s takou neviazanosťou. Akoby bolo nevyhnutné robiť to práve tak. Nikdy predtým si tak nenechala láskať prsia. Zdalo sa jej nemysliteľné, že by mohla vzdorovať. Toľko od neho vôbec neočakávala: bol vynaliezavý, mal vášnivé ústa a tvoril k nej dokonalý doplnok.
No znepokojovala ich realita – tie zavreté dvere… tikanie hodín… Charles… Tarsy… možnosť odhalenia.
Len trochu času… ešte trošku…

Tom odtiahol ústa z Emiliných. Zľahka ju pohryzol do pery, do brady a cez tesný živôtik aj do ňadra, akoby si chcel odniesť čo najviac, kým opustí tento čierny priestor. Ani len nepomyslela na to, aby ho odtlačila. Každý jeho krok pociťovala ako celok, ako neodvratnú nevyhnutnosť. Opäť ju pobozkal na ústa a maznal sa s jej ňadrom. Dole v bruchu sa jej tvoril tuhý uzol.
Bozkávala ho a zabudla na všetko.
On však zovrel ruky a drsne ju odtlačil: „Emily, mali by sme prestať.“

Cítila sa celá rozpálená a ako opuchnutá. Zo všetkých síl sa usilovala upokojiť. Stále nevidela nič okrem nesmiernej čierňavy, ale aj v nej počula jeho prenikavé dýchanie.
„On na to príde,“ zašepkala roztrasené.
„Tak si sadni tam, kde si bola.“ Zatlačil ju do jej kúta a sám si sadol do svojho. Pritiahla si kolená k búšiacemu srdcu. Tom si jednu nohu vystrel, aby to vyzeralo prirodzene, keď sa otvoria dvere. Ale aj tak jej bolo jasné, že sa prezradia.
„Budem sa červenať.“

„Tak mu povedz, že som ťa pobozkal. Ja sa mu ospravedlním a zvediem to na pivo.“

„To mu nedokážem povedať!“

„Tak mi daj facku!“ Rýchlo sa pohol a náhle stál pred ňou na všetkých štyroch. Nahmatal jej dlaň, rýchlo ju pobozkal a položil si ju na svoje zarastené líce. „Rýchlo! Zažeň sa a poriadne ma udri, aby to zanechalo stopu.“

„Ach, Tom, ja ne…“

„Rýchlo! No tak!“

„Ale…“

„No tak!“

Udrela tak silno, že ho odhodilo dozadu a zvrieskol: „Aúú!“ Práve vo chvíli, keď sa otvorili dvere. Pozrel sa hore do zvedavých tvárí Tarsy, Charlesa a ostatných. Emily si skrývala tvár v rukách, ale Tom duchaprítomne vyskočil zo šatníka na svetlo, aby bolo vidno páliaci odtlačok na jeho líci. Chytil si ho a zavrčal: „Tak to dopadá, keď sa snažíte spriateliť so svojimi konkurentmi.“ Tlačil sa preč, ani neponúknuc Emily ruku, aby jej pomohol vstať. K Charlesovi zahundral: „Môžeš si ju nechať, BÍiss!“

Emily sa nedokázala pretvarovať. Musela sa okamžite dostať z Tomovho domu, inak by sa prezradila. Ospravedlnila sa, že zavčasu ráno musí ísť k nejakému chorému zvieraťu, a pár minút po epizóde v šatníku odišla spolu s Charlesom.
Až keď sa dostala na studený nočný vzduch, dokázala sa opäť zhlboka nadýchnuť. Ale jej hlas znel napäto, dokonca aj pre vlastné uši.
„Charles, už nikdy viac nechcem ísť na žiadny večierok.“

„Ale veď ide len o nevinnú zábavu.“

„Neznášam to!“

„Myslím si, že neznášaš Toma Jeffcoata.“

„Charles, on ma v tom šatníku pobozkal. Pobozkal ma!“

„Viem. Ospravedlnil sa mi za to. Povedal, že vypil priveľa piva.“ Podráždene sa spýtala: „Tebe to nevadil“
„A prečo by malo?“ Chytil ju za lakeť a zastavil ju uprostred ulice. „Emily, veď to bola len hra. Hlúpa hra. Myslel som si, že ak spolu strávite päť minút potme v šatníku, možno sa zasmejete nad sebou i nad tým, ako sa k sebe správate od chvíle, čo prišiel do mesta. Ako na seba neustále metáte iskry.“

Ó áno, metali na seba iskry, to bola pravda, ale Charles sa príliš nechával zvádzať vonkajším zdaním. Pre neho to bola len hra, ale pre Emily omnoho viac. Bola to hrozba, rozochvenie a myriady zakázaných pocitov, ktoré pre ňu boli natoľko nové, až ju omračovali.
Kým došli k jej domu, nebola len otrasená, ale aj napálená.
„Ktorý muž dovolí, aby mu jeho najlepší priateľ bozkával snúbenicu, a ešte sa na tom smeje?“

„Tento.“ Charles ju schmatol za ruku, otočil k sebe a pobozkal rovnako energicky ako Tom. Keď ju pustil, chrapľavým hlasom dodal: „Emily, milujem ťa. Aj keď nedokážeš slušne vychádzať s mojím najlepším priateľom.“

O pár minút neskôr vkĺzla Emily do postele vedľa Fannie. Ležala ako čerstvo okresaná doska a hľadela do stropu, oboma päsťami si priťahujúc prikrývku až po bradu. Zavrela oči a videla to isté, čo v šatníku – nič. Len čerň, ktorá zosilňovala všetky jej ostatné zmysly. Cítila jeho dotyk, chuť, vôňu. Ach, tá jeho vôňa!
Pustila prikrývku. Obe dlane si pritlačila k nosu a vdychovala to, čo jej z jeho vône zostalo na pokožke. Rozoznávala ju dokonca aj na svojich dlaniach. Nebol to žiadny konkrétny pach, bola to vôňa oblečenia, vlasov, sena, kože a vôňa muža. Smiešne, nedokázala si spomenúť, ako vonia Charles. Ale Tom…

Schúlila sa do klbka a zovrela si prsia dlaňami v úsilí utíšiť ich bolesť.
Tu sa ťa dotýkal a ty si ožila.
Len preto, že bola tma a bolo to zakázané.
Túžila si po tom odo dňa na točni.
Nie.
A od toho večera, čo ťa našiel plakať.
Nie. Áno.
Nikdy som nemala v úmysle ho pobozkať. Ani vtedy nie, keď som vošla do toho šatníka. Chcela som len dokázať, že nie som žiadna suchárka.
A to sa ti podarilo, či nie f
Nemala som v úmysle podviesť Charlesa.
Nepodviedla si ho. Len si prišla na to, čo medzi vami dvoma chýba. A to desivé poznanie nedovoľovalo Emily skoro celú noc zaspať.
12
Ráno sa Emily prebudila rovnako utrápená, ako keď zaspala. A keď mala trápenie, chcela byť len na jedinom mieste – pri zvieratách. Obliekla si vlnené nohavice a krátky kabát, nasadila si čiapku a vykĺzla z domu skôr, než ostatní vstali. Začínal padať nový sneh. Bol krehký a ľadový. So zvesenou hlavou a s rukami zastrčenými hlboko do bočných vreciek sa ním nemotorne brodila.
Vnútri stajne bolo teplo a príjemne. Dôverne známe veci ju ukľudňovali – ranná rutina kŕmenia a napájania, pach koní a ich pozdravy, ako k nej otáčali svoje veľké hlavy, keď im hovorila obvyklé hlúposti a poplieskavala ich po širokých bruchách. Edwin prišiel vo zvyčajnom čase. „Vstala si skoro,“ poznamenal. „Áno,“ odvetila skľúčene, vyhýbajúc sa jeho pohľadu. „Už si aj obriadila kone.“

„Áno.“

„Niečo sa stalo?“

„Ach, ocko…“ Oprela sa mu o hruď a zavrela oči. „Mám ťa rada.“

Odtiahol sa a chytil ju oboma rukami. „Nechceš o tom porozprávať svojmu starému otcovi?“

Pozrela sa do jeho starostlivých očí a zaváhala. Je možné, že včera vybuchla zbytočne. Možno naozaj nešlo o nič viac len o bozk v šatníku, o hlúpu hru, na ktorú už možno Tom Jeffcoat aj zabudol. A hoci otcova výzva bola úprimná, nakoniec pokrútila hlavou.
Edwin sa zo zásady viac nevypytoval. Nechal Emily na pokoji, a kancelárii, do ktorej zaliezla aj so svojimi knihami, sa vyhýbal. Ale kniha zostala nepovšimnutá ležať medzi jej lakťami. S podopretou bradou neprítomne hľadela na prepchaté zásuvky otlčeného stola a rozmýšľala… rozmýšľala… zmätená zo svojich citov.
Len čo nevýrazné svitanie sfarbilo okná do siva, otvorili sa dvere a do kancelárie dlhými krokmi vošiel Tom Jeffcoat. Ten, na ktorého myslela. Otočil Emilino kreslo a pritiahol si ju rovno do náručia.
„Tom, ja…“

Umlčal jej námietky bozkom. Nebol to bozk kajúcny. Bol vyzývavý. A tentoraz neboli skrytí v šatníku.
V tom ohromení zabudla klásť odpor. Len mu stála v náručí a nechala sa bozkávať, čo v nej len jatrilo city zo včerajšieho večera. Nakoniec prevládol zdravý rozum. Odklonila sa v páse, odtláčajúc sa od neho hrubými rukávmi ovčieho kabátika.
„Tom, môj otec…“

Opäť jej skočil do reči. „Viem.“ Prehol ju dozadu ako luk, až kým nepocítil, že ochabuje. Potom si ju pritiahol hore, prisajúc ústa na jej ústa. Bozkával ju rovnako ako predošlý večer – a jeho jazyk a pery prinášali toľko vlhkosti, že stačila odplaviť všetok zdravý rozum. Zastihol ju nepripravenú a s priamou výzvou, ktorej nebola schopná odolať, jej šíril do úst svoju chuť.
Keď sa od seba po chvíli odtiahli, aby si mohli pozrieť do očí, jej vzdor sa vytratil.
Starosti chmúrneho svitania vystriedala zlatá chvíľa bezstarostnosti, v ktorej sa pohrúžili do seba – obaja mladí, nerozvážni a dychtiví. Jeho jazyk mocne zaútočil a ona sa mu ochotne otvorila, ochutnávajúc ho ako dieťa, ktoré sa učí spoznávať novú chuť. Tou chuťou bol „Tom Jeffcoat“ osobne. Bola preňho rovnako charakteristická ako farebné škvrnky v jeho modrých očiach. Bol oholený a voňal mydlom, chladným vzduchom a starou ovčou kožušinou – žiadne nové pachy, len kombinácia starých, pre neho takých typických.
Charakter bozku sa zmenil. Nakláňali hlavy a trením skúmali mäkkosť svojich pier. Ako plynuli minúty, zakúšali v sebe nezvyklé poryvy srdca. Odtiahli sa, opäť sa na seba intenzívne zahľadeli, váhavo zvažujúc myšlienku dobrovoľnosti, kým sa k sebe pritúlia znovu, ešte vášnivejšie.
Tuho ho objala rukami okolo krku a skrížila si ich na jeho hrubom, stojatom golieri. Zovrel ju rukami okolo chrbta. Roztiahnuté prsty na jej rebrách pripomínali morské hviezdice.
Vpíjali do seba nespočetné množstvo vzájomných dojmov – vlhké jazyky, hodvábne vnútro pier, hladkosť zubov, na čo nemali čas predošlý večer, keď im hrozilo odhalenie za dverami šatníka.
Zišlo jej na um jeho meno – Tom… Thomas, a pocítila nádherný príval túžby, ktorý zmazával hranice jej rozvahy.
Tomovi sa opäť vrátila utkvelá myšlienka – taká divoška… nikdy by som nepredpokladal, že práve ona vo mne rozdúcha takýto oheň.
Dlaňami jej prechádzal po celom chrbte, po skrížených trakoch a hrubej bratovej košeli, po páse vlnených nohavíc. Potom jej prekĺzol na lopatky, hľadajúc pre svoje prsty bezpečný prístav. Zakvačil jej ich zozadu do pliec a úporne sa snažil ovládnuť.
Bozk doznel. Obaja si ohromene obzerali zblízka jeden druhého. Vôbec neboli pripravení na rýchlu odozvu, akú v sebe vzájomne vyvolali.
„Málo som spal,“ prezradil jej chrapľavo. „Aj ja.“

„Bude to čoraz horšie.“

Trasľavo sa nadýchla a snažila sa zostať pri zmysloch. „Tom Jeffcoat, berieš to ako čosi úplne samozrejmé.“

„Nie,“ odvetil jednoducho, pripustiac to, čoho ona nebola schopná. „Na toto kúzlo som čakal veľmi dlho. Čo som mal podľa teba robiť?“

„Neviem. Som stále trochu omráčená.“ Neveriaco sa zasmiala.
„A myslíš si, že ja nie som?“

Keď ju opäť pobozkal, stiahla sa. „Môj otec…“ pozrela ku dverám a odstúpila, aby medzi nimi vytvorila medzeru. Ale on ju opäť zrušil. Chytil ju za lakeť, akoby ho k tomu nútila nejaká neovládateľná sila, a pokračoval:
„Na čo si myslela túto noc, keď si nemohla zaspať?“

Zaspätkovala a prosebne pokrútila hlavou: „Nenúť ma, aby som ti na to odpovedala.“

„Budem, kým neskončíme. Budem ťa nútiť, aby si mi povedala všetko, čo si o mne myslíš a čo ku mne cítiš.“ Chrbtom narazila do niečoho pevného. Priblížil sa a v rovnakej chvíli, keď do nej narazil, sa k nej sklonil. Zdvihla sa na špičky a objala ho. Bozkávali sa pevne, s otvorenými ústami, poháňaní neuveriteľnou príťažlivosťou, od ktorej sa im neprestávali točiť hlavy.
Uprostred bozku vošiel do kancelárie Edwin. „Emily, nevieš, kde…“ Jeho slová zamreli v tichu.
Tom sa zvrtol. Pery mal stále vlhké a jednou rukou hladkal dolnú časť Emilinho drieku.
„Teda…“ odkašlal si Edwin, prrebiehajúc očami z jedného na druhého. „Nenapadlo mi, že mám klopať na vlastné dvere.“

„Edwin?“ pozdravil vážne Tom. V tom slove nebolo ani ospravedlnenie, ani obhajoba, ale otvorené priznanie. Napriek skúmavému pohľadu jej otca zostal stáť tak, ako bol, rukou objímajúc Emily.
„Takže toto ťa trápilo dnes ráno, Emily.“

„Ocko, my…“ To, čo videl, sa sotva dalo ospravedlniť, nuž sa vzdala pokusov.
Do tohto ticha sa ozval Tom: „Potrebujeme si s Emily niečo vyjasniť. Bol by som vám vďačný, keby ste sa o tomto pred nikým nezmieňovali, kým si niektoré veci nevyriešime. Najmä nie pred Charlesom. Edwin, mohli by ste nás nechať osamote?“

Zdalo sa, že Edwin neverí vlastným očiam, ako sa to všetko zvrtlo.
Najprv preto, že ho zdvorilo vykázali z vlastnej kancelárie, potom preto, že má nechať vlastnú dcéru v náručí niekoho iného ako Charlesa. Po desiatich sekundách tichej zúrivosti sa otočil a odišiel. Tom sa pozrel na Emily. Bola červená až po korienky vlasov a očividne mrzutá.
„Nemal si sem prísť,“ povedala. „Teraz to ocko vie.“

„Emily, je mi to ľúto.“

„Nie, nie je. Čelil si mu bez najmenšej hanby!“

„Hanby! Nemám sa za čo hanbiť! Čo si odo mňa čakala? Že sa budem tváriť, akoby sa nič nestalo? Už nemám pätnásť rokov, a ani ty nie. Budeme čeliť všetkému, čo nás stretne.“

„Opakujem, že to berieš ako samozrejmosť. A čo ja? Čo ak nechcem, aby sa o tom dozvedeli ľudia?“

Pevne jej stisol ruky. „Emily, potrebujeme sa porozprávať. Ale nie tu. Môže sem ktokoľvek prísť. Môžeš ma dnes večer navštíviť?“

„Nie. Charles dnes príde na večeru.“

„A potom?“

„Nikdy neodchádza pred desiatou.“

„Tak ku mne príď po desiatej. Do mojej stajne, do domu alebo kam povieš. Čo tak dole pri potoku, vonku na lúke, aby si sa cítila bezpečne? Budeme sa len rozprávať.“

Vymanila sa z jeho zovretia, pretože ju to vábilo viac ako čokoľvek iné.
„Nemôžem. Prosím ťa, nenaliehaj.“

„Nehovor mi, že sa budeš tváriť, akoby sa nič nestalo! Ježišmária, Emily, buď čestná aspoň k sebe! To nebolo len pár letmých bozkov v šatníku, na ktoré možno vzápätí zabudnúť. Niečo sa medzi nami stalo. Alebo nie?“

„Ja neviem! Je to príliš náhle, príliš… príliš…“ Očami ho prosila o pochopenie.
„Príliš čo?“

„Čo ja viem. Nepoctivé. Nebezpečné. A teba to netrápi, kvôli Charlesovi?“

„Ako sa môžeš takto pýtať? Samozrejme, že ma to trápi. Už teraz sa mi zviera žalúdok. Ale to neznamená, že sa od toho odvrátim. Potrebujem poznať tvoje city a porovnať ich so svojimi, ale na to potrebujeme čas. Emily, príď za mnou dnes večer po desiatej.“

„Neviem.“

„Budem ťa čakať dole pri potoku, na mieste, kde v lete chlapci chytávajú ryby. Pri tých veľkých topoľoch za pozemkom Strothovcov. Budem ťa tam čakať do jedenástej.“ Priblížil sa k nej a uchopil jej hlavu do dlaní. Prikryl jej uši a boky červenej čiapky, spočinúc palcami pri jej ústach. „A prestaň sa tváriť, akoby si práve porušila každé z desatoro prikázaní. Naozaj sme nespravili nič zlé.“ Než odišiel, zľahka ju pobozkal na pery.
No ona mala pocit, že vykonala mnoho zlého, po celý deň až do večera. Klamala o tom, že ju volali ku chorému zvieraťu, a klamala aj vtedy, keď sa jej Charles pýtal, ako jej to išlo. Aj vtedy, keď jedli vyprážanú hovädzinu a zeleninu s omáčkou alebo keď hrali s Fannie a Frankiem cribbage a ona sa vyhýbala otcovým očiam. S úľavou si vydýchla, keď odšiel hore k matke a nepripojil sa k hre. Klamala aj vtedy, keď ju Charles pobozkal na dobrú noc a potom o trištvrte na desať odišiel. A napokon povedala Fannie, že uprace karty a šálky od kávy a navrhla jej, nech si už ide ľahnúť.
Dom zmĺkol. Emily stála pri okne obrátená tvárou k potoku a pozemku Strothovcov a predstavovala si Toma, ako tam podupkáva, hľadí do tieňov a čaká na ňu. K topoľom by došla ani nie za desať minút. Ale čo bude potom? Ďalšie zakázané bozky? Ďalšie zakázané láskanie? Ďalší pocit viny?
Bolo to nedôstojné. A Charles si to nezaslúžil. Také veci robili len ženy s pochybnou povesťou.
To si hovorila po celý čas, kým sa prezula z topánok s gombičkami do kovbojských čižiem, kým si cez šaty prehodila kabát siahajúci až po boky a na hlavu natiahla svoju starú červenú čiapku, napchajúc si vlasy pod jej okraj.
Nie je to správne.
Nedokážem to zastaviť.
Dokážeš, ale nezastavil
Správne. Dokážem, ale nezastavím.
Ocko vždy hovorí, že si tvrdohlavá.
Ocko to už vie a nepovedal nič.
Hľadáš si len výhovorky, Emily, a ty to veľmi dobre vieš! Ocko čaká, kým mu to vysvetlíš sama.
Ako mu môžem vysvetliť niečo, čomu sama nerozumiem?
Po špičkách prešla cez salón a potichu vykĺzla von. Mrznúci dážď, ktorý padal cez deň, sa zmenil na sneh, načechraný ako páperie. V bezveternej noci padal stále rovno nadol ako podľa olovnice a vytváral rovinu z každého povrchu, ktorého sa dotkol. Pri každom Emilinom kroku pod ním praskala ľadová pokrývka. A nad jeho povrchom povievala Emilina sukňa so šušťaním, ktoré znelo ako neprerušovaný vzdych. Mesiac sa schoval. Obloha sa zatiahla a osvetľovali ju len husté biele škvrny, ktoré sa z nej sypali. Tu a tam ako zlatý prút žiarilo do tmy okno, ale väčšina z nich sa už topila v tme. Okolitý svet bol tichý a pustý.
Došla k pozemku Strothovcov. Prešla okolo domu a popri hromade dreva s bielou námrazou, okolo opusteného mlynského kameňa ponechaného napospas počasiu a poza hospodárske staviská na otvorenú lúku. Stopy v snehu svedčili o tom, že tadiaľ niekto nedávno prešiel. Vydala sa po nich, kladúc nohy do šľapají – boli to dlhé kroky, dlhšie ako jej vlastné – a zakúšala nezvyčajné potešenie už len z toho, že mohla kráčať tadiaľ, kadiaľ prešiel on. Neďaleké topole vytvárali oproti bielej noci obrysy bez tieňov. Vyvolávali zdanie, akoby sa zababušili, aby sa zohriali. Spoza nich sa oddelila osamotená postava – vysoká, čierna, stojaca nehybne ako stĺp. Čakal ju.
Emily zastala. Oddala sa nadšeniu vyvolanému jeho prítomnosťou. Bolo neobvyklé svojou silou a intenzitou. Nedokázala si spomenúť, či niečo také pocítila vtedy, keď sa zjavil Charles, ani či bola niekedy vo vytržení nad niečím takým pozemským, ako kráčať v stopách, ktoré zanechal v snehu. Emily bola rozumné dievča a za najrozumnejšie považovala vydať sa za Charlesa. Ale ako sa blížila k Tomovi Jeffcoatovi, zabúdala na svoj zdravý rozum.
Za ním žblnkotal ešte nezamrznutý potok, vytvárajúci nočnú hudbu, ku ktorej sa pripájalo šušťanie jej sukní. Na dosah ruky pred ním zastala.
„Ahoj,“ povedal potichu. Vystrel k nej ruky v rukaviciach.
„Ahoj,“ odpovedala a podala mu svoje v hrubých palčiakoch.
„Som rád, že si prišla. Nedúfal som, že prídeš.“ Na hlave mal čierny stetson, ktorý síce zabraňoval, aby sa mu sneh sypal za golier, ale plecia kabátca z ovčej kožušiny mal pokryté bielym popraškom.
„Už si tu dlho?“

„Asi hodinu.“ Bolo len pol jedenástej. Nemohla sa ubrániť pocitu radosti.
„Musí ti byť zima.“

„Trochu… na nohy. Ale to nevadí. Môžem ťa pobozkať?“ Prekvapene sa zasmiala. „Teraz si pýtaš dovolenie?“

„Sľúbil som ti, že sa budeme len rozprávať. Ale chcem ťa pobozkať.“

„Bola by som sklamaná, keby si nechcel.“

Zľahka, bez náhlenia k sebe podišli. Neobjali sa, len si posunul dohora okraj klobúka a ona zdvihla bradu a potom len rukavicami sotva pritlačili snehové vločky na svojich kabátoch. Pre Emily to bolo ešte zničujúcejšie ako vášnivé objatia, ktoré s ním zakúsila predtým. Odvtedy, čo medzi nimi došlo k fyzickému kontaktu, sa s ním bozkávala tri razy a každý raz to bolo iné. Prvý raz, v šatníku, jej hrdlo zvieral strach. Dnes ráno v kancelárii ju ochromilo prekvapenie z toho, že sa tam zjavil. Ale tentoraz to bolo iné… Chceli to obaja rovnako a nikam sa neponáhľali. Keď sa ich ústa odtiahli, zostala skrytá pod strieškou jeho klobúka. Ich dych sa v chladnom povetrí prepletal ako biele stužky.
„Myslel som na teba celý deň,“ povedal prosto.
„Aj ja som na teba myslela… aj na Charlesa, Tarsy a na otca. Mala som veľmi zlý deň.“

„Aj ja. Povedal tvoj otec niečo, keď som odišiel?“

„Nie. Ale celý deň na mňa striehol ako jastrab. Určite sa snažil prísť na to, čo sa s nami dvoma deje.“

„A čo sa deje?“

O krok ustúpila. Položila palčiaky na jeho kožušinový golier a pozrela sa mu do zatienenej tváre. „Neviem,“ pripustila. „A ty?“

„Ani ja nie… aspoň nie isto.“

Mlčky skúmali jeden druhého, chvíľu sa navzájom hodnotiac, chvíľu pochybujúc a uvažujúc. Bolo to také náhle, také neočakávané.
„Toľko by som toho o tebe chcel vedieť,“ povedal Tom. „Mám pocit, akoby som ťa práve stretol. Chcem povedať, odkedy sme medzi sebou prestali bojovať. Dočerta, hovorím nezmysly.“

„Vôbec nie. Viem, čo chceš povedať. Na začiatku sme si boli iba protivní.“

„Áno.“

Chvíľu sa tešili z ticha a zľahka sa dotýkali cez hrubé, teplé oblečenie. Potom sa Tom spýtal: „Ako dlho poznáš Charlesa?“

„Celý život. Odkedy sa pamätám.“

„Máš ho rada?“

„Áno.“

„Hovoríš to s takou istotou.“

„Lebo je to pravda. Vždy som ho mala rada. Kto by nemal rád Charlesa? Aj ty ho máš rád, alebo nie?“

„Áno, mám. Nikdy som nemal takého priateľa.“ Utrápene jej položil ruky na plecia a zahľadel sa kdesi do diaľky. Po chvíli pokrútil hlavou. „Nejde mi to do hlavy. Videla si, aký krásny kus nábytku vyrobil do môjho domu? Nikto v tomto meste sa tak nesnažil, aby som sa tu cítil vítaný.“

„Ani ja.“

„Práve to je na tom všetkom také neuveriteľné. Ty, Emily Walcottová, tá divoška. Dočerta, chcem povedať, že som ti ešte ani neprestal liezť na nervy, keď ma to… keď ma tá vec zasiahla ako lavína. Najradšej by som ťa bol zaškrtil, a to dokonca aj vtedy, keď som začal uvažovať o tom, že ťa pobozkám. Nedáva to zmysel. Vtedy som sa ešte nespamätal ani zo svojho vzťahu k Júlii!“ Prstom v rukavici sa dotkol jej líca. „Pamätáš sa na ten deň na točni, keď sme sa skoro pobozkali?“

„Vtedy sme sa skoro pobozkali?“

„Vieš veľmi dobre, že áno. Fučali sme ako kováčske mechy. Zastavilo nás jedine pomyslenie na Charlesa.“

„Na Charlesa a na Tarsy. Nemôžeme zabúdať na Tarsy.“

„Nie. Nanešťastie, Tarsy nedovolí, aby sa na ňu zabúdalo.“

Emily sa krátko zasmiala, no hneď vytriezvela. „Ty vieš, že ťa naozaj ľúbi. A asi sa nezmýlim, keď poviem, že medzi vami je pravdepodobne…“ V rozpakoch sklopila zrak. „… nuž, že medzi tebou a Tarsy je viac ako medzi Charlesom a mnou.“

„Emily, nebudem ti klamať. Ja a Tarsy sme si určitým spôsobom blízki. Keď som sem prišiel, cítil som sa osamelý. Veľa času som trávil sám a v Tarsy a Charlesovi som našiel dvoch priateľov, ktorí ma podržali. Ale Tarsy je pre mňa len… prechodná známosť. Vždy ňou bola a ona si to uvedomuje. Medzi nami dvoma stojí Charles, a mňa strašne štve, že konám za jeho chrbtom.“

„Aj mňa.“

„Takže…“

„Takže?“

„Takže by sme to mali skončiť hneď tu na mieste, nech sa Charles nič nedozvie.“

„Bolo by to čestné.“

Ale nedokázali sa ovládnuť, aby sa prestali dotýkať, hoci sa o tom rozprávali.
„To je to, čo chceš?“ Nešťastne prehltla: „Ja…“

„Nechceš, pravda?“

Zdráhavo pokrútila hlavou a pozrela bokom. Chytil ju za plecia a pritiahol si ju k hrudi. „Emily, poďme do domu.“

„Bojím sa.“

„Nič sa nestane, sľubujem. Budeme sa len rozprávať. Len na hodinku, prosím.“

„Nie.“

„Mala by si so mnou mať trochu zľutovania. Prsty na nohách mi už skoro odmrzli.“

Bola to len zámienka a obaja to vedeli. Ale ešte sa nechceli rozlúčiť a koniec-koncov ešte ani nič nevyriešili. Len v nich zosilnel pocit sklamania.
„Tak dobre, ale len na pol hodiny. Fannie spí so mnou, takže vie, že som preč. Poviem jej, že som sa bola prejsť v novom snehu. Ale nemôžem zostať dlhšie ako pol hodiny.“

Bez dotyku vykročili na spiatočnú cestu. Kráčala po stopách, ktoré obidvaja v snehu vytvorili, a on po jej boku prerážal na zadnom Strothovom dvore novú stopu. Prešli po opustených uliciach a potom vošli do dverí, cez ktoré ani nie pred dvadsiatimi štyrmi hodinami priniesol Charles Bliss svoj nádherný dar, ktorým oslávil jeho nasťahovanie do nového domu.
V kuchyni bola tma ako v sude od whisky. Emily do nej vošla a zastala. Počula, ako Tom vzadu zatvára dvere. „V salóne sa nekúri. Len tu. Tadiaľto.“ Postrčil ju. Nasledovala ho, nechávajúc sa viesť neznámym priestorom len dotykom jeho rukáva. Prešli okolo stola k čalúnenému kreslu pritiahnutému ku kuchynskému sporáku, z ktorého sálalo príjemné teplo.
„Sadni si,“ prikázal jej. „Priložím trochu dreva.“

Otvoril dvierka na peci, našiel kutáč a prehrabal uhlíky. Platňa sa začala rozpaľovať do červená. Priložil poleno a v peci zapraskali iskry. Keď sa plameň rozhorel, zavrel dvierka. Ocitli sa v tme.
„Cez kuchynské záclony je všetko vidieť a rolety ešte nemám,“ vysvetľoval, nastavujúc spodný prieduch. „Najlepšie bude, ak nezažneme lampu.“ Stiahol si rukavice, zhodil zo seba kabát a odhodil ho kamsi do tmy, kde narazil na lavicu a skĺzol na dlážku. Potom si sadol na súdok od klincov a začal si vyzúvať čižmy. Ozvali sa dve klopnutia. Postavil čižmy ku sporáku a nejakú chvíľu bolo počuť len ticho a slabé syčanie, predierajúce sa mriežkami na dne kúreniska.
Sedeli bok po boku. Tom sa v predklone opieral lakťami o kolená, Emily sedela na kraji kresla. Mlčali dlhé minúty. Oheň sa rozhorel, a tak Tom otvoril dvierka. Ich tváre osvetlilo mihotavé svetlo.
Napokon povedal: „Snažil som sa od toho sám seba odhovoriť.“

„Viem. Aj ja.“

„Hovorím si: Veď ju naozaj vôbec nepoznám. Ale ako by som sa to dozvedel, keby som ťa nezavolal von?“

„Čo chceš vedieť?“

„Všetko. Aká si bola v detstve? Mala si čierny kašeľ? Máš rada cvikľu? Nesvrbí ťa od vlny koža?“ Ako typický zamilovaný chlap sa netrpezlivo chcel zmocniť tej časti jej života, ktorá sa udiala predtým, než ju poznal. „Neviem, všetko.“

S úsmevom sa mu prispôsobila: „Bola som zvedavá a tvrdohlavá. Ba mala som aj čierny kašeľ. Jem aj cvikľu, a jediná vec, od ktorej ma kedy svrbela koža, bola škumpa. Mama mi raz musela dať na ruky palčiaky, aby som sa neškrabala. Bolo to uprostred leta. Mala som vtedy… asi deväť rokov. No, a teraz už vieš o mne všetko.“

Obaja sa zasmiali. Uľavilo sa im.
Kochal sa v bledom odraze jej tváre. „Chceš sa na niečo spýtať ty mňa?“ opýtal sa.
„Áno. Čo mala včera znamenať tá sponka pri tvojej posteli?“

Pozreli si do očí. Po niekoľko mocných úderov sŕdc bolo ticho. Napokon povedal: „Myslím, že na to prídeš aj sama.“

„Také veci by sa naozaj nemali povaľovať tam, kde ich môže nájsť tvoj najlepší priateľ.“

„Povedal na to niečo?“

„Nie. Asi si ju ani nevšimol. Bol príliš zaneprázdnený vychvaľovaním domu. Mimochodom, tvoj dom sa mi veľmi páči.“

„Ďakujem ti.“

Vymenili si už toľko dvojzmyselných poznámok, že si potrebovali zvyknúť aj na tie obyčajné. Atmosféra znova zhustla. Rozmýšľala nad ďalšou otázkou, ktorá by uvoľnila narastajúci tlak v jej hrudi.
„Aké je tvoje skutočné meno, Tom alebo Thomas?“

„Thomas. Ale jediný, kto ma tak kedy volal, bola moja stará mama z matkinej strany.“

„Thomas. Má to… šmrnc. Tvoja stará mama ešte žije?“

„Je ako rybička. Všetci štyria moji starí rodičia ešte žijú.“

„Chýbajú ti?“

„Áno.“

„A tvoja… tá žena, ktorú si si mal brať, aj tá ti chýba?“

„Júlia? Občas. Poznal som ju veľmi dlho. Práve tak, ako ty Charlesa. Je prirodzené, že ti niekto taký chýba.“

„Prirodzene.“ Zamyslela sa, ako by jej chýbal Charles, keby náhle odišiel. Na svoju úzkosť zistila, že veľmi.
„Aj keď, dostal som od Júlie list. Je veľmi šťastná. Vydala sa a čaká dieťa.“

„Charles túži po deťoch. A chce ich mať hneď.“

„Viem, povedal mi to.“

„Ja nie.“

„Aj to mi povedal.“

„Naozaj?“ spýtala sa prekvapene.
Tom po nej hodil kosý pohľad, no zostal ticho.
„Takže o mne vieš viac, než si priznal.“

Zhlboka sa nadýchol a pokrčil plecami. „Emily, nemohli by sme už prestať hovoriť o Charlesovi? Nie je ti zima na nohy? Nechceš si vyzuť čižmy?“
„Nie. Je mi fajn.“

„A čo tvoje palčiaky?“

„Nie, ja… sú…“ Zdvihla ruky a vzápätí si ich strčila medzi kolená, akoby ju ich teplý obal dokázal chrániť pred prebúdzajúcim sa citom.
No Tom na ňu naďalej bez slova hľadel. Začínala sa cítiť nesvoja. Odvrátila zrak, zahľadiac sa na zlatý kruh svetla na povrchu pece. Sedel predklonený, palcami a ukazovákmi si podopieral bradu a ticho ju pozoroval. Po chvíli sa zo súdka zdvihol a vykročil do tieňov za jej chrbtom.
Zastal pri okne. Hľadel von, bojujúc s vlastným svedomím. Čo dlží priateľ priateľovi? Čo dlží muž sám sebe? Obrátil hlavu, aby videl čierny obrys príborníka po svojej ľavici. Za tých pár hodín, čo tu stál, sa mnoho ráz dotkol jeho hladkého povrchu. Trpel pri každom dotyku. Teraz však držal ruky vo vreckách.
Obrátil sa k nejasnej Emilinej siluete. Čiapka vytvárala okolo jej hlavy aureolu, oranžovú ako vychádzajúci mesiac. Spod nej na oboch stranách vykúkali vlasy. Sedela na kraji kresla, s plecami nachýlenými dopredu ako vrabec pripravený k odletu.
Charles, pomyslel si vzrušene, odpusť mi.
Obišiel kreslo a zastal priamo pred ňou. Zhora hľadel na temeno jej hlavy, na ruky v palčiakoch, zovreté medzi kolenami. Vyhýbala sa jeho pohľadu. Kľakol si na koleno, jemne jej vymanil ruky spomedzi kolien a stiahol jej palčiaky. Odložil ich nabok. Potom nasledovali čižmy, jedna za druhou. Otočil sa na zadku, aby ich položil vedľa svojich. Znova sa otočil na kolene a vystrel ruky ku gombíkom jej kabáta. Po jednom ich porozopínal a potom jej kabát stiahol z pliec. Nakoniec jej sňal z hlavy čiapku. Vlasy sa jej zdvihli od statickej elektriny. Až vtedy k nemu zdvihla svoje utrápené oči.
„Zastav ma, ak robím niečo zlé,“ zašepkal. Privinul si ju na prsia a pobozkal. Tentoraz to nebol zdvorilý bozk na privítanie, ale neústupné požadovačný s otvorenými ústami a skúmavým jazykom. Jeho ruky, roztrasené zachovávajúce slušné spôsoby, sa jej dotýkali len na bezpečných miestach – na pleciach a chrbte. Potom ju začal hladkať po vlasoch, tlačiac ich dlaňou až k horúcej hlave. Bozkával ju na hrdlo, na bradu a znova na ústa, až kým nezačali strácať dych a údy im neoťaželi túžbou. Zovrel jej prsia, stlačil ich k sebe, hnetúc ich spodkom dlaní, a potom urobil to isté s jej bokmi, kolíšuc ich pevným tlakom.
Vzdych jej uviazol v hrdle. Miesto neho sa ozvalo len vzrušené zamrmlanie. Dotýkala sa ho po celej hlave – na sluchách, temene, krku, na brade a na hrdle, akoby si chcela ich stavbu vštepiť do pamäte.
Rukami jej vkĺzol popod kolená, okolo chrbta… zdvihol ju… a niesol cez matne osvetlenú kuchyňu… Na podlahe niečo šuchlo, ako narazil do lavice. Obišiel to, stočil jej nohy bokom a cez dvere špajze ju preniesol do svojej spálne.
Položil ju na posteľ a celou váhou si na ňu ľahol, až v posteli zaškrípali struny. Vzápätí sa vzoprel na lakťoch. Pohrával sa s jej vlasmi, dýchal jej na ústa, nechávajúc ju privykať na váhu svojho nehybného tela a blížiacu sa stratu rozvahy. Sklonil hlavu a znova ju pozval o krok ďalej. Vtláčal jej vlhké bozky na pery, bradu, na nos, až kým ho nenasledovala ako vtáča za potravou. Pritiahla si ho nadol, aby ho mala bližšie. Jeho bozky boli čoraz vášnivejšie a vlhkejšie. Zdržanlivosť sa rozplývala ako dym. Pevne sa stisli, nadvihli kolená a prevalili sa, zamotajúc sa do vlhkých záhybov jej sukne a spodničky. Pohladkal jej ňadro… potom aj druhé. Skúmal ich tvar končekmi prstov a spodnou časťou dlaní – a cez obtiahnutú bavlnenú látku aj ústami. Zaboril tvár medzi ne a vydychoval oproti jej hrudi, rozpaľujúc jej pokožku i krv, kým ona mu objímala hlavu a poddávala sa prívalu zmyselnosti. Posunul sa vyššie. Našiel jej otvorené ústa a začal rytmicky pohybovať bokmi. Sprvu sa jej dotýkal len zľahka, ako kontrapunkt k dotykom jazyka, ktorým ju dráždil. Ako na nej spočíval bruchom, prešiel jej prstami po rebrách a bokoch. Potom nimi skĺzol k deke a rýchlo ju zovrel zozadu, zaboriac prsty do záhybov jej sukne a tela. Pri každom pohybe horeli ich dotýkajúce sa telá strašnou túžbou. Zavrela oči a nechala sa unášať až k samým bránam pekla.
„Tom… prestaň…“

Zaboril si tvár pod jej pazuchu a znehybnel. Ležal na nej, lapajúc po dychu.
„Je to hriech,“ zašepkala.
Roztrasené vydýchol a prevalil sa na chrbát. Jednou rukou si zakryl oči, druhú si položil do rozkroku.
Otočila sa, aby sa posadila. Schmatol ju za zápästie. „Počkaj. Aspoň chvíľku… prosím.“

Schúlila sa k nemu, pritlačiac si kolená a čelo o jeho bok. Ležali tak niekoľko minút, dotýkajúc sa len týmito tromi bodmi, klesajúc ako semienka púpavy za bezveterného dňa. Keď sa mu utíšil pulz, povedal: „S Charlesom tieto veci nerobíš, pravda?“

„Nie.“

„Prečo ich potom robíš so mnou?“

„Neviem. Ak mi to vyčítaš…“

„Nevyčítam.“ Opäť ju zadržal, aby neodišla. „Snažím sa byť čestný. Myslím, že sme sa do seba asi zaľúbili. Čo si o tom myslíš ty?“

Vedela, že táto možnosť existuje – odo dňa, keď sa prešla po jeho stajni. Ale keď stála tým slovám zoči-voči, bála sa ich vysloviť. Boli také absolútne a dokázali by spôsobiť rozruch v životoch toľkých ľudí!
„Neviem, či sa to tak dá nazvať. Je to skôr len pohlavná žiadostivosť. Tak dlho už mám rada Charlesa… Viem, že ho mám rada, ale to vyplýva z toho, že ho dobre poznám už celé roky. Všetci ľudia, ktorých poznám, sa brali po dlhoročnej známosti – moji rodičia, ich rodičia, dokonca aj rodičia mojich priateľov. Nikdy by mi nenapadlo, že sa láska môže prihodiť tak rýchlo.“

„Ani ja. Bol som ako tí ľudia, ktorých poznáš. Bol som zaľúbený a zasnúbený s dievčaťom, ktoré som poznal celé roky. Ale ona v sebe našla toľko cti, aby to zasnúbenie zrušila, lebo si uvedomila, že ľúbi niekoho iného. Najprv ma to rozhorčovalo. Teraz si však začínam uvedomovať, akú silu v sebe musela nájsť, aby dokázala priznať, že sa jej city zmenili.“

Čím dlhšie Tom rozprával, tým viac si želala, aby zmĺkol. Ak cit medzi nimi bol tým, čím veril, že je, predvídala veľkú bolesť pre mnohých.
„Emily?“ Našiel jej ruku a zľahka ju chytil. Hladkal ju palcom a dlhú chvíľu zamyslene bez slova ležal. Napokon pokračoval.
„Nie je to len pohlavná žiadostivosť. Aspoň u mňa nie. Ide aj o veci, pre ktoré ťa obdivujem – to, ako sa venuješ svojej práci, rodine, ba dokonca aj Charlesovi. Vážim si ťa za to, že nechceš raniť Charlesove city, aj za to, že nechceš, aby som ja ublížil Tarsy… za tvoju lásku ku zvieratám a za súcit k svojej matke a za to, ako sa snažíš, aby som neprišiel o dobrú povesť. Na týchto veciach záleží rovnako ako na všetkom ostatnom. A si taká… iná. Všetky ženy, ktoré poznám, si obliekajú spodničky a zástery.“ Prevalil sa k nej a položil dlaň na jej pás.
„Páči sa mi tvoja nezávislosť – nohavice, veterinárna medicína a všetko ostatné. Robí ťa to zvláštnou. A páči sa mi farba tvojich vlasov…“ Dotkol sa ich. „A tvoje oči.“ Pobozkal ju na jedno z nich. Našiel jej dlaň a položil si ju na krk, na miesto, kde mu silno bubnoval tep.
„Toto so mnou robíš vnútri. Ak je to len žiadostivosť, v poriadku, aj tá patrí k tomu. Ale ja chcem teba… musel som to povedať, aspoň raz.“

„Pst.“ Prikryla mu pery. „Som taká vystrašená, a ty mi vôbec nepomáhaš.“

„Povedz to,“ zašepkal. So zavretými očami ju bozkával na končeky prstov.
„Nemôžem.“

„Prečo nie?“

„Pretože som s ním stále zasnúbená. Pretože zasnúbenie je istým druhom prísahy, a tú prísahu som mu dala, keď som prijala jeho žiadosť o ruku. A okrem toho… čo ak je toto len chvíľkové?“

„Zdá sa ti to ako chvíľkové?“

„Žiadaš odo mňa odpovede, ktoré ti nemôžem dať.“

„Tak prečo si sa so mnou dnes večer stretla?“

„Nemohla som si pomôcť.“

„Tak čo mám robiť zajtra? A čo pozajtra, čo popozajtra?“

„Robiť?“

„Som muž. Mužom prislúcha konať.“

„Ale k akému cieľu smeruje to konanie?“

Oj, to bola tá otázka – aký je ich cieľ? Odpoveď nikto z nich nepoznal. Spomenúť manželstvo po sotva dvadsaťštyrihodinovom vzťahu by bolo príliš odvážne. A čokoľvek menej, ako povedala, by bolo hriešne. Žiadny čestný muž nemohol očakávať, že na to nejaká žena pristúpi. Avšak ďalej klamať Charlesa bolo nemysliteľné.
Unavená od citov sa Emily odtiahla na kraj postele a sadla si na pokrčenú sukňu. Chytila sa za hlavu a utrápené sa zohla, pritláčajúc si lakte na brucho.
Aj Tom sa posadil. Bol rovnako smutný. Hľadel jej zozadu na hlavu a neprestával si klásť otázku, prečo sa musel zaľúbiť práve do nej. Po chvíli vystrel ruku a začal jej neprítomne narovnávať pramene rozstrapatených vlasov, pretože nedokázal prísť na nič iné, čo by jej mohol ponúknuť.
„Emily, tieto city sa nepominú.“

Vehementne pokrútila hlavou, no stále si zakrývala tvár. „Nepominú sa,“ zopakoval. Náhle sa postavila. „Už musím ísť.“

Zostal vzadu, hľadiac na tmavú podlahu, načúvajúc jej šuchotaniu a obliekaniu v kuchyni. Cítil sa pod psa. Cítil sa ako zradca. S povzdychom vstal a vyšiel za ňou. Stála pri peci a v jej matnom svetle sa pozerala na gombík svojho kabáta. Mlčky ju nasledoval ku dverám a stál za ňou, keď sa k nim obrátila tvárou. No nedotkla sa kľučky. Položil jej ruku na plece. Zvrtla sa, ovinula mu ruky okolo krku a s tichým zúfalstvom ho objala.
„Mrzí ma to,“ zašepkal znova oproti jej čiapke. Držal ju za zátylok, akoby bola dieťaťom, ktoré nesie v búrke.
Zadržiavala v sebe vzlyky, až kým nezišla po schodoch z verandy a neprešla polovicu jeho dvora. Potom sa pustila do behu.

Na druhý deň vstal Edwin/ o šiestej ráno. Vonku nad nepoškvrnenou prikrývkou nového snehu bola ešte čierna obloha. Zadnými dverami vyšiel von a zhlboka sa nadýchol, nasávajúc do seba vôňu sviežeho sveta. Mal plné zuby chorobného pachu v Josinej izbe. Pri vstupe do nej sa mu niekedy zdvíhal žalúdok a občas, keď ležal na svojom lôžku, uvažoval, či nedostane suchoty. Inokedy len tak ticho stál vo dverách, prizeral sa jej utrpeniu a premýšľal o liekoch vo veterinárskej kabele svojej dcéry: o ópiu, prilbici, taníne, olove, o tom, či sú tam v dosť veľkých dávkach, aby dokázali milosrdne ukončiť utrpenie jeho ženy.
Edwin vykročil smerom k latríne. So sklonenou hlavou pozoroval, ako mu pri každom kroku odletuje od čižiem sneh. Urobil by si to vlastnej žene? Dokázal by si to? Neviem.
Keby si to urobil, nemal by si nikdy istotu, či si to urobil preto, aby si ju zbavil utrpenia alebo aby si ukončil svoje čakanie na Fannie.
Samé starosti. Aj s Frankiem začínali byť problémy. Odmietal vkročiť do izby chorej matky alebo s ňou hovoriť. Bola už tak žalostne vychudnutá, že chlapec tú zmenu, čo sa s ňou stala, viac nedokázal akceptovať. Ako sa zdalo, Frankie nebral na vedomie možnosť, že jeho matka umiera.
A teraz táto vec s Emily a Tomom Jeffcoatom – ďalší dôvod, aby si robil starosti.
Pri návrate do kuchyne Edwin zistil, že Fannie už vstala. Mala na sebe modré kockované domáce šaty a dlhú bielu zásteru s náprsenkou. Práve naberala vodu do kanvice na kávu. Emily zväčša vstávala v rovnakú hodinu ako oni a o tomto čase už zvykla byť v kuchyni, zastávajúc pri ich raňajkách funkciu vítaného nárazníka. Nie však dnes. Boli sami v miestnosti, v ktorej sa ozývalo len praskanie sporákovej rúry a len svetlo lampy rušilo dlhé tiene noci, ktorá sa ešte nevzdala svojej vlády.
„Dobré ráno,“ pozdravila ho Fannie.
„Dobré ráno.“

Edwin zavrel dvere a vyzliekol si kabát, čím odhalil svoj vlnený nátelník a čierne traky. „Kde je Emily?“

„Ešte spí.“

Nalial si vodu do umývadla a začal si umývať tvár a ruky. Počul, ako Fannie kladie kanvicu na sporák a vyberá panvicu na vysmážame. Keď sa vzpriamil a začal si uterákom utierať tvár, zistil, že Fannie stojí pri sporáku a pozoruje ho. V jednej ruke držala plát slaniny, v druhej mäsiarsky nôž, no akoby si to vôbec neuvedomovala. Pár okamihov sa nikto z nich nepohol. A keď sa pohli, urobili to, čo im pripadalo rovnako prirodzené, ako nastaviť tvár padajúcim snehovým vločkám. Pristúpili k sebe a pobozkali sa – na dobré ráno, jednoducho a prosto, akoby boli manželia.
Odtiahli sa od seba a s úsmevom si pozreli do očí, pričom si Edwin naďalej utieral uterákom ruky.
„Povedal som ti vôbec niekedy, ako strašne rád ťa tu nachádzam, keď vojdem do kuchyne?“

„Povedala som ti vôbec niekedy, ako strašne rada sa na teba pozerám, keď sa umývaš pri výlevke?“

Zavesil uterák na kolík a ona začala na doske krájať slaninu.
Učesal sa. Na panvici zaškvrčalo mäso, ktoré tam položila.
„Koľko vajec chceš?“

„Tri.“

„Koľko toastov?“

„Štyri.“ Úplne ako manželia.
Našla tri vajcia, hriankovač a oblý bochník chleba. On si zatiaľ odišiel pohľadať čistú košeľu a vzápätí s ňou vošiel späť do kuchyne, aby si ju obliekol. Postavil sa priamo do dverí a prizerajúc sa, ako obracia slaninu, si stiahol traky, prestrčil ruky cez naškrobenú bavlnenú látku a pomaly si začal zapínať gombíky. „Fannie, myslel som to vážne,“ povedal potichu.
„Čo?“

„Že som šťastný, že ťa tu mám. Že mi pečieš chlieb, staráš sa o môj dom, perieš moju bielizeň.“ Zastrčil si cípy košele do nohavíc a napravil si traky. „Nikdy mi nič nepripadalo také správne.“

Podišla k nemu. Prstami mu prešla po prekrútenom traku a narovnala ho. „Ani mne.“ Ich oči sa s láskou stretli. V tej chvíli sa cítili šťastní. Znova sa pobozkali. Miestnosť voňala opekaným chlebom a vriacou kávou. Keď bozk doznel, objali sa, ona s nosom zaboreným do čistej škrobovej vône jeho košele, ktorú mu s láskou vyprala a vyžehlila, a on s nosom spočívajúcim v jej vlasoch, zľahka voňajúcich slaninou, ktorú pre ňu rád zaobstarával.
„Božemôj, Fannie, ľúbim ťa,“ zašepkal, držiac ju za obe paže a hľadiac jej do očí. „Som ti vďačný za to, že si tu. V týchto dňoch by som to bez teba nezvládol.“

„Aj ja ťa ľúbim, Edwin. Nemyslíš, že je správne, aby sme tomu čelili spolu?“

„Nie. Chcel by som ťa toho ušetriť, avšak nedokážem zniesť predstavu, že by som ťa poslal preč. Fannie, chcem sa ti s niečím priznať. Pretože viem, že akonáhle sa ti s tým priznám, nikdy to neurobím.“

„Čo neurobíš, môj najdrahší?“

„Rozmýšľal som o tom, že nájdem niečo v Emilinej kabele – snáď ópium – a ukončím Josephinino trápenie.“

Vo Fanniných očiach sa zaleskli slzy. „A ja som sa prizerala, ako sa scvrkáva a ako bojuje o každé nadýchnutie… a uvažovala som nad tým, že jej priložím na tvár vankúš a ukončím jej bolestivý zápas.“

„Naozaj?“

„Samozrejme. Každá ľudská bytosť, ktorá má čo len štipku súcitu, o tom musí uvažovať.“

„Ach, Fannie…“ Ovinul jej ruku okolo krku a oprel si bradu o jej hlavu. Cítil sa lepšie, keď sa dozvedel, že na to myslela aj ona. Necítil sa taký skazený.
„Nie je to strašné uvažovať o takých veciach?“

„Cítil som sa tak previnilo. Nikto by nemal tak trpieť.“

Chvíľu z neho čerpala silu. Potom ho potľapkala po chrbte, čím akoby zakončila túto tému.
„Viem. Teraz si sadni, Edwin, a už sa o tom nerozprávajme.“

Kým jedli, začalo svitať. Tiene v oknách vybledli do farby slabého čaju a z diaľky sa začalo mestom ozývať štekanie psov. Edwin s Fannie na seba často hľadeli. Pri jedle k sebe pociťovali akúsi manželskú blízkosť, ktorá vyplývala zo všednej rannej rutiny. Raz sa načiahol cez stôl a dotkol sa jej ruky. Ona dva razy vstala, aby mu doliala do šálky kávu. Keď sa vracala druhý raz, pobozkala ho na temeno.
Zadržal jej ruku na svojej kľúčnej kosti a bradou jej prešiel po dlani. „Fannie, musím s tebou hovoriť ešte o niečom inom. Potrebujem tvoju radu.“

„O čo ide, Edwin?“

Sadla si v pravom uhle vedľa neho. Ich ruky sa spojili cez roh stola.
S pohľadom upretým do jej očí povedal: „Včera som vošiel do kancelárie v stajni a našiel som Emily, ako sa bozkáva s Tomom Jeffcoatom.“

Nezdalo sa, že by to Fannie prekvapilo. Oprela sa o operadlo a prstom zovrela svoju šálku. „Tak, teraz to vieš.“

„Čo tým chceš povedať?“

„Že som to tušila.“

„Ako dlho?“

„Od prvej chvíle, ako som tých dvoch videla spolu. Čakala som len na to, kedy si to Emily prizná sama pred sebou.“

„Ale prečo si mi to nepovedala?“

„Nezdalo sa mi vhodné vyslovovať svoje podozrenia.“

„Neboli dokonca ani veľmi vyplašení, keď som vošiel. Jeffcoat ma pokojne požiadal, aby som ich nechal osamote.“

„A čo si urobil ty?“

„No čo, odišiel som. Čo iné som mal robiť?“

„A teraz chceš vedieť, či by si jej nemal dať lekciu o posvätnosti zásnubnej prísahy. Je to tak?“

Edwin otvoril ústa: „Ja…“ Náhle sa mu vynorila spomienka na vlastných rodičov, ktorí ho v dobrom úmysle odhovorili od toho, aby sa oženil so ženou, ktorú miloval.
Fannie vstala a začala sa bezcieľne prechádzať po kuchyni, popíjajúc kávu. „Včera večer, keď sme už boli všetci v posteli, vyšla von a dlho sa nevracala.“

„Ach, bože…“

„Edwin, prečo hovoríš ‚ach, bože‘, akoby to bolo nejaké nešťastie?“

„Pretože to nešťastie je.“

„Teraz hovoríš ako tvoji rodičia.“

„Nebesá, viem.“ Edwin si zakryl oboma rukami tvár a oprel sa lakťami o dosku stola. Nechala ho, nech si to preberie. Napokon sa zjavili jeho utrápené oči. „Ale Charles je mi už ako vlastný syn. Vždy som ho tak bral.“

„A oni ti nepochybne povedali to isté o Joey.“

Spojil si ruky pred ústami a pozeral na Fannie, ktorá pokračovala: „Nemôžem hovoriť za Joey ani hádať, ako si sa cítil ty. Ale môžem ti povedať, ako bolo vtedy mne. V deň vašej svadby – ach, aký to bol ponurý, smutný deň, som nevedela, ako v sebe potlačiť ten pocit prázdnoty. Chcela som plakať, ale nedokázala som to. Chcela som zutekať, ale nesmela som. Slušnosť si vyžadovala, aby som tam bola… aby som sa prizerala, ako sa rúca moje šťastie. Ani na ľútosť si tak nespomínam. Cítila som sa taká…“ Obzerala si šálku a krúžila po jej okraji špičkou prsta. Potom zdvihla smutné oči k Edwinovi. „… nešťastná. Nedokázala som nič robiť, ani sa mi nechcelo, nedokázala som si predstaviť budúcnosť, nemala som pre čo žiť. Ty si bol zmysel môjho života. Tak som šla do otcovej stodoly s úmyslom obesiť sa.“ Jemne a trpko sa zasmiala, opäť sklopiac pohľad k šálke. „Aký smiešny pohľad na mňa musel byť! Edwin, ja…“ V rozpakoch naňho pozrela. „Nevedela som, ako sa viaže ten uzol.“

„Fannie…“

„Nie, Edwin.“ Zdvihla dlaň. „Zostaň, kde si. Nechaj ma to dopovedať.“ Prešla ku sporáku a doliala si kávu, udržujúc od neho bezpečný odstup. „Rozmýšľala som, že sa utopím, ale bola zima – kam by som šla? Otráviť sa? Sotva som mohla zájsť do lekárne a pýtať si parížsku zeleň, že? A okrem nej som o žiadnom jede nevedela. A tak som žila.“ Zhlboka sa nadýchla a položila šálku, akoby jej bola priťažká. „Nie, to nie je celkom presné. Ja som existovala. Deň po dni, hodinu za hodinou a lámala si hlavu, čo mám robiť so svojím žalostným životom.“ Zahľadela sa von oknom. „Ty si sa odsťahoval – a ja som nevedela, prečo.“

„Pretože som po tebe túžil viac ako po vlastnej žene.“

Pokračovala v rozprávaní, akoby sa nebol vôbec ozval. „Potom začali prichádzať Joeine listy. Listy plné každodenných bezvýznamností manželského života, banalít, po ktorých som túžila. Otehotnela a narodila sa Emily. Túžila som po tom, aby bola Emily moja – moja a tvoja – a uvedomila som si, že si konal správne, keď si odišiel. Pretože keby si nebol odišiel, rada by som porodila tvoje dieťa. A bolo by mi jedno, či som vydatá alebo nfe.
Asi štyri roky po tom, čo si odišiel, som stretla istého muža. Bol ženatý, taký bezproblémový typ, myslela som si… typ, ktorý ti nič nesľubuje a tvári sa, že ani nič neočakáva. Písala som vám o ňom… Volal sa Ingrahm, Nathaniel Ingrahm. Bol správcom múzea, k aktivitám ktorého som sa vtedy hlásila. Išlo o záchranu vymierajúceho umenia ručných rytín alebo o nejaké podobné, životne dôležité veci. V tých dňoch som sa množstvu takých životne dôležitých starostí len začínala venovať. Pretože som nemala žiadne vlastné.“ Fannie na chvíľu zablúdila v úvahách. Potom vystrela plecia a otočila sa k Edwinovi. „Nech je, ako chce, s Nathanielom Ingrahmom som mala sexuálny pomer. Najmä preto, lebo som chcela zistiť, o čo som prišla. Začala som si uvedomovať, že moje šance nájsť si vhodného manžela sú slabé. Vieš, odmietla som každého nápadníka, keď sa mi zdalo, že sa ti nemôže rovnať. Edwin, ty si bol mojím meradlom… stále ním si.“

Nadýchla sa, aby sa ukľudnila, spojila si dlane a začala sa prechádzať. Svoju pozornosť venovala stenám, oknám, ale nie jemu. „Do roka som otehotnela. Možno si spomenieš, ako som písala, že sa zotavujem z toho, o čom sa moja matka zmieňovala ako o letnej múze, určitom druhu žalúdkových problémov, ktoré sa vtedy šírili. Povedala som jej, že ich mám aj ja. Ale moje… príčina mojej letnej múzy spočívala v tom, že som si dala dieťa vziať, lebo som ho nechcela mať so žiadnym iným mužom okrem teba. Vypila som modridlo… a ono… zabralo to.“

Meravo sedel a cítil bolesť. Márne si želal, aby mohol zmeniť minulosť. Chcel k nej podísť a objať ju, ale bránil mu v tom jej strohý postoj a vyhýbavé oči.
„Nathaniel Ingrahm sa o tom nikdy nedozvedel.“ Hľadela na svoje zovreté prsty a skrížené palce. „Vzdala som sa svojich rytín a našla som si iné záujmy… a potom ďalšie. A boli aj ďalší muži, samozrejme, bolo ich niekoľko, veď každá ľudská bytosť potrebuje lásku alebo niečo, čo ju nahrádza. Ale dávala som si pozor. Naučila som sa trik s medenou mincou, ktorý zabraňuje počatiu. Vidím, že si šokovaný, Edwin. Nemusím sa na teba ani pozrieť a viem, že si v šoku.“

Vstal zo stoličky. „Fannie…“ šepol. „Preboha, nikdy som to ani len netušil.“

„Edwin, v mene lásky som spravila niekoľko zlých vecí. Neodpustiteľných vecí.“

Prišiel k nej a stisol jej paže. Ich utrápené oči sa do seba zahľadeli. Privinul si ju do bezpečia na svoje prsia, uchopiac jej dlaňami hlavu. „Je mi to strašne ľúto.“ So zavretými očami si pritlačil hrdlo na jej vlasy.
„Nehovorím ti to preto, aby som v tebe vyvolala ľútosť, ale preto, aby si zbadal, že nesmieš kárať Emily. Edwin, ty ju musíš nechať, aby sa rozhodla sama… prosím.“

Odtiahla sa, dovolávajúc sa prosiacimi očami jeho súhlasu. „Edwin, mám rada tvoje deti. Už len preto, že sú tvoje. Chcem, aby boli šťastné, pretože ich šťastie prinesie šťastie aj tebe. Drahý…“ Vzala mu tvár do dlaní, spočinúc palcami na rozhraní brady a líca. „Prosím ťa, neopakuj chyby svojich rodičov.“

Keď ju pobozkal, mal pocit, že sa v ňom láme duša. Hrdlo mu zaliali slzy. Privinul sa k nej, zarmútený nad chybami, ktoré obaja spravili, nad stratenými rokmi, ktoré im priniesli aj v tých najlepších obdobiach len polovičné šťastie a v tých horších nesmiernu prázdnotu. Na potvrdenie toho sa ich jazyky spojili – toto bolo stretnutie a skúška, takéto to mohlo byť, keby boli bývali múdrejší, vzdorovitejší, keby zostali verní sebe samým.
Ako tak stáli v objatí, neuvedomili si kroky Emiliných nôh, tlmené ponožkami a schádzajúce dole schodmi.
Vošla do miestnosti a v šoku zastala. „Ocko!“

Edwin aj Fannie sa zvrtli a odtiahli, no zabudli odtiahnuť ruky.
„Emily…“

Niekoľko sekúnd bolo v miestnosti napäté ticho. Trojica stála ako paralyzovaná. Emiline ohromené oči preletovali z Edwina na Fannie a späť. Potom prehovorila obviňujúcim hlasom.
„Ocko, ako môžeš robiť niečo také!“ Zagánila na Fannie.
„A ty! Naša priateľka!“
„Emily, nekrič,“ prikázal Edwin.
Emily zúrivo zašepkala: „A mame rovno pod nosom!“ Oči jej zaliali slzy.
„Emily, mrzí ma, že si nás odhalila, ale nesúď, prosím, to, čo nemôžeš pochopiť.“ Pokročil k nej, ale ona odskočila dozadu a prebodla ho pohľadom, v ktorom sa zračila ľadová výčitka.
„Pochopila som toho dosť. Moja mama ma naučila rozoznať, čo je dobré a čo zlé. A ja už nie som dieťa, ocko, a nie som ani padnutá na hlavu!“

„My sme nič zlé nespravili. A okrem toho, dievča, ja ti nemám čo vysvetľovať.“ Ukázal na seba prstom. „Ja som tvoj otec!“

„Tak potom sa podľa toho aj správaj! Prejav trochu úcty umierajúcej a ostatným členom svojej rodiny.“ Tvár jej blčala zlosťou. „Čo keby sem bol vošiel miesto mňa Frankie? Čo by si pomyslel? Veď on sa nedokáže vyrovnať ani s maminou chorobou!“

„Možno by nám aspoň poskytol príležitosť, aby sme mu to vysvetlili.“

„Tu niet čo vysvetľovať. Ste odporní, obidvaja!“ Emily od zlosti a zúfalstva vybehla 2 miestnosti. „Emily!“

Edwin by bol vybehol za ňou, ale Fannie ho zadržala dotykom ruky. „Edwin, teraz nie. Je príliš rozrušená. Nechaj ju odísť.“

Bolo počuť buchnutie vchodových dverí. „Ale ona si myslí, že spolu niečo máme priamo v tomto dome.“

„A nemáme?“ spýtala sa Fannie smutne.
„Nie!“ Zamračil sa. „Neurobili sme nič, za čo by sme sa mali hanbiť.“

„Tak prečo sme od seba odskočili?“

„Ale ona nám neposkytla príležitosť, aby sme jej to vysvetlili.“

„A čo by si jej bol povedal, keby nám ju poskytla? Že nám to musí odpustiť, lebo sme sa ľúbili ešte predtým, než si sa oženil s jej matkou? S matkou, ktorá, ako nás musela Emily upozorniť, nám zomiera rovno nad hlavami? Edwin, povedal by si jej to? Otvoril by si tú Pandorinu skrinku otázok? Alebo si myslíš, že by pokojne prijala tvoje vysvetlenie a povedala by: ‚Tak dobre, ocko, môžeš mať pomer s tetou Fannie.‘ Edwin, buď realista.“ Nežne mu vzala do dlaní bradatú tvár, na ktorej stále spočíval výraz vzdoru. „Obviňovala by ťa o to viac, že si nemiloval jej matku tak, ako si predstieral. A bola by v práve. Celý život videla v tebe a v Joey ideály bezúhonnosti, nedotknuteľné vo svojej jednote. Dnes ráno zažila strašný šok. Musíme jej dopriať čas, aby sa s tým vyrovnala. Musíme si veľmi dobre premyslieť, či máme právo vysvetliť jej, ako to bolo s našou minulosťou. Možno, že najlepšie, čo môžeme urobiť, je nechať ju, nech si o nás myslí to najhoršie.“

„Dočerta, Fannie, ale ja svoje prísahy dodržiavam, do dnešného dňa som sa ťa v tomto dome ani len nedotkol.“

„Áno, Edwin… do dnešného dňa.“ Zložila dlane z jeho tváre a odstúpila. „Pamätáš sa na ten deň vlani v júli, keď som sem prišla? Keď sme boli v stajni? V ten deň som sa aj ja zaprisahala.
A tú prísahu som porušila – či už naozaj alebo len vo svojich predstavách, vyjde to narovnako. A odkedy som pod touto strechou, tisíc ráz som s tebou líhala. Vo svojich predstavách.“

„Fannie, ale ona nechápe, že sa s tebou chcem oženiť. Že sa s tebou ožením, len čo to bude možné.“

„A napadlo ťa vôbec, že dnes ráno sme si k tej možnosti možno zahatali cestu?“

„Emily má osemnásť rokov. Je dospelá žena. A práve včera som prichytil v podobnej situácii ju. Ukazoval som vari na nich prstom?“

„Edwin, ona nie je vydatá. Ale ty si ženatý.“

Zlostne na ňu hľadel, hoci v skutočnosti sa hneval len sám na seba. Trpezlivo vyčkala, kým si to uvedomí. Presne vedela, v ktorej chvíli sa tak stalo. Povzdychol si a prešiel si rukou po vlasoch. „Tak čo budeme robiť?“ spýtal sa kajúcne.
„Zatiaľ nič. Sama nám dá vedieť, kedy bude pripravená prijať naše ospravedlnenie alebo vysvetlenie.“

V tom mrazivom ráne si Emily vykračovala s rozhorčením, ktoré sa menilo na zatrpknutosť. Tým, čo jej otec spravil mame, ublížil aj jej a Frankiemu. Jej otec – žiarivý idol, ten, ktorého bezvýhradne milovala, pretože bol taký dobrý a úctyhodný! Za celý svoj život ho nevidela, že by bol niekomu vedome ublížil. A tento otec ich všetkých zradil!
Bolelo to o to viac, že práve on bol ten nežný a chápavý, u koho vždy hľadala útočisko pred upätosťou, akú často nachádzala u matky. Nuž, mama aspoň nie je pokrytec. Mama žije podľa toho, čo hlása.
Mama… úbohá, nevinná mama… ktorá hore statočne čelí smrti, kým o poschodie nižšie znesväcuje ocko ich manželskú prísahu s tou svojou fľandrou!
A tá fľandra, jej priateľka, tá, ktorej dôverovala, ktorú obdivovala a ktorej sa zverovala so svojimi najtajnejšími tajomstvami! Čo priateľka! Judáš!
Tá vierolomnosť ju bolela. Nie, pálila. Niesla so sebou pocit tiesnivej bezmocnosti. Emily došla do nájomnej stajne, no vzdorovito zadržiavala za stavidlami slzy, ktoré odmietala spustiť.
Osedlala si Palinu a dala sa do krkolomného cvalu. Jazdila, až kým ju neboleli nohy a kým sa koňovi nepárilo z kože. Na západ. K úpätiu kopcov, cez zamrznuté potoky, cez húštiny zmrznutej šalvie, po nepoškvrnenom snehu, okolo vyplašených králikov, chipmunkov a borovíc, obťažkaných novou bielou nádielkou. Zbiehala korytami potokov, potom cválala hore hrebeňmi, do jasného rána, v ktorom jediným rušivým prvkom bola ona sama: rozrušená ľudská bytosť, poháňajúca nemé zviera, ktorému nezostávalo iné, než poslúchať.
Uháňala až dovtedy, kým nemala pocit, že jej mrznú otvorené viečka a neblčí odhalená tvár. Dokiaľ jej nepopraskali pery a do rozohriatych nôh nedostávala kŕče. Až keď sa kôň na vrchole nejakej vyvýšeniny vzopäl a zaerdžal, uvedomila si, ako zviera týra. Kôň pohodil hlavou, až mu z nej odfrkla pena. Emily konečne pritiahla uzdu. Zosunula sa v sedle a so zavretými očami si uvedomovala, ako sa jej zmocňuje zúfalstvo. Niekoľko minút len sedela a počúvala, ako zviera lapá po dychu. Potom skĺzla zo sedla a postavila sa k jeho hlave, stále bojujúc s vlastnými citmi. Koža koňa bola teplá, vlhká a prenikavo čpela konským potom, ale práve v tej chvíli niečo dôverne známe potrebovala. Oprela si čelo o jeho veľký mocný krk a zaťala zuby, prehítajúc v sebe vzlyky.
Potrebujem niekoho. Panebože… niekoho…

Kôň, rozpálený od behu, potriasol hlavou, čím ju donútil ustúpiť… ešte aj jemu som ľahostajná, pomyslela si nezmyselne.
Nemotorne si čupla a vystrela si paže cez kolená ako nejaký pastier ovci, ktorí si šúľa cigaretu, zaťato vzdorujúc plaču. Pálila ju tvár i oči. Pálili ju pľúca. Pálilo ju všetko – otcova a Fannina vierolomnosť, nekonečné matkino utrpenie, jej vlastná vierolomnosť voči Charlesovi. Celý svet bol pre ňu jedno jediné páliace peklo.
Zložila si tvár na kolená, skrížila si ruky na zátylku a rozplakala sa.
Panebože, nie som o nič lepšia ako môj otec. Vrátila sa do stajne, pretože nemala na výber. Kôň sa ligotal od škvŕn potu ako hladina rybníka pri nárazovom vetre. Bol smädný, unavený a túžil po svojom boxe. Kam inam mala ísť, ak nie do otcovej nájomnej stajne?
Edwin tam bol sám a natieral petržlenovozelenou farbou dvojkozlíkový voz. Jeho štetec sa zastavil na polceste, keď Emily voviedla dnu Palinu a pokračovala smerom k boxom bez toho, aby sa Edwinovým smerom čo len pozrela.
Napojila koňa, rozopla sedlo a stiahla mu ho. Potom mu kefovala teplú gaštanovú srsť, až kým neochladla, prikryla ho čabrakou a ustajňila ho. Znova prešla okolo otca, aby namiešala koňovi potravu, a cítila, ako ju jeho oči sledujú, hoci zo seba nevydal ani slovo. Hľadela na vzdialený koniec chodby, akoby už Edwin ani neexistoval. Vykračovala si mužským krokom a v hrdle ju dusila hrča utrpenia.
Bože, či ho len má rada!
Vracala sa s pol vedrom zrna. Vinu za pálenie v očiach dávala hustým výparom farby v uzavretej budove. Edwin ju opäť sledoval pohľadom. A ona znova hľadela priamo pred seba. Cítila jeho ľútosť a bolesť, ale nebola ochotná ho pochopiť.
Keď nakŕmila koňa, pobrala sa’do kancelárie. Po štvrtý raz prešla okolo otca, udržiavajúc rovnaký tichý odpor ako predtým.
„Emily!“

Nohy jej zastali, ale oči ako pribité spočívali na veľkých posuvných dverách o šesť metrov ďalej.
„Mrzí ma to,“ povedal potichu Edwin.
Zovrela pery, aby sa jej nechveli. „Choď do cena,“ povedala s kamenným výrazom v tvári a vyšla von zakuklená vo svojej bolesti.
V ten deň bolo v jej pohyboch rovnako veľa života ako vo dverách, ktoré občas rozkýval vietor. Jej kroky sa krížili s otcovými – tomu sa nedalo vyhnúť, a keď bolo treba, prehodila s ním zopár slov. Ale hlas mala pritom ľadový a oči neúprosne vyhýbavé. Keď sa jej spýtal, či sa nechce ísť domov naobedovať, odpovedala: „Nejem.“ Keď sa sám vrátil z obeda a položil k jej lakťu tanier s klobásou a opekanými zemiakmi, vrhla naň pohŕdavý pohľad, obrátiac pozornosť k ihle a niti. Neobťažovala sa povedať ani ďakujem. Okolo druhej popoludní ju videl odchádzať a zakričal za ňou: „Emily, ideš domov?“ Jeho hlas sa opustene odrážal v dlhej budove. S neľútostným uspokojením mu odpovedala len odsunutím a zabuchnutím posuvných dverí.
Vonku, sotva tri metre od budovy, stretla Toma Jeffcoata, ktorý mal namierené dnu.
„Emily, mohol by som…“

„Nechaj ma na pokoji,“ nakázala mu bezcitne a odišla, nechajúc ho civieť na svoj chrbát.
Doma musela čeliť Fannie. Emily sa k nej správala rovnako ako k otcovi – hľadela cez ňu, akoby nebola o nič hmotnejšia ako oblak. O niekoľko minút neskôr vošla Fannie do dverí ich spoločnej spálne a povedala: „Ráno budem prať posteľnú bielizeň. Ak máš niečo, čo treba zabaliť, stačí, ak mi to necháš v chodbe.“

Emily prvý raz pozrela Fannie priamo do očí – neľútostným pohľadom. „Maminu bielizeň vyperiem sama!“ vybuchla. Prešmykla sa okolo staršej ženy bez toho, aby sa jej dotkla, a chodbou prešla do matkinej izby. Fannie zastavilo zreteľné cvaknutie západky.
Zvyšok popoludnia strávila nad činnosťou, ktorú nenávidela: háčkovaním. S háčikom a niťou jej to nikdy nešlo, ale prácu na obrúsku brala ako pokánie a vykúpenie. Zotrvala pri matkinej posteli až dovtedy, kým sa nevrátil otec z práce a nenazrel dnu.
„Ako jej je?“ spýtal sa a vošiel do izby.
Emily sa nahla dopredu a dotkla sa Josephininej ruky. Edwina nebrala na vedomie. „Mama, už bude čas večerať. O chvíľu ti sem prinesiem tvoj podnos, dobre?“

Josephine otvorila oči a chabo prikývla. Emily vykĺzla z izby a nepočkala ani toľko, aby si všimla, ako sa matkin žalostný úsmev zdvihol k Edwinovi.
Keď bola večera hotová, prikázala Emily tónom, ktorý nepripúšťal žiadne námietky: „Frankie, poď. Už dva týždne si svoju matku skoro nevidel. Vezmi si hore svoj tanier, kým ju nakŕmim. Bude veľmi šťastná, ak ťa uvidí.“

Frankie ju poslušne nasledoval, ale posadil sa na otcovo skladacie lôžko. Hrabal sa v jedle, hľadiac radšej na svoje kolená ako na tú kostru vo veľkej posteli. Keď požiadal o dovolenie odísť, vyzeral taký bledý a vinovatý, že ho Emily pustila. Ale prikázala mu pomôcť s riadmi, pretože ona zostane hore a bude mame čítať.
O polhodinu neskôr zaduneli na schodoch Edwinove kroky. Emily rýchlo zavrela knihu, pobozkala matku a ušla do svojej izby. Edwin zostal stáť v chodbe nad schodiskom a hľadel za ňou uhrančivým pohľadom. r
K večeru prišla Emily k závažnému rozhodnutiu. Bola si istá, že je správne. Bez ohľadu na to, čo ocko a Fannie mame spravili, ona sa postará o to, aby spočinula vo svojom hrobe šťastná aspoň kvôli jednej veci.
Obliekla si čisté levanduľové šaty, stočila si vlasy do dokonale ženskej osmičky a pobrala sa do Charlesovho domu, aby mu oznámila, že je pripravená stanoviť deň ich sobáša.
Charlesov úsmev žiaril ako slnko po zatmení. „Ach, Em…“ S naradovaným výpadom ju zdvihol a výskajúc od smiechu ňou zatočil. Jeho nadšená reakcia utvrdila Emily v presvedčení, že robí správnu vec. Ako sa mu točila v náručí, prehítala hrču v krku a myslela si: Ja nebudem ako ocko, nebudem!
Charles ju celý rozžiarený postavil na zem. „Kedy?“ Usmievala sa, pretože ho konečne urobila šťastným. A on si to šťastie tak zaslúžil! „Na budúci týždeň?“

„Na budúci týždeň!“

„Alebo len čo reverend Vasseler pripraví obrad. Chcem, aby sme sa vzali skôr, ako mama zomrie. Bude veľmi šťastná.“

Charlesov úsmev sa stratil. „Ale čo tvoj diplom z veterinárnej medicíny?“

„Rozhodla som sa, že to vzdám. Na čo by mi aj bol? Budem tvojou ženou a budem sa starať o dom a naše deti. Aj tak som bola pochabá, keď som si myslela, že sa budem túlať po kraji a vyťahovať teliatka. Budem mať čo robiť, aby som stihla prať ponožky.“

Charles sa zamračil. „Emily, čo sa stalo?“

„Čo by sa stalo? Nič. Len som dostala rozum, to je všetko.“

„Nie…“ Odstúpil dozadu, opatrne ju držiac za lakte. Neprestával si ju obzerať. „Niečo sa stalo.“

„Jediné, čo sa stalo, je to, že čas uháňa príliš rýchlo, a mama už je skoro…“ S námahou prehltla. „Charles, veľmi chcem, aby to bolo ešte predtým, ako mama zomrie.“

„Ale pripraviť svadbu si vyžaduje určitý čas.“

„Túto nie. Zosobášime sa v maminej izbe, aby počula, ako si povieme svoje áno. Bude ti to. tak vyhovovať?“

„Ty nechceš sobáš v kostole?“

„Nie som ten typ, ktorý si potrpí na krajky, nemyslíš?“ Tom Jeffcoat ju nikdy neprestal volať divoškou. „Okrem toho, ušetrí nám to zbytočnú prácu a proble’my. Ja… naozaj nechcem žiadať od Fannie, aby pripravovala celú hostinu a… a… veď vieš, koľko zbytočných zmätkov býva okolo svadby, ak sa to neustriehne.“

„A koľko hostí tam teda zamýšľaš pozvať? Žiadneho?“

„Len… no, len Tarsy ako svojho svedka.“

„A ja len Toma ako svojho?“

„Toma…“ Keď sa hovorilo o Tomovi Jeffcoatovi, nedokázala pozrieť Charlesovi do očí. „Nuž… áno, ak si ho vyberieš.“

„Koho iného by som si mal vybrať?“

„Nikoho. Chcem len povedať, že Tarsy a Tom sú… budú fajn. Obrad bude aj tak trvať len pár minút.“

„Už si o tom hovorila s Fannie?“

„Fannie do toho nemá čo hovoriť. Je to moje rozhodnutie!“

„Už si sa rozprávala so svojím otcom?“

„Charles!“ Napaprčila sa. „Na to, aký si bol nervózny pri každej zmienke o stanovení dátumu sobáša, sa naozaj nesprávaš veľmi vzrušene.“

„Správal by som sa tak, keby som ťa nepoznal od čias, keď sa ti začali prerezávať prvé zuby. Niečo ťa rozrušilo, a ja chcem vedieť, čo to je.“

Stála pred ním a mala strašnú chuť povedať mu to. Donútila sa však klamať, aby ho uchránila pred bolesťou, ktorá trápila ju. „Charles, prosím ťa, ak ma ľúbiš, rob to, o čo ťa žiadam. Chcem to kvôli matke a myslím si, že už nemáme veľa času.“

V rozpakoch ju dobrých pätnásť sekúnd pozoroval. Potom spustil ruky a odstúpil. „Tak dobre. Ak mi odpovieš na jednu otázku.“

„Pýtaj sa.“

„Emily, ľúbiš ma?“

Jeho otázka jej zovrela žalúdok. A ak aj bola jej odpoveď pravdou len čiastočne, jej pohnútky si zasluhovali úctu.
„Áno,“ odvetila. Všimla si, ako sa mu skoro nepostrehnuteľne uvoľnili plecia.
Ľúbi ho, naozaj! Ako povedala jeho najlepšiemu priateľovi: kto by nemal rád Charlesa?
S jej uistením sa mu vrátilo nadšenie. „Nemali by sme im to ísť povedať?“

„Už som im to povedala… pri večeri,“ klamala Emily.
„Ach.“ V tom slove sa odrážalo jeho sklamanie. Zrazu sa cítila vinná za to, že ho pripravila o radosť, aby im to oznámil. Ale keby išli teraz spolu oznámiť svoju novinu, jej výhrady voči ockovi a Fannie by boli príliš zrejmé. A to nielen Charlesovi, ale aj mame. „Charles, v našom dome teraz nie je príliš veselo. S mamou je veľmi zle. Myslela som si, že… nuž, myslela som si, že bude najlepšie, keď im to rovno poviem.“

„To je… je to fajn,“ povedal s pochybnosťami Charles. „Len som si myslel, že by možno…“ Nedopovedal.
Chytila ho za ruku. „Prepáč mi to, Charles. Celé to malo byť omnoho slávnostnejšie, však?“

Sklamane mykol plecami a nasilu sa usmial. „Ale kašlať na to… Na čom naozaj záleží, je náš spoločný život. Nie na tom, aký budeme mať svadobný obrad. A koniec-koncov, tvoji rodičia aj tak vedeli, že to po rokoch príde, no nie? Som si tým istý.“

Šťastne pobozkal svoju nastávajúcu a zľahka jej pohladil prsia, čím jej bez slov vyjadril, ako si ju bude vážiť a milovať ju. V ústach zacítila jeho jazyk a odpovedala mu svojím. Predchádzajúci večer pustila z hlavy, uisťujúc sa: Časom si na jeho bradu zvykneš. Zvykneš si na jeho ruky, ktoré sa ía dotýkajú.
Ale odtiahla sa ako prvá. „Nemali by sme sa zajtra pozhovárať s reverendom Vasselerom?“

„Áno.“

„Ráno alebo popoludní?“

„Ráno. Potom to môžem povedať Tomovi a ty sa môžeš popoludní pozhovárať s Tarsy. Ach, Emily…“ Pevne ju objal. „Som taký šťastný.“

„Aj ja, Charles… ale teraz už musím ísť.“

S pocitmi skľúčenosti kráčala domov. Kam sa podel ten pocit dychtivosti, ktorý sa mal dostaviť po tom, čo splnila svoj záväzok? Zdalo sa, že doma sa jej pocit prázdnoty ešte znásobuje. Zavesila si kabát a prechádzala sa po tichých izbách na prízemí domu. Všetko by malo byť celkom inak. Táto chvíľa mala byť nádherná. Mali by sme s radosťou oznámiť túto novinu, padnúť si do náručia a podeliť sa o radosť s tými, ktorých máme radi a ktorí majú radi nás.
Sťažka vyšla hore schodmi. Zastavila sa vo svetle, ktoré svietilo do chodby zo spálne jej rodičov. Nazrela dnu a s nechuťou zastala. Boli tam všetci traja. Matka na posteli, otec na svojom lôžku a Fannie vedľa v kresle. Nad pokrytectvom tej scény sa Emily obracal žalúdok. Vošla do izby, no ani kvôli matke sa nedokázala na tých dvoch usmiať.
Sadla si vedľa Josephine tak, aby bola chrbtom k Edwinovi a Fannie, a chytila ju za ruku.
„Myslím, že by si to rada vedela – Charles a ja ideme zajtra ráno k reverendovi Vasselerovi. Zosobášime sa, len čo pripraví obrad… priamo tu, v tvojej izbe. Bude sa ti to páčiť, mama?“

„Teda, Emily…“ Josin hlas bol len chabým šepotom, ale v očiach sa jej zjavil slabý záblesk súhlasu. „Vedela som, že budeš rada.“

„Ale…“

„Teraz sa nič nepýtaj, lebo budeš zase kašlať. Chcem to ja a chce to aj Charles. Zajtra sa o tom pozhovárame.“

Ako sa Emily zdvíhala z postele, zachytila pohľady, ktoré si potajme vymenili Fannie a jej otec. Ich pohľady sa zdvihli k nej, no nik sa nepohol. Ocko, ocko, chcela som, aby bola táto chvíľa taká zvláštna. Vždy som si v nej predstavovala úsmevy a objatia. Ale Emily sa zarmútene držala bokom.
Fannie sa vzchopila a rýchlo sa zdvihla, aby kvôli Joey predviedla očakávané blahoželanie. „Blahoželám, drahá…“ Emily zmeravela, keď ju objala a priložila si líce k jej lícu. Fannie odstúpila a s predstieranou bezstarostnosťou dohovárala Edwinovi: „Edwin, pre Kristove rany, ty na to nič nepovieš?“

Keď sa zdvihol zo skladacieho lôžka a pohol sa k nej, Emily sa donútila zostať stáť na mieste. Jeho kajúcne oči ju žiadali o odpustenie a dovolenie. Ako čakala, jej srdce búšilo láskou a výčitkami svedomia. Perami sa dotkol jej líca s takou nefalšovanou láskou, že by sa roztopilo aj to najtvrdšie srdce. „Blahoželám, miláčik.“

Stála ako soľný stĺp. Znášala jeho hladkanie, dotyk, tú strašnú lásku, ktorú k nemu cítila.
„Musím to ísť povedať Frankiemu,“ zašomrala a ušla. V izbe za ňou zostalo ohromené ticho.
Frankie už spal. Sadla si k nemu na posteľ a pomykala ním. „Hej, brašuľo, zobuď sa. No tak?“ Dnes večer sa jej akosi žiadalo použiť detskú prezývku z čias jej detstva.
Zavŕtal sa do vankúša a zavrčal.
„Hej, Frankie? No tak, zobuď sa. Musím ti niečo povedať.“ Prosím ťa, zobuď sa. Strašne niekoho potrebujem. „Odpar…“

Nahía sa k nemu a zašepkala: „Budem sa vydávať za Charlesa. Zrejme už tento týždeň. Len som si myslela, že by si to rád vedel.“

Zdvihol tvár z vankúša a zaškúlil cez plece. „To si mi mohla povedať aj zajtra! Ježiši, kvôli tomu si ma musela budiť!?“ Zaryl sa tvárou do matraca a potom si na strapatú hlavu pritiahol vankúš.
Frankie, potrebovala som ťa objať, podeliť sa s tebou o svoje vzrušenie. Čo nechápeš?
Samozrejme, že to nechápal. Bol iba namrzene chlapča, ktoré vyrušila zo spánku. Nemal ani tušenia o zmätku, ktorý sa odohrával v jeho sestre. Skľúčene sa pobrala do svojej izby. Zistila, že Fannie tam už je a chystá sa do postele.
Sedela pri toaletnom stolíku a vyberala si z vlasov sponky. Keď sa otvorili dvere, vzhliadla zo stoličky nahor. Pre Emily bolo ľahšie zachovávať ľadový odstup voči Fannie než voči otcovi: ju neľúbila po celý život. A Fannie bola votrelcom, na nej spočívala najväčšia časť viny. V krátkej chvíli, keď sa im skrížili pohľady, zazrela vo Fanniných očiach, že si o ňu robí starosti. Ona ju však odmietla. Zvrtla sa, zavrela dvere a nevšímavo sa venovala obvyklej činnosti pred spaním.
Znervózňovalo ju, že sa musí vyzliekať v tej istej izbe ako tá, ku ktorej cítila také nepriateľstvo. Ako si obliekali nočné košele, ani jedna z nich neprehovorila. Zhrnuli pokrývky z postelí, zhasli lampu a zaliezli pod prikrývky chrbtami k sebe, každá objímajúc rukami svoj okraj postele.
V Emilinej mysli sa mihli spomienky na chvíle, keď sa Fannie zdôverovala, na chvíle, ako bola táto, keď ležali v tme ako priateľky a boli si každým dňom bližšie a bližšie. Ale Fannie jej už viac nebola blízka. Zneužila pohostinnosť tohto domu a voči mame sa ukázala ako falošná priateľka A preto ňou Emily opovrhovala.
Emily ležala bez pohybu snáď desať minút, keď sa v tme ozval Fannin tichý hlas.
„Emily, mýliš sa.“

„Buď ticho! Nemám o nič väčšiu chuť počúvať tvoje výhovorky, ako sa s tebou deliť o jednu posteľ!“

Fannie zavrela oči. Cítila, ako ju vnútri pália slzy. Skrížila si zápästia pod prsiami a tuho ich pritlačila. Držala v sebe tú bolesť tak pevne, ako matka zviera stratené dieťa. Emily nepochopila, čo jej chcela povedať. Nechcela jej povedať: ‚Emily, mýliš sa v tom, čo si myslíš o svojom otcovi a o mne.‘ Ale chcela jej povedať, že sa mýli v tom, keď sa takto hrnie do sobáša.
Ach, Emily… drahá… ä nevidíš, že si berieš Charlesa z úplne pomýlených dôvodov f
Ale tvárou v tvár Emilinmu odmietaniu nechala Fannie svoje úprimne myslené varovanie zamrieť v hrdle.

Toma Jeffcoata doháňalo posledných tridsaťšesť hodín k zúfalstvu. Keby to mal všetko zažiť ešte raz, radšej by sa chytil rozumu a nepriblížil by sa k Emily Walcottovej viac než na vzdialenosť dvoch porísk sekery.
Búchal po kuse horúceho železa n* nákove, akoby to bola jeho vlastná hlava. A tá, ako uznával, bola rovnako tupá ako to železo. Bolo by do nej treba vtĺcť trocha zdravého rozumu.
Musel si ju bozkávať, Jeffcoat? Musel si potme šmátrať v tom prekliatom šatníku a klásť svoje ruky tam, kam nepatria? Mal si na to prísť skôr. Tak, teraz to vieš a čo z toho máš? Okrem toho, že si nešťastný? Potĺkaš sa tu dookola a cítiš sa ako mačka, ktorá sa dusí obsahom vlastného žalúdka. To tá žena ti uviazla v hrdle, a ty ju nemôžeš ani prehltnúť, ani vykašlať. Tak čo s tým, dočerta, chceš teraz robiť?
Mlátil po železe, až kým mu od nárazov nezačala ochabovať ruka a škrípať v kĺboch. Železo už bolo príliš chladné na to, aby sa dalo tvarovať, ale on po ňom aj tak neprestával trieskať.
Emily Walcottová. Čo si má o nej človek myslieť? Boli chvíle, keď ju mal chuť zaškrtiť. Tá jej výbušná povaha… Kriste, kde k nej prišla? Budila v ňom dojem, akoby kráčala životom v stave neustáleho vzdoru. Voči čomu? Nemala čomu vzdorovať!
Ale obdivoval jej guráž a energiu. Oboch mala viac ako väčšina mužov.
Pokúšal sa vybaviť si scénu, ako ju berie so sebou do Springfieldu a predstavuje ju ako svoju ženu. Svoju ženu? V chlapčenskej čiapke a nohaviciach? Ženu, ktorá netúži po deťoch, ale radšej bude ešte nejaký čas liečiť choré zvieratá? Nevyrazila by ju jeho matka aj s dverami? Obzvlášť po Júlii, tej dokonalej a uhladenej, tehotnej Júlii. A otec by ho odtiahol za ruku nabok a spýtal sa: Synku, si si istý, že vieš, čo robíš?
Odpoveď znela nie. Vlastne to nevedel ani vtedy, keď ju v tom šatníku pobozkal. A teraz tu stojí a trieska do kusa chladného železa ako hlupák! S tlmenou kliatbou šmaril kladivo o zem a zostal zasnene stáť. Myslel na tú, ktorá mu tak chýbala, po ktorej tak túžil.
Prišla, dala si so mnou schôdzku, ležala pri mne a bozkávala ma. A to, čo sme cítili, boli city. Nie iba vzrušenie, ale city. A keď som sa ju potom pokúsil navštíviť, mala pre mňa len: „Nechaj ma na pokoji.“

V zúfalstve si vošiel všetkými prstami do vlasov a bezcieľne sa prechádzal po svojej kováčni. Bral do rúk náradie a vzápätí ho zas odhadzoval nabok.
A čo si od nej čakal? Že sa ti hodí okolo krku a bude sa s tebou bozkávať uprostred Grinnellovej ulice? Veď je zasnúbená s Charlesom!
Uvedomoval si, že Emily Walcottová nie je žiadna koketa. Nezahrávala sa s ním, ako by to urobili iné ženy. Ak mal byť k sebe úprimný, musel pripustiť, že bola očividne vyplašená. Vyplašená z prívalu citov, ktorý ich obidvoch zaskočil. Z ich hĺbky. Z možností, ktoré viseli na vlásku, a z toho, koľkým ľuďom by ublížili, keby sa nechali viesť len svojimi citmi.
A čo ty? Ty nie si vyplašený?
S unaveným povzdychom klesol na nízky stolček. Zvesil ramená a rukami si zovrel roztiahnuté kolená. Z vrecka na košeli vybral jej sponku do vlasov a prešiel po nej prstami… znova… a znova… a znova. Hľadiac na ňu, pripomínal si ju v nespočetných pózach: ako naňho pozerá cez preplnený tanečný parket… ako si prikladá ruky k ústam, aby vydala prenikavé baskické zajačanie… ako sa s ním vozí na točni. Opäť počul jej prosebný hlas v tme šatníka: „Tom, nie! Preboha ťa prosím, nie!“ Pretože ešte skôr, než sa pobozkali, cítila rovnako jasne ako on to očarenie, ktoré tlelo pod povrchom ich zdanlivej antipatie. Spomienka na ich prvý bozk privolala spomienky na ďalšie – v Edwinovej kancelárii, v čerstvom snehu, na jeho posteli.
Oboma dlaňami si zakryl tvár.
No dobre, aj ja som vyplašený. Z toho, že ubližujem Charlesovi. Z toho, že ubližujem sebe. Z toho, že si vyberiem nepravú a prídem o tú pravú.
Zdvihol hlavu a zahľadel sa do oranžovej žiary vyhne. Otázka znie: Ľúbiš ju? Ako že je Boh pri mne, áno.
Nemal by si jej to teda radšej povedať, ako tu vystrájať?
A čo potom?
Chceš sa s ňou oženiť?
Naprázdno prehltol, ale hrča mu stále trčala v hrdle. Nemal by si jej teda radšej povedať aj to?
Ako tak sedel a v hlave mu dozrievalo rozhodnutie, ozvali sa na podlahe hlavnej chodby kroky. Niekto prešiel okolo točne a jemne ju postrčil, a tá teraz vydávala slabé dunenie. O pár sekúnd neskôr sa vo dverách kováčne zjavil Charles.
„Takto veľa práce nespravíš!“ obvinil ho s úškrnom.
Tom opätoval jeho úškrn, zbierajúc v sebe zvyšky vernosti. Na jednej strane bol šťastný, že Charlesa vidí, na druhej strane si želal, aby ho nebol nikdy stretol.
„Nuž, myslím, že ani ty.“ Tom sa zaprel o obe kolená a vstal z nízkeho stolčeka. „Čo sa tu tak potĺkaš za bieleho dňa? Nemáš zatĺkať klince?“

Charles pokročil dopredu. Zastal priamo vo dverách a zoširoka sa usmial: „Prišiel som ťa pozvať na svoju svadbu.“

„Tvoju svad…“

„V piatok o jednej popoludní.“

Tom skoro spadol späť na stolček. „V piatok? Chceš povedať, že už tento piatok?“

„Hej.“

„Ale to je už o dva dni!“

„Ja viem.“ Charles si ťapol do dlaní a pošúchal si ich. „To tvrdohlavé dievčisko konečne povedalo áno.“

Tomovi sa zazdalo, že mu hrča v hrdle navrela do dvojnásobných rozmerov. „Ale… tak skoro…“

Charles úctivo zmiernil prejavy svojho nadšenia a vošiel viac do miestnosti. „To kvôli jej matke. S pani Walcottovou je naozaj zle. Emily si myslí, že jej už nezostáva veľa života. Chce preto, aby sme sa zosobášili čím skôr. Budeme mať len malý obrad priamo v izbe pani Walcottovej, aby mohla byť pri tom.“ Charlesovo nadšenie znovu prekypelo a zoširoka sa na Toma usmial. „Uveríš tomu, Tom? Emily sa nevie dočkať sobáša!“

Alebo pred niečím uteká, pomyslel si Tom. „Myslel som si, že chce najprv získať ten diplom z veterinárnej medicíny.“

„Povedala, že sa ho vzdá.“ Charlesov úsmev sa rozšíril. „Hovorila, že bude mať toľko práce s výchovou našich detí, že jej nezostane čas na nič iné.“

Predošlú noc mi povedala, že ešte nie je pripravená mať deti.
„No… nech ma čert vezme.“ V snahe zamaskovať svoj šok sa Tom prechádzal a škrabal rukou vo vlasoch. „To je… teda, to je… blahoželám ti…“ Vyslal k Charlesovi pochybovačne zamračenie, ako by to bol spravil predtým, než sa zaľúbil do Emily. „Asi.“

Charles sa zasmial a udrel Toma po pleci.
„Ja si myslím, že sa ti páči viac, než priznávaš.“

„Myslím, že je správna. Len trochu papuľnatá.“

„Som rád, že si konečne zmenil názor, pretože ťa chcem požiadať o priateľskú službu.“

„Tak do toho.“

„Chcem, aby si bol na tej svadbe mojím svedkom.“

Zľakol sa, že hrču z hrdla vyvráti aj so žalúdkom. On že má byť jeho svedkom? A zostať ticho, keď sa Vasseler spýta, či niekto z prítomných nepozná dôvod, prečo by tento pár nemal byť zosobášený? Má Charlesovi podať obrúčku, aby ju nasadil na jej prst? A keď bude po všetkom, pobozkať ju na líce a zaželať jej šťastný život s iným mužom?
Panebože, to nedokáže!
Chlad v jeho tvári vystriedala horúčava. Vďaka bohu za to šero v miestnosti. Zažmurkal, preglgol a podal Charlesovi ruku. „Samozrejme, že budem.“

Charles zovrel Tomove hánky drsnou dlaňou. „Dobre. A Tarsy bude Eminým svedkom. Aspoň ju o to v tejto chvíli žiada. A neviem, prečo by nemala súhlasiť ona, keď si súhlasil ty.“ Charles mocne stískal Tomovu ruku. Hlas mu od úprimnosti zdrsnel. „Človeče, som tak strašne šťastný, že si to ani nevieš predstaviť.“

Tom by najradšej niekam zaliezol. V obave, že žiara vyhne osvetlí sklamanie, ktoré sa mu jasne zračilo v tvári, zohol ruku v lakti, chytil Charlesa okolo krku a privinul ho k sebe. „Charles, zostaň taký, aký si. Zostaň taký navždy, pretože ty si to zaslúžiš.“

Charles ho pobúchal po chrbte.
Odstúpili od seba. „Teda…“ Tom si utrel hánkou nos. V rozpakoch zasmrkal a vsunul si ruky do bočných vreciek. „Náš rozhovor začína byť čertovsky sentimentálny.“

Obaja sa rozpačito zasmiali.
„Hej. A ja mám ešte zatĺcť pár klincov.“

„A ja mám ešte vyrobiť nejaké zohnuté železo.“

„Takže?“

„Takže sa odtiaľto strať kdesi do pekla!“

„Dobre… už aj idem.“

Odišiel a Tom zostal v kováčni sám. Dostavila sa reakcia, zvieranie v črevách. Akoby si ho práve nejaký veľhad pripravoval na obed.
Ona to urobí! Tá pojašená ženská si myslí, že tým všetko vyrieši! Že ak sa poponáhľa a spečatí prísahu, bude v bezpečí pred vlastnými citmi. Nech mi nikto nehovorí, že to nerobí práve preto!
Budeš jej v tom brániť alebo čo f
Určite sa o to pokúsim.
Si ty ale pekný priateľ!
Dočerta s tým, nechaj ma na pokoji!
Vykydal hnoj z výbehu pri stajni a naložil ho na voz. Bola to jediná zámienka, ktorú si v tej chvíli dokázal vymyslieť. Zapriahol doňho Lizu a Rexa, aby ho vyviezol. S plesknutím sa vydal dole Hlavnou ulicou na roh Burkittovej. Odtiaľ pozrel hore kopcom a zbadal ju, ako vychádza z Tarsinho domu. Nech už by prešla cez ulicu a pobrala sa domov alebo by sa vydala do mesta, nemohla ho obísť.
Na križovatke zvolal: „Pŕŕŕ!“ Pritiahol koňom opraty. Pomaly, ba až rozvážne zliezol dole, obišiel záprah a začal koňom prezerať kopytá. Zdvihol Lizinu prednú nohu na vonkajšej strane. Skontroloval podkovu, strelku, prešiel po nich palcom, no pritom potajomky pozeral hore kopcom. Podkova sedela ako uliata. Strelka bola čistá. Zložil Lizinu nohu a skontroloval nohu Rexovi. Potom sa vopchal medzi hlavy koní a krok za krokom ich viedol dopredu, snažiac sa odhaliť krívanie, ktoré neexistovalo.
Opäť sa pozrel hore kopcom – nikde ani živej duše.
Narovnal postranný a zadný remeň, hoci ani jeden z nich to nepotreboval. Opäť zaškúlil hore Burkittovou ulicou. Bola tam. Mala na sebe hnedý kabát a kockovanú sukňu. Prechádzala cez Burkittovu ulicu a mala namierené domov. Boli asi dve hodiny popoludní a deň bol oslepujúco jasný. Ničím netienené slnko sa bolestivo odrážalo do očí od bieleho snehu. Na tom bielom pozadí sa jej postava výrazne vynímala ako atramentová škvrna na pijavom papieri.
Obehol voz a nasadol. Vydal sa hore kopcom a potom zahol doprava na Jeffersonovu. Držal sa stále za ňou. Videl, ako jej pri každom kroku povievajú sukne, a cítil, že vždy, keď sa na ňu pozrie, jeho pulz sa správa úplne nelogicky. Jednu ruku mala privinutú k hrudi, bradu zvesenú, pritláčajúc si ku krku skrížené konce červenej šatky. Kráčala rovnako, ako robila väčšinu vecí, rázne a veľmi úsporne. Bola by z nej skvelá gazdiná, či už si to uvedomovala, alebo nie. Viedla by domácnosť s rovnakou vervou, akú venovala stajni a zvieratám. Pretože to v nej skrátka bolo. Vedel to s rovnakou istotou ako to, že chce, aby ten dom a rodina, o ktoré sa bude starať, boli jeho.
Dostihol ju, keď už bola dobrý blok od Tarsinho domu.
„Haló, Emily.“

Zvrtla sa, akoby jej oprel o rebrá hlaveň pušky. Šibla po ňom rozzúreným pohľadom a ruka, ktorá držala šatku, sa ešte pevnejšie pritisla k hrudi.
„Vyzeráš trochu bledá,“ všimol si zadumane.
„Povedala som ti, aby si ma nechal na pokoji.“ Nečakane sa mu otočila chrbtom a pokračovala v chôdzi. Nasledoval ju po pravej strane, udržujúc záprah v pokojnom kroku.
„Hej, počul som.“

„Tak sa podľa toho správaj.“

Zamyslel sa nad tým… ale len na štvrť sekundy.
„Práve sa u mňa zastavil Charles s tou novinou.“ Odhodlane pokračovala v chôdzi. Sukňa jej plieskala pri každom energickom kroku. „Ospravedlň ma, že ti neblahoželám,“ dodal sucho.
„Choď preč!“

„Čerta starého! Ja tu zostanem, divoška, na to by si si mala zvyknúť. Čo povedala Tarsy?“

„Povedala áno.“

„Takže očakávaš, že vám budeme robiť pred Bohom a reverendom Vasselerom svedkov a že vám dáme svoj súhlas?“

„To nebol môj nápad.“

„Ó, to si ma ukľudnila.“

„Nemohol by si, prosím, prenasledovať niekoho iného? Pozerá sa na nás celé mesto.“

„Poď sa so mnou previezť.“

Šľahla po ňom zničujúcim pohľadom: „Na tvojom voze s hnojom?“

„Stačí povedať a raz-dva som nazad so saňami. Ani nestihneš dôjsť domov.“

Zastala a pozrela sa naňho s trpezlivým výrazom. „Idem sa zaňho vydať. Vari to nechápeš?“

„Ja áno. Ale chápeš to ty? Emily, si vyplašená.“

„Viem, čo robím.“ Znovu vykročila, ale už sa tak neponáhľala. Akoby rezignovala. Držal sa s koňmi kúsok pozadu. Pozoroval, ako pred ním uteká, ako uteká pred svojimi citmi, pred nevyvrátiteľnou pravdou. Keď videl, že sa pred ním rozhodla ujsť, pritiahol opraty a zastavil. Nechal ju odísť skoro na päť metrov a potom zvolal: „Hej, Emily, zabudol som ti niečo povedať.“ Vyčkal, ale ona ani nezastala, ani sa neotočila. Hoci ich po oboch stranách ulice obklopovali domy, postavil sa na voze a skríkol: „Milujem ťa!“
Zvrtla sa. Z tváre jej vyžarovalo neskrývané prekvapenie. Ako si tak za jasného popoludnia stáli zoči-voči v snehu, dokázal by každý hlupák v meste zbadať tú príťažlivosť, čo medzi nimi existovala. Bola od neho o päť metrov ďalej a on stál na voze s hnojom za stojacim záprahom. Tichšie dodal: „Myslel som si, že by si to mala vedieť, kým sa za neho vydáš.“

S otvorenými ústami naňho prekvapene hľadela.
„A zabudol som ešte na niečo. Rád by som sa s tebou oženil.“ Chvíľku počkal, aby jej jeho slová došli. Potom sa posadil, pleskol opratami a nechal ju zarazene stáť na kraji Jeffersonovej ulice. Ruku v rukavici si tisla k srdcu a tvár mala ružovú ako melón.
Zvyšok dňa strávila doma a večer s Charlesom. Tom to vedel a dráždilo ho to, ale nemohol s tým nič robiť. Večer sa prechádzal po svojom dome a sužoval sa, chodiac od okna k oknu v nádeji, že ju uvidí vchádzať do svojho dvora. Ale dvor bol stále prázdny a on už začínal blaznieť. O polnoci zaľahol do postele a keďže nemohol zaspať, spriadal fantastické plány, ako si ju vyčíňa. No väčšina z nich bola príliš absurdná na to, aby sa dala uskutočniť. Okolo druhej hodiny ráno usúdil, že je to zúfalá situácia. A zúfalé situácie si vyžadujú zúfalé opatrenia. Keď uvážil čas, kedy Emily alebo Edwin otvárajú nájomnú stajňu, vyšlo mu, že musia každé ráno vstávať okolo šiestej. O pol šiestej ráno ju čakal na ich dvore.
Bol december a mrzlo. Mrzlo tak, že mu primŕzali nozdry. Vyhrnul si golier ťažkého ovčieho kožucha, rukami v rukaviciach si prikryl uši a oprel sa plecom o zadnú stenu kôlne. Spoza jej rohu pozoroval cestičku, ktorá k nej viedla od kuchynských dverí. Stopy vlastných čižiem v snehu, ktoré viedli z vydupaného chodníka k jeho úkrytu, mu pripadali obrovské a príliš nápadné, ale obloha bola ešte tmavá ako atrament a úzky mesiac stál už nízko nad západným obzorom. A čo viac, každý, kto vyjde von, sa bude zrejme tak ponáhľať, že nebude mať čas všímať si v snehu neznáme stopy.
Hore v kopcoch zaštekal kojot. Odpovedal mu celý štekajúci zbor. Hore pri dome sa zavreli dvere a na ubitom snehu sa ozvali náhlivé kroky, ktorých zvuk pripomínal vŕzganie kože pod nadskakujúcim jazdcom. Tom vykukol spoza rohu. Bol to Edwin a ponáhľal sa ■ k latríne. Keď sa za ním zavreli dvere, prekĺzol Tom k vzdialenejšej stene kôlne, aby tam počkal. Videl, ako mesiac zmizol za horami, začul, ako sa Edwin vracia do domu, a o chvíľu na to vychádza ktosi ďalší. Keď sa dotyčná osoba dostala do polovičky chodníka, vyzrel spoza rohu. Rozoznal nízku ženskú postavu a svetlé vlasy: Fannie.
Na latríne sa zdržala len krátko. Keď sa vrátila dnu, citeľne sa ochladilo. Bože, nikdy v živote sa tak netriasol od zimy. Teplota pred svitaním vždy klesala, ale dnes to vyzeralo, že klesla o dobrých sedem stupňov. Vysmrkal sa a opäť si natiahol rukavice. Chvíľu mal pocit, že sa mu prsty snáď nikdy nezohrejú. Nozdry mu opäť primŕzali, a tak pokrútil nosom, aby si ich uvoľnil. So založenými rukami podupkával po snehu, s bradou zastrčenou pod horný gombík kožucha.
Možno už Emily vyšla a on ju prepásol. A možno zaspala. V každom prípade to bol hlúpy nápad. Mal by ísť domov a dať jej pokoj. Možno naozaj miluje Charlesa, a on by mal mať rozum.
Bol však veľmi zaľúbený, a tak zostal.
Emily sa zjavila o dobrú štvrťhodinu neskôr. Blížilo sa svitanie a v jeho prísvite na ňu videl po celej ceste z domu. Opatrne kráčala v obuvi, ktorá nevydávala žiadny zvuk, a chúlila sa v kabáte, ktorý si obliekla cez nočnú košeľu. Náhlila sa so sklonenou hlavou a skríženými rukami a vlasy jej vytvárali na lícach a pleciach čierny vodopád.
Dávno predtým, než prišla k rohu, za ktorým sa ukrýval, sa Tom odkradol ku vzdialenejšiemu rohu budovy, aby tam počkal. Ale keď otvorila dvere latríny a vyšla von, stál už pevne rozkročený uprostred chodníka a ruky v rukaviciach mal pritlačené o seba ako guľôčky v ložisku.
„Dobré ráno.“

Prekvapene sa vystrela. „Tom!“

„Potrebujem s tebou hovoriť!“

„Čo si zošalel? Je šesť hodín ráno!“ Pevne si privinula kabát ku krku.
„Ak sa nemýlim, včera večer o šiestej som na to nemal príležitosť.“

„Ale tu vonku mrzne!“

„Ja viem. Už ťa tu chvíľu vyčkávam. Pomaly som si začínal myslieť, že ani nevyjdeš.“

„Tu sa s tebou nemôžem rozprávať. Som…“ Pozrela nadol. „Moje nohy… som len v papučiach a nočnej košeli. A o chvíľu sa celkom rozvidnie. Niekto nás môže zbadať.“

„Kašlem na to, Emily, mne je to jedno! Zajtra sa máš vydať za nesprávneho muža a mne zostáva pekelne málo času, aby som ťa od toho odhovoril!“ Tromi obrovskými krokmi k nej podišiel a zodvihol ju do náručia.
„Thomas Jeffcoat, polož ma na zem!“

„Tak prestaň kopať a počúvaj.“ Odniesol ju za kôlňu, tam si oprel chrbát o chladnú stenu a skĺzol do drepu. Zaboril sa pritom do snehu až po bedrá. „Sem si polož nohy. Panebože! Dievča, čo nemáš rozum? Chodiť po vonku v takýchto chatrných papučiach?“ Boli uštrikované z čierneho vlákna používaného na koberce. Zavinul jej ich do nočnej košele a zložil si ju do lona, ovinúc ju oboma rukami. Potom jej pozrel do tváre, ktorá bola vyššie ako jeho.
„Emily, ty nedopraješ človeku veľa času. Neprišiel by som sem, keby som mal nejakú inú možnosť. Ale, ako som ti povedal, konať má muž. A tak konám tak, ako viem. Hoci je to možno hlúpe.“

„Slovo hlúpe to sotva vystihuje. To, čo si mi spravil včera na ulici, bolo strašné.“

„Ale aspoň ťa to donútilo zastať a zamyslieť sa.“

„Ale nemusíš práve… nemusíš pri tom zastať pri dievčati s vozom plným hnoja a žiadať ju, aby sa za teba vydala.“

„Ja si to uvedomujem. Preto som ťa prišiel požiadať ešte raz.“

„Tentoraz za záchodom!“

„Záchod je tamto.“ Ukázal hlavou. „Toto je kôlňa.“

„Thomas Jeffcoat, ty si blázon.“

„Som zamilovaný. A tak som sa ťa prišiel znovu spýtať: Vydáš sa za mňa?“

„Nie.“

„Ľúbiš ma?“

„Ako sa ma môžeš pýtať na niečo také, keď sa mám zajtra vydávať?!“ Podráždene sa snažila vymaniť, ale on ju stisol okolo pliec ešte pevnejšie, znehybniac jej obe ruky i kolená.
„Neodpovedaj mi na otázku otázkou! Ľúbiš ma?“

„To nemá nič spoločné s mojím sľubom…“

„Ľúbiš?“ drsne sa dožadoval odpovede. Rukou v hrubej rukavici jej zovrel krk a usiloval sa otočiť jej tvár k sebe.
„Túžim po tebe. Neviem, či je to to is…“

Pritiahol jej ústa k svojim a tuho ju pobozkal. Do toho bozku vlial všetku lásku, túžbu a sklamanie, ktoré cítil. Keď ju napokon pustil, bol zadýchaný a v očiach mal naliehavý výraz. „Aj ja po tebe túžim – to nepopieram, až tak, že by som ťa najradšej zvalil sem do snehu. Ale nejde len o to. Prechádzam sa po svojom prázdnom dome a predstavujem si, že si tam so mnou. Chcem, aby si so mnou sedela ráno pri stole, a je mi jedno, či vieš upražiť vajce alebo nie. Je mi jedno, či budeme jesť pripálené toasty, dočerta, pripálim ich hoci sám, ale, Emily, ja ťa tam chcem mať. Aj v nájomnej stajni – s koňmi ti to ide čertovsky dobre. Vieš si nás predstaviť, ako tam prichádzame každé ráno a spoločne pracujeme? Aký pár by sme vytvorili v tomto povolaní!
A čo tvoje štúdium? Charles mi povedal, že to vzdáš, aby si mohla mať deti. A to hneď na to, čo si povedala mne, že ešte deti nechceš. Emily, to nie je pravda. Ani ja ešte nechcem deti – o nič skôr ako ty.
Chcem, aby sme nejaký čas boli len ty a ja, aby sme v tom obrovskom dome chodili len v spodnej bielizni. Neviem, či tento bod zvládneme, ak bude táto túžba trvať celý čas, ale môžeme sa o to pokúsiť. Emily…“ Tentoraz jej začal dohovárať nežnejšie. „Ľúbim ťa. Nechcem ťa stratiť.“

Spočívala mu v náručí poskladaná v tvare písmena N a nechala sa presviedčať. Dovolila, aby si pritískal studený nos k jej teplému lícu a aby sa jeho vítané pery stáčali k jej. Zabudla na blížiaci sa sobáš. Zabudla na chlad. Zabudla na námietky. Otvorila ústa a opätovala jeho bozk – nebezpečným, plným bozkom, ktorý viedol len k ďalšiemu zmätku, aj keď ho vychutnávala s rozkošou, ktorú čoskoro poprie. Chutil a voňal práve tak, ako si ho pamätala. A pripadal jej znepokojujúco dôverný – dráždivá kombinácia vlhkosti a mäkkosti, vláčnosti a tuhosti. Ako sa mu jazyk prepletal s jej jazykom, pocity horúčavy ju rozohrievali v tých najhlbších častiach tela. Jej hlava sa nakláňala a menila polohu, ale bozk neprerušila ani vtedy, keď si uvoľnila uväznenú ruku a položila mu ju na tvár. Líca mal teplé, hoci zarastené čerstvým strniskom, bradu pevnú a jeho kožušinový golier krásne hrial. Zaklonil sa a oprel si hlavu o stenu kôlne, na čo mu za ňu vkĺzla rukou, aby ju chránila pred jej tvrdým, ľadovým povrchom.
S tancujúcimi jazykmi dávali voľný priechod svojim citom a koledovali si o nešťastie. Posunul dlane. Jednu na útle rameno, druhú na okrúhly zadok, tam, kde lem ťažkého kabáta ustupoval ľahšej bavlne. Ruka vkĺzla medzi dva kusy odevu… prešla po nočnej košeli… hrubé po tenkom… koža po bavlne… opisujúc obrazce na jej pevnom tele, tváriac sa, akoby na ruke nemal rukavicu. Keď už boli príliš zadýchaní a srdcia im bili príliš prudko, ukončili bozk s pocitom obojstranného sklamania.
„Ach, Emily…“ zašepkal zmučene.
„Prečo si ma nepožiadal o ruku skôr?“ povedala zúfalo, zatvoriac oči.
„Pretože mi to nenapadlo, kým som ťa nepobozkal.“

„Tak prečo si ma nepobozkal už skôr?“

„Veď vieš – Charles, Tarsy… dokonca aj Júlia. To boli tie dôvody. Myslel som, že si dám so ženami na dlhý čas pokoj. Bál som sa znova zakúsiť tú bolesť. A teraz to bolí ešte viac. Prosím ťa, Emily… musíš sa za mňa vydať.“ Zdvihol k nej tvár, ale ona sa už ďalším bozkom vyhla.
„Thomas, prosím ťa… odpoveď znie stále nie.“

„Ale prečo?“

Zarmútene mu pozrela do očí. Rozhodla sa, že mu povie pravdu a nevynechá pri tom ani seba. „Niečo ti poviem a verím, že si to necháš len pre seba. Hovorím ti to iba preto, lebo s tebou chcem jednať čestne.“ S rozochveným nádychom pokračovala. „Na druhý deň po tom, čo som šla do tvojho domu, som ráno vošla do kuchyne a pristihla som otca, ako sa bozkáva s Fannie. Úplne vážne, naozaj sa bozkávali. Tom, nevieš si predstaviť, ako mi bolo. Cítila som sa zradená… chcelo sa mi vracať… nikdy v živote som necítila takú zlosť. Kvôli sebe, kvôli svojmu bratovi, ale najviac kvôli matke, ktorá si vôbec nezaslúži všetko to nešťastie a bolesť, ktoré na ňu život kladie. Akoby nestačilo, že trpí neustálymi bolesťami a že zomiera taká mladá! Jej manžel priamo pod jej nosom udržiava pomer s inou! Priamo pod vlastnou strechou!
To ma donútilo pozrieť sa na seba z iného uhla a vidieť, ako sa správam k Charlesovi.“

„Ale tvoj otec je…“

„Tom, ja nebudem ako on. Nebudem! Charles je jemný a obdivuhodný človek a nezaslúži si, aby ho klamala vlastná snúbenica a jeho najlepší priateľ. Len sa započúvaj, ako to znie – vlastná snúbenica a jeho najlepší priateľ. To sme my. Ale keď sme spolu, máme sklony na to zabúdať.“

„To znamená, že sa vydáš za Charlesa, aby si odčinila otcove hriechy? To mi chceš povedať?“

Bolo to príliš blízko k pravde, a nemala na to odpoveď. „A čo na to naše city?“ nástojil Tom.
„To, čo cítim, je s najväčšou pravdepodobnosťou úzkosť, ktorú zrejme cíti každá nevesta v posledných chvíľach pred sobášom. Ale v tejto chvíli už ďalšiu krízu nezvládnem. Posledné tri dni boli pre mňa strašné. Vošla som do maminej izby a cítila som sa vinná. Pozrela som na Charlesa a cítila som sa vinná. Vidím ťa a som zmätená. Ocko a Fannie sa mi tak sprotivili, že s nimi ledva dokážem vydržať pod jednou strechou. Naliehavo potrebujem pokoj a myslím si, že s Charlesom sa mi ho dostane. Vydám sa za neho, presťahujem sa do jeho domu a začnem žiť vlastný život. To urobím.“

„Nebudeš brať ohľad na to, čo ku mne cítiš? Na to, čo k sebe cítime navzájom?“

„Emilýýý?“ To ju z domu volala Fannie.
Tom a Emily za kôlňou zmeraveli a zadržali dych.
„Emily, si v poriadku?“

Tom zovrel Emiline zápästia. „Neodpovedaj jej.“ Srdcia im hlasno bili, no nemohla sa ani pohnúť.
Pokúsila sa vstať. „Musím ísť dnu,“ šepla. „Počkaj!“

„Pusť ma! Ide sem!“

Mrazivým ránom sa opäť rozľahol Fannin hlas: „Emily?“
Emily zakričala: „Som v poriadku. Hneď prídem!“ Ako nemotorne zápasila s Tomom, aby sa mohla postaviť, spola mu spadla z kolien. Členky a jedno zápästie sa jej zaborili do ľadového snehu. Studené, mokré hrudky sa jej nabrali do papúč. Zovrel ju chlad a roztriasla sa od zimy. Sneh sa prilepil aj na spodok Tomovho kožucha a na mieste, kde sa mu na zadku roztápal, vypálil ľadový kruh. No v tom citovom rozpoložení si to ani jeden z nich nevšímal. Zvieral jej zápästie a snažil sa, aby zostala, zatiaľ čo ona sa mu snažila vymaniť.
„Emily, nerob to.“

„Musím.“

„Potom však odo mňa nečakaj, že tu zostanem a pôjdem vám svedčiť! To nech ma radšej trafí šľak. A bude mi jedno, že som to Charlesovi sľúbil!“

„Musím ísť dnu!“

„Si tak čertovsky zaslepená!“

„Pusť ma… prosím.“

„Emily…“

„Zbohom, Thomas.“

Rozbehla sa, akoby mala za pätami prérijný požiar.
*
Josephine Walcottová už bola pri bráne smrti, ale nebola ešte mŕtva. Ba práve naopak. Za posledných dvadsaťštyri hodín zaznamenal jej stav nečakaný obrat. Menej kašlala, cítila sa silnejšia a jej vnímavosť nezvyklé vzrástla. Počula, že sa to často stáva v posledných hodinách pred smrťou. Jej vnímavosť vzrástla natoľko, aby zistila, že v tomto dome nie je niečo v poriadku.
Emily začala byť k Edwinovi a Fannie odmeraná a príkra. Edwin okolo nej chodil ako po ihlách. A ani Charles jej neprišiel oznámiť, ako si on predstavuje svadbu. To bolo najčudnejšie, hoci vo svetle nedávnych výbuchov, ktoré sem hore prenikali zospodu, celkom pochopiteľné.
V to ráno, ktoré predchádzalo Emilinmu sobášu, sa Josephine zobudila ešte pred svitaním. Načúvala zvukom prebúdzajúceho sa života v rodine. Dvere sa otvárali a zatvárali, cinkali dvierka na sporáku, ozývalo sa zurčanie pumpy, syčanie vysmážanej slaniny a tlmené hlasy.
Zdola bolo počuť Fannie, ako Edwinovi niečo ticho rozpráva. Za tým Edwinovu hlbšiu odpoveď.
Potom bolo opäť počuť Fannie, tentoraz vonku, ako znepokojene kričí Emilino meno. Dva razy. Tri razy.
Čo sa to deje?
V komínovej rúre sa rozblčal oheň, akoby mal priveľký ťah, vzápätí buchli zadné dvere a začula Edwinovu otázku: „Emily, si v poriadku?“

Emilin nevrlý a odmeraný hlas bolo jasne počuť až hore. „Pre mňa neprestierajte. Naraňajkujem sa s mamou.“ Potom sa na schodoch ozvali jej náhlivé kroky, tlmené papučami.
O pätnásť minút neskôr sa objavila s podnosom, na ktorom boli Josephinine raňajky. Vošla dnu a zavrela dvere, ktoré zvykli byť počas dňa stále otvorené. To len pred dvoma dňami ich začala Emily rezolútne zatvárať.
„Dobré ráno, mama.“

Ako Emily kládla podnos na posteľ, Josephine ju chytila za ruku. Usmiala sa na svoju dcéru a načiahla sa, aby sa hánkami dotkla Emilinho červeného líca.
„Nie si chorá?“ spýtala sa šeptom Josephine.
„Chorá? Nie… som v poriadku.“

„Počula som Fannie, ako na teba volala. Máš chladné líca.“

„Bola som vonku. Dnes ráno je dvanásť pod nulou.“

„A také červené.“

Emily sa sústredila na servírovanie raňajok, vyhýbajúc sa Josephininým očiam. „Dnes máme na raňajky ovsenú kašu a vajíčka. Počkaj, vytiahnem ti vankúš. Dúfam, že máš znovu hlad. Mala som takú radosť, keď som videla, ako si včera jedla.“ Preskakovala z témy na tému – zbytočné štebotanie očividne len zväčšovalo jej podráždenosť. Rukami nervózne chytala jednu vec za druhou – cukor, smotanu, soľ, korenie, no prehnaná horlivosť jej nervozitu len zdôrazňovala.
„Napadlo mi, že ti dnes upracem izbu a umyjem vlasy. Myslím, že to zvládneme. Na kraj matraca dáme nejaké voskované plátno a ty si ľahneš krížom cez posteľ, čo na to povieš? A vyžehlím tvoj obľúbený pyžamový kabátik aj moje modré šaty. Samozrejme, aj ja si musím umyť vlasy a pobaliť veci, ktoré si vezmem do Charlesovho domu a…“

„Emily, čo sa stalo?“

„Stalo?“ V Emiliných doširoka otvorených očiach sa zjavil záblesk strachu.
„Nemusíš ma pred všetkým chrániť,“ zašepkala Josephine. „Ešte stále som nažive a chcem opäť patriť k tejto rodine.“

Josephine videla, že jej dcéra vo svojom vnútri premáha akýsi nepokoj. Na chvíľu sa jej zazdalo, že sa Emily dá obmäkčiť a zdôverí sa jej. Tá však napokon vyskočila na nohy a odvrátila sa, aby jej oči nemohli prezradiť žiadne tajomstvo.
„Ach, mama, veď vieš, že si nikdy neprestala patriť k tejto rodine. A netráp sa, prosím, kvôli mne. Nič to nie je.“

Napriek tomu sa však Emily sotva dotkla raňajok, a keď dovnútra vošiel Edwin, ktorý bol na odchode do stajne, chladne ho ignorovala. Otočila sa k toaletnému stolíku a začala upratovať veci, ktoré na ňom boli rozhádzané. Pri odchode ho ani nepozdravila.
Krátko na to, ako odišiel, vošla dnu Fannie a ponúkla sa, že uprace izbu. Emily ju však povýšené poinformovala, že to urobí sama a že sa postará aj o to, aby bola mama vychystaná na zajtrajší deň. Fannie pri nohách postele pozrela na Emily a ticho v miestnosti bolo skoro hmatateľné. Potom sa rezignovane otočila ku dverám.
„Fannie!“ vyštekla Emily.
Fannie sa obrátila. „Áno?“

„Pre prípad, že by si to mala v úmysle, ti chcem povedať, že netreba, aby si chystala svadobnú hostinu. Len čo sa skončí obrad, pôjdem s Charlesom rovno do jeho domu.“

Emily strávila deň rovnako ako ten predchádzajúci. Obskakovala mamu a vykonávala všetky povinnosti, ktoré si na ten deň naplánovala. Ale ako plynuli hodiny, jej horlivosť sa začínala meniť na nervozitu. Josephine sa tomu nešťastne prizerala a robila si starosti.
Na umývanie vlasov prišiel rad až neskoro popoludní. Bola to veľmi nepohodlná procedúra, ale snáď práve vďaka tej nepohodlnosti a tomu, že si vymenili úlohy, si boli matka s dcérou bližšie ako za všetky tie roky.
Keď už Josephine opäť sedela a chrbát jej podopierali vankúše, Emily jej začala pomaly česať vlasy. „Nebude to trvať dlho a budú suché,“ povedala.
„Nie, nebude,“ odvetila Josephine smutne, „teraz už nie.“

Jej slová zasiahli Emily rovno do srdca. Ani nie pred rokom boli matkine vlasy tmavé, husté a lesklé. Boli jej najväčším bohatstvom, jej pýchou. Teraz splývali v riedkych prameňoch, vybledli na farbu včelieho vosku a na niektorých miestach cez ne presvitala ružová lebka. Josephine si sama odstrihla vlasy nad golierom, aby s nimi nebolo počas jej choroby toľko práce. Jej polovičná plešatosť sa zdala byť poslednou ranou chátrajúcemu telu kedysi statnej ženy.
Josephine vycítila Emilin smútok. Zdvihla k nej oči a zistila, že je naozaj skľúčená.
„Emily, drahá, počúvaj ma.“ Vzala Emily za ruku a zovrela ju aj s hrebeňom. Hovorila len šeptom, aby sa vyhla kašľu. „Nezáleží na tom, ako moje vlasy vyzerajú teraz. Nezáleží na tom, že tvoj otec spáva na vedľajšom lôžku a že sa musí prizerať, ako sa každým dňom stále viac podobám na staré vysušené jablko. Na ničom z toho nezáleží. Záleží však na tom, že sme s tvojím otcom žili spolu dvadsaťdva rokov a že sme za ten čas nestratili k sebe tú ohromnú úctu.“

Emily so sklopenými očami pozorovala matkinu zvädnutú ruku, ktorej prsty boli také tenké, že nebolo poznať ani miesto, na ktorom kedysi nosila obrúčku.
„V posledných dňoch sa veľmi trápiš. Myslím si, že viem, prečo. Vážim si tvoju vernosť, ale možno nie je namieste.“ Josephine prešla palcom po Emilinom prázdnom prstenníku. „Emily, som chorá, ale nie som slepá ani hluchá. Vidím tvoj náhly odpor voči otcovi a voči Fannie a kadečo počujem… cez podlahu. Veci, ktoré možno nie sú určené mojim ušiam.“ Josephine s povzdychom zmĺkla, skúmajúc skľúčený výraz svojej dcéry.
„Nikdy sme si neboli obzvlášť blízke, však, Emily? Možno je to moja vina.“ Stále držala Emily za ruku, čo bola dôvernosť, k akej sa za tých osemnásť rokov, čo bola matkou, nikdy neuchýlila. Dokonca aj teraz z toho mala nezvyklý pocit, ale premohla sa, pretože pripúšťala, že ako matka zlyhala. „Ale zato si vždy visela na svojom otcovi, všade si za ním chodila a napodobňovala ho. Vidím, ako strašne trpíš vždy, keď sa mu vyhneš… a aj Fannie. Fannie je ti veľmi blízka, však?“

Emily naprázdno prehltla, ale odmietala zdvihnúť oči. Na lícach sa jej zjavili dva fliačiky červene.
„Myslím si, že nastal čas, aby som ti povedala pár vecí. Možno sa ti nebudú príjemne počúvať, ale uisťujem ťa, že pochopíš. Si dospelá mladá žena, ktorá si chystá vlastnú svadbu. Ak si dosť stará na to, si dosť stará aj na to, aby si pochopila, ako to je s tvojím otcom a mnou.“

Emily zdvihla utrápené modré oči. „Mama, ja…“

„Psst. Ľahko sa unavím a musím šepkať. Prosím ťa, počúvaj ma.“

Bolo to zvláštne. Hoci Josephine takto dlho a bez prerušenia nerozprávala už celé mesiace, nebola ani vyčerpaná, ani nekašlala. Naopak, pokračovala, akoby jej nejaký všemocný dobrodinec dodával silu hovoriť vtedy, keď to najviac potrebovala.
„Tvoj otec a ja sme vyrastali veľmi podobne ako ty s Charlesom. Poznali sme sa od detstva. Keď sme mali štrnásť rokov, oznámili nám naši rodičia, že dohodli uzavretie manželstva a že sa tá pocta týka nás dvoch. Nemalo to nič spoločné so spájaním pozemkov ani s obchodmi, a tak som sa často čudovala, prečo im tak strašne záležalo na tom, aby sme sa s Edwinom vzali. Jediným dôvodom bolo zrejme to, že boli priatelia a vedeli, aké deti vychovali – čestné a zbožné, z ktorých vyrastú čestní a zbožní rodičia a ktorým vtĺkli do hláv štvrté prikázanie.
Naše zásnuby sa konali na jar, keď sme mali šestnásť rokov, práve vtedy, keď sa po dvoch rokoch štúdia v zahraničí vrátila domov Fannie. Hneď ako sa vrátila, usporiadali jej rodičia večierok. Jasne si na ten večer spomínam. Bol apríl a kvitol orgován. Fannie mala oblečené slonovinovobiele šaty. Tým jej žiarivým oranžovým vlasom farba slonoviny odjakživa úžasne pristala, vždy mi napadlo, že vyzerá skôr ako sviatočná sviečka. Myslím, že už od toho prvého večera som si uvedomovala, že tvoj otec má oči len pre Fannie. Tancovali štvorylku a dodnes si spomínam, ako krúžili so spojenými rukami, ako sa navzájom obzerali so zapýrenými tvárami a ako sa na seba usmievali. Na mňa sa takým spôsobom Edwin nikdy neusmial. Mám podozrenie, že ju vyviedol von a neskôr ju v kvetinovej záhrade pobozkal, pretože keď sa vrátil, cítila som z jeho šiat rozmliaždenú bazalku.
Už vtedy som si uvedomila, že by som ho mala oslobodiť od jeho zásnubnej prísahy. Lenže v Bostone som nepatrila medzi najkrajšie a ani pytači sa o mňa príliš nebili. Nedokázala som flirtovať ako Fannie… alebo sa bozkávať v kvetinovej záhrade… alebo sa len tak bezstarostne zabávať, čo majú mladí ctitelia u dievčat tak radi. Čo však bolo dôležitejšie, vychovali ma vo viere, že musím ctiť želania svojho otca a matky.“

Josephine sa nadýchla a zvalila sa na chrbát, upierajúc oči do stropu. „Nanešťastie tak vychovali aj Edwina. Vedela som, že je zaľúbený do Fannie a videla som, ako sa musí premáhať. Mám však podozrenie, že rodičia mu vybili z hlavy čo len pomyslenie na zrušenie nášho zasnúbenia. A tak sa Edwin, keď nastal čas, so mnou poslušne oženil.
Emily, chcem, aby si tomu správne rozumela…“ Josephine stále zľahka držala na prikrývke dcérinu ruku. „Naše manželstvo nebolo neznesiteľné… ani zlé, ale nebolo také nádherné, aké by mohlo byť, keby sme k sebe cítili to, čo k sebe cítili tvoj otec a Fannie. Uvedomovali sme si hranice našej lásky. Nazvime to skôr úctou, to je možno správnejšie slovo, pretože ja som vždy vedela, že jediná, ktorú kedy Edwin naozaj ľúbil, je Fannie. Ó, dobre to skrýval, ale nikdy neuhádol, že som to tušila. Vedela som však, že dôvodom pre náš odchod z Massachusetts bola ona. Chcel, aby ich delila diaľka, aby nemal na dosah to pokušenie. A hoci ona vždy svoje listy adresovala mne, vedela som, že ich cieľom je dať vedieť Edwinovi, ako sa má, kde sa nachádza a že naňho nikdy nezabudla.
Emily, vedela si, že som sem dotiahla Fannie proti vôli tvojho otca?“

Emily prekvapene pozrela matke do očí. Tá však pokračovala: „Keď som mu povedala, že je na ceste, bol veľmi nahnevaný. Kričal na mňa – a to sa stalo len niekoľko ráz za celý čas, a povedal, že tu v žiadnom prípade Fannie nechce. Samozrejme, to len upevnilo moje podozrenie, že spomienky na ňu mu nevybledli ani po rokoch, že ju má stále rád. Ale už nemohol nič robiť, pretože správu o Fanninom príchode som mu oznámila až vtedy, keď bola na ceste.“

Josephine sa usmiala na ich spojené ruky: jej tenkú a priesvitnú ako kostný porcelán a Emilinu pevnú, poznamenanú ťažkou prácou. „Nemáš ma snáď za trochu pochabú, že som ich takto dala dokopy?“ Tuho zovrela Emilinu ruku a jej šepot náhle nabral na naliehavosti. „Ach, Emily, veď sa pozri na Fannie! Len sa na ňu pozri! Líši sa odo mňa tak, ako sa more líši od zeme. Je temperamentná a energická, vždy vysmiata a rozjasaná, kým ja som beznádejne vážna a upätá. Nikdy som nebola taká ako Fannie, nikdy som nebola tým, čo tvoj otec naozaj potreboval. Mohol celý čas žiť s ňou, no zostal verný mne a našej prísahe. Mohol mať jej vrúcnosť, lásku a vášnivosť, no musel sa uspokojiť so mnou. A teraz ju má tu a myslím, že sa nepomýlim, ak budem hádať, že si ich pristihla – pri čom? Pri bozkávaní? V objatí? Je to tak?“

Z Emiliných sklopených očí Josephine pochopila, že háda správne. „Nuž, možno si tó zaslúžia.“

„Mama, ako tak môžeš hovoriť?!“ Emily zdvihla hlavu a v očiach sa jej zatrblietali slzy. „Je stále tvojím manželom!“

Josephine pustila Emilinu ruku a znovu sa zahľadela do stropu. „Hovorí sa mi to veľmi ťažko.“ Chvíľu trvalo, kým pokračovala. „Ja… nedá sa povedať, že by som niekedy našla záľubu v manželských… povinnostiach. Nemôžem si pomôcť, ale rozmýšľam, či to nebolo tým, že ani mne nestačilo cítiť k tvojmu otcovi len úctu.“

Za celých osemnásť rokov Emily matku nikdy nepočula hovoriť o ničom, čo by sa len vzdialene týkalo sexuality. A keď to počula teraz, cítila sa, rovnako ako Josephine, očividne nepríjemne. Plynuli nekonečné sekundy, v ktorých obidve premáhali svoje rozpaky. Napokon Josephine dodala: „Chcela som, aby si vedela, že to nebolo len vinou tvojho otca.“

Ich pohľady sa stretli a hneď vzápätí začali neprítomne blúdiť po predmetoch v izbe. Až po chvíli bola Josephine schopná pokračovať. „Chcem, aby si si zapamätala ešte niečo iné. Za celý čas, čo tu Fannie je, ma nikdy nerozrušila, nikdy ani len nenaznačila, že som pochovala jej nádeje, keď som sa vydala za muža, ktorý mal patriť jej. Bola stelesnená dobrota – dobrá, láskavá a trpezlivá. A skrz naskrz počestná, tým som si istá. Emily, už len tým, že tu je, mi uľahčuje dni môjho umierania.“

Sok z toho, že matka predpovedá vlastnú smrť, vyvolal Emiline námietky. „Mama, ale ty nezomieraš! Nehovor tak!“

„Ale áno, drahá, zomieram. A bude to skoro. Dnes sa cítim lepšie, ale to nebude trvať dlho. Ale keď odídem, chcem, aby si bola pripravená. Ach áno, Emily, smúť za mnou, ale prosím ťa, nech to netrvá dlho. A prosím ťa aj o to, drahá, aby si Edwinovi a Fannie dožičila právo na ich šťastie. Ak to dokážem ja, dokážeš to iste aj ty. Keď sa s ňou ožení, a ja som si istá, že si ju vezme – musí!, musíš byť k Fannie rovnako dobrá, ako bola ona ku mne. A tvoj otec – nuž, určite si vieš predstaviť, akými mukami prešiel, keď bol celý život ženatý s nesprávnou ženou. Vari si nezaslúži trochu šťastia?“

„Ach, mama…“ Emily sa zohla ku kolenám a zvalila sa na matkinu posteľ. Z očí jej tiekli slzy. Josephine nebola ženou, ktorá má vo zvyku často plakať. Keby bola, možno by jej manžel býval šťastnejší. Suchými očami hľadela do stropu a hladkala hlavu svojej plačúcej dcéry.
„A čo ty?“ spýtala sa. „Si pripravená povedať mi o sebe a Charlesovi… a o tom pánovi Jeffcoatovi?“

Emily od ľaku zdvihla hlavu a vytreštila slzami zaliate oči.
„Ty o tom vieš?“

„Tvoj otec mi to povedal.“

„Naozaj?“

„Samozrejme. Čo si myslíš, že v tejto izbe každý večer robíme? On mi rozpráva o tom, aký mal deň. A ty si veľmi dôležitou časťou jeho dní.“

Josephinino posledné odhalenie účinne zastavilo Emiline slzy. Poutierala si hánkou oči a povedala: „Ocko bol veľmi vyvedený z miery, keď ma našiel bozkávať sa s Tomom, však?“

„Áno. Ale teraz by si už mala chápať, prečo. Robil si a robí si o teba veľké starosti. Rovnako ako ja. Charlesa máme veľmi radi. Ale neverím, že by jeden z nás chcel, aby si urobila rovnakú chybu ako my.“

Emily sa skľúčene nahla dopredu a pritlačila si líce o chrbát Josephininej dlane. „Ach, mama, čo mám robiť?“

Josephine si dala s odpoveďou načas. Keď prehovorila, akoby vážila každé slovo. „To ti neviem povedať, a ani si už na to netrúfam. Emily, si veľmi impulzívna mladá žena. Zatváraš dvere s rovnakým dôrazom, ako ich otváraš – rovnako ako tvoj otec a Fannie. Sú stále zavreté, vidíš?“ Pozrela sa na dvere do spálne. „Jediná rada, ktorú ti môžem dať, je – pootváraj všetky svoje dvere. Je to jediný spôsob, ako vidieť, kam ideš.“

„Chceš tým povedať, aby som sa nevydala za Charlesa?“

„Vôbec nie. Na to si musíš nájsť odpoveď sama.“

Ležiac na matkinej posteli musela Emily pripustiť, že je to pravda – odkedy vyšli najavo jej city k Tomovi, musela sa s odpoveďou trápiť sama.
Tom.
Charles.
Také dôležité rozhodnutie a tak málo času!
Josie si uvedomovala, že dievča by malo k rozhodnutiu dospieť samo, a tak ju k tomu postrčila spôsobom sebe vlastným. „A teraz, drahá, som už veľmi unavená. Myslím, že by som si mala chvíľku odpočinúť.“ Zavrela oči a vzdychla. „Prosím ťa, povedz Fannie, aby ma zobudila, keď príde tvoj otec domov. Dnes chcem večerať s nimi.“

Emily vyšla po špičkách z matkinej izby. Dvere nechala otvorené. V chodbe zastala a niekoľko minút hľadela neprítomne na tapetu. Fannie a ocko… ešte predtým, než sa oženil s mamou? Koľko mali vtedy rokov? Určite nie oveľa viac ako ona teraz. A matka? Odmietala otcove pokusy o zblíženie rovnako ako ona, Emily, odmieta Charlesove? To priznanie bolo príliš neuveriteľné, aby sa dalo vymyslieť. Aj keď mama naznačila, že pri rozhodovaní, za koho sa vydať, by sa telesné túžby nemali brať na ľahkú váhu.
Emily ako omráčená vošla do svojej izby a našla útočisko pri nohách postele. Bolo tu toľko podobností, že ich nemohla prehliadnuť. Hľadela na parapet okna za krajkami zdobenými záclonami a predstavovala si lásku, ktorá bola natoľko silná, že vydržala viac než dvadsaťdva rokov, hoci nebola naplnená, a nesmiernu úctu, ktorá pretrvala tých dvadsaťdva rokov aj napriek závoju tichých pochybností. Aké ťažké to muselo byť pre matku aj pre otca! Napriek všetkému však vydržali a dali svojim deťom dobré základy, bezpečné ako náboženstvo či vierovyznanie, pretože Emily za svojho života nikdy nespozorovala v ich vzájomnej oddanosti ani najmenšiu trhlinu.
A osamelá Fannie… Aký musel byť jej život prázdny. Aké utrpenie sa muselo skrývať pod vonkajším pozlátkom jej veselosti!
Charles bude ako Fannie – osamelý, prázdny a trpiaci, keď zmení svoje rozhodnutie vydať sa zaňho. Ale na rozdiel od Fannie, ktorá sa aj po rokoch správala k mame a otcovi rovnako srdečne, on si tú srdečnosť nezachová. Bude sa cítiť zranený a nahnevaný a nedokáže zostať žiť s nimi – s ňou a Tomom – v takom malom meste a necítiť pritom roztrpčenie.
Popoludnie sa chýlilo k večeru. Na snehom pokrytom parapete sa objavili modré tiene. Dole zaškrípali dvierka sporáka, ktoré Fannie otvorila a zase zavrela. Emily pozrela na hodiny: bolo pol piatej. Za necelých dvadsaťjeden hodín mala stáť pri maminej posteli a spojiť svoj život s Charlesovým. Neodvratne.
Smie to spraviť?
Lepšie povedané, smie to nespraviť?
Pokúsila sa predstaviť si seba, ako hovorí dnes večer Charlesovi: Charles, zmýlila som sa. Ľúbim Toma, to zaňho sa chcem vydať. Skrížila si ruky na prsiach a zohla sa. Zakúšala skutočnú bolesť.
Nechala svoje zmätené city k Charlesovi zájsť priďaleko. Vari smie spraviť také rozhodnutie päť minút pred dvanástou?
Prišla piata hodina – bola už úplná tma, blížil sa čas zimného slnovratu. Pol šiestej – na druhej strane chodby sa prebudila mama. Trištvrte na šesť – ozval sa dupot čižiem. To prišiel domov otec. Umýval si ruky a pýtal sa, kde kto je. Potom buchli dvere a dnu sa prihnal Frankie, vyštípaný od mrazu pri šmýkaní s Earlom a ostatnými chlapcami. Zdola sa niesla vôňa vyprážaného kurčaťa.
Emily sa postavila. Prihladila si sukňu a začala sa prechádzať po tmavej spálni, odkladajúc to, čomu sa nedalo vyhnúť. Nemohla sa tomu vyhýbať večne. Zospodu prenikalo do chodby slabé svetlo. Zastala na vrchole schodiska a zbierala v sebe odvahu spraviť prvý krok. Celou cestou dole schodmi si predstavovala, ako bude stáť tvárou v tvár ockovi a Fannie. Po matkiných vysvetľujúcich slovách očakávala, že ich nájde nejako zmenených. Ale keď vošla do kuchyne, zistila, že vyzerajú rovnako ako vždy. Ocko mal na sebe svoje pracovné šaty, pri krku a na zápästiach mu spod nich vykukoval nátelník a čítal noviny. Fannie v dlhej zástere a s trochu rozstrapatenými svetlobroskyňovými vlasmi sa zvŕtala okolo sporáka. Vyzerali úplne ako normálni manželia, a Frankie, ktorý kládol na stôl strieborné príbory, mohol byť celkom pokojne ich syn. Emily až myklo, keď si uvedomila, že to mohla byť pravda. Frankie mohol byť ich syn a ona ich dcéra. To pomyslenie vyvolalo v Emily ostré roztrpčenie, lebo jej prišlo ľúto mamy. Ale Josephine mala zrejme pravdu: Fannie a ocko sa jedného dňa stanú manželmi.
Edwin zacítil, že naňho niekto uprene hľadí a zložil noviny. V tom istom okamihu sa otočila aj Fannie a obaja prichytili Emily, ako sa na nich z dverí pozerá. V miestnosti vládlo rovnaké napätie, aké sa tam držalo od tej chvíle, čo ich prichytila pri bozkávaní.
„No,“ Edwin odhodil noviny. „Ako sa má tvoja mama? Práve sa chystám ísť hore.“

Emily odpovedala najláskavejším tónom, aký použila od tej chvíle odhalenia. „Má sa lepšie.“

„To je dobre… to je dobre.“ Nastalo nepríjemné ticho. Nakoniec sa znovu ozval Edwin. „Dovolil som si pozvať dnes na večeru Charlesa. Myslel som si, že by sa to patrilo, keďže zajtra s nami nebudete pri svadobnom obede.“

„Á… dobre.“

Edwin šibol pohľadom po Fannie, rozmýšľajúc nad príčinou Emilinej náhlej poslušnosti. „Fannie spravila pečené kurča – máš ho rada.“

„Áno, ja… Fannie, ďakujem ti. Ale mám vám odkázať, že mama by bola rada, keby ste sa s ňou obaja najedli v jej izbe.“

„Ak sa cíti dosť silná,“ navrhol Edwin, „mohol by som ju zniesť dole a mohli by sme sa najesť všetci spoločne.“

Frankie si tých troch vyjavene obzeral a vybuchol: „Čo je to dnes s vami? Stojíte tu a civíte na seba ako vyhúkané sovy!“

Jeho postreh konečne uvoľnil napätie. Emily sa odlepila od dverí a vydala príkazy bratovi: „Ty priprav poháre a obrúsky a ja pomôžem Fannie pučiť zemiaky.“

Aké neobvyklé jedlo a večer, aká neobvyklá zhoda okolností! Prišiel Charles, celý vzrušený a veselý. Edwin zniesol svoju ženu dole. Fannie podávala výbornú večeru a oni jedli, akoby bolo všetko v najlepšom poriadku. Emily však bola taká napätá, že ledva dýchala.
Snažila sa – a ako úporne – nájsť v sebe silu na to, aby bola voči Charlesovi čestná. Ale keď vyšli na verandu, aby si zaželali dobrú noc, bol taký šťastný, taký dychtivý a taký zamilovaný, že mu to nedokázala povedať.
Bez zábran ju pobozkal a objal tak tuho, akoby bola nejaký strom, ktorý ho zachránil pred pádom do priepasti.
„Zajtra večer o tomto čase,“ šepkal vášnivo, „budeš už mojou ženou.“ Znovu ju pobozkal a mocne sa zachvel. Odtiahol sa, aby jej chrapľavo povedal do ucha: „Ach, Emily, tak veľmi ťa ľúbim!“

Otvorila ústa a neisto začala: „Charles… ja…“

On ju však znova začal bozkávať, čím umlčal jej priznanie. Ku koncu už nedokázala nájsť prostriedky, ako ho zastaviť.
Po jeho odchode bezcieľne blúdila po svojej izbe. Od zúfalstva jej v hrudi rástla obrovská hrča a potili sa jej dlane. Vedela, že nedokáže zaspať, a tak si zašla po útechu k zvieratám do stajne. Tam však našla ďalšiu Tomovu prosbu, pripichnutú na vonkajších dverách, kde ju mohol ktokoľvek nájsť. Bola to biela obálka s jej menom, ktorá jasne prezrádzala jeho zúfalstvo.
Vzala si ju do kancelárie, kde si s búšiacim srdcom sadla na vŕzgajúcu krivú stoličku. Z obálky vytiahla bohato zdobenú plastickú pohľadnicu s girlandami ruží fialkastej, bielej a ružovej farby, ktoré hore v rohoch držali modré vtáčiky. Zo zobákov im viali masle a stužky. Ďalšie ruže a stužky vytvárali uprostred pohľadnice nádherné kvetinové srdce. Pod ním boli ozdobnými zlatými písmenami, hlboko vytlačenými do papiera, napísané verše:
Po stisku ruky milej prahne moja dlaň. A ucho túži začuť hlas tvoj vzdialený. Kde túla sa tvoj smiech, čo rozjasal by srdce, dušu, zmysly moje – moje dni.
Pod verše dopísal vlastnou rukou: Ľúbim ťa. Prosím ťa, vydaj sa za mňa.
Keby to bol poslal Charles, nebola by Emily taká rozrušená. Ale že to prišlo od muža ako Tom – od toho, ktorý si ju ustavične doberal, liezol jej na nervy a nazýval ju divoškou, zapichla sa jej jeho úpenlivá prosba priamo do srdca ako šíp z Kupidovho luku. Priložila pery na jeho podpis a zavrela oči. Bola zúfalá… Ľúbila ho, túžila po ňom rovnako, ako sa hovorilo vo veršoch na pohľadnici – svojím srdcom, dušou i zmyslami. Hodiny odbíjali ďalšiu hodinu, o ktorú bola bližšie k svadbe s iným mužom, a ona tam len zbabelo a vystrašene sedela a po tvári jej stekali slzy.
V Emilinom ďalšom živote nastanú chvíle, keď sa pri svetle lampy s láskou zahľadí cez izbu na svojho manžela a bude pevne presvedčená, že poslednou matkinou láskavosťou, ktorú jej preukázala, bolo, že zomrela práve v tú noc.
Otec s tou správou prišiel pred svitaním. Sadol si na kraj Emilinej postele a pomykal ňou, aby ju zobudil po krátkom spánku. „Emily, drahá, zobuď sa.“

„Čo je?… mmm…“

„Emily, drahá…“

Posadila sa. Hlava jej dunela od nevyspatia, v očiach ju rezalo a mala ich opuchnuté. „Ocko? Stalo sa niečo?“

„Obávam sa, že áno, Emily.“

Mal so sebou lampu. Zaškúlila naňho cez jej žiaru a zbadala, že sa mu na lícach ligocú stopy po slzách. Vedela pravdu ešte skôr, než to vyslovil.
„Tvoja mama… odišla.“

„Nie!“

Ľútostivo prikývol. „Ach, ocko!“

„Odišla,“ zopakoval ticho. „Ale včera sa cítila tak dobre!“

„Ja viem.“

„Ach, ocko,“ zvolala opäť. Kľakla si v posteli na kolená, objala ho a privinula sa k nemu. Bol to jej prvý dotyk odvtedy, čo ho zavrhla za to, že ľúbi inú. Cítila, že sa mu telo trasie zadržiavanými vzlykmi, no nevydal zo seba ani hlások. Zovrela mu dlaňami plecia a nevysvetliteľne zosmutnela, pretože sa ukázalo, že mamu napriek všetkému ľúbil. Ľúbil ju svojím spôsobom.
„Ocko,“ zašepkala zlomene, „neplač. Už je z nej anjel, som si tým istá.“

Neplakal. Ale keď sa vystrel, zbadala v jeho sčervenených očiach cit, ktorý niesol omnoho ťažšie než žiaľ. Zbadala v nich výčitky svedomia. Bez slova stisol Emiline dlane a vstal z postele. Počkal, kým nevstala aj ona a nevydala sa spolu s ním do izby na druhej strane chodby.
V nej, vo svetle lampy, ktoré slablo s vkrádajúcim sa slnkom, sedela na okraji Josephininej postele Fannie. Neplakala, len nežne odsúvala jemné biele vlasy z bledého vráskavého čela svojej mŕtvej sesternice. Škvrny od vykašlanej krvi na bielych prestieradlách a obliečkach, na Josephinej bielej nočnej košeli, pleti a vlasoch zaschli a stmavli do hrdzavohneda.
„Óóóch…“ zakvílila trúchlivo Emily. Posunula sa k boku postele oproti Fannie a kľakla si, opatrne pritlačiac dlane na matrac, akoby tým ešte mohla vyrušiť postavu, ktorá na ňom ležala. „Mama…“ zašepkala. Po lícach sa jej ticho kotúľali slzy.
Aj keď vedela, že mama zomrie, nebola pre ňu táto chvíľa o nič ľahšia. Po včerajšom zlepšení, ktoré viacerí pokladali za príznak možného uzdravenia, ju to zasiahlo s dvojnásobnou silou. Oplakávali ju spoločne: Fannie držala Josephine za ruku, oproti nej kľačala Emily a hladkala mamin rukáv, za ňou stál Edwin. Ani počas plaču neprestávala Fannie uhládzať Josephinine riedke biele vlasy a šepkať: „Spi, drahá… spi.“

V tých prvých chvíľach zúfalstva si ju predstavovali takú, aká bývala predtým, kým ešte bola zdravá a mala čierne vlasy, kypré paže a dychtivé oči a keď jej údom nechýbala rýchlosť.
„Ocko, bol si pri nej?“ spýtala sa vážne Emily. „Nie. Našiel som ju, keď som sa zobudil.“

„Kašlala?“

„Áno, mám pocit, že áno. Ale nezobudil som sa celkom.“

Opäť upadli do mlčania. Váhavo sa zmierovali s faktom, že je Josephine naozaj mŕtva a že na tomto fakte nikto z nich nemôže nič zmeniť.
„Ocko, a čo Frankie?“

„Máš pravdu. Musíme zobudiť Frankieho.“

Ale ani jeden z nich sa nepohol. Iba Fannie. Ona vedela, čo treba urobiť, aby ušetrila od šoku dvanásťročného chlapca. Napumpovala vodu do lavóra a jemnou handričkou umyla ústa a krk Edwinovej mŕtvej ženy, matky jeho detí. Potom našla čisté biele prestieradlo a prestrela ho cez znečistenú posteľnú bielizeň, cez zaschnuté hnedé škvrny. Keď skončila túto prácu, vzpriamila sa a s láskou sa zahľadela na Josephine. Sama mala pokrčenú nočnú košeľu, bola bosá a jej neupravené vlasy sa vymykali všetkým zákonom gravitácie. Ale keď ticho povedala „A teraz choď po Franka, Edwin,“ – sálala z nej dôstojnosť, ktorú jej nikto nemohol uprieť.
Emily šla spolu s otcom. Niesla lampu a držala ho za ruku. Zastali pri Frankieho posteli a zahľadeli sa na spiaceho chlapca, zdráhajúc sa zobudiť ho tou strašnou správou. V tých chvíľach prekypujúcich melanchóliou si boli navzájom oporou.
Napokon si Edwin sadol a priložil na Frankieho pekné líce svoju veľkú upracovanú dlaň. „Synček?“ Slovo mu uviazlo v krku. Emily zovrela otcovi plece a načiahla sa popri ňom, aby mu pomohla.
„Frankie?“ naliehala jemne. „Zobuď sa, Frankie.“

Keď tak urobil, žmurkajúc a pretierajúc si oči, sňala Emily bremeno z Edwinových pliec a sama vyslovila tie slová: „Dnes ráno máme pre teba smutnú správu.“

Frankie sa prebral s nezvyklou rýchlosťou. Zahľadel sa na svojho otca a sestru tak bystro, ako sa mu to zriedka darilo aj v obyčajné ráno. „Mama zomrela, však?“

„Áno, synček, zomrela,“ Edwinovi sa zlomil hlas.
Frankie ešte nebol vo veku, aby sa nechal spútať nezmyselnými viktoriánskymi konvenciami. Hovoril to, čo cítil, a nehľadel na to, ako budú na jeho slová reagovať iní.
„To som rád. Nepáčilo sa jej, že musí stále kašlať a že je taká chorá a vychudnutá.“

Pobral sa s nimi, poslušne sa postavil k maminej posteli. Chvíľu tam pregĺgal a uprene hľadel, potom sa zvrtol a vybehol z izby, aby sa vyplakal niekde osamote. Ostatní zostali, vymieňajúc si rozpačité pohľady, a želali si, aby aj oni mohli ujsť pred svojimi povinnosťami. Ale bolo treba oznámiť to ľuďom, pripraviť telo, zrušiť sobáš a objednať rakvu.
Pozostalí po Josephine Walcottovej nemali predstavu o tom, čo ich v nasledujúcich hodinách očakáva. V tej chvíli bezradne stáli a rozmýšľali, čo treba urobiť ako prvé.
Iniciatívy sa chopil Edwin.
„Budem musieť ísť nakŕmiť kone a zavesiť na dvere stajne oznam, kým nezoženieme čierne vence. Emily, nemohla by si dohliadnuť, aby zostal Frankie u Earla, kým sa upokojí? Pani Rauschová snáď dovolí, aby dnes Earl nešiel do školy a robil Frankiemu spoločnosť. Ja sa zastavím v škole a poviem to slečne Shaneyovej. A zájdem aj za Charlesom, teda, ak mu to nechceš ísť povedať sama.“

„Nie,“ odvetila, pretože si už uvedomila, kto ju bude potrebovať najviac. „Zostanem tu s Fannie.“

„Čo sa týka úpravy mŕtvej…“ Edwin pozrel zádumčivo smerom k mŕtvole. „Počkajte, kým sa vrátim.“

Ale len čo odišiel, Fannie sa pustila do práce. Zdvihla lavór a rezko sa vydala ku dverám. „Manžel by mal zostať ušetrený tohto bremena,“ zakontrovala. „Urobím to sama.“

Ako Fannie prechádzala okolo Emily, mladšia zo žien pohla rukou, akoby sa chcela dotknúť jej pleca. Hneď však ruku nerozhodne stiahla. Namiesto toho zavolala: „Fannie?“

Fannie sa zvrtla vo dverách. Oči sa im stretli. Obe ženy si uvedomili, že keď sa rozprávali naposledy, bolo Emilino srdce plné nepriateľstva. V jej výraze teraz po ňom nebolo ani stopy. Fannie tam videla len bezbrehú, previnilú vďačnosť za svoju prítomnosť. Keď Emily prehovorila, jej hlas prosil o odpustenie: „Pomôžem ti… od dcéry sa to čaká.“

„Bola tvojou matkou a toto nebude vôbec príjemné. Nechceš si ju radšej uchovať takú, aká bola?“

„Uchovám si ju. Vždy si budem pamätať jej tmavé vlasy a silné ruky. Ale teraz musím pomáhať, vari to nevidíš?“

Vo Fanniných očiach sa zaligotali slzy. V jej odpovedi znelo porozumenie a láska: „Áno, drahá, samozrejme. Postaráme sa o ňu spolu, len čo Frankie odíde z domu.“

Akonáhle zišla Fannie dole schodmi, Emily zastala vo dverách Frankieho izby. Proti svojej vôli sa nútila do úlohy matky, na ktorú sa ešte necítila pripravená. Jej brat ležal na posteli tvárou k stene. Vošla a sadla si za neho, hladkajúc ho po chrbte a po pleciach. Už sa trochu utíšil, hoci sem-tam ním ešte otriasli doznievajúce vzlyky.
„Frankie?“

Neodpovedal.
„Teraz je šťastnejšia. Tak, ako si vravel.“

Celé minúty neodpovedal. Napokon sa ozval: „Ja viem. Ale teraz nemám žiadnu mamu.“

„Máš ocka a mňa… a Fannie.“

„Ale nikto z vás nie je moja mama.“

„Nie, nie je. Ale budeme robiť, čo vieme. Ocko chce, aby si teraz šiel k Earlovi a zostal celý deň u neho. Chceš, aby som ťa tam odprevadila?“ Mal dvanásť rokov, ale dnes túto otázku nikto z nich nepovažoval za hlúpu.
Frankie hľadel do kúta. „Asi áno,“ odvetil bezvýrazné.
Obliekli sa a pobrali sa k Earlovmu domu, držiac sa za ruky. Nedržali sa za ruky odvtedy, čo Frankiemu minulo sedem rokov a začal tento zvyk považovať za zženštilosť. A Emilin svet sa vtedy začal krútiť okolo dôležitejších vecí, ako boli jej štúdiá, zasnúbenie a dospievanie. Ale keď kráčali k Earlovmu domu, držali sa za ruky.
V nájomnej stajni Edwin nakŕmil kone a na dvere vyvesil nápis: Z dôvodu úmrtia v rodine zatvorené. Potom sa ustato pobral k Charlesovmu domu. Len čo Charles otvoril dvere, Edwin mu priamo povedal: „Mám zlé správy, synak. Pani Walcottová zomrela.“

Hoci to nešťastné načasovanie nebolo zámerné, obom to prišlo na um. Charles premohol svoje sklamanie. Pevne zovrel Edwinovi ruku a vtiahol ho dovnútra. „Ach, Edwin, úprimnú sústrasť.“ Pár sekúnd mlčky stáli, v tichu, ktoré ešte zvýrazňovalo neprerušené zovretie ich rúk. Napokon Charles povedal: „Edwin, ak dovolíš, rád by som jej spravil rakvu. Chcem pre ňu spraviť ešte túto poslednú vec.“

Oči sa im stretli vo vzájomnej náklonnosti a smútku. Vtedy sa Edwin prvý raz prestal ovládať. Objal mladšieho a vyššieho muža a trpko sa mu rozplakal na pleci.
„Bola to do… dobrá žena. Ale nik… nikdy nebola šťastná. Charles, nedokázal som… nedokázal som ju urobiť šťastnou. Nik… nikdy som ju nedokázal urobiť šťastnou.“

„No tak, Edwin. Bola šťastná, viem, že bola. Mala dobré manželstvo a dve krásne deti. To bolo len tým utrpením v posledných rokoch, a ty si urobil, čo si mohol. Doviedol si ju sem a staral si sa o ňu. Urobil si všetko, čo sa dalo.“

Napriek Charlesovmu milému utešovaniu Edwin neprestával plakať. Keď sa nakoniec vzchopil, so zvesenou hlavou odstúpil a poutieral si rukávom oči. Smerom k zemi povedal: „Nie, priateľu. Muž, ktorý prežije so ženou celý svoj život, vie, či je alebo nie je šťastná. A Josie šťastná nebola. Aspoň nie často.“ Z vrecka vylovil vreckovku, vysmrkal sa a priznal sa: „Pred ženami som nedokázal plakať. Prepáč mi to, Charles.“

„Ale Edwin, nebuď smiešny.“

„Si pre mňa ako vlastný syn a ty to vieš, však, chlapče?“

Charles musel potlačiť vlastný prílev citov. „Ale áno, viem. A ty si pre mňa ako vlastný otec. Mrzí ma to… strašne ma to mrzí.“

Edwin si vzdychol. Po tom, čo sa vyplakal, sa cítil lepšie. „A mňa čertovsky mrzí, že sa tým odkladá tvoja svadba – a pritom som od teba nepočul ani slovko ponosy, hoci by si na to mal iste právo.“ Edwin s láskou zovrel Charlesove plecia. „Pusť sa do práce. Urob jej rakvu. A vďaka.“

„Mám pekné cédrové drevo, Edwin. Bude mať to najlepšie.“

Edwin prikývol a chystal sa odísť. Ako došiel ku dverám, Charles sa spýtal: „Ako to znáša Emily?“

„Znáša to tak, ako sa dalo čakať. Veď vieš, ako dobre sa Josie cítila včera – o to väčší šok to pre nás všetkých bol.“

Charles prikývol a siahol po svojom saku. „Nuž, najlepšie bude, ak zájdem za reverendom Vasselerom. Poviem mu, že ho dnes nebudeme potrebovať.“

Ale len čo sa Edwin pobral na odchod, Charles si našiel nejakú zámienku, aby mohol zostať pozadu. Osamote klesol na tvrdú kuchynskú stoličku a tam sedel bez života, s plecami ohnutými od sklamania. Hlavou mu preblysla myšlienka: Pane, požehnaj jej odchádzajúcu dušu. Ale kedy sa budem môcť oženiť so ženou, ktorú ľúbim?
Keď Emily odprevadila Frankieho do Earlovho domu, našla Fannie v kuchyni. Tá už roztiahla kuchynský stôl a prikryla ho čerstvo vydrhnutým voskovým plátnom. Emily si vyzliekala kabát a hľadela na to s vydeseným úžasom. Keď zdvihla zrak od stola, zbadala, že Fannie má nezvyklé učesané vlasy a že si zo zásuvky bielizníka vybrala čistú zásteru. Celá bola akási naškrobená a vyžehlená. Na tvári mala vážny a dôstojný výraz.
„Spravím to sama, naozaj, len budem potrebovať tvoju pomoc, aby som ju mohla zniesť dolu.“

„Nie, Fannie. Spolu nám to pôjde ľahšie. Všetko.“

Zniesli Josephine po schodoch dole, zakúšajúc nevýslovné útrapy nad ponížením ženy, ktorá si za svojho života tak potrpela na dôstojnosť – znášali ju dole schodmi ako dáky nepotrebný kus nábytka. Keby sa tak mohol objaviť zbor milosrdných anjelov a majestátne ju položiť na kuchynský stôl!
Ale jediní anjeli, ktorí boli poruke, boli Fannie a Emily.
Položili Josephine – potupne zohnutú – na stôl a Fannie zavelila: „Choď na druhú stranu. Musíme ju vystrieť. Tlač sem a sem.“ Lenže Josephine zomrela tak, ako v posledných mesiacoch žila – posediačky, vykrútená nabok. Ako plynuli hodiny, jej telo chladlo a tuhlo čoraz viac, a tak boli pokusy žien narovnať ju márne.
Fannie nečakane zavelila: „Choď von!“

„Von? Ale čo chceš robiť?“

„Povedala som, aby si šla von! Choď tam, kde nebudeš nič počuť!“

„Počuť? Ale…“

„Dočerta, dievča, prečo myslíš, že sa tomu hovorí upraviť mŕtveho?“ odsekla Fannie. „Teraz choď von! A nevracaj sa, kým ťa nezavolám!“

Emily náhle došlo, čo musí Fannie urobiť. Zbledla, preglgla a vybehla z miestnosti. Von do čerstvého bieleho snehu, pod nekonečnú oblohu, ktorá sa kúpala v slnku, na vzduch svieži ako rosa. Chcelo sa jej vracať. Čupla si, objala si kolená a zhlboka dýchala. Dvíhal sa jej žalúdok a celkom mimovoľne jej vytryskli slzy. Teraz láme mame kosti!
Zakryla si rukami uši, akoby ten krehký zvuk mohla začuť aj cez steny, kľakla si do snehu a rozplakala sa. V tej chvíli si uvedomila, aký drsný dokáže byť život, a postúpila o ďalší krôčik za prah dospelosti. Moja mama, ktorá mi darovala život, ktorá sa o mňa starala, živila ma, ktorá ma česala a kúpala, odprevádzala do školy a nútila ma jesť jedlá, ktoré som nemala rada! Mojej mame lámu kosti!
Onedlho sa zjavila Fannie a jemne sa dotkla Emilinho pleca. „Poď, Emily. Ostatné už pôjde ľahko.“ Podopierajúc ju odprevadila Emily dovnútra. Josephinino telo na stole už ležalo na chrbte s prinavrátenou dôstojnosťou.
Čo musela Fannie použiť, ak vôbec niečo použila, na zlámanie kostí, zostalo záhadou – a Emily nemala odvahu sa na to spýtať. A Fannie sa jej to nechystala povedať.
Dali sa spoločne do práce. Poumývali bledé zvráskavené telo, potom Josephine obliekli jej najlepšie šaty z čierneho hodvábu s bielym golierom z dierkovaného, organtínu. Na vychudnutom tele šaty ochablo viseli, preto Fannie vložila pod Josephininu bielizeň vypchávky. Na krk jej pripla obrúbenú kameovú brošňu.
Emily zatiaľ zmyla krv z maminých vlasov a vyčesala ich dohora. Usilovala sa zakryť takmer lysé miesto na zadnej časti hlavy.
„Vlasy boli vždy jej pýchou a potešením,“ smutne si pripomenula Emily.
„Ako som len Joey jej vlasy závidela,“ pridala sa Fannie. „V deň svadby ich mala vyčesané dohora a pridŕžali ich hrebene lemované perlami. Bože, aké to bolo vzrušujúce!“

„Bola si tam? Vtedy, keď si brala ocka?“

„Ach áno. Samozrejme, moja, že som tam bola. Tvorili krásny pár.“

„Videla som ich dagerotyp.“

„Áno, iste. Takže vieš, aké úžasné vlasy mala. Keď sme boli deti, robievali sme si z kvetov venčeky a nosili ich na hlave. Na jej čiernych vlasoch vyzerali tie kvety vždy tak čarovné a na mojich tak úboho. A tak dostala tvoja mama jedného dňa nápad, že mi ich zafarbí na čierno, aby boli ako jej.“ Fannie sa clivo zasmiala. „Bože, ale sme si zavarili! Vravela som jej: Joey, ako zafarbíme moje vlasy? A ona odvetila: Urobme to rovnako, ako keď mama farbí bavlnu. A tak sme potajomky vliezli do komory jej matky, našli recept na čiernu farbu a vzali sme si, čo sme potrebovali – niečo z toho sme tuším ukradli.“

Emily prekvapene vyvalila oči. „Moja mama… kradla?“

Fannie sa opäť zachichotala. „Áno, tvoja mama kradla. Pokiaľ si pamätám, išlo o hypermangán a vápno. Našli sme ho kdesi v kôlni na dvore niektorého z našich otcov.“

„Ale ona bola vždy taká… taká…“

„Taká poslušná?“

„Áno.“

„Ale vystrájala aj neplechy, rovnako ako my ostatní.“

Emily sa pristihla, že ako prikovaná počúva Fanninu historku, ktorá jej poskytovala nový a neočakávaný pohľad na strnulo prísnu mamu, akú si pamätala po celý život. „Hovor o tej farbe,“ posúrila ju Emily. Medzitým zapálila lampu a začala nahrievať natáčky na mamine vlasy.
„Tak dobre. Olúpali sme kôru sumachu a vyvarili sme ju spolu s hypermangánom a ešte čímsi… Čo to len bolo? Myslím, že zelená skalica. Hej, zelená skalica. Kde sme to robili, to si už nepamätám, ale bola z toho odporne čierna brečka. A keď sme to dovarili, smrdelo to tak strašne, že dodnes neviem, kde som nabrala odvahu strčiť do toho hlavu. Pokiaľ si spomínam, povedala som vtedy, že červené vlasy možno ani nie sú také zlé. No tvoja matka ma posmeľovala. Povedala: Chceš celý život vyzerať ako ružový potkan? Samozrejme, to som nechcela. A tak ma odfarbila úplne na čierno a aby farba nezišla, použila vápennú vodu. Ach, malo to obrovský úspech! A potom to uvideli naše mamy,“ zakončila Fannie zlovestne. „Čo sa stalo?“

„Pokiaľ si spomínam, ani jedna sme sa nemohli pár dní posadiť. Ja som musela celé týždne nosiť na hlave šatku stiahnutú až po oči. Podarilo sa nám totiž zafarbiť nielen moje vlasy, ale aj čelo a uši, a tak som vyzerala, akoby som mala lepru!“ Fannie neveriaco pokrútila hlavou. „Nebesá, už som na to skoro zabudla.“

Spomienka splnila zamýšľaný účel: dovolila obom ženám zabudnúť na nechuť k práci, ktorú bolo treba vykonať. A tak, keď Emily natáčala Josephinine vlasy a Fannie leštila jej nechty, robili to obidve s rovnakou láskou, ako keď pomocníčky chystajú nevestu na sobáš.
„Je veľmi bledá,“ poznamenala Fannie takým tónom, akoby bola Josephine ešte nažive. „Čo myslíš, mala by niečo proti tomu, keby sme jej trochu prifarbili líca?“

Emily sa zahľadela na matkinu nehybnú tvár. „Nie, myslím, že nie.“

Fannie otvorila malinový kompót a jeho šťavou prifarbila Josephinine líca. Keď škvrna zaschla, opäť ju omyla vodou a povedala mŕtvej: „Tak, drahá, teraz vyzeráš oveľa, oveľa lepšie. Viem, ako si si vždy dala záležať na svojom vzhľade.“ A pripomenula Emily: „Príliš ju nenatáčaj. Kučery jej boli vždy protivné.“

„Len trochu. Aby ich mala také, ako vždy nosila.“

„Áno, presne.“

Učesali jej vlasy, upravili ruky, obuli topánky a načechrali šaty. Potom sa postavili každá z jednej strany kuchynského stola a hľadeli na ňu zhora s prinavrátenou úľavou.
„Tak, mama,“ povedala ticho Emily, „teraz vyzeráš dobre.“

„Myslím, že Edwin bude rád.“

Príjemný Fannin hlas donútil Emily zdvihnúť zrak. Nikdy sa nezamýšľala nad tým, aký musel byť pre Fannie uplynulý polrok ťažký. Veď ľúbila súčasne ocka aj mamu. A že mamu ľúbila, to bolo od tohto rána nad slnko jasnejšie. Ako sa na Fannie pozerala, nevidela v nej ženu, ktorá má rada manžela inej, ale ženu, ktorá v posledných šiestich mesiacoch nesebecky pomohla rodine niesť jej bremeno. Fannie bola proste taká – chápajúca, silná, veselá, dobrá. Prišla do domu, ktorý sužovalo trápenie, a ona im to trápenie každý deň uľahčovala. Nielen svojimi dobrými skutkami, ale aj svojím nezdolným duchom. A kto z nich rozveselil Fannie, keď to potrebovala? Len ocko. A teraz aj Emily.
„Mama mi povedala o tebe a ockovi,“ pripustila ticho Emily. „Chcela, aby som o tom vedela, než zomrie.“

Fannie dosť dlho mlčky pozorovala Josephinine líca sfarbené od malín. Napokon prehovorila: „Nebola by som ho tak ľúbila, keby sa to len trochu dalo. Pre ňu to musel byť strašný kríž, keď o tom vedela celý život.“

„Fannie…“ Emily naprázdno prehltla. „Môžeš mi odpustiť?“

Fannie zdvihla zrak. Smútok v jej očiach bol rovnako nefalšovaný ako jej celoživotná láska k Edwinovi.
„Drahá, ja ti nemám čo odpúšťať. Si ich dcéra. Čo iné si si mala myslieť?“

Emily pálili oči. „Chcem, aby si vedela, že maminým posledným želaním bolo, aby si sa vydala za ocka a aby som ja váš sobáš požehnala. A tak aj urobím.“

Fannie nedokázala odpovedať. Dlho predlho hľadela na Emily. Nakoniec pozbierala zo stola leštičku na nechty, handričku na umývanie a uterák. „Musíme urobiť vankúš do truhly, upraviť predný salón a spraviť čierne vence, pásky na rukávy, vyžehliť si čierne šaty a…“

Emily obišla okolo stola a dotkla sa jej ruky. „Fannie…“ Obidve ženy sa na seba pozreli cez závoj sĺz a padli si do náručia.
„Neviem, čo by som si dnes ráno bez teba počala,“ zašepkala Emily. „Čo by sme si všetci bez teba počali.“

Fannie zdvihla zrak k stropu. Z očí sa jej liali slzy. „Ale vieš. Spravila by si všetko, čo treba. Pretože si taká ako ja.“

Keď prišiel Edwin domov spolu s reverendom Vasselerom, našiel Fannie a Emily sedieť spoločne pri Josie a vyrábať ruže z čierneho krepového papiera. Vystrihovali kolieska, rozťahovali ich na palcoch a potom ich drobné lupienky zošívali dohromady, aby vytvorili kvet.
Reverend Vasseler sa postavil vedľa stola. Odriekal modlitbu za zosnulú, potom ďalšiu za pozostalých, pričom položil dlane na hlavy Emily a Fannie. Osobitne vyjadril sústrasť mladšej zo žien, ktorá sa dnes mala vydávať.
Edwin zostal stáť ako prikovaný, keď zbadal, že jeho žena je už upravená. Bol vďačný, že ho ušetrili utrpenia pri výkone tejto nepríjemnej povinnosti. Vďaka ti, drahá Fannie. Oči mal suché a ani nezažmurkal. Úplne zabudol na prítomnosť reverenda Vasselera, až kým sa pastor utešujúco nedotkol jeho paže a ticho nepovedal: „Edwin, teraz je už v rukách božích.“

Deň sa odvíjal ako série výjavov: Najprv dobré kresťanky prichádzajúce pomôcť pri šití čiernych krepových ruží. Odniesli zašpinenú posteľnú bielizeň, priniesli zákusky s pudingom a čokoládou a aj jedlo v obedároch. Edwin vynášajúci na poschodie medenú kaďu. Hneď po kúpeli odišiel v čiernom nedeľnom obleku, hoci bol štvrtok. Frankie vracajúci sa od Earla, aby sa okúpal aj on. To isté spravili obe ženy. Príchod nezvyklé tichej Tarsy s vyvalenými očami. Ponúkla sa, že vyžehlí Emiline čierne šaty, a potom sa od nej nepohla celé popoludnie. Nehybne stojaca rodina, čakajúca, kým im Fannie prichytí na rukávy smútočné pásky. Hlas kostolného zvona každú hodinu oznamujúci úmrtie. A na sklonku dňa príchod Charlesa na ľahkom voze, na ktorom priviezol prenikavo voňajúcu cédrovú truhlu, zhlobenú s rovnakou láskou a precíznosťou ako kredenc, ktorý vyrobil pre Toma Jeffcoata.
Vošiel do kuchyne s klobúkom v ruke a našiel tam ženy sediace v kruhu, ako z dvanástich krepových ruží dokončujú druhý pôsobivý čierny veniec, ktorý im spočíval na kolenách. Emily pozrela hore do Charlesovej tváre a odložila ihlu nabok.
Ženy niečo zamrmlali a zdvihli z Emiliných kolien veniec, aby mohla ísť k nemu. Jedna z nich sa zaklonila a stisla Charlesovi zápästie, polohlasom mu vysloviac sústrasť. Ale Charles nespúšťal oči z Emily, ktorá vstala a dôstojným krokom opustila skupinku.
„Ahoj, Charles,“ pozdravila. V čiernych šatách až ku krku a s dozadu stiahnutými vlasmi uprostred rozdelenými cestičkou mu pripadala zvláštne cudzia.
„Úprimnú sústrasť, Emily,“ povedal úprimne.
„Pocľ,“ šepla a bez toho, aby sa ho dotkla, ho viedla okolo rohu do jedálne, preč od čierno odetých žien, ktorých ihly sa neprestávali blýskať. V prázdnej miestnosti sa k nemu otočila čelom.
V jej tvári bol smútok, ale všetky ostatné city skrývala. Siahol nadol a jemne si ju k sebe privinul. Akonáhle sa lícom dotkla jeho saka, z hrdla sa jej vydral vzlyk nevýslovnej vďačnosti. Pripadal jej taký pevný, ukľudňujúci a voňal drevom a zimou.
„Priviezol som rakvu,“ povedal oproti jej vlasom.
Odtiahla sa a pozrela sa mu do očí. „Ďakujeme ti, Charles. Ocko ti je veľmi vďačný. Aj ja.“

„Je z cédrového dreva. Vydrží sto rokov.“

Utrela si oči a žalostne sa usmiala, spočinúc dlaňami na jeho pleciach. „Charles, s tou svadbou ma to mrzí,“ povedala.
„Ále, čo tam po svadbe.“ Kvôli nej predstieral, že sa ho to vôbec nedotklo. „Tú môžeme spraviť hocikedy.“

Mala silný pocit viny za to, že cíti úľavu z odkladu, zatiaľ čo Charles musí očividne vynaložiť všetko úsilie, aby skryl svoje hlboké sklamanie. Nedokázal ho však pred ňou skryť celkom a tak sklonil hlavu a začal sa pohrávať so záhybom svojho klobúka. Bol oblečený tak, ako sa na smútiaceho patrí. Mal na sebe čierny oblek a na naškrobenej bielej košeli úzku kravatu. Hľadela mu uprene na hruď a myslela na to, že obvyklé obdobie smútku trvá celý rok – iste si toho bol vedomý aj on.
Chytila ho za zápästie, čím mu znehybnila nepokojné ruky. „Charles,“ šepla, „mrzí ma to.“

S námahou preglgol, no neprestával hľadieť na svoj klobúk. Očividne sa usiloval odložiť ostatné starosti na vhodnejšiu chvíľu.
„Si v poriadku, Em?“ spýtal sa chrapľavo. Ako vždy si robil väčšie starosti o ňu než o seba.
„Áno. A ty?“

„Som rád, že som dnes mohol robiť tú rakvu. Aspoň som si zamestnal ruky.“

Oboma rukami mu stisla ruku. Potom sa zhlboka nadýchla a vystrela plecia. „A ja som bola rada, že mám tie vence.“

„No dobre.“ Charles zdvihol smutné oči, neprestávajúc zbytočne ohmatávať záhyb klobúka. „Radšej by som mal ísť pomôcť Edwinovi zaniesť ju dovnútra. Emily, choď si sadnúť. Bude to dlhý večer.“

A tak to bol Charles, kto pomohol Edwinovi uložiť Josephine do voňavej cédrovej rakvy, kto naposledy niesol jej polámané kosti a kto ich upravil na bielom mušelíne a kto položil jej hlavu doprostred bieleho saténového vankúša. Potom podal Edwinovi jej modlitebnú knižku a vyčkal, kým jej ju Edwin vložil do zložených rúk. Spoločne potom odniesli rakvu do salóna, položili ju na dve drevené stoličky do okenného výklenku a vrchnák opreli pred ňu na podlahu.
Ženy v kuchyni dokončili poslednú čiernu ružu a pripli ju k vencu. Veniec Emily s úctou položila na vrchnák rakvy, potom sa postavila do kruhu svojich blízkych, zvierajúc v ľavej ruke Tarsinu a v pravej Charlesovu ruku.
„Charles, je to krásna truhla.“

Naozaj bola. A tým, že ju Charles vyrobil, tým, že otcovi pomohol do nej mamu uložiť a že pri nich stál v tejto ťažkej chvíli, získal si takú priazeň rodiny ako nikdy predtým.

Tvrdé kuchynské stoličky rozostavili do výklenku tak, aby boli obrátené k rakve. Na jednej z nich sedela aj Emily. Napadali ju kacírske myšlienky, týkajúce sa povinnosti držať stráž pri mŕtvych. Čo dobré tým preukážu svojej milovanej? A čo dobré to prinesie tým, ktorí prebdejú celú noc nad mŕtvolou? Útechu pozostalým a modlitby mŕtvej, usúdila. No pristihla sa, že sa modlí málo a cíti len slabú útechu.
Ľudia z mesta boli milí, že prišli a vzdali mŕtvej poslednú úctu, ale pre rodinu to bolo obrovské vypätie. Koľko ráz ešte budú počuť tú istú otrepanú frázu? Áno, mame je teraz lepšie. Áno, žila ako dobrá kresťanka. Áno, bola to dobrá žena. Ale Fanninu historku o odfarbených vlasoch pokladala Emily za omnoho vhodnejší žalospev, než hľadieť so žiaľom na tých, čo prišli nazerať do truhly a prelievať slzy.
S pocitom viny sa snažila striasť takýchto myšlienok. Ale keď sa pozrela na svojho brata, pocit neúcty v nej znovu vzrástol.
Chudák Frankie. Poslušne sedel medzi ockom a Fannie, vrtel sa na stoličke a zakaždým, keď sa zhrbil či posunul príliš dopredu alebo na okraj stoličky, dotyk na koleno ho upozornil na to, čo sa patrí. Frankie tu vôbec nemal byť, bol na to ešte primladý. Načo ho zaťažovať touto skľučujúcou spomienkou? Úplne mu bude stačiť zajtrajší pohreb. Teraz bol nahnutý dopredu a už zo dve minúty sa pohrával s gombíkom na svojich ratách. Fannie sa opäť dotkla jeho kolena. Okamžite sa poslušne narovnal. Emily zachytila jeho pohľad a poslala mu bozk. Hneď sa cítila lepšie.
Preniesla pohľad na otca. Vždy, keď sa naňho dnes pozrela, zovrelo jej hrdlo. Mala sto chutí hodiť sa mu do náručia, vysypať zo seba príval ospravedlňujúcich slov a povedať mu o svojom poslednom rozhovore s mamou. Čím to je, že práve s tým, ktorému najviac túžila podať olivovú ratolesť, dnes sotva prehovorila? Celý deň sa okolo nich motali ľudia, ktorí im neposkytli možnosť nerušene sa pozhovárať. Ale Emily si uvedomovala, že je to len výhovorka. K otcovi bolo najťažšie ísť preto, lebo ho mala najradšej.
So zavretými očami sa modlila, aby v sebe našla dosť síl. Ticho si sľúbila, že medzi sebou a ockom dá všetko do poriadku.
Keď otvorila oči, zbadala Tarsy, ktorá ticho otvorila dvere a vpustila dovnútra ďalšieho priateľa rodiny. Tarsy bola veľkým prekvapením. Stíšeným hlasom vítala smútočných hostí, brala im kabáty a ďakovala za to, že prišli. A Charles bol rovnako nápomocný. Vítal susedov, akoby už bol členom rodiny, pristavoval stoličky pre staršie ženy, ktoré mali v úmysle zostať dlhšie a pomodliť sa. Okrem toho dával pozor aj na to, aby bolo v peciach vždy dosť uhlia.
Reverend Vasseler začal ďalší smutný žalospev. Emily sa pokúšala o zbožnosť, ale keď zavrela oči, zdala sa jej stolička ešte tvrdšia a čierna farba jej šiat ešte zlovestnejšia. Neprestajne si želala mať všetko pod kontrolou.
Bože, donúť ma primerane trúchliť nad maminou smrťou. Daj, aby som na to dokázala myslieť ako na ozajstnú stratu a nie ako na šťastnú náhodu, ktorá ma zachránila pred dnešným sobášom s Charlesom.
Len čo po tejto modlitbe otvorila oči, zbadala priamo vo dverách salóna stáť Toma Jeffcoata. Na mal sebe ovčí kožuch, v ruke držal klobúk a hľadel priamo na ňu. Emily pocítila vo svojom vnútri zdesenie aj blaženosť zároveň. Cit, ktorý nedokázala prejaviť pri oplakávaní mŕtvej, okamžite vytryskol pri pohľade naňho. Prišiel si.
Chcela som prísť, len čo som sa to dozvedela. Nesmieš sa na mňa takto pozerať. Tvoj sobáš sa nekonal. Môj sobáš sa ruší.
Tarsy podišla dopredu privítať Toma. Šeptom mu poďakovala v mene rodiny. Vzala mu kabát i klobúk, vymenili si spolu pár tichých slov a než postúpil ďalej, dotkla sa jeho ruky. Charles ho odprevadil cez sviečkami osvetlenú miestnosť k prednému radu stoličiek. Podľa obyčaje mal vstať iba otec.
Tom mu pevne stisol ruku. „Úprimnú sústrasť, Edwin,“ povedal.
„Vďaka, Tom.“

„Cítim sa tu ako čierna ovca. Veď som ju skoro nepoznal.“

„To je nezmysel, Tom. Všetci sme radi, že si prišiel. Pani Walcottová ťa mala rada.“

„Kvôli koňom si zajtra nerobte starosti. Ak dovolíte, postarám sa o ne.“

„Božemôj, Tom, vďaka. Vážim si to.“

„A ak bude treba niekoho odviezť na cintorín, všetky moje kočiare sú vám k dispozícii. Budú pripravené.“ Edwin stisol Tomovu pažu.
Tom sa pohol k Frankiemu. Podal mu ruku ako dospelému. „Frankie, to s tvojou mamou je mi strašne ľúto.“

„Aj mne… trochu.“

„Ak je v nebi, tak vieš, čo sa hovorí o nebi.“ Tom sa naklonil k Frankiemu a kvôli chlapcovi si dovolil krátku, ľahkovážnu poznámku: „Musíš sa dobre správať, inak sa to dozvie.“

„Áno, pane,“ odvetil úctivo Frankie.
Tom postúpil ďalej. Pohľad mu zjemnel. „Fannie.“ Oboma rukami jej uchopil dlaň a pobozkal ju na líce. „Prijmite moju úprimnú sústrasť, Fannie. Ak pre vás môžem čokoľvek spraviť, stačí len povedať.“

„Ďakujem vám, Tom.“

Vystrel sa a posunul sa k poslednému členovi rodiny. Pár sekúnd nad ňou mlčky stál, než zádumčivo prehovoril: „Emily.“ Vystrel k nej ruky a ona mu vložila svoje do dlaní. Cítila, ako jej ich dotyk zohrieva srdce. Jeho oči, stmavnuté od znepokojenia a lásky, pozerali priamo do jej očí. Poskytli jej chvíľku úľavy a potešenia pri spomienke na to, ako ho len nedávno bozkávala. Srdce sa jej vzdúvalo.
Cítila sa vyliečená. Tak strašne som to potrebovala – len vidieť tvoju tvár, môcť sa ťa dotknúť. Jej hánkam hrozilo, že ich tlakom svojich prstov rozdrví. Prišlo jej na um matkino varovanie, že bude platiť za hlboké city, ktoré k nemu prechováva. Neprestajne však na nich hľadeli Charles a Tarsy, a tak potlačila všetky navonok viditeľné prejavy a zostala spôsobne sedieť, upierajúc naňho dohora pohľad.
Ticho povedala: „Tom.“ Už len vyslovenie jeho mena v nej vyvolalo hlbokú túžbu stúliť sa mu do náručia.
„Je mi to ľúto,“ povedal vrúcne. Porozumela, že nemá na mysli len smrť jej matky, ale aj skutočnosť, že ju nemôže objať tak, ako by chcel, a aj to, že v nasledujúcich dňoch spôsobí bolestivú zmenu medzi ňou a Charlesom, ba ohrozí dokonca aj jej priateľstvo s Tarsy. Bude to ťažké pre obidvoch. Ale vo chvíli, keď sa pred truhlou Josephine Walcottovej chytili za ruky, bolo rozhodnuté. Akoby pre nich bola Josephinina smrť znamením – obaja si uvedomili, že nikto okrem nich samých nemôže napraviť smer, ktorým sa uberajú ich životy, a že to aj spravia. Bolo len treba vyčkať na vhodný čas.
Po celú noc sa v salóne striedali susedia. Sedeli pri členoch rodiny, ktorí ešte zostali, kým ostatní si šli oddýchnuť. Ale počas jedno – či dvojhodinových zdriemnutí Emily spala len málo. Keď zavrela oči, videla pred sebou zroneného a smutného otca, úprimného a spoľahlivého Charlesa, ušľachtilú a nápomocnú Tarsy alebo Toma, ktorý jej očami dával najavo to, čo nemohol vysloviť nahlas. Na svitaní vyzerala vyčerpané a uťahané. Poslední susedia odišli domov a nechali členov rodiny, aby sa po špičkách prechádzali po tichých izbách a obliekli sa na pohreb.
Emily a Tom sa stretli na pohrebe. Ale aj tam zachovávali patričný odstup. Stretli sa na cintoríne, na druhej strane zasneženého kopčeka, a medzi nimi stála väčšina obyvateľov Sheridanu. Zľahka a formálne sa jej uklonil a ona jeho úklon opätovala. Dával si pozor, aby nedal najavo svoje city, keď pri hodení symbolickej lopaty hliny dala priechod plaču a oprela sa o Charlesovo rameno.
V dome, kam sa zišli na kar smútiaci hostia, do seba vrazili v klenutej chodbe do jedálne. On mal v ruke tanier a ona kabát niektorého z hostí.
„Tom,“ povedala prosto.
Všimol si purpurové tiene pod jej očami, ale zachoval patričný odstup. „Emily.“

„Sme ti vďační, že si nám požičal kočiare na pohreb.“

„Veď vieš, že mi netreba ďakovať.“

„A že si sa dnes postaral o otcove zvieratá.“

Mávol rukou, akoby o nič nešlo.
„Ako sa cítiš?“ spýtal sa.
„Strašne. Uľavilo sa mi, a zároveň sa kvôli tomu cítim vinná.“

„Ten pocit poznám.“

„Tom, musím ísť vítať ľudí pri dverách.“

„Iste, chápem. Čí je to kabát? Ak chceš, odnesiem ho.“

„Ach, vďaka. Odnes ho hore a polož ho niekde na posteľ.“ Vzal jej ho z rúk a obrátil sa na odchod, ale ešte naňho zavolala: „Tom?“

Otočil sa. Všimol si, že zármutok v jej očiach poľavil. „Ľúbim ťa,“ povedala ticho.
Jeho sebaovládanie sa skoro zrútilo. V krku mu poskočil ohryzok a prekvapene otvoril ústa. Vyvalené oči prezrádzali to isté čo rumenec, ktorý mu sfarbil líca. Ale napokon len prikývol a s pocitmi, pri ktorých sa mu penila krv, sa otočil. Kým stúpal hore schodmi s cudzím kabátom, myslel na tých tristošesťdesiatpäť dní smútku a preklínal každý jeden z nich.
Smútoční hostia odišli a v dome zostala len rodina. Padol súmrak a nad juhovýchodný obzor vystúpil svetlý kosák mesiaca. V salóne opäť zavládol poriadok, v jedálni bolo upratané a lampy zažnúté. V prázdnom dome sa kroky ozývali nezvyklo hlasno, nuž sa nikto zbytočne nehýbal. Pretože sa im nezdalo zdvorilé rozprávať, nikto veľa nerozprával. Ani jesť sa príliš nehodilo, a tak každý jedol len málo. Všetci štyria, ktorí uložili na večný odpočinok svoju milovanú, sa zhromaždili v kuchyni, pretože sa akosi zdráhali zostať osamote.
Fannie sedela na tvrdej stoličke a ticho si čítala knihu básní. Frankie sa rozvaľoval v hojdacom kresle a s bradou pritiahnutou k hrudi bezmyšlienkovite zväčšoval dieru na kolene svojich nohavíc, určených na bežné nosenie. Emily neprítomne posúvala po doske stola soľničku dopredu a dozadu. Edwin stál pri okne a s melancholickou apatiou hľadel von. S hlbokým, utrápeným vzdychom siahol po svojom kabáte na vešiaku.
„Tuším zájdem do stajne pozrieť sa na kone,“ povedal ostatným. „Nezdržím sa dlho.“ Dvere sa otvorili a zavreli, pričom sa dnu dostal závan studeného zimného vzduchu.
Emily hľadela uprene za ním.
Fannie zodvihla zrak od stránky v knihe. „Prečo nejdeš s ním?“ navrhla.
Emily vyskočila zo stoličky s takým chvatom, že prevrhla soľničku. Schmatla kabát a zvolala: „Ocko, počkaj!“ Potom vybehla do mrazivého súmraku.
Edwin sa prekvapene otočil a videl, ako k nemu beží po zasneženom chodníku. Keď k nemu dobehla, na chvíľu zastala, aby si zapla gombík pod krkom a zastrčila ruky do vreciek. „Pôjdem s tebou,“ vysvetlila ticho. Chvíľu si neisto obzerali jeden druhého.
„Tak dobre,“ odvetil. Spoločne sa vydali smerom k mestu. Pri chôdzi sa nedotýkali. Edwin hľadel na obzor a Emily si pozerala pod nohy. Mali by smútiť spoločne, mali by sa objať, podržať a utešiť navzájom. Ale ešte stále sa medzi nimi vznášala postava Fannie. Aké ťažké bolo rozmotať klbko, čo sa motalo celý život!
Nakoniec chytila Emily Edwina za ruku a tesne sa k nej privinula. Neprestal kráčať, len na ňu ticho pozrel. Potom sa zhlboka, trhane nadýchol: „Zajtra by malo byť pekne,“ predpovedal nápadne mrzutým hlasom.
„Áno…“ Aj ona sa pozrela hore. „Bude zima, ale jasno.“ Zajtrajšie počasie bolo to posledné, o čom sa chceli zhovárať. Pokračovali v chôdzi, vedúc sa pod pazuchy, ako to mávali vo zvyku. Vo vhodnej chvíli sa osmelila. „Ocko?“

„Áno?“

„Myslím, že som vďaka tomu trochu dospela.“

„Áno, viem si to predstaviť. Niekedy dospievanie dosť bolí, však?“

„Áno.“

Ani Edwin, ani Emily nevideli, ako sa z očí toho druhého vykotúľali slzy. Chvíľu kráčali mlčky. Po nejakej chvíli, akoby chcel podčiarknuť výsledok, Edwin poznamenal: „Ty vieš, že som tvoju mamu naozaj ľúbil. A myslím, že aj ona ma ľúbila – svojím spôsobom. Ale neboli sme si navzájom dosť blízki, a v tom bol náš problém.“

„Viem. Povedala mi to.“

„Predpokladám, že ti to povedala v ten deň, keď si prišla dolu a ponúkla sa Fannie, že jej pomôžeš prestrieť na večeru.“

„Áno. Bolo to vtedy.“

„Čo ti ešte mama povedala?“

„Všetko. O tebe a Fannie, aj o tom, ako si ju ľúbil, než si sa oženil s mamou. A ako si sa nahneval, keď sa sem mama rozhodla Fannie zavolať.“ Emily sa na chvíľu odmlčala a potom tichšie dodala: „A povedala aj to, že musím prijať Fannie, keď sa s ňou oženíš.“

Edwin prikryl Emilinu ruku na svojom lakti a svojou širokou dlaňou v rukavici ju stisol. Zahľadel sa na cestu pred sebou. Potom sa spýtal: „Vadilo by ti to?“

Ich pohľady sa stretli a obaja zastali. „Vôbec nie. Aj ju mám rada.“

„A vadilo by ti, keby ťa jeden starý chlap objal priamo uprostred Loucksovej ulice?“

„Ach, ocko…“ Pohli sa k sebe súčasne ako jeden. Emily sa chytila jeho mocného krku a pritlačila si líce na jeho šedivejúcu bradu. „Mám ťa strašne rada.“

S úsmevom ju mocne stisol v objatí a pobozkal na spánok. „Aj ja ťa mám rád, miláčik.“ Kolísali sa zo strany na stranu, kým nápor citov neprešiel. Potom Edwin navrhol: „No, čo by si povedala na to, keby sme teraz zaliezli do nájomnej stajne? Nič nám nespraví lepšie než pach koní a seno pod nohami.“

Uzmierení, držiac sa pod pazuchy, pokračovali v chôdzi do hustnúcej noci.
V nasledujúcich dňoch zavládol v dome Walcottovcov pocit úľavy – a to tak rýchlo a ľahko, až sa členovia rodiny cítili občas previnilo, že im Josephine tak málo chýba. Nosili síce na rukávoch čierne pásky, ale cítili menší zármutok ako počas mesiacov jej utrpenia. Na dverách visel čierny krepový veniec, ale vnútri domu sa usadila spokojnosť. Edwin a Fannie písali ďakovné lístky všetkým, ktorí prišli bdieť k telu mŕtvej či doniesli jedlo, ale doručenie lístkov už signalizovalo koniec nepríjemností.
V dome zavládol kľud, ktorý v ňom za tie dva roky, čo slúžil ako nemocnica, chýbal. Cez deň prekvital, pretože odpadla obvyklá rutina, ktorú si vyžadovala opatera chorej. V noci bol dom bez jej kašlania požehnane tichý a každému dožičil blaho nerušeného spánku. Obzvlášť príjemné sa stali chvíle spoločného jedla, keď sa okolo kuchynského stola zišli všetci členovia domácnosti, vymieňali si denné zážitky a mestské klebety. Večery, keď sa všetci schádzali v kuchyni na praženú kukuricu alebo v salóne na parchisi (spoločenská hra indického pôvodu – pozn, prekl.), sa pre nich stali časom oddychu. Fannie niekedy hrala na klavíri. Frankie vtedy ležal na podlahe opretý o lakeť, Emily si pohmkávala a Edwin driemal, pričom mu hlava narážala o operadlo kresla.
Čharlesova neprítomnosť v tomto období bola nápadná. Keď na pohrebe prvý raz navrhol, že večer príde, vyhovorila sa Emily na to, že musí s Fannie písať odpovede. Keď s tým prišiel druhý raz, povedala mu, že sa jej žiada byť nejaký čas len sama so svojou rodinou a že mu dá vedieť, keď bude pripravená tráviť s ním viac času.
Zdalo sa, že sa to Charlesa dotklo, ale prispôsobil sa.
Prešli už dva týždne, a on stále udržiaval odstup. Po troch týždňoch sa cítila ako podvodníčka, lebo to s ním nedokázala jasne ukončiť. Ale zdalo sa predčasné urobiť to skôr, než bude mať príležitosť ukuť spolu s Tomom vlastné plány. Tá príležitosť nenastávala, pretože aj on udržiaval patričný odstup – odstup, ktorý predpisovali prísne pravidlá viktoriánskeho smútenia. Celá situácia bola smiešna a, aspoň podľa Emily, aj hlúpa. Ale obísť pravidlá bolo niečo nemysliteľné.
Jedného večera, asi mesiac po pohrebe, boli všetci Walcottovci v kuchyni, keď Emily náhle vzhliadla a zbadala Edwina, ako sa ponad noviny pozerá na Fannie. Fannie písala list a nebola si vedomá Edwinovho vrúcneho pohľadu. Podpísala sa, položila pero a potom zdvihla zrak.
Prizerajúcej sa Emily sa zazdalo, akoby medzi nimi vyšľahol horúci blesk. Cítila sa ako špehúň. Otcove oči stmavli od potláčaného citu, kým Fannine zjasneli. Plných desať sekúnd boli ich city také čitateľné ako Fannin podpis, ktorý práve napísala na papier.
Prvá sa spamätala Fannie. Zapýrene sklopila zrak a vložila list do obálky. Ako ho pečatila, spýtala sa: „Edwin, nechceš, aby som prezrela Josephinine osobné veci?“

Edwin si odkašlal a znovu zdvihol noviny. „Čo s nimi zamýšľaš urobiť?“

„Čo budeš chcieť ty. Určite sa tam nájdu veci, ktoré si bude chcieť Emily nechať na pamiatku. Ale zvyšok by sme mohli dať cirkvi. Vždy sa nájdu ľudia, ktorým sa to zíde.“

„Fajn. Dajme to cirkvi.“

Fannie sa začala rozprávať s Emily o triedení šiat. Mladšia zo žien mala plnú hlavu dojmov z výjavu, ktorého bola práve svedkom. Nuž, predstierať vzájomnú ľahostajnosť nebolo pre ocka a Fannie o nič ľahšie, akoby by to bolo pre ňu a Toma, keby sedel za týmto stolom. Mama sa očividne nemýlila: medzi ockom a Fannie tlela obojstranná príťažlivosť – a jediné, čo ju tlmilo, boli desivé pravidlá spoločenských zvykov.
Ale kým budú oni zachovávať pravidlá smútku, ako môže Emily dúfať, že na ne zabudne ona?
Otcom si bola Emily stopercentne istá. Edwin chodil okolo a cítil sa ako sopka pripravená vybuchnúť. Fannie sa vyhýbal len silou vôle. Ale mal aspoň jednu útechu – od Josephininej smrti si v priebehu dopoludnia navykol zabehnúť domov na kávu a niečo sladké. Len aby mohol byť chvíľku s Fannie. Nikdy sa nezdržal dlhšie ako desať minút a nikdy sa jej ani len nedotkol. Ale myslel na to. A rovnako aj ona. Mysleli na to obidvaja – v čistom, tichom súkromí domu, ktorý spoločne obývali a v ktorom si, až na jednu, plnila všetky povinnosti manželky.
Deň po tom, ako si vymenili pohľady ponad noviny, si Edwin opäť dožičil prestávku na desiatu, aby videl Fannie.
Vošiel do kuchyne, ale tá bola prázdna. Na kredenci sa chladil koláč – jeho obľúbený. Prešiel cez miestnosť a vybral si z neho zopár hrozienok, čím porušil jeho hladký povrch. O tom by pri Josephininých koláčoch nemohol ani snívať. Usmial sa a ukradol si ešte jedno a orech navyše, oboje teplé a voňajúce od škorice a klinčekov na koláči.
Nad hlavou začul vo svojej spálni nejaké zvuky. Vyšiel hore a našiel Fannie kľačať na podlahe pred otvoreným bielizníkom, ako na kolenách skladá Josinu blúzku. Nerobil so svojím príchodom žiadne tajnosti, ba aj po schodoch dupotal tak hlučne, ako to dokázal len Frankie. Ale keď zastal vo dverách spálne, Fannie nedala najavo, že by si uvedomovala jeho prítomnosť. Položila blúzku nabok a začala skladať ďalšiu. Oblúkom obišiel čelo postele. Zastal za ňou, pozerajúc jej zhora na hlavu.
„Vzadu na sporáku máš kávu,“ povedala mu, no ani sa pri tom neobzrela. „A máš tam aj koláč.“

„Viem. Už som ho ochutnal. Ďakujem ti.“

Nikdy predtým neboli v tejto izbe sami. Vždy tu s nimi bola Josie. Ale teraz už bola Josie preč.
Edwin položil dlaň na Fannine svetlé vlasy a pohladkal ich. Jej ruky sa na chvíľočku zastavili, potom sa dali opäť do práce.
„Čaká sa odo mňa, že vydržím celý rok, kým ťa urobím svojou ženou?“

„Asi áno.“

„Fannie, to nikdy nedokážem.“

Trhane sa nadýchla a vyslovila to, čo jej behalo po rozume už celé štyri týždne. „Práve preto si myslím, že by bolo najlepšie, keby som čím skôr odišla.“

Odpovedal jej majetníckym zovretím ruky okolo krku. Začal ho trieť, od čoho jej na chrbte naskočili zimomriavky.
„Edwin, to, že tu ešte zostávam, nevyzerá dobre.“

„Odkedy sa ty, ktorá jazdíš na bicykli a nosíš pumpky, staráš o to, ako čo vyzerá?“

„Keby šlo len o mňa, vôbec by som sa pre to netrápila. Ale máš dve deti. Musíme myslieť na ne.“

„Myslíš si, že keby si odišla, boli by šťastnejšie?“

Zvrtla sa kolenách, čím mu odsunula ruku nabok, a prosebne zdvihla tvár. „Úmyselne prekrúcaš moje slová.“

„Fannie, si naivná, ak si myslíš, že ti dovolím odísť,“ upozornil ju dôrazne.
„A ak si ty myslíš, že dopustím, aby medzi nami niečo bolo, kým budem slobodná žiť v tvojom dome a s tvojimi deťmi, tak si naivný aj
ty!“

„Emily súhlasí s tým, aby som sa s tebou oženil, a som si istý, že ani Frankiemu to nebude vôbec vadiť. Si mu rovnako dobrou mamou, ako bola jeho vlastná. Možno ešte lepšou.“

„Edwin, teraz na to nie je vhodný čas ani miesto.“

„Chcem len vedieť, ako dlho musím čakať.“

„Obvyklý je jeden rok.“

„Celý rok!“ Zafučal. „Kriste!“

Pozrela sa naňho s jemnou výčitkou v očiach. „Edwin, ešte len teraz balím Joeine veci. A nemám chuť opakovať staré príslovie o sotva vychladnutom tele. Ale možno by si ho práve dnes potreboval počuť.“

Asi päť napätých sekúnd na ňu uprene hľadel. Potom sa zvrtol a s dupotom vyšiel z izby. Z každého jeho kroku sálalo sklamanie.
Samozrejme, Fannie mala pravdu. Ale to, že sa pridŕžala dobrých zvykov, Edwinovi sotva uľahčovalo sexuálne napätie, ktoré zakúšal v nasledujúcich dňoch. Vzdal sa svojho zvyku zájsť si domov na kávu a dával si pozor, aby tam šiel len vtedy, keď bolo doma aj niektoré z detí. Starostlivo ovládal svoju pozornosť a udržiaval náležitý odstup. Na jeho veľkú úľavu sa už Fannie o odchode viac nezmieňovala.
Medzitým aj Emily potláčala svoju túžbu navštíviť Toma Jeftcoatr, kým nenastane vhodný čas, aby sa rozišla s Charlesom. Rodine sa to rozhodla povedať až vtedy, keď sa tak stane. Keď sa jej občas spýtali, čo sa to v poslednom čase stalo s Charlesom, odpovedala, že má po večeroch veľa práce. Že vyrába do zásoby nábytok, aby ho na jar mohol predať prisťahovalcom, ktorí začnú opäť húfne prichádzať.
V prvých dvoch týždňoch po pohrebe videla Toma len z diaľky, na vzdialenosť celého bloku, ktorá delila ich stajne. Prvý raz len stáli a hľadeli na seba. Druhý raz zdvihol ruku na pozdrav, ona mu odmávala a potom na seba opäť hľadeli, zakúšajúc útrapy nenaplnenej lásky, zošnurovaní tými istými prísnymi pravidlami, ktoré mali na svedomí odstup medzi Fannie a Edwinom.
Ani nie mesiac po pohrebe do seba úplne náhodou narazili. Stalo sa to vtedy, keď Emily vychádzala z Loucksovho obchodu s košíkom textilnej galantérie pre Fannie. Ako vychádzala, Tom práve vchádzal dnu. Obaja skoro spadli na chodník.
Zadržal ju oboma rukami – vítaná zámienka pre dotyk. V žilách im okamžite zovrela krv a pozreli si do očí s nepoddajnou túžbou, ktorá im rozpaľovala telá.
Napokon jej Tom pustil ruky a dotkol sa okraja klobúka.
„Slečna Walcottová.“

Aké priehľadné! Slečna Walcottová ju prestal volať už prvý týždeň po svojom príchode do mesta. „Ahoj, Tom.“

„Ako sa máš?“

„Lepšie. Všetci doma sa už majú lepšie.“

Ohryzok na krku mu poskakoval ako plavák v prúde. Stíšil hlas: „Emily… ach, bože… keby som to tak mohol povedať aj ja.“ Znelo to zúfalo.
„Stalo sa niečo?“

„Stalo!“ Nenápadne sa obzrel na obe strany chodníka. Hoci bol prázdny, musel zaťať päste, aby sa jej nedotkol. „To, čo si mi povedala v deň pohrebu, bolo pre mňa strašné. Nemôžeš povedať niečo také a potom si len tak odísť!“

Náhle sa jej vrátila dobrá nálada a optimizmus, pretože si uvedomila, že sa cíti rovnako osamelý a odstrčený ako ona. „Ty si mi raz na ulici urobil to isté. Pamätáš?“

Pamätali sa na to obidvaja. S úsmevom sa hriali vo vzájomnej prítomnosti.
„Charles mi vraví, že si sa s ním v poslednom čase skoro ani nestretla.“

„Požiadala som ho, aby mi dal trochu času. Snažím sa od neho odpútať.“

„Chcem byť s tebou. Ako dlho musím čakať?“

„Nie je to ešte ani mesiac.“

„Mám pocit, že prídem o rozum.“

„Aj ja.“

„Emily, ak…“

Práve vtedy vyšiel z obchodu starý Abner Winstad. „Brý deň!“ Prešiel pomedzi nich a ani sa neobťažoval ospravedlniť za to, že ich vyrušil.
„Dobrý deň, pán Winstad,“ povedala Emily.
„Nuž, tak odo mňa pozdrav rodinu,“ zaimprovizoval Tom, dotknúc sa klobúka. „Ako sa máme, pán Winstad?“

„Teda, synak, aby som pravdu povedal, nedávno sa mi ozvali kríže a tak som zašiel k doktorovi Steelovi. Ale namojveru, ten chlap nemá viac súcitu než…“

Abner zistil, že rozpráva do vzduchu, pretože Tom už schádzal z chodníka, zabudnúc na všetko, kvôli čomu šiel do Loucksovho obchodu.
Abner sa zamračil a zahundral: „Tí mladí namyslenci… nemajú žiadnu úctu k starším.“

Prešli ďalšie dva týždne, počas ktorých Emily Toma sotva zahliadla. Bol koniec februára. Vonku bolo škaredo a sneh bol špinavý. Tom jej tak strašne chýbal, že to už takmer nedokázala zniesť. Rozhodla sa počkať ešte dva dni a ak sa s ním dovtedy niekde nezrazí, tajne podnikne nočný výlet do jeho domu a čerta sa bude starať o dôsledky!
Kto vlastne vymyslel tie prekliate pravidlá o držaní smútku?
Nakvapkala si na handru olej a začala natierať ďalší kus postroja. Edwin sa medzitým krčil pod Pinky. Nechal jej prednú nohu klopnúť na zem a vystrel sa. „Pinky stratila podkovu,“ oznámil. „Nezašla by si s ňou na druhú stranu ulice?“

Emily sa náhle rozbúšilo srdce. Zahľadela sa na otcov chrbát. Vie to? Alebo nie? Chce im zámerne dopriať čas, aby mohli byť spolu sami, alebo si neuvedomuje, že práve vyslyšal jej modlitby? Uprene mu hľadela na skrížené traky, potláčajúc v sebe túžbu pritisnúť si líce na jeho chrbát, ovinúť si ruky okolo jeho drieku a zvolať: „Ach, ocko, ďakujem ti!“

Namiesto toho odložila zaolejovanú handru, utrela si dlane o stehná a vlažne odvetila: „Tak dobre.“

Ocko, otoč sa, nech ti vidím do tváre. On však nechal Pinky priviazanú v uličke a pohol sa k ďalšiemu boxu, neposkytnúc svojej dcére ani najmenší záchytný bod k vyriešeniu záhady, či niečo tuší, alebo nie.
S búšiacim srdcom zvesila z vešiaka starý vyťahaný vlnený kabát a s pocitom vďačnosti viedla Pinky preč. Až vonku na ulici, ako sa blížila k Tomovej stajni, ju začali nezvyklé znervózňovať typické ženské starosti.
Zabudla som si učesať vlasy… Škoda, že som si neobliekla šaty… Asi páchnem od oleja!
Lenže keď vychádzala z ich stajne, mala na mysli len to jediné: dostať sa čo najskôr k Tomovi, nestratiť zbytočne ani sekundu. Túžila striasť sa toho pocitu obrovskej nerozpustnej hrče túžby v hrudi, ktorú tam cítila vo dne aj v noci odvtedy, čo naposledy spočinula v jeho náručí.
Cez „zimné dvere“, menšie otočné dvere vo veľkých posuvných vrátach Tomovej nájomnej stajne, zaviedla Pinky dnu. Vnútri začula jeho hlas a zastala. Načúvala a nadchýnala sa každým tónom jeho hlasu len preto, že patril jemu. Nezáležalo na tom, že sa rozpráva s kýmsi neznámym o požiarnej bezpečnosti. Hlas, charakteristický svojím rytmom a zápalom, patril jemu. Nepodobal sa žiadnemu inému, a ona ho vychutnávala rovnako ako každý pohľad naňho, bol jej vzácny ako každý ukradnutý dotyk.
Zavrela „zimné dvere“ a čakala naňho. Predtucha jej zvierala hrdlo. Potom sa zjavil vo dverách kancelárie a ona pocítila závratnú radosť, keď mu v tvári zbadala radostné prekvapenie a nával krvi v lícach.
„Emily… ahoj!“

„Pinky potrebuje znova podkuť. Posiela ma ocko.“ Videla, že v sebe potláča túžbu podísť k nej, no videla aj to, že je ešte napätý kvôli neukončenému jednaniu so zákazníkom, ktorý ho čakal v kancelárii. „Zaveď ju na druhý koniec. Za minútku som tam.“

Mala dojem, akoby sa ocitla v tele niekoho iného, pretože pocity, ktoré v nej prebúdzal, jej boli cudzie. Rastúcu netrpezlivosť zrazu vystriedal pocit nenáhlivosti. Ocitla sa v jeho kráľovstve, v ktorom mu patrilo všetko, čo okolo seba videla, a kde všetko prešlo jeho rukami. Nemusíš sa ponáhľať. Nechaj ma hriať sa vo vedomí, že prídeš. Chcem sa opájať týmto miestom, ktoré ti patrí, miestom, kde spávaš, pracuješ a rozmýšľaš o mne.
Odviedla Pinky ku kováčni na druhom konci nájomnej stajne a uviazala ju pred jej dverami. Potom vošla dnu. Bolo tam teplo a vznášal sa tam pach horúceho kovu, dreveného uhlia a – alebo sa jej to len zdalo? – potu Toma Jeffcoata. Rozopla si ťažký kabát a strčila do vrecka rukavice. Prechádzala sa popri jeho stole s náradím, dotýkala sa ošúchaných hladkých rukovätí kladív, do ktorých vsiakol olej z jeho rúk a možno aj z rúk jeho otca a starého otca. Drevo… len drevo… ale bolo vzácne a žiadalo sa jej ho dotýkať, pretože k nemu malo bližšie než ona. Prešla prstami po nákove, na tupom konci zjazvenej a na špici jagavo vyhladenej ako guľka zo striebra. Pri nej stával ako chlapec a pozoroval pri práci svojho starého otca. Pri nej z neho rástol muž. Oceľ… len oceľ… ale tá nákova k nemu patrila rovnako ako svaly a kosti.
Pinky zaerdžala. Nepáčilo sa jej, že je uviazaná tak nakrátko. Emily prešla k nej a nazrela do chodby. Tom a neznámy obchodník už stáli pri dverách a vymieňali si posledné slová.
„Tak možno na jar, pán Barstow. Len čo bude po prvom zháňaní dobytka a začnú sa znovu objavovať usadlíci.“

„Tak dobre, pán Jeffcoat, potom sa vám ozvem. Ak by ste ma medzitým chceli zastihnúť, môžete mi napísať na adresu, ktorú som vám dal v Cheyenne.“ Obaja muži si podali ruky. „Máte to tu pekné. No, radšej vás už nechám, nech sa môžete venovať svojej zákazníčke.“

„Som rád, že ste sa zastavili, pán Barstow.“ Tom otvoril dvere a vyprevadil muža von.
Keď zavrel dvere a otočil sa, zbadal, ako naňho Emily hľadí z druhého konca chodby. Chvíľu sa ani jeden z nich nepohol, len stáli ako prikovaní. Čas odmeriaval len tlkot ich poskakujúcich sŕdc. Zakúšali rovnaký odliv a príliv potláčanej túžby, aký cítila predtým ona. Pohol sa k nej. Najprv pomaly… a disciplinovane. Ale neprešiel ani štyri kroky, keď sa aj ona pohla, s omnoho menšou disciplinovanosťou ako on. Kráčala dlhými, rozhodnými krokmi.
Potom sa rozbehli.
Padli si do náručia a po týždňoch strádania sa vášnivo pobozkali, cítiac, ako sa jedna agónia končí a druhá začína. Bozkávali sa nenásytné – s otvorenými ústami, hlbokými, vášnivými bozkami, ktoré sa nedali ovládnuť.
Odtrhol od nej ústa a zadychčané ju požiadal: „Povedz mi to teraz… ešte raz.“

„Ľúbim ťa.“

Chytil jej hlavu a zahrnul ju pevnými, netrpezlivými a rozradostenými bozkami. „Ľúbiš ma. Ách, Emily, ty ma naozaj ľúbiš!“ Majetnícky ju zovrel v náručí, položil si hlavu na jej plece a roztočil ju do kruhu. „Chýbala sa mi. Ľúbim ťa…“ Uvedomil si, že to vraví oneskorene a nadával si: „Do šľaka, mal som ti to povedať skôr. Ľúbim ťa. Tých šesť týždňov bolo najdlhších v mojom živote.“ Opäť sa pobozkali, márne sa snažiac dobehnúť stratený čas – vlhkými, otvorenými bozkami, pri ktorých sa hladkali po chrbtoch a rebrách, driekoch i pleciach.
„Zostaň tak, ako si, len na minútku,“ vydýchol, privinúc si ju bližšie. „… a dovoľ mi ťa cítiť… len cítiť.“

Pritisli sa k sebe ako stránky knihy zabudnutej na daždi. Tomovo vzrušené telo jej tlačilo na žalúdok, obaja sa chveli a túžili dostať viac, než bolo dovolené.
„Je mi s tebou tak dobre,“ šepla. „Myslela som na teba celý čas. Predstavovala som si, že som pri tebe tak blízko ako teraz.“

„Aj ja som na teba myslel. Niekedy sa cez deň zastavím a pozriem cez okno k stajni tvojho otca. Hľadím na okno kancelárie, a viem, že sa tam učíš. Vtedy sa snažím ovládnuť, aby som tam nezašiel a neuniesol ťa sem.“

„Viem. Ja robím to isté. Stojím pri okne, čítam nápis nad tvojimi dverami a hovorím si, že to už nebude dlho trvať. Už to nebude dlho. Ale je. Zdá sa mi, akoby dni nemali konca. Bolo mi strašne, keď som do teba vrazila pred Loucksovým obchodom. Tak veľmi som túžila ísť za tebou.“

„Tak si mala.“

„Potom som šla domov, zvalila som sa na posteľ a hľadela som do steny.“

Zasmial sa – v tom smiechu sa ozývala potláčaná túžba. „To som rád.“

„Niekedy ma to desí. Nezvykla som byť taká. Ale v poslednom čase nemám o nič záujem a zdá sa mi, že sa nedokážem na nič sústrediť. Chýbaš mi tak veľmi, že som z toho úplne chorá.“

„Aj ty mne. Občas sa pristihnem, že búcham po úplne studenom železe.“

Napäto sa zasmiali a potom súčasne zmĺkli. Ohromilo ich poznanie, že obaja trpia rovnako. Znovu sa objali a pritisli k sebe, kolíšuc sa z boka na bok. Dlaňami ju hladkal po rebrách, pozorne sa vyhýbajúc prsiam. S rukami položenými na jeho pleciach očakávala dotyk, ktorému nemala v úmysle vzdorovať.
Prosím ťa, dotkni sa ma, pomyslela si, len raz. Daj mi niečo, s čím môžem ďalej žiť.
A on, akoby ju počul, našiel jej prsia. Ale len čo sa ich dotkol, uvedomil si, že stoja na hlavnej chodbe, kam môže hocikto vojsť a pristihnúť ich.
„Pocľ sem…“ zašepkal a rýchlo ju vtiahol cez dvere do teplej, tmavej kováčne. Oprel ju o hrubý drevený trám. Rukami jej vkĺzol pod kabát a okamžite sa zmocnil jej pŕs. Odsunul nabok traky a zovrel ich do dlaní. Hladkal ich a potom na jedno z nich priložil otvorené ústa. Rukami mu zovrela plecia a z hrdla sa jej vydral tlmený vzdych slasti.
Len čo bozk doznel, vydýchol jej do tváre: „Em…“

Nedopustila, aby skončili. Pokračovala tam, kde on prestal, nedovoliac mu odtiahnuť ústa. Dlaňami zovrela ruky, ktoré jej zvierali prsia, aby sa neodtiahli. Vydal zo seba tlmený ston a poklesol v kolenách, čím sa ich boky dostali do rovnakej výšky. Ten ston signalizoval jeho narastajúce vzrušenie, s ktorým ju tlačil k stĺpu, o ktorý sa opierala. Prestával brať ohľad na následky. Jeho láskanie bolo nádherné a rytmické.
Keď už mal pocit, že mu od nedostatku dychu roztrhne pľúca, zdráhavo jej skĺzol dlaňami na pás a čelom sa oprel o stĺp. Odtiahli sa od seba, len zľahka sa dotýkajúc jeden druhého. Nejakú chvíľu im v hlavách vírilo radostné zistenie – obaja milujú s rovnakou intenzitou. Nebolo to nič predstierané, čo by si vysnívali a prikrášlili počas týždňov svojho odlúčenia. To, čo cítili vtedy, cítili aj teraz. A bolo to obojstranné a silné.
„Em?“ Oproti jej plecu to znelo tlmene.
„Čo je, Thomas?“

„Prosím ťa, vydaj sa za mňa.“

Zavrela oči a šepla len jedno slovo: „Áno.“

Odtiahol sa. Dokonca aj v šere videla ten obrovský šok v jeho tvári. „Naozaj? Myslíš to vážne?“

„Samozrejme, že to myslím vážne. Nemám na výber.“ Búrlivo ho objala. Chvíľu si predstavovala seba samu ako jeho manželku, v jeho posteli, pri jeho stole, v jeho nájomnej stajni s poltuctom čiernovlasých detí, odstupňovaných podľa výšky ako schodíky, ktoré sa bijú o to, kto podá ockovi ďalší klinec do podkovy. Ani najmenej ju neprekvapovalo, že si predstavuje seba a svoje deti po tom, čo vyhlasovala, že na deti má ešte čas. Vychutnávala si tú predstavu, vdychujúc vôňu jeho krku. Prsia sa jej dvíhali v jeho objatí. „Ach, Thomas, práve takéto to má byť, však? To mala na mysli moja mama.“

Zaklonil sa, aby jej videl do tváre. V skúpom svetle vyhne vyzerali jej oči ako kúsky čierneho jantáru.
„Toľko ti toho chcem povedať,“ povedala. „Nemohli by sme si sadnúť? Vedľa seba, aby sme sa mohli držať za ruky. Ale nie tak blízko. Keď sa ma takto dotýkaš, nedokážem jasne uvažovať.“

Sadli si vedľa seba na dva súdky od klincov, s prepletenými prstami položenými na jeho ľavom kolene. Keď sa usadili, Emily sa vyrovnaným hlasom pustila do rozprávania.
„Deň pred tým, než moja mama zomrela, tešila sa náhlemu prívalu energie. Cítila sa silná, mohla dobre dýchať a tak veľa rozprávala. Všetci sme to považovali za dobré znamenie a boli sme veľmi radi. Ocko dokonca zniesol mamu dolu, aby sa s nami mohla navečerať pri stole. Sedieť pri jedle nedokázala už celé mesiace. Odvtedy na to často myslím. Všetci sme si mysleli, že to znamená skutočný obrat, ale nakoniec sa to zvrtlo celkom opačne. Zdá sa mi, akoby nabrala toľko síl len z jedného dôvodu – aby mi povedala pravdu o sebe, ockovi a Fannie.“

Hľadiac na ich spojené ruky, porozprávala Emily Tomovi celý príbeh. Sedel ticho, pohybujúc len palcom po čiarach v jej dlani. Napokon zakončila: „… a tak som úplne presvedčená, že ocko a Fannie majú v úmysle sa vziať, len čo to bude vhodné. Ale mama mi to nemusela povedať, však? Mohla ma pokojne nechať v tom, že jej manželstvo s ockom bola prechádzka ružovou záhradou. A keď zomrela, hovorí sa mi to ťažko, pretože občas to aj mne znie neuveriteľne, keď zomrela, vyzeralo to tak, akoby si svoju smrť načasovala zámerne, aby ma uchránila pred sobášom s nepravým mužom.“

Uprene hľadeli na svoje ruky. Obaja mysleli na Charlesa. Keď sa im oči stretli, spočíval v nich smútok z toho, že mu musia ublížiť.
„Keby som ťa len mohol vziať hocikomu inému okrem Charlesa! Prečo to musí byť práve on?“

„Neviem.“ Predstavila si Charlesa a dodala: „Keby bol bezohľadný alebo nesympatický, bolo by to omnoho ľahšie, však?“

„Emily?“ Ich pohľady boli stále zadumané. „Musíme mu to povedať. Teraz… dnes. Nemôžeme sa viac schádzať poza jeho chrbát.“

„Viem. Uvedomila som si to vtedy večer pri mŕtvej, keď si prišiel a chytil si ma za ruky.“

„Chceš, aby som mu to povedal ja?“ spýtal sa Tom. „Mám pocit, že by som mu to mala povedať sama.“

„Zvláštne… ten pocit mám aj ja.“ Chvíľu nad tým rozmýšľali. Potom navrhol: „Mohli by sme mu to povedať spolu.“

„Tak či tak, nebude to o nič ľahšie… ani pre neho, ani pre nás.“ Tom jej nečakane pustil ruku a zakryl si tvár. Spoza dlaní sa ozval hlboký vzdych. Sedel tak dosť dlhú chvíľu, s lakťami na kolenách, ako stelesnenie smútku. Skľučovalo ju to. Bolo jej ľúto, že ho nedokáže zbaviť pocitu zrady, aj keď nebol o nič menší než jej. Oči ju pálili. Dotkla sa mu čela a palcom hladkala hrubé čierne chlpy na jeho zápästí, ktoré mu siahali až na chrbát dlane.
„Nikdy som si nemyslela, že láska môže tak bolieť,“ odvážila sa povedať po dlhej chvíli.
Neradostne sa zasmial. Len raz. Oboma dlaňami si prešiel nadol po lícach. Potom si pritisol obidve päste o spodnú peru a zahľadel sa na svoju nákovu. Minúty plynuli, no ich mukám neprinášali žiadne riešenie.
„Vieš, čo je na tom ešte smutné?“ uvažoval. „Kým si sa od neho držala bokom, trávil viac času so mnou. Každý večer som počúval jeho horekovanie, ako ťa ľúbi a ako ťa stráca, hoci nevie, prečo. Kriste, to boli muky! Toľko ráz som bol na vážkach, že mu všetko poviem!“

Hľadala nejakú útechu, no dokázala nájsť len jedinú. „Thomas,“ povedala čestne, „lenže jeho som nikdy neľúbila tak ako teba. Nebolo by správne, keby som sa zaňho vydala.“

„Hej,“ zamrmlal, len spoly presvedčený. Naďalej sedeli potichu, až kým ich nezačali od zvýšenej obruby súdkov omínať zadky.
Napokon Emily vzdychla a postavila sa. „Mala by som už ísť, nech môžeš podkuť Pinky. Ocko si už zrejme láme hlavu, kde som.“

Tom sa prebral zo zamyslenia a aj on vstal. „Mrzí ma, že mám takú zlú náladu. Je to pre mňa ťažké, v tom to je.“

„Keby to bolo pre teba ľahké, nemohla by som ťa tak ľúbiť, vieš?“

Zľahka ju objal okolo pliec a kolísal ju zo strany na stranu. „Je celkom možné, že je to tá najťažšia vec, ktorú budeme musieť urobiť. Ale potom sa nám uľaví.“ Prestal ju kolísať a spýtal sa: „Tak spolu? Dnes večer?“

Prikývla.
„Emily?“

„Čo je?“

„Môžem sa po teba zastaviť doma?“

Jej znehybnenie ho upozornilo, ako dobre stráži ich tajomstvo. Opäť sa odtiahol, aby jej videl do tváre.
„Dosť bolo hry na skrývačku. Ak to máme urobiť, urobme to tak, ako sa patrí. Tvoj otec sa k tebe správal čestne. Nemyslíš si, že nastal čas, aby si sa k nemu začala správať rovnako?“

„Máš pravdu. O siedmej?“

„Prídem.“

Ako sa má obliecť žena, keď ide zrušiť svoje zasnúbenie? 
V ten večer sedela Emily vo svojej izbe a vo svetle lampy hľadela na obraz v zrkadle. Videla v ňom svoju utrápenú tvár, ovenčenú vlasmi čiernymi ako uhoľ, znepokojené zafírovomodré oči, zovreté ústa a vo výstrihu bieleho kombiné holý krk. Čo sa týkalo šiat, nemala veľmi na výber – a nebude ho mať celý rok – nakoniec, smútočné šaty sa k poslaniu dnešného večera hodili.
Šaty boli prosté – hore priliehavé, dole naberané, ušité z nezdobeného čierneho mušelínu. Keď si ich vpredu zapínala a pozerala sa, ako im jej telo dáva tvar – tu ich zaobľuje, tam preliačuje, až kým vysoký upätý golier nezovrel posledný kúsok voľného miesta, hľadela na seba ako na ženu. Len zriedka o sebe rozmýšľala ako o žene. Ale odkedy sa zamilovala do Toma, videla sa jeho očami: štíhla, pekná, s celkom príjemnými krivkami. So zavretými očami sa dotkla svojich bokov, pŕs, pripomínajúc si príval citov, ktoré v nej Tom vzbudzoval. Rok… božemôj, celý rok…

Previnilo otvorila oči. Schmatla kefu a začala si týrať vlasy. Bez zľutovania si ich kefovala dovtedy, kým ich nevyčesala dohora do tvaru strohej osmičky. Potom si do nich zastokla celuloidové sponky.
Tak, teraz vyzerám ako žena, ktorú hryzie svedomie kvôli tomu, čo musí urobiť.
Lenže už o niekoľko minút neskôr, keď čakala v tme na vrchole schodiska na Tomovo zaklopanie, sa cítila skôr ako dychtivá školáčka. Dole zo salóna, z miesta, na ktoré nevidela, počula Fannie, ako hrá na klavíri. Vedela, že ocko číta noviny. Earl prišiel na večer k nim. Bolo veľmi pravdepodobné, že práve teraz ležia spolu s Frankiem na bruchu a stavajú domčeky z kariet.
Len čo sa ozvalo zaklopanie, Frankie vykríkol: „Idem otvoriť! Možno je to Charles!“ Mihol sa Emily pred očami, kým sa náhlila dole schodmi, aby ho predbehla.
„Ja otvorím!“

„Ale môže to byť Charles!“

„Frank, povedala som…“ zastala pri dverách a odtiahla mu ruku z kľučky „… že otvorím ja!“
Odstúpil a škaredo na ňu zazrel. „Tak si teda otvor sama. Prečo ti na tom tak záleží?“

„Lebo,“ zasyčala cez zaťaté zuby. „Vráť sa späť ku svojim kartám.“ On si však vzdorovito sadol na druhý schodík. Vykukla spoza záclony. Zbadala obrys Tomových pliec a pocítila bodnutie zúfalstva. Fannie prestala hrať na klavíri, noviny na otcových kolenách zašuchotali. Všetci čakali na to, kto vyjde spoza steny. Ešte aj Earl zrejme zízal, a len čo príde domov, určite tú novinu rozchýri.
„Pre Kristove rany,“ zvolal podráždene Edwin, „tak otvorí už niekto tie dvere?!“

„Otvor dvierka, Emilýýý,“ zanôtil jej braček.
Pevne sa nadýchla a ujala sa povinností hostiteľky.
„Ahoj, Emily.“

Vyzeral úžasne! Vo svojom ovčom kožuchu, čerstvo oholený a červený od zimy vyzeral veľmi mužne. V ruke držal klobúk a vlasy mu príťažlivo padali do čela. Emily naňho hľadela a nedokázala pohnúť jazykom.
„Emily, kto je to?“ volal otec zo salónu.
Vošiel dnu a zavrel dvere. „To som ja, pane. Tom.“

„Tom!“ Edwin odhodil noviny a náhlil sa do vstupnej haly s Fannie v pätách. „Teda, to je ale prekvapenie!“ Podal Tomovi ruku a nadšene ho pozýval dnu: „Poď ďalej! Poď ďalej!“

„Vďaka Edwin, ale prišiel som po Emily. Chystáme sa von.“

Edwin v rozpakoch hľadel z jedného na druhého. Neveriaco zopakoval: „Emily?“ Fannie sa usmiala nič nehovoriacim úsmevom. Frankie sa po zadku zosunul o schod nižšie. Dobrých päť sekúnd prešlo za úplného ticha. Potom sa zo salónu ozvala Earlova ponosa: „Dofrasa! Prievan mi zhodil karty!“

Prvá sa spamätala Fannie. „Nuž… to je milé. Idete na prechádzku?“

„Áno. K Charlesovi,“ odvetila chvatne Emily.
„Á, tak k Charlesovi.“ Zdalo sa, akoby sa Edwinovi uľavilo. „Už sme ho tu nevideli pekných pár týždňov. Pozdravte ho.“

Frankie vyskočil zo svojho schodíka. „Môžem ísť s vami?“

„Dnes večer nie,“ povedala Emily.
„Prečo nie? Zajtra nemám školu a Charles hovorí…“

Emily zvýšila hlas. „Frank Alien! Prestaň!“

„Tomovi to nevadí, však, Tom?“ Chlapec sa zmocnil Tomovho zápästia a zavesil sa naň. „Povedz jej, že môžem ísť s vami. Prosííím.“

„Obávam sa, Frankie, že to nepôjde. Možno inokedy.“

„Do šľaka!“ zahundral si popod nos a ušiel do salónu, kde sa urazene hodil o zem.
Fannie pripomenula: „Emily, vonku mrzne. Nezabudni si vziať šál.“

Emily zvesila z vešiaka kabát a začala doň strkať ruky. Najprv sa s tým trápila sama, potom sa za ňu postavil Tom a pridržal jej ho. Ostatní sa prizerali a s neskrývaným záujmom hodnotili jeho galantnosť.
Tom podržal Emily dvere. „Nemali by sme sa zdržať dlhšie ako hodinu,“ poznamenal.
Emily vrhla na Edwina a Fannie napätý úsmev. „Želám vám dobrú noc.“

„Dobrú noc,“ odzdravila Fannie. Edwin nepovedal nič.
Tom a Emily schádzali po schodoch z verandy ako spod šibenice. Pohľady upierali priamo pred seba. Napätie z Tomových pliec opadlo až na ulici.
„Uf!“

„Fannie to vie.“

„Ty si jej to povedala?“

„Nie. Myslím, že to uhádla. Hneď v prvý týždeň, ako prišla do tohto mesta, zistila, že po tebe túžim.“

„Íha! Naozaj?“ Podľa hlasu bolo poznať, že si ju doberá. Obzrel sa cez plece, akoby odhadoval vzdialenosť od domu, ktorú už prešli. Potom ju chytil za ruku. „To je mi novinka.“

Vymenili si skúpe úsmevy. Kráčali mlčky. Držali sa za ruky a tešili sa z chvíľkového zlepšenia nálady.
Nakoniec sa spýtal: „A čo tvoj otec?“

„Myslím, že sa zdráha uveriť tomu, čo má priamo pod nosom.“

„Najlepšie by bolo, keby sme to už mali za sebou. Ale než mu to povieme, musíme hovoriť najskôr s Charlesom.“

„Súhlasím. Charles si zaslúži, aby sa to dozvedel ako prvý. Kým sa tak nestane, nebudem môcť spokojne spávať.“

Na Charlesovej verande sa už nedržali za ruky. Aj nálada na žarty ich prešla. Vyhýbali sa pohľadu na seba. Tom zaklopal na dvere. „Všade je tma. Nezdá sa, že by bol doma,“ povedal a odstúpil tak, aby stál od Emily trochu bokom.
Čakali. Nikde žiadny pohyb.
Tom sa pozrel krátko na Emily a znova zaklopal. No stále sa nič nehýbalo. V oknách vládla tma.
Emily sa zmätene pozrela na Toma. „Kde by mohol byť?“

„Neviem. Čo urobíme? Skúsime ho nájsť?“

„Čo chceš ty?“

„Chcem to už mať za sebou. Poďme sa prejsť, či ho niekde nestretneme.“ Potiahol ju za ruku a vydali sa smerom k mestu. U Loucksa bolo večer zatvorené. Otvorené však boli saloony. Do prvého z nich vošiel Tom sám – ženy so smútočnou páskou na rukáve nemohli o vstupe do saloonu ani len snívať – a Emily nechal čakať vonku na drevenom chodníku. Vnútri saloonu Mint sa mu dostalo opitej kliatby od Waltera Pinnicka a zvodného pohľadu od napudrovanej štetky menom Nadine. Trojica z ranča T v kruhu ho pozvala na partiu pokru. Nič z toho si nevšímal. Prehodil pár slov s barmanom a ani nie o minútu vyšiel von. Emily oznámil: „Bol tu, ale odišiel. Povedal, že ide ku mne.“

„Ale okolo tvojho domu sme išli. Tam nebol.“

„Čo ak šiel do nájomnej stajne, keď zistil, že nie som doma?“

„Ktovie. Môžeme to skúsiť.“

S Charlesom sa zrazili na polceste medzi Walcottovou a Jeffcoatovou nájomnou stajňou. Bolo jasné, že hľadá Toma. Zbadal ich zo vzdialenosti asi osemnásť metrov. Zamával im a ponáhľal sa k nim.
„Ahoj, Emily! Hej, Tom, kde si bol? Všade ťa hľadám!“

Tom zakričal: „Aj my ťa hľadáme.“

Stretli sa uprostred Grinnellovej ulice. Podupkávali od zimy a pri rozhovore im od úst stúpali obláčiky bielej pary.
„Vážne? Vari sa dnes večer niečo deje? Bože, dúfam, že áno. Toto mesto je po šiestej ako vymreté. Bol som v Minte a dal som si pivo, ale už som tam nemohol vydržať a tak som ťa išiel hľadať.“ Zmocnil sa Emilinej paže. „Nečakal som, že ťa tu stretnem, keď máš ten smútok a tak.“ Oči mu padli na širokú čiernu stuhu prišitú na rukáve. Ona však hľadela kamsi na rozjazdenú cestu.
„Charles, chceli by sme sa s tebou rozprávať,“ povedal Tom.
„Rozprávať? No tak začni.“

„Ale nie tu. Vnútri. Nemohli by sme ísť do mojej stajne?“

Charles prvý raz spozornel. Skúmavým pohľadom zablúdil od Toma k Emily, ktorá sa stále opatrne vyhýbala jeho očiam. „O čom?“ Spýtavo sa zahľadel na Emily, tá však previnilo sklopila oči.
„Poďme preč z tejto zimy,“ navrhol rozumne Tom.
Charles ešte raz znepokojene pozrel na obidvoch svojich najlepších priateľov. Neochotne uvoľnil svoj postoj. „Jasné… poďme.“

Kráčali popri sebe po zamrznutej ulici, Emily uprostred. Nedotýkali sa ani len lakťami. Tom otvoril „zimné dvere“ a viedol ich do tmavej stajne. Potom zastali v hustej tme, obklopení pachom koní, a čakali, kým Tom zapáli zápalku a siahne nahor po petrolejovej lampe. Počupiačky ju postavil na betónovú podlahu. Obaja sa prizerali, ako sňal cylinder, zapálil knôt, vstal a zavesil lampu hore na klinec. Počas tohto úkonu vzrástlo napätie v stajni aspoň desaťnásobne. Lampa vrhala na Tomovu vážnu tvár strašidelné svetlo. Spustil ruku a postavil sa čelom k Charlesovi. Už sama pochmúrnosť jeho výrazu dodávala celej scéne vážnosť. Poriadnu chvíľu mlčal, akoby hľadal vhodné slová.
„Tak, čo je?“ dožadoval sa odpovede Charles. Jeho pohľady poletovali medzi Tomom a Emily.
„Nie je to nič príjemné,“ odvetil otvorene Tom.
„A ani ľahké,“ dodala Emily.
Charles sa do nej zavŕtal pohľadom. Náhle bol nahnevaný, akoby už všetko pochopil. „Dočerta, tak to už povedzte! Nech je to, čo chce!“

Od strachu mala zovreté hrdlo. Zahľadela sa naňho suchými očami a začala: „Charles. Obidvaja sa už poznáme tak dlho, že neviem, ako začať alebo ako…“

Tom jej skočil do reči: „Charles, nikdy v živote mi nepadlo ťažšie niečo povedať. Si ozajstný priateľ. Naozaj si to nezaslúžiš.“

„Čo si nezaslúžim?“ Charles zmĺkol. S nehybnou tvárou čakal, čo bude nasledovať.
„Charles, ani jeden z nás ti nechcel ublížiť. Ale už to nemôžeme dlhšie odkladať. Musíme ti povedať pravdu. Ja a Emily sme sa do seba zaľúbili.“

Charlesova reakcia bola okamžitá a silná. „Ty sviniar!“ Zaťal päste. „Ja som to tušil! Stačilo mi raz pozrieť na vaše tváre. Aj slepý by zbadal, že máte pre niečo čertovsky zlé svedomie!“

Emily sa dotkla jeho paže. „Charles. Nechceli sme…“

„Nedotýkaj sa ma!“ Prudko sa zvrtol a uvoľnil si lakeť. „Pre živého boha, nedotýkaj sa ma!“

„Ale chcem ti vysvetliť, ako…“

„To si vysvetľuj niekomu inému! Ja to netúžim počuť!“

Tom sa pokúsil zasiahnuť. „Daj jej šancu, aby…“

„Ty!“ Charles sa vrhol dopredu a sotil Toma do pŕs. Ten zaspätkoval. „Ty sviniar!“ Jeho útok bol taký nečakaný, že Toma na chvíľu zaskočil. „Ty zákerný, mizerný sviniar!“

Tom sa spamätal a tíšil ho: „No tak, Charles. Nechceme z toho robiť žiad… úúúch.“ Druhý úder ukončil slovo zafučaním a poslal Toma o ďalší krok dozadu.
„Môj priateľ!“ zaškľabil sa pohŕdavo Charles. Opäť strčil do Toma, až ho odhodilo vzad. „Môj falošný, zákerný priateľ. Podvodník! Sviniar!“
Tom ochabol a nechal do seba strkať. „No dobre. Tak to zo seba vybi.“

„To si píš, že tak urobím, ty zákerný sviniar! A budeš ľutovať, keď skončím.“

Tom do seba nechal opäť a opäť udierať. Ruky mal voľne spustené nadol. Plecami narazil do ľahkého voza na točni a klobúk sa mu zviezol nabok. Pomaly zdvihol ruky, aby si ho napravil. Rozkročil sa a zdvihol dlane dohora. „Charles, ja sa s tebou nechcem biť.“

„Ale budeš musieť. A nebude to nič pekné! Jeffcoat, ak si myslíš, že dovolím, aby si mi ukradol ženu, a že ti za to neskrivím ani vlások, tak sa čertovsky mýliš! Robím si na ňu nároky už od svojich trinástich rokov!“

Strach prebral Emily z ohromenia. „Charles, prestaň s tým!“ Schmatla ho za ruku. „Nedovolím ti, aby si sa bil!“

„Uhni!“ Štuchnutím lakťa ju odhodil nabok a zagánil na ňu. „Zachcelo sa ti hrať na Jezabel a postaviť proti sebe dvoch priateľov? Tak tu teraz stoj a pozeraj sa, ako to dopadne! Raz-dva budeš vidieť krv. Radšej sa ešte naposledy pozri na jeho peknú tváričku, kým mu ju rozmlátim na kašu!“ Charles sa nečakane zvrtol a celou váhou sa oprel do nebezpečného úderu, od ktorého Tomovi myklo hlavou dozadu a plecia hlasno narazili na voz. Klobúk mu odletel. Zastonal a zohol sa, držiac sa za brucho.
Emily zvrieskla a oboma rukami sa snažila Charlesa zadržať. Odtiahla ho dozadu ani nie pol metra, keď sa rozohnal a pritlačil jej ruky k telu. Vzápätí ju šmaril o dvere stajne s takou silou, až jej cvakli zuby. „Doboha, drž sa bokom, lebo vypálim jednu aj tebe! A bude mi jedno, že si žena! A môžeš sa spoľahnúť, že nad tým nebudem dlho uvažovať!“

Za Charlesom sa zjavil rozzúrený Tom. Zvrtol ho, schmatol spredu za kabát a donútil ho postaviť sa na špičky. „Len to skús, Bliss, a bude to tvoj posledný pohyb! Dobre, chcel si boj… ak si myslíš, že sa tým niečo vyrieši…“ Odstúpil a prikrčil sa, vábiac ho k sebe pohybom prstov. „Tak poď… nech už to máme za sebou!“

Tentoraz bol na Charlesov výpad pripravený. Dostal úder plecom do hrude, ale okamžite sa vzchopil. Pevne sa zaprel, odtlačil Charlesa nahor a vzápätí vyletela jeho ľavačka k Charlesovej sánke. Ozval sa zvuk, ako keď sa zlomí rúčka na hrabliach. Charles dopadol zadkom na betón a na chvíľu tam zostal ohromene sedieť.
„No tak poď,“ vyzýval ho opätovne Tom. Tvár mal stiahnutú od zlosti. „Chcel si boj, tak ho máš.“

Charles sa pomaly zdvíhal. S úškrnom si otrel hánkami krv z rozbitej pery. „Heja!“ povzbudzoval sa. Zaujal postoj. „Tak on je zaľúbený!“ Tvár mu stvrdla, hlas znel výhražne. „No poď, ty sviniar, nech ti ukážem, čo si myslím o tvoj…“

Tvrdý úder pravačkou Charlesa umlčal a šmaril ho o voz. Ako sa od neho odrazil, vložil získanú hybnosť do spŕšky úderov a zo tri razy zasiahol Toma pod pás. Skôr, než sa Tom stačil narovnať, chytil ho Charles za krk a tlačil ho dozadu cez celú šírku chodby, až kým nenarazili do dverí jedného z boxov. Vnútri zaerdžal hnedý valach a gúľajúc očami začal tancovať po boxe. Emily sa konečne spamätala a skríkla. Zaútočila odzadu. Ťahala Charlesa za golier, kým on zvieral Tomovu priedušnicu. Držala sa ho ako kliešť, až kým sa golier nevklinil Charlesovi pod ohryzok a neobmedzil prísun vzduchu aj jemu.
„Ako dlho, Jeffcoat?“ pýtal sa Charles priduseným, chrapľavým hlasom. „Ako dlho už ideš po mojej žene? Do šľaka, budeš pykať za každý deň!“

„Charles, prestaň! Zaškrtíš ho!“ Emily ho ešte viac priškrtila golierom. Uvoľnil sa však gombík a Emily spadla na zadok. Rýchlo vyskočila a skočila Charlesovi na chrbát ako opica. Tentoraz ho začala škrtiť rukou.
„Zlez a nechaj nás bojovať!“ Charles ju odrazil voľným lakťom, až sa zatackala. Jednou rukou sa držala za prsník a tvárou jej šklbalo od bolesti.
„Ty prašivec, ublížil si Emily!“ zreval Tom. Len teraz sa naozaj rozzúril. Bola to veľkolepá zúrivosť! Horúca, hojivá a vzpružujúca! Zdvihol koleno a kopol Charlesa, ktorý vrávoravo zaspätkoval. Tom sa za ním hnal s nikdy nepoznanou divokosťou. Dve dobre mierené rany zrazili Charlesa na chrbát, ale okamžite bol zasa na nohách a nezostal Tomovi nič dlžný. Obidvaja muži boli silní. Mali hrude ako ťažné kone, predlaktia hrubé ako baranidlá – kováč a tesár, formovaní rokmi dvíhania ťažkých kladív. Ich sila, znásobená náhlym nepriateľstvom, nesmierne vzrástla. A keď už sa rozhodli ničiť, robili to dôkladne.
Stáli rozkročení a tĺkli sa holými päsťami, do tvárí, na žalúdky, na plecia, vymieňajúc si prívaly ničivých úderov a nadávok, ktoré ich hnali z jednej strany chodby na druhú. Narážali na dvere boxov, padali na podlahu, vstávali, šúchajúc sa lopatkami po nehobľovanom dreve, neúmyselne otvárajúc závory. Kone v boxoch vystrašene erdžali a dupotali, čo celý zmätok ešte zvyšovalo. No ani jeden z nich to nevnímal. Keď Tom zrazil na zem Charlesa zničujúcim zdvihákom, Charles sa pozbieral a vrátil mu to. O pár minút boli ich tváre celé krvavé. Kožu na hánkach mali odretú. No bili sa ďalej, slabnúc po každom údere.
Posledný úder poslal Charlesa tackavo dozadu, pričom zakopol o vozovú koľaj. Zvalil sa na točňu, čím ju uviedol do pohybu, a tá ho odniesla nejaký kus od Toma. Tackavo ho nasledoval. Lapali po dychu a zo desať sekúnd odpočívali. Potom sa do seba opäť pustili. Tentoraz sa váľali po zemi, ale na to, aby sa dokázali poriadne zahnať, boli príliš blízko.
No napriek tomu sa stále snažili udierať toho druhého neúčinnými údermi zblízka, až kým nenarazili na vzdialenú stenu, pri ktorej zostali s prepletenými rukami a nohami vyčerpané ležať. Lapali po dychu, tvárou v tvár, držiac sa vzájomne za klopy kabátov.
Charles ledva lapal dych. Neprestával však prerývane podpichovať: „Ako ďaleko… si s ňou… zašiel, ha, pria… priateľko?“

Tom na tom nebol o nič lepšie. „Si od… odporný, B… Bliss!“

Tomovi sa krútila hlava, ale pokúšal sa tackavo vstať, dvíhajúc aj Charlesa. Napriahol sa dozadu k ďalšiemu úderu, ale zotrvačnosť ho skoro prevalila na chrbát. Charles bol rovnako zničený. Knísal sa na pätách s chabo zovretými päsťami. „No poď… ty sviniar… ešte som neskončil!“

Tom odvrátil tvár. Stál mierne nahnutý dopredu. Pohojdával sa, paže sa mu kývali ako srdcia zvona. „Ale skončil… bu… budeme sa brať,“ podarilo sa mu zo seba dostať pomedzi hlasné nádychy. Rozprávanie im spôsobovalo takmer rovnakú bolesť ako údery. No napriek tomu stále stáli oproti sebe, na pokraji vyčerpania.
„Máš… dosť?“ vydal zo seba Tom. Knísal sa na nohách sem a tam.
„Ani… náhodou!“

„No dobre…“ Nemal už dosť síl, aby dokázal udrieť a tak sa na Charlesa ovalil celým telom. Tackavo vošli dozadu do otvoreného boxu, s ubúdajúcimi silami narazili na plece vydeseného hnedáka a prirazili ho o stenu.
Pri točni plakala na kolenách Emily. Oboma rukami si zakrývala ústa. Mala strach sa do toho opäť zapliesť.
„Prosím vás… prosím vás…“ modlikala cez studené prsty, posúvajúc sa po kolenách dopredu.
Dvere sa rozleteli a obidvaja muži vypadli z boxu, každý na inú stranu. Knísali sa na nohách, šuchtali sa ako opití, snažiac sa zaostriť pohľad spuchnutých očí. Ich kabáty vyzerali, akoby sa vrátili z práce na bitúnku.
Tomovi sa podarilo dostať cez rozbité pery: „Už… máš… dosť?“

„Bože… pomôž mi…“ Charles nedokončil. Padol na kolená a zlomil sa v páse.
Vzápätí padol na všetky štyri Tom. Hlava sa mu kývala, akoby mu visela na poslednej šnúrke. Zopár sekúnd bolo v stajni počuť len ich prenikavé dychčanie. Potom sa ozval Tomov hlas naplnený citom, ktorý mal veľmi blízko k slzám.
„Do… dočerta… načo si ju… do… doviedol ku m… mne na tú oslavu?“

Charles sa zatackal na kolenách. Takmer sa mu podarilo vystrieť. Snažil sa ukázať zakrvaveným prstom na svojho nepriateľa, ale nedokázal udržať ruku. „Ty si ju… po… pobozkal v tom pre… kliatom šatníku! Že?“

Schúlený Tom prikývol, no nebol schopný zdvihnúť hlavu. 
Charles s tlmeným žuchnutím padol z kolien. Dopadol na bok a na lakeť.
„Aký som len… bol somár! Ro… robil som ti nábytok…“

„Hej… sprostý somár… vezmem sekeru… a roz… rúbem ho na kúsky…“

„Len to… sprav!… urob… čo len chceš…“ Charlesovi padla hlava na rameno. „Mne je to… j… jedno.“

Emily na nich ohromene hľadela a vzlykala. Dlane mala pritisnuté k ústam.
Tom, stále na štyroch a so zvesenou hlavou, prehovoril smerom k podlahe: „Človeče, nemal som… v úmysle sa… do nej za… zaľúbiť…“

Obaja muži fučali ako lokomotívy, ktorým došla para. Ich nepriateľstvo zmizlo rovnako náhle, ako sa objavilo. Obidvaja sa cítili žalostne, keď medzi nich vstúpila pravda. Asi po pol minúte sa Charles so zavretými očami prevalil na chrbát. Zastonal: „Kriste, to bolí…“ Zdvihnuté pravé koleno sa mu kývalo zboka nabok.
„Tuším mám… zlomené rebrá.“ Tom zotrvával na všetkých štyroch, akoby nebol schopný vstať. Čelo mal len pár centimetrov nad zemou.
„To je dobre. A ja… srdce.“

Tom sa po rukách a po kolenách začal s bolesťami plaziť uličkou, až kým nezostal kľačať nad Charlesom a neostrým pohľadom sa nezahľadel do priateľovej tváre. Sklonil sa a priduseným hlasom zašepkal: „Prepáč, chlapče.“

Charles zovrel prstami hrsť sena a neúspešne sa ju pokúsil hodiť Tomovi do tváre. Ruka mu dopadla hore dlaňou na betón.
„Hej, tak sa strať, ty sviniar.“ Ležal vyčerpané, so zavretými očami.
Emily sa cez slzy prizerala tomu koncu. Za celé roky svojho priateľstva s Charlesom ho nikdy nepočula tak nadávať. Nikdy by neublížil živej duši. Ani od Toma nečakala takú zúrivosť. Posledných päť minút sa dívala so strachom a zdesením a jej srdce pukalo kvôli obom mužom. Bolo zrejmé, že skutočnú bolesť im nespôsobili päste. Tie rany sa zahoja.
Ale teraz, keď bolo po všetkom, sa jej rozochvel žalúdok. Zišiel jej na um dôvod tohto všetkého a našla pre ich hnev ospravedlnenie. Aké strašné, že si dve ľudské bytosti dokážu navzájom tak ublížiť!
„Obaja ste blázni,“ zašepkala s doširoka otvorenými očami. „Na čo to bolo dobré?“

„Jeffcoat, povedz jej to.“

„Mohol by som, ale nepoviem. Cítim sa ako kus mäsa, ktorý pomleli v mlynčeku na mäso… na dva razy.“ Tom vdýchol do brucha a opatrne sa ho dotkol nevládnou rukou.
„To je dobre.“

„Asi budem vracať.“

„To je dobre.“

S pohľadom stále upretým do zeme vypľul Tom plné ústa krvi. Závrat ho prešiel. „Ach, bože…!“ zakvílil. Opatrne sa pokúsil postaviť na nohy. „Ach, matička… skákavá.“ Zavrel oči a pritisol si ruku na rebrá.
Charles otvoril oči a otočil hlavu. „Zlomené?“

Bolesť bola zrazu taká intenzívna, že Tom dokázal len pokrútiť hlavou. Pohyb pier znamenal neviem.
„Emily?“ zahuhňal Charles rozbitými perami. Sotva mu bolo rozumieť. Hľadal ju kalnými očami.
Sadla si zaňho. „Čo je?“

Otočil hlavu a zaškúlil na opačnú stranu. „Asi by si mala ísť radšej po doktora. Tuším som mu polámal rebrá.“

Ona však zostala sedieť tam, kde bola, zdesená tým, čo si vzájomne vykonali. „Ach, len sa pozrite na svoje tváre, vy blázni! No len sa pozrite!“ nariekala.
Prekvapení jej naliehavosťou poslúchli. Tom aj Charles si dobre obzreli masakru, ktorú spustili a ktorá ich nakoniec ukľudnila. Zdalo sa, že pod dojmom Emilinho výbuchu sa obom mužom oneskorene vracal do hláv zdravý rozum. Ten ich nútil uvedomiť si, že sa pustili do bitky bez toho, aby si spolu najprv pohovorili – len do seba búšili päsťami, akoby sa tým mohlo dať všetko do poriadku. Ale nedalo sa. Museli sa pozhovárať a – ako tak odpočívali na tehlovej podlahe, vyčerpaní fyzicky aj citovo – začínali si to pomaly uvedomovať. Charlesova prvá otázka so sebou opäť priniesla smútok.
„V poriadku… tak ako k tomu došlo?“

Tom pokrútil hlavou, skľúčene si obzerajúc svoje špinavé kolená. „Dočerta, neviem. Emily, ako k tomu došlo? Obaja sme pracovali s koňmi, hrali sme tie hlúpe spoločenské hry… Ja neviem. Ako k takým veciam dochádza? Skrátka sa to stane, a je to.“

„Emily, hovorí pravdu? Už si mu povedala, že sa zaňho vydáš?“

Pozerala sa na temeno Charlesovej hlavy. „Áno, Charles,“ odvetila.
„Je to hajzel, aby si vedela,“ Charlesovi sa od citového pohnutia chvel hlas. „Chceš sa vydať za hajzla, ktorý ukradol snúbenicu svojmu najlepšiemu priateľovi?“

Naprázdno prehltla. Pri pohľade na to, ako na seba obaja muži uprene hľadia, cítila, že jej znovu začínajú tiecť slzy.
Aj Tomov hlas zjemnel a bol v ňom rovnaký cit ako v hlase jeho priateľa. „Je mi ľúto, že to nemohla byť iná žena. Skúšal som to s Tarsy. Strašne som chcel, aby to mohla byť Tarsy. Ale ona bola… príliš ako božstvo… chápeš, čo tým myslím?“ Posledné slová takmer šepkal. „Charles, snažil som sa. Ale ono to nešlo.“ Po dlhej odmlke sa Charlesa dotkol rukou. „Prepáč,“ šepol.
Charles ho odstrčil. Rukou si zakryl oči. „Och, strať sa mi z očí! No tak, strať sa a zober si ju so sebou!“ Emily si zdesene všimla, ako Charlesovi myká ohryzkom. Uvedomila si, že pod zakrvaveným rukávom bojuje so slzami.
Namáhavo sa postavila. Na jej pokrčenej sukni sa prichytili stebla slamy.
„Poď, Tom…“ Chytila ho za pažu. „Skús, či sa môžeš postaviť.“

Odvrátil smutný pohľad od Charlesa. S jej pomocou sa vystrel, pripomínajúc pri tom starého muža, postihnutého artritídou. Došuchtal sa k otvoreným dverám boxu a zavesil sa na ne, aby mal oporu. Až keď opäť chytil dych, spomenul si: „Em, ty si v poriadku?“

„Áno.“

„Ale dostala si lakťom. Videl som to.“

„Nič mi nie je. Poď,“ zašepkala. „Myslím, že Charles má pravdu. Asi by sme mali nájsť doktora Steela, nech sa na teba pozrie.“

„Doktor Steele je šarlatán a strašný hundroš. Všetci to hovoria.“

„Ale je to jediný doktor, ktorého tu máme.“

„Nepotrebujem žiadneho doktora.“ Ale ukázalo sa, že prejsť polovicu dĺžky stajne je nad Tomove sily.
Od bolesti zavrel oči. „Stoj,“ požiadal. „Možno máš pravdu. Asi by si mala ísť radšej po doktora a doviesť ho sem. Aspoň nás bude môcť prezrieť obidvoch.“

Zložila Toma tam, kde bol, a nechala ho sedieť na studenej tehlovej podlahe, opretého o polovičné drevené dvere.
O tri minúty neskôr zabúchala na vchodové dvere domu doktora Steela. Otvorila jej Hilda Steelová v župane, s vlasmi zapletenými do vrkoča.
„Áno?“

„Pani Steelová, to som ja, Emily Walcottová. Je doktor doma?“

„Nie, nie je. Až do konca týždňa bude na obchôdzke.“

„Až do konca týždňa?“

„Čo je? Stalo sa niečo vážne?“

„Mohli by ste… ja… nie… neviem… zájdem po svojho otca.“

Inštinktívne utekala domov. V hlave mala ako vymetené. Trápilo ju jedine to, čo bude s Tomom a Charlesom. Keď celá zadýchaná a s vyvalenými očami rozrazila dvere, našla Edwina a Fannie sedieť vedľa seba na pohovke. Earl už odišiel domov a Frankieho nebolo nikde vidieť.
„Ocko, potrebujem tvoju pomoc!“ oznámila.
Stretli sa uprostred salónu. „Čo sa stalo?“ Chytil ju za zmrznuté holé ruky.
„Ide o Toma a Charlesa. Pobili sa. Myslím, že Tom má zlomené rebrá. Neviem, ako je na tom Charles. Leží na chrbte v Tomovej stajni.“

„V bezvedomí?“

„Nie. Ale tvár má rozbitú na kašu. Nedokázala som nimi pohnúť. Nechala som ich tam a bežala som po doktora Steela, ale niekam odišiel. Tom nemôže chodiť a… och, ocko, pomôž mi, prosím ťa. Neviem, čo mám robiť.“ Zmraštila tvár. „Som taká vyľakaná.“

„Fannie, môj kabát!“ Edwin si sadol a začal si obúvať čižmy. Fannie – stelesnená praktickosť v každej situácii – pribehla s kabátom a už uvažovala dopredu. „Emily, máš vo svojej lekárskej kabele niečo na zlomeniny?“

„Leukoplast.“

„Niečo na zastavenie krvácania?“

„Áno, iskerníkovú masť.“

„Budeme potrebovať nejaké prestieradlá na obväzy. Edwin, ty choď. Ja ich prinesiem. Hneď prídem za vami.“

Ako sa náhlili po zasnežených uliciach, Edwin sa spýtal: „Kvôli čomu sa pobili?“

„Kvôli mne.“

„Myslel som si to. Celý večer sme s Fannie dumali, čo sa deje. Nechceš mi o tom niečo povedať?“

„Ocko, ja viem, že sa ti to nebude páčiť, ale vydám sa za Toma. Ľúbim ho. Dnes večer sme to išli povedať Charlesovi.“

Edwin v pokluse zaručal: „To je mi pekná vec, spraviť toto priateľom.“

„Viem.“ V Emiliných očiach sa zjavili slzy. „Ale ty by si mal vedieť, aké to je, ocko,“ dodala.
Pokračoval v kluse. „Áno, čer… čertovsky dobre.“

„Hneváš sa?“

„Možno zajtra. Teraz sa však predovšetkým obávam o tých dvoch, ktorých si tam nechala krvácať.“

Ako bežali okolo Walcottovej nájomnej stajne, Emily vbehla dnu, schmatla svoju kabelu a opäť sa pridala k otcovi. K Tomovi dobehli ako lokomotíva s vagónom, tesne za sebou. Na počudovanie, výjav, ktorý sa im vnútri naskytol, bol úplne mierumilovný. Jediná petrolejka vrhala mdlé svetlo na bližší koniec uličky, v ktorej sedel Tom, opierajúc sa o jej pravú stenu. O niečo ďalej sa o ľavú stenu opieral Charles. Na jednom boxe pri točni zívali otvorené dvere. Hnedý valach vyšiel von a teraz zvedavo nakúkal do tmavej kováčne na opačnom konci budovy.
Edwin sa najprv ponáhľal k Tomovi. Kľakol si k nemu na koleno. „No, máš rozmlátené jedno či dve rebrá,“ zistil.
„Aj ja si myslím… príšerne to bolí.“

„Fannie prinesie niečo na ich obviazanie.“

Emily vysvetlila: „Doktor Steele nebol doma. Musela som ísť po ocka.“

Edwin sa presunul k Charlesovi. „Som rád, že ťa vidím sedieť. Povedala mi, že pri jej odchode si ležal na chrbte a nehýbal si sa. Strašne nás vystrašila.“

Charles povedal opuchnutými perami: „Nanešťastie, Edwin, nie som mŕtvy a ani mi to nehrozí.“

„Ale tvár máš rozbitú na kašu. Máš ešte nejaké iné zranenie?“

Charles sa nevrlo zahľadel za točňu na Emily a Toma. Nahlas sa spýtal: „Edwin, ráta sa do toho aj sebadôvera?“ a odvrátil zrak.
Emily kľačiaca pri Tomovi zakvílila: „Och, Thomas, len sa pozri, čo si si spôsobil. Kto sa ti prosil o to, aby si sa kvôli mne bil?“

„Tuším z toho nemáš veľkú radosť.“

„Mala by som ti urobiť na hlave ešte jednu hrču. Veru tak.“ Nežne sa mu dotkla líca a zašepkala. „Vari nevieš, že túto tvár milujem? Ako si sa opovážil ju zmrzačiť?“ Na chvíľu si vzájomne hľadeli do očí. Tie jej boli utrápené, jeho podliate krvou a opuchnuté. Nato sa postavila. „Idem po vodu, aby som ťa mohla umyť.“ V jednom z boxov našla otlčené emailové vedro a doniesla v ňom vodu. Potom si kľakla a zo svojej veterinárskej kabely vytiahla gázu. Zľahka sa dotkla prvej rany. Tom sa mykol.
„Pre teba je to až príliš dobré,“ vyhlásila bez zľutovania.
„Vidím, že si tvrdá žena, divoška. Budem ťa musieť zjemniť… au!“
„Nehýb sa. Zastaví to tvoje krvácanie.“

„Čo je to?“

„Iskerník… stará indiánska medicína… trochu vylepšená.“

„Hm.“

Práve vtedy sa dnu prihnala Fannie. Bola bez klobúka. V ruke niesla pruhovaný vak z plachtoviny s rukoväťami. „Koho mám pozrieť prvého?“

Emily odvetila: „Daj Tomovi dole košeľu. Ja sa zatiaľ pozriem na Charlesove rany.“

Kým Edwin s Fannie stavali Toma na nohy, Emily prekĺzla na druhú stranu uličky a neisto si kľakla vedľa Charlesa. Aké to bolo trápne hľadieť mu do dobitej tváre a čeliť jeho zranenému, vyčítavému pohľadu!
„Mala by som ti zmyť krv, aby sme videli, ako si na tom so zraneniami.“

Naďalej na ňu hľadel s nemou výčitkou. Napokon zarmútene zašepkal: „Emily, prečo?“

„Ach, Charles…“ Pozrela dohora, snažiac sa ovládnuť plač.
„Prečo?“ naliehal napäto. „Čo som robil zle? Alebo – čo som nerobil správne?“

„Robil si všetko správne,“ odvetila v rozpakoch, „jediná chyba je v tom, že ťa poznám príliš dlho.“

„Tak by si mala vedieť, aký by som bol k tebe dobrý.“ Pri tých slovách sa zdali jeho dobité oči ešte smutnejšie.
„Ale áno… viem… ale niečo… niečo chýbalo. Niečo…“ Ako hľadala vhodné slová, hľadela si na palce, zbytočne stískajúce chumáč mokrej gázy.
„Čo také?“ nástojil.
Zdrvené zdvihla oči a zašepkala: „Charles, poznám ťa príliš dlho. Keď som sa s tebou bozkávala, mala som pocit, akoby som sa bozkávala s bratom.“

Nad okrajom brady, medzi podliatinami na lícach, sa mu zjavil slabý ružový odtieň. Sedel ticho, usilujúc sa stráviť jej slová. Stálo ho veľa úsilia, aby pripustil: „Nuž, na to sa nedá nič povedať.“

„Prosím ťa, nemohli by sme sa o tom porozprávať niekedy inokedy?“

Bez nálady tupo prisvedčil: „Hej, niekedy inokedy…“ Opäť sa odmlčal.
Nehybne sedel, keď mu umývala tvár a hánky, uprene hľadiac kdesi na hlavu kolesa na neďalekom voze. Ošetrila mu podliatiny vlhkou gázou, potom na ne dala iskerníkovú masť. Naposledy sa dotýkala jeho tváre, obočia, brady a pier. Nemohla poprieť, že kdesi vo vzdialenom kútiku svojho srdca cíti bolesť, pretože to bolo naposledy. Ale aj preto, že mu tak ublížila a že ju tak veľmi ľúbil. Obviazala mu dotlčené hánky, zaviazala posledný uzlík a odsadla si. Ruky si nechala odovzdane klesnúť do lona.
„Ešte máš niečo?“ spýtala sa.
„Nie.“ Vzdorovito odmietal pozrieť sa na ňu. Naďalej uprene hľadel na koleso. Čudné, že práve vtedy cítila potrebu, aby sa na ňu pozrel.
„Nemáš nič zlomené?“

„Nie. Pokračuj. Choď obviazať jeho,“ prikázal jej nevrlo. Zostala kľačať. Pozorne naňho hľadela, čakajúc na nejakú známku odpustenia. Ale nič také sa neobjavovalo. Ani pohľad, ani dotyk, ani jediné slovo. Tesne predtým, než vstala, sa mu jemne dotkla zápästia: „Charles, prepáč,“ šepla.
Na sánke sa mu napol sval, ale aj naďalej zachmúrene mlčal.
Prešla na druhú stranu chodby, aby sa postarala o Thomasa. Uvedomovala si, že konečne pritiahla Charlesovu pozornosť. V chrbte cítila ľadový pohľad jeho očí, ktoré sledovali každý jej pohyb.
Edwin s Fannie vyzliekli Tomovi nátelník a špičkami neškolených prstov vykonali obhliadku.
„S Fannie si myslíme, že má niečo zlomené.“

Emily sa Toma doteraz dotýkala len veľmi zriedka a nikdy tak intímne. Preto cítila prirodzené zábrany, že tak má urobiť pred tromi pármi prizerajúcich sa očí. Na svoje pochybnosti však musela zabudnúť. Prechádzala mu po rebrách, potláčajúc osobné pocity, a pozerala mu do tváre, aby videla jeho reakciu. Keď skúšala štvrté rebro, mykol sa.
„Asi bude zlomené.“

„Asi?“ spýtal sa Tom.
„Asi,“ zopakovala. „Zrejme ide o čiastočnú zlomeninu kosti.“

„Čo je to čiastočná zlomenina kosti?“

„Je to ako keď zlomíš živý prút – na koncoch sa skrúti a ohne. Niekedy sa to napráva ťažšie ako čistá zlomenina. Môžem ti to zalepiť leukoplastom alebo môžeš počkať do konca týždňa, kým sa nevráti doktor Steele,“ vysvetlila mu Emily.
Preletel pohľadom Edwina, Fannie a Emily. Potom sa váhavo spýtal: „Si si istá, že vieš, čo robíš?“

„Vedela by som, keby si bol kôň alebo krava… alebo pes. Lenže ty si človek a tak to budeš musieť riskovať.“

S povzdychom sa rozhodol. „Tak dobre. Pusti sa do toho.“

„Keď dávam leukoplast zvieraťu, vyholím okolie, aby to potom tak nebolelo, keď ho budem dávať dole. Najprv ťa síce zabalíme do prestieradiel, ale náplasť niekedy presiakne aj cez látku.“

Tom zachmúrene pozrel dole na klin čiernych chlpov na svojej hrudi. Emily v rozpakoch odvracala oči. Cítila, že na ňu pozorne hľadí nielen Charles, ale aj Fannie a otec.
„Došľaka… tak dobre. Ale nie viac, ako treba.“

Vyholila mu miesto od pása až do pol hrude – tá znepokojujúco intímna oblasť ju vyvádzala z konceptu o to viac, že sa pri dotyku studeného mydla a britvy mykal a krútil. A, koniec-koncov, bolo to aj brucho muža, za ktorého sa mala vydať.
Keď sa raz mykol a podráždene vybuchol: „Ponáhľaj sa, lebo tu zmrznem,“ musela potlačiť úsmev. Takže ako manžel bude mať aj svoje hundravé chvíle. Možno, už ako jeho žena, dokáže nájsť spôsoby, ako ho v takých chvíľach ukľudniť.
Zatiaľ čo mu Fannie omotávala rebrá bavlneným prestieradlom, Emily rozmeriavala, strihala a namáčala pásy náplaste. Prikázala Tomovi spustiť ruky a vydýchnuť, a kým tak stál, obliepala ho od chrbta až po hrudnú kosť prekrývajúcimi sa kusmi, až kým jeho trup nepripomínal kôrnatca gilu.
„Tak a je to. Nevyzerá to príliš vábne, ale pomôže to.“

Znechutene sa pozrel nadol a tlmene zaklial. „Ako dlho to mám nosiť?“ spýtal sa.
„Asi tak štyri týždne. Však, ocko?“

„Mňa sa nepýtaj! Vôbec neviem, na čo si po mňa prišla. Nespravil som vôbec nič, len som sa prizeral.“

Bola to pravda. Pod tlakom okolností konala Emily rovnako zručne a pokojne ako toho dňa u Jagushovcov. Tomovi sa však páčilo, že túto skutočnosť zľahčovala. Edwinovi povedala: „Bol si mojou morálnou oporou. Okrem toho som si nebola istá, či ich mám zdvihnúť. Ďakujem ti, ocko, že si prišiel. Aj tebe, Fannie.“

„No,“ zahlásil Edwin, „asi by som mal radšej zapriahnuť do voza a odviezť týchto dvoch domov.“ Najprv sa vydal k Charlesovi. „Charles, synak, ako sa máš?“

Edwin volal Charlesa synak už tak dlho, že to považoval za úplne samozrejmé. Lenže teraz, keď pomáhal Charlesovi vstať, malo to slovo za následok nepríjemné ticho. Až do tejto chvíle sa napätie medzi oboma sokmi darilo rozptýliť. Ale ako tak stáli zoči-voči v tmavej uličke, vynorili sa na povrch emócie. Cítili k sebe odpor i sympatie zároveň. Zrušené zásnuby, zlámané kosti a zlomené srdcia – to všetko bolo v pohľade, ktorý si vymenili.
Nato sa Charles začal šuchtať ku dverám. „Pôjdem domov pešo,“ povedal zachmúrene. „Mám pocit, že sa potrebujem prevetrať.“

„Charles, to je nezmysel…“ začal Edwin. Ale Charles sa pretlačil okolo neho a bez jediného obzretia vyšiel z nájomnej stajne.
Edwin za ním si sťažka povzdychol. „Sotva možno od neho čakať, že bude skákať od radosti, že?“

Ozval sa Tom. „Pane, viem, že Charles pre vás veľa znamená. Chcel som nájsť vhodnejší čas, aby som vám povedal o Emily a o sebe. Mal som v úmysle požiadať vás o jej ruku tak, ako sa patri. Mrzí ma, že ste sa o tom museli dozvedieť takto.“

„Áno, dobre…“ vybuchol Edwin. Hľadal vhodné slová, ktorými by zakryl sklamanie, že prišiel o Charlesa ako svojho zaťa. Kým sa hral na samaritána, odložil nabok svoj úžas nad tým, ako sa okolnosti zvrtli, ale teraz sa sklamanie opäť vynáralo na povrch – v nečakaných a netaktných výbuchoch. „No, teraz o tom viem. Emily hovorí, že ťa ľúbi… ale, mladý muž, varujem ťa…“ Edwin pohrozil Tomovi vztýčeným prstom. „Obdobie smútku trvá rok. Takže ak máš nejaké ďalšie nápady, mal by si ich radšej pustiť z hlavy!“

Keď viezli Toma domov vo štvorsedadlovom kočiari, Emily sedela za otcom a dusila v sebe pocit poníženia. Nedokázala uveriť, že mohol byť Edwin taký hrubý!
Edwin viedol záprah a mlčky dumal nad tým, čo sa udialo. Cítil sa akýsi rozpoltený. A keď si spomenul na to, ako vybuchol, aj trochu hlúpo. Pri Tomovom dome vrhol káravý pohľad na Emily, ktorá s úzkosťou pozorovala, ako jej zranený milý zostupuje z kočiara. Tom sa nadvihol, držiac si rebrá, opatrne stúpil na stupienok a prekročil cez okraj. Len čo zostúpil na zem, Emily vstala, akoby chcela ísť s ním. Ale Edwin zavelil: „Zostaň, kde si. Pôjdeš domov s nami.“

„Ale, ocko! Tom potrebuje…“

„Poradí si aj sám.“

V Emily vzbĺkol hnev. Sarkasticky odsekla: „Vďaka ocko, ale dokážem sa rozhodnúť aj sama!“ Oprela si zaťaté päste o boky a zagánila na svojho otca.
Tom sa pozrel hore a diplomaticky radil: „Má pravdu, Emily. Choď domov. Ja budem v poriadku. Ďakujem vám za pomoc, Edwin… Fannie.“

„Hej,“ odvetil neprívetivo Edwin, aby zakryl svoj rastúci nepokoj nad nedostatkom vlastnej ohľaduplnosti. „Hijó!“ Pleskol opratami tak náhle, že sa Emily zvalila na sedadlo.
„Ocko!“ vybuchla rozhorčene, zatnúc prsty do okraja sedadla.
Bez otočenia pokračoval v jazde. „Neodvrávaj! Viem, čo je pre teba najlepšie!“

„Si odporne hrubý! Nikdy som si nemyslela, že sa dožijem dňa, keď z teba bude despota!“

„Máš smútok,“ vyhlásil Edwin so zaťatou neústupnosťou.
„Ó, ja mám smútok! A to znamená, že musím celý rok znášať tvoju nevrlosť?“

„Emily, som tvoj otec! A nie som nevrlý!“

„Si nevrlý! Fannie, však je nevrlý? Povedz mu to!“

Fannie na to mala svoj názor, ale usúdila, že bude najlepšie, ak si ho nechá pre seba až do chvíle, keď budú s Edwinom sami. Nemala v úmysle robiť čertovho advokáta pred svedkom. Zamávaním dlaní dala jasne na vedomie: Mňa z toho vynechajte.
„Nielenže je nevrlý, ale je aj hrubý k môjmu snúbencovi!“

„Tvoj snúbenec – pche!“ Edwin sa zamračil na zadky klusajúcich koní.
„Ešte pred pár hodinami, keď zaklopal na naše dvere, si ho pokladal za veľmi príjemného. Bože, veď sa ti rozžiarila tvár ako slniečko, keď si ho zbadal vojsť!“

„Lenže ty máš pred sebou ešte takmer celý rok dvorenia, slečna. Neželám si, aby si ho ťahala do postele!“

„Ťahala do… teda, ocko!“ Emily od pokorenia premáhala slzy.
Fannie sa rozhodla, že svoj zámer – zostať ticho, poruší.
„Edwin,“ pokárala ho, „to bolo nemiestne.“

„No a čo, dočerta,“ vybuchol, „Fannie, Charles je mi ako vlastný syn!“
„My to vieme, Edwin. Snáď by si nám to nemusel opakovať tak často. Musíš myslieť aj na nového snúbenca. Aj on má svoje city.“

Zvyšok cesty domov prešli v napätom tichu. Edwin pritiahol opraty a zostal sedieť, uprene hľadiac pred seba. Emily vyskočila z voza a hnala sa do domu. Od zlosti bola celá bez seba. Fannie vystúpila po nej, ale ešte predtým mlčky stisla Edwinovu ruku.
Vnútri našla rozčúlene sa prechádzajúcu Emily. Len čo Fannie vošla dnu, zvrtla sa k nej: „Ako mohol povedať niečo také?!“

Fannie pokojne zapálila lampu a vyzliekla si kabát. „Dopraj mu deň či dva, nech si zvykne na myšlienku o tebe a Tomovi. Nech príde k rozumu.“

„Ale ako zdvíhal na Toma prst a rozkazoval mu, akoby ani nebol… akoby ani nebol džentlmen! Strašne sa ma to dotklo! A tú poznámku, že Toma ťahám do postele, mu nikdy nezabudnem! Chcelo sa mi na mieste zomrieť!“ V Emiliných očiach sa zjavili slzy rozhorčenia. „Fannie, neurobili sme nič, za čo by sme sa mali hanbiť. Nič!“

„Ja viem, drahá. Viem,“ Fannie objala Emily a pritiahla si ju k sebe. „Ale musíš mať na pamäti, že pre tvojho otca to nebolo ľahké obdobie. Jemu sa rúca celý svet. Najprv stratil tvoju matku a teraz má pocit, že stráca Charlesa. Ty pomýšľaš na sobáš a čoskoro vyletíš z hniezda. Je len prirodzené, že je z toho rozrušený. A že to niekedy nedáva najavo príliš taktne? Musíme s ním mať trpezlivosť.“

„Fannie, ale ja tomu nerozumiem,“ Emily sa odtiahla. Bola priveľmi vzrušená, aby sa nechala držať v objatí. „On bol vždy na mojej strane. Vždy hovorieval, že v živote je najdôležitejšie, aby bol človek šťastný. A teraz… keď… keď mám byť, keď sa máme s Tomom brať… Čakala som od ocka, že pre moje dobro si to bude želať aj on. No on chce, aby som sa vydala za niekoho, koho neľúbim. Tie poznámky, čo vyslovil dnes večer, by som od neho nečakala. Možno od mamy, ale nie od ocka. Od neho nikdy.“

Fannie s láskavým úsmevom hľadela na mladšiu ženu. Chvíľu uvažovala, či bude rozumné vysloviť to, čo jej chodilo po rozume.
Bude voči Edwinovi fér, ak sa zamyslia nad prvotnými príčinami jeho výbuchu? Zrejme nie. Ale možno to pomôže aspoň Emily, keď pochopí niečo z tlakov, ktoré musí jej otec znášať.
„Poď sem. Sadni si.“ Fannie chytila Emily za ruky a usadila ju na stoličku v kuchyni. Sama si pritiahla ďalšiu. Cez roh stola ju chytila za ruky a opatrne hľadala slová. „Emily, máš devätnásť rokov. Si už dospelá žena.“ Hovorila pokojným hlasom, z ktorého sálalo porozumenie a múdrosť. „Si dosť stará na to, aby si poznala aj pokušenia, ktoré zaľúbenie sprevádzajú. Tie pokušenia sú prirodzené. Zaľúbime sa, a je len prirodzené, že chceme tú lásku doviesť až do konca. Nuž, nie je to inak ani s tvojím otcom… a so mnou. Teraz snáď dokážeš pochopiť, že to varovanie, ktoré Edwin tak neuvážene adresoval Tomovi, adresoval v skutočnosti sám sebe.“

Hnev z Emily spadol ako kus vyzlečeného odevu. Nedôverčivo vyvalila oči.
„Och, chceš povedať, že…“ Zmĺkla. V nehybnej tvári mala prázdny výraz. Ešte raz, tentoraz tichšie, vzdychla: „Och.“

„Si šokovaná, drahá? To som nechcela.“ Fannie sa naďalej usmievala. Pustila Emiline ruky. „Lenže obidve sme ženy. Obidve sme zaľúbené a obidve sme uviazli v osídlach toho nesmierne hlúpeho zvyku, ktorému sa hovorí mať smútok. Len to asi znášame lepšie ako muži. Možnože práve v tom tkvie naša sila.“

Emily uprene hľadela na Fannie. Prekvapenie jej vzalo reč.
„No, miláčik, už je neskoro,“ Fannie s obvyklým šarmom ukončila chvíľu intímnych odhalení. „Už by si sa mala pobrať do postele.“

O dve hodiny neskôr ležala Emily v posteli a vôbec nemohla zaspať. Stále dumala nad nečakaným a prekvapujúcim faktom, do ktorého jej Fannie v kuchyni umožnila nahliadnuť. Takže ocko a Fannie, dokonca aj v ich veku, stále zakúšajú pohlavnú žiadostivosť! Emily cítila, že jej roztrpčenie voči otcovi slabne.
Ako často nad tým rozmýšľala! Ale bola to chúlostivá téma, na ktorú sa sotva možno pýtať rodičov. Určite nie jej rodičov! Emily ležala vedľa spiacej Fannie, počúvala jej pravidelné dýchanie a vstrebávala do seba fakt, ktorý jej druhá žena tak čestne prezradila, aj skutočnosť, že Fannie nepochybne chápe, o čom rozmýšľa každá nastávajúca nevesta: že city, ktoré k sebe s Tomom prechovávajú, môžu v ich živote pretrvať – a veľmi pravdepodobne aj pretrvajú – omnoho dlhšie, než vôbec dúfala.
V uplynulých dňoch, odkedy ju Tom prvý raz pobozkal a pohladkal, strávila Emily mnoho bezsenných hodín úvahami práve nad touto otázkou. Pohlavná žiadostivosť. Bolo to také desivé, neodbytné a zastrašujúce. A vyzeralo to tak, že žena pred sobášom s ňou musí bojovať nielen za seba, ale aj za muža.
Ako nad tým Emily rozjímala, vybavil sa jej v predstavách Tom jeho pokojné modré oči, úsmev, jeho pery, bozky a ruky. Ležala s rukami vyloženými na napnutej prikrývke a dlane mala položené na panve, v ktorej vnútri, kdesi v hĺbke, nepokojne pulzovala krv. Spolu s tým prichádzalo teplo a predstavy milovania, ktoré sa rodili zo spomienok na tých niekoľko chvíľ, keď ju Tom objímal a maznal sa s ňou.
To v nej vyvolalo úvahy o manželskom styku. Existovali na to slová ako kopulácia, súlož, spojenie, naplnenie, pohlavný styk, rozmnožovanie (tu sa Emily usmiala) … milovanie (tu zvážnela).
Áno, milovanie. Ten výraz sa jej pozdával najviac. Aké to bude? A ako sa to začne? Bude pri tom tma? Alebo svetlo? Stane sa to pod prikrývkami alebo na dekách ako v tú noc v Tomovom dome? Bude to rozpačité alebo spontánne? Ako jej to povie? A akú odpoveď očakáva od nej? Alebo aktivitu? A čo bude potom? Budú sa cítiť trápne a rozpačito? Alebo ich manželský styk vytvorí čarovnú dôvernosť, ktorá bude ešte dlho doznievať?
Manželský styk. Ďalšia fráza, hoci občas nepravdivá. Niekedy sa to robí aj mimo manželstva – v tomto bode ju poučila Tarsy. Možno to už Tom s nejakou robil. S nejakou, ktorú poznal predtým, ktorá s tým mala patričné skúsenosti. So svojou bývalou snúbenicou? Alebo dokonca s Tarsy?
Emily otvorila oči. Zahľadela sa na pásik mesačného svetla, ktorý sa lámal cez roh izby. Prehltla ťažobu, ktorá jej sedela v krku. Možno to nakoniec predsa len robil s Tarsy. Emily sa snažila veriť opaku, ale niekedy nad tým predsa len uvažovala.
Tarsy predsa pripustila, že už zašli veľmi ďaleko. Pripustila aj to, že občas uvažuje o tom, že si Toma „lapí“ za manžela.
V posledných mesiacoch sa Tarsy tak zmenila! A to preto, lebo ľúbi Toma Jeffcoata.
Zajtra to musím povedať Tarsy. Zajtra, skôr než sa jej to donesie od niekoho iného.
Na druhý deň ráno, presne o pol šiestej, nechala Emily na kuchynskom stole odkaz: Išla som nakŕmiť Tomove kone. Vrátim sa asi o hodinu. Emily.
Najprv zašla k jeho domu. Všade bolo tma, nuž ho obišla a zaklopala mu na okno spálne. Odstúpila a čakala. Žiadna odpoveď. Opäť zabúchala, tentoraz silnejšie. Predstavila si, ako sa prevaľuje v posteli a stoná, celý omotaný v náplastiach. Trvalo dobrú minútu, kým sa odtiahla roleta a v tieňoch za okenným sklom sa ako biela škvrna objavila jeho tvár.
„Tom?“ Postavila sa na špičky a priblížila ústa bližšie k oknu. „To som ja, Emily.“

„Em?“ Jeho hlas bolo cez stenu sotva počuť. „Čo sa stalo?“

„Nič. Zostaň v posteli. Dnes sa postarám o tvoje kone. Ty len odpočívaj.“

„Nie, poď… hore…“ 
Väčšinu jeho slov pohltila stena. 
„Vráť sa do postele!“

„Nie, Emily, počkaj!“ Priložil dlaň na okno. „Poď ku dverám!“

Roleta klesla. Hľadela na ňu a opäť v duchu počula otcovo varovanie, aby ho neťahala do postele. Skôr, než sa stihla chopiť rozumu, zapálil lampu. Roleta sa sfarbila do zlata a vzápätí zbledla, keď s lampou vychádzal z izby smerom pred dom.
Pol šiestej ráno. Včasná hodina vytvárala pocit intimity – už len z toho dôvodu, že spal. Emily zaváhala. Uprene hľadela na roletu a bola stopercentne rozhodnutá nevkročiť na jeho verandu.
Spoza domu začula jeho volanie: „Em?“ Znelo slabo, len o trochu silnejšie ako šepot.
Majúc na pamäti svoje rozhodnutie, obišla predný roh a zastala na druhom schode verandy.
Z dverí mu trčala len hlava a jedno holé plece. „Poď dnu, je zima!“ V mrazivom povetrí pred svitaním vytváral jeho dych biely oblak.
„Radšej nie.“

„Dočerta, Emily, poď sem dnu! Mrzne!“

S dupotom vyšla po schodoch a vošla dnu. Ruky držala vo vreckách, pohľad upierala do zeme. Zavrel dvere a začal si trieť ruky, aby si ich zohrial. Bez toho, aby sa na neho pozrela, vedela, že má na sebe len trenírky a biele obväzy okolo rebier. Opäť ju napadlo, čo by na to povedal jej otec.
„Prepáč, že som ťa zobudila.“

„To je v poriadku.“

„Nechcela som, aby si vstával z postele. Chcela som ti len zaklopať na okno, aby som ti to mohla povedať, a potom ísť.“ Pohľadom mihla nahor na jeho plecia a potom rýchlo dole.
„Koľko je hodín?“

„Pol šiestej.“

„Toľko?“ Zastonal a opatrne sa zohol. „Bože, včera som nemohol zaspať. Boleli ma rebrá.“

„Ako sa cítiš dnes ráno?“

„Akoby ma pretiahli cez kľúčovú dierku.“ Prešiel si dlaňou po obväzoch, potom zdvihol ruku a vyskúšal si predné zuby. „Tuším sa mi kývajú aj niektoré zuby,“ dodal.
„Nehovoriac o tvojich kostiach. S polámanými rebrami nemôžeš hádzať seno. Dnes sa postarám o tvoju nájomnú stajňu ja.“

„Mal by som povedať nie, ale pritom, ako sa cítim, spravím múdrejšie, keď ti poďakujem. Emily, naozaj si to cením.“

Pokrčila plecami. „O nič nejde. Aj tak už poznám tvoje kone po mene.“

Nežným pohľadom prešiel po jej tvári a chlapčenskom odeve. „A okrem toho,“ povedal mäkko, „jedného dňa budú patriť aj tebe.“

Naprázdno prehltla. Cítila, že sa červená. Opäť si uvedomila, že sú v jeho dome, v úplnom súkromí, a že jeho oblečenie má ďaleko od toho, čomu sa hovorí slušné. Aby mu to dala najavo, zaviedla reč na tému, ktorej sa nemohli vyhýbať večne.
„Mrzí ma, čo včera povedal môj otec.“

Cítila, ako si ju skúmavo obzerá, a zahľadela sa mu na bosé chodidlá. Predstavila si ich pod svojimi, ako obidvaja ležia v objatí pod prikrývkami.
„To preto sa tak bojíš na mňa pozrieť, Emily? Kvôli tomu, čo povedal?“

Očervenela a preglgla. „Áno.“

„Bol by som veľmi rád, keby to bola pravda.“

„Mám na sebe pracovný odev.“

„A ja sa nesťažujem.“

Pomaly zdvihla hlavu a pootvorila pery. V očiach sa jej zjavila hrôza.
„Ach, Thomas…“ Spuchnutá tvár mu hrala všetkými farbami. Vlasy mu odstávali v chumáčoch ako starému bizónovi srsť po tuhej zime. Ľavé oko mal otvorené sotva na pol centimetra. Pravým mu mimovoľne šklbalo. Kožu pod ním mal smaragdovozelenú s nádychom do modra. Jeho krásne ústa a línia sánky boli na nepoznanie zmrzačené. „Pozri sa na seba!“

„Tuším som dobitý na kašu.“

„Musí ťa to strašne bolieť.“

„Akurát dosť, aby mi to zabránilo bozkávať ťa takým spôsobom, ako by som chcel,“ pripustil. No napriek tomu ju chytil za lakte a ťahal ju k sebe.
Šetrne sa mu vymanila a povedala: „Tom, potrebujem s tebou hovoriť.“ Boli určité veci, ktoré si bolo treba vyjasniť, a bude najlepšie, keď sa do toho nebudú pliesť intímnosti.
„Je to také vážne?“ prehováral ju nežne.
„Áno, je.“

Prešla ho chuť na hry. „Tak dobre… hovor.“

Zhlboka sa nadýchla. „Bolo mi odporné, že si sa kvôli mne bil. Cítila som sa taká bezmocná… a nahnevaná.“

Skúmavo sa jej zahľadel do očí. Obočie sa mu vzdorne stiahlo. Ale po chvíli ticha povedal: „Prepáč.“

„Nedokážem zniesť, že ťa vidím takéhoto znetvoreného.“

„Viem.“

„Nikdy som ťa nepovažovala za bitkára.“

„Nikdy som ním nebol… predtým.“

„Nerada by som videla, keby sa to po našej svadbe ešte niekedy stalo.“

Obaja si uvedomili, o čo v tej chvíli ide. Nešlo o výzvu, ale o stavanie ich spoločnej budúcnosti. Jeho odpoveď bola taká, ako dúfala – hovorila o úcte, s akou bude pristupovať k jej želaniam, keď sa stane jeho ženou.
„Nestane sa to. To ti sľubujem. Ty vieš, že som sa s ním nechcel biť.“

„Áno, viem.“

Stála ako prikovaná a hľadela na jeho podliate oči. Vírili v nej prapodivné city – smútok nad tým, že ho musela pokárať, ľútosť nad jeho úbohým, dobitým telom a zároveň túžba po tom istom tele, bez ohľadu na to, ako nepekne teraz vyzerá. Strašne sa chcela načiahnuť, uľaviť mu, pritlačiť si tvár na jeho holý krk a dotknúť sa jeho teplých pliec. V jej mysli sa vynorila znepokojivá myšlienka: Ľúbim ho tak veľmi, že ocko má pravdu. Nemám čo hľadať v jeho dome, aj keď mám na sebe pracovný odev.
Inštinktívne sa dala na odchod. Pri dverách sa ešte otočila: „Ešte dnes ráno o tom poviem Tarsy. Len čo ti nakŕmim kone, pôjdem k nej, nech to mám za sebou. Chcela som len, aby si to vedel.“

„Chceš, aby som šiel s tebou?“

„Nie. Myslím, že bude najlepšie, ak pôjdem sama. Zrejme pre to nebude mať o nič viac pochopenia ako Charles. Keď sa to dozvie, určite si obaja budete chcieť pohovoriť medzi štyrmi očami. Ja to chápem a sľubujem, že nebudem žiarliť.“

Pohol sa smerom k nej. „Emily…“

„Musím ísť.“ Rýchlo otvorila dvere.
„Počkaj.“

„Vieš, čo povedal ocko.“

„Áno, viem, čo povedal ocko. Ale ocko tu teraz nie je.“

Pokročil dopredu a zabuchol dvere. Stál teraz medzi ňou a dverami. Ovinul jej lakeť okolo krku a zľahka si ju pritiahol k sebe, oprúc si dobité líce o jej mäkkú vlnenú čiapku. Chrapľavým hlasom povedal: „Asi máme čertovské šťastie, že som taký dobitý. Inak by sme práve mali veľké problémy.“

Ach, tá jeho vôňa! Tá trochu pižmová, trochu mätúca, mužná a prirodzená vôňa kože a chlpov. Vďaka bohu, že mám rukavice, napadlo ju, ako si oprela ruky o tuhé biele obväzy len pár centimetrov od jeho nahej hrude. Nechcela nič viac, len sa ho dotýkať všade tam, kde bol odhalený, skúmať povrch tých miest špičkami svojich holých prstov. Kým ona neochvejne vzdorovala, on jej zozadu vkĺzol rukou pod sako a zľahka ju pritiahol k sebe. Cez flanelovú košeľu ju pomaly hladkal po chrbtici. Nenáhlivo ju preskúmaval, postupujúc rukou dohora, akoby počítal každý stavec, pričom ju neustále nežne ťahal k sebe. Horúca a pevná ruka, horúci a pevný muž – aké ľahké by bolo obom podľahnúť!
Započúvala sa do tlkotu svojho srdca. Jej prsia oťaželi túžbou. „Thomas“ zašepkala varovne.
„Neodchádzaj,“ prosil ju mäkkým hlasom. „Je to po prvý raz, čo medzi nami nestojí Charles. Neodchádzaj.“

Aj ona cítila, ako sa po tom, čo oficiálne zrušila svoje zasnúbenie, obom uľavilo na duši. Ale predošlá úzkosť vzala teraz na seba iné formy. Zdráhavo sa odtiahla.
„Už sem viac nemôžem chodiť. Teda do tvojho domu. Musíme čakať skoro desať mesiacov – a to je príliš dlhý čas. Musím ísť,“ zopakovala a cúvla od neho.
Hľadel na ňu, ako cúva, až kým nenarazila plecami do dverí. Pozreli na seba s bezmocnou túžbou, ktorá sa im zračila v tvárach.
Potom sa k nej pomaly pohol. Cítila srdce až v krku. Ale to sa len načiahol poza ňu po kľučke. Otvoril dvere a mäkko povedal: „Daj mi vedieť, ako to dopadlo s Tarsy.“

„Dám.“

O desiatej jej otvorila sama Tarsy. Mala na sebe šaty s ružovými pásikmi a dobre padnúcim živôtikom. Záševky smerujúce od ramien až k pupku ešte zužovali jej krásny driek a bohato naberaná sukňa zdôrazňovala jej oblé boky.
Emily mala na sebe ten istý odev, v ktorom kŕmila Tomove kone a čistila boxy – vlnené sako, nohavice a špinavé kožené čižmy.
Tarsine vlasy boli čerstvo natočené a vzadu na hlave ich mala prichytené ružovou stuhou rovnakej farby ako šaty.
Emily mala vlasy napchaté pod bratovou ovisnutou vlnenou čiapkou.
Tarsy voňala levanduľovým mydlom. Emily páchla od konského hnoja.
„Fuj!“ zmraštila Tarsy svoj pekný noštek.
Emily si previnilo vyzula čižmy pred dverami a do predsiene vošla v ponožkách. Z kuchyne vyšla pani Fieldsová so zamúčenými rukami.
„Bože, Emily, to je ale prekvapenie! Tak zavčasu si u nás snáď ešte ani nebola.“

Pani Fieldsová bola bucľatá žena s vlnitými plavými vlasmi, učesanými do francúzskej špirály. Emily nepoznala inú ženu, ktorá by v takú včasnú hodinu pobehovala nalíčená a navoňaná po vlastnej kuchyni. Okolo nej sa niesla zemolezová vôňa kolínskej, ktorá prerážala pach droždia z cesta na jej prstoch.
„Haló, pani Fieldsová.“

„Ako sa má tvoj otec?“

„Dobre.“

„A slečna Cooperová?“

„Dobre.“

„Nechystá sa už čoskoro vrátiť späť na Východ?“

Emily zaregistrovala všetečnosť jej otázky, preto s potešením odvetila: „Nie, pani. Zostáva.“

„Ach.“ Pani Fieldsová nadvihla obočie.
„Nemá tam žiadnu rodinu. Načo by sa tam vracala?“

Obočie pani Fieldsovej sa vrátilo do normálnej polohy. Dva razy zažmurkala, akoby ju vyviedlo z rovnováhy, ako pohotovo Emily bráni Fannie.
„Nuž… myslela som si, že keď už tvojej mamy niet – pokoj jej duši, že pomoc slečny Cooperovej už nebudete viac potrebovať.“

„Naopak, všetci ju veľmi potrebujeme. Uprosili sme ju, aby zostala. Viete, nakoniec som sa rozhodla, že budem pokračovať vo svojom štúdiu veterinárnej medicíny a pracovať v stajniach… ešte nejakú chvíľu… a tak som väčšinu domácich povinností prenechala Fannie. Neviem si už ani predstaviť, čo by sme bez nej robili.“

Pani Fieldsová zovrela pery. „Aha.“ Šľahla pohľadom po Tarsy. Potom dodala: „Tak odo mňa pozdrav svoju rodinu.“ A vrátila sa späť do kuchyne.
Len čo odišla, chytila Tarsy Emily pod pazuchu a zvrtla ju ku schodom. „Poď sa pozrieť hore na nový organtín, z ktorého mi mama ušije jarné šaty. Volá sa to pistácia – bohvie, čo to znamená! A rozhodli sme sa pre najfantastickejší model z posledného čísla Graham’s. Mama mi dala súhlas, aby som si tu usporiadala soirée. No nie je úžasné už len to slovo? Soirée…“

Ako došli na vrchol schodiska, Tarsy si dvoma prstami nadvihla sukňu a predviedla otočku s úklonom pred dverami vlastnej spálne. Vkĺzla dnu a zo strapcami zdobeného taburetu pred toaletným stolíkom schmatla kus zelenej látky. Láskajúc sa s ňou, otočila sa späť k Emily. „No nie je zvodná?“

Rukou, ktorá nebola umytá odvtedy, čo držala vidly, sa Emily poslušne dotkla organtínu a neprítomným pohľadom pozerala na predmet Tarsinej túžby.
„Chúďatko Emily, ja si len neviem predstaviť, ako vydržíš chodiť celý rok v čiernom! Keby sa to malo stať mne, asi by som zvädla a umrela. Možno by si k nám mohla niekedy zájsť a potajomky si vyskúšať moje pistáciové šaty, keď budú hotové.“

Emily zostala chladná ako kameň. „Je to veľmi pekné, Tarsy. Ale musím s tebou hovoriť o niečom dôležitom.“

Tarsy sa zľahka zamračila. „Dôležitom?“ Čo mohlo byť dôležitejšie ako nové šaty z pistáciového organtínu na soirée?
„Áno.“

„Tak dobre.“ Tarsy poslušne odložila látku nabok a s rozviatou ružovou sukňou sa hodila na posteľ. Ruky si vnorila medzi kolená do záhybov sukne.
Emily klesla na taburet oproti svojej priateľke. Uvažovala, ako začať.
„No tak?“ mihli sa Tarsine ruky a vzápätí sa znovu stratili v záhyboch sukne.
„Rozhodla som sa, že sa za Charlesa nevydám.“

„Ne…“ Tarsy otvorila ústa. Vyvalila oči. „Ale Emily, veď ty a Charles ste… ste… no prepánajána! Patríte skrátka k sebe… ako šunka k vajcu! Ako broskyne k šľahačke!“

„Nie celkom.“

„Keď mu to povieš, bude absolútne hotový.“
„Už o tom vie.“

„Vie?“

„Áno.“

„No a čo povedal?“

„Bol veľmi nahnevaný… a dotknutý.“

„No, to si dokážem predstaviť.“ Tarsy si nervózne poťahovala záhyby na sukni. „Panebože, veď sa poznáte celú večnosť! Čo si mu povedala?“

„Pravdu. Že ho mám rada skôr ako brata než ako manžela.“

Tarsy sa zamyslela. Potom sprisahanecky zašepkala: „Emily, ale ako to môžeš vedieť, keď si nikdy… veď vieš…“ Tarsy mykla plecami a vrhla na Emily výrečný pohľad. „Nikdy si…“ Nachýlila hlavu dopredu. „… alebo áno?“

Emily sa začervenala, ale odvetila: „Nie.“

„Ale potom by si možno zmenila názor.“ Rýchlo dodala: „Teda, po sobáši.“

„Nie, nezmenila. Tým som si istá.“

„Ale ako to môžeš vedieť s takou istotou?“

Emily si kolenami zovrela dlane. „Pretože…“ Zaváhala. „Pretože viem, aké to je, keď človek niekoho naozaj ľúbi.“

Tarsina tvár sa rozžiarila ako plynový horák. Obočie jej vyletelo dohora a dychtivo sa predklonila. „Och, Emily… kto je to?“

Aká irónia – čeliť žene Tarsinej krásy. Ako keď škaredé kačiatko oznamuje labuti, že získalo káčerovu lásku. Ironické aj mrazivé súčasne. Mala pocit, že jej srdce rovno vyskočí z hrude. No pevne odvetila: „Tom.“

„Tom?“ zopakovala Tarsy mdlým, bezvýrazným hlasom a opatrne sa vystrela, akoby sa zdráhala tú pravdu prijať. Tvár jej zvážnela.
„Áno. Tom.“

„Tom Jeffcoat?“ Tarsy zovrela svoje pekné ústa.
„Áno.“

„Ale on je…“ Odmlčala sa tesne pred tým, než by dodala – môj. Ale aj keď to slovo nevyslovila, viselo vo vzduchu.
Emilino napätie náhle pominulo. Videla, ako sa Tarsy usiluje všetko pochopiť. Na jej tvári sa mihla celá škála pocitov – nedôvera, pochybnosti a nakoniec pobavenie. Tarsy rozhodila ruky a zvalila sa na posteľ tak, aby zdôraznila svoje poprsie – ako žena, ktorá je presvedčená, že tá neženský vyzerajúca zverolekárka s plochou hruďou, ktorá nemá ani potuchy o tom, čo je to šarm, zvádzanie a flirtovanie, pre ňu nie je žiadnou konkurenciou. Ktorý muž by chcel ženu, ktorá otvorene vyhlasuje, že neznáša domáce práce a že netúži po deťoch? Pravda, ani Tarsy sa do toho príliš nehrnula, ale na to príde Tom až vtedy, keď už ona bude spokojne spávať v jeho posteli.
„Ty? Ach, Emily…“ Tarsy sa poležiačky rozosmiala smerom k stropu, až sa nadhadzovala posteľ. Potom sa oprela o lakeť a pritlačila si líce o plece. Plavé vlasy jej padali cez jednu ruku a v očarujúcich očiach sa zjavil záblesk sebadôvery. „Emily, ak chceš, aby si ťa všimol muž, ako je Tom Jeffcoat, budeš musieť vymeniť svoje páchnuce čižmy za topánky s gombíkmi, naučiť sa, ako si natočiť vlasy a nosiť šaty namiesto týchto odporných nohavíc.“ Tarsy sa oprela dozadu o oba lakte, aby dala opäť vyniknúť svojmu poprsiu, a pohojdávala nohami. Rozhodla sa nešetriť radami. „A nemala by si sa vyhýbať šnurovačke, aby… nuž, vieš… aby ti to hore trochu vyniklo. Á čo sa týka tvojich vyhlásení, že nemáš rada domáce práce a nechceš mať de…“

„Tarsy, budem si ho brať.“

Tarsy zovrela pery a prestala pohojdávať nohami. Z tváre sa jej stratila farba. V izbe zavládlo napäté ticho.
Napokon Emily čo najvľúdnejším hlasom pokračovala: „Chcela som, aby si sa to dozvedela odo mňa a nie od niekoho iného. A to by sa mohlo ľahko stať, len čo by si vyšla z domu.“

„Ty… si budeš brať Toma!“ Tarsy celá zbledla a prudko sa vystrela. „Nebuď smiešna! Veď vy dvaja by ste nedokázali vyriecť ani manželskú prísahu, aby ste sa pritom nepochytili!“

„Požiadal ma o ruku a ja som súhlasila. Včera večer sme to, spoločne povedali Charlesovi. Obaja sa strašne pobili, o čom sa určite dozvieš. Tarsy, naozaj ma to mrzí. Nechceli sme…“

Tarsy vyskočila z postele. „Ty falošná, intrigánska suka!“ zvrieskla. „Ako si sa opovážila!“ Z celej sily vylepila Emily facku, až ju hodilo nabok a zakývala sa na taburete.
Od prekvapenia a ľaku zovrelo Emily srdce. Meravo sa vystrela na sedadle a uprene sa zahľadela do Tarsinej tváre, náhle nepríťažlivo fialovej.
„Ja som ho chcela a ty si to vedela! Vedela si, že mám v úmysle sa zaňho vydať, a po celý ten čas si len vymýšľala intrigy, aby si ho odo mňa odlákala. Tak je to! Ťahala si zo mňa osobné, dôverné informácie!“
Tarsy rozzúrene pobehovala po spálni, kým Emily, ktorá doteraz nikdy nebola svedkom ženského hnevu takej intenzity, sedela ako omráčená. Tarsy sa držala za spánky a vrieskala: „Ty hnusná… zákerná… Fúúj!“
Náhle sa zvrtla a strčila Emily dozadu na lavicu.
„Tak ti teda poviem niečo, čo by som nikomu inému nepovedala. Nikdy!“ So škodoradostným úškrnom odstúpila a založila si ruky vbok. „Som zvedavá, ako sa vám bude páčiť táto dôverná informácia, slečna Judášova-Walcottová! To, čo som ti tvrdila pred pár mesiacmi, bola lož. Možnože ty si panna, ale ja nie! Robila som to! S tým tvojím podareným Tomom Jeffcoatom, ktorý sa tomu vôbec nevzpieral! Môžeš na to myslieť cez svoju svadobnú noc!“

Tarsy škodoradostne pohodila hlavou a zlostne sa rozosmiala. „Tak choď a vydaj sa zaňho! Mne je to jedno. Ak Tom Jeffcoat túži po čudácke, čo sa oblieka ako chlap a páchne od konského hnoja, nech si ju má! Presne to si zaslúži! Ha! Veď ty zrejme ani nemáš správne vybavenie, aby si mu vôbec mohla rodiť deti!“ Z Tarsinho výrazu sršala nenávisť. „A teraz vypadni!… Vypadni!“ Schmatla Emily za sako a drsne ju zdvihla na nohy. Vzápätí ju vyšmarila cez dvere.
„Ale dievčatá!“ Na vrchu schodiska sa zjavila zadýchaná pani Fieldsová. „Prečo je tu taký krik?“

„Von!“ zvrieskla Tarsy. Sotila Emily popri matke, až narazila na zábradlie a zbehla o dva schody nižšie. Musela sa chytiť zábradlia, aby nespadla až dole.
„Tarsy, si nespravodlivá! Chcela som, aby sme si o tom pohovorili a…“

„Už sa mi nikdy neprihováraj! A tomu odpornému Jeffcoatovi môžeš odkázať, že mu nedám ani plesnivú omrvinku, keď bude hladovať pri tvojom kuchynskom stole. A to bude už čoskoro, pretože o varení toho vieš zúfalo málo! Ale neboj sa, on na to príde! A aj na to, že jediné, čo ťa zaujíma, sú tie hlúpe zvieratá! Tak choď! Na čo ešte čakáš? Stojíš tu s otvorenou hubou ako debil. Vypadni z môjho domu!“

Emily zmätene ušla. Pri úteku z Tarsinho dvora v sebe prehĺtala slzy i repliky, čo jej trochu oneskorene prichádzali na um. Zadržiavala v sebe bolesť, až kým nenájde nejaké skryté miestečko, kde by sa mohla vyplakať. Ale kde? V dome bola Fannie, v stajni ocko.
Pobrala sa do Tomovej nájomnej stajne. Nápis na dverách budovy hlásal „Dnes zatvorené“. Obklopil ju dôverne známy pach koní a sena, liečivých mastí a kože. Po schodoch vyšla hore do senníka a tam sa zvalila do sena. Najprv sedela nehybne ako Indián pri snemovom ohni, s kolenami pevne pritiahnutými k hrudi. Tuho si ich objala, akoby sa usilovala prervať zvieravú obruč utrpenia, od ktorého jej hrozili puknúť rebrá. Zľahka sa pohojdávala, suchými očami uprene hľadiac do prázdna, až kým jej bolesť nezovrela hlasivky a nebodla ju do nosa a do krku. Nepatrné chvenie kdesi vnútri tela jej triaslo žalúdkom a napínalo svaly na stehnách. Pritiahla si kolená ešte tesnejšie k hrudi a ako príval utrpenia klesal, oprela si o ne čelo.
Potom sa trpko rozplakala – v tom plači bola všetka jej bolesť, poníženie a zmätok.
Tarsy, myslela som si, že si moja priateľka. Ale priatelia si takto neubližujú. Ani zámerne.
Senníkom sa rozľahlí otriasajúce vzlyky, od ktorých sa Emily chveli ramená. Znova a znova počula v duchu Tarsino ponižujúce hodnotenie – čudácka s plochou hrudou, ktorá sa oblieka ako chlap a páchne od konského hnoja a ktorá zrejme nemá ani správne vybavenie na to, aby mu vôbec mohla rodiť deti! Debil!
Jej bolesť ešte vzrástla, keď si uvedomila, že Tarsino priateľstvo bolo celý čas len predstierané. Dnes odhalila svoje skutočné city. Ale koľko ráz sa jej potajomky smiala poza chrbát, koľko ráz ju zosmiešňovala a zhadzovala aj v kruhu ich spoločných priateľov?
No akoby to pomstychtivé hodnotenie nestačilo, Tarsy svoju odplatu dokonala tým, že vyslala posledný ničivý šíp. A ten mieril presne do Emilinho srdca.
Ona a Tom boli napokon milenci.
Emily plakala a plakala, až kým ju nebolelo celé telo. Spadla na bok, tuho sa držiac za brucho, a zvinula sa do pevného, nešťastného klbka.
Tarsy a Tom. Obaja spolu. Prečo by ma to poznanie malo bolieť? Ale bolelo. A ako! Vedieť to bolo iné, ako nad tým uvažovať. Ach, Tarsy, prečo si mi to povedala?
Plakala, až kým ju od otrasov neboleli všetky kosti, až kým jej neopuchla tvár a neodrela si líce o škriabuce seno, až kým ju svaly na bruchu nezaboleli pri najmenšom dotyku. Keď ju prešiel najhorší záchvat, zostala apaticky ležať. Sem-tam ňou ešte otriasli doznievajúce vzlyky. Uprene hľadela na vlastnú ochabnutú ruku, ležiacu v sene dlaňou nahor. Zavrela oči, ale vzápätí ich otvorila, pretože ju pri zatvorení pálili. Ako dlho tu už je? Dosť dlho na to, aby sa už po nej začali zháňať. Ale nezberala sa na odchod. Ťažila ju taká nesmierna apatia, akú nikdy predtým nezakúsila. Tupo pozorovala vlastnú ruku, striedavo zatvárajúc a otvárajúc prsty, bez nejakej zjavnej príčiny.
Po čase sa jej myšlienky usporiadali.
Možno je nakoniec mužský spôsob civilizovanejší. Asi by dala prednosť rýchlemu, čistému súboju na päste pred tou rafinovanou, ďalekosiahlou nenávisťou, ktorú jej Tarsy uštedrila svojimi slovami. Emily teraz chápala, prečo sa muži bili. Keby to bolo možné, urobila by to aj ona. Vrátila by sa k Tarsy, prijala by zo desať úderov na bradu a nechala si zlomiť zopár rebier. Potom by šla domov, kde by si lízala rany, ako to dnes robili muži. Ale miesto toho v nej bude celé roky hlodať poznanie vlastných ženských nedostatkov a toho, že čo sa sexu týka, dáva Tom prednosť inej.
Emily vzdychla. Zavrela oči a prevalila sa na chrbát, s rukami položenými voľne vedľa uší.
Tarsy a Tom boli milená.
Zabudni na to.
Ako?
Neviem, ale musíš. Inak zvíťazí Tarsy.
Už zvíťazila. Keď nastane moja svadobná noc, obidve si toho budeme vedomé.
So svojím trápením sa rozhodla zveriť Fannie. Našla ju v kuchyni, ako varí kuraciu polievku s rezancami.
„F… Fannie, môžem s tebou hovoriť?“

Fannie, ktorá práve pri sporáku sypala rezance do hrnca s vriacim vývarom, sa otočila.
Emily, hoci sa snažila zo všetkých síl, nedokázala zadržať slzy. Tvár sa jej stiahla do plaču.
Fannie si oprášila ruky a náhlila sa k nej. „Miláčik, čo sa stalo?“

„Och, Fannie…“ Emily sa vďačne schúlila do Fanninho náručia. „To Tarsy.“ Emily nebola chvíľu schopná pokračovať. „Práve idem od nej. Povedala som jej, že si budem brať Toma a ona… ona bola zrazu taká odporná! Ach, Fannie! Dala mi f… facku a škaredo mi nadávala. Myslela som si, že je mojou pria… priateľkou.“

„Ale je. A bude.“

Emily pokrútila hlavou. „Už viac nie. Povedala mi straš… strašné veci. Úplne zámerne mi ubližovala.“

Fannie kvôli Emily bolelo srdce. Ako ju objímala, cítila k nej priam materinskú lásku. Z prostého dôvodu – bola z Edwinovho mäsa a krvi. Cítila sa poctená, že sa môže rovnakým dielom starať o Edwinove deti. Dokonca aj vo chvíľach bolestivých skúšok, ako bola táto.
„Čo ti povedala?“

Emily zo seba vyliala svoju bolesť. Nevynechala nič. Keď skončila, oči a tvár mala znovu spuchnuté od plaču.
„Len nechápem, ako ma mohla tak roz… rozrušiť. Viem, že má rada Toma. Viem to a bolo mi ľúto, že jej musím… ublížiť. Ale to, čo mi povedala, bolo zlomyseľné. Jej zámerom bolo čo najviac ma raniť.“

„Ach, miláčik. Dospievanie nie je ľahké, však?“ Fannie objímala a kolísala mladú ženu, ktorá, za iných okolností, mohla byť jej vlastnou dcérou.
„Takže si už zaplatila daň za svoju lásku. A teraz sa pýtaš sama seba, či je toho hodný.“ Nežne Emily odstrčila, aby jej mohla pozrieť do slziacich očí. „Je?“ spýtala sa mäkko.
„Myslela som si, že áno… až do dnešného dňa.“

„Miláčik, teraz musíš zvážiť, či skutočnosť, že si získala Toma, vyváži stratu Tarsy. Vari si nevedela ešte predtým, než si jej to povedala, že jej to ublíži?“

„Áno. Ale ona sa tak zmenila. Myslela som si, že už dospela a stala sa… stala sa…“ Emily sa ťažko hľadali slová, ktoré by vystihovali zmenu, čo sa v poslednom čase udiala s Tarsy. „To, ako pomáhala pri pohrebe, ako prestala všetko dramatizovať. Tá nová Tarsy sa mi páčila. Myslela som si, že mám priateľku na celý život.“

Fannie vytiahla vreckovku a utrela Emily slzy.
„Tarsy je žena, ktorá dostala košom. A ohrdnuté ženy sú nebezpečné stvorenia. A podľa mňa, hoci ty si si myslela, že sa zmenila, jej reakcia bola v súlade s jej povahou. To preto si vyliala svoj hnev na tebe, nadávala ti a ublížila ti narážkami na to, čo bolo medzi ňou a mužom, ktorého ľúbiš. Otázka znie, čo s tým budeš robiť?“

„Robiť?“

„Môžeš jej uveriť a dovoliť, nech to v tebe vŕta ako červ v jablku. Alebo sa nad tým môžeš zamyslieť a vysporiadať sa so skutočnosťou, že hoci sa Tarsy v istom období Tomovi páčila, ba dokonca ju aj miloval, teraz úprimne ľúbi teba a na jeho lásku to nemá žiadny vplyv. Žiadny.“

Oči obidvoch žien sa stretli. Fannine slová sa Emily vrývali priamo do srdca. Kto iný ako Fannie mohol lepšie vedieť, aké to je, keď muž úprimne ľúbi dve ženy?
„Chcem, aby si pre mňa niečo urobila,“ povedala Fannie a chytila Emily za ruku. „Chcem, aby si mi sľúbila, že keď budeš nabudúce s Tomom, nebudeš mu to vyčítať. Dopraj si deň, možno i dva, kým sa rozhodneš, ako ďalej. Môžeš to pre mňa urobiť?“

Takmer pošepky Emily pritakala. „Áno.“

„A chcem, aby si urobila ešte niečo.“

„Čo?“

„Osedlaj si koňa a choď si zajazdiť. Práve teraz to potrebuješ omnoho viac ako kuraciu polievku s rezancami.“

Emily sa chcela vyhnúť otcovi a jeho otázkam, ktoré by určite nasledovali, keby videl jej červené oči. A tak sa vrátila do Jeffcoatovej nájomnej stajne, kde si osedlala jeho plávka Barana. Vyviedla ho do poludňajšieho svetla dňa, ktorý akoby sa nedokázal rozhodnúť, či bude slnečný alebo zamračený. Zapla si sako až ku krku, vlasy napchala pod Frankieho čiapku, natiahla si svoje špinavé kožené rukavice a nasadla. Vydala sa opačným smerom, ako stála otcova nájomná stajňa. Oblúkom prešla cez mesto a zamierila do kopcov. Baranov krok akoby sa prispôsobil jej nálade.
Mysli na niečo iné. Pozri sa okolo seba – život ide ďalej.
Nad hlavou jej krúžili a krákali havrany. Akoby nadávali koňovi a jazdkyni, sprevádzajúc ich na ceste k horám. Dva neopatrné hranostaje sa zastavili tesne pred tým, ako mali vbehnúť do pasce, no napokon predsa len prebehli popod koňa. Na výčnelku zmrznutého kaktusu štebotali dve sýkorky s čiernymi čiapočkami, zvedavo nakláňajúc hlávky. Baranove kopytá sa borili cez zmrznutú snehovú kôru a to pukanie sa v nehybnom povetrí chladného dňa ozývalo ako výstrely z pištole. Emilinu rozpálenú tvár ochladzoval studený zimný vzduch a plecia jej zohrievalo slnko. Pri zemi čupeli kríky greasewoodu (Sarcobatus vermimlatus, ker rastúci najmä na juhozápade USA – pozn, prekl.), pripomínajúce spleť čiernych čipiek na oslepujúco bielom snehu. Pod nimi prešiel snehom jeleň a v jeho stopách sa objavili veľké fľaky odkrytej trávy. Zo snehu ako kopije trčali stebla hnedej trávy, ktoré spájala pavučina myšacích stôp pripomínajúcich hieroglyfy. Havrany akoby si dodali odvahy a prilietali bližšie. Ich krídla boli čierne ako vlasy Toma Jeffcoata. Tarsy si do nich nepochybne neraz ponárala prsty.
Pamätáš sa, ako sa mu otierala o nohavicu, keď hral Úbohú malú mačičku? Spomínaš si, ako sa bozkávali, keď musela zaplatiť zálohu, a ako ju rukami hladkal po chrbte? Ako dlho boli milencami? A ako často sa stretali? Ja nie som taká dobrá ako ona – a ako by som aj mohla? Čo ak ho sklamem a začne ju opäť vyhľadávať?
Emily jazdila so zvesenou hlavou. Jej úvahy náhle prerušilo cinkanie zvoncov.
Cinkanie zvoncov? Zdvihla hlavu v tej istej chvíli, keď Baran zastal. Zistila, že sa nachádza na okraji horskej lúky a pred ňou sa pasú roztrúsené zvyšky bizónej čriedy. Zostalo už len niekoľko týchto veľkých zvierat – a považovali sa za vzácny pozostatok minulosti. Nikdy predtým ich nevidela tak zblízka. Sedela bez pohybu, aby ich nevyplašila. Brodili sa snehom, hľadajúc pod ním potravu, a otŕčali jej svoje zadky, až kým jeden starý býk nezdvihol hlavu a nezamieril pohľad svojho ostražitého čierneho oka na ňu. Dal výstrahu ostatným. V tej chvíli boli do jedného pripravení rozbehnúť sa. Boli to škaredé zvery – hrbaté a chlpaté, so zlepenou a strapatou srsťou – ich výzor nevzbudzoval sympatie. Náhle, ako keby sa dorozumeli, sa dali do klusu. A vtedy sa rozhojdali stovky iskrivých cencúľov, ktoré im viseli z chlpatých brúch. Rozcinkali sa ako orchester zvoncov. Skĺzli po nich lúče slnka a rozložili svetlo na jagavé dúhy, zatiaľ čo zasneženou lúkou sa v sladkom glissande niesol zvuk zvoncov.
Emily sa započúvala. Zdalo sa, že pod vplyvom objavenia neočakávanej krásy na takom nepravdepodobnom mieste sa jej starosti na chvíľu pominuli.
Sedela a pozorovala bizóny, až kým zvonenie nedoznelo kdesi v diaľke.
Zhlboka si vzdychla. Nebola si istá, čo ju čaká, keď najbližšie uvidí Toma. Dotkla sa pätami teplých slabín pod sebou a povedala: „Tak poď, Baran, ide sa domov.“

Tom čakal celý deň, že sa mu Emily ozve. Ale nič sa nedialo. O tretej popoludní sa vygúľal z postele so všetkou rýchlosťou a pohyblivosťou ľadovca. Pre Kristove rany, tá bolesť! So zavretými očami si sadol na okraj postele. Usiloval sa dýchať len plytko a musel v sebe pozbierať všetku odvahu, aby sa postavil.
Keď sa budeš nabudúce s niekým biť, nájdi si niekoho drobnejšieho, než je Charles Bliss.
Opatrne sa postavil. Stál s ohnutými kolenami, pevne sa držiac čela postele, a čakal, kým mu ten mlynček na mäso prestane drviť hruď. 
Do čerta s tebou, Bliss! Dúfam, že ťa to bolí aspoň tak ako mňa. 
Košeľu. Pomaly… jedna ruka… druhá… Bože všemohúci, niečo sa mi tam trhá!
Keď si napokon prevliekol košeľu cez plecia a začal ju zapínať, zistil, že ho bolia prsty. Pozrel sa smerom dolu: aké úbohé hánky – samá modrina a spuchnuté ako knedle. Ako si obliekal nohavice a obúval topánky, zaprisahal sa, že už nikdy sa nebude biť. Ale keď došiel asi do polovice cesty k svojej stajni, hýbalo sa mu už o niečo ľahšie.
Na dverách visel Emilin oznam: Dnes zatvorené. Obzrel sa smerom k Edwinovej stajni. Zistil, že pred ňou nehybne stojí Charles a hľadí naňho. Ešte včera by Tom zdvihol ruku na pozdrav. Dnes však svoje nutkanie nasilu potlačil. Nejakú chvíľu sa obaja muži navzájom odhadovali. Napokon sa Tom odvrátil a vošiel dnu.
„Emily?“ zakričal.
Odpoveďou mu bolo len ticho.
Že by bola v Edwinovej stajni? Nebol tam za ňou pred pár minútami Charles? A čo keby aj bol? Tomu sa nebude dať vyhnúť, ak majú všetci žiť v jednom meste.
Prešiel pohľadom po točni, po boxe, ktorého dvere sa pri bitke rozleteli, a po mieste, kde opretý o stenu sedel Charles. Zaplavila ho vlna smútku. Priateľstvo bolo vzácny tovar a človeka čertovsky bolí, keď stráca priateľa.
Dal sa do práce, ale za veľa to nestálo. Takto mu prešiel čas až do večera. Emily sa však z nejakých záhadných dôvodov neobjavila. Nakŕmil kone – pri jeho pomalosti mu to zabralo dvakrát viac času ako zvyčajne – a potom sa potĺkal po stajni. Už dávno padol súmrak a jej tvár sa stále neobjavovala. Chvíľu uvažoval, že si zájde na večeru do hotela, ale keď uvážil, koľko neodbytných otázok vyvolá jeho podliata a spuchnutá tvár, rozhodol sa inak. Napokon sa pobral domov, zjedol trochu chleba a klobásy a ľahol si do postele.
Čakal ju aj celý nasledujúci deň. Opäť sa však dočkal sklamania. Večer, keď šiel z práce, vracal sa domov okľukou okolo jej domu. Hľadel na osvetlené okná a z akýchsi nevysvetliteľných dôvodov si šomral pod nos kliatby. Ale keď sa nad tým hlbšie zamyslel, dôvody boli úplne zrejmé: stratil svojho najlepšieho priateľa, dievča, ktoré ľúbi, sa správa, akoby malo v úmysle zo všetkého vycúvať, a jej otec neskrýva nespokojnosť nad ich oznámením, že sa chcú brať.
Nuž, Edwin, asi by si sa s tým mal zmieriť, pomyslel si vyzývavo Tom. Vyšiel po schodoch verandy a zaklopal na dvere.
Otvoril mu Frankie, s ústami lesklými od masti.
„Je Emily doma?“

„Večeria.“

„Mohol by si ju, prosím, zavolať?“

„Emilýýý! Je tu Tom!“ zreval chlapec. Potom sa spýtal: „Naozaj sa s ňou oženíš ty a nie Charles?“

„Správne.“

„S kým sa potom ožení Charles?“

Tom musel potlačiť úsmev nad chlapcovým zjednodušujúcim chápaním problému – akoby len v tom tkvela jeho podstata.
„Neviem, Frankie. Dúfam, že si nájde nejakú, ktorá bude rovnako pekná ako tvoja sestra.“

Chlapec ohrnul nos: „Ty si myslíš, že je pekná?“

„Len počkaj zo tri-štyri roky a zistíš, že Emily nie je jediné pekné dievča, ktoré tu žije. Zrejme sa ich nájde aspoň tucet, ktoré ti zamotajú hlavu.“

„Ahoj, Tom,“ pozdravila ticho Emily. Zjavila sa ticho a teraz tu stála s rukami skríženými za chrbtom. Mala na sebe jednoduché, ničím nezdobené čierne šaty až ku krku, ktoré zdôrazňovali bledosť jej tváre a kontrastujúcu čerň mihalníc a obočia. Vlasy mala krajšie než kedykoľvek predtým. Vzadu boli prichytené hrebeňmi a ako zvlnený čierny vodopád padali k prostému okrúhlemu golieru. Vyzerala presne tak, ako má vyzerať žena, ktorá má smútok, pretože sa ani neusmievala, ani nejavila známky nervozity. Len tam tak stála a hľadela naňho so zdvorilou ľahostajnosťou.
„Ahoj, Emily.“ Zahľadeli sa na seba. Tom cítil v kostiach, že sa stalo niečo strašné, o čom ešte nevie. „Prepáč, že ťa ruším pri večeri.“

„Nič sa nedeje.“ Pozrela dolu na svojho brata. „Frankie, povedz ockovi a Fannie, že hneď prídem.“

„Naozaj sa vydáš zaňho a nie za Charlesa?“

„Frankie, nechaj nás.“

Chlapec zmizol.
„Poď dnu,“ pozvala ho Emily. Ale v jej hlase a očiach bolo pramálo srdečnosti.
Tom vošiel dnu. Zatváral dvere omnoho pozornejšie, než bolo treba, pretože potreboval získať čas, aby znova nadobudol duševnú rovnováhu. Už vo chvíli, ako sa zjavila spoza rohu, si uvedomil, že u nej skutočne upadol do nemilosti. Keď jej znovu pozrel do tváre, pochopil, že to zlé – nech to už je, čo chce – sa jej hlboko a silne dotklo. Ako tam tak upäto, rezervovane a zachmúrene stála s rukami zdržanlivo založenými za chrbtom, pocítil záblesk pochopenia, ktoré sa razom zmenilo na neblahú predtuchu.
„Ako sa máš?“ spýtala sa zdvorilo.
„Prečo si sa u mňa nezastavila, keď si išla od Tarsy?“

„Mala som veľa práce.“

„Celé dva dni? Včera aj dnes?“

„Učila som sa. Čaká ma skúška z chorôb nervového systému koní. Robí mi problémy zapamätať si všetky tie odborné názvy.“

Jeho utrápeným očiam sa konečne podarilo stretnúť s jej očami. „Emily, čo sa stalo?“

„Nič sa nestalo.“ Ale sklopila zrak a kútiky úst jej ovisli.
„Čo ti povedala Tarsy?“

Emily si pri odpovedi pozerala na končeky prstov, ktorými prechádzala po vrchnej hrane dreveného obloženia steny pri dverách. „Čo si čakal? Bola nahnevaná.“

Tom sa načiahol a chytil Emily za ruku. „Čo povedala?“

„Ukázala mi dvere.“

„To ma mrzí.“

Emily si vymanila ruku, stále odvracajúc oči.
„Asi som to mala očakávať. Nedá sa povedať, že by Tarsy patrila práve k tým najtaktnejším a najvychovanejším dievčatám pod slnkom.“

„Emily, neodpovedala si mi. Chcem vedieť, čo povedala. Keď si odo mňa včera ráno odchádzala, bola si pomerne šťastná. Povedala si, že sa u mňa zastavíš, keď pôjdeš od Tarsy. A teraz, o dva dni neskôr, keď prídem k tvojim dverám, sa ma pýtaš ‚ako sa máš‘ s rovnakou zdvorilosťou, ako by sa spýtal reverend Vasseler. A nechceš na mňa ani len pozrieť a ani mi nedovolíš, aby som ťa držal za ruku. Tarsy ti niečo povedala. Ja viem, že áno. Tak čo to bolo?“

Emily sa konečne pozrela na Toma. V jej očiach čítal hlboké sklamanie. „Čo myslíš, Tom, čo mi povedala?“

Uprene na ňu hľadel. Niekoľko sekúnd sa mračil a lámal si hlavu, až kým si neuvedomil, že nech sa medzi oboma ženami udialo čokoľvek, určite sa to nedozvie od Emily. Vystrel sa a zaťato oznámil: „Tak dobre. Spýtam sa jej sám.“

„Ako si želáš,“ odvetila chladne Emily.
Zmocnili sa ho obavy. Čo také vykonal? Čo mohlo Emily ani nie za štyridsaťosem hodín tak neuveriteľne zmeniť? Prosebne ju chytil za ruku a pristúpil bližšie. Ona však odmietavo klopila zrak.
„Emily, nebuď taká. Rozprávaj sa so mnou. Povedz mi, čo ťa trápi.“

„Radšej by som už mala ísť dojesť večeru.“ Opäť si vymanila ruku a odstúpila.
„Uvidím ťa zajtra?“ 
„Asi. “

„Kedy? A kde?“
„No, neviem, ja…“

„Môžem sem prísť po večeri? Mohli by sme sa ísť prejsť alebo sa niekam previezť.“

„Fajn,“ súhlasila bez nadšenia. „Emily…“

Stále nechápal, čo zlé vykonal. Bol zúfalý. Ešte raz k nej podišiel a chytil ju za plecia, akoby sa chcel nakloniť a pobozkať ju. Lenže v tej chvíli sa z opačného konca salóna ozval Edwinov hlas: „Emily, vychladne ti večera.“

Tom, prenasledovaný smolou, vzdychol a zložil ruky z Emiliných pliec. Zaťal zuby a s rastúcou nespokojnosťou sa zahľadel na svoju nastávajúcu. Potom urobil niekoľko krokov dopredu, aby ho Edwin videl.
„Dobrý večer, pane,“ povedal zdvorilo. „Tom.“

„Len som sa tu zastavil, aby som pozdravil Emily.“

„Áno… nuž, práve večeriame.“ Edwin mávol bielym obrúskom k jedálni za sebou. Svojej dcére pripomenul: „Nebuď dlho, Emily.“ A vrátil sa k jedlu.
Emily zašepkala: „Tom, radšej by si už mal ísť.“

Pohár jeho trpezlivosti náhle pretiekol. Ani sa to neusiloval zakryť. Odstúpil dozadu, nazlostene sa dotkol okraja klobúka a povedal: „Tak dobre, dočerta. Idem!“

Dvere na verandu otvoril s takou razanciou, že nimi určite vyletel všetok prach z predsiene, a potom ich s rovnakou silou zabuchol. Na podlahe verandy zaduneli jeho kroky. Pobral sa preč – nepobozkaný, nevítaný, nesmierne nazlostený a zároveň vyľakaný.
Čo sa stalo? Dočerta, čo sa to stalo? Ako Tom opatrne kráčal po zasneženom chodníku, cítil, že v ňom stúpa zlosť. Tie ženy! Práve od Emily by nebol nikdy čakal, že sa bude správať ako trucovitý fagan. Že odmietne podať mu vysvetlenie. Pred dvoma dňami sa pre ňu pobil a myslel si, že ju získal. Ale ona je náhle vlažná ako voda po druhom kúpeli. Stalo sa niečo, čo ju zmenilo. A ak to nemala na svedomí Tarsy, tak čo iné to mohlo byť?
Aby šľak trafil tú Tarsy! Tom rázne zabočil ulicou doprava. Niečo jej povedala a on sa rozhodol, že zistí, čo to bolo.
O pár minút neskôr zabúchal na Tarsine dvere, až sa zatriasla celá stena. Otvorila mu sama Tarsy. Len čo odchýlila dvere asi na pol metra a zbadala, kto stojí na verande, pokúsila sa ich zabuchnúť. Tom vopchal nohu do dverí a schmatol Tarsy za zápästie.
„Chcem s tebou hovoriť,“ oznámil jej drsným, bezvýrazným hlasom, v ktorom sa skrývala hrozba. „Obleč si kabát a poď von!“

„Strať sa do horúcich pekiel!“

„Povedal som, aby si si obliekla kabát!“

„Pusť mi ruku. To bolí!“

„Ak nepôjdeš von, tak ti ju zlomím. Akože je boh nado mnou!“

„Pusť!“

Šklbol ňou tak prudko, až jej myklo hlavou. „Tak dobre. Pre mňa za mňa si mrzni!“

Bez zjavnej námahy ju vytiahol von na tmavú verandu a zabuchol dvere. Sám sa postavil pred ne.
„Tak hovor,“ prikázal hrozivo.
„Ty sviňa!“ Vylepila mu takú facku, že narazil hlavou do zárubne. V ušiach mu zvonilo. „Ty špinavý, podlý úbožiak!“ Kopla ho do holene.
To ho prebralo z prekvapenia. Schmatol ju za obe predlaktia a skrížil jej ich na prsiach. Vzápätí ju prirazil k studenej stene.
„Ty si mi ale pekná dáma, Tarsy,“ zaškľabil sa jej s pohŕdaním zblízka do tváre.
„Jeffcoat, ty nepotrebuješ dámu. To dobre vieš. Potrebuješ niečo, čo sa oblieka ako pohonič mulíc a páchne ako konské lajno! Tak si ju maj! Je to tá najúbohejšia náhrada ženy, akú toto mesto kedy videlo! Dúfam, že vyschnete a zvädnete spolu!“

„Tarsy, dávaj si pozor na jazyk! Mám sto chutí uštedriť ti rovnakú príučku, akú som nedávno dal Charlesovi. No tak, čo si povedala Emily?“

Tarsy ohrnula pery vo falošnom úsmeve. Vysunula bradu a v jej očiach sa zaligotala pomstychtivosť.
„Čože sa stalo, fešáčik? Vari už nedychtí po tom, aby si ju ohmatával? Nechce si rozopnúť nohavice? Alebo nosí nátelník spojený so spodkami ako chlapi?“

Pritlačil jej ruky k telu tak pevne, až jej popraskali švy na rukávoch.
„Rozprávaš o žene, ktorú si budem brať! A urobila by si dobre, keby si si zapamätala, že muži si neberú za ženy také, ktoré sa nechajú ohmatávať.“

Tarsy sa rozšírili nozdry. „A ty možno zistíš, že ženy si neberú mužov, ktorí to skúšajú s inými.“

„Ty si jej to povedala!“

„A prečo nie? Veď to bola skoro pravda. Toľko ráz si to chcel!“

„Čože? Ty klamárska suka,“ precedil cez zaťaté zuby.
„Chcel si to, Jeffcoat,“ podpichovala ho so zlomyseľným uspokojením. „Veľakrát si sa ma dotýkal tak, ako som predtým žiadnemu mužovi nedovolila. A tebe sa to páčilo! Bol si taký rozpálený, že sa ti parilo z nohavíc. Tak aký je v tom rozdiel? Poznáš moje telo lepšie, než budeš vôbec poznať jej. A ja nedovolím, aby si naň zabudol. Najmä nie po tom, ako mi vrazila nôž do chrbta. Chcela som sa za teba vydať, ty sukničkár! Vydať, počuješ?“ Tarsy kričala. Oči mala nepríčetné od zlosti. „Ak ťa nemôžem mať ja, nech ťa nemá ani iná! Len vyčkaj a uvidíš, na čo prídeš pri svadobnej noci!“

Tom sa nepamätal, že by dakedy nenávidel nejakú živú bytosť s takou pohanskou intenzitou. Tá nenávisť v ňom stúpala ako žeravá láva, bublala k povrchu a vyvolávala v ňom neovládnuteľnú túžbu ničiť. Tarsy však bola obyčajná špina – nestálo za to odrieť si na nej hánky. Pustil ju, akoby sa mu hnusilo sa jej čo len dotknúť.
„Vieš,“ poznamenal potichu, „ľutujem toho úbožiaka, ktorého si ulovíš. To nebude manželstvo, ale doživotný žalár.“

„Ha!“ vyštekla. „Prinajmenšom bude vedieť, že má v posteli ženu!“

„Ticho!“ Tomova nálada sa zrazu zmenila. Jeho agresivita sa zmenila na ostražitosť. Nachýlil hlavu smerom k mestu a započúval sa.
„Nechceš…“

„Povedal som, ticho!“ Jeho boj s Tarsy sa skončil práve tak náhle, ako sa začal.
„Načúvaj!“ Otočil sa ku schodom verandy a zahľadel sa do tmy. „Počula si to?“

„Čo som mala počuť?“

„A teraz znova… zvony. A krik.“

Z mesta pod nimi sa niesli zvuky – naliehavé zvonenie kostolného zvona, sprevádzané slabými výkrikmi zmätených hlasov kdesi v diaľke. Tom sa postavil na vrch schodov a vyčkával. S napätím hľadel na oblohu nad mestom, ktoré sa rozprestieralo pod ním.
„Ach, bože,“ šepol. „Oheň!“

„Oheň?“

Vymrštil sa do vzduchu, preletel ponad päť schodov verandy a len čo dopadol na dvor, dal sa do behu. „Bež po svojho otca! Rýchlo!“

Nečakal na to, či ho Tarsy poslúchne. A ani sa o to nestaral. Prebudili sa v ňom inštinkty. Bezhlavo vybehol cez dvor na ulicu a pokračoval smerom k obchodnej časti mesta, kde už začínala osvetľovať oblohu zákerná pomarančová žiara.
U koho horí? U koho horí? Ak to nie je na Grinnellovej ulici, je to prinajmenšom čertovsky blízko. Uháňal opreteky, poháňaný stúpajúcim adrenalínom, nevšímajúc si bolesť, ktorá mu otriasla rebrami pri každom dopade piat na zmrznutú cestu. Srdce mu bilo ako zvon. Bolelo ho hrdlo. Letel dole kopcom, cítiac, ako cesta pod ním klesá, až kým mu domy nezakryli výhľad na obzor a zlatožltú žiaru rozjasňujúcu nočnú oblohu.
Kdesi vpredu jačali vydesené hlasy: „Oheň! Oheň!“ K zvoneniu prvého zvona sa pridalo aj šialené vyzváňanie druhého. Ako Tom bežal, okolo sa otvárali dvere, ľudia sa náhlili do dvorov a ako zhypnotizovaní sa dávali do behu. Nikto sa nezdržoval obliekaním kabátov.
„U koho to je?“ pýtali sa všetci. Ich hlasy zneli trasľavo od nárazov, ako uháňali dole kopcom.
Neviem. Tom si nebol istý, či odpovedal nahlas alebo len v duchu. Nohy mu pracovali ako stroj. Oči mal suché a v pľúcach ho pálilo.
Muž za ním sa odpojil. Začal otvárať dvere na Burkittovej ulici a vykrikovať dovnútra. Odkiaľsi sa k zvoneniu kostolných zvonov pridalo slabé cinkanie triangla, ale Tom to sotva vnímal. Len čo dobehol na koniec Burkittovej ulice, zamiešal sa do davu, ktorý sa ako zelektrizovaný dal do rovnako náhlivého pohybu ako on. Dupot nôh bol čoraz hlasnejší a nohy čoraz početnejšie. Dav dobehol na Hlavnú ulicu, kde sa zlial dohromady, a ľudia do seba začali narážať ako splašené stádo.
U koho horí? U koho horí?
Dav sa valil okolo hotela Windsor, kde sa k nemu pridala pätica mužov, ktorí vybehli z dverí s plnými náručiami prikrývok, a celá skupina žien s vedrami v rukách. „Vyzerá to na niektorú stajňu.“

Kto to povedal? Niektorí bežali tak rýchlo, že im na slová nezostával dych. Ďalší fučali ako kováčske mechy. Zdalo sa, že sa to slovo vznáša priamo vo vzduchu, ktorý Tom pri behu vdychoval.
Stajne!
Cez opar strachu a bubnovanie vlastného pulzu zachytil ďalšie útržky slov… je veľká… to musí horieť seno…

Zo vzdialenosti troch blokov už cítil pach dymu. O blok ďalej už vedel, že to nie je Edwinova stajňa. Z rohu Grinnellovej ulice zbadal plamene, ktoré sa už zahryzli do stien jeho vlastnej nájomnej stajne.
Preboha, nie!
„Vyveďte kone!“ skríkol, hoci mu zostávalo prebehnúť ešte asi sto metrov. „Mám tam žrebnú kobylu!“ Postavy vpredu, pobehujúce pred blčiacou budovou, plniace vedrá, vytvárajúce skupinu a pumpujúce vodu z cisterny, sa rojili ako popálené mravce. Červený požiarnický voz vyzváňal všetkými tromi zvoncami a nadhadzoval sa pred Tomom po zmrznutých koľajach cesty. Ťahali ho bežiaci muži, pretože zapriahnuť kone by im zabralo viac času, ako ho vlastnoručne odtiahnuť na vzdialenosť dvoch blokov z kôlne, v ktorej býval uschovaný. Tom prebehol okolo neho a pridal sa k okolitej vrave práve vo chvíli, keď niekto vyvádzal von Barana. Žrebec vydesene cúval, zatiaľ čo onen muž sa ho usiloval utíšiť a vyviesť do bezpečia.
Tom nepríčetné zvrieskol: „Moja kobyla! Vyviedol niekto moju kobylu?“

„Nie! Žiadne kobyly! Zatiaľ je vonku len tento žrebec!“

Ďalší hlas kričal: „Postavte sa k striekačke! Vytiahnite hadicu!“

Asi tucet dobrovoľníkov sa chopilo rukovätí starej striekačky. Bol to však zastaraný požiarny voz, ktorý mal rukoväte na pumpovanie umiestené po bokoch. Vyrobili ho roku 1853 a sotva vyhovoval súčasným potrebám. Len čo sa z hadice vyvalil biedny prúd vody, Tom zakričal na požiarnu skupinu: „Namierte s tým doprava. Kobyla je v treťom boxe!“

Ďalší hlas reval: „Pumpujte, chlapci, pumpujte!“

Po oboch stranách požiarnického voza chlapi zúrivo stláčali drevené páky. Kone vydesene erdžali. Chlapi vykrikovali povely. Psy štekali. Ženy vytvorili zástup s vedrami a dopĺňali vodu do nádrže starej striekačky, ďalšie udržiavali deti v bezpečnej vzdialenosti.
„Kto vyvádza moje kone? Vyvádza niekto moje kone?“

„Pokoj, chlapče… je to príliš…“

„Pustite ma!“ Tom vyšklbol komusi deku a rozbehol sa k chlapom pri striekačke. Zreval: „Postriekajte ma! Idem dnu!“

Prúd vody mal takú silu, že keď mu narazil do hrude, odhodilo ho o krok dozadu. Akýsi chlap ho zdrapil za ruku, čím sa na chvíľu dostal do spŕšky aj on. Bol to Charles.
„Tom, nesmieš!“

Tomove oči na zlomok sekundy zablčali nenávisťou. „Do čerta s tebou, Charles! To si nemal robiť! Strať sa do pekla!“ Drsne do neho vrazil plecom a odhodil ho nabok. „Zmizni mi z cesty!“

„Tom, počkaj!“

V tom zmätku sa odkiaľsi zjavila Emily s Edwinom a chytili Toma za lakte. On všetky ruky striasol a vrhol sa do blčiacej stodoly.
Za ním sa ozval Charlesov povel: „Dajte mi jednu z tých prikrývok!“

„Chlapče, nebuď hlúpy…“

„Edwin, ty si rob, čo chceš, ale ja tie zvieratá nenechám zahynúť bez toho, aby som sa im pokúsil pomôcť! Murphy, vodu!“

„Ocko, pusť ma!“ zvrieskla Emily. Zápasila v Edwinovom zovretí, pretože sa tiež chcela dostať k prikrývke.
„Choď k striekačke!“ prikázal jej. „Mŕtva mu nebudeš nič platná! Choď k striekačke a pomôž ženám!“

„Ale vnútri je Baran a…“

„Barana už vyviedli!“

„… a Patty. Ocko, ona je žrebná!“

„Emily, chop sa rozumu! Zabehni po svoju lekársku kabelu. Ak sa im podarí dostať von nejaké kone, budeš ju potrebovať. Potom choď s Fannie ku striekačke a staraj sa o to, aby bolo stále dosť vody! Namočte ďalšie prikrývky! Idem dnu aj ja!“

„Ocko!“ Chytila ho za ruku. Uprostred toho zmätku si vymenili vyľakané pohľady. „Buď opatrný!“

Stisol jej ruku a dal sa do behu.
Vnútri sa Tom prikrčil pod mokrú prikrývku a rozbehol cez kúdoly dymu. Okamžite ho začali páliť a slziť mu oči, čo ho ešte viac oslepilo. Okolo neho špliechala voda a pri dopade na blčiace drevo syčala. Preboha, už horia nosné trámy a oheň sa šíri po podlahe senníka! Do nosa ho bodal ostrý zápach spálenej kože, dreva a hnoja. Pretrel si oči cípom zmáčanej prikrývky a pretiahol si ju cez tvár. S námahou rozoznal obrysy svojej pýchy a radosti, novej bričky značky Studebaker, stojacej na točni tak, ako ju nechal. Na jej koženú strechu sa zosypali kusy horiacich úlomkov. Uprostred vystrašeného erdžania koní a dupotu ich kopýt však zabudol na všetko, čo nebolo z mäsa a krvi. Rozbehol sa po jednej strane boxov, otváral dvere a reval: „Von! Von! Hejá! Hejá!“ Potom to isté zopakoval na druhej strane. Ani len nepomyslel na to, že by mal dať niektorému zvieraťu prednosť pred iným. Niektoré vydesené kone za ním sa vzpierali opustiť boxy, alebo sa motali po stajni, bojac sa pohnúť smerom k ohňu, ktorý obklopoval východy. Otvoril dvere posledného boxu. Vbehol dnu, ale okamžite ho pritisla o stenu splašená kobyla menom Beta, ktorá sa snažila v tomto úzkom priestore otočiť. Prehodil jej cez hlavu prikrývku, schmatol ju za srsť pod papuľou a ťahal ju dopredu. Beta sa zaprela prednými nohami. V panike zaerdžala.
„Dočerta, Beta! Pôjdeš, aj keby som ťa mal odtiahnuť sám!“

Nesmierny hluk ešte vzrástol – niekde sa s hukotom vznietilo seno. Jeho ušiam to znelo ako hurikán. Zahnal sa nohou a mocne kopol Betu do slabín. Nebezpečne zaspätkovala, potom sa vzopäla na zadné. Tom vyletel oblúkom do vzduchu, ledva sa stačil chytiť prikrývky. Členkami narazil do steny. Ale keď dopadol, stále zvierajúc mokrú vlnenú látku, Beta ho šialeným klusom nasledovala.
Len čo vybehol z budovy, už aj stŕhal z koňa prikrývku. „Vodu!“ kričal. „Viac vody, sem!“ Akonáhle sa naňho zniesla spŕška vody, sňal si kožený klobúk a namočil si vlasy. Potom si klobúk opäť nasadil a sklonil ruky tak, aby sa mu voda nabrala aj do rukavíc. Otočil sa, znovu sa zahalil do prikrývky a vydal sa späť do stajne. Na chrbát mu bubnoval prúd vody a ako ľadová rieka mu stekal po obväze na rebrách.
Po troch metroch sa v stajni zrazil s Charlesom, ktorý práve vychádzal von. „Mám Hanka!“ zakričal Charles do toho hluku. Za sebou viedol jazdeckého hnedáka. „Ešte stihneš vyviesť jedného, ale to bude všetko!“

Tom sa vrhol oproti blčiacej stene ohňa. Pri behu sa snažil dýchať cez prikrývku, ale dokonca aj cez ňu cítil pach a chuť štipľavého dymu a pripálenej vlny. Pálilo ho až v pľúcach. Mal pocit, že mu ich roztrhne. Aj napriek štípajúcim a slziacim očiam vyhľadal a našiel Rexa, ktorý ho vďačne a bez odporu nasledoval. Vo chvíli, keď Rexa vyvádzal von, sa otočil a zbadal, ako sa zo strechy na opačnom konci budovy zrútila krokva. Vyletel zlatý dážď iskier, ktorý sa rýchlo zmenil na bielu stenu plameňov. Emily sa náhlila k nemu, aby prevzala Rexa.
„Tom, prosím ťa, už nechoď dnu!“

„Patty!“

„Nechaj ju. To nedokážeš!“

„Ešte raz!“

„Nie!“ Schmatla ho za ruku, ale vyšklbol sa jej. Zamieril dovnútra. Keď bol asi meter odo dverí, pokúsil sa ho ktosi zadržať zozadu. Zvalil sa na zem. Rozzúrene si kľakol a zbadal Charlesa, ktorý sa práve zdvíhal zo zeme.
„Došľaka, Bliss, čo to robíš?“

„Dnu už nepôjdeš!“

„Čerta starého!“

„Ak to urobíš, bude z nej vdova ešte skôr, ako sa stane nevestou!“

„Tak sa mi o ňu dobre staraj!“ zakričal Tom a vrhol sa do horiacej budovy skôr, než ho Charles stačil zastaviť. Emily sledovala ich výmenu so slzami na krajíčku. Bezmocne sa prizerala, ako Tom mizne v plameňoch. Vzápätí, na jej zdesenie, sa otočil aj Charles a zreval na chlapov pri hadici: „Mierte mi priamo na chrbát!“

Jeho volanie Emily prebralo z omámenia.
„Charles! Nie!“ zvolala. Drala sa dopredu, ale zadržal ju Andrew Dehart, ktorý sa tu zjavil so svojou cisternou na rozvoz vody, aby pomohol v boji proti požiaru.
„Dievča, nebuď hlúpa!“

„Ach, bože, nech tam nejde aj Charles,“ zúfala si Emily.
Špinavými dlaňami si zakryla ústa. Charles sledovaný chabým prúdom vody vbehol dovnútra samého pekla.
„Máš tu koňa, o ktorého sa treba postarať,“ pripomenul jej Dehart. Proti svojej vôli sa otočila k Rexovi. Na chrbte mal hlbokú ranu a na zadku mokvajúcu popáleninu. Neďaleko ktosi zvolal: „Emily, aj tu máme jedného, čo potrebuje tvoju pomoc!“

Zrazu sa zdalo, že ju v tej chvíli potrebujú všetci. Hoci jej hrdlo zvieral strach, pohrúžila sa do svojich povinností, nahrádzajúc slzy zvýšenou výkonnosťou. Sypala na spáleniny kyselinu bóritú, inde použila borovicovú silicu a popri ošetrovaní zvierat musela narýchlo obviazať aj jednu popálenú ruku. Zjavila sa oná žrebná kobyla, ktorú viedol Patrick Haberkorn. Bola škaredo popálená. Od bolesti šalela, gúľala očami a vydesene ustupovala.
„Zavolajte Toma!“ prikázala Emily a schmatla Pattinu uzdu. Uvedomila si, že ju musí utratiť.
„Neviem, kde je.“

„Ale veď šiel po ňu!“

„Vybehla von sama.“

Patty ryčala od bolesti a vzpínala sa na zadné. Pri jej šklbaní mala Emily problémy udržať sa na nohách. Zahľadela sa do Patrickovej od sadzí umazanej tváre a cítila, že sa jej zmocňuje hystéria. Oheň šľahal dohora a olizoval oblohu do výšky pätnásť metrov nad stajňou. Oslepujúci jas osvetľoval okolitú tmu. Pálil pokožku, vysušoval oči a menil tváre na oranžové karikatúry s očami vyvalenými v posvätnej bázni. Kobyla opäť zaerdžala, čím Emily pripomenula, aké sú jej povinnosti.
„Podaj mi zbraň,“ prikázala mdlým hlasom.
Práve vtedy k nej dobehla zúfalá Fannie: „Tvoj otec… videla si ho?“

Emily sa zvrtla k Fannie. Mala pocit, akoby sa jej okolo krku zovrela slučka. „Ocko?“

„Vyšiel von?“

„Neviem.“

Patrick jej podával pištoľ. Bolo to jediné, čo mohla v tej chvíli robiť. Emily vzala zbraň, priložila ju k hlave kobyly a potiahla spúšť. Ešte skôr, než sa ozvalo tupé zadunenie, zavrela oči. Potom sa odvrátila, aby nemusela byť svedkom posledného chrapľavého výdychu kobyly. Keď otvorila oči, uvidela Fannie, ako hľadí do toho blčiaceho pekla. Pohla sa k nej. Chytila ju za ruku a pozerali sa spoločne. Plamene sa už predrali cez strechu a časť z nej sa prepadla do senníka. Do noci sa ozval výbuch, keď sa vznietilo ďalšie oddelenie so senom. Šokovane, neveriaco povedala: „Ach, bože! Fannie, je tam aj Tom.“

Obidve ženy sa bezmocne prizerali tragédii, ktorá sa odohrávala priamo pred ich očami, a pevne sa držali za ruky. Horúčava im pálila do tvári. Slzy a vlny horúčavy im krivili výhľad na desivé, blikajúce divadlo, zvíjajúce sa a chvejúce oproti nočnej oblohe.
Muži vytvorili kordón a odtláčali dav do bezpečnej vzdialenosti.
„Ustúpte dozadu… ustúpte dozadu!“

Emily a Fannie mlčky zaspätkovali. V tej chvíli sa pri nich zjavil Frankie. Oči mal vyvalené od strachu. Svojou malou rukou vkĺzol do sestrinej dlane.
„Kde je ocino?“ spýtal sa váhavo. Uprene hľadel do plameňov.
„Och, Frankie.“ Emily klesla v zúfalstve na kolená. Objala ho oboma rukami a pevne si pritlačila tvár na jeho líce. Tváre im osvetľovali plamene. Cítila, ako chlapec pregĺga a ako mu pri pohľade na to strašné divadlo pred nimi ochabuje sánka.
„Ocino?“ dožadoval sa ticho. Telo mal úplne strnulé.
Slzy zaplavili Emilino hrdlo. S páliacimi očami ešte pevnejšie objala Franka. Z očí sa jej vygúľali horúce slzy, ale účinkom sálajúcej horúčavy sa vyparovali ešte skôr, než sa skotúľali k brade. Vedľa nej hľadela tupo do plameňov Fannie. Plakala, nepohnúc pritom ani jediným svalom.
V tom všeobecnom zmätku nik z nich nepočul Edwina, až kým udýchané nezvolal priamo za ich chrbtami: „Fannie? Emily?“ Zvrtli sa ako na povel. „Ocino!“

„Ocko!“

„Edwin!“

Frankie sa s plačom hodil Edwinovi do náručia. Emily ho škrtila okolo krku. Fannie spravila dva váhavé kroky dopredu a zakryla si ústa. Vzápätí začala vzlykať, čoho nebola schopná, keď myslela na to, že Edwina stratila.
„Oci! Oci! Mysleli sme si, že si tam dnu!“ kričal Frankie. Spolu so sestrou držali otca okolo špinavého krku.
Priškrtené sa zasmial. „Vyviedol som cez zadné dvere dva kone a zaviedol som ich do nášho výbehu.“

Emily neprestajne opakovala jediné slovo: „Ocko!“

Hoci Edwin jednou rukou stále objímal Frankieho, druhou zatočil Emily dookola.
„Som v poriadku,“ šepkal zastretým hlasom. „Som v poriadku.“ Ponad deti, ktoré na ňom viseli, sa pozrel na Fannie. Tá tam stále stála so slziacimi očami a s dlaňami priloženými k ústam.
Vymanil sa z objatia svojich detí. „Aj ty si si to myslela?“ spýtal sa. Roztiahol ruky a Fannie mu padla do náručia.
„Ďakujem ti, bože,“ šepkala so zavretými očami, pritlačenými o jeho špinavé líce. „Ach, Edwin, už som si myslela, že som ťa stratila.“

Položil jej ruku na vlasy a rýchlo si ju k sebe privinul. Pramálo sa staral o zvedavé pohľady ľudí z mesta, ktorí boli svedkami ich neskrývaného objatia.
Fannie sa odtiahla prvá. Na tvári sa jej zračila starosť. „Edwin, nevidel si na druhej strane vyjsť Toma alebo Charlesa?“

Edwinovu pozornosť upútala budova, ktorá sa už začínala rúcať. Dokonca aj chlapi pri striekačke vzdali svoj márny boj s ohňom. Tí, čo obsluhovali hadicu, ju ochabnuto držali a voda z jej trysky sotva kvapkala. Ruky žien na oceľovej rukoväti pumpy znehybneli. Aj tá už bola teplá od intenzívnej páľavy. Pri nohách im spočívali plné vedrá, ktoré už nemali využitie.
Edwin preglgol a zamrmlal: „Preboha!“

Po jeho boku stáli nehybne Emily a Frank. Držali sa pevne za ruky a uprene hľadeli do ohňa.
V tej chvíli ktosi zvolal: „Emily, rýchlo!“

Bol to Helstrom, majiteľ hotela, zúrivo rozhadzujúci rukami. Vzápätí schmatol Emily za pažu a ťahal ju so sebou.
„Na druhej strane. Ležia tam tí tvoji dvaja chlapi!“

Všetci sa dali do behu – Emily, Edwin, Fannie a Frank a za nimi mnoho ďalších. Bežali za Helstromom cez bránu zo žrďoviny, okolo výbehu, až na opačnú stranu budovy, kde kľačal zhluk ľudí nad zmáčanou hromádkou, ktorú tvorili nehybné telá Toma a Charlesa. Obaja ležali vystretí na zemi, zabalení do mokrých prikrývok. Oči mali zatvorené, na špinavých tvárach šmuhy od sadzí. Pri Tomovi už kľačal doktor Steele a otváral svoju tašku. Emily sa zosunula vedľa neho na kolená.
„Žijú?“

Steele nadvihol Jeffcoatovi jedno viečko, založil si do uší stetoskop a pozorne počúval.
„Jeffcoat áno. Ale jeho dýchanie sa mi nepáči. Musel sa poriadne nadýchať dymu. Prineste sneh!“ zvolal a okamžite začal s predbežnou obhliadkou. Prezrel Tomovi mokré, spletené vlasy, ktoré bezpečne chránil široký kožený klobúk, potom hruď obalenú mokrými náplasťami. Tie ho chránili pred ohňom rovnako účinne ako azbest. Pokračoval v obhliadke trupu a stehien obalených hrubým kabátom z ovčej kožušiny, ktorá pohltila dostatok vody na to, aby ho bezpečne chránila. Dokonca aj úzky priestor medzi okrajom kabáta a čižmami, siahajúcimi do pol lýtok, bol neporušený. Steele všetko zhodnotil. Potom Tomovi stiahol rukavice. Obzrel mu ruky a vyhlásil: „To som blázon! Ani jediná popálenina! Nič, iba spálené obočie!“

Zatiaľ čo Steele presunul svoju pozornosť na Charlesa, Emily si kľakla nad Toma. Očividne jej robilo starosti jeho dýchanie. Aj bez stetoskopu počula ostré syčanie, ktoré sprevádzalo každý jeho nádych a výdych, a videla, s akým úsilím mu pracujú pľúca.
Neumieraj… neumieraj… neprestaň dýchať… prepáč mi to… ľúbim ťa…

Za ňou sa ozval hlas doktora Steela: „Bliss je mimo nebezpečenstva. Ale má popálené ruky. Kde je ten sneh?“

Charles! Ako len mohla zabudnúť na Charlesa? Okamžite sa zvrtla. Zbadala, že leží na chrbte a ruky má zaborené do snehu, vyklopeného z vedier. Hľadel na hviezdy. Keď sa nad neho naklonila, slabo sa usmial.
„Ahoj, Emily,“ šepol.
„Ahoj, Charles,“ odvetila pridusené. Od dojatia stratila hlas. „Ako sa ti darí?“

„Nie som si istý.“ Zdvihol nevládnu ruku, aby sa skúmavo dotkol svojej tváre. Z ruky sa mu do nej zosypali chumáče snehu. „Tuším ešte žijem.“

Jemne mu zložila ruku. „Máš popálené ruky. Mal by si si ich držať v snehu, kým ti ich doktor Steele neobviaže.“ Nežne mu zotrela z líca sneh, zadržiavajúc slzy na krajíčku. Rozochveným hlasom mu láskyplne vyčítala: „Ty drahý, pochabý chlap, kde si si nechal rukavice?“

„Nemal som čas.“

„S vami dvoma sú stále samé starosti. Vždy vás treba dávať dokopy uprostred noci.“

Vyčerpané sa usmial a zavrel oči. „Hej, ja viem. Ako mu je?“

„Ešte dýcha. Nemá žiadne popáleniny, ale je v bezvedomí. Kto ho odtiaľ vyniesol?“

Opäť unavene otvoril oči. „Záleží na tom?“

Z toho pochopila, že to bol Charles, kto Toma vyniesol von. Srdce jej prekypovalo vďačnosťou. Zaplavili ju slzy. „Charles, ďakujem ti,“ zašepkala. Zohla sa a pobozkala ho na čelo.
Len čo sa vystrela, ozval sa zlomeným hlasom: „Em?“

Nedokázala hovoriť. V hrdle mala obrovskú hrču. Mohla sa len pozerať cez slzy, ktoré krivili obraz jeho drahej, začmudenej tváre s pripálenou bradou a červenými viečkami.
„Myslí si, že to ja som založil požiar. Povedz mu, že som to nebol ja. Povieš mu…“

„Psst.“ Položila mu ruku na pery.
„Ale ja mu to musím povedať.“

„Poviem mu to, len čo sa preberie.“

„Preberie sa, Em, však? Nezomrie?“ Z kútikov očí sa mu po sluchách vykotúľali slzy, vytvárajúc si biele cestičky. Charles sa náhle prevalil na bok a schmatol Toma za hrubý rukáv kabáta. Pritiahol sa k nemu bližšie. „Tom, počuješ ma? Ja som to neurobil! Nezomieraj, kým ma nevypočuješ! Dočerta, Jeffcoat, ne… neopováž sa zo… zomrieť!“

Charlesa opustila sila. Zvalil sa na chrbát. Vzlykal, zakryjúc si rukou oči. Hruď sa mu užialene dvíhala, z prstov mu odkvapkával sneh.
Emily znovu zaštípali v očiach slzy. Nahla sa dopredu, aby Charlesa zakryla pred zvedavými pohľadmi okolostojacich.
Ach, Charles. Môj drahý, drahý Charles. Myslím, že som ťa nikdy nemilovala viac než v tejto chvíli.
Vyrušil ju doktorov hlas. „Pustite ma k jeho rukám. A niekto nech zanesie Jeffcoata dnu a prikryje ho teplými prikrývkami.“

Zručne obviazal Charlesovi ruky – najhoršie popáleniny mal na ich chrbtoch – a potom oboch mužov naložili na vozy. Emily sa prizerala, ako prvý voz odváža Charlesa, a išlo jej puknúť srdce. Ale na podlahe druhého voza ležal Tom. Bol v bezvedomí a jeho osud bol stále na vážkach.
Voz sa odkolísal do noci. Pohoniči zachovávali ohľaduplné mlčanie. Nad mestom visel nepríjemný pach dymu a matky pomaly zaháňali svoje deti domov.
Skupinka zachmúrených dobrovoľníkov zaniesla Toma do jeho domu. Položili ho na posteľ a pri odchode kývli Emily na pozdrav. Ako posledný vyšiel jej otec.
„Zostanem tu,“ povedala mu tichým hlasom, „a budem sa oňho starať, kým mu nebude lepšie.“

Edwin spočinul na Emily smutným, láskyplným pohľadom. Bez námietok prijal jej rozhodnutie. „Áno, viem.“

„A vydám sa zaňho. Len čo bude mať toľko sily, aby dokázal stáť na nohách.“

„Áno, viem.“

„Ocko…“

„Srdiečko…“ To slovo ešte ani nedoznelo, a už mu bola v náručí. Svet, ktorý videla za Edwinovým plecom, sa skrivil ďalším prúdom sĺz. No boli to horúce a uzdravujúce slzy.
„Tak veľmi ma to mrzí,“ vydal zo seba zlomene.
„Ach, ocko. Tak veľmi ho ľúbim. On skrátka musí žiť.“

„Bude.“

Zasmrkala a privinula sa k dôverne známemu telu. Tie jeho ruky – ach, tie úžasné, upokojujúce otcovské ruky, aké len boli pevné a ako strašne ich v tejto chvíli potrebovala! Aj keď sa mu postavila na odpor, nikdy neprestala túžiť po jeho úteche, priateľstve a uznaní. Bez toho všetkého sa cítila veľmi nešťastná.
„Myslela som si, že si budem musieť vybrať medzi Tomom a tebou – a nevedela som si predstaviť, čo budem… čo budem robiť bez teba.“

„Už sa tým viac nemusíš trápiť. Som starý, tvrdohlavý hlupák… Fannie sa postarala o to, aby som si to uvedomil. Ale odo mňa už nebudeš počuť ani slovo. Budeš mať dobrého muža. Vedel som to od začiatku, ale bol som príliš tvrdohlavý, aby som to priznal. Mrzí ma, čo som ti vtedy večer povedal.“

Tuho ho objala. Mala pocit, akoby práve vybehla z tieňa na slnko.
„Ty si ten najlepší otec, aký kedy žil.“

Privinul si ju k sebe, potom ju odtlačil. Rozpačito odŕhal, kým si rukávom utierala oči. 
„Tak…“ povedal Edwin.
„Áno… tak…“

Ani jeden z nich nevedel, ako tú citlivú chvíľu ukončiť.
Napokon sa Emily spýtala: „Nemohol by si povedať Frankiemu, nech mi donesie nejaké čisté veci?“

„Viem o niečom lepšom. Prinesiem ti ich sám. Len čo sa uistím, že je Charles v poriadku. Vieš, zaviezli ho k nám. Fannie na tom trvala.“

„To je dobre. Zaslúži si to najlepšie.“

Edwin chytil jej špinavú ruku a zodvihol ju k perám. „Ja si však myslím, že to najlepšie si už vzal niekto iný.“

„Ach, ocko!“

„Radšej by si sa mala ísť starať o svojho mladého muža.“ Edwin mal opäť nebezpečne blízko k rozrušeniu.
Rozlúčila sa s ním letmým bozkom na líce. „A ty by si sa mal ísť radšej vykúpať. Smrdíš.“

Emily zavrela za Edwinom dvere a vyčerpané sa na ne zahľadela. Zdalo sa jej, že spálňa je od nej vzdialená celé míle. Boleli ju ramená a pálili oči, hrdlo mala boľavé a vysušené. Musela sa nútiť, aby sa dala do pohybu.
Vo dverách Tomovej spálne zastala. Obzerala si nehybné telo na posteli, zadržiavajúc dych, aby počula, ako dýcha on.
Jeho dych znel drsne a namáhavo. Nebolo to o nič lepšie ako predtým. Pri nádychu sa zdalo, akoby mu v hrdle pískal neviditeľný vietor. Pri výdychu sprevádzal jeho dych chrapľavý sipot.
Stála pri posteli a skľúčene ho pozorovala. Mala chuť sa rozplakať, ale včas si uvedomila, že by to ničomu nepomohlo. Keby mu tak mohla nejako pomôcť! Ale doktor Steele povedal: „Pre jeho pľúca nemôžeme spraviť nič – buď sa z toho dostanú, alebo nie. Trochu ho poumývajte. Udržujte ho v teple. Neotvárajte okná, lebo mesto je plné dymu. Keď sa zobudí, nedávajte mu veľa jesť. Odpočívajúce telo nepotrebuje veľa potravy, dokáže žiť z vlastného tuku.“

Trochu ho poumývajte, udržujte ho v teple. Bolo toho príliš málo, čo mohla urobiť pre toho, ktorého tak veľmi milovala a ktorého pri poslednom vzájomnom rozhovore odvrhla.
Kľakla si k posteli a priložila pery na jeho špinavú pravú ruku. Tom Jeffcoat, neumieraj! Počuješ ma? Ak zomrieš, nikdy ti to neodpustím.
Keď ju prešiel ďalší príval neužitočnej rozcitlivenosti, sťažka sa postavila na nohy a zašla do kuchyne. Tam založila oheň a z nádrže naťahala do lavóra teplú vodu. S lavórom sa vrátila do spálne, aby Toma poumývala.
Robila to s láskou, nezaťažujúc sa zbytočnými predsudkami. Naopak, mala pocit, že má na to právo. Už preto, že ho tak bezvýhradne ľúbila, a aj preto, že ak prežije, bude sa o jeho blaho starať po celý zvyšok ich života. Umyla mu tvár s nehybnými viečkami a žalostne dobitými črtami, vtláčajúc si každú z nich do pamäti. Modlila sa za to, aby tú tvár mohla v budúcnosti vídať na susednom vankúši, aby sa mohla pozerať, ako na ňu pribúdajú roky a vrásky, a o to, aby mohli starnúť spoločne.
Poumývala mu nehybné ruky. Tie ruky s dlhými prstami a mozoľmi, ktoré budú dokonale poznať každý záhyb jej tela, ktoré jej budú vo chvíľach vášne hladkať pokožku a masírovať chrbát, keď bude unavená. Jedného dňa budú držať aj ich deti a – s nákovou po svojich predkoch a ôsmimi koňmi, ktoré prežili – budú sa o ne starať po všetky tie roky, čo prídu.
Umyla mu paže a hruď – bola to široká hruď a svalnaté paže – nad okrajom špinavej bielej náplaste. Jej ruka zaváhala nad miestom, kde mu pomaly a pravidelne bilo srdce, a potom ho na to miesto pobozkala. Úplne prvý raz.
Poumývala mu dlhé nohy a chodidlá, ktoré ho jedného pekného dňa, toho čarovného dňa ich svadby, budú niesť uličkou po jej boku a potom aj cez prah dverí do jeho izby.
Budú, ach, budú.
Keď už bol celý umytý, poprikrývala ho až ku krku. Potom si z kuchyne pritiahla do izby jeho veľké čalúnené kreslo. Unavene naň klesla a zvalila sa dopredu cez posteľ vedľa jeho boku.
Tak ju našiel Edwin, keď sa vrátil s čistým oblečením – vyčerpanú, špinavú a na smrť unavenú. Ale nemal to srdce budiť ju. Šaty položil vedľa nej a po špičkách vyšiel z domu. Úpenlivo sa modlil, aby sa Tom Jeffcoat prebral z bezvedomia.
Emily sa prebudila na to, že sa Tom pohol. Vyskočila na nohy a naklonila sa nad neho, hľadiac do jeho neprítomných očí. Chytila ho za ruku.
„Tom, budeš v poriadku,“ zašepkala.
„Emily?“ zachraptil. Nepokojne pohol nohami pod prikrývkami. Zdalo sa, že hľadá smer, odkiaľ sa ozval jej hlas. „Áno, Tom. Som tu.“

Jeho kalné oči ju našli. Zakvačil ukazovák ľavej ruky o špinavú náplasť okolo svojich rebier, akoby sa snažil presvedčiť aj zvyšnú časť neposlušnej ruky, aby sa zdvihla. Podarilo sa mu zo seba vydať len dva slová, s rovnako dojímavým chrapotom ako predtým: „Ona klamala.“

„Tom?“ zvolala dychtivo Emily. Nahla sa ešte nižšie. „Tom?“

Opäť však upadol do bezvedomia. Nedožičil jej príležitosť, aby sa mu ospravedlnila alebo ho upokojila. Sklamane a ustarostene sa posadila do kresla, držiac ho za nereagujúcu ruku. Mal za sebou také peklo! Bojoval s ohňom, o ktorom si myslel, že ho založil jeho najlepší priateľ. Prišiel o svoju stajňu, časť koní aj o svoje živobytie. Od šoku a fyzických poranení, ktoré utrpel, upadol do bezvedomia. No aj napriek tomu jeho hlavnou starosťou bolo, že by kvôli Tarsiným lžiam mohol stratiť Emily.
Emily opäť vyhŕkli nechcené slzy. Zaštípali ju v zanedbaných očiach ako petrolej.
Tom, mrzí ma, že som jej uverila. Mala som vedieť, že Tarsy použije všetky prostriedky, aby sa mi pomstila – čestné i zákerné. Prosím ťa, uzdrav sa, aby som sa za teba mohla vydať a aby sme to všetko mohli hodiť za hlavu.
V dome Edwina Walcotta sa už dávno skončilo kúpanie. Zranený už ležal v posteli, chlapec dávno spal a v celom dome zavládlo blažené ticho. Edwin v nočnej košeli vyšiel zo svojej spálne a prešiel cez chodbu, aby zaklopal na dvere spálne, ktorá patrila jeho dcére. „Poď dnu,“ povedala mäkko Fannie.
Otvoril dvere a zostal v nich nehybne stáť. Fannie sedela pri toaletnom stolíku, obzerajúc sa cez plece. Mala na sebe svetlomodrý župan s fialkami, v drieku stiahnutý opaskom. Vlasy – ešte mokré – jej splývali na chrbát a v rukách, ktoré zastali vo vzduchu, držala hrebeň z korytnačej kosti.
„Poď dnu, Edwin,“ zopakovala. Otočila k nemu tvár a nechala ruku klesnúť do lona.
„Prišiel som ti len zaželať dobrú noc a poďakovať za teplú vodu do kúpeľa. Bolo to ohromné.“

„To teda bolo, že? Ale za to mi netreba ďakovať.“

Pokojne sa usmiala. Jej oči spočinuli na jeho mokrých vlasoch, čerstvo rozčesaných hrebeňom, na jeho lesklom čele a upravenej brade, ktorej príťažlivosť jej ešte stále vyrážala dych vždy, keď sa na ňu pozrela. Vytvárala dokonalé orámovanie pre jeho pery, ktoré v kontraste s tmavosťou chlpov vyzerali akosi farebnejšie a vďaka jej kučeravému okraju aj mäkšie. Hodili sa k nej aj jeho tmavé oči, ktoré jej boli také drahé.
„Musíš byť veľmi unavený.“

„To som.“ Mäkko sa usmial. „A ty?“

„Nie. Len rozmýšľam.“

„O čom?“

„O nich – o Tomovi a Emily. Dal si Emily súhlas, aby tam zostala, však?“

Edwin nechal diskrétne otvorené dvere a vošiel dnu. Pri rozprávaní sa náhodne dotýkal rôznych vecí – obrazu na stene, operadla stoličky, úchytky na zásuvke.
„Bolo by smiešne, keby som jej to nedovolil. Aj tak by tam zostala.“

„Edwin, ona ho veľmi ľúbi.“

„Áno, viem. Povedala mi, že sa zaňho vydá, len čo bude schopný stáť na nohách.“

„Aj s tým si súhlasil?“

„Nepýtala si súhlas. Je dospelá žena. Myslím, že je na čase, aby som ju tak aj bral.“

„Áno, samozrejme. Máš pravdu. A po tom, čím museli prejsť, kto v Sheridane by sa na nich opovážil ukazovať prstom?“

Edwin sa prestal pohrávať s okolitými predmetmi. Z druhej strany izby sa zahľadel na Fannie. Dúfal, že to isté platí aj o nich dvoch. Vo svetle lampy vyzerali jej vlasy ako tekutá meď. Edwinovi sa zdalo, že cíti ich vôňu cez celú izbu. Aj orgovánovú vôňu mydla, ktorým sa umyla. Živôtik županu odhaľoval úzky klin jej holého hrdla. Ako si odtiahla z ucha prameň vlasov, zviezol sa jej rukáv nadol a odhalil bielu ruku, zľahka pofŕkanú pehami. Bola krásna a teplá a predstavovala všetko, po čom kedy túžil. Hoci v sebe Edwin potlačil nutkanie podísť k nej, nedokázal prestať rozprávať a nedokázal odísť – túžil tu zostať, ešte aspoň chvíľku.
„Rozmýšľala si aj o nás, však?“

„Áno.“

„A o čom?“

Na chvíľu sa zamyslela. Sklopila oči, kladúc hrebeň za seba na toaletný stolík. Potom znova pozrela nahor a vopchala si ruky medzi kolená.
„O tom, čo by som robila, keby som ťa stratila.“

„Lenže si ma nestratila. Dostal som sa z toho so zdravou kožou.“

„Áno,“ odvetila tým najľúbeznejším hlasom, akého bola schopná, nechajúc to slovo podmanivo doznieť. „Vidím,“ dodala.
Uprene sa zahľadela na muža, ktorého milovala. Bol vyumývaný, lesklý a mužný a vo svojej nočnej košeli s bosými nohami rozhodne nevyzeral príliš spôsobne. Ak ju sem prišiel pokúšať, podarilo sa mu dosiahnuť úspech bez väčšej námahy. Nedokázala ho poslať preč, tak ako nedokázala odvrátiť dnešný požiar. „Vždy spávaš v tejto košeli?“

„Nie. Vždy nie.“ Pásikovaná košeľa siahala Edwinovi do polovice lýtok. „Bielizeň mám špinavú od sadzí a mokrú. Nechal som ju dolu vo vedre.“

„Nepamätám sa, že by som túto košeľu niekedy predtým prala.“ Nechala klesnúť svoj pohľad dolu na jeho holé nohy a potom sa pozrela hore. Zdalo sa jej, že aj z druhého konca izby vidí, ako sa mu do líc nad okrajom tmavej kučeravej brady vohnala krv.
Keď opäť prehovorila, nebolo v jej pokojnom hlase ani stopy po koketnosti. Bola v ňom len neochvejná istota, že to, čo práve navrhne, je správne a zaslúžené. „Edwin, nemohol by si zavrieť tie dvere?“

Videla, ako starostlivo skryl svoje prekvapenie. Ich pohľady sa vpili do seba a v celom vesmíre nebolo tej sily, ktorá by ich mohla zachrániť. Zavrel dvere – bez zbytočného náhlenia a bez jediného zvuku – a otočil sa. Potom vykročil cez izbu, s pohľadom upretým na ňu. Hľadela mu stále do očí, a ako sa k nej blížil, postupne k nemu dvíhala tvár. Zastal pred ňou. Niekoľko okamihov stál bez pohybu, len ich oči sa ponárali do seba. Napokon sa načiahol, aby jej odtiahol z tváre mokré vlasy a nadvihol jej bradu.
„Takže to bude táto noc?“ spýtal sa prosto.
„Áno, drahý. Táto noc.“

Naklonil sa nad ňu a pobozkal ju na ústa, ktoré mu boli také drahé. Nežne a zľahka. A potom spravil to isté s jej očnými viečkami – s ľavým, s pravým a oboma lícami. Srdce mu znovu bilo v rytme, ktorý si pamätalo spred mnohých rokov, keď boli obaja takí mladí a takí omámení túžbou. Vtedy však svoju túžbu potlačili, tak, ako sa to od slušne vychovaných detí čakalo. Bolo to už tak dávno. Odvtedy sa dopustili toľkých chýb! Odtiahol sa a mäkko sa spýtal: „To preto, že si ma skoro stratila?“

„Preto, že som ťa skoro stratila. Ale aj preto, že život je veľmi vzácny a my sme už premárnili priveľa času.“

Opäť priložil ústa na jej ústa a chytil ju za bradu. Tým bozkom jemne odhaľoval to, čo už kedysi poznal. Po chvíli ju donútil roztvoriť pery, aby mohol naplno vychutnať jej chuť, držiac ju pritom stále za bradu, pretože keby sa jej dotkol hocikde inde, narušilo by to ich sladké opätovné stretnutie, na ktoré museli čakať tak dlho. Sotva nadvihnúc hlavu, zamrmlal: „Máme tu hosťa.“

„Už spí.“

„A je tu Frankie.“

„Aj ten už spí. Ale verím, že by mi bolo jedno, aj keby niekto z nich teraz otvoril dvere a vošiel dnu. Ach, Edwin! Moje srdce ti patrí už tak dlho, že sa to môžu dozvedieť aj ostatní.“

„Ľúbim ťa, Fannie Cooperová. Ľúbim ťa dlhšie, než ktorúkoľvek inú bytosť na tejto zemi.“

„Aj ja ťa ľúbim, Edwin Walcott… tak, ako by som milovala svojho manžela, otca svojich detí, ktorým si v mojom srdci vždy bol. Ľúbim ťa bezvýhradne… a bezostyšne.“

„Ach Fannie, Fannie.“ V jeho hlase narastala vášeň. Horúčkovitými bozkami jej zasypal tvár a krk. „Toto sme mali urobiť už pred rokmi.“

„Viem.“

Rukami jej zovrel prsia. Ich pahorky mu zaplnili dlane a on ju znova začal bozkávať. Prekážky, čo medzi nimi stáli celý život, konečne padli. Len čo sa im spojili jazyky, našiel uzol na jej opasku a bez váhania ho rozviazal. Oboma rukami vkĺzol pod župan a cez tenkú mušelínovú nočnú košeľu hladkal jej telo – prsia, zadok, chrbticu – a potom si ju oprel o bedrá. Zistil, že ich telá sa k sebe hodia práve tak, ako si pamätal. Náhle sa odtiahol: „Dovoľ, nech ti to vyzlečiem.“ Zdvihol ruky, a ona svoje, a jediným plynulým pohybom z nej stiahol oba kusy odevu. Dopadli na hromádku k jej členkom.
„Óóóch… Fannie.“ Po pohľade na jej potešený úsmev mu oči skĺzli na vlastné veľké ruky, ktoré jej dvíhali prsia, a na palce, ktoré zľahka treli ich bradavky. Položil dlaň na jej mäkké brucho a končekmi prstov sa dotkol hniezda ženských kučierok, ktoré mali farbu zapadajúceho slnka.
„Vedel som, že budeš vyzerať takto. Útla… bledá… pehavá… Zbožňujem tvoje pehy.“

„Ale Edwin! Nikto nemá rád pehy!“

„Ja áno, pretože sú tvoje.“ Pobozkal tie z nich, ktoré sa nachádzali na najintímnejších miestach. Pozorovala zhora jeho hlavu, vychutnávajúc pohľad na to, ako sa k nej skláňal. Po chvíli ho donútila, aby sa vystrel.
„Edwin, som netrpezlivá… dovoľ mi, nech sa pozriem aj ja.“

Postavil sa a zdvihol ruky. Zvliekla z neho nočnú košeľu rovnakým spôsobom ako on z nej a hodila ju na zem, kde pristála rovnako náhodne ako semienko vo vetre. „No nie…“ pochválila. Prechádzala rukou po jeho chlpatej hrudi, schádzajúc dole bruchom a ešte nižšie, dotýkajúc sa ho najprv len opakom hánok. „Vyzeráš úžasne,“ vydýchla, sledujúc svoje prsty, ako sa dotýkajú jeho horúceho tela.
S láskou sa zasmial. Len raz. „Fannie, ty si naozaj bezostyšná, že?“ Rukou jej uchopil tvár.
„Úplne.“ Usmiala sa a bez jedinej stopy hanby nastavila tvár jeho bozku.
Pri jej prvom dotyku sa ho zmocnil šok. „Fannie…“ šepol. Ďalšie slová mu zamreli v hrdle.
Dotýkal sa jej rovnakým spôsobom, bez zábran – vo vnútri jej tepla a vlhkosti. Jej telo sa rozochvelo triaškou. Zľahka sa prikrčila a rýchlo sa nadýchla. Dráždil ju, až kým sa neprehla a nezašepkala: „Ach, Edwin… konečne… a je to také krásne…“

V tej chvíli ich ovládla nedočkavosť, od ktorej im oťaželi údy. Nadvihol ju, položil na posteľ a sám klesol vedľa nej. Bozkával ju na prsia aj na brucho, mrmlúc slová vďaky oproti jej pokožke, zatiaľ čo ona mu rukami prečesávala vlasy.
Nebola vôbec zaťažená falošnou cudnosťou. Umožňovala mu, aby sa jej dotýkal a objavoval ju tak, ako sa mu žiadalo. Bola vždy ženou, ktorá sa drží vlastného názoru. Keď sa pre niečo rozhodla, a tak to bolo aj teraz, vznášala sa jej myseľ voľne ako vták.
„Teraz som na rade ja,“ zašepkala. Otočila ho na chrbát, užívajúc rovnaké výsady, aké mu dovolila ona. Dotýkala sa ho tam, kde sa jej dotýkal aj on. Bozkávala ho tam, kde ju bozkával on, až kým si obidvaja neuložili do pamäti tak dlho odopierané chute, vône a stavbu tela toho druhého. Až keď sa nasýtila, dovolila mu, aby opäť prevzal vedúcu úlohu.
Fannie sa znova ocitla na chrbte. Pretiahla sa ako mačka a usmiala sa. Najprv len tak pre seba a potom naňho. To keď ju láskal a sledoval, ako sa prehla v neviazanom uspokojení. Takto na chrbte a s rozhodenými rukami zakúšala veľkolepé, otriasajúce vyvrcholenie, ktoré sa v nej pod Edwinovými rukami zdvihlo a zachvelo s nečakanou rýchlosťou. Ako klesalo, bozkával perličky potu na jej ňadre a hovoril s ústami pri jej pokožke: „Vedel som, že budeš práve takáto. Skrátka som to vedel. Fannie, si úžasná.“

„Mmm…“ zamrmlala so zavretými očami. S očividným potešením našpúlila pery. „Poď…“ Svojimi malými rukami ho ťahala k sebe a dráždila, kým celou váhou nespočinul tam, kde mal byť už pred toľkými rokmi, keď mali obaja sedemnásť – na jej čakajúcom tele, ktoré ho vítalo.
Keď do nej vnikol, Fannie mala otvorené oči. Chodidlami sa opierala o posteľ a boky mala nadvihnuté, akoby ho pozývala. Vnikol hlboko.
„Ááách…“ vydýchol. Konečne si mohli vybrať svoj dlh. Usmiala sa. Pozrela sa na to, ako do seba zapadajú jeho čierne a jej marhuľovo sfarbené chlpy. „Krásne spolu ladíme, že?“

„Krásne,“ pritakal.
Keď sa pohol, pohla sa aj ona, v očarení nad zázrakom, že ich telá vyjadrujú to, čo obaja tak dlho cítili. Po nejakej chvíli zaklonila hlavu a vystrčila bradu dohora, hojdajúc sa v jeho rytme. Zbadala, ako sa zachvel, a pomyslela na to, aká krásna je jeho tvár, keď sa uvoľní v kŕčoch naplnenia.
Prizerala sa až do konca, uchovávajúc v sebe pohľad na jeho zavreté oči, chvejúce sa paže, na to, ako prečkáva posledný príval rozkoše.
Len čo príval opadol, otvoril oči.
Usmiali sa na seba so znovu nájdenou nežnosťou. Pretože celé roky verili, že nedokážu viac ľúbiť, napĺňala ich posvätná bázeň nad silou ich citov, ktoré teraz obaja prežívali i fyzicky.
„Edwin…“ Vzala do dlaní jeho hodvábnu bradu a pohladkala ju. „Môj milovaný Edwin. Poď bližšie. Dovoľ mi, nech ťa držím tak, ako som vždy snívala, že ťa budem držať… keď bude po tom.“

Ľahol si na ňu. Jeho dych jej zohrieval kľúčnu kosť a ľahký, savý bozk jej zvlhčoval pokožku. Bol to však už veľmi unavený bozk.
„Som taký uťahaný,“ priznal sa. Slovám, ktoré vyslovil oproti jej telu, bolo sotva rozumieť.
„A taký krásny.“

Na pokraji vyčerpania sa usmial. Premáhal ho spánok. „Fannie, však sa za mňa vydáš…“ zamrmlal, „… čoskoro?“

Usmiala sa do stropu, prečesávajúc prstami jeho čisté, vlhké vlasy. „Presne tak, Edwin,“ odvetila pokojne. „Čoskoro.“

*
Prišlo svitanie a vstúpilo do ich postele. Rovnako ako do inej postele na inom konci mesta.
Tom Jeffcoat mykol nohami a pohol očami za zavretými viečkami. Potom ich otvoril a uvidel na povale lúče slnka, ako sa po nej lomia a ohýbajú – ťažké zlato včasného rána. Kdesi v diaľke štekal pes.
V odkvapoch švitorili vrabce. Bolo mu chladno na holé ramená.
V izbe zachytil akýsi pach, ktorý mu pripomínal drevené uhlie. Preglgol a pri tom pocite v suchom, vyprahnutom hrdle si zrazu na všetko spomenul: oheň… stajňa… kone… Emily… Charles…

Od zúfalstva opäť zavrel oči. Ach, bože! Nič mi nezostalo.
Posteľ sa chvela – bolo to sotva postrehnuteľné kolísanie. Otočil hlavu nabok a zbadal Emily, ako sedí ponorená v jeho kuchynskom kresle a spí. Bola celá špinavá a nohy – v špinavých ponožkách – mala vyložené na posteli.
Emily, ty úbohé špinavé dievčatko, ako dlho tu už si?
Hľadel na ňu bez pohybu. Cítil, že ho opúšťa depresia. Začal uvažovať nad tým, ako ju bude živiť, o koľko koní prišiel, či vyviedli von tú kobylu, či je v dome ešte niekto ďalší a či už Charlesa zatkli. Lámal si hlavu nad tým, ako vráti dlh svojej starej mame, aj nad tým, ako dlho bude teraz musieť čakať, kým sa bude môcť oženiť.
So zavretými očami sa poddal zúfalstvu. Som taký smädný… a na mizine… všetko mi zhorelo. Dočerta, Charles… prečo si to musel spraviť? Aj ty, Tarsy. Myslel som si, že ste obaja moji priatelia.
Otvoril oči. Snažil sa premôcť plač. Ale pomyslenie na to, ako sa k nemu obrátili chrbtom, bolelo. Pekelne bolelo. Keď pregĺgal, mal pocit, akoby prehĺtal kus vlastnej horiacej stajne. V tej chvíli Emily v spánku vzdychla, otočila hlavu a otvorila oči. Sledoval, ako sa jej do tváre vracia vedomie a ako sa po nej vzápätí v rýchlom slede mihá zmes pocitov – strach, úľava i ľútosť. Hneď sa vrhla na kolená vedľa jeho postele. Chytila mu ruku a pritlačila si ju k ústam.
„Milujem ťa,“ povedala bez váhania a pozrela naňho očami, ktoré zalievali slzy. „A mrzí ma, že som uverila Tarsy.“

Na znak odpustenia jej prešiel palcom po hánkach. Uprene sa na seba zahľadeli. Jeho myšlienky sa bez ladu a skladu prepletali s pocitmi, ktoré boli také hlboké, že sa ich neodvážil vysloviť. Mierne sa k nej pootočil, pritiahol ju za zátylok bližšie k sebe a oprel si tvár o jej neučesané vlasy. Takto ju držal, vdychujúc pach dymu z jej vlasov, a v hrdle sa mu hromadili slzy. Oddeľoval veci plytké a povrchné od vecí, ktoré boli skutočne dôležité. Život. Šťastie. Láska. To boli veci, na ktorých naozaj záležalo. Ako si v hlave triedil a ukladal tieto obrazy, ozvala sa Emily. Jej hlas znel oproti deke tlmene.
„Tak som sa bála, že sa už neprebudil a že ti to už nebudem môcť povedať! Bála som sa, že zomrieš.“ Držala mu ruku v priehlbine medzi prsiami a zvierala ju tak silno, až sa mu jej nechty zarývali do mäsa. „Ach, Tom, mala som taký strach.“

„Som v poriadku,“ podarilo sa mu zo, seba dostať chrapľavým šepotom. „Á na tej veci s Tarsy nezáleží.“

„Ale záleží. Mala som ti veriť.“

„Psst.“

„Ale…“

„Zabudnime na Tarsy.“

„Milujem ťa.“ Zdvihla tvár, a on uvidel, že plače. „Milujem ťa,“ zopakovala, akoby sa bála, že jej neverí.
„Aj ja ťa milujem, Emily.“ Dobitými hánkami sa dotkol jej špinavej tváre. Podarilo sa mu vylúdiť chabý úsmev. „Ale nemohol by som dostať trochu vody? Hrdlo mám vyprahnuté ako tá stajňa.“

„Ach, Tom, prepáč mi to…“ Vyskočila a rozbehla sa do kuchyne. Vrátila sa s veľkým pohárom báječné vyzerajúcej vody. „Nech sa páči.“

S jej chabou pomocou sa nadvihol a opretý o ruku vyprázdnil pred jej zrakom celý pohár vody.
„Ešte si prosím.“

Rovnakým spôsobom vypil aj druhý pohár a potom klesol dozadu na vankúše, ktoré mu upravila.
„Ako sa cítiš? Bolí ťa to, keď dýchaš?“

Aby sa vyhol odpovedi, radšej jej položil otázku. „Tá kobyla – dostala sa z toho?“

Z Emilinho ľútostivého výrazu vedel pravdu ešte skôr, než to vyslovila: „Bohužiaľ, Tom.“

„O koľko koní som prišiel?“

„Len o dva – o Patty a o Lizu.“

„Tak aj o Lizu,“ zopakoval. Bola jedným z dvoch koní, s ktorými sem prišiel z Rock Springs. Kôň z jeho prvého záprahu. „Zostalo mi niečo?“

„Nie,“ odvetila skoro pošepky, „všetko do tla zhorelo.“

Zavrel oči a zvrátil hlavu dozadu. Naprázdno prehltol.
V tej chvíli sa zdalo, akoby v slnkom zaliatej izbe náhle nastal súmrak. Emily sa prizerala, ako bojuje so zúfalstvom, a kým hľadala slová útechy, snažila sa neplakať. Ale žiadne také slová nenachádzala, a tak len tak sedela a držala ho za ruku.
„A čo Charles?“ spýtal sa, stále so zavretými očami.
„Charles je v našom dome. Má popálené chrbty rúk, ale inak je v poriadku.“

Tom ležal bez pohybu. Nedával na sebe znať svoje pocity. Ale ona vedela, na čo myslí.
„Tom, Charles tvoju stajňu nepodpálil.“

Tom zdvihol hlavu a pozorne sa na ňu pozrel. „Naozaj nie?“

„Nie.“

„Tak potom kto?“

„Neviem. Možno to bol blesk.“

„Vo februári?“

Mal samozrejme pravdu a obidvaja to vedeli. Hoci sa za to nenávidela, odvážila sa vysloviť: „Možno to bola Tarsy.“

„Nie. Keď sme začuli prvé zvonenie, ktoré ohlasovalo požiar, stáli sme spolu na schodoch jej verandy a nadávali si.“

„A čo ak ten požiar nezaložil nik? Mohla to byť obyčajná náhoda.“

Tom však patril k obozretným ľuďom a vždy večer, keď zatváral, pozhasínal všetky lampy. A kováčska vyhňa, navzdory všeobecným predstavám, je z hľadiska požiarnej bezpečnosti jednou z najbezpečnejších stavebných konštrukcií, pretože keby nebola správne postavená a odizolovaná, znamenala by pre majiteľa neustálu hrozbu.
Zhlboka si povzdychol: „Božemôj, ja neviem.“ Hlava mu padla dozadu. Ako pri ňom sedela, cítila sa celkom zbytočná. Bolo jej ho tak ľúto! Vyzeral byť taký sklamaný, unavený a ustarostený!
„Nie si hladný?“ spýtala sa. Bol to len chabý pokus, ale nič iné ju nenapadlo.
„Nie.“

„Máš úplne suché pery. Nemám ti na ne dať trochu vazelíny?“ Nadvihol hlavu a dlho si ju ticho obzeral. Potom mäkkým hlasom odvetil: „Áno.“

Vytiahla masívnu nádobku s masťou a posadila sa na okraj postele, aby ho natrela. Jeho popukané pery však omnoho viac uzdravoval jej dotyk. Ba aj nesmierna bolesť v jeho srdci začínala poľavovať.
„Bola si tu celú noc,“ povedal potichu.
„Áno.“ Zavrela nádobku, ktorú držala na kolenách a stiesnene sa na ňu zahľadela.
„Príde sem tvoj otec a zoderie zo mňa aj zvyšok kože,“ uvažoval nežne.
„Nie, nezoderie. S otcom sme sa dohodli.“

„Na čom?“

Odložila nádobku s vazelínou nabok a s tvárou obrátenou smerom k slnkom zaliatej stene odvetila: „Povedala som mu, že mám v úmysle tu zostať a starať sa o teba až dovtedy, kým nebudeš schopný stáť na nohách.“ Obzrela sa cez plece a smelo čelila jeho pohľadu. „A povedala som mu aj to, že akonáhle budeš schopný stáť na nohách, stanem sa tvojou ženou.“

Na jeho tvári sa nepohol ani sval. Dlho tak na ňu hľadel, až kým nezbadala, že sa v jeho výraze opäť usadila beznádej. Plytko sa nadýchol a vydýchol, akoby hodlal svoj pesimizmus aj naďalej dusiť v sebe.
„Je na tom niečo zlé?“ spýtala sa.
„Všetko.“

„Čo?“

„Emily, počúvaj ma.“ Chytil ju za ruku a palcom jej začal trieť hánky. Snažil sa na ňu sústrediť, keď opisoval svoju katastrofálnu situáciu. „Mám zlomené dve rebrá. Kto vie, ako dlho potrvá, kým budem môcť normálne pracovať? Moja stajňa zhorela do tla a ja nemám dosť peňazí na to, aby som vyplatil tú, ktorá sa obrátila na popol, nieto ešte na to, aby som postavil novú. Práve si mi povedala, že som prišiel o všetky vozy a o dva kone. A ty si ma chceš vziať?“

„Uzdravíš sa a všetko vybudujeme znova,“ vyhlásila zaťato. Vstala z postele, odtiahla kreslo do kúta a tam ho postavila s rozhodnosťou, ktorá neznášala námietky.
„A za čo?“ povedal smerom k jej chrbtu. „Nebol som poistený proti ohňu, nemám žiadne seno. Nemám vôbec nič.“

„Nič?“ Zvrtla sa a triezvo pokračovala. „Ale niečo predsa len máš. Máš tento dom a veľký pozemok v najlepšej časti mesta, ktoré každý rok rastie. A máš aj nákovu, ktorá patrila tvojmu starému otcovi, a vo výbehu u môjho otca osem zdravých koní.“ Zaťato si zopla ruky na bruchu. „A máš mňa – najlepšieho veterinára a ošetrovateľa koní v celom Johnsonskom okrese. Ako môžeš tvrdiť, že nič nemáš?“

Nemal chuť sa s ňou hádať, ale zdalo sa, že nemá na výber. „Emily, maj rozum.“

Podišla k posteli a uprela naňho odhodlaný pohľad. „Ja mám rozum! Všetky hlúposti ma prešli túto noc, kým som sedela v tamtom kresle, trápila sa, revala a správala sa ako dokonalá hus. Potom som dospela k názoru, že robiť si starosti je hlúposť. S tým sa človek nikam nedostane. Je to len zbytočné mrhanie energiou. Úspech prináša iba poctivá práca, a ja som ochotná drieť – ak si ochotný aj ty. Myslím si však, že prvý krok, ktorý musíme urobiť, je dať sa právoplatne oddať, aby sme túto prekážku už mali za sebou.“

„A čo smútok?“

„Do čerta so smútkom,“ vyhlásila. Sadla si na posteľ a opäť ho chytila za ruku. Úprimným hlasom pokračovala: „Keby si bol zahynul v ohni, nikdy by som si neodpustila, že som kvôli smútku nevyužila tých niekoľko šťastných týždňov, ktoré som mohla stráviť s tebou. Thomas Jeffcoat, ja ťa milujem a chcem sa stať tvojou ženou. Na ničom tak nezáleží ako na našom šťastí. Ani na spálených stajniach a konvenciách.“

Posediačky na ňu pozorne hľadel. Porovnával ju s Tarsy a s Júliou aj s ostatnými ženami, ktoré poznal. Žiadna z nich nemala jej ducha, energiu či optimizmus. Žiadna z nich by mu nestála neochvejne po boku aj napriek porážkam, ktoré práve utrpel. Emily bola pripravená drať sa neohrozene dopredu. Bola ochotná vziať so sebou aj jeho a jeho neutešené finančné vyhliadky a prijať budúcnosť, v ktorej sa ako jediná istota javilo množstvo namáhavej práce a starostí. A nepochyboval ani o tom, že ak by ktokoľvek zdvihol obočie nad tým, že ho celú noc ošetrovala v jeho dome ešte predtým, než sa zosobášili, dokáže sa preniesť aj ponad to.
„Poď sem,“ požiadal ju potichu.
Pritiahla sa k nemu, ľahla si a vložila si hlavu do ohybu jeho ruky. Do postele prúdilo zlaté slnko, ktoré im zlátilo tváre. Načúvali haštereniu vrabcov v odkvapových žľaboch, počúvali vlastný dych a ranné zvuky prebúdzajúceho sa mesta. Prsty rúk si spojili na jeho obviazaných rebrách a pozorovali, ako sa po stenách skláňajú slnečné lúče.
Emily priložila bruško palca na Tomovo a zamyslene povedala: „Thomas?“

„Hm?“

„Charles nepodpálil tvoju stajňu. On by také niečo neurobil. To on ťa vytiahol z ohňa a zachránil ti život. Bola som tam, takže to viem. Keď si myslel, že zomrieš…“ Emily na chvíľu zaváhala, ale potom to dokončila: „… plakal. Tom, ver mi, prosím.“

Pritlačil pery na jej vlasy a na dlhú chvíľu zavrel oči. V duchu si hovoril, že by tomu mal veriť. Chcel tomu veriť.
„Ty ho máš stále rada, však?“ spýtal sa s ústami v jej vlasoch.
Posadila sa a pokojne sa naňho zahľadela. „Samozrejme, že mám,“ pripustila. „Ale mám ho rada inak ako teba. Keby som k nemu cítila to, čo k tebe, bola by som sa zaňho vydala, keď som na to mala možnosť. Pozri, ak som ja uverila tomu, čo si mi povedal o Tarsy, musíš aj ty veriť tomu, čo hovorím ja o Charlesovi. Tom, prosím! Nikdy by nezničil to, čo ti patrí, pretože ak by ublížil tebe, ublížil by tým aj mne. Vari to nechápeš?“

Zamyslel sa nad nimi tromi a nad tým neuveriteľným ľúbostným trojuholníkom.
„Povedz mi úprimne, naozaj si myslíš, že môžeme aj naďalej žiť všetci traja v tomto meste?“ spýtal sa.
„Neviem,“ pravdivo odpovedala Emily.
A tak dlhé minúty ustarostene sedeli a rozmýšľali. Napokon sa spýtal: „Vrátila by si sa so mnou na Východ?“

Pri pomyslení na to, že by mala opustiť svojho otca, Fannie i Frankieho, ju zovrel pocit osamelosti. Ale nemohla mu odpovedať inak, ako odpovedala: „Ak by si sa tak rozhodol, tak áno.“

Jeho láska a úcta k nej opäť vzrástla, pretože mu neušlo, aký boj musela podstúpiť vo svojom vnútri, kým mu dala takú odpoveď. Stále ešte sedeli a držali sa za ruky a pred sebou mali desiatky nezodpovedaných otázok, keď ktosi zaklopal na vchodové dvere. Emily vstala a šla otvoriť.
Pri pohľade na dve blízke tváre na Tomovej verande sa jej uľavilo. „Ahoj, ocko. Ahoj Fannie… nečakala som, že sem prídete spolu.“

„Ako sa má?“ spýtala sa Fannie a vošla dnu.
„Už sa prebral. Je unavený, cíti sa ako vyúdená slanina, ale inak sa má celkom k životu. Ach, Fannie, tak sa mi uľavilo.“

Všetci sa objali. Edwin povedal: „Chceme s vami hovoriť. S oboma.“

„Ocko, myslím, že by ešte nemal veľa rozprávať. Veľmi chraptí a bolí ho hrdlo.“

„Toto nebude trvať dlho.“ Edwin sa pretisol popri svojej dcére a viedol celú delegáciu do spálne. Len čo vstúpil dnu, bodro poznamenal: „Takže si vyhral, Jeffcoat!“

„Vyzerá to tak.“

„Vyzeráš trochu zanedbaný.“

Tom sa zasmial a posunul sa vyššie oproti vankúšom. „To určite som.“

Edwin, ktorý mal nezvyklé zhovorčivú náladu, sa zasmial tiež a chytil Fannie za ruku. Spolu s ňou pristúpili k posteli. Svojej dcére prikázal: „Emily, posaď sa. Chceme vám povedať zopár noviniek, ktoré vás budú určite zaujímať.“

Emily si vymenila s Tomom zvedavý pohľad. Sadla si vedľa jeho pleca, Fannie ku kolenu a Edwin zostal stáť pri posteli.
„Tak po prvé, dnes zatkli Pinnicka. Za to, že podpálil tvoju stajňu. Včera večer si dal v Miňte poriadne do nosa a keď ho dnes ráno našli schúleného na chodníku, ešte stále napoly spitého, držal v ruke fľašu whisky a s plačom vykladal, ako ho to mrzí a že nemal v úmysle, aby všetko zhorelo. Že ťa chcel len načas pribrzdiť, kým sa mu znova rozbehnú kšefty, o ktoré prišiel, keď si sa nasťahoval do mesta.“

Tom ohromene zopakoval: „Pinnick?“

„Pinnick!“ potešila sa Emily. Zaťapkala dlaňami a potom siahla po Tomovej ruke.
Edwin pokračoval: „A sotva som si dnes ráno obliekol nohavice, zišiel Charles s dupotom po schodoch a kým si v kuchyni zapínal kabát, chrlil zo seba kliatby na istého prekliateho Jeffcoata a na to, aký je to odroň. Pokiaľ sa pamätám, povedal to takto: Koľko ráz mu tú stajňu mám ešte stavať? Potom zahundral, že ide navštíviť Vasselera kvôli novej stavbe tvojej stajne a že prisahá pred bohom, že to je tá posledná vec, ktorú pre Toma Jeffcoata urobí. A tak teraz Vasseler spolu s Charlesom obchádzajú ľudí a dávajú dokopy pracovnú čatu. Chcú začať s prácou, len čo vychladne popol. A na dovŕšenie toho všetkého, Fannie a ja…“

„Túto časť dopoviem ja,“ skočila mu do reči Fannie a umlčala ho stiskom ruky.
Edwin sa odmlčal uprostred vety a pozrel na svoju nastávajúcu. Zavrel ústa a s mávnutím ruky ju pustil k slovu.
Fannie pokračovala miesto neho. Vyzerala veselá a šťastná. „Včera večer som sa nesprávala príliš diskrétne. Hodila som sa tvojmu otcovi okolo krku a uprostred toho chaosu som ho pobozkala pred zrakmi skoro celého mesta. A keďže teraz už všetci poznajú pravdu, rozhodli sme sa s Edwinom, že bude najvhodnejšie, ak sa čo najskôr vezmeme. Chceli by sme vedieť, či by ste vy dvaja nepristúpili na náš plán, usporiadať dvojitú svadbu. Mohlo by to byť koncom budúceho týždňa.“

Než sa z Emilinej a Tomovej tváre stihol stratiť šok, Fannie dodala: „Iba ak by ste, samozrejme, dali prednosť oddeleným svadbám. My to pochopíme.“

Výsledkom bol výbuch nadšenia, pri ktorom hovorili, objímali sa a potriasali si rukami všetci naraz. Izba sa zaplnila smiechom. Medzi stenami izby sa ozývali gratulácie a ich dobrá nálada sa ešte znásobovala. Ako keď sa sprisahanci dohadujú na nevinnom žartíku, súhlasili s Fannie, ktorá povedala: „Čo je dobré pre otca, je dosť dobré aj pre dcéru! Len odteraz držte jazyky za zubami!“

Keď Fannie a Edwin odišli, Emily a Tom sa na seba znovu v údive pozreli. Nato vybuchli do smiechu.
„Dokážeš tomu uveriť? O dva týždne!“

„Poď sem,“ požiadal ju tak ako predtým. Tentoraz však vyzeral omnoho veselšie.
Vkĺzla k nemu, zohla kolená k jeho boku a dychtivo ho objala okolo krku. Na oslavu sa pobozkali. Potom jej do ucha povedal: „Tak a teraz už od teba nechcem počuť žiadne výhovorky. Pozbieraš si svoje šaty a vrátiš sa tam, kam patríš.“

„Ale…“ Odtiahla sa.
„Žiadne ale. Dokážem sa o seba postarať a nechcem, aby si prišla do rečí. Jedna noc v mojom dome stačila. Keď do tejto izby vkročíš nabudúce, tak už len ako moja žena. A teraz vstaň, nech sa môžem postaviť. Musím ísť navštíviť jedného tesára.“

„Ale Tom!“

„Povedal som, aby si šla! Ale ak ti to urobí dobre, môžeš mi pred odchodom ešte napumpovať trochu vody a dať ju zohriať na sporák. Potom by si sa mala pobrať domov a to isté urobiť aj pre seba. Páchneš ako kominárska štetka.“ So smiechom sa odkotúľala z postele. On sa zatiaľ pritiahol k okraju matraca a s prestieradlom na lone sa posadil. Emily, plná šťastia a radostného očakávania, sa náhle rozveselila. Zvrtla sa k nemu a ovinula mu ruky okolo krku.
„Môžem ti niečo povedať?“ napínala ho.
„A čo?“ spýtal sa s nosom oproti jej nosu.
„Včera som ťa poumývala.“

„Čože!“

„A máš škaredé kolená.“

Zasmial sa a zboku priložil dlane na jej prsia. „Slečna Walcottová! Ak odtiaľto nezmizneš, zvalím sa na ne, čím si zrejme presilím svoje pripálené pľúca, a zomriem v tom najlepšom. A ako by si sa potom cítila?“

„Thomas Jeffcoat, že sa nehanbíš!“ vynadala mu.
„Dovidenia, Emily,“ povedal významne.
„Dovidenia, Thomas,“ zašepkala a pobozkala ho na špičku nosa. „Keď odídem, budem ti chýbať?“

„Áno, budeš. Ak mi k tomu dáš príležitosť.“

„Ľúbim ťa. Aj tvoje kolená a všetko ostatné.“

„Aj ja ťa ľúbim. Aj to, ako smrdíš od dymu a všetko ostatné. Tak už ideš?“

„Čo povieš Charlesovi?“

„To nie je tvoja vec.“

„Keď sa vezmeme, mohla by som ho pozvať na večeru.“

„Poviem mu to.“

„Fajn.“

„Fajn.“

„A mohla by som pozvať aj Tarsy.“ Hrozivo sa zamračil.
„No dobre, dobre, už idem. Prídeš dnes večer na rande?“ spýtala sa rozmarné z dverí.
Vstal z postele, doprajúc jej letmý pohľad na škaredé kolená a holé lýtka, a povedal: „Moje motto znie: Žena nesmie mať nikdy istotu.“ Á s tým jej zavrel dvere pred nosom.
O pol hodiny neskôr našiel Charlesa v Edwinovej stajni. Muž, ktorého hľadal, práve obviazanými rukami zapriahal do voza dva Tomove kone.
Tom zavrel dvere. Obidvaja sa na seba uprene zahľadeli. Potom sa Charles znova pustil do práce. Zohol sa, aby pripol postranný remeň. Tom sa k nemu pomaly približoval. Jeho kroky sa v priestrannej stajni jasne rozliehali. Tesne pred Charlesom zastal.
„Ahoj,“ povedal, hľadiac nadol na Charlesov obnosený klobúk. „Ahoj.“

„Kam ideš s mojimi koňmi?“

„Na pílu po drevo, aby som ti mohol postaviť tú prekliatu stajňu. Bude to posledná vec, čo pre teba urobím.“

„Nepotrebuješ pomoc?“

Charles ironicky zaškúlil spod okraja klobúka. „Od úbohého kripľa, ktorý má dve zlomené rebrá?“

„Hej, lenže kto mi ich polámal?“

Charles prešiel na druhú stranu záprahu a zapínal ďalšie časti postroja.
„Počul som, že máš popálené ruky.“

„Len chrbty. Dlane sú v poriadku. Čo chceš?“

„Prišiel som sa ti poďakovať, že si včera vytiahol z ohňa moju biednu telesnú schránku.“

„S tebou sú len samé problémy, Jeffcoat. Vieš o tom? Dnes ráno mi bolo ľúto, že som ťa tam nenechal.“

„Figu,“ odvetil s láskou Tom.
Z opačnej strany záprahu mu odpovedalo smutné zachechtanie a ako ozvena zaznelo: „Hej, figu.“

Charles si čupol. Tom hľadel na čižmy, ktoré mu vyčnievali spod brúch koní. „Budeme sa brať koncom budúceho týždňa.“

„V ktorý deň?“

„Neviem.“

„V sobotu?“

„Neviem.“

„Ak sa budete brať v sobotu, dokončím tú prekliatu stajňu v piatok. Ak v piatok, dokončím ju vo štvrtok.“

„Čo to má znamenať?“ Tom obišiel okolo koní práve vo chvíli, keď Charles vstal. Ich oči sa stretli.
„Dúfam, že neočakávaš, že sa tu budem ešte ponevierať a pôjdem ti za svedka?“ Charles sa prepchal popri Tomovi a začal prevliekať opraty. „Povediem práce na stavbe tvojej stajne a potom vypadnem.“

„Odchádzaš?“

„Hej.“ Charles pevne zovrel pery a prešiel na druhý bok záprahu. „Kam?“

„Snáď do Montany. Hej, do Montany. Je tam veľa voľnej pôdy a veľké stáda dobytka. V Montane sa usádza veľa bohatých rančerov a všetci potrebujú stajne a domy… stavby budú rásť ako z vody. Raz-dva budem bohatý.“

„Povedal si to Emily?“

„Povedz jej to ty.“

„Myslím, že by si jej to mal povedať sám.“

Charles sa neradostne zasmial a hodil po ňom ostrý pohľad.
„Ale choď, Jeffcoat!“

„Vieš, že nemusíš odísť.“

„Čerta nemusím! Jedného dňa sa sem asi vrátim, ale nebude to skôr, kým nebudeme obaja starí ženáči s kŕdľom detí na krku. Nebude to skvelé?“

„Charles, mrzí ma to.“

„Nesnaž sa ma rozosmiať.“

„To, čo som ti povedal včera pri tom požiari.“

„Nuž, to ťa mrzieť nemusí. Pinnick len rozmýšľal o niečo rýchlejšie ako ja, to je všetko. Prekliaty ožran… keby som ten oheň zapálil ja, už by som bol na ceste do Montany a nemusel by som márniť ďalší týždeň na stavbe tvojej odpornej stajne.“ Kone boli zapriahnuté. Charles sa vyštveral na voz a uchopil do rúk opraty. „A teraz otvor vráta, nech môžem vyjsť, ty biedny podkúvač.“

Tom odsunul veľké vráta a zostal stáť vonku s rukami vo vreckách kabáta. Klobúk mal stiahnutý až na oči a takto sa pozeral, ako okolo neho Charles prechádza s vozom.
„Dávaj mi pozor na kone, Bliss!“ zakričal za ním. „Pamätaj, že ich nemôžeš drieť ako kus starého dubového dreva!“

„A ty sa staraj o moju ženu! Lebo ak sa dopočujem, že nie, vrátim sa a kopnem ťa do zadku tak, že poletíš na druhý koniec Bozeman Trail!“

„Figu,“ zamrmlal Tom, hľadiac za odchádzajúcim vozom. Zostal stáť pri otvorených vrátach ešte dlho potom, čo sa voz stratil z dohľadu. Zmocnil sa ho smútok. Mal pocit, že práve niečo stratil. Charles ešte ani neodišiel a už mu chýbal.

Obe svadby sa konali začiatkom marca. Z východného úbočia Skalistých hôr pofukoval teplý vietor chinook a ovieval zem svojím skoro letným dychom. Ozajstný hltač snehu, poznamenali obyvatelia mesta, keď vyšli v to predpoludnie pred dvere a spoznali teplý, suchý prúd, ktorý prichádzal neohlásené každý rok. Prinášal so sebou vôňu mora, nad ktorým sa rodil, a zeme, ktorú na svojej púti roztápal. A aj vôňu smrekov, púčikov a jari. Ako chinook podúval z Big Horns dole do širokého Sheridanského údolia, dokázal za jediný deň zdecimovať záveje snehu, ktoré sa doň ukladali po celú zimu. Polovicu z neho odparil a druhú polovicu premenil na jagavé potôčiky, v ktorých sa zachytávali úlomky slnka a odrážali sa späť oproti kobaltovomodrej oblohe. Chinook dýchol do potokov a bystrín, a tie, na pozadí nekonečného vzdychania náhliacej sa vody, sa rozozneli cinkotom topiaceho sa ľadu. Prinášal so sebou jednoznačný odkaz – radujte sa, zima sa skončila!
Okolo poludnia už bola zmena skoro dokonaná. A keď začali vyzváňať zvony na sheridanskom protestantskom kostole, pritiahli zhromaždenie, ktorého zimná nálada zmizla ako šibnutím čarovného prútika.
Ľudia prichádzali v otvorených kočiaroch, plnými dúškami vdychujúc teplý vzduch a obracajúc tváre k slnku. Prichádzali s úsmevmi, šťastní, oblečení v ľahších šatách a až do poslednej chvíle otáľali vonku pred kostolom, aby do seba nasali čo najviac z atmosféry toho zvláštneho dňa.
A tak boli všetci vonku na teplom vetre a slnku, keď sa na ceste zjavil najlepší Walcottov landauer značky Studebaker, na počesť tejto skvelej príležitosti so spustenou strechou. Ani stopy po dodržiavaní upätých predstáv o smútku. Žltý landauer s čiernym lemovaním sa ligotal na slnku. Edwin vybral Jeta, najčernejšieho zo svojich čiernych valachov, aby robil česť tomuto svadobnému dňu. Postroj na Jetových lesklých čiernych bokoch zdobili kokardy z bielych stúh, ku ktorým boli priviazané stužky. Tie sa pri elegantnom poskakovaní koňa, tiež prebudeného k životu teplým chinookom, pôvabne vlnili. Do hrivy mal zapletené ďalšie stužky a na oboch očných klapkách aj medzi ušami spočívali rozety z krepového papiera. Oje voza, ovinuté stužkami, rozetami a prútikmi bahniatok, vyzerali ako máje a sám kočiar bol hotový altánok. Jeho sedadlá lemovali kokardy, stužky a bahniatka, ktoré sa túlili k výzdobe zo svetlozelenej siete, pripevnenej ku sklopenej streche.
Na prednom sedadle sedela Fannie Cooperová v šatách vo farbe slonoviny. Na hlave mala obrovský klobúk so sieťkou. Vedľa nej pyšne vypínal hruď rozžiarený Edwin Walcott v elegantnom cylindri z bobrej kožušiny a v krátkom škoricovohnedom kabáte. V ruke držal bič, ozdobený ďalšou papierovou ružou a stužkami.
Za nimi sedela Emily Walcottová, ktorá mala na sebe elegantné striebristosivé svadobné šaty svojej matky a vo vlasoch vetvičku suchej gypsomilky, a pri nej Thomas Jeffcoat. Vyzeral veľmi elegantne – cylinder, rukavice, dlhý dvojradový kabát a pásikavé nohavice, všetko sivej farby. Medzi ich kolenami sa na okraji sedadla tlačil Frank Alien Wallcott, ktorý sa pýšil svojím novým hnedým oblekom a prvým golierom a šálom. Celý žiaril. Postavil sa dávno predtým, než jeho otec pritiahol opraty, a mával a kričal z plných pľúc: „Ahoj, Earl, pozeraj sa! To je, čo?“

A tak, keď Edwin zastavil Jeta pred sheridanským kostolom, svadobní hostia sa smiali. Frankie sa vzrušene vyštveral cez Tomove nohy a zoskočil, aby ukázal Earlovi svoje nové šaty a aby sa mohol rozplývať nad vyzdobeným landauerom. Edwin zasunul bič do držiaka a zoskočil z voza ako dvadsaťročný. Ako znášal Fannie dolu, nedokázal skryť úsmev.
Tom nezostúpil zďaleka tak svižne, pretože pod tou svadobnou nádherou ukrýval nemotorný obväz. Ale keď zdvihol ruky, aby pomohol svojej nastávajúcej, jeho tvár horela nedočkavosťou. Uchopil jej holú ruku svojou sivou rukavičkou a stlačil ju omnoho silnejšie, než bolo treba, čím k nej vyslal tichý signál radosti.
„Usmievajú sa,“ zašepkal obrátený chrbtom ku kostolu.
„Viem,“ odvetila nebadane pri vystupovaní. „Nie je to úžasné?“

Usmievali sa všetci – celý ten čakajúci dav, nakazený očividným šťastím, ktoré vyžarovalo z tvárí svadobných párov vystupujúcich z kočiara. V ich oblečení nebolo ani stopy po čiernej farbe.
Emily a Tom sa obrátili tvárami k davu. Pred nimi Edwin s Fannie vykročili po dvoch drevených fošniach, ktoré reverend Vasseler položil ako mostík cez rozvodnenú priekopu. Edwin držal Fannie majetnícky za lakeť. Aj Tom sa zmocnil Emilinho lakťa a spoločne nasledovali starší pár, ktorý prijímal gratulácie zľava i sprava, dokonca ešte pred tým, než zložili manželskú prísahu.
Reverend Vasseler čakal na schodoch kostola. V ruke držal bibliu a usmieval sa dole na prichádzajúcich. Ako zastali pod ním na schode, s každým z nich si potriasol ruku.
„Dobré ráno, Edwin, Fannie, Thomas, Emily… a pán Frank.“

„Krásny deň, však?“ povedal Edwin za všetkých.
„Áno, to je.“ Reverend Vasseler sa zahľadel na oblohu bez jediného mráčika. Vrtošivý vetrík mu nadvihol rednúce vlasy na čele a znova ich nechal klesnúť. „Niekto by si mohol myslieť, že nám Pán dáva znamenie, však?“

Na pastorovo vľúdne pokynutie vošlo celé zhromaždenie do kostola. Vpredu šiel Vasseler, za ním oba rozžiarené páry a Frankie a potom ostatní veriaci.
Vnútri hral organ a cez otvorené okná povieval vietor. Aj kostol bol vyzdobený bahniatkami a na každej lavici bielymi kokardami. Frankie si sadol vzpriamene dopredu medzi Earla a jeho rodičov. Len čo utíchol šum a všetci si posadali, reverend Vasseler zdvihol bradu a zvučným hlasom prehovoril.
„Drahí bratia a sestry… zišli sme sa tu dnes, pred zrakom Pána, aby sme spojili tohto muža a ženu…“ Pastor sa odmlčal a presunul pohľad na ďalší pár. „… a tohto muža a ženu… do posvätného stavu manželského.“ Všade okolo sa objavovali úsmevy – dokonca aj na tvári toho, ktorý viedol obrad, sa mihol slabý úsmev.
Avšak pri slovách prísahy úsmevy zmizli, pretože keď Edwin uchopil do dlaní Fannine ruky a zahľadel sa jej do očí, bola láska, ktorá z nich vyžarovala, rovnako zrejmá ako striebro v ich vlasoch. „Ja, Edwin, si beriem teba, Fannie…“

„Ja, Fannie, si beriem teba, Edwin…“

Zo staršieho páru vyžarovalo čosi zvláštne, čo vyvolalo slzy v očiach mnohých prizerajúcich sa. A úplne si ich získalo, keď si Edwin pri posledných slovách položil Fanninu pravú ruku na srdce a prikryl ju svojou tak, aby to všetci videli.
Potom sa postavili oproti sebe Tom a Emily. Aj oni si získali srdcia prítomných, keď sa chytili za ruky a keď si vymenili prísahu svojimi očami ešte skôr, než tak urobili ich pery. Ako stáli pred Bohom a jeho sluhom, vyžarovala z nich vyrovnanosť, u ľudí ich veku nezvyklá. Uvedomovali si len jeden druhého. Slová prísahy odriekali tak hlasno, že ich bolo počuť až v poslednej lavici.
„Ja, Thomas, si beriem teba, Emily…“

„Ja, Emily, si beriem teba, Thomas…“

Posledné slová dozneli. Reverend Vasseler požiadal Boha o požehnanie ich zväzku, potom široko roztiahol ruky, ako by im chcel požehnať aj on, a povedal: „Teraz môžete pobozkať svoje nevesty.“

Oba páry si dali prvé manželské bozky. Prizerajúce sa ženy vytiahli z rukávov vreckovky, zatiaľ čo muži stáli s meravými chrbtami a hľadeli priamo pred seba, aby nevyšlo najavo, že aj ich oči sa podozrivo lesknú. Ešte väčšie pohnutie vyvolalo, keď sa oba páry po prvých bozkoch od seba odtiahli a vymenili si partnerov. Edwin pobozkal svoju dcéru a Tom svoju novú svokru. Za tým nasledovalo srdečné objatie oboch žien a potrasenie rúk obidvoch mužov. Organ sa rozoznel záverečnými tónmi a štyri usmiate tváre sa otočili k otvoreným dverám. Na okamih zostali všetci štyria stáť so spojenými rukami, bok po boku, akoby hovorili celému svetu, že s nimi štyrmi cestami prišla láska, česť a úcta.
Emily a Tom, držiac sa za ruky, vykročili k východu a za nimi sa pohli aj Edwin s Fannie. Keď druhý z párov míňal prednú lavicu, vzal so sebou aj usmievajúceho sa Frankieho. Z kostola vyšli spolu, držiac ho za ruky medzi sebou.
Vonku začala lietať ryža. Obidve nevesty prebehli po nadskakujúcom drevenom mostíku a naskočili do ovenčeného landauera. Potom si pritiahli sukne, aby k nim mohli nastúpiť aj ich šťastní manželia. Frankie sa vyštveral na predné sedadlo a vymodlikal si, aby mohol držať opraty. Keď Edwin súhlasil a podal mu z držiaka rezervný bič, rozžiarila sa mu tvár ako mesiac v úplnku.
Viezli sa mestom po rozbahnených uliciach, nevesty v objatí ženíchov, uvelebení medzi girlandami bahniatok a bielych ruží, a za nimi od kopýt a kolies Studebakera odšpliechavalo blato.
V Coffeen Hall ich čakala svadobná hostina, ktorú zaistili ich priatelia, zákazníci a členovia cirkvi. Oslava trvala až do neskorého popoludnia. Kým sa skončila, chinook roztopil aj posledné zvyšky snehu a nechal za sebou holé údolie, čakajúce na svoj jarný šat.
Asi hodinu pred súmrakom ženísi a nevesty ešte raz nasadli do landauera. Frankie zostal vzadu a vo svojom pokrčenom svadobnom obleku, fľakatom od jedla, im mával na rozlúčku. Noc strávi u Earla a zajtra, ako sľúbil otcovi, obidvaja poumývajú landauer. To mal byť ich svadobný dar.
Ten sa teraz predieral marcovým bahnom a bol ufúľaný a zastriekaný rovnako ako obaja chlapci. Stužky boli špinavé a ozdoby pokrčené. Ale na tom nezáležalo. Zašpinili sa pri radostnej a nezabudnuteľnej príležitosti.
Bol príjemný večer. Zvuk kolies znel ako šušťanie hodvábu.
Edwin držal opraty a Fannie si tisla líce k jeho rukávu.
Emily s Tomom sa na zadnom sedadle držali za ruky, ukryté v záhyboch jej perlovosivej sukne. Emily si však neopierala líca o Tomov rukáv, ale nastavovala ich vetru, v teplom dychu ktorého sa tajili prísľuby do budúcnosti. Tom jej zatiaľ zúrivo stískal ruku a pohrával sa s jej palcom, f
Pred Tomovým domom Edwin zastavil koňa. Otočil sa, položiac ruku na vrch sedadla, a obzrel sa na svoju dcéru a jej manžela.
„Nuž…“ Jeho láskavý úsmev patril obidvom. „Bola to krásna svadba,“ povedal úprimne, „aspoň pre nás.“ Chytil Fanninu ruku na sedadle a na chvíľu sa usmial aj na ňu.
„Aj pre nás, ocko,“ odvetila Emily. „Ďakujeme ti.“

Ponad sedadlo ho pobozkala a potom aj Fannie. „Ďakujeme vám obom. Bol to nádherný deň. A ten landauer bol veľkolepým prekvapením.“

„Aj my si to myslíme,“ súhlasila Fannie. „A bolo celkom zábavné, ako sme trhali tie bahniatka. Však, Edwin?“

Zasmiali sa. Aspoň na chvíľu to zľahčilo stiesnený pocit, ktorý sprevádzal túto chvíľu rozlúčky, keď sa dcéra chystala navždy odísť z otcovho domu. Tom vystúpil a pomohol vystúpiť aj Emily. Potom zostal stáť pri voze a zahľadel sa na pár nad sebou. Načiahol sa, aby uchopil dve ruky – jedna patrila Edwinovi, druhá Fannie, a vážne ich stisol. „Nemajte o ňu strach. Uisťujem vás, že bude rovnako šťastná ako vy.“

Edwin prikývol. Neodvážil sa prehovoriť, aby mu nezlyhal hlas. Tom mu pustil ruku. Naklonil sa dopredu, aby pobozkal Fannie. „Buďte šťastní,“ šepla, držiac ho za líca. „Šťastie znamená všetko.“

„Sme,“ odvetil a odstúpil.
„Fannie…“ Aj Emily dostala bozk. Vytryskli čerstvé city.
Ako zvyčajne, Fannie vedela, ako tú citlivú chvíľu s potrebnou dávkou citu a rozhodnosti ukončiť. „Uvidíme sa zajtra. Blahoželám ti, miláčik.“

„Aj ja tebe, Fannie.“

„Dobrú noc, ocko. Uvidíme sa zajtra.“

„Dobrú noc, zlatko.“

Landauer sa pohol, ťahajúc za sebou ufúľané stužky. Nevesta so ženíchom sa prizerali, ako odchádza. Ale ešte než voz došiel na roh, ich pohľady už patrili iba tomu druhému.
Usmial sa.
Aj ona sa usmiala.
Chytil ju za ruku.
A ona mu ju ochotne podala.
Spolu kráčali do domu. Na schodoch verandy povedal: „Je mi ľúto, pani Jeffcoatová, že ťa nemôžem vniesť dnu na rukách.“

„Môžeš tak urobiť v deň našej striebornej svadby,“ povedala. Potom bok po boku vyšli po schodoch. Otvoril dvere. Spoločne vošli do kuchyne, kúpajúcej sa v slnečných lúčoch. Všade bolo ticho a kľud. Zastali oproti sebe a chytili sa za ruky. Nemysleli na nasledujúcich dvadsaťpäť rokov, ale iba na jedinú noc, ktorá bola pred nimi.
„Bol to nádherný svadobný deň, však?“ povedal.
„Áno, bol. Vlastne je.“

„Si unavená?“

„Nie. Len mám mokré nohy.“

„Nohy?“

„Ako som prešla cez dvor.“

„Teraz si doma. Môžeš sa vyzuť, kedy sa ti zachce.“ Jeho návrh sprevádzal letmý úškrn.
„Dobre, vyzujem sa. Ale nemohol by si ma najprv pobozkať? Vyzuť také topánky trvá dlho.“

Potešené sa usmial nad jej úprimnosťou. „Ach, Emily… žiadna nie je ako ty. Bude sa mi páčiť byť tvojím manželom.“

Stáli oproti sebe tak blízko, že mu stačilo len zohnúť ruky, aby ju pritiahol k sebe. Ochotne ju pobozkal, pričom držal tvár tak, aby sa ňou nedotkol jej dohora obrátenej tváre. Zovrel ju v ohybe ramena, takže zostali stáť voči sebe nehybne ako sochy, zľahka pootočení v drieku. Bol to sladký začiatok, pri ktorom sa navzájom ochutnávali s nenáhlivou nenútenosťou. Inou časťou tela, okrem úst, ktoré sa formovali, dotýkali a hodovali, ani nepohli.
Keď sa ich ústa odtiahli – sotva na hrúbku vlasu, zdalo sa jej, že zabudla, ako sa hýbe telom.
„Tvoje topánky,“ šepol. Jeho dych jej ovanul pery.
„Á… moje topánky,“ povedala zasnene. „Aké topánky?“

Usmial sa a jemne ju pobozkal na hornú peru… potom na spodnú… a potom do kútika úst, ktorý najprv zvedavo preskúmal špičkou jazyka, než ním ako po oblúku dúhy prešiel až do druhého kútika.
„Chystala si sa, že si vyzuješ topánky,“ pripomenul jej zamatovým hlasom.
„Ach áno… kde sú?“

„Niekde tam dolu.“

„Kde dolu?“

„Niekde na tvojich premočených nohách.“

„Mmmm…“

„Mám ti ich vyzuť ja?“

„Mmmm…“

Sklonil hlavu ešte nižšie a s neuveriteľnou dokonalosťou ju pobozkal na pery. Ako sa ich jazyky ponorili do hĺbky, aby sa druhý raz ochutnali, rukou ju pomaly hladkal po dolnej časti chrbta. Ochutnali sa tretí i štvrtý raz, no stále sa o seba opierali len úplne zľahka. Prstami vykonával krúživé pohyby po jej drieku, kde háčiky, šnurovanie a kostice výstuže vytvárali hrbolčeky pod jej striebornými šatami. Po chvíli zdráhavo odtiahla pery a zašepkala oproti jeho brade: „Thomas?“

„Hm?“

„Moje topánky.“

„Ach, áno.“ Odkašlal si a odtiahol ju za ruku k lavici v kuchyni. Tam si sadla a pozrela sa hore naňho, ako sa mu začínajú červenať líca. Kľakol si pred ňu na jedno koleno a zašmátral pod sukňami, kým nenašiel jeden z jej jemných členkov. Vytiahol ho dopredu a mlčky si ho obzeral. Topánky so zapínaním na gombíky boli vysoké, vyrobené z perlovosivej kože a hodvábnej látky a zvierali jej nohu dobre vyše členka.
„Vidím, že to nebude také jednoduché ako vtedy, keď som ti stiahol čižmu. Priniesla si si háčik na rozopíname gombíkov?“

„Je medzi mojimi vecami v spálni.“

Pozrel sa nahor. Ani jeden z nich neprehovoril, kým jej palcom hladkal členok. Z miesta, ktoré takto cez hodvábnu látku zohrieval, sa jej šírilo chvenie do celej nohy. Napokon ticho povedal: „Tuším preň budem musieť zájsť. Nešla by si so mnou?“

Kuchyňu, v ktorej sedeli, zalievali lúče slnka. Do súmraku chýbala ešte asi hodina. S neistotou panny prikývla.
Položil jej nohu na zem a vstal. V očiach, ktoré k nemu upierala, čítal jej neistotu. Potiahnutím za ruku ju zdvihol na nohy a ukončil jej obavy tým, že ju previedol cez dlhé šípy svetla, zabodávajúce sa do kuchynskej podlahy, popri schodisku až do spálne. Okná už zdobili záclony a rolety a pri omietnutej stene stál jej vlastný toaletný stolík.
„Nájdi si ho,“ prikázal jej potichu, „a vyzuj sa.“ V jeho hlase nebolo ani stopy po napätí.
Zložil si klobúk a odložil ho do šatníka, v ktorom už vedľa jeho šiat viseli aj jej šaty. Našla háčik a sadla si na okraj postele prikrytej prikrývkou, ktorú zhotovila Fannie. Bola to tá istá prikrývka, za ktorou stála onej noci, keď si ju podľa bosých nôh vybral spomedzi ostatných. Nahla sa dopredu, sústredená na gombíky topánok. On si zatiaľ vytiahol z vrecka rukavičky a položil ich na jej toaletný stolík. Potom si vyzliekol sako a pedantne ho zavesil do šatníka. Podišiel k severnému oknu. Vytiahol ho nahor, roletu však nechal spustenú len napoly, aby z šírych pastvín mohol do miestnosti prúdiť teplý chinook. Podišiel k oknu na východnej strane – k tomu, ktoré bolo obrátené na ulicu – a aj to otvoril. Jeho roletu stiahol až dole k parapetu.
Emily si zatiaľ stiahla jednu topánku a začala si rozopínať gombíky na druhej. Vyzul si čižmy, chvíľu stojac na jednej, potom na druhej nohe, a uložil ich do šatníka.
Emily si vyzula aj druhú topánku. Neisto si skrížila palce na nohách a pozrela nahor. Tom stál a pozeral sa na ňu, pričom si vyťahoval z nohavíc cípy košele. Traky sa mu pohojdávali okolo kolien.
„Môžeš si ich dať do šatníka vedľa mojich,“ ponúkol jej.
Prešla popred neho. Cítila sa neistá, zaostalá a nevedomá. Pretože to, o čom si myslela, že sa stane až po západe slnka, sa malo odohrať už teraz. Zohla sa a položila topánky vedľa manželových čižiem. Ako sa vzpriamila, objal ju zozadu rukami a teplými, mäkkými perami ju pobozkal na krk.
„Máš strach, Emily?“ Pod jeho dychom jej vlhla pokožka a zatrepotali sa jej jemné vlásky na šiji.
„Trochu.“

„Neboj sa… neboj.“ Pobozkal ju na vlasy, na ucho, na volániky goliera. Prikryla mu ruky svojimi dlaňami a bez protestov naklonila hlavu nabok.
„Thomas?“

„Hm?“

„To len preto, že neviem, čo mám robiť.“

„Len si opri hlavu a nechaj to na mňa.“

Oprela sa hlavou o jeho plece. Jeho dlane sa jej rozbehli po rebrách… a stúpali čoraz vyššie. Zavrela oči. Oprela sa oňho, dýchajúc čoraz ťažšie. Priúčal ju, koľko nespočetných podôb môže mať rozkoš. Oboma rukami súčasne zovrel jej pevné prsia. Dvíhal ich, tvaroval a stláčal a znova zdvíhal. Hnietol ich dookola plochou dlane, potom poľavil tlak a len špičkami prstov skúmal ich stvrdnuté bradavky – akoby po jednej odoberal mince z navŕšenej kôpky. Jej ťažoba a omámenie od vzrušenia narastali. V šatách jej bolo horúco a cítila sa nimi byť obmedzovaná. Dýchala čoraz trhanejšie. Pravou rukou skĺzol nadol a prikryl chrbát jej ruky. Prstami jej zovrel dlaň. Zdvihol si ju k ústam a tuho ju pobozkal, načo ju úplne pustil. Odstúpil a začal jej vo vlasoch hľadať sponky.
Vyťahoval ich jednu po druhej a púšťal k nohám na podlahu. Znelo to ako tikot hodín odmeriavajúcich posledné minúty čakania. Keď sa už všetky sponky nedbalo povaľovali všade dookola, prečesal jej vlasy svojimi mozoľnatými prstami, vytvárajúc z nich na jej chrbte čierny vodopád. Do jeho vĺn si zaboril tvár a zhlboka vdýchol ich vôňu. Pobozkal ich, zovrel jej zozadu paže a pohrával sa s nimi takmer rovnako, ako sa predtým pohrával s jej prsiami. Z jej vlasov urobil snop a prehodil jej ho cez ľavé plece dopredu. Odstúpil, dotýkajúc sa jej len špičkou prsta, a začal rozopínať dlhý rad perlových gombíkov, siahajúcich po celom chrbte až k bedrám. Pod nimi, dole na chrbte, našiel aj šnúrky šnurovačky. Rozviazal ich, čím ju obnažil až po lopatky. Odopol jej mašľu na drieku, potom všetko – šaty, šnurovačku, podväzky, mašľu a pančuchy – stiahol dolu jedným plynulým pohybom. Zostala tam stáť oblečená len v dvoch krátkych kusoch spodnej bielizne. Láskajúc sa s jej pažami, sklonil hlavu. Pobozkal ju na plece, na šiju a potom ju zvrtol – stále stojacu v padnutých šatách – tvárou k sebe.
„Nemohla by si mi pomôcť aj ty?“ spýtal sa mäkkým, chrapľavým hlasom. „U mňa to bude omnoho jednoduchšie.“

Cítila, že sa začervenala. Sklopila oči z jeho tváre na hrdlo a z hrdla na pokrčenú košeľu.
„Ak chceš,“ dodal šeptom.
„Chcem,“ šepla. Zdvihla mu ruku, aby mu rozopla prvý gombík na manžete, potom aj na druhej. Poslušne držal ruky. Práve venovala pozornosť gombíkom na jeho golieri, keď sa načiahol a hánkami prstov prešiel po hrote jej ľavého ňadra zahaleného bielou bavlnou.
„Ľúbim ťa, pani Jeffcoatová,“ zašepkal, od čoho sa jej ešte viac rozblčali líca. Naďalej ju zdanlivo pomaly láskal, hľadiac, ako sa placho vyhýba pohľadu jeho očí. Po každom rozopnutom gombíku sa sklonila nižšie, až kým nedošla k poslednému. Tu sa svojej úlohy vzdala a zavrela oči. No jeho hánky jej naďalej dráždili bradavku.
„Ja…“ začala, ale jej šepot ustal, keď sa mu oboma predlaktiami oprela o tuhý obväz. Niekoľko sekúnd takto stála, opierajúc sa oňho, prijímajúc ten veľkolepý príval citov, ktorý v nej vyvolával jeho ľahký dotyk. Pokojne to mohol byť aj teplý chinook, čo jej roztrepotal košieľku o kožu. Trepotanie prestalo. Oboma rukami jej prešiel pomedzi lakte nahor, aby rozopol štyri drobné gombíky medzi jej prsiami.
„Ty…?“ šepol, hľadiac na jej zavreté oči, pripomínajúc jej nedopovedanú myšlienku. „Ja…“

Naširoko rozhalil košieľku a oboma rukami vkĺzol dnu. Prvý raz zovrel do dlaní jej nahé prsia.
Malátne sa mu pozrela do očí a poddala sa nežnému kolísaniu jeho láskania, utápajúc sa v hlbokej modrosti jeho očí. Potom oči zavrela, lebo na jej pery klesli jeho otvorené ústa. Dráždil ju teplým jazykom a rukami, učiac jej pootvorené ústa a nahé prsia, ako sa začína a ako narastá extáza. Keď už bola celá napätá, vyzliekol jej košieľku a nohavice, skĺzol rukami na jej chrbát a hladkal ho naširoko roztiahnutými prstami. Pevne si ju pritiahol k sebe. Hore ju chladil tuhý obväz a dole hrialo pevné mužské telo. Zdvihla sa na bosé špičky a ovinula si paže okolo jeho mocného krku, nenarušiac hru jeho rúk na svojej holej koži.
Neprestajne ju hladkajúc po chrbte sa odtiahol a, hľadiac jej do očí, rozopol jednou rukou posledný gombík na svojej košeli. Načiahla sa dohora a tak, ako ju to naučil, mu ju stiahla z pliec. V tom pohybe bola obradnosť, ktorá sa zvláštne hodila k tejto chvíli – jednej z posledných chvíľ jej nevinnosti. Len čo pozorne položila košeľu na svoje spadnuté šaty, zmocnil sa jej zápästí. Pevne ich zovrel a vsunul jej palce do dlaní. Pobozkal ju na ľavú ruku… potom na pravú… a potom si ich priložil na hruď, nad bielu náplasť, učiac ju, čo má muž najradšej.
„Teraz sme svoji… môžeš robiť, čo sa ti páči… tu…“ Prešiel jej dlaňami po svojich pevných prsných svaloch. „Alebo tu…“ Prešiel nimi na pás. „Alebo tu…“ Dotkol sa gombíkov svojich nohavíc.
Rozopla aj tie, vkĺznuc prstami medzi pás a okraj ošúchaného obväzu. Rozpačito, ale ochotne robila všetko, čo si želal, až kým neboli obaja nahí. Takto prešli k posteli. Odhrnul prikrývky a naukladal na seba vankúše. Ľahol si prvý a natiahol k nej ruku.
Ľahla si vedľa neho. Zrazu sa jej všetko zdalo prirodzené – ovinúť si okolo neho ruky a červenať sa, cítiť, ako jej pätou chodidla prechádza po zadnej strane lýtka, a sama nasledovať jeho príklad. Vytvoriť miesto pre jeho koleno, pocítiť na boku jeho ruku, potom na žalúdku, a v ústach jeho jazyk, zatiaľ čo sa jej prvý raz dotkol vnútri a zastonal do jej otvorených úst. Cítiť vlastnú ruku, vedenú k zväčšenej časti jeho tela, a prijímať lekciu lásky, ktorú tak dychtila poznať. Cítiť, ako sa rieky v jej tele vylievajú z brehov – akoby chinook roztápal zimné záveje v jej vnútri rovnako ako vonku za ich otvoreným oknom.
Dotýkal sa jej všetkými možnými spôsobmi – nádhernými, hlbokými ťahmi aj ľahkým láskaním po povrchu. Máčal jej prsia bozkami, sal ich, až kým nerozpálil jej telo rovnakou túžbou, akou horelo jeho. Priviedol ju k triaške, hľadaniu a preklínaniu obväzov okolo jeho rebier, oberajúcich ju o kus tela, ktoré podľa všetkého práva patrilo jej.
„Ľúbim ťa,“ povedal jej.
„Poď,“ povedala, keď sa už roztúžene podvolila každému jeho vrtochu – okrem jediného.
„Mrzí ma ten prekliaty obväz,“ povedal mrzuto, skoro bez dychu. Ale nakoniec obväz nebol žiadnou prekážkou. Nahol sa nad ňu a dlhým, pomalým pohybom do nej vnikol. Prijala ho so zavretými očami. Stala sa jeho na celý život – jeho ženou a manželkou. Otvorila oči a pozrela mu do tváre, ktorá nad ňou na chvíľu vyčkávajúco znehybnela.
Zašepkala tri slová: „Srdce, duša a zmysly.“

A ako sa začal pohybovať, spečatili svoju prísahu naveky.
Bolo to nádherné, srdcia a duše znejúce v jednom akorde. A zmysly – ach, ako to len preciťovali zmysly! Zavrela oči a vychutnávala pocit toho, ako vypĺňal jej telo, zvuk jeho dychu, rovnako hlasného ako jej, vôňu jeho vlasov a pokožky, keď uzavrel priestor medzi nimi, a ako sa nárazy stupňovali, jeho mäkké hrdelné mrnčanie a prudké, rýchle výpady. Za jej vlastným neočakávaným výlevom – drásavým výkrikom, nasledoval jeho hlbší a hrdelnejší, ako sa na nej zachvel.
Nastalo ticho, ktoré rušilo len ich unavené oddychovanie a neustávajúci pohyb palca, ktorým ju hladkal po hlave.
Ležala na boku s ústami pri jeho hrdle. Na hlave jej spočívala jeho ťažká ruka, ktorej palec sa stále pohyboval. Pod uchom cítila jeho uvoľnenú ruku a pod kolenom jeho ťažkú, ochabnutú nohu. Ležala medzi jeho unavenými údmi a zakúšala svoje prvé absolútne naplnenie – úplne neočakávaný dar.
„Mmmmm…“ Cítila, ako sa tá ospalá slabika zachvela oproti jej perám. Predstavila si hore na vankúši jeho líce, jeho zavreté oči a rozstrapatené vlasy.
Pohladkala ho po nahom boku – len raz, pretože už nemala viac síl. Ruka jej klesla a znehybnela. Ležali ďalej, vznášajúc sa v požehnanom kráľovstve. Neočakávala také uspokojenie. Bol to pre ňu dar rovnako drahocenný a neočakávaný ako príchod jarného vetra.
Myslela si, že už spí, keď náhle čosi tlmene zamrmlal. Tie slová jej zazneli do ucha aj cez jeho ruku. „Srdce, duša a zmysly.“

„Áno.“ Pobozkala ho na ohryzok.
Prebral sa z letargie. Nachýlil hlavu na vankúši a pozrel sa jej zhora do očí.
„Ako sa teraz cítia tvoje srdce, duša a zmysly?“

„Šťastne.“

„Aj moje.“ Zamilované sa jej dotkol nosa. Chvíľu sa tak hriali, potichu si uvedomujúc jeden druhého, premietajúc si pred vnútorným zrakom uplynulú polhodinu.
„Udieral som ťa veľmi tým obväzom?“

„Len trochu.“

„Mrzí ma to, divoška.“

„Povedz to ešte raz.“

Zaškeril sa. „Divoška.“

„To bolo prvé meno, ktoré si mi dal. A naposledy si ma tak nazval predtým, než si ma pobozkal.“

„Naozaj?“

„V tom šatníku. Povedal si ‚Poď sem, divoška‘.“

„Pamätáš si to veľmi dobre.“

„Veľmi dobre.“

„Poď sem, divoška.“ Uškrnul sa a pritiahol ju k sebe, aby obnovili staré spomienky.
Prišiel súmrak a nastala tma. Medzitým ju naučil viacero spôsobov, ako sa vyhnúť odreninám od jeho obväzu. Vykĺzla z postele. V zásuvke toaletného stolíka našla onú pohľadnicu s kvetinovým srdcom a veršami. Oprela ju o stojan lampy, aby to bola prvá vec, na ktorú im ráno padnú oči.
Mesto bolo tiché. Ustal aj vietor. Záclony viseli nehybne nad parapetom. Emily stála pri okne a pozerala sa cez krajky. Cítila, ako vzduch s príchodom večera chladne. Tom sa za ňu postavil a preložil si predlaktia cez jej hruď. Kolísali sa v pokojnom rytme.
Oboma rukami mu zovrela pažu a prvý raz nahlas spomenula tých, ktorí neboli na ich svadobnom obrade.
„Chýbali mi,“ povedala.
„Aj mne,“ odvetil do jej vlasov.
„Dokonca aj Tarsy. Nemyslela som si, že k nej ešte budem niečo cítiť. Ale cítim.“

„Neverím, že sa s tým tak rýchlo zmieri. Zrejme sa s tým nezmieri nikdy.“

Rozjímali tak celé minúty, hľadiac z okna na sever, pričom sa stále mlčky kolísali. Napokon sa spýtala: „Myslíš, že Charles je už teraz v Montane?“

„Nie. Ešte nie.“

„A myslíš, že sa niekedy vráti?“

Tom vzdychol. Zavrel okno, položil jej ruku okolo pliec a odprevadil ju k posteli.
„Svet nie je dokonalý, divoška. Občas tu máme požiare, pästné súboje a občas strácame priateľov.“

„Viem.“

Vliezli pod prikrývky. Pritúlili sa k sebe, chrbtom k bruchu a tvárou k jej pohľadnici.
Vyhľadala jeho ruku a položila si ju na prsník. Na zátylku cítila jeho teplý dych. Bezstarostne sa spýtala: „Nebude ti vadiť, ak ho budem mať stále rada? Iba trochu?“

Pobozkal ju na temeno: „Jedného dňa sa vráti. Ak ho tu budeme čakať obidvaja, vráti sa.“
LaVyrle Spencerová

